
1 
Domnul Sherlock Holmes 


În anul 1878 mi-am luat diploma de doctor în medicină 
la Universitatea din Londra şi am plecat la Netley pentru a 
urma cursul de calificare pentru chirurgii militari. După ce 
mi-am completat studiile acolo, am fost trimis să mă 
încadrez în regimentul 5 de puşcaşi din Northumberland, în 
funcţia de chirurg-asistent. Regimentul era staționat în 
India în acea perioadă; înainte de a mă alătura acestuia, 
izbucnise cel de-al doilea război afgan. La debarcarea în 
Bombay, am aflat că trupele  detaşamentului meu 
avansaseră prin trecători şi se aflau deja intrate adânc în 
teritoriul inamicului. Le-am urmat împreună cu mulţi alţi 
ofiţeri care se aflau în aceeaşi situaţie şi am reuşit să ajung 
la Kandahar în siguranţă, unde rai-am găsit regimentul şi 
mi-am preluat de îndată noile atribuţii. 

Campania le-a adus multora onoruri şi promovări, dar 
pentru mine a adus numai nenorocire şi dezastru. Am fost 
mutat din brigada mea şi trimis la regimentul din Berkshire, 
alături de care am luptat în bătălia fatală de la Maiwand. 
Acolo am fost lovit la umăr de un glonţ Jezail care mi-a 
zdrobit osul şi mi-a secţionat artera subclaviculară. Aş fi 
căzut în mâinile ucigaşilor ghazi dacă n-ar fi existat 
devotamentul şi curajul dovedite de Murray, ordonanța 
mea, care m-a aruncat pe un cal de povara şi a reuşitsă mă 
ducă cu succes în liniile britanice. 

Sleit de durere şi de greutăţile prelungite prin care 
trecusem, am fost mutat împreună cu mulţi răniţi la spitalul 
de bază din Peshawar. Aici m-am însănătoşit şi m-am 
refăcut atât de bine, încât m-am putut deplasa prin rezerve 
şi chiar să stau puţin la soare pe verandă, când am fost 
doborât de febra enterica, acel blestem al posesiunilor 
noastre indiene. Luni de zile, viaţa mea a fost în pericol, iar 
când, în sfârşit, mi-am revenit şi am intrat în convalescenţă, 
eram atât de slăbit, încât un consiliu de doctori a hotărât să 
nu se irosească nicio zi şi sa fiu trimis înapoi în Anglia. Am 
fost expediat, în consecinţă, cu vasul militar „Orontes” 
pentru transportarea trupelor şi am acostat o lună mai 


târziu la  debarcaderul din Portsmouth, cu sănătatea 
irecuperabil ruinată, dar cu permisiunea din partea unui 
guvern patern de a petrece următoarele nouă luni în 
încercarea de a o îmbunătăţi. 

Nu aveam pe nimeni în Anglia şi eram, prin urmare, 
liber ca pasărea cerului sau la fel de liber cum îţi permite să 
fii un venit de 11 şilingi şi 6 pence pe zi. În aceste condiţii, 
în mod natural, m-am îndreptat către Londra, acea cloacă 
mare în care se scurg în mod irezistibil toţi cei far a adăpost 
şi fără un rost. dar care aparţin imperiului. Acolo, am stat o 
perioadă la un hotel particular din Ştrand, ducând o 
existenţă fără sens, fără mulţumiri şi cheltuind toţi banii pe 
care îi aveam, în mod considerabil mai uşor decât ar fi. 
trebuit. Situaţia mea financiară a devenit atât de alarmantă, 
încât mi-am dat seama curând că trebuie ori sa părăsesc 
metropola şi sa mă duc undeva la ţară, ori să fac o 
modificare completă a stilului meu de viaţă. Alegând a doua 
variantă, am început prin a mă hotări să părăsesc hotelul şi 
sa-mi stabilesc reşedinţa la o adresă mai puţin costisitoare. 

Chiar în ziua în care am ajuns la aceasta concluzie, 
stăteam în picioare în barul „Criterion“, când cineva m-a 
bătut pe umăr şi, răsucindu-mă. l-am recunoscut pe tânărul 
Stamford, care fusese adjunctul meu ca infirmier la Barts. 
Vederea unei feţe prietenoase în marea sălbăticie a Londrei 
constituie cu adevărat un lucru plăcut pentru un om singur. 
In trecut, Stamford nu-mi fusese un prieten adevărat, dar 
acum l-am întâmpinat cu entuziasm, iar el, la rândul său, a 
părut să fie încântat să mă vadă. In exuberanţa mea, l-am 
invitat să ia micul dejun cu mine la „Holborn“ şi am pornit 
amândoi într-o birjă. 

— Dar ce-ai păţit, Watson?, mă întrebă el cu o uimire 
ne ascunsă, în timp ce mergeam în birjă pe caldarâmul 
zornăitor al străzilor aglomerate ale Londrei. Eşti subţire ca 
un băț şi ars de soare ca o nucă. 

l-am făcut un scurt rezumat al aventurilor mele, pe 
care de-abia l-am încheiat în momentul în care am ajuns la 
destinaţie. 

— Săracul de tine!, spuse el compătimitor după ce îmi 
ascultă nenorocirile. Ce ai de gând să faci acum? 

— Să caut un adăpost, îi răspunsei eu. Să încerc să 


rezolv problema referitoare la obţinerea, dacă este posibil, 
a unor camere confortabile la un preţ rezonabil, 

— Asta-i ciudat, remarcă însoţitorul meu, eşti al doilea 
care şi-a exprimat astăzi această dorinţa în faţa mea. 

— Şi care a fost primul?, l-am întrebat. 

— Un tip care lucrează în laboratorul de chimie din 
spital. Se plângea de dimineaţă ca nu poate găsi pe cineva 
care să facă juma-juma un apartament frumos pe care l-a 
găsit şi care costă prea mult pentru punga lui. 

— Dumnezeule!, am strigat eu, dacă vrea cu adevărat 
pe cineva ca să împartă apartamentul şi cheltuielile, eu 
sunt, cu siguranţă, acela. Aş prefera să am un partener 
decât să fiu singur. 

Tânărul Stamford se uita destul de straniu la mine 
peste paharul său cu vin. 

— Nu-l cunoşti încă pe Sherlock Holmes, spuse el, 
poate nu ai mai dori atunci sa-ţi fie coleg de cameră. 

— De ce, ce probleme sunt cu el? 

— O, nu am spus că există vreo problemă legată de 
persoana lui. Are idei cam ciudate — e un entuziast 
pasionat de câteva domenii ale ştiinţei. După câte ştiu eu, 
este un tip destul de decent. 

— Presupun că este student la Medicină, am spus eu. 

— Nu, nu am nici cea mai vaga idee despre ce vrea să 
facă. Cred ca are cunoştinţe avansate de anatomie şi că 
este un chimist de prima clasa; dar, după câte ştiu eu, nu a 
urmat niciodată cursuri de medicină în mod sistematic. 
Studiile sale sunt foarte excentrice şi neorganizate, dar a 
acumulat multe cunoştinţe deosebite, care i-ar uimi pe 
profesorii săi. 

— Nu l-ai întrebat niciodată ce carieră îşi doreşte? 

— Nu, nu este un om uşor de descusut, cu toate ca 
poate fi. destul de comunicativ atunci când are chef. 

— Mi-ar plăcea să-l întâlnesc, am spus. Dacă trebuie 
să fiu colocatar cu cineva, aş prefera un om studios şi 
liniştit. Nu sunt încă destul de puternic şi nu rezist la prea 
mult zgomot sau emoţii. Am avut destul din amândouă în 
Afganistan şi îmi ajunge pentru restul vieţii. Cum îl pot 
întâlni pe acest prieten al tău? 

— Cu siguranţă, este în laborator, îmi răspunse 


însoţitorul meu. Ori evita locul săptămâni întregi, ori 
lucrează de dimineaţa până seara. Dacă doreşti, trecem pe 
acolo după prânz. 

— Sigur, am răspuns eu, iar conversaţia se îndreptă 
spre alte subiecte. 

În timp ce ne croiam drum către spital, după ce am 
părăsit „Holborn”, Stamford îmi mai oferi câteva amănunte 
despre gentlemanul pe care mi-l propusese drept colocatar, 

— Nu trebuie să dai vina pe mine dacă nu va 
înţelegeţi, spuse el, nu ştiu mai multe despre el decât am 
putut afla întâlnindu-l întâmplător în laborator. Tu ai propus 
aranjamentul acesta, aşa că nu trebuie să mă faci pe mine 
răspunzător. 

— Dacă nu ne vom înţelege, va fi uşor să ne 
despărţim, am răspuns eu. Mi se pare, Stamford, am 
adăugat privindu-l intens pe însoţitorul meu, ca ai un 
oarecare motiv pentru a te spală pe mâini în ceea ce 
priveşte subiectul acesta. Caracterul acestui individ este 
atât de formidabil sau care este problema? Nu o bălmăiji! 

— Nu este uşor să exprimi ceea ce nu se poate 
exprima, răspunse el râzând, Holmes este puţin prea 
ştiinţific pentru gustul meu, se apropie de un caracter cinic. 
Mi-l pot imagina dându-i unui prieten puţin din cel mai 
recent alcaloid vegetal, nu din rea-voinţă, înţelegi, ci doar 
din dorinţa de a studia, pentru a-şi face o idee corectă 
asupra efectelor. Pentru a fi. corect faţa de el, cred că l-ar 
lua chiar el însuşi cu aceeaşi uşurinţa. Pare a avea o 
pasiune pentru cunoştinţele clare şi exacte. 

— Foarte just. 

— Da, dar poate să se ajungă la extreme. Când este 
vorba să bată subiecţii în camerele de disecţie cu un 
baston, faptele iau, cu siguranţă, o forma destul de bizară. 

— Să bată cadavrele! 

— Da, pentru a vedea cât de intens pot fi produse 
vânătăi după deces. L-am văzut cu ochii mei făcând asta. 

— Totuşi, afirmi ca nu este student la Medicină? 

— Nu, Dumnezeu ştie care sunt subiectele studiului 
său. Dar iată că am ajuns, iar tu trebuie să-ţi formezi 
propriile impresii despre el. 

În timp ce vorbea, am cotit pe o alee îngustă şi ain 


trecut de o uşă mică laterală care se deschise către o aripă 
a marelui spital. Pentru mine era un teren cunoscut şi nu 
aveam nevoie să fiu călăuzit pe măsură ce înaintam pe 
scara întunecată, din piatră, şi ne urmam drumul de-a 
lungul coridorului lung cu pereţii spoiţi cu var şi uşi închise 
la culoare. Aproape de capătul coridorului se ramifica o 
trecere sub formă de arcadă joasa care ducea spre 
laboratorul de chimie. 

Era o camera înaltă, umplută cu multe sticle aruncate 
peste tot. Mese largi, joase, erau răspândite de jur împrejur, 
pe ele aflându-se şi dându-le un aspect zbârlit tot felul de 
retorte, tuburi pentru efectuarea testelor şi lămpi mici 
Bunsen, care emiteau flăcări albastre pâlpâitoare. Un singur 
student se afla în cameră, care se apleca peste o masă 
îndepărtată, absorbit de munca sa. La sunetul paşilor noştri, 
el privi în jur şi sari în picioare cu un strigăt de plăcere. 

— L-am găsit! L-am găsit!, strigă el către însoţitorul 
meu alergând către noi cu un tub pentru teste în mână, 

— Am găsit un reactiv care este precipitat de 
hemoglobină şi de nimic altceva. 

Dacă ar fi descoperit o mină de aur, nu ar fi strălucit 
pe fata lui o mai mare încântare. 

— Doctorul Watson, domnul Sherlock Holmes, spuse 
Stamford făcând prezentările, 

— Ce mai faceţi?, spuse el cordial prinzându-mi mâna 
cu o putere pe care cu greu aş fi bănuit c-o are. Aţi fost în 
Afganistan, după cum observ. 

— Cum, Doamne, iartă-mă, de-aţi ştiut asta?, l-am 
întrebat eu uimit. 

— Nu are importanţă, spuse el râzând încet. Acum se 
pune problema hemoglobinei. Vedeţi, fără îndoială, 
importanţa acestei descoperiri care îmi aparţine? 

— Este interesantă, din punct de vedere chimic, fără 
îndoială, am răspuns eu, dar din punct de vedere practic... 

— Dar bine, domnule, este cea mai practică 
descoperire medico-legala din ultimii ani. Nu vezi că ne 
oferă un test infailibil pentru petele de sânge? Vino aici, 
acum! Mă prinse de mâneca hainei, în nerăbdarea sa, şi mă 
trase către masa la care lucrase el. Să facem rost de sânge 
proaspăt, spuse el înţepându-se cu un ac gros în deget şi 


extrăgând cu o pipetă picătura de sânge rezultată. Acum, 
adaug această cantitate mică de sânge la un litru de apă. 
Observi că amestecul rezultat are aspectul de apă pură. 
Proporția de sânge nu poate fi mai mare de unu la un 
milion. Nu mă îndoiesc, cu toate acestea, că vom putea 
obţine reacţia caracteristică. Pe măsură ce vorbea, aruncă 
în vas câteva cristale albe, iar apoi adăugă câteva picături 
dintr-un fluid transparent. Într-o secundă, conţinutul a 
căpătat o culoare roşu-închis şi un praf maroniu s-a 
precipitat în partea de jos a vasului din sticlă. 

— Ha, ha!, strigă el bătând din palme şi arătând la fel 
de încântat ca un copil care are o jucărie nouă. Ce crezi 
despre asta? 

— Pare a fi un test foarte delicat, am remarcat eu. 

— Frumos, frumos! Vechiul test Guaiacum! era foarte 
greoi şi nesigur. La fel este examinarea la microscop a 
corpusculilor din sânge. Ea este fără valoare dacă petele 
sunt mai vechi de câteva ore. Acum, acest test pare să 
acţioneze la fel dacă sângele este vechi sau proaspăt. Dacă 
acest test ar fi fost inventat mai de mult, ar exista sute, mii 
de oameni care ar călca în prezent liberi pe pământ şi care 
ar fi ispăşit pentru crimele lor. 

— Cu adevărat!, am murmurat eu. 

— Cazurile de crimă depind în mod constant de acest 
punct. Un om este suspectat de o crima luni de zile după ce 
ea a fost comisă. Lenjeria sau hainele sale sunt examinate, 
iar pe ele sunt descoperite pete maronii. Sunt pete de 
sânge sau de noroi, sau de rugină, sau de sucuri de fructe, 
sau ce sunt ele? Aceasta este întrebarea care a pus în 
încurcătură mulţi experţi, şi de ce? Deoarece nu a existat 
niciun test sigur. Acum avem testul lui Sherlock Holmes şi 
nu va mai exista nicio dificultate. 

Ochii săi străluceau minunat în timp ce vorbea şi el îşi 
puse mâna pe inima şi se înclina, ca şi cum s-ar fi aflat în 
faţa unei mulţimi care aplauda opera creată de imaginaţia 
sa. 


ı Arbust de origine americană, care dă lemnul denumit 
guayaco; autorul se referă probabil la o substanţă 
extrasa din acest arbust. 


— Trebuie să fii fericit, am remarcat eu surprins de 
entuziasmul său. 

— A existat, anul trecut, cazul lui Von Bischoff, din 
Frankfurt. Ar fi fost, cu siguranţă, spânzurat dacă ar fi 
existat acest test. Apoi au fost cazurile Mason, din Bradford, 
şi renumitul Miiller, şi Lefevre, din Montpellier, şi Samson, 
din New Orleans. Aş putea numi vreo douăzeci de cazuri 
pentru care ar fi fost decisiv. 

— Pari a fi o evidenţă ambulantă a crimelor, spuse 
Stamford râzând. Poţi să începi o lucrare pe această temă. 
Numeşte-o „Ştiri poliţieneşti din trecut”. 

— Poate fi făcută, de asemenea, o lectură foarte 
interesantă, remarcă Sherlock Holmes lipind o bucată mica 
de plasture peste înţepătura din degetul sau. Trebuie să fiu 
atent, continuă el întorcându-se spre mine cu un zâmbet, 
pentru că umblu foarte mult cu otrăvuri. Işi întindea mâna 
pe măsură ce vorbea şi am observat că era acoperită peste 
tot cu bucăţi asemănătoare de plasture şi decolorată de 
acizi. 

— Am venit aici cu treabă, spuse Stamford aşezându- 
se pe un scaun înalt, prietenul meu aici de faţă doreşte să 
închirieze o locuinţă şi, pentru că te-ai plâns că nu ai destui 
bani de chirie şi nu ai putut găsi pe nimeni ca sa o împărţi, 
m-am gândit că aş face bine să vă fac cunoştinţă. 

Sherlock Holmes păru încântat de ideea de a împărţi 
apartamentul cu mine. 

— Am pus ochii pe un apartament de pe Baker Street, 
spuse el, care ni s-ar potrivi perfect. Nu te deranjează 
mirosul înţepător de tutun, sper? 

— Şi eu fumez, am răspuns. 

— Este destul de bine. Eu, în general, am substanţe 
chimice în jurul meu şi, din când în când, fac experienţe. 
Te-ar deranja asta? 

— Deloc. 

— Să văd care sunt celelalte defecte ale mele. Intru în 
stare de melancolie uneori şi nu deschid gura zile în şir. Nu 
trebuie să crezi că sunt morocănos când fac asta. Să mă 
laşi doar în pace şi îmi revin curând. Cu ce te confesezi tu 
acum? Este bine ca doi indivizi să cunoască ce este mai rău 
despre unul şi despre altul înainte să înceapă să trăiască la 


un loc. 

Am râs la auzul acestui interogatoriu. 

— Am un căţel buldog, am spus, şi nu suport zgomotul 
strident deoarece am nervii zdruncinaţi; mă scol la tot felul 
de ore ciudate şi sunt extrem de leneş. Mai am alte vicii 
când starea de sănătate mi-o permite, dar nu sunt cele 
principale în prezent. 

— Incluzi cântatul la vioară în categoria ta de zgomote 
stridente?, întrebă el nerăbdător. 

— Depinde de instrumentist, am răspuns eu. Un 
cântec bine executat la vioară este o delicatesă pentru zei, 
unul rău executat... 

— O, e-n ordine, strigă el cu un râs vesel. Cred că 
putem considera treaba aranjată dacă îţi place 
apartamentul. 

— Când îl vom vedea? 

— Caută-mă aici mâine, la prânz, şi vom merge 
împreună pentru a aranja totul, răspunse el. 

— În ordine, te caut exact la prânz, am spus eu scutu- 
rându-i mâna. 

L-am lăsat lucrând printre substanţele lui chimice şi 
am mers împreună cu Stamford pe jos, către hotelul meu. 

— Că veni vorba, am întrebat brusc, oprindu-mă şi 
întorcându-mă către Stamford, cum, Doamne, iartă-mă, a 
ştiut că am venit din Afganistan? 

Însoţitorul meu îmi adresă un zâmbet enigmatic. 

— Tocmai asta este mica sa calitate specială, spuse 
el. Mulţi au vrut să ştie cum procedează pentru a afla 
anumite lucruri. 

— O, este un mister?, am strigat eu frecându-mi 
mâinile. 

Asta este cu adevărat incitant. Îți sunt foarte 
recunoscător pentru că ne-ai făcut cunoştinţă. Cel mai bun 
studiu privind omenirea se face pe om, să ştii. 

— Atunci, trebuie să-l studiezi pe el, zise Stamford în 
timp ce ne despărțeam. Vei constata totuşi că este un 
subiect complicat. Pun pariu că el află mai multe despre 
tine decât afli tu despre el. La revedere. 

— La revedere, i-am răspuns eu şi m-am îndreptat 
spre hotelul meu, preocupat de noua mea cunoştinţă. 


Sfârşit 


2 
Ştiinta deducție 


Ne-am întâlnit în ziua următoare, aşa cum aranjase el, 
şi am văzut apartamentul de la nr. 221 B din Baker Street, 
despre care Îmi vorbise la întâlnirea noastră. Apartamentul 
consta din două dormitoare confortabile şi o camera de zi 
mare, aerisită, mobilată vesel şi luminată de două ferestre 
mari. Aşa de plăcute erau din toate privinţele camerele şi 
aşa de convenabile erau condiţiile de închiriere, având în 
vedere că plata se împărțea la doi, încât târgul a fost 
încheiat pe loc, iar noi am intrat în posesia apartamentului. 
Chiar în seara aceea mi-am adus lucrurile de la hotel şi, în 
dimineaţa următoare, Sherlock Holmes şi-a adus şi el câteva 
cutii şi portmantouri. O zi sau doua am fost foarte ocupați cu 
despachetarea şi aranjarea lucrurilor noastre în cel mai 
avantajos mod posibil. Acestea fiind făcute, am început 
treptat să ne liniştim şi să ne obişnuim cu noua noastră 
condiţie. 

Holmes nu era, cu siguranţă, un om dificil pentru a 
putea convieţui cu el. Era liniştit în felul său, iar obiceiurile 
sale nu erau excentrice. Rareori se întâmpla sa stea treaz 
după zece seara şi, în mod invariabil, lua micul dejun şi îşi 
făcea plimbarea de dimineaţă înainte ca eu să mă scol din 
pat. Uneori, îşi petrecea ziua în laboratorul de chimie, uneori 
în camerele de disecţie şi, din când în când, făcea plimbări 
lungi, care păreau să-l ducă spre cele mai îndepărtate părţi 
ale oraşului. Nimic nu părea să-i epuizeze energia când 
intra în faza de lucru, dar, din când în când, punea 
stăpânire pe el ceva şi, zile întregi, zăcea pe sofaua din 
camera de zi abia pronunţând un cuvânt sau mişcând un 
muşchi. In astfel de ocazii, am observat o expresie aşa de 
visătoare, de privit în gol în ochii săi, încât aş fi putut să-l 
suspectez de a fi dependent de vreun narcotic dacă 
echilibrul şi curăţenia întregii sale vieţi nu ar fi interzis 
această noţiune. 

Pe măsură ce săptămânile treceau, interesul meu faţă 
de el şi curiozitatea ce mi-o stârneau ţelurile sale în viaţă s- 
au adâncit şi au crescut treptat, însăşi persoana şi aspectul 


său erau astfel făcute încât să atragă izbitor atenţia celui 
mai obişnuit observator. Ca înălţime, depăşea un metru şi 
optzeci de centimetri şi era aşa de slab, încât părea a fi 
mult mai în alt. Privirea îi era ageră şi pătrunzătoare, cu 
excepţia acelor perioade de pasivitate de care am vorbit, 
iar nasul subţire, acvilin, dădea întregii expresii un aer de 
vigilenţă şi hotărâre. Bărbia, de asemenea, era proeminentă 
şi avea formă pătrată, care marchează un om hotărât. 
Mâinile erau în mod invariabil, pătate cu cerneală şi 
substanţe chimice, fiind totuşi înzestrate cu un simţ tactil 
extraordinar, după cum am avut frecvent ocazia să-l observ 
când mânuia instrumentele fragile. 

Cititorul mă poate eticheta ca pe un neliniştit incurabil 
când mă confesez cât de mult mi-a stimulat curiozitatea 
acest om şi cât de des am încercat să pătrund prin reticenţa 
pe care mi-a arătat-o referitor la tot ceea ce avea legătură 
cu el însuşi. Înainte de a se emite o sentinţă, se poate 
reaminti totuşi cât de lipsită de sens a fost viaţa mea şi cât 
de puţin am cunoscut ceva care să-mi atragă atenţia. 
Sănătatea mi-a interzis să mă aventurez în aer liber, cu 
excepţia situaţiilor când vremea a fost excepţional de 
frumoasă şi nu am avut prieteni care să mă viziteze şi să 
spargă monotonia existenţei zilnice. În aceste condiţii, am 
întâmpinat cu mult entuziasm micul mister care îl înconjura 
pe tovarăşul meu şi am petrecut mult timp încercând să-l 
dezleg. 

Nu studia Medicina. El însuşi, ca răspuns la o 
întrebare, confirmase părerea lui Stamford privind acel 
lucru. Nici nu părea să fi participat la vreun curs care să-l fi 
calificat pentru obţinerea unui titlu ştiinţific sau orice alt fel 
de portiţă care să-i fi creat acces către lumea oamenilor de 
ştiinţă. Totuşi, interesul său pentru anumite studii era 
remarcabil şi între anumite limite excentrice, cunoştinţele 
sale erau aşa de vaste şi minuţioase, încât observaţiile sale 
m-au uimit cu desăvârşire. În mod sigur, nimeni nu ar munci 
aşa din greu sau nu ar ajunge la informaţii aşa de precise 
dacă nu ar avea un anumit ţel. Cei care studiază 
inconsecvent sunt rareori remarcabili în ceea ce priveşte 
exactitatea studiului lor. Nimeni nu îşi încarcă mintea cu 
probleme mărunte dacă nu are un motiv foarte bun pentru a 


face asta. 

Ignoranţa şi cunoştinţele sale îl făceau un personaj 
controversat. Din literatură contemporană, filosofie şi teme 
politice părea a nu cunoaşte aproape nimic. Când l-am citat 
pe Thomas Carlyle, el a întrebat în cel mai naiv mod cine ar 
putea fi şi ce făcuse. Uimirea mea a atins punctul culminant 
totuşi când am descoperit din întâmplare că nu cunoaşte 
teoria lui Copernic şi alcătuirea sistemului solari Faptul că o 
fiinţă umană civilizată care trăieşte în secolul XIX nu ştie că 
pământul se roteşte în jurul soarelui mi s-a părut aşa de 
ieşit din comun, încât cu greu am putut să-l accept. 

— Pari a fi uimit, spuse el zâmbind la expresia mea de 
surprindere. Acum, că ştiu, voi face tot posibilul să uit. 

— Să uiti! 

— Vezi tu, explică el, eu consider că în creierul unui 
om, de la origini, există un mic spaţiu gol, ca de mansardă, 
iar tu trebuie să ţi-l umpli cu lucrurile pe care le alegi. Un 
prost aduce în el tot felul de lucruri inutile peste care dă, 
astfel încât cunoştinţele de care ar putea avea nevoie nu 
mai au loc în acest mic spaţiu sau, în cel mai bun caz, sunt 
amestecate cu o mulţime de alte lucruri, aşa încât este greu 
ca el să poată să ajungă la ele. Priceputul este cu adevărat 
foarte atent în ceea ce priveşte ideile aduse în mansarda 
din creier. El nu va opri decât uneltele care îl pot ajuta să-şi 
facă treaba, şi toate aşezate într-o ordine perfectă. Este o 
greşeală să crezi că acest mic spaţiu are pereţi elastici şi se 
poate dilata până la orice mărime. [ine cont că vine o 
vreme când, pentru orice suplimentare a cunoştinţelor, uiţi 
ceva ce ai ştiut înainte. Este de cea mai mare importanţa, 
prin urmare, a nu reţine fapte inutile din cauza cărora să nu 
mai aibă loc cele utile. 

— Dar sistemul solar!, am protestat eu. 

— Ce naiba înseamnă el pentru mine?, m-a întrerupt el 
nerăbdător. Spui că ne rotim în jurul soarelui. Dacă ne-ara 
roti în jurul lunii, nu ar însemna nici cea mai mică diferenţă 
pentru mine sau pentru munca mea. 

Eram pe punctul de a-l întreba ce ar însemna acea 
muncă, dar ceva din aerul său mi-a arătat că întrebarea nu 
ar fi binevenită. Am reflectat asupra scurtei noastre 
conversații totuşi şi m-am străduit să-mi extrag deducţiile. 


El a afirmat că nu ar acumula niciun fel de cunoştinţe care 
nu ar fi importante pentru scopul său. Prin urmare, toate 
cunoştinţele pe care le deţinea erau utile pentru el. Am 
enumerat în minte toate punctele diverse asupra cărora îmi 
arătase că este excepţional de bine informat. Chiar am luat 
un creion şi le-am notat. Nu m-am putut abţine să nu 
zâmbesc atunci când am recitit ceea ce notasem. Conţinea 
următoarele: 


SHERLOCK HOLMES — Limite; 1. Cunoştinţe de 
literatură — lipsă. 2. Filosofie — lipsă. 3. Astronomie — 
lipsă. 4. Politică — slab. 5. Botanică — variabile. Avansat în 
ceea ce priveşte bela-dona, opiumul şi otrăvurile în general. 
Nu cunoaşte nimic despre grădinărit în sine. 6. Geologie — 
cunoştinţe practice, dar minime. Spune la prima vedere 
care este diferența dintre diverse tipuri de sol. După mai 
multe plimbări mi-a arătat pete pe pantalonii săi şi mi-a 
spus, după culoare şi consistență, din care parte a Londrei 
le-a căpătat. 7. Chimie — profunde. 8. Anatomie — corecte, 
dar nesistematizate. 9. Literatura de senzație — imense. 
Pare a şti fiecare amănunt din fiecare roman de groază. 10. 
Cântă bine la vioară, 11. Este un expert in mânuirea 
bastonului, în practicarea boxului şi un excelent spadasin. 
12. Are bune cunoştinţe practice de legislație britanică. 


Când am ajuns cu lista până aici, am aruncat-o în foc 
din cauza disperării. „Dacă aş putea măcar să descopăr 
spre ce ţinteşte tipul prin îmbinarea tuturor acestor 
capacităţi şi prin descoperirea unei vocaţii care are nevoie 
de toate” mi-am spus. Dar pot, de asemenea, să renunţ la 
tentativă imediat. 

Văd că m-ara referit mai sus la posibilităţile sale 
privind cântatul la vioară. Acestea erau cu adevărat 
remarcabile, dar la fel de excentrice ca toate celelalte 
talente ale sale. Că putea interpreta bucăţi muzicale, unele 
dificile chiar, ştiam bine, deoarece, la solicitarea mea, mi-a 
interpretat o parte dintr-un lied al lui Mendelsohn şi alte 
piese favorite. Lăsat în voia sa, totuşi, rareori interpreta 
muzica sau încerca o abordare a oricărei arii cunoscute. 
Lăsându-se pe spate în fotoliul său, uneori, seara, închidea 


ochii şi ciupea la întâmplare corzile viorii, care era aşezată 
neglijent pe genunchii săi. Uneori, corzile erau sonore şi 
melancolice. Din când în când, ele erau fantastice şi vesele. 
In mod clar, reflectau gândurile care îl stăpâneau, dar, daca 
muzica ajută aceste gânduri sau dacă era doar rezultatul 
unei toane sau fantezii, era mai mult decât puteam eu să 
decid. M-aş fi putut revolta contra acestor solo-uri 
exasperante dacă nu le-ar fi terminat de obicei prin 
interpretarea în succesiune rapidă a unei întregi serii din 
ariile mele favorite, ca o uşoară compensație pentru 
încercarea la care era supusă răbdarea mea. 

In prima săptămână, cu aproximaţie, nu am avut 
vizitatori şi am început să mă gândesc că tovarăşul meu era 
un om la fel de lipsit de prieteni ca şi mine. Curând am aflat 
că avea multe cunoştinţe care aparţineau celor mai diverse 
clase sociale. Printre ele se afla un tip mic, palid, cu faţă de 
şobolan, ochii negri, care mi-a fost prezentat drept domnul 
Lestrade şi care a venit de trei sau de patru ori într-o 
singură săptămâna. Intr-o dimineaţă, a venit o fată tânără, 
îmbrăcată modern, şi a stat o jumătate de oră sau mai mult. 
In aceeaşi după-amiază, a venit un vizitator cu părul cărunt, 
ofilit, cu aspectul unui telal evreu, care mi s-a părut că era 
foarte agitat. fiind urmat îndeaproape de o femeie în vârstă, 
îmbrăcată neglijent. Cu o altă ocazie, un domn în vârstă, cu 
părul alb, a avut o întrevedere cu colocatarul meu, iar altă 
dată, un conductor de tren în uniforma sa de catifea. Când 
oricare dintre aceşti indivizi de nedescris îşi făcea apariţia, 
Sherlock Holmes obişnuia să-mi ceară permisiunea de a 
folosi camera de zi, iar eu mă retrăgeam în dormitorul meu. 
Se scuza mereu pentru faptul că îmi crea acest deranj. 

— Trebuie să folosesc această cameră ca birou, 
spunea el, iar aceşti oameni sunt clienţii mei. 

Din nou am avut ocazia de a-i pune o întrebare 
delicată şi din nou bunul meu simţ m-a împiedicat să forţez 
pe un alt om să mi se confeseze. Îmi imaginam la acea 
vreme că el avea vreun motiv puternic de a nu-mi face nicio 
destăinuire, dar, curând, a clarificat problema prin 
abordarea subiectului din proprie iniţiativă. 

Pe 4 martie, îmi amintesc datorită unui bun motiv, că 
m-am sculat ceva mai devreme decât de obicei şi am 


constatat că Sherlock Holmes nu îşi terminase încă micul 
dejun. Proprietareasa se obişnuise aşa de mult cu năravul 
de a mă trezi târziu, încât micul dejun nu fusese pregătit, 
iar cafeaua nu fusese făcută. 

Cu neastâmpărul nesocotit al rasei umane, am sunat 
şi am anunţat scurt că aştept. Apoi am luat o revistă de pe 
masă şi am încercat să-mi pierd vremea cu ea, în timp ce 
tovarăşul meu îşi mesteca agale pâinea prăjită. Unul dintre 
articole avea un semn făcut cu creionul la titlu şi, desigur, 
mi-am trecut ochii peste el. 

Titlul său oarecum ambițios era „Cartea vieţii“ şi 
încerca să arate cât de mult ar putea descoperi un om cu 
spirit de observație printr-o examinare corectă şi 
sistematică tot ceea ce ar putea să apară în calea sa. 

Mi-a dat izbitoarea impresie de a fi un amestec 
remarcabil de şiretenie şi absurditate. Raționamentul era 
strâns şi intens, dar deducţiile îmi păreau a merge prea 
departe şi a fi exagerate. Scriitorul pretindea că, pe baza 
unei expresii de moment, a tresăririi unui muşchi sau a unei 
priviri, poate să pătrundă în adâncimea celor mai ascunse 
gânduri ale cuiva. A te înşela, conform lui, era imposibil în 
cazul cuiva obişnuit cu metode de observare şi analiză. 
Concluziile sale erau la fel de infailibile ca tot atâtea 
teoreme ale lui Euclid. Aşa de uimitoare ar părea rezultatele 
sale neiniţiaţilor, încât, până când ei ar descoperi procesele 
prin care el a ajuns la ele, ar putea foarte bine să-l 
considere vrăjitor. 

Dintr-o picătură de apă, spunea autorul, un logician ar 
putea deduce posibilitatea unui Atlantic sau a unei Niagara 
fără să fi văzut sau să fi auzit de niciuna dintre ele. Aşa că 
întreaga viață este un lanț mare, a cărui natură este 
cunoscută de fiecare dată când ni se arată o verigă a sa. Ca 
toate celelalte domenii, ştiinţa deducției şi analizei este una 
care se poate dobândi printr-un studiu îndelungat şi plin de 
răbdare, nefiind de-ajuns întreaga viață pentru a permite 
oricărui muritor să ajungă la cea mai înaltă posibil 
perfecţiune a sa. Înainte de a ne îndrepta atenţia către 


acele aspecte morale şi mentale ale problemei, care 
prezintă cele mai mari dificultăți, analistul începe prin a 
stăpâni mai multe probleme elementare. Să învețe, când se 
întâlneşte cu un alt muritor, dintr-o singură privire, să 
distingă povestea acelui om, domeniul său de activitate sau 
profesiunea căreia îi aparţine. Oricât de pueril ar părea un 
astfel de exercițiu, el ascute facultățile de observație şi 
poate învăţa pe cineva unde să privească şi ce să caute. 
După unghiile cuiva, mâneca hainei sale, gheata sa, 
genunchii pantalonilor săi, calozitatea degetului său 
arătător şi a degetului său mare, expresia sa, manşetele 
cămăşii, pe baza tuturor acestor lucruri, domeniul de 
activitate al unui om este clar dezvăluit. Ca toate acestea la 
un loc să nu-l poată lămuri pe analistul competent, în orice 
caz, este aproape de neconceput. 


— Ce vorbărie goală!, am strigat eu trântind revista pe 
masă. N-am mai citit astfel de prostii în viaţa mea. 

— Ce este?, întrebă Sherlock Holmes. 

— Articolul ăsta, spusei eu arătându-l cu linguriţa 
pentru ou în timp ce mă pregăteam să-mi încep micul 
dejun. Văd că tu l-ai citit deoarece l-ai însemnat. Nu neg ca 
este inteligent scris. Totuşi, mă irită. Este, fără îndoială, 
teoria unui ocupant de fotoliu care emite toate aceste 
paradoxuri mărunte, clare, în izolarea propriei camere de 
lucru. Nu este practic. Aş vrea să-l văd înghesuit într-un 
vagon de clasa a treia de metrou şi solicitat să spună care 
sunt profesiunile celor care călătoresc cu el. Aş paria o mie 
la unu contra lui. 

— Ţi-ai pierde banii, răspunse calm Sherlock Holmes. 
În ceea ce priveşte articolul, eu l-am scris. 

— Tu! 

— Da. Am în vedere atât observarea, cât şi deducţia. 
Teoriile pe care le-am exprimat aici şi care îţi par ţie atât de 
himerice sunt cu adevărat practice, aşa de practice, încât 
de ele depinde pâinea mea de toate zilele. 

— Şi cum asta?, am întrebat involuntar. 

— Ei bine, am propria meserie. Presupun că sunt 
singurul din lume. Sunt detectiv consultant, dacă poţi 
înţelege ce este asta. Aici, în Londra, avem o mulţime de 


detectivi guvernamentali şi o mulţime din cei particulari. 
Când aceşti indivizi greşesc, vin la mine, iar eu reuşesc să-i 
aduc pe urma corectă. Ei îmi fac cunoscute toate dovezile, 
iar eu pot, în general, cu ajutorul cunoştinţelor mele privind 
istoricul crimelor, să-i aduc pe calea justă. Exista o 
puternică asemănare, ca în familie, între diversele delicte 
şi, dacă deţii o mie de detalii în vârful degetelor tale, este 
ciudat să nu-l poţi lămuri pe alo mie unulea. Lestrade este 
un bine-cunoscut detectiv. Recent, s-a împotmolit în cazul 
unei plastografieri şi asta a fost cauza care l-a adus aici. 

— Şi toate celelalte persoane? 

— Ele sunt în majoritate trimise de agenţii de anchete 
particulare. Sunt toţi oameni cu probleme în legătura cu 
ceva şi doresc puţină clarificare... Le ascult povestea, ei îmi 
ascultă comentariile şi apoi eu îmi pun onorariul în buzunar. 

— Dar vrei să. spui, am zis eu, că fără a-ţi părăsi 
camera poţi descurca un nod în care alţii se încurcă deşi ei 
au avut ocazia, personal, să vadă fiecare detaliu? 

— Chiar aşa. Am un fel de intuiţie în acea direcţie. Din 
când în când apare un caz care este puţin mai complex. 
Atunci trebuie să mă agit şi să văd lucrurile cu propriii ochi. 
Vezi tu, deţin multă experienţa de specialitate pe care o 
aplic problemei şi care ajută lucrurile în mod minunat. Acele 
reguli ale deducţiei aşternute în articolul care ţi-a trezit ţie 
disprețul sunt nepreţuite pentru mine în munca practică. 
Observaţia este a doua mea natura. Ai părut surprins când 
ţi-am spus, la prima noastră întâlnire, că veniseşi din 
Afganistan. 

— Ţi s-a spus, fără îndoială. 

— Nici pomeneală. Am „ştiut” că ai venit din 
Afganistan. Pe baza unui vechi obicei, trenul gândurilor a 
trecut aşa de repede prin mintea mea, încât am ajuns la 
această concluzie fără a cunoaşte etapele intermediare. Au 
existat astfel de etape totuşi. Trenul gândirii alerga: iată un 
domn din domeniul medicinei, dar cu un aer de militar. În 
mod clar, un medic militar atunci. Tocmai a venit de la 
tropice, deoarece are tenul închis la culoare, iar aceasta nu 
este nuanţa naturală a pielii sale, deoarece încheieturile 
mâinilor sunt deschise la culoare. A trecut prin greutăţi şi 
boală, aşa cum arată clar faţa sa. A fost rănit la braţul 


stâng. Îl ţine într-un mod rigid şi nenatural. Unde ar putea, 
la tropice, un medic militar englez să treacă prin greutăţi 
mari şi să fie rănit la braţ? In mod clar în Afganistan. 
Întregul tren al gândirii nu a durat mai mult de o secundă. 
Am spus apoi că veneai din Afganistan şi tu ai fost uimit. 

— Este destul de simplu aşa cum explici tu, am spus 
zâmbind. Îmi aduci aminte de Dupin al lui Edgar Allan Poe. 
Nu mi-a trecut prin cap că astfel de indivizi chiar există în 
viata reală, 

Sherlock Holmes se ridică şi îşi aprinse pipa. 

— Fără îndoială, te gândeşti ca îmi faci un compliment 
comparându-mă cu Dupin, observă el. După părerea mea, 
totuşi, Dupin este un tip inferior. Şmecheria sa de a da 
buzna în gândurile prietenilor cu o remarcă de apropo după 
un sfert de oră de tăcere este cu adevărat foarte 
ostentativă şi superficială. A avut, fără îndoială, un 
oarecare geniu analitic, dar nu a fost în niciun caz un astfel 
de fenomen, aşa cum a părut Poe a-şi imagina. 

— Ai citit operele lui Gaboriau??, l-am întrebat. Se 
potriveşte Lecoq cu ideea ta de detectiv? 

Sherlock Holmes pufni sardonic. 

— Lecoq era un cârpaci mizerabil, spuse el cu o voce 
mânioasă; el avea doar un singur lucru să-l recomande, şi 
acela era energia sa. Acea carte m-a îmbolnăvit cu 
siguranţă. Problema era cum să identifici un prizonier 
necunoscut. Aş fi putut să fac asta în douăzeci şi patru de 
ore. Lui Lecoq i-au trebuit şase luni sau cam aşa ceva. 
Poate fi făcută manual pentru detectivi pentru a-i învăţa ce 
trebuie să evite. 

M-am simţit destul de indignat să văd cum doua 
personaje pe care le admirasem erau tratate în acel stil. M- 
am dus la fereastră şi am stat în picioare, uitându-mă afară 
la strada aglomerată. „Acest tip poate fi foarte inteligent”, 
mi-am spus, „dar este cu siguranţă foarte încrezut”. 

— Nu există crime sau criminali la ora actuală, se 


2 Emil Gaboriau (1832-1873) - scriitor francez, autor al 
unor cunoscute romane polițiste („Afacerea Lerouge", 
„Dosarul nr. 13“, „Domnul Lecoq”, „Cu ştreangul de 
gât“ etc.). 


lamenta el. Ce folos să ai creier în profesiunea noastră? Ştiu 
bine că deţin capacitatea de a-mi face numele faimos. Nu 
trăieşte un alt om, sau nu a trăit vreodată, care să fi adus o 
asemenea cantitate de studii şi de talent natural în 
descoperirea crimelor aşa cum am adus eu. Şi care este 
rezultatul? Nu mai există nicio crimă pe care să n-o 
descopăr; sunt doar ticăloşii mărunte cu mobil aşa de 
transparent, încât chiar şi un angajat al Scotland Yardului îl 
poate descoperi. 

Eram încă deranjat de stilul său arogant de 
conversaţie. Am considerat că era cel mai bine să schimb 
subiectul. 

— Mă întreb ce caută tipul, am zis arătând către un 
individ solid, îmbrăcat simplu, care mergea încet pe cealaltă 
parte a străzii, uitându-se neliniştit la numere. Avea un plic 
mare albastru în mână şi era, cu siguranţă, purtătorul unui 
mesaj. 

— Vrei să spui sergentul în retragere din cadrul 
marinei, spuse Sherlock Holmes. 

„Fir-ar să fie, mă gândii eu, ştie că nu pot să-i verific 
afirmaţia.“ 

De-abia mi-a trecut gândul prin minte, când omul la 
care ne uitam a văzut numărul de pe uşa noastră şi a 
traverat iute strada. Am auzit un ciocănit puternic, o voce 
groasă la parter şi paşi grei care urcau scările. 

— Pentru domnul Sherlock Holmes, spuse el păşind în 
cameră şi înmânându-i prietenului meu scrisoarea. 

Aveam ocazia de a scoate îngâmfarea din el. S-a 
gândit prea puţin la asta când a făcut acea presupunere 
întâmplătoare. 

— Pot să întreb, băiete, spusei eu cu cea mai amabilă 
voce, care este profesia ta? 

— Comisionar, domnule, răspunse el aspru. Am scos 
uniforma pentru a o da la curăţat. 

— Şi ce ai fost înainte?, l-am întrebat cu o privire uşor 
maliţioasă îndreptată către tovarăşul meu. 

— Sergent, domnule, infanteria uşoară a marinei 
regale, domnule. Niciun răspuns? În ordine, domnule. 

Îşi lovi călcâiele, ridică mâna într-un salut milităresc şi 
apoi plecă. 


Sfârşit 

Mărturisesc că eram foarte tulburat de această nouă 
dovadă a naturii practice a teoriilor prietenului meu. 

Respectul pentru puterea sa de analiză a crescut 
enorm. A rămas totuşi o oarecare suspiciune care pândea în 
mintea mea în ceea ce priveşte posibilitatea ca totul să fi fost 
un episod aranjat dinainte, destinat a mă zăpăci, deşi 
întrebarea ce motiv posibil ar fi putut avea pentru a mă duce 
de nas îmi depăşea înţelegerea. Când l-am privit, terminase 
de citit biletul, iar ochii săi luaseră expresia goală, lipsită de 
luciu, care dovedea o minte absentă. 

— Cum, Doamne, iartă-mă, ai dedus asta?, l-am 
întrebat. 

— Am dedus ce?, spuse el irascibil. 

— Cum ce? Faptul că este sergent în retragere din 
marină. 

— Nu am timp de nimicuri, răspunse el brusc. Apoi zise 
zâmbind:  iartă-mi  impoliteţea. Mi-ai întrerupt lanțul 
gândurilor, dar poate că este la fel de bine. Nu ai fost deci în 
stare să-ţi dai seama că acel om a fost sergent în marină? 

— Nu, într-adevăr. 

— A fost mai uşor să văd asta decât să explic modul în 
care am aflat. Dacă tu ai fi rugat să spui de ce doi şi cu doi 
fac patru, ţi-ar fi greu s-o faci şi totuşi eşti foarte sigur de 
faptul în sine. Chiar de când era peste drum, am putut să 
văd o ancoră mare albastră tatuată pe mâna tipului. Asta 
„Mirosea” a mare. Avea ţinută de militar şi favoriţi 
regulamentari, Se vedea că avem de-a face cu un cadru al 
marinei. A fost un bărbat cu un oarecare grad de 
consideraţie faţă de sine însuşi şi cu un anumit aer de a 
comanda. Trebuie să fi observat modul în care îşi ţinea 
capul şi îşi legăna bastonul. Un bărbat ferm, respectabil, de 
vârstă medie, de asemenea, după cum se putea citi pe faţa 
sa, toate constituind faptele care m-au condus la a crede că 
fusese sergent. 

— Minunat!, izbucnii eu. 

— Banal, spuse Holmes nepăsător, deşi am crezut, din 


cauza expresiei sale, că era mulţumit de surpriza şi 
admiraţia mea evidente. Tocmai am spus că nu există 
delincvenţi. Se pare că eu greşesc. Priveşte aici! Îmi aruncă 
nota pe care o adusese omul. 

— Dumnezeule, am strigat eu în timp ce îmi aruncam 
ochii peste ea, e groaznic! 

— Pare a fi ceva neobişnuit, remarcă el calm. Te 
deranjează să mi-o citeşti cu voce tare? 

Aceasta este scrisoarea pe care i-am citit-o: 


Dragul meu domn Sherlock Holmes, s-a întâmplat ceva 
grav în timpul nopții la numărul 3, Lauriston Gardens, 
dincolo de Brixton Road. Omul nostru de pază a văzut o 
lumină acolo, aproape la 2 dimineaţa şi, deoarece casa era 
nelocuită, a bănuit că nu era ceva în ordine. A găsit uşa 
deschisă şi, în camera din faţă, care nu este mobilată, a 
descoperit cadavrul unui domn bine îmbrăcat, care avea 
cărți de vizită în buzunar pe numele Enoch J. Drebber, 
Cleveland, Ohio, U.S.A. Nu existau urme de jaf şi nici vreo 
dovadă în ceea ce priveşte modul în care omul şi-a găsit 
moartea. Există urme de sânge în cameră, dar nicio rană pe 
corpul său. Nu reuşim cu adevărat să ne dăm seama cum a 
ajuns în casa nelocuită, întreaga situație este un mister. 
Dacă poţi trece pe la casa aceea, oricând înainte de ora 12, 
mă vei găsi acolo. Am lăsat totul neatins până când primesc 
veşti de la dumneata. 

Dacă nu poti veni, îti voi da detalii mai multe şi voi 
aprecia ca pe o mare amabilitate din partea dumitale 
favoarea de a-mi face cunoscută părerea. 

Cu stimă, Tobias Gregson 


— Gregson este cel mai inteligent dintre cei de la 
Scotland Yard, remarcă prietenul meu, el şi Lestrade sunt 
cei mai deştepţi dintre toţi de acolo. Sunt amândoi rapizi şi 
energici, dar convenţionali, în mod şocant chiar. Ei „şi-au 
înfipt cuţitele” unul în altul, de asemenea. Sunt la fel de 
geloşi ca două frumuseți de profesie. Cazul acesta va fi 
oarecum amuzant dacă vor fi puşi amândoi pe aceleaşi 
urme. 

Eram uimit de modul calm în care îmi dădea toate 


explicaţiile. 

— Cu siguranţă, nu este niciun moment de pierdut, am 
strigat eu, să mă duc să-ţi comand o trăsură? 

— Nu sunt sigur că mă voi duce. Sunt cel mai leneş 
diavol incurabil care a mers vreodată în pantofi de piele, 
adică atunci când nu intru în criză, pentru că uneori pot fi 
destul de rapid. 

— Cum, dar este tocmai o şansă aşa cum ţi-ai dorit cu 
ardoare! 

— Dragul meu prieten, nu are nicio importanţă pentru 
mine. Presupunând că dezleg întreaga problemă, poţi fi 
sigur că „Gregson, Lestrade & Co.“ vor băga în buzunar tot 
creditul. Asta primeşti de pe urma faptului de a fi un 
personaj din afară. 

— Dar el te roagă să-l ajuţi. 

— Da. El ştie că îi sunt superior şi recunoaşte asta faţă 
de mine, dar şi-ar tăia limba înainte de a spune asta faţă de 
orice altă persoană. Cu toate acestea, putem totuşi să ne 
ducem să aruncăm o privire. Voi acţiona pe cont propriu. 
Măcar pot să râd de ei dacă nu pot obţine altceva. Vino! 

Îşi pusese la repezeală pardesiul şi se agita într-un 
mod care îmi arăta că o puternică energie înlocuise apatia. 

— la-ţi pălăria, spuse el. 

— Vrei să vin? 

— Da, dacă nu ai nimic altceva mai bun de făcut. 

Un minut mai târziu, eram amândoi intr-o birjă, 
îndreptându-ne vijelios către Brixton Road. 

Era o dimineaţă ceţoasă, înnorată şi un văl întunecat 
atârna peste vârfurile caselor, semănând cu răsfrângerea 
străzilor noroioase de dedesubt. Tovarăşul meu era în cea 
mai bună dispoziţie şi fiecărea încontinuu despre viorile 
Cremona şi despre diferenţa dintre un Stradivarius şi un 
Amati. Cât despre mine, eram tăcut, deoarece vremea 
mohorâtă şi preocuparea tristă în care ne implicaserăm mă 
deprimaseră. 

— Nu pari a da multă atenţie problemei actuale, am 
spus eu, în sfârşit, întrerupând discursul lui Holmes pe teme 
muzicale. 

— Nu am date încă, îmi răspunse el. Este o greşeală 
capitală să teoretizezi înainte de a avea toate dovezile. 


influenţează judecata. 

— Vei avea datele curând, i-am răspuns eu arătând cu 
degetul, aceasta este Brixton Road şi aceea este casa, dacă 
nu mă înşel foarte mult. 

— Aşa este. Opreşte, birjar, opreşte! 

Eram încă la o sută de yarzi” depărtare de ea sau cam 
aşa ceva, dar el insista să ne convingem şi ne-am terminat 
călătoria pe jos. 

Lauriston Gardens nr. 3 avea un aer de rău-augur şi 
ameninţător. Era una dintre cele patru case amplasate mai 
în spate faţă de stradă, două fiind locuite şi două nu. Cele 
din urmă aveau trei rânduri de ferestre cu un aer 
melancolic, goale, care păreau fioroase şi găunoase, cu 
excepţia faptului că ici-colo apăruse câte un anunţ cu „De 
închiriat”, ca o cataractă pe geamurile urduroase. O mică 
grădină cu plante bolnave, răspândite ca o erupție din loc în 
loc, separa fiecare dintre aceste case de stradă şi era 
traversată de o alee îngustă, de culoare gălbuie, care 
consta aparent dintr-un amestec de lut şi pietriş. Intregul 
loc era noroios din cauza ploii care căzuse în timpul nopţii. 
Grădina era mărginită de un zid din cărămidă nu prea înalt, 
care era acoperit la vârf de un rând de şipci, iar de acest zid 
se rezema un poliţist solid, înconjurat de un grup mic de 
haimanale, care îşi întindeau gâturile şi îşi mij eau ochii în 
speranţa deşartă de a surprinde ceva din ceea ce se 
petrecea înăuntru. 

Îmi imaginasem că Sherlock Holmes s-ar fi grăbit 
imediat să intre în casă şi s-ar fi afundat într-un studiu al 
misterului. Nimic nu a părut a fi mai diferit de această 
presupunere. Cu un aer nonşalant, care, în situaţia dată, mi 
se părea a friza afectarea, hoinărea pe pavaj în sus şi-n jos 
şi se uita nepăsător spre pământ, spre cer, la casele de 
alături şi la rândul de şipci. După ce şi-a sfârşit cercetarea 
minuțioasă, a pornit încet în josul aleii sau mai degrabă de- 
a lungul smocurilor de iarbă care flancau aleea, păstrându- 
şi ochii aţintiţi în pământ. Se opri de două ori şi o dată l-am 
văzut zâmbind şi l-am auzit scoțând o exclamaţie de 

satisfacţie. Erau multe urme de paşi în solul umed, argilos, 
dar, deoarece poliţia trecuse înainte şi înapoi peste ele, nu 
puteam să înţeleg cum prietenul meu ar putea să descopere 
ceva din ele. Totuşi, avusesem dovezi atât de extraordinare 
în ceea ce priveşte rapiditatea facultăţilor sale perceptive, 
încât nu aveam nicio îndoială că putea vedea mult din ceea 
ce pentru mine era ascuns. 

La uşa casei am fost primiţi de un bărbat înalt, cu faţa 
albă, păr blond, cu un caiet în mână, care se grăbi în 
întâmpinarea noastră şi îi strânse mâna cu entuziasm 
tovarăşului meu. 

— Este, într-adevăr, amabil din partea dumneavoastră 
să veniţi, spuse el, am lăsat totul neatins. 

— Cu astă excepţie!, răspunse prietenul meu arătând 
aleea. Dacă o cireadă de bizoni ar fi trecut pe acolo, nu ar fi 
făcut o harababură mai mare. Fără îndoială totuşi, ai tras 
propriile concluzii, Gregson, înainte să permiţi asta. 

— Am avut atâtea de făcut în casă, spuse detectivul 
evaziv. Colegul meu, domnul Lestrade, este aici. M-am 
bazat pe el să aibă această grijă. 

Holmes se uită la mine şi îşi ridică sprâncenele 
sardonic. 

— Cu doi astfel de oameni, ca dumneata şi Lestrade, 
pe pământ, nu va mai rămâne mult pentru un al treilea ca 
să descopere ceva, spuse el. 

Gregson îşi freca mâinile mulţumit de sine. 

— Cred că noi am făcut tot ceea ce se putea face, 
răspunse el, totuşi este un caz straniu şi-ţi cunosc gustul 
pentru astfel de lucruri. 

— Nu ai venit aici cu o birjă?, întrebă Sherlock Holmes. 

— Nu, domnule. 

— Nici Lestrade? 

— Nu, domnule. 

— Atunci, să mergem să studiem camera. Cu această 
remarcă fără legătură logică, el păşi în interiorul casei, 
urmat de Gregson, ale cărui trăsături exprimau mirarea. 

Un coridor scurt, cu duşumeaua goală şi prăfuit, ducea 
la bucătărie şi oficii. Două uşi se deschideau în afară spre 
stânga şi spre dreapta. Una dintre acestea fusese cu 
siguranţă închisă mai multe săptămâni. Cealaltă aparţinea 


sufrageriei din. apartamentul în care avusese loc 
misterioasa întâmplare. Holmes păşi înăuntru şi eu l-am 
urmat cu sentimentul acela de supunere în inimă pe care îl 
inspiră prezenţa morţii. 

Era o cameră mare, pătrată, părând şi mai mare 
datorită totalei absenţe a mobilei. Un tapet vulgar, ţipător, 
împodobea pereţii, dar era pătat pe alocuri cu mucegai şi, 
ici şi colo, benzi mari se desprinseseră şi atârnau, expunând 
tencuiala galbenă de dedesubt. Vizavi de uşă se afla un 
şemineu arătos, partea de sus fiind făcută din imitație de 
marmură albă. Pe un colţ al acestuia era lipit un rest de 
lumânare din ceară roşie. Fereastra singuratică era atât de 
murdară, încât lumina era tulbure şi nesigură, dând o 
nuanţă întunecată de cenuşiu oricărui lucru, aceasta fiind 
intensificată de un strat gros de praf care acoperea întregul 
apartament. 

Am observat toate aceste detalii ulterior. Pe moment, 
atenţia mi s-a concentrat pe o siluetă nemişcată, cu aspect 
sinistru, care zăcea întinsă pe duşumea, cu ochi nepăsători, 
orbi, care priveau fix la tavanul decolorat. Era privirea unui 
om în vârstă de aproximativ 40 de ani, de statură medie, cu 
umeri largi, părul negru, ondulat, aspru şi o barbă scurtă, 
ţepoasă. Era îmbrăcat într-o redingotă din stofă grea şi 
vestă, având pantaloni de culoare deschisă şi guler şi 
manşete imaculate. Pălăria, periată şi aranjată, era pusă pe 
podea alături de el. Mâinile îi erau încleştate, iar braţele 
erau larg deschise, în timp ce membrele inferioare erau 
încrucişate, ca şi cum lupta cu moartea ar fi fost dureroasă. 
Pe faţa sa rigidă era o expresie de groază şi, după cum mi 
s-a părut, de ură, aşa cum nu mai văzusem pe alte feţe 
omeneşti.  Schimonoseala  răutăcioasă şi îngrozitoare 
combinată cu fruntea joasă, nasul turtit şi fălcile puternice 
dădeau mortului un aspect unic de maimuţă, care era 
amplificat de poziţia sa nefirească şi chinuită. Am văzut 
moartea sub multe forme, dar niciodată nu mi s-a părut a 
avea un aspect mai fioros decât în acel apartament 
întunecos, ameninţător, care dădea spre una dintre 
principalele artere ale Londrei suburbane. 

Lestrade, slab şi semănând cu o nevăsţuică, stătea în 
picioare lângă uşă şi ne salută pe prietenul meu şi pe mine. 


— Acest caz va face valuri, domnule, remarcă el, bate 
tot ce am mai văzut, şi nu sunt un puişor începător. 

— Nu există niciun indiciu?, întrebă Gregson. 

— Niciunul, interveni Lestrade. 

Sherlock Holmes se apropie de cadavru şi, 
îngenunchind, îl examina atent. 

— Sunteţi siguri că nu exista nicio rană?, întrebă el 
arătând spre numeroasele cheaguri şi stropi de sânge care 
se găseau peste tot. 

— Absolut!, strigară ambii detectivi. 

— Atunci, desigur, acest sânge aparţine unui al doilea 
individ, presupusului ucigaş, dacă a fost comisă o crimă, îmi 
aminteşte de împrejurările care au însoţit moartea lui Van 
Jansen, în Utrecht, în 1834. Îţi aminteşti cazul, Gregson? 

— Nu, domnule. 

— Citeşte despre el. Într-adevăr, ar trebui să faci asta. 
Nu este nimic nou sub soare. Totul s-a mai făcut înainte. 

În timp ce vorbea, degetele sale active zburau ici-colo 
şi peste tot, pipăind, apăsând, desfăcând nasturi, 
examinând, în timp ce ochii păstrau aceeaşi expresie 
preocupată pe care deja o remarcasem. Atât de rapid se 
făcuse examinarea, încât cu greu cineva ar fi putut ghici 
minuţiozitatea cu care fusese efectuată. În final, el 
adulmecă buzele mortului şi apoi se uită la tălpile ghetelor 
sale din piele lustruită. 

— Nu a fost deloc mişcat?, întrebă Holmes. 

— Nu mai mult decât a fost necesar pentru scopurile 
cercetărilor noastre. 

— Acum îl puteţi lua pentru a-l duce la morgă, spuse 
el. Nu mai este nimic de descoperit. 

Gregson avea o targa şi patru oameni la dispoziţie. La 
chemarea sa, ei intrară în cameră şi necunoscutul fu ridicat 
şi scos afară. În timp ce-l ridicau, un inel căzu şi se rostogoli 
cu un clinchet pe podea. Lestrade îl apucă, îl ridică şi se 
uită la el cu o privire uimită. 

— Aici a fost o femeie, strigă el. Este verigheta unei 
femei. 

El întinse braţul pentru a mi-l arăta, în timp ce vorbea, 
ţinându-l în palmă. Toţi ne-am strâns în jurul său şi ne-am 
uitat miraţi la inel. Nu putea fi. nicio îndoială că acel 


cerculeţ de aur simplu a împodobit cândva degetul unei 
mirese. 

— Asta complică lucrurile, spuse Gregson. Dumnezeu 
ştie, ele erau destul de complicate şi înainte. 

— Eşti sigur că nu le simplifică?, observă Holmes. Nu 
se descoperă nimic dacă te holbezi la el. Ce ai găsit m 
buzunarele lui? 

— Avem totul aici, spuse Gregson arătând o grămadă 
de obiecte răsturnate pe una din treptele de jos ale scărilor. 
Un ceas din aur având gravat numărul 97163 de Barraud, 
din Londra; lanţ din aur Gold Albert, inel din aur foarte greu 
şi foarte gros, cu însemn masonic, ac de aur cu un cap de 
buldog cu ochi din rubine, cutie pentru cărţi de vizită, din 
piele rusească, având înăuntru cărţi de vizită pe numele 
Enoch J. Drebber, din Cleveland, corespunzând cu E.J.D. de 
pe lenjerie. Niciun portofel, dar banii găsiţi într-un buzunar 
se ridicau la suma de şapte lire şi treisprezece şilingi. Ediţia 
de buzunar a „Decameronului” lui Boccaccio, cu numele lui 
Joseph Stangerson pe prima pagină. Două scrisori, una 
adresată lui E.J. Drebber şi una lui Joseph Stangerson. 

— Şi ce adresă? 

— American Exchange, Ştrand, se vor păstra până 
când va fi necesar. Ambele sunt de la „Guion Steamship 
Company“ şi se referă la orarul vaselor lor de la Liverpool. 
Este clar că acest om nefericit era pe cale să se întoarcă la 
New York. 

— Ai făcut cercetări privind acest om Stangerson? 

— Am făcut imediat, domnule, spuse Gregson. Am 
trimis anunţuri către toate ziarele şi unul dintre oamenii mei 
s-a dus la American Exchange, dar nu s-a întors încă. 

— Ai trimis veste la Cleveland? 

— Am telegrafiat azi-dimineaţă. 

— Cum ai formulat întrebările? 

— Am detaliat doar împrejurările şi am spus că ne-am 
bucura de orice informaţii care ne-ar putea ajuta. 

— Nu aţi solicitat amănunte cu privire la orice aspect 
care vi s-a părut de o importanţă cruciala? 

— Am întrebat despre Stangerson. 

— Nimic altceva? Nu există nicio situaţie de care pare 
să atârne tot acest caz? Nu veţi telegrafia din nou? 


— Am spus tot ceea ce aveam de spus, zise Gregson 
cu o voce ofensată. 

Sherlock Holmes râse pentru sine şi păru a fi pe cale 
de a face o remarcă, când Lestrade, care fusese în camera 
din faţă în timp ce noi duceam această conversaţie în hol, a 
reapărut în scenă, frecându-şi mâinile într-un mod îngâmfat 
şi satisfăcut de sine. 

— Domnule Gregson, zise el, tocmai am făcut o 
descoperire de cea mai mare importanţă şi care ar fi fost 
trecută cu vederea dacă nu aş fi făcut o examinare atentă a 
pereţilor. 

Ochii omuleţului străluceau în timp ce vorbea, iar el 
era, în mod evident, într-o stare de exaltare stăpânită 
datorită faptului ca marcase un punct faţă de colegul său. 

— Vino aici, spuse el repezindu-se înapoi în camera a 
cărei atmosferă se simţea mai curată de când fusese scos 
ocupantul său. Acum, stai aici, în picioare! 

Aprinse un chibrit frecându-l de gheată şi îl ridică, 
apropiindu-l de perete. 

— Priveşte asta!, spuse el triumfător. Am afirmat că 
tapetul căzuse în fâşii. În acest colţ anume al camerei se 
desprinsese o bucată mare, lăsând vederii un pătrat galben 
de tencuială degradată. De-a curmezişul acestui spaţiu 
descoperit era zgâriat cu litere roşii de sânge un singur 
cuvânt — RACHE. 

— Ce crezi despre asta?, strigă detectivul cu aerul 
unui artist care îşi susţine creaţia. Acest fapt a fost trecut 
cu vederea deoarece s-a aflat în cel mai întunecat colţ al 
camerei şi nimeni nu s-a gândit să se uite acolo. Ucigaşul 
sau ucigaşa a scris cu propriul sânge. Uită-te la porţiunea 
aceasta pătata, unde s-a scurs pe perete în jos! Asta 
înlătură idee a de sinucidere, oricum. De ce a fost ales 
acest colţ pentru a scrie pe el? Îţi voi spune. Vezi lumânarea 
aceea de pe partea de sus a căminului? A fost aprinsă în 
acel moment şi, dacă ar mai fi aprinsă, acest colţ ar fi cel 
mai luminat în loc de a fi cea mai întunecată porţiune a 
peretelui. 

— Şi ce înseamnă acum, că tu l-ai „găsit”?, întrebă 
Gregson cu o voce dispreţuitoare. 

— Ce înseamnă? Păi, înseamnă că acela sau aceea 


care l-a scris urma să treacă numele de femeie Rachel, dar 
a fost deranjat sau deranjată înainte să termine. Reţine 
cuvintele mele, când acest caz va ajunge să fie clarificat, 
vei descoperi că este implicată o femeie pe nume Rachel. 
N-ai decât să râzi, domnule Sherlock Holmes. Poţi fi foarte 
ager şi inteligent, dar tot vechiul copoi este cel mai bun 
când totul este pus cap la cap. 

— Imi cer, cu adevărat, scuze!, spuse prietenul meu, 
care iritase nervii omuleţului prin faptul că izbucnise într-un 
râs exploziv. Ai, cu siguranţă, garanţia de a fi primul care 
descoperă asta şi, după cum spui, pare a fi fost scris de 
celălalt participant la misterul de noaptea trecută. Nu am 
avut timp să cercetez această cameră încă, dar cu 
permisiunea dumneavoastră voi face asta acum. 

In timp ce vorbea, scoase rapid o ruletă şi o lupă mare 
rotundă din buzunar. Cu aceste două instrumente, se 
deplasă fără zgomot prin cameră, oprindu-se din când în 
când, îngenunchind şi o dată culcându-se pe jos cu faţa la 
podea. Era atât de preocupat de ceea ce făcea, încât părea 
să fi uitat de prezenţa noastră, deoarece vorbea cu sine 
încet tot timpul, menţinând aprins un foc de exclamaţii, 
mormăituri, fluierături şi mici strigăte care sugerau 
încurajarea şi speranţa. În timp ce-l priveam, îmi 
aminteam de un câine de vânătoare de vulpi, 
pursânge, bine dresat, care se repezea înainte şi 
înapoi, scheunând neliniştit, până când dădea de mirosul 
vânatului pe care îl pierduse. Timp de douăzeci de minute 
sau mai mult, el şi-a continuat cercetările măsurând cu cea 
mai mare grija distanţa dintre semnele care pentru mine 
erau în întregime invizibile şi, din când în când, aplicând 
banda ruletei pe pereţi într-un mod la fel de neînțeles. Într- 
un loc, adună cu foarte mare grijă o mică grămadă de praf 
cenuşiu de pe podea şi o puse într-un plic. În final, examina 
cu lupa cuvântul de pe perete, trecând peste fiecare literă 
cu cea mai minuțioasă atenţie. Acestea fiind făcute, păru 
satisfăcut, deoarece puse la loc în buzunar ruleta şi lupa. 

— Se spune că geniul este o capacitate infinită de a 
îndura durerile, remarcă el cu un zâmbet. Este o definiţie 
foarte proastă, dar se aplica la munca de detectiv. 

Gregson şi Lestrade urmăriseră demersurile 


tovarăşului lor amator cu o curiozitate considerabilă şi un 
oarecare dispreţ. Ei nu au reuşit, în mod sigur, să aprecieze 
faptul pe care eu am început să-l conştientizez, şi anume 
acela că acţiunile cele mai mărunte ale lui Sherlock Holmes 
erau toate îndreptate către un scop bine definit şi practic. 

— Ce credeţi despre asta, domnule?, întrebară 
amândoi. 

— Ar însemna să vă fur creditul pentru rezolvarea 
cazului clacă v-aş ajuta, remarcă prietenul meu, Vă 
descurcaţi aşa de bine acum, încât ar fi păcat ca să 
intervină cineva. În timp ce vorbea, se simţea o undă de 
sarcasm în vocea lui. Dacă îmi veţi permite să ştiu cum se 
desfăşoară investigaţiile dumneavoastră, continuă el, voi fi 
fericit să vă ofer orice fel de ajutor care îmi stă în putinţă. 
Intre timp, aş dori să vorbesc cu polițistul care a găsit 
cadavrul. Imi puteţi da numele şi adresa lui? 

Lestrade se uită în caietul său cu însemnări. 

— John Rance, spuse el. Acum a ieşit din tură. ÎI veţi 
găsi la Audley Court nr. 46, Kensington Park Gate. 

Holmes notă adresa. 

— Vino, doctore!, spuse el, vom merge şi îl vom căuta. 
Vă voi spune un lucru care vă poate ajuta la rezolvarea 
cazului, continuă el întorcându-se către cei doi detectivi. S- 
a comis o crimă, iar ucigaşul a fost un bărbat. Era mai înalt 
de un metru optzeci de centimetri, în prima tinereţe, cu 
picioare mici pentru înălţimea sa, purta cizme sau ghete 
grosolane, cu vârful pătrat şi fuma o ţigară de foi 
Trichinopoly. A venit aici cu victima într-o birjă cu patru roţi 
trasă de un singur cal cu trei potcoave vechi şi una nouă la 
un picior din faţă. După toate probabilitățile, criminalul 
avea faţa rumenă, iar unghiile de la mâna dreaptă erau 
remarcabil de lungi. Acestea sunt doar câteva indicii, dar 
ele vă pot ajuta. 

Lestrade şi Gregson se uitară unul la altul cu un 
zâmbet de neîncredere. 

— Dacă acest om a fost ucis, cum s-a petrecut crima?, 
întrebă primul. 

—  Otravă, spuse Sherlock Holmes scurt şi se 
îndepărtă. 

Incă un lucru, Lestrade, adăugă el, răsucindu-se, când 


ajunse la uşa. „Rache“ este cuvântul german pentru 


„răzbunare”, aşa că nu pierde timpul căutând o domnişoară 
Rachel. 


După această lovitură, el plecă lăsându-i pe cei doi 
rivali cu gura căscată în urma sa. 


Sfârşit 


4 
Ce avea de spus john Rance 


Era ora unu când am părăsit Lauriston Gardens nr. 3. 

Sherlock Holmes m-a condus către cel mai apropiat 
post telegrafic, de unde a expediat o telegramă lungă. Apoi, 
a chemat o birjă şi i-a spus birjarului să ne ducă la adresa 
dată de Lestrade. 

— Nimic nu se compară cu dovezile la prima mână, 
remarcă el, de fapt sunt pe deplin lămurit în ceea ce priveşte 
cazul, dar, cu toate acestea, încă mai putem descoperi multe 
amănunte. 


— Mă uimeşti, Holmes, am spus eu. În mod clar, nu eşti 
atât de sigur cum pretinzi a fi cu privire la acele amănunte 
pe care le-ai expus. 

— Nu este loc pentru nicio greşeală, a răspuns el. Chiar 
primul lucru pe care l-am observat când am ajuns acolo a 
fost că o birjă lăsase două urme cu roţile aproape de curbă. 
Până noaptea trecută nu plouase de o săptămână, aşa că 
acele roţi care au lăsat urme atât de adânci trebuie să fi fost 
acolo în timpul nopţii. Existau şi urmele copitelor calului, de 
asemenea, conturul uneia fiind mult mai clar în comparaţie 
cu celelalte trei, dovedind că era o potcoavă nouă. Deoarece 
birja era acolo după ce a început ploaia — şi nu a fost acolo 
în niciun moment în timpul dimineţii, am cuvântul lui Gregson 
în ceea ce priveşte asta — se înţelege că trebuie să fi ajuns 
în timpul nopţii şi, prin urmare, că i-a adus pe cei doi 
indivizi la casa aceea. 

— Pare destul de simplu, am spus eu, dar cum rămâne 
cu înălţimea celuilalt om? 

— Inălţimea unui om, în nouă cazuri din zece, poate fi 
dedusă după lungimea pasului său. Este un calcul destul de 
simplu, deşi este inutil să te plictisesc cu cifre. Găsisem 
pasul acestui individ imprimat atât în lutul de afară, cât şi 
în praful din interior. Apoi, exista o modalitate de a-mi 
verifica calculul. Când un om scrie pe perete, instinctul îl 
conduce să scrie aproximativ la nivelul ochilor săi. Scrisul 
despre care vorbim era la puţin peste doi metri de la 


pământ. A fost un joc de copil. 

— Şi vârsta?, am întrebat eu. 

— Ei bine, dacă cineva poate face paşi de un metru şi 
jumătate fără nici cel mai mic efort, nu este chiar un 
neputincios. Este evident că a dat peste o băltoacă pe aleea 
grădinii şi a trecut peste ea. „Piele lustruită” a ocolit-o, iar 
„Vârf pătrat” a sărit peste ea. Nu există niciun fel de mister 
privind acest lucru. Aplic, pur şi simplu, în viaţa obişnuită 
câteva dintre acele legi ale observaţiei şi deducţiei pe care 
le-am susţinut în acel articol. Spune-mi, mai este ceva ce te 
intrigă? 

— Unghiile şi Trichinopoly, am sugerat. 

— Scrierea de pe perete s-a făcut despre un bărbat cu 
degetul arătător înmuiat în sânge. Lupa mi-a permis să 
observ că tencuiala era uşor zgâriată în urma acelei acţiuni, 
ceea ce nu ar fi cazul dacă unghia ar fi fost tăiată. Am 
adunat nişte scrum de pe podea. Era de culoare neagră şi 


cu fulgişori — un astfel de scrum este făcut doar de o 
Trichinopoly. Am făcut un studiu special al scrumului de 
ţigară — de fapt, am scris o monografie despre acest 


subiect. Mă flatez singur că pot recunoaşte dintr-o privire 
scrumul oricărei mărci cunoscute de ţigară de foi sau de 
tutun. Tocmai prin astfel de detalii se distinge un detectiv 
priceput de un Gregson sau un Lestrade. 

— Şi faţa îmbujorată?, am întrebat. 

— A, aceea a fost o lovitură mai îndrăzneață, deşi sunt 
sigur că am avut dreptate. Nu trebuie să mă întrebi aşa 
ceva în faza actuală a lucrurilor. 

Mi-am trecut mâna peste sprâncene. 

— Mi se învârteşte capul, am zis, cu cât te gândeşti 
mai mult la ele, cu atât devin mai misterioase. Cum au 
ajuns aceşti doi bărbaţi — dacă au fost doi bărbaţi — într-o 
casă goala? Ce s-a întâmplat cu birjarul care i-a adus? Cum 
a putut un bărbat să-l oblige pe altul să ia otrava? De unde 
a provenit sângele? Care a fost mobilul crimei, atât timp cât 
nu a fost jaf? Cum a ajuns acolo inelul femeii? Mai presus de 
toate, de ce a trebuit al doilea bărbat să scrie pe perete 
cuvântul german RACHE înainte de a o şterge de acolo? 
Mărturisesc că nu pot sa văd nici un mod posibil de potrivire 
a acestor fapte. 


Prietenul meu a zâmbit aprobator. 

— Tu rezumi dificultăţile situaţiei în mod succint şi 
bine, spuse el. Mai este mult de desluşit, deşi m-am lămurit 
definitiv cu privire la principalele fapte. În ceea ce priveşte 
descoperirea săracului Lestrade, a fost, pur şi simplu, una 
oarbă, destinată a pune poliţia pe o urmă falsă, prin 
sugerarea unor societăţi secrete. Nu a fost făcută de un 
german. A-ul, dacă ai observat, a fost trasat oarecum după 
stilul gotic. De fapt, un german foloseşte invariabil 
caractere latine, astfel încât putem afirma cu siguranţa că 
aceasta nu a fost scrisa de unul adevărat, ci de un imitator 
nepriceput care a exagerat. A fost doar un fleac pentru a 
abate ancheta într-o direcţie greşită. Nu-ţi voi spune mai 
multe despre caz, doctore. Ştii că un scamator nu mai este 
crezut odată ce-şi explică trucul şi dacă îţi destăinui prea 
mult din metoda mea de lucru, vei ajunge la concluzia că 
sunt un individ foarte comun, în cele din urmă. 

— Nu voi face asta niciodată, am răspuns eu, ai adus 
munca de detectiv la un nivel aşa de apropiat de cel al unei 
ştiinţe exacte cum nu s-a mai făcut vreodată. 

Prietenul meu se înroşi de plăcere la auzul cuvintelor 
mele şi a modului înfocat în care le rostisem. Observasem 
deja că era sensibil la complimentele referitoare la talentul 
său, aşa cum orice fată ar fi în ceea ce priveşte frumuseţea 
ei. 

— Îţi voi spune un lucru, zise el. „Piele lustruită” şi 
„Vârf pătrat!! au venit în aceeaşi birjă şi au mers pe jos pe 
alee împreună, cât de prietenos posibil — braţ la braţ, după 
toate probabilitățile. Când au ajuns înăuntru, au mers în sus 
şi-n jos prin cameră sau, mai degrabă, „Piele lustruită” a 
stat nemişcat, în timp ce „Vârf pătrat“ se plimba în sus şi-n 
jos. Am putut citi toate astea în praf şi am mai citit că, pe 
măsură ce se deplasa, el devenea din ce în ce mai agitat. 
Acest fapt este arătat de lungimea crescândă a paşilor săi. 
A vorbit tot timpul şi, fără îndoială, s-a enervat treptat până 
la furie. Apoi s-a produs tragedia. [i-am spus tot ce ştiu eu 
însumi acum, deoarece restul este doar bănuială şi invenţie. 
Avem totuşi o buna bază de lucru de la care sa pornim. 
Trebuie sa ne grăbim, pentru că vreau să merg la concertul 
lui Halle, pentru a-l auzi pe Norman Neruda, în după-amiaza 


aceasta. 

Această conversaţie a avut loc în timp ce birja noastră 
îşi croise drum pe multe străzi murdare şi ulite lăturalnice 
triste. În cea mai murdară şi mai întunecoasă dintre ele, 
birjarul s-a oprit brusc. 

— Fundătura de acolo este Audley Court, spuse el 
arătând spre o deschizătură îngustă din şirul de cărămidă 
de culoare palidă. Mă veţi găsi aici când vă întoarceţi, 

Audley Court nu era un loc atractiv. 

Pasajul îngust ne-a dus într-un pătrat garnisit cu 
steaguri şi căptuşit cu locuinţe sordide, până am ajuns la 
numărul 46, a cărei uşă era decorată cu o bucată mică de 
alamă, pe care era gravat numele Rance, întrebând, am 
aflat că polițistul era în pat şi am fost conduşi într-un salon 
mic din faţă, pentru a-i aştepta sosirea. 

El apăru imediat, părând puţin iritat pentru că fusese 
deranjat din somn. 

— Mi-am făcut raportul la birou, zise el. 

Holmes scoase din buzunar o monedă şi se jucă cu ea 
gânditor. 

— Ne-am gândit că ne-ar face plăcere să auzim totul 
spus de tine, rosti-el. 

— Voi fi cel mai fericit să vă spun tot ce ştiu, răspunse 
comisarul de poliţie, cu ochii pe micul disc de aur. 

— Să auzim totul spus de tine, în felul tău, chiar aşa 
cum s-a întâmplat. 

Rance se aşeză pe sofaua din păr de cal şi îşi zbârci 
fruntea, ca şi cum era hotărât să nu omită nimic în 
relatarea sa. 

— O să v-o spun “'neavoastră de la început, zise el. 
Tura mea este de la 10 noaptea la 6 dimineaţa. La 11a fost 
o bătaie la „White Hart“, dar barul a fost destul de liniştit în 
timpul schimbului. La ora 1 a început să plouă şi l-am 
întâlnit pe Harry Murcher — ăla care are sectorul Holland 
Grove în grijă — şi am stat împreună la taifas la colţul 
străzii Henrietta. Deodată — poate pe la 2 sau puţin după 
aia m-am gândit să dau o raită primprejur, să văd dacă totul 
era în ordine pe Brixton Road. Era a naibii de pustie şi 
murdară. Niciun suflet nu mi-a ieşit în cale tot drumul, deşi 
a trecut pe lângă mine o birjă sau două. Mă duceam la pas 


în jos, gândindu-mă cât de bine-venit ar fi. fost un sfert de 
rom fierbinte, când., brusc, mi s-a aprins în ochi o lumină de 
la fereastra acelei case. Ştiam că alea două case din 
Lauriston Gardens nu erau locuite din cauza ăluia care le 
are, pentru că nu vrea să curețe canalele, deşi ultimul 
chiriaş care a locuit într-una din ele a murit de febra tifoidă. 
M-a dat gata, sigur, când am văzut lumină la fereastră şi am 
bănuit că nu era ceva în regulă. Când am ajuns la uşă.., 

— Te-ai oprit şi apoi te-ai dus înapoi, către poarta 
grădinii, îl întrerupse prietenul meu. De ce ai făcut asta? 

Rance sări violent, şi se holbă la Sherlock Holmes cu 
cea mai mare uimire pe faţă, 

— Păi, ăsta-i adevărul, domnule!, spuse el, deşi cum ai 
făcut de l-ai aflat, num a' Dumnezeu ştie. Vezi mata', când 
am ajuns la uşă. era aşa de linişte şi de pustiu, că m-am 
gândit că nu mi-ar fi stricat să mai fi fost unu' cu mine. Nu 
mi-e frică de nimic cât sunt de partea astălaltă a 
mormântului, da’ m-am gândit că, poate, era ăl de murise 
de tifoidă, care venise să vadă canalele care l-au omorât. 
Asta m-a făcut cumva să mă răzgândesc şi am luat-o la 
picior înapoi, către poartă, să văd dacă puteam să zăresc 
lanterna lu' Mercher, da' nu era nici urmă de el sau oricare 
altu'. 

— Nu era nimeni pe stradă? 

— Niciun suflet viu. domnule, nici măcar un câine. 
După aia, m-am întărit şi m-am dus înapoi şi am împins uşa, 
să se deschidă. Totu' era mut înăuntru, aşa că am intrat în 
camera unde ardea lumina. Era o lumânare care pâlpâia pe 
şemineu — una roşie de ceară — şi la lumina ei am văzut... 

— Da, ştiu tot ce ai văzut. Ai mers prin cameră de 
câteva ori şi ai îngenuncheat jos, lângă cadavru, iar apoi ai 
traversat camera şi ai încercat uşa de la bucătărie şi apoi... 

John Rance sări în picioare cu o faţă speriată şi cu 
suspiciune în ochi. 

— Unde ai fost matale ascuns, de ai văzut toate 
astea?, strigă el. Mi se pare că ştii mai mult decât ar trebui. 

Holmes râse şi îşi aruncă peste masă cartea de vizită, 
către comisar. 

— Nu mă aresta pentru crimă, zise el. Eu sunt unul 
dintre copoi, nu lupul; domnul Gregson sau domnul Lestrade 


va răspunde de asta. 

— Continua, totuşi. Ce ai făcut apoi? 

Rance îşi ocupă din nou scaunul, dar toate acestea 
fără să-şi piardă expresia de uimire. 

— M-am dus înapoi la poartă şi am fluierat. Asta i-a 
adus pe Mercher şi pe încă doi la locu' faptei. 

— Atunci strada era goală? 

— Păi, cam era, astac dacă ne gândim la o persoană 
de bună-credinţă. 

— Ce vrei să spui? 

Trăsăturile poliţistului se lăţiră cu un rânjet. 

— Am văzut mulţi beţivi la viaţa mea, spuse el, da' 
niciodată pe vreunu' aşa de beat ca tipu' ăla. Era la poartă 
când am ieşit, sprijinindu-se de şipci şi cântând din vârful 
bojogilor despre Stindardu' nou al Columbinei sau cam aşa 
ceva. Nu putea să meargă, darmite să mă ajute! 

— Ce fel de om era?, întrebă Sherlock Holmes. 

John Rance părea să fie oarecum iritat de această 
trecere bruscă. 

— Era un fel de om beat mort, spuse el. Ar fi. nimerit 
la secţie dacă n-am fi fost aşa de luaţi cu treaba. 

— Faţa lui, îmbrăcămintea lui nu le-ai observat?, 
izbucni Holmes cu nerăbdare. 

— Cred că le-am văzut, când mi-am dat seama că 
trebuie să-l proptim, ca să nu cada — eu şi Merclier, 
amândoi. Era un tip lung, cu o faţă roşie, partea de jos 
acoperită... 

— De-ajuns!, strigă Sherlock Holmes. Şi ce s-a mai 
întâmplat cu el? 

— Aveam destule de făcut, fără să mai avem şi grija 
lui, zise polițistul cu o voce supărată. Pariez că şi-a găsit 
drumu' către casă foarte bine. 

— Cum era îmbrăcat? 

— Cu un pardesiu maro. 

— Avea un bici în mână? 

— Un bici, nu. 

— Trebuie să-l fi lăsat undeva, spuse încet prietenul 
meu. Se-ntâmplă să fi văzut sau auzit o birjă după aceea? 

— Nu. 

— Uite moneda asta pentru dumneata, spuse 


tovarăşul meu sculându-se în picioare şi luându-şi pălăria. 
Mi-e teamă, Rance, că dumneata nu vei avansa niciodată în 
cadrul poliţiei. Capul dumitale trebuie să fie folosit şi pentru 
raţionament, nu numai ca ornament. Puteai să-ţi fi câştigat 
tresele de sergent noaptea trecută. Omul pe care l-ai avut 
în mână este omul care are rezolvarea acestui mister şi pe 
care îl căutam. N-are niciun rost să discutăm în 
contradictoriu despre asta acum, îţi spun eu că aşa este. 
Vino, doctore! 

Am pornit către birjă împreună, lasându-l pe cel care 
ne informase neîncrezător şi, în mod evident, stânjenit. 

— Prostul proştilor, spuse Holmes cu amărăciune'în 
timp ce ne îndreptam înapoi către locuinţa noastră. Când te 
gândeşti că poate să aibă un noroc incomparabil şi nu 
profită de el. 

— Sunt încă nelămurit. Este adevărat că descrierea 
făcută de acest om se potriveşte cu ideea ta de „parte 
secundă” în cadrul misterului. Dar de ce s-ar fi întors la 
casă după ce a părăsit-o? Criminalii nu procedează aşa. 

— Verigheta, omule, verigheta, pentru asta s-a întors. 
Dacă mi-l putem prinde în alt mod, putem oricând să 
folosim verigheta drept momeală. O să-l prind, doctore, 
pariez cu tine doi la unu că îl prind. ie trebuie să-ţi 
mulţumesc pentru tot. Poate că nu m-aş fi dus dacă nu ai fi 
fost tu şi astfel m-aş fi lipsit de cel mai interesant studiu 
peste care am dat vreodată: un studiu în roşu, nu? Dece nu 
am folosi un pic din jargonul meseriei. Firul roşu al crimei 
există strecurat prin sculul incolor al vieţii, iar datoria 
noastră este de a-l deşira, a-l izola şi a expune fiecare 
părticică a lui. Acum să ne ocupam de prânz, apoi de 
Norman Neruda. Modul său de a ataca o piesă muzicală şi 
de a se înclina e splendid. Cum e compoziţia aceea mică a 
lui Chopin pe care o interpretează magnific: Tra-la-la-lira- 
lira-lay? 

Lăsându-se pe spate în locul său din birjă, acest copoi 
amator continua să cânte ca o ciocârlie, în timp ce eu 
meditam despre multele fațete ale minţii umane. 


Sfârşit 


5 
Anunţul aduce un vizitator 


Eforturile depuse de noi m timpul dimineţii fuseseră 
prea mult pentru sănătatea mea fragilă şi am fost epuizat 
după-amiază. După plecarea lui Holmes la concert, m-am 
întins pe sofa şi m-am străduit să prind două ore de somn. A 
fost o încercare nereuşită. Mintea îmi fusese prea mult 
solicitată de tot ce se petrecuse şi se înghesuiseră în ea 
cele mai stranii fantezii şi presupuneri. De fiecare dată când 
închideam ochii, vedeam înaintea mea trăsăturile 
schimonosite, de babuin, ale celui ucis. Atât de sinistră era 
impresia pe care faţa aceea mi-o produsese, încât am 
considerat dificil să simt orice altceva, în afară de 
recunoştinţă pentru cel care-l îndepărtase pe posesorul ei 
din această lume. Dacă vreodată nişte trăsături umane au 
exprimat viciul în cel mai înalt grad, ele erau, cu siguranţă, 
cele ale lui Enoch J. Drebber, din Cleveland. Totuşi, am 
recunoscut că trebuie făcută dreptate şi că natura coruptă a 
victimei nu constituia o scuză în faţa legii. 

Cu cât m-am gândit la ea mai mult, cu atât mai 
extraordinară mi s-a părut ipoteza prietenului meu, şi 
anume aceea că omul fusese otrăvit. Mi-am amintit cum îi 
mirosise buzele şi nu am avut nicio îndoială că detectase 
ceva care dăduse naştere ideii. Apoi, dacă nu fusese otravă, 
ce cauzase moartea omului, deoarece nu existase vreo rană 
şi nici urme de strangulare? Dar, pe de alta parte, al cui 
sânge era cel care se găsea pe podea într-un strat atât de 
gros? Nu existau urme de luptă şi nici victima nu avea vreo 
armă cu care ar fi putut să rănească un adversar. Atât timp 
cât toate aceste întrebări erau nerezolvate, am simţit că 
somnul nu ar fi o problema uşoară nici pentru Holmes şi nici 
pentru mine. Stilul său tăcut, încrezător în sine, m-a convins 
că el îşi formase deja o teorie care explica toate faptele, 
deşi nu am putut să-mi imaginez cum s-a întâmplat. 

S-a întors foarte târziu — aşa de târziu, încât mi-am 
dat seama că nu fusese reţinut de concert tot timpul. Cina 
era pe masă înainte să apară el. 

— A fost magnific, zise el ocupându-şi locul. Îţi aduci 


aminte ce spune Darwin despre muzică? El susţine că 
producerea şi aprecierea ei au existat la rasa umană cu 
mult înainte de a ajunge la capacitatea de a vorbi. Poate că 
de aceea suntem atât de subtil influenţaţi de ea. Există 
amintiri vagi în sufletele noastre referitoare la acele secole 
neclare, când lumea era în stadiul de copilărie. 

— Asta este o idee vastă, am remarcat eu. 

— Ideile cuiva trebuie să fie la fel de vaste ca natura, 
dacă vrea să înţeleagă natura, mi-a răspuns el. Ce s-a 
întâmplat? Nu eşti în apele tale. Această afacere Brixton 
Road te-a dat peste cap. 

— Să spun sincer, aşa este, am răspuns. Ar trebui să 
fiu mai tare în ceea ce priveşte cazurile după experienţele 
mele din Afganistan. Mi-am văzut camarazii tăiaţi în bucăţi 
la Maiwand fără să-mi pierd cumpătul. 

— Înţeleg. Există un mister legat de asta care 
stimulează imaginaţia; acolo unde nu există imaginaţie, nu 
există groază. Ai văzut ziarul de seară? 

— Nu. 

— Face un comentariu destul de bun al întregii 
afaceri. Nu menţionează faptul că, atunci când omul a fost 
ridicat, verigheta unei femei a căzut pe podea. Merge şi 
aşa. 

— De ce? 

— Priveşte acest anunţ, răspunse el. Am trimis câte 
unul fiecărui ziar în dimineaţa asta, imediat după 
întâmplare. 

Îmi aruncă ziarul şi m-am uitat la locul indicat. Era 
primul anunţ din coloana „Obiecte găsite”. 

În Brixton Road, de dimineaţă, s-a găsit o verighetă 
din aur, simplă, în drum, între taverna „White Hart“ şi 
Holland Grove. Vă rugăm să vă adresaţi domnului doctor 
Watson, Baker Street, nr. 221 B, între ora 8 şi ora 9, în 
seara aceasta. 

— lartă-mă că ţi-am folosit numele, zise el. Dacă aş fi 
folosit numele meu, unii dintre netoţii aceştia l-ar 
recunoaşte şi ar vrea să se amestece în afacere. 

— E-n ordine, am răspuns eu. Dar, presupunând că 
vine cineva s-o revendice, nu am nicio verighetă. 

— Ba da, ai, spuse el înmânându-mi una. Asta e foarte 


bună. Este o copie. 

— Şi cine crezi că va răspunde la acest anunţ? 

— Pai, omul cu pardesiu maro — prietenul nostru cu 
faţa roşie şi cu degete pătrate. Dacă nu vine el însuşi, va 
trimite un complice. 

— Nu va considera acest lucru ca fiind prea 
primejdios? 

— Deloc. Dacă punctul meu de vedere asupra cazului 
este corect, şi am toate motivele să cred asta, acest om ar 
risca mai degrabă orice decât să piardă verigheta. Potrivit 
noţiunilor mele, a scăpat-o în timp ce se apleca peste 
cadavrul lui Drebber şi nu a observat că a pierdut-o în acel 
moment. După ce a părăsit casa, a constatat pierderea şi s- 
a grăbit înapoi, dar a găsit poliţia la locul crimei, din cauza 
prostiei lui de a £L lăsat lumânarea arzând. A trebuit să se 
prefacă beat pentru a îndepărta bănuielile care ar fi putut fi 
trezite de apariţia sa la poarta. Acum, pune-te în locul 
acelui om. Analizând situaţia, i se păruse posibil să fi 
pierdut verigheta pe drum după ce părăsise casa. Ce ar 
face el atunci? Ar căuta neîntârziat ziarele de seară, cu 
speranţa de a o vedea printre obiectele găsite. De ce s-ar 
teme de o capcană? Nu ar exista niciun motiv, din punctul 
său de vedere, ca găsirea verighetei să fie legată de crimă. 
Ar veni. Va veni. Îl vei vedea într-o oră. 

— Şi apoi?, am întrebat. 

— O, poţi să mă laşi pe mine să mă descurc cu el apoi. 
Ai vreo armă? 

— Am vechiul meu revolver de serviciu şi câteva 
cartuşe. 

— Ai face bine sa-l cureţi şi să-l încarci. Va fi disperat 
şi, deşi îl voi lua prin surprindere, este bine să fim pregătiţi 
pentru orice. 

M-am dus în dormitorul meu şi i-am urmat sfatul. Când 
m-am întors cu pistolul, masa fusese curățată, iar Holmes 
era prins cu ocupaţia sa favorită, de a scârţâi la vioară. 

— Intriga se complică, spuse el când intram. Tocmai 
am primit un răspuns la telegrama expediată în America. 
Punctul meu de vedere asupra cazului este cel corect. 

— Şi acesta este?, am întrebat cu nerăbdare. 

— Arcuşul meu ar face treaba mai bună cu nişte corzi 


noi, remarcă el. Pune-ţi pistolul în buzunar. Când vine tipul, 
vorbeşte-i într-un mod firesc. Lasă restul în seama mea. Nu- 
| speria uitându-te la el prea dur. 

— Este ora opt acum, am zis eu privindu-mi ceasul. 

— Da. Va fi probabil aici în câteva minute. Deschide 
uşa uşor. E de-ajuns. Acum, pune cheia pe dinăuntru. 
Mulţumesc! Uite o carte veche ciudată pe care am luat-o de 
pe o tarabă ieri: „De Jure inter Gentes“* publicată în latină 
la Liege, Ţările de Jos, în 1642. Capul lui Carol | era încă 
ferm pe umerii săi când a apărut acest volum mic, cu 
coperte cafenii. 

— Cine este editorul? 

— Philip pe de Croy, oricine o fi fost el. Pe prima 
pagină, cu cerneală foarte decolorată, este scris „Ex libris 
Gulielmi Whyte“. Mă întreb cine era William Whyte. Vreun 
avocat pragmatic al secolului al XVII-lea presupun. Ceea ce 
scrie are o tentă juridică. lată că vine omul nostru, cred. 

În timp ce vorbea, s-a auzit un zgomot puternic făcut 
de sonerie. Sherlock Holmes se ridică uşor şi îşi mută 
scaunul în direcţia uşii. Am auzit servitoarea trecând de-a 
lungul holului şi scârţâitul ascuţit al zăvorului când îl 
deschise. 

— Aici locuieşte doctorul Watson?, întrebă o voce 
clară, dar destul de răguşită. Nu am putut auzi răspunsul 
servitoarei, dar uşa s-a închis şi cineva a început să urce 
scările. Pasul era nesigur şi târşâit. Peste faţa prietenului 
meu trecu o expresie de surprindere în timp ce-l asculta. 
Venea încet prin holul de trecere şi la uşă se auzi o bătaie 
slabă. 

— Intră, am strigat. 

La îndemnul meu, în locul bărbatului violent pe care îl 
aşteptam, o femeie foarte bătrână şi zbârcită intră 
şchiopătând în apartament. Ea părea uimită de sclipirea 
bruscă a luminii şi, după ce se înclină, rămase în picioare, 
clipind mirată la noi cu ochii ei urduroşi şi scotocind în 
buzunar cu degete nervoase, tremurânde. Mi-am aruncat 
privirea spre partenerul meu, iar faţa sa căpătase o 
expresie aşa de descumpănită, încât tot ce am putut face a 


+ „Despre drept în relaţiile dintre popoare." 


fost sa încerc sa-mi păstrez cumpătul. 

Bătrâna scoase un ziar de seară şi arătă anunţul 
nostru. 

— Asta m-a adus, bunii mei domni, zise ea înclinându- 
se iar, o verighetă de aur în Brixton Road. Este a fetei mele, 
Sally, care s-a măritat chiar acu' doiş'pe luni, bărbat'su este 
steward pe un vas englez şi ce-o să spună când o veni 
acasă şi o găsi-o fără verighetă e mai mult decât pot să mă 
gândesc, că e cam cu arţag când e el mai bun, da’ mai ales 
când trage la măsea. Dacă Domniile Voastre nu se supără, 
ea s-a dus la circ astă-noapte cu... 

— Asta e verigheta ei?, am întrebat. 

— Slavă Domnului!, strigă bătrâna. Sally o să fie o 
femeie fericită la noapte. Asta e verigheta. 

— Şi care este adresa dumitale?, întrebai eu luând 
repede un creion. 

— Strada Duncan, numărul 13, Houndsditch. Este 
drum lung de aici. 

— Brixton Road nu este cuprins între niciun circ şi 
Houndsditch, zise Sherlock Holmes scurt. 

Bătrâna întoarse faţa şi îl privi atent cu ochii ei mici, 
cu pleoape roşii. 

— Domnu’ mi-a cerut adresa „mea”, zise ea. Sally 
locuieşte cu chirie în Mayfield Place, numărul 3, Peckham. 

— Şi numele dumitale este? 

— Numele meu de familie este Sawyer — al ei este 
Dennis. că Tom Dennis s-a însurat cu ea — şi este şi un 
băiat isteţ şi cinstit, cât este pe mare, şi la niciun steward 
din companie nu se gândeşte nimeni aşa mult ca la el, da' 
când se-ntoarce la mal, să te ţii femei şi pileală... 

— lată verigheta dumitale, doamna Sawyer, am 
intervenit eu ca răspuns la un semn al tovarăşului meu. 
Aparține în mod clar fiicei dumitale şi mă bucur că pot să o 
returnez proprietarei de drept. 

Cu multe binecuvântări mormăite şi gesturi de 
recunoştinţă, hoaşca o puse in buzunar şi cobori târşâind în 
jos pe scări. Sherlock Holmes sări în picioare în momentul 
când ea pleca şi se repezi în camera sa. Reveni în câteva 
secunde îmbrăcat cu un raglan. 

— O s-o urmăresc, zise el grăbit, trebuie să fie 


complice şi mă va duce la el. Aşteaptă-mă. 

Uşa holului de-abia se trântise hi spatele vizitatoarei 
noastre înainte ca Holmes să coboare scările. Privind prin 
fereastră, am putut-o vedea mergând şovăitor de-a lungul 
celeilalte părţi a străzii, în timp ce urmăritorul ei venea după 
ea la o oarecare distanţă. 

— Sau întreaga lui teorie este incorectă, m-am gândit, 
sau va fi dus acum către inima misterului. 

Nu era nevoie să mă roage să-l aştept, fiindcă simţeam 
că era imposibil să dorm până când nu auzeam rezultatul 
aventurii sale. 

Era aproape nouă când plecă. Nu aveam nicio idee cât 
timp o să-i ia, dar am luat loc pufăind din pipă şi trecându- 
mi ochii peste paginile din „Vie de Boheme“, a lui Hernii Mur 
ger. Trecu de ora 10 şi am auzit paşii fetei în casă care se 
ducea la culcare. S-a făcut 11 şi paşii mai grei ai 
proprietăresei au trecut pe lângă uşa mea, având aceeaşi 
destinaţie. Era aproape de douăsprezece înainte să aud 
sunetul ascuţit, al cheii lui în broască. 

În momentul când a intrat am văzut pe faţa sa că nu 
avusese succes. Amuzamentul şi amărăciunea păreau să se 
lupte pentru supremație, până când prima izbândi şi el 
izbucni într-un râs puternic. 

— N-aş vrea sa afle asta cei de la Scotland Yard pentru 
nimic în lume, se lamentă el lăsându-se să cada în scaun; 
mi-am bătut joc de ei aşa de mult, încât nu m-ar lăsa 
niciodată să aflu sfârşitul. Pot să-mi permit să râd, deoarece 
ştiu că voi fi chit cu ei până la urmă. 

— Care-i problema, atunci?, am întrebat. 

— O, nu mă deranjează să spun o poveste în 
defavoarea mea. Creatura aceea ajunsese la o oarecare 
distanţă când a început să şchiopăteze şi să dea tot felul de 
semne că o dor picioarele. Imediat s-a oprit şi a chemat o 
birjă cu patru roţi care trecea pe-acolo. Ani reuşit să mă 
apropii de ea ca să pot auzi adresa, dar nu trebuia să fiu aşa 
de nerăbdător deoarece a cântat-o aşa de tare încât să se 
poată auzi de cealaltă parte a străzii. 

„Du-mă în strada Duncan la numărul 13, Houndsditch”, 
a strigat ea. Începe să pară adevărat, m-am gândit şi, 
văzând-o aşezată înăuntru, m-am cocoţat în spate. Asta este 


o artă în care orice detectiv ar trebui să fie expert. Ei bine, 
am pornit zdrăngănind şi birja nu a oprit până când nu am 
ajuns în strada în chestiune. Am sărit jos înainte să ajungem 
la uşă şi am luat-o pe stradă lejer, căscând gura. Am văzut 
birja oprindu-se.  Vizitiul sări jos deschizând uşa şi 
aşteptând. Dar nu a coborât nimeni. Când am ajuns la el, 
căuta pipăind peste tot, agitat, într-o birjă goală şi dând 
drumul la cea mai asortată colecţie savantă de înjurături pe 
care am auzit-o vreodată. Nu era nici urmă de pasager şi mi- 
e teamă că va trece ceva timp până îşi va încasa banii 
pentru cursă. Întrebând la numărul 13, am aflat amândoi că 
această clădire aparținuse unui anume respectabil Keswick 
şi că nimeni nu auzise vreodată de cineva cu numele de 
Sawyer sau Dennis. 

— Nu vrei să spui, am strigat uimit, că acea bătrână 
neputincioasă, care tremura, a putut să iasă din birjă din 
mers, fără s-o vezi tu sau vizitiul? 

— Bătrână pe naiba!, spuse brusc Sherlock Holmes. 
Noi am fost bătrânele care au putut fi păcălite aşa. Trebuie 
să fi. fost un tânăr, şi încă unul agil chiar, în afară de faptul 
că a fost şi un actor incomparabil. Actul a fost inimitabil. A 
văzut, cu siguranţă, că a fost urmărit şi a folosit tertipul 
acesta ca să mă ducă de nas. Se pare că omul după care 
umblam nu este aşa de singur cum mi-am imaginat, ci are 
prieteni care sunt gata să rişte pentru el. Acum, doctore, 
arăţi terminat. Urmează-mi sfatul şi trage pe dreapta. 

Mă simţeam, cu siguranţă, foarte obosit, aşacă i-am 
urmat îndemnul. L-am lăsat pe Holmes aşezat în faţa focului 
care ardea mocnit şi, mult timp după aceea, în noapte, am 
auzit plângerile joase, melancolice ale viorii sale şi am ştiut 
că încă se mai gândea la problema ciudată pe care se 
hotărâse- să o descâlcească. 


Sfârşit 


6 
Tobias Gregson arată ce poate face 


În următoarea zi, ziarele erau pline de „Misterul din 
Brixton”, aşa cum l-au numit. Fiecare ziar făcea o lungă 
trecere în revistă a întâmplării, iar unele aveau şi articole de 
fond în plus. Existau şi unele informaţii care erau noi pentru 
mine. Mai păstrez încă într-un album cu nimicuri tăieturi din 
ziar şi extrase în legătură cu cazul. lată un rezumat al 
câtorva dintre ele: 

„Daily Telegraph“ a remarcat că în istoria crimei 
rareori existase o tragedie care să fi prezentat caracteristici 
mai stranii. Numele german al victimei, absenţa oricăror 
motive şi inscripţia sinistră de pe perete, toate au indicat 
săvârşirea sa de către refugiaţi politici şi revoluționari. 
Socialiştii aveau multe ramuri în America, iar decedatul, fără 
îndoială, încălcase legile lor nescrise şi fusese urmărit de ei. 
După ce s-a făcut uşor aluzie la Vehmgerichts, ácqua- 
tofâna$,  carbonari', marchiza de  Brinvilliers$, teoria 
darwiniană, principiile lui Malthus? şi la crimele lui Ratcliff 


5 Vechi tribunal secret din Germania, independent de 
puterea imperială; a dăinuit din secolul al XII-lea până 
în secolul al XVI-lea; aplica o singură pedeapsă, 
spânzurarea de un arbore în care se înfigea un cuţit 
simbolic. 

€ Otravă celebră în Italia în sec. XVI-XVII. 

' Membru al unei organizaţii revoluţionare secrete din 
ltalia, care a luptat la începutul sec. al XIX-lea 
împotriva asupririi străine şi pentru unitatea Italiei. 

e Marie Madeleine d'Aubray, marchiză de Brinvilliers 
(1630-1676), ucigaşă care a practicat crime prin 
otrăvire. 

° Thomas Robert Malthus (176G-1S34), preot, profesor, 
a fost unul dintre primii specialişti care s-au ocupat de 
problema populaţie-dezvoltare. Publica „Eseu asupra 
principiului populaţiei”, care aduce un preţios sprijin 


Highway, articolul se încheia prin admonestarea guvernului 
şi propovăduirea unei observări mai atente a străinilor în 
Anglia. 

„Standard' comenta că fapte crunte în afara legii de 
acest fel s-au produs de obicei sub o administraţie liberală. 
Ele au avut originea în zdruncinarea minţilor maselor şi 
slăbirea ulterioară a tuturor autorităţilor. Decedatul era un 
gentleman american care locuise câteva săptămâni în 
metropolă. El a stat la pensiunea doamnei Charpentier, în 
Torquay Terrace, Camberwell. A fost însoţit în călătoriile 
sale de secretarul sau particular, domnul Joseph Stangerson. 


Cei doi şi-au luat la revedere de la proprietăreasă 
marți, în data de 4 luna curentă, şi au plecat spre Euston 
Station, cu intenția vădită de a prinde expresul de Liverpool. 
Apoi au fost văzuţi împreună pe peron. Nu s-a ştiut nimic mai 
mult despre ei până când cadavrul domnului Drebber a fost, 
aşa cum s-a înregistrat de autorități, descoperit într-o casă 
nelocuită din Brixton Road, la multe mile de Euston. Cum a 
ajuns el acolo sau cum şi-a găsit soarta sunt întrebări care 
fac parte încă din mister. Nimic nu se ştie despre locul unde 
ar putea fi Stangerson. Aflăm cu plăcere că domnul Lestrade 
şi domnul Gregson, de la Scotland Yard, lucrează amândoi la 
acest caz şi, în mod confidential, se anticipează că aceşti 
bine-cunoscuți ofițeri vor arunca rapid o lumină asupra 
afacerii. 


„Daily News“ a observat că nu a existat nicio îndoială 
privind crima ca fiind una politică. Despotismul şi ura faţă 
de liberalism care au animat guvernele continentale 
avuseseră efectul de a împinge spre țărmurile noastre un 
număr de oameni care ar fi devenit cetăţeni excelenți dacă 
nu ar fi fost înăcriţi de amintirea a tot ceea ce li se 
întâmplase. Printre aceşti oameni există un cod al onoarei 
foarte strict şi încălcarea sa era pedepsită cu moartea. 
Trebuie depus orice efort pentru a-l găsi pe secretar, 
Stangerson, şi pentru a clarifica unele amănunte ale 
obiceiurilor decedatului. S-a făcut un mare pas înainte prin 


şcolii economiste ortodoxe. 


descoperirea adresei casei unde a stat în pensiune — un 
rezultat care s-a datorat în întregime intuiţiei şi energiei 
domnului Gregson de la Scotland Yard. 

Sherlock Holmes şi cu mine am citit aceste note 
împreună la micul dejun şi ele au părut a-l amuza teribil. 

— i-am spus că, orice s-ar fi întâmplat, Lestrade şi 
Gregson vor avea un punctaj bun, în mod sigur. 

— Asta depinde de cum se termină. 

— O, să fii sănătos, nu contează câtuşi de puţin. Dacă 
omul este prins, asta se va „datora” eforturilor lor; dacă 
scapă, va fi „în ciuda” eforturilor lor. Dacă iese cap — câştig 
eu şi pajura — pierzi tu. Orice-ar face ei, va avea cine să le 
urmeze. 

— Ce, Doamne, iartă-mă, este asta?, am strigat, 
deoarece, în acel moment, s-a auzit zgomotul făcut de mulţi 
paşi în hol şi pe scări, însoţiţi de expresii de dezgust din 
partea proprietăresei noastre. 

— Este divizia Baker Street a forţei de poliţie de 
detectivi, spuse prietenul meu grav şi, pe când vorbea, s-au 
repezit în cameră o jumătate de duzină dintre cei mai 
murdari şi mai zdrenţăroşi vagabonzi tuciurii de care am 
putut să-mi agăţ privirea vreodată. 

— Atenţie!, strigă Holmes pe un ton ascuţit, iar cei 
şase mici  derbedei murdari se aliniară într-un şir 
asemănător unuia format din statuete cu rea reputaţie. În 
viitor, îl veţi trimite pe Wiggins singur să raporteze, iar 
restul trebuie să aştepte în stradă. Ai găsit-o, Wiggins? 

— Nu, domnule, n-am găsit-o, zise un tânăr. 

— Nici nu prea mă aşteptam la asta. Trebuie să 
continuaţi, până reuşiţi. Uite plata voastră. El înmână 
fiecăruia dintre ei un şiling. Acum, valea, şi reveniţi cu un 
raport mai bun data viitoare. 

El dădu din mână, iar ei se repeziră în jos, pe scări, ca 
tot atâţia şobolani, şi le-am auzit vocile care ţipau strident 
jos, în stradă, în momentul următor. 

— Mai multă muncă se poate scoate din unul dintre 
aceşti mici cerşetori decât dintr-o duzina de poliţişti, 
remarcă Holmes. Simpla ochire a unei persoane cu aspect 
oficial pecetluieşte buzele oamenilor. Aceşti tineri, cu toate 
acestea, se duc peste tot şi aud totul. Sunt şi la fel de 


pătrunzători ca acele, tot ceea ce le lipseşte este 
organizarea. 

— Cazul acesta, Brixton, este cel pentru care îi 
foloseşti?, l-am întrebat. 

— Da, este un punct pe care vreau să-l limpezesc. E 
doar o problemă de timp. Hei! Acum vom asculta nişte 
noutăţi despre o răzbunare! lată-l pe Gregson venind pe 
drum cu o beatitudine scrisă pe fiecare trăsătură a feţei 
sale. Direct către noi. Ştiu. Da, se opreşte acum. lată-l! 


Soneria sună violent şi, în câteva secunde, detectivul 
blond urcă scările, câte trei deodată, şi dădu buzna în 
camera noastră de zi. 

— Dragul meu amic, striga el strângând tare mâna 
inertă a lui Holmes, felicită-mă! Am limpezit totul. 

O umbră de nelinişte mi se păru că trece peste faţa 
expresivă a prietenului meu. 

— Vrei să spui că eşti pe calea cea bună?, întrebă el. 

— Calea cea bună! Ei bine, domnule, îl avem pe om 
sub lacăt şi cheie. 

— Şi numele său este...? 

— Arthur Charpentier, sublocotenent în Marina 
Maiestăţii Sale, strigă Gregson cu emfază frecându-şi 
mâinile grase şi umflându-şi pieptul. 

Sherlock Holmes oftă cu uşurare şi se relaxă într-un 
zâmbet. 

— la loc şi încearcă una dintre aceste țigări de foi, 
spuse el. Suntem nerăbdători să aflăm cum ai reuşit să faci 
asta. Vrei să te servesc cu nişte whisky şi apă? 

— Cu plăcere, răspunse detectivul. lImensele încercări 
prin care am trecut de o zi-două m-au terminat. Nu atât 
efortul fizic, înţelegeţi, cât efortul minţii. Dumneavoastră 
veţi aprecia asta, domnule Sherlock Holmes, deoarece 
suntem amândoi muncitori cu creierul. 

— Mă onorezi prea mult, zise Holmes cu gravitate. Să 
auzim cum ai ajuns la acest extrem de mulţumitor rezultat. 

Detectivul se aşeză în fotoliu şi pufăi cu mulţumire din 
ţigara de foi. Apoi, brusc, se plesni peste coapsă, în culmea 
veseliei. 

— Partea nostimă a afacerii este, strigă el, că prostul 


de Lestrade, care se crede aşa de deştept, s-a dus pe o 
urmă cu totul greşita. El îl urmăreşte pe secretarul 
Stangerson, care nu a avut de-a face cu crima mai mult 
decât un copil nenăscut. Nu mă îndoiesc că l-a prins de- 
acum. 

Ideea îl gâdila pe Gregson atât de mult, încât râse 
până se înecă. 

— Şi cum ai ajuns la indiciul dumitale? 

— Ah, am să-ţi spun totul. Desigur, doctore Watson, 
asta rămâne strict între noi. Prima dificultate căreia a 
trebuit să-i facem faţă a fost să găsim antecedentele acestui 
american. Unii ar fi aşteptat până când anunţurile lor ar fi 
primit răspuns sau până când voluntarii ar fi venit şi ar fi 
oferit informaţii. Acesta nu este modul de a se apuca de 
lucru al lui Tobias Gregson. Vă amintiţi de pălăria de lângă 
decedat? 

— Da, zise Holmes, făcută de firma „John Underwood şi 
fiii“, din strada Camberwell nr. 129. 

Gregson păru destul de dezumflat. 

— Nu mi-am dat seama că ai observat asta, spuse el. 
Ai fost acolo? 

— Nu. 

— Ha!, strigă Gregson cu o voce uşurată, niciodată nu 
trebuie să treci peste o şansă, oricât de mică ar părea. 

— Pentru o minte mare, nimic nu este mic, remarcă 
Holmes sentenţios. 

— Ei bine, m-am dus la Underwood şi l-am întrebat 
dacă vânduse o pălărie de acea mărime şi descriere. El şi-a 
privit ghetele şi şi-a amintit imediat. Trimisese pălăria unui 
domn Drebber care locuia la pensiunea Charpentier, 
Torquay Terrace. Aşa am ajuns la adresa lui. 

— Deştept, foarte deştept!, murmură Holmes. 

— Am chemat-o apoi pe madame Charpentier, 
continuă detectivul. Am găsit-o foarte palidă şi deprimată. 
Fiica sa era în cameră, de asemenea este o fată neobişnuit 
de fină şi ea; avea ochii înroşiţi, iar buzele îi tremurau când 
i-am vorbit. Asta nu mi-a scăpat. Am început să miros că era 
ceva putred. Cunoşti sentimentul, domnule Sherlock 
Holmes, când dai peste urma corectă, un fel de zguduire a 
nervilor. 


— Ai auzit de moartea misterioasă a răposatului 
dumitale chiriaş, domnul Enoch J. Drebber, din Cleveland?, 
am întrebat. Mama aprobă din cap. Ea nu părea să poată 
scoate vreun cuvânt. Fiica izbucni în lacrimi. Am simţit mai 
mult ca oricând că aceste persoane ştiau ceva despre caz. 

— La ce oră a părăsit domnul Drebber casa 
dumneavoastră pentru a lua trenul?, am întrebat. 

— La ora 8, a răspuns ea înghițind adânc pentru a-şi 
stăpâni agitația. Secretarul lui, domnul Stangerson, a spus 
că au fost două trenuri — unul la ora 9.15 şi altul la ora 
11.00 dimineaţa. El trebuia să-l prindă pe primul. 

— Şi atunci l-ai văzut pentru ultima oară? 

O schimbare teribilă s-a produs pe faţa femeii în timp 
ce am pus întrebarea. Trăsăturile i-au devenit complet 
livide. Au trecut câteva secunde până când a putut scoate 
unicul cuvânt, „da“, şi l-a rostit cu un ton nenatural, răguşit. 
A fost linişte un moment, apoi fiica a vorbit cu o voce clară, 
calmă: . 

— Niciodată nu poate ieşi ceva bun din minciună, 
mamă, a zis ea. Să fim sincere cu domnul. Noi l-am văzut pe 
domnul Drebber din nou. 

— Să te ierte Dumnezeu, a strigat madame 
Charpentier aruncându-şi în sus mâinile şi lăsându-se să 
cadă pe scaun. Ti-ai omorât fratele. 

— Arthur ar dori să spunem adevărul, a răspuns fata 
ferm. 

— Mai bine mi-aţi spune tot despre asta acum, am zis 
eu. Jumătăţile ele mărturisiri sunt mai rele decât lipsa lor. În 
plus, nu ştiţi cât de mult ştim noi. 

— Să cadă pe capul tău, Alice!, a strigat mama sa şi 
apoi, întorcându-se către mine: vă voi spune tot, domnule. 
Nu vă imaginaţi că agitația mea în ceea ce-l priveşte pe fiul 
meu apare din teama ca nu cumva el să fi fost implicat în 
vreun fel în această afacere. El este complet nevinovat. 
Frica mea mare este că totuşi în ochii dumneavoastră şi în 
ochii celorlalţi el poate să pară compromis. Faptul acesta, 
oricum, este cu siguranţă imposibil. Caracterul său nobil, 
profesiunea lui, antecedentele sale, toate vor interzice acest 
lucru. 

— Cea mai bună soluţie pentru tine este sa-ţi uşurezi 


sufletul de lucrurile pe care le cunoşti, am răspuns. Poţi să 
contezi pe faptul că, dacă fiul tău este nevinovat, nu va 
avea de ce să se teamă. 

— Poate. Alice, mai bine ne-ai lăsa singuri, a spus ea, 
iar fiica ei s-a retras. Acum, domnule, a continuat ea, nu am 
avut intenţia de a vă spune toate astea, dar, deoarece fiica 
mea a dat în vileag situaţia, nu am alternativă. Odată ce m- 
am decis să vorbesc, îţi voi spune totul, fără a omite nici un 
amănunt. 

— Este cel mai înţelept lucru pe care îl poţi face, am 
spus eu. 

— Domnul Drebber a stat la noi aproape trei 
săptămâni. El şi secretarul său, domnul Stangerson, 
călătoriseră pe continent. Am observat o etichetă 
„Copenhaga“ pe fiecare dintre cuferele lor, dovedind că 
acela fusese ultimul lor loc de popas. Stangerson era un om 
tăcut, rezervat, dar patronul său, îmi pare rău că trebuie să 
spun asta, era de departe diferit. Era necioplit ca obiceiuri şi 
brutal în manifestări. Chiar în noaptea sosirii sale a devenit 
şi mai rău din cauza băuturii şi, într-adevăr, după ora 12 la 
prânz, cu greu s-ar fi putut spune dacă mai era treaz. 
Comportamentul său cu servitoarele era dezgustător de 
libertin şi intim. Cel mai grav a fost că a adoptat rapid 
aceeaşi atitudine faţă de fata mea, Alice, şi nu o dată i-a 
vorbit într-un mod pe care, din fericire, ea este prea 
inocentă pentru a-l înţelege. O dată, a prins-o în braţe şi a 
strâns-o, insultă care l-a făcut pe secretarul său să-i 
reproşeze acest comportament nebărbătesc. 

— Dar de ce ai suportat toate acestea?, am întrebat 
eu. Presupun că poţi să scapi de chiriaşi când doreşti. 

Doamna Charpentier a roşit imediat după întrebarea 
mea pertinentă. 

— Jur în faţa lui Dumnezeu că i-am atras atenţia chiar 
din prima zi când a venit, a spus ea. A fost însă o tentativă 
nereuşită. Plăteau o lira pe zi fiecare — 14 lire pe 
săptămână iar acesta este sezon mort. Sunt văduvă, iar fiul 
meu, care este la marină, m-a costat mult. M-am temut să 
nu pierd banii. Am făcut ce a fost mai bine. Ultima lui 
ispravă a depăşit măsura totuşi şi l-am anunţat să plece din 
cauza asta. Acesta a fost motivul plecării sale. 


— Ei bine? 

— Mi-a înflorit inima când l-am văzut îndepărtându-se 
în birjă. Fiul meu este in permisie tocmai acum, dar nu i-am 
spus nimic despre toate astea, deoarece temperamentul său 
este violent şi îşi adoră sora. Când am închis uşa după ei, mi 
s-a părut că mi se ridică o greutate de pe umeri. Din păcate, 
în mai puţin de o oră, s-a auzit soneria şi am aflat că domnul 
Drebber se întorsese. Era foarte agitat şi, în mod evident, şi 
mai rău din cauza băuturii. Intră cu greu în camera în care 
stăteam cu fiica mea şi a făcut o remarcă incoerentă că ar fi 
pierdut trenul. S-a întors apoi spre Alice şi, înaintea ochilor 
mei, i-a propus să fugă cu el. „Eşti majoră, i-a zis el, şi nu 
există nicio lege care să te oprească. Am destui bani şi pot 
să cheltuiesc. N-o lua în seamă pe bătrâna de faţă şi vino cu 
mine chiar acum. Vei trăi ca o prinţesă.“ Săraca Alice era 
aşa speriată, încât s-a depărtat de el repede, dar a prins-o 
de încheietura mâinii şi a tras-o spre uşă. Am ţipat şi, în acel 
moment, fiul meu, Arthur, a intrat în camera. Ce s-a 
întâmplat după aceea nu ştiu. Ain auzit înjurături şi sunetele 
înfundate ale unei încăierări. Am fost prea îngrozită ca să-mi 
ridic capul. Când am privit în sus, l-am văzut pe Arthur stând 
în picioare, în uşă, râzând, cu un băț în mână. „Nu cred că 
tipul ăla drăguţ ne va mai deranja”, a zis el. „O să mă duc 
după el şi o să văd cum se descurcă.” Cu aceste cuvinte, şi- 
a luat pălăria şi a pornit pe stradă. In următoarea dimineaţă, 
am auzit de moartea misterioasă a domnului Drebber. 

— Această declaraţie a ieşit de pe buzele doamnei 
Charpentier cu multe suspine şi pauze. Uneori, vorbea aşa 
de încet, încât cu greu îi puteam auzi cuvintele. Am 
stenografiat tot ce a spus, aşa încât să nu existe 
posibilitatea niciunei greşeli. 

— Este aşa de antrenant!, zise Sherlock Holmes cu un 
căscat. Ce s-a întâmplat apoi? 

— Când doamna Charpentier s-a oprit, continuă 
detectivul, am văzut că întregul caz atârna de un punct. 
Fixând-o cu privirea într-un mod pe care întotdeauna îl 
consider eficient cu femeile, am întrebat-o la ce oră s-a 
întors fiul ei, 

— Nu ştiu, a răspuns ea, 

— Nu ştii? 


— Nu, are o cheie şi a intrat singur. 

— Când te-ai dus la culcare? 

— După 11. 

— Deci fiul tău a fost plecat cel puţin două ore? 

— Da. 

— Posibil patru sau cinci? 

— Da. 

— Ce a făcut în tot acel timp? 

— Nu ştiu, a răspuns ea albindu-i-se buzele. 

— Desigur, după aceea nu a mai fost nimic de făcut. 
Am aflat unde a fost locotenentul Charpentier, am luat doi 
ofiţeri cu mine şi l-am arestat. Când l-am atins pe umăr şi i- 
am spus să vină liniştit cu noi, a răspuns dur ca bronzul: 
„Presupun că mă arestezi pentru că aş fi implicat în moartea 
ticălosului acela de Drebber“, a zis el. Noi nu-i spuseserăm 
nimic despre asta, aşa că aluzia lui la întâmplare a avut un 
caracter suspect în cel mai înalt grad. 

— Foarte, spuse Holmes. 

— Încă mai avea băţul greu pe care l-a descris mama 
lui ca fiind la el când l-a urmat pe Drebber. Era un ciomag 
gros, din lemn de stejar. 

— Atunci care este teoria ta? 

— Ei bine, teoria mea este că el l-a urmărit pe Drebber 
până la Brixton Road. Când a ajuns acolo, o nouă altercaţie 
a izbucnit între ei, pe parcursul căreia Drebber a primit o 
lovitură cu ciomagul, în stomac poate, care l-a omorât fără 
să lase nicio urmă. Noaptea a fost aşa de ploioasă, încât nu 
a fost nimeni pe aproape, aşa că Charpentier a târât 
cadavrul victimei sale în casa nelocuită. În ceea ce priveşte 
lumânarea, sângele, scrisul de pe perete şi verigheta, toate 
pot fi tot atât de multe trucuri pentru a arunca poliţia pe o 
pistă falsă. 

— Bine lucrat!, zise Holmes cu o voce încurajatoare. 
Cu adevărat, Gregson, avansezi, încă mai putem aştepta 
ceva de la tine. 

— Mă flatez singur că am reuşit destul de uşor, 
răspunse cu mândrie detectivul. Tânărul a consimţit să dea 
o declaraţie în care a spus că, după cel-a urmat pe Drebber 
un timp, acesta l-a observat şi a luat o birjă pentru a scăpa 
de el. În drumul său spre casă, s-a întâlnit cu un vechi 


camarad de pe vas şi a făcut o plimbare lungă cu el. Fiind 
întrebat unde locuieşte acest vechi camarad, nu a putut să 
dea niciun răspuns satisfăcător. Cred că întregul caz se 
încheagă neobişnuit de bine. Ceea ce mă amuză este să mă 
gândesc la Lestrade, care pornise pe o urma greşită, Mi-e 
teaifcă că nu va avansa mult. Hei, pe toţi sfinţii, iata-l chiar 
pe Lestrade! 

Era, intr-adevăr, Lestrade, care urcase scările în timp 
ce noi vorbeam şi care intrase acum în cameră. Siguranţa şi 
energia care, în general, îi marcau înfăţişarea şi modul de a 
se îmbrăca lăsau, de data aceasta, de dorit. Faţa îi era 
schimbată şi îngrijorată, în timp ce hainele îi erau în 
dezordine şi neîngrijite. Venise, evident; cu intenţia de a se 
consulta cu Sherlock Holmes, dar, văzându-l pe colegul său, 
a părut stânjenit şi enervat. Stătu în picioare în centrul 
camerei, mototolindu-şi nervos pălăria şi neştiind cum să 
înceapă. 

— Acesta este un caz extrem de neobişnuit, spuse el, 
în sfârşit, o afacere de neînțeles, 

— Ah, aşa o consideri, domnule Lestrade, strigă 
Gregson triumfător. M-am gândit că vei ajunge la această 
concluzie. Ai reuşit să-l găseşti pe secretar, domnul Joseph 
Stangerson? 

— Secretarul, domnul Joseph Stangerson, spuse 
Lestrade cu un ton grav, a fost ucis în Hotelul „Halliday's“, 
aproximativ la ora 6 în această dimineaţă. 

Sfârşit 


7 
Lumină în întuneric 


Ştirea dată de Lestrade a fost atât de neaşteptată, 
încât toţi trei am fost cu adevărat înmărmuriţi. Gregson sari 
din scaunul său şi răsturnă restul de whisky şi apă. 

M-am uitat lung, în tăcere, la Sherlock Holmes, ale 
cărui buze erau strânse, iar sprâncenele îi erau trase în jos, 
peste ochi. 

— Şi Stangerson!, rosti el încet. Intriga se îngroaşă. 

— Era destul de groasă şi înainte, mormăi Lestrade 
luând un scaun. Se pare că am nimerit într-un fel de consiliu 
de război. 

— Eşti, eşti sigur de această informaţie?, se bâlbâi 
Gregson. 

— Tocmai am ieşit din camera lui, zise Lestrade, Am 
fost primul care a descoperit ce s-a petrecut, 

— Am ascultat punctul de vedere al lui Gregson despre 
problemă, observă Holmes. Te deranjează dacă ne faci 
cunoscut ce ai văzut şi ce ai făcut? 

— Nu am nicio obiecţie, răspunse Lestrade aşezându- 
se. Mărturisesc de bunăvoie că am fost de părere că 
Stangerson a fost implicat în uciderea lui Drebber. Această 
nouă întorsătură mi-a arătat că am greşit complet. Obsedat 
de o singura idee, m-am hotărât să descopăr ce s-a 
întâmplat cu secretarul. Fuseseră văzuţi împreună la gara 
Euston, aproape de opt şi jumătate seara. La 2 dimineaţa, 
Drebber fusese găsit în Brixton Road. Întrebarea cu care m- 
am confruntat a fost ce făcuse Stangerson între ora opt şi 
treizeci de minute şi ora crimei şi ce s-a întâmplat cu el 
după aceea. Am telegrafiat la Liverpool, dând o descriere a 
individului şi  avertizându-i să supravegheze vasele 
americane. Apoi, m-am pus pe treabă, vizitând toate 
hotelurile şi pensiunile de lângă Euston. Vezi tu, am 
argumentat că dacă Drebber şi tovarăşul său s-ar fi 
despărţit, evoluţia naturală pentru cel din urmă ar fi să se 
oprească undeva în apropiere pentru noapte şi apoi să 
piardă iar vremea prin gară dimineaţa. 

— S-ar putea să fi căzut de acord asupra unui loc de 


întâlnire dinainte, remarca Holmes. 

— Aşa s-a dovedit. Am petrecut toată seara de ieri 
făcând cercetări fără niciun fel de folos. Azi de dimineaţă am 
început foarte devreme şi, la ora 8, am ajuns la hotelul 
particular  „Hallidayv!, din strada Little George. La 
întrebarea mea, şi anume dacă un domn Stangerson locuia 
acolo, mi-au răspuns imediat afirmativ. 

— Fără îndoială, dumneavoastră sunteţi domnul pe 
care-l aşteaptă, au zis ei. Aşteaptă un domn de două zile. 

— Unde este acum?, am întrebat eu. 

— Este sus, în pat. A dorit să fie trezit la ora 9. 

— Voi urca şi îl voi vedea imediat, am spus. 

M-am gândit că apariţia mea bruscă i-ar zdruncina 
calmul şi l-ar face să spună ceva necugetat. Băiatul de 
serviciu s-a oferit să mă conducă până la cameră; era la al 
doilea etaj şi un coridor mic ducea acolo. Băiatul mi-a arătat 
uşa şi era pe cale să coboare din nou, când am văzut ceva 
care m-a făcut să simt că îmi vine rău, în ciuda celor 
douăzeci de ani de experienţă. De sub uşă se scurgea o 
panglică mică, roşie, de sânge, care îşi făcuse un drum 
întortocheat de-a curmezişul trecerii şi formase o mică 
băltoacă la margine, de cealaltă parte. Am strigat, ceea ce l- 
a adus pe băiat înapoi. El aproape a leşinat când a văzut. 
Uşa era blocată pe dinăuntru, dar ne-am proptit amândoi cu 
umerii în ea şi am deschis-o forţat. Fereastra camerei era 
deschisă şi, aplecat în afară, neglijent, zăcea cadavrul unui 
bărbat îmbrăcat de noapte. Era cu adevărat mort de ceva 
timp, deoarece membrele erau rigide şi reci. Când l-am 
întors cu fata, băiatul l-a recunoscut imediat ca fiind acelaşi 
domn care rezervase camera sub numele de Joseph 
Stangerson. Cauza morţii a fost o înjunghiere adâncă în 
partea stângă, care trebuie să-i fi străpuns inima. Şi acum 
vine cea mai stranie parte a afacerii. Ce crezi că se afla 
asupra celui ucis? 

Am simţit o încrețire a cărnii şi un presentiment al 
groazei care avea să vină chiar înainte ca Sherlock Holmes 
să răspundă. 

— Cuvântul RACHE, scris cu litere de sânge, spuse el. 

— Asta a fost, spuse Lestrade cu o voce îngrozită, şi 
toţi am tăcut un timp. 


Era ceva aşa de metodic şi de neînțeles plutind în jurul 
faptelor acestui asasin necunoscut, încât conferea un 
caracter nou, îngrozitor crimelor sale. Nervii mei, care erau 
destul de tari pe un câmp de luptă, tresăriră când m-am 
gândit la asta. 

— Omul a fost văzut, continuă Lestrade. Un lăptar, 
care mergea în drumul său, s-a întâmplat sa treacă pe 
cărarea care duce de la grajduri înapoi la hotel. El a 
observat că o scară, care de. obicei stătea pe jos acolo, 
era ridicată şi sprijinită de una dintre ferestrele celui de-al 
doilea etaj, care era larg deschisă. După ce a trecut, s-a 
uitat înapoi şi a văzut un om coborând scara. Acesta a 
coborât aşa de tăcut şi de firesc, încât băiatul a crezut că 
era vreun dulgher sau tâmplar venit la lucru la hotel. Nu l-a 
băgat în seamă în mod special, doar că s-a gândit că era 
devreme sa vină la muncă. Are impresia că omul era înalt, 
avea o faţă roşiatică şi era îmbrăcat într-un pardesiu lung, 
maroniu. Trebuie să fi stat în cameră un oarecare timp după 
crimă, fiindcă noi am găsit apă amestecată cu sânge în 
chiuveta în care îşi spălase mâinile şi semne pe cearşafurile 
unde-şi ştersese cuțitul. 

M-am uitat la Holmes la auzul descrierii ucigaşului, 
care se potrivea atât de bine cu a lui. Nu exista, cu toate 
acestea, nicio urmă de triumf sau satisfacţie pe faţa sa. 

— Nu ai găsit nimic în cameră care ar putea să-ţi ofere 
un indiciu pentru crimă?, întrebă el. 

— Nimic. Stangerson avea portofelul lui Drebber în 
buzunar, dar se pare că era un fapt obişnuit, deoarece el 
făcea toate plăţile. Erau optzeci de lire în el, dar nimic nu 
fusese luat. Oricare ar fi motivele acestor crime 
extraordinare, jaful cu siguranţă nu este unul dintre ele. Nu 
existau acte sau însemnări in buzunarul decedatului, cu 
excepţia unei singure telegrame trimise din Cleveland, cu o 
lună în urmă, care conţinea cuvintele: „J.H. este în Europa.“ 
Nu exista niciun nume ataşat acestui mesaj. 

— Şi nu mai era nimic altceva?, întrebă Holmes. 

— Nimic important. Romanul pe care îl citise pentru a 
adormi zăcea pe pat, iar pipa era pe scaun, lângă el. Se afla 
un pahar cu apă pe masă, iar pe pervazul ferestrei, o cutiuţă 
de alifie care conţinea două pastile. 


Sherlock Holmes sări din scaun, cu o exclamaţie de 
încântare. 

— Ultima verigă!, strigă el exultând de fericire. Cazul 
meu este complet. 

Cei doi detectivi se holbau la el cu uimire. 

— Am acum în mâinile mele, spuse prietenul meu cu 
încredere, toate firele care au format o astfel de încâlceală. 
Există, desigur, detalii care trebuie completate, dar sunt 
sigur de toate faptele principale, de la momentul în care 
Drebber s-a despărţit de Stangerson, la gară, până la 
descoperirea cadavrului celui din urmă, ca şi cum i-aş fi 
văzut cu propriii ochi. Vă voi da o dovadă a ceea ce ştiu. Aţi 
putea să puneţi mâna pe acele pastile? 

— Le am, zise Lestrade scoțând o cutiuţă albă, le-am 
luat, precum şi portofelul, şi telegrama, cu intenţia de a le 
pune într-un loc sigur la secţia de poliţie. A fost o pură 
întâmplare că am luat aceste pastile, căci, trebuie să spun, 
nu le acord nicio importanţă. 

— Dă-le aici, zise Holmes. Acum, doctore, se întoarse 
el spre mine, astea sunt pastile obişnuite? 

Cu siguranţă, nu erau. Aveau o culoare cenuşie, 
perlată, erau mici, rotunde şi aproape transparente în 
lumină. 

—  Judecând după faptul că sunt uşoare şi 
transparente, îmi imaginez ca sunt solubile în apă, am 
remarcat. 

— Precis este aşa, a răspuns Holmes. Acum, te rog să 
te duci jos şi să aduci drăcuşorul ăla de terrier care a fost 
bolnav atât de mult timp şi pe care proprietăreasa a vrut ca 
tu să-l scapi de dureri ieri. 

Am coborât şi am adus sus câinele, în braţe. Respirația 
sa greoaie şi ochii sticloşi dovedeau că nu era departe de a- 
şi da sufletul. Într-adevăr, botul său alb ca zăpada dovedea 
că depăşise deja termenul obişnuit al existenţei canine. L- 
am aşezat pe o pernă, pe covor. 

— Voi tăia acum una dintre aceste pilule în două, zise 
Holmes şi, scoţându-şi briceagul, trecu de la vorbe la fapte. 
O jumătate se va întoarce în cutiuţă pentru scopuri viitoare. 
Cealaltă jumătate o voi pune în acest pahar cu vin în care 
este o linguriţă ele apă. Poţi să vezi că prietenul nostru, 


doctorul, are dreptate şi că se dizolvă repede. 

— Asta poate fi foarte interesant, spuse Lestrade cu 
tonul jignit al unuia care suspectează faptul că se râde de 
el. Nu pot să văd totuşi ce are a face cu moartea domnului 
Joseph Stangerson. 

— Răbdare, prietene, răbdare! Vei descoperi la timp că 
totul are a face cu asta. Voi adăuga acum puţin lapte pentru 
ca amestecul să aibă un gust acceptabil şi, când îl voi da 
câinelui, vom vedea că îl va lipăi destul de repede. 

În timp ce vorbea, vărsă conţinutul paharului într-o 
farfurioară şi o puse în faţa terrierului, care linse repede 
totul. Comportamentul convingător al lui Sherlock Holmes 
ne convinsese până acum, aşa că stăteam tăcuţi, urmărind 
atent animalul şi aşteptând un efect surprinzător. Nu se 
produse nimic de felul acesta totuşi. Câinele continua să 
zacă întins pe pernă, respirând cu greu, dar, aparent, nu era 
nici mai bine, nici mai rău pentru doza luată. 

Holmes îşi scosese ceasul şi, deoarece trecea minut 
după minut fără niciun rezultat, o expresie de extremă 
dezamăgire şi neplăcere trecu peste trăsăturile sale. Işi 
muşcă buzele, bătu cu degetele în masă şi exprimă toate 
sentimentele de nerăbdare. Era atât de mare emotia sa, 
încât îmi părea cu adevărat rău pentru el, pe când cei doi 
detectivi zâmbeau ironic, deloc nemulţumiţi de încercarea 
prin care treceau. 

— Nu poate fi o coincidenţă, strigă el, în sfârşit, sărind 
din scaun şi făcând paşi mari în sus şi-ii jos prin cameră. 
Este imposibil să fie doar o simplă coincidenţă. Chiar 
pastilele pe care le-am suspectat în cazul lui Drebber sunt 
efectiv găsite după moartea lui Stangerson. Şi totuşi, nu-şi 
fac efectul. Ce poate însemna? Cu siguranţa, întregul meu 
lanţ de raționamente a fost fals. Este imposibil! Şi totuşi, 
acestui câine prăpădit nu-i este mai rău. O, am găsit! Am 
găsit! Cu un strigăt de reală încântare, se grăbi la cutiuţă, 
tăie cealaltă pilulă în două, o dizolvă, adăugă lapte şi i-o 
oferi câinelui. Limba nefericitei creaturi păru că abia se 
înmuiase în conţinut înainte să tresalte convulsiv şi să se 
întindă la fel de rigid şi lipsit de viaţă ca şi cum ar fi fost 
lovit de trăsnet. 

Sherlock Holmes trase aer în piept îndelung şi îşi 


şterse transpiraţia de pe frunte. 

— Ar trebui să am mai multă încredere, spuse el. 
Trebuie să ştiu, de acum, ca atunci când un fapt pare a fi 
opus unui lanţ lung de deducţii, se dovedeşte invariabil că 
poate să aibă altă interpretare. Din cele două pilule din acea 
cutiuţă, una a fost făcută din cea mai mortală otravă, iar 
cealaltă a fost în întregime inofensivă. Trebuia să fi ştiut 
asta înainte de a fi văzut vreodată cutiuţa. 

Aceasta ultimă declaraţie mi s-a părut aşa de 
surprinzătoare, încât de-abia am putut să cred că era treaz. 
Dar acolo zăcea câinele mort, pentru a dovedi că ipoteza 
fusese corectă. Mi se părea că ceţurile din mintea mea se 
limpezeau treptat şi începeam să capăt o percepţie vagă, 
slaba, a adevărului. 

— Toate acestea ţi se par stranii, continuă Holmes, 
deoarece nu ai reuşit la începutul anchetei să percepi 
importanţa singurului indiciu real care ţi s-a prezentat. Am 
avut norocul să-l percep şi să mă bazez pe asta şi tot ce s-a 
petrecut de atunci a servit pentru a-mi confirma 
presupunerea originală şi, într-adevăr, a fost consecinţa sa 
logică. De aici, lucrurile care te-au uimit pe tine şi au făcut 
să fie cazul mai obscur au servit să mă lămurească pe mine 
şi să-mi consolideze concluziile. Este o greşeală să se 
confunde ciudăţenia cu misterul. Cea mai comună crima 
este deseori cea mai misterioasă, deoarece nu oferă detalii 
noi-sau deosebite din care se pot trage concluzii. Această 
crimă ar fi fost infinit mai dificil de rezolvat dacă victima ar 
fi fost găsită, pur şi simplu, zăcând în drum, fără niciunul 
dintre acele amănunte însoţitoare, senzaţionale, care au 
făcut-o remarcabilă. Aceste detalii stranii, departe de a face 
cazul mai dificil, avuseseră cu adevărat efectul de a-l face 
mai uşor. 

Domnul Gregson, care ascultase acest discurs cu 
nerăbdare, nu s-a mai putut abţine: 

— Uite ce e, domnule Sherlock Holmes, spuse el, 
suntem toţi gata să recunoaştem că eşti un om inteligent şi 
că ai propriile metode de lucru. Acum avem nevoie de ceva 
mai mult decât doar teorie şi predici totuşi. Mi-am stabilit 
datele cazului şi se pare că am greşit. Tânărul Charpentier 
nu putea fi implicat în această a doua afacere. Lestrade l-a 


urmărit pe omul sau, Stangerson, şi se pare că a greşit şi el. 
Ai lansat aluzii ici-colo şi pari a şti mai mult decât ştim noi, 
dar a venit timpul când considerăm că avem dreptul să te 
întrebăm direct cât de mult ştii din afacere. Poţi numi omul 
care a făcut-o? 

—- Nu mă pot abţine să nu cred că Gregson are 
dreptate, domnule, remarcă Lestrade. Am încercat amândoi 
şi am greşit. Ai menţionat de câteva ori de când mă aflu în 
cameră că deţii toate dovezile de care ai nevoie. Cu 
siguranţă, nu le vei mai tăinui. 

— Orice întârziere în arestarea asasinului, am observat 
eu, îi poate oferi timpul necesar pentru a comite o nouă 
atrocitate. 

Sub presiunea noastră, a tuturor, Holmes a dat semne 
de nesiguranţă. El a continuat să păşească în sus şi-n jos 
prin cameră, cu capul lăsat în piept şi cu sprâncenele 
încruntate, trase peste ochi, aşa cum îi era obiceiul când se 
pierdea în gânduri. 

— Nu vor mai fi crime, spuse el în sfârşit, oprindu-se 
brusc şi întorcându-se cu faţa la noi. Puteţi să excludeţi 
ipoteza aceasta. M-aţi întrebat dacă deţin numele 
asasinului. Îl ştiu. Simpla cunoaştere a numelui său este un 
lucru fără importanţă totuşi în comparaţie cu a pune mâna 
pe el. Mă aştept ca asta să se întâmple curând. Am mari 
speranţe s-o pot face prin propriile mijloace; dar este un 
lucru ce trebuie făcut cu grijă, deoarece avem de-a face cu 
un om viclean şi disperat, care este sprijinit, aşa cum am 
avut ocazia să dovedesc, de un altul, care este la fel de 
deştept ca el. Atât timp cât acest om nu bănuieşte că cineva 
deţine un indiciu, există o şansă de a fi siguri că-l prindem; 
dar, dacă ar avea cea mai slabă suspiciune, şi-ar schimba 
numele şi s-ar topi într-o secundă printre cele patru milioane 
de locuitori ai acestui oraş. Fără a avea intenţia de a jigni 
sentimentele niciunuia dintre voi, trebuie să spun că eu îi 
consider pe aceşti oameni ca fiind mai mult decât egali cu 
forţele oficiale şi de aceea nu am solicitat ajutorul vostru. 
Dacă greşesc, desigur, îmi voi asuma toată vina pentru 
această lipsă, dar sunt pregătit pentru asta. În prezent, sunt 
gata să promit că, în momentul când pot comunica cu voi 
fără sa pun în pericol propriile combinaţii, voi face acest 


lucru. 

Gregson şi Lestrade păreau sa fie departe de a fi 
satisfăcuţi de asigurarea lui sau de aluzia depreciativă la 
adresa poliţiei. Primul îşi trecu fulgerător mâna prin parul 
blond, în timp ce ochii rotunzi ca nişte mărgele ai celuilalt 
străluciră de curiozitate şi resentimente. 

Niciunul dintre ei nu a avut timp să vorbească, pentru 
că se auzi o bătaie în uşă şi purtătorul de cuvânt al 
tuciuriilor, tânărul Wiggins, îşi introduse în cameră persoana 
nesemnificativă şi insipidă. 

— Vă rog, domnule, zise el atingându-şi moţul de pe 
frunte, birja e jos. 

— Bine, băiete!, zise Holmes mieros. De ce nu 
introduceţi modelul ăsta la Scotland Yard?, continuă el luând 
o pereche de cătuşe din oţel dintr-un sertar. Vezi ce bine 
lucrează arcul. Se strâng într-o secundă. 

— Vechiul model este destul de bun, remarcă 
Lestrade, dacă am putea măcar să găsim omul căruia să i le 
punem. 

— Foarte bine, foarte bine, zise Holmes zâmbind. 
Birjarul poate foarte bine să mă ajute să car valizele. Roagă- 
| să urce imediat. Wiggins. 

Am fost surprins sa constat că prietenul meu vorbea ca 
şi cum era pe cale să pornească într-o călătorie, deoarece 
nu-mi spusese nimic despre asta. In cameră era o valiză 
mică, pe care el o scoase şi începu să o strângă cu o curea- 
Era ocupat cu această activitate când birjarul intră în 
cameră. 

— Ajută-mă sa închid catarama asta, birjar, zise 
îngenunchind peste bagajul său şi neîntorcând deloc capul. 

Individul înainta cu un aer oarecum ursuz, sfidător şi 
se aplecă să-l ajute. În acel moment, se auzi un clinchet 
ascuţit, zgomotul strident al metalului, iar Sherlock Holmes 
sări din nou în picioare. 

— Domnilor, strigă el cu ochi scânteietori, să vi-l 
prezint pe domnul Jefferson Hope, asasinul lui Enoch 
Drebber şi al lui Joseph Stangerson. 

Totul se petrecu într-o clipă — aşa de rapid, încât nu 
am avut timp să-mi dau seama de situaţie. 

Am o amintire vie a acelui moment, a expresiei 


triumfătoare a lui Holmes şi a sunetului vocii sale, a feţei 
înmărmurite, sălbatice a birjarului în timp ce se uita fix la 
cătuşele care străluceau şi care apăruseră ca prin farmec la 
încheieturile mâinilor sale. Pentru o secundă sau două, 
puteam fi luaţi drept un grup de statui. 

Apoi, cu un urlet neomenesc de furie, prizonierul se 
eliberă cu o smucitura din strânsoarea lui Holmes şi se 
repezi prin fereastră. 

Lucrătura din lemn şi sticlă cedă sub greutatea lui şi, 
înainte să poată ieşi definitiv, Gregson, Lestrade şi Holmes 
săriră pe el'ca nişte câini de vânătoare. Fu tras înapoi în 
cameră, iar apoi a început o luptă teribilă. 

Era atât de puternic şi fioros, încât noi toţi, patru inşi, 

am fost azvârliţi cât colo de câteva ori. Părea să aibă 
forţa convulsivă a unui bărbat lovit de o criză de epilepsie. 
Mâinile şi faţa îi erau teribil de rănite din cauza trecerii prin 
geam, dar pierderea sângelui nu avu niciun efect care să-i 
diminueze rezistenţa. Numai când Lestrade a reuşit să pună 
mâna pe sub legătura lui de la gât şi să-l stranguleze pe 
jumătate am considerat că lupta pentru a rezista era în 
zadar; şi nici atunci nu ne-am simţit în siguranţă până când 
nu i-am imobilizat picioarele şi mâinile. Acestea fiind făcute, 
ne-am ridicat în picioare cu respiraţia tăiată. 

— Avem birja lui, zise Sherlock Holmes. Ne va servi 
pentru a-l duce la Scotland Yard. Şi acum, domnilor, 
continuă el cu un zâmbet plăcut, am ajuns la sfârşitul 
micului nostru mister. Sunteţi, cu adevărat, bine-veniţi să-mi 
puneţi orice fel de întrebări doriţi acum şi nu va exista 
niciun pericol de a refuza să vă răspund. 


Sfârşit 


Partea a doua 


1 
Pe marea câmpie de sare 


În partea centrală a marelui continent nord-american 
se întinde un deşert arid şi respingător care, timp de mulți 
ani, a servit ca barieră contra avansării civilizației. Din 
Sierra Nevada până în Nebraska şi de la Yellowstone River, 
în nord, până în Colorado, în sud, este o regiune pustie şi 
liniştită. Nici natura nu este întotdeauna bine dispusă pe 
cuprinsul acestui district neprimitor. Are munţi înalţi 
acoperiţi de zăpadă şi văi întunecate şi sinistre. Există râuri 
care curg repede şi se reped prin canioane zimţate şi câmpii 
enorme, care iarna sunt albe de zăpadă, iar vara sunt 
cenuşii din cauza prafului de sare alcalină. Toate au păstrat 
caracteristicile comune de pustietate, neospitalitate şi 
sărăcie. 

Nu există locuitori ai acestui pământ al disperării. O 
bandă de Pawnees sau de Blackfeet poate, întâmplător, să-l 
traverseze pentru a ajunge la alte pământuri pentru 
vânătoare. dar cei mai rezistenți şi mai viteji sunt bucuroşi 
să nu mai vadă acele câmpii îngrozitoare şi să se găsească 
din nou în preriile lor. Coioţii pândesc în iarba uscată, 
insectele dau greoi din aripi în aer, iar ursul grizzly se mişcă 
împleticit pe potecile întunecate dintre pereţii înalţi de 
piatră şi culege ce hrană poate găsi printre stânci. Aceştia 
sunt singurii locuitori din sălbăticie. 

În toată lumea nu poate exista o privelişte mai sinistră 
decât cea de pe panta de nord a regiunii Sierra Blanco. Cât 
cuprinzi cu ochii, se întinde marea câmpie pustie, toată fiind 
acoperită cu praf de sare şi intersectată de smocuri cu 
tufişuri de chaparral pitic. Pe marginea extremă a 
orizontului se întinde un lanţ lung de culmi muntoase, cu 
vârfurile  zdrenţuite acoperite de zăpadă. Pe această 
întindere de pământ nu există niciun semn de viaţa, nimic 
care să aparţină lumii vii. Nu există nicio pasăre pe cerul 
albastru ca oţelul, nicio mişcare pe solul cenuşiu, întunecat 
— deasupra tuturor se lasă o tăcere absolută. Oricât ar 
asculta cineva, nu se aude niciun sunet în toată acea 
sălbăticie atotputernică, nimic decât tăcerea — tăcerea 


completă care subjugă sufletul. 

S-a spus că nu există nimic care aparţine lumii vii pe 
câmpia largă. Nu prea este adevărat. Privind în jos de pe 
Sierra Blanco, poţi vedea un drum croit prin deşert, care se 
unduieşte în depărtare şi se pierde în depărtare. Este 
zdrăngănit de roţi şi bătut de picioarele multor aventurieri. 
Ici şi colo sunt împrăştiate obiecte albe, care lucesc la soare 
şi ies în relief faţă de depunerea albă de sare. Apropiaţi-vă 
şi examinaţi-le! Sunt oase: unele mari şi cu formă brută, 
altele mai mici şi mai delicate. Primele au aparţinut bivolilor, 
iar cele din urmă, oamenilor. Pe o distanţă de o mie cinci 
sute de mile, se poate detecta acest drum sinistru, pentru 
caravane, după rămăşiţele împrăştiate ale celor care au 
căzut lângă drum. 

Privind în jos chiar spre această scenă, stătea în 
picioare, pe 4 mai 1847, un călător solitar. Aspectul său era 
de aşa natură încât părea chiar spiritul sau demonul 
regiunii. l-ar fi fost greu unui observator să spună dacă el 
era mai aproape de 40 sau de 60 de ani. Faţa sa era slabă şi 
trasă, iar pielea maronie, ca un pergament, era întinsă peste 
oasele ieşite în afară; părul său lung, castaniu şi barba erau 
năclăite şi prăfuite cu alb; ochii îi erau înfundaţi în cap şi 
ardeau cu o lucire nenaturală; în timp ce mâna care 
strângea puşca de-abia avea ceva mai multă carne decât 
cea a unui schelet. În timp ce stătea în picioare, se sprijinea 
în puşcă şi totuşi silueta sa înaltă şi osatura masivă sugerau 
o natură nervoasa şi viguroasă. Faţa sa slabă însă şi hainele 
care atârnau ca nişte saci peste membrele descărnate creau 
un aspect senil şi bătrânicios. Omul murea — murea de 
foame şi sete. 

Trudise enorm ca să treacă prin deschizătura îngustă 
dintre stânci şi, în plus, avusese speranţa deşartă de a 
descoperi un izvor. Acum, câmpia de sare se întindea în faţa 
ochilor săi, precum şi cureaua îndepărtată de munţi 
sălbatici, fără a se zări nicăieri niciun semn legat de 
existenţa unei plante sau a unui copac ce ar putea indica 
prezenţa apei. În tot acel peisaj vast nu exista nicio lucire de 
speranţă. El privi spre nord, vest şi est cu ochi sălbatici, 
întrebători, iar apoi îşi dădu seama că hoinărelile sale se 
sfârşiseră şi că acolo, în acea râpă stearpă, era pe cale dea 


muri. 

„De ce nu aici, la fel ca într-un pat de puf, peste 
douăzeci de ani“, murmură el în timp ce se aşeză jos, la 
adăpostul unui bolovan. 

— M-ai lovit!, se auzi atunci o voce de copil cu reproş. 

— Aşa am făcut?, răspunse căit omul, nu am vrut. In 
timp ce vorbea, desfăcu şalul cenuşiu şi scoase o fetiţă 
frumoasă de aproape cinci ani, ai cărei pantofi eleganţi şi 
rochiţă roz, cu şorţuleţ de dantelă, dovedeau grija de mamă. 
Copilul era palid şi tras la faţa, dar braţele şi picioarele lui 
sănătoase arătau că suferise mai puţin decât însoţitorul ei. 

— Cum e acum?, întrebă el cu nelinişte, deoarece ea 
încă-şi mai freca buclele aurii încâlcite care îi acopereau 
partea din spate a capului. 

— Sărut-o, sărut-o ca sa-mi treacă, zise ea cu o 
gravitate perfectă, arătându-i partea vătămată. Aşa făcea 
mama. Unde este mama? 

— Mama a plecat. Cred că ai s-o vezi curând. 

— A plecat, ah!, spuse fetiţa. Ciudat, nu mi-a spus la 
revedere, mai tot timpul făcea aşa, dacă se ducea doar să ia 
un ceai cu tuşica, şi acum e plecată de trei zile. Spune tu 
dacă nu-i prea cald, este? Nu-i apă, nimic de mâncare? 

— Nu, nimic, scumpete. Trebuie doar să ai răbdare un 
pic şi apoi o să-ţi fie bine. Rezeamă-ţi capul de al meu, aşa, 
şi o să te simţi grozav. Nu-i uşor să vorbeşti când ai buzele 
uscate ca pielea tăbăcită, da’ cred că mai bine ţi-aş spune 
care-i situaţia. Ce ai acolo? 

— Lucruri frumoase! Lucruri bune!, strigă fetiţa 
fericită, arătând în mânuţă două fragmente strălucitoare de 
mică. Când ne-om întoarce a ca s’, i le dau fratelui Bob. 

— Ai să vezi lucruri mai frumoase decât alea curând, 
spuse omul cu încredere. Aşteaptă un pic. Oricum, voiam să- 
ţi spun, îţi aduci aminte când am părăsit râul? 

— O, da! 

— Ei bine, credeam că o să dăm peste alt râu curând, 
vezi tu. Da’ ceva nu a mers; busola, harta sau altceva şi nu 
a apărut. Apa s-a terminat. Doaro picătură pentru tine şi... 

— Şi nu te poţi spăla, îl întrerupse fata pe însoţitorul 
ei, cu gravitate, uitându-se cu atenţie la faţa sa întunecată. 

— Nu, nici de băut. Domnul Bender s-a dus primul, 


apoi Indian Pete, apoi doamna McGregor, apoi Johnny 
Hoines, apoi, scumpo, mama ta. 

— Atunci, mama este moartă şi ea, strigă fetiţa 
îngropân- du-şi capul în şorţuleţ şi suspinând cu durere. 

— Da, s-au dus toţi, numai tu şi cu mine nu. Atunci m- 
am gândit că am fi avut norocul să găsim ceva apă în 
direcţia asta, aşa că te-am urcat pe umeri şi am pornit la 
drum amândoi. Nu s-ar vedea că ne merge mai bine cu ce- 
am făcut. Nu ne-a mai rămas decât un dram de noroc de la 
Domnul! 

— Vrei să zici că o să murim şi noi?, întrebă copilul 
râzând fericit. M-ai speriat aşa tare. Păi, sigur, acum, că 
murim, o să fim iar cu mama. 

— Da, scumpete, o să fii. 

— Şi tu. O să-i spun ce bun ai fost. Sigur o să ne 
întâmpine la uşa Raiului, cu o cană mare cu apă şi cu multe 
turtiţe de grâu fierbinţi, prăjite şi pe o parte, şi pe alta, aşa 
cum ne plăcea mie şi lui Bob. Cât mai e până atunci? 

— Nu ştiu, oricum, nu foarte mult. Ochii bărbatului 
erau fixaţi pe orizont, la nord. Pe bolta albastră a cerului 
apăruseră trei puncte mici care se măriseră cu fiecare 
moment, aşa de rapid se apropiaseră. Se desluşiră repede 
ca fiind trei păsări mari, maronii, care se rotiră în cercuri 
peste capetele celor doi drumeţii şi apoi se aşezară pe nişte 
pietre de deasupra lor. Erau vulturii din vest, a căror sosire 
prevestesc moartea. 

— Cocoşi şi găini, strigă fetiţa cu veselie arătând 
formele lor prevestitoare de rău şi pocnind din palme pentru 
a le face să se ridice. Spune, Dumnezeu a făcut pământul 
ăsta? 

—- Sigur că El, zise tovarăşul său destul de speriat de 
această întrebare neaşteptată. 

— El a făcut pământul din Illinois şi El l-a făcut şi pe 
cel din Missouri, continuă fetiţa. Cred că altcineva a făcut 
pământul din părţile astea. Nu este nici pe departe la fel de 
bine făcut. Au uitat apa şi copacii. 

— Ce-ai zice să ne rugăm?, întrebă omul nesigur. 

— Nu-i încă noapte, răspunse ea. 

— Nu-i nimic. Nu prea se obişnuieşte, da' El n-o să se 
supere, poţi să pariezi. Poţi să-ţi spui rugăciunile pe care le 


spuneai în fiecare noapte, în căruţă, când eram pe câmpii. 

— De ce nu spui câteva şi tu?, întrebă copilul. 

— Nu mi le mai aduc aminte, răspunse el. N-am mai 
spus una de când eram înalt cât juma’ din puşca aia. Dar 
cred că nu-i niciodată prea târziu. Le spui şi eu o să stau 
lângă tine şi o să cânt cu tine când vine partea de cor. - 

— Atunci trebuie sa îngenunchezi, ca şi mine, spuse 
ea, întinzând şalul pe jos. Trebuie să ţii mâinile aşa. Te face 
să te simţi bine. 

Era o privelişte stranie, nefiind altcineva s-o vadă 
decât păsările. Unul lângă altul, pe şalul îngust, cei doi 
hoinari îngenuncheară, copilaşul vorbăreţ şi aventurierul 
nepăsător, întărit de greutăţi. Faţa ei bucălată şi obrazul lui 
tras, colţuros, priveau în sus, la cerul fără nori, într-o 
rugăciune izvorâtă din inimă, pentru a găsi ajutor în 
încercarea îngrozitoare căreia trebuiau să-i facă faţă 
amândoi, în timp ce ambele voci — una clară şi subţirică, 
cealaltă profundă şi răguşită — erau unite într-o rugăciune 
pentru milă şi iertare. Rugăciunile sfârşindu-se, s-au întors 
la locul lor, la umbra bolovanului, până când copilul a 
adormit, cuibărindu-se la pieptul larg al protectorului ei. El îi 
veghe somnul un timp, dar natura se dovedi a fi prea 
puternică pentru el. Trei zile şi trei nopţi nu-şi îngăduise nici 
odihnă, nici somn, încet, pleoapele căzură peste ochii 
obosiţi, iar capul se cobori din ce în ce mai jos peste piept, 
până când barba încărunţită a bărbatului se amestecă cu 
şuviţele aurii ale tovarăşei sale şi amândoi căzură în acelaşi 
somn adânc şi fără vise. 

Dacă, pentru încă o jumătate de oră, călătorul ar fi 
rămas treaz, o privelişte ciudată i-ar fi izbit privirea. 
Departe, pe marginea extremă a câmpiei de sare, se ridica o 
mică spulberare de praf, foarte încet la început, cu greu 
putând fi desluşită din ceţurile distanţei, dar, treptat, a 
devenit mai înaltă şi mai largă, până când a format un nor 
bine conturat. Acest nor a continuat să crească în mărime, 
până când a devenit evident că putea fi ridicat numai de o 
mulţime de creaturi în mişcare, în locuri ceva mai fertile, 
observatorul ar fi ajuns la concluzia că una dintre acele 
cirezi mari de bizoni care pasc pe pământul preriei se 
apropia de el. 


Acest fapt era în mod clar imposibil în aceste pustietăţi 
sălbatice, aride. Cu cât vârtejul de praf se apropia mai mult 
de locul singuratic unde se odihneau cei doi oropsiţi, 
coviltirele acoperite cu pânza groasă de cânepă ale 
căruţelor şi siluetele călăreţilor înarmaţi au început încet să 
se arate prin ceața înnegurată, iar apariţia se dovedi a fi o 
caravană mare, pornită în drumul său către vest. Dar ce 
caravană! Când partea sa din faţă a ajuns la baza munţilor, 
partea din spate nu se vedea încă la orizont. Chiar de-a 
curmezişul imensei câmpii se desfăşura alaiul care îşi croia 
drum cu greutate, căruţe mai mari şi mai mici, oameni 
călare şi oameni pe jos. Nenumărate femei care se clătinau 
pe drum sub povara greutăților cărate şi copii care mergeau 
încet pe lângă căruţe sau se uitau pe furiş de sub coviltirele 
albe. Acesta nu era, cu siguranţă, un grup obişnuit de 
imigranţi, ci, mai degrabă, erau nişte nomazi care fuseseră 
siliţi, din cauza circumstanțelor violente, să-şi caute un alt 
ţinut în care să se stabilească. Prin aerul clar se ridicau un 
zumzăit şi un vuiet confuz de la această masă imensă de 
oameni, cu scârţâitul roţilor şi nechezatul cailor. Cât era de 
tare, nu era suficient pentru a-i trezi pe cei doi drumeţi 
obosiţi de deasupra lor. 

In capătul coloanei călăreau vreo douăzeci sau mai 
bine de bărbaţi gravi, cu feţe oţelite, îmbrăcaţi cu haine 
sobre, din stofa ţesută în casă, şi înarmaţi cu puşti. Când au 
ajuns la baza pietrelor, s-au oprit şi au ţinut un scurt sfat. 


— Izvoarele sunt la dreapta, fraţilor, spuse un bărbat 
cu buze strânse, proaspăt ras, cu păr cărunt. 

— La dreapta de Sierra Blanco — aşa că vom ajunge la 
Rio Grande, spuse un altul. 

— Nu duceţi grija apei, strigă un al treilea. Cel care ar 
putea s-o scoată din pietre nu-şi va părăsi acum propriul 
popor ales. 

— Amin! Amin!, a răspuns întreg grupul. 

Erau gata să-şi reia călătoria, când unul dintre cei mai 
tineri şi cu ochii mai ageri scoase o exclamaţie şi arătă 
stânca albă de deasupra lor. Din vârful ei fâlfâi brusc o 
pâlpâire roz, distingându-se puternic şi strălucitor faţă de 
pietrele cenuşii din fundal. La vederea ei, caii fură opriţi 


brusc, iar puştile fură pregătite de tras, în timp ce alţi 
călăreţi veneau în galop pentru a sprijini avangarda. 
Cuvintele „pieile roşii“ erau pe toate buzele. 

— Nu mai pot fi indieni pe aici, spuse omul mai în 
vârstă care părea a fi comandantul. Am trecut de Pawnees şi 
nu mai sunt alte triburi până nu traversăm munţii cei mari. 

— Să mă duc înainte şi să văd, frate Stangerson?, 
întrebă unul din grup. 

— Şi eu, şi eu!, strigară o duzină de voci. 

— Lăsaţi-vă caii dedesubt şi vă vom aştepta aici, 
răspunse cel mai în vârstă. Într-o clipă, tinerii au descălecat, 
şi-au legat caii şi au urcat pe panta abruptă a râpei care 
ducea în sus, către obiectul care le trezise curiozitatea. Au 
avansat rapid şi fără zgomot, cu siguranţa şi dexteritatea 
unor iscoade cu experienţă. Privitorii de pe câmpia de jos îi 
puteau vedea sărind din stâncă în stâncă, până când 
siluetele lor se profilară pe linia cerului. Tânărul care dăduse 
primul alarma îi conducea. Brusc, cei care îl urmau îl văzură 
ridicând braţele, ca şi cum ar fi fost copleşit de uimire şi, 
când i se alăturară, au fost tulburaţi la fel de mult de 
priveliştea care le izbi privirea. 

Pe micul platou care încorona colina golaşă domnea un 
singur bolovan uriaş şi, sprijinindu-se de acesta, zăcea un 
bărbat înalt, cu barba lungă şi trăsături dure şi care era 
excesiv de slab. Faţa sa indiferentă şi respiraţia regulată 
arătau că dormea profund. Lângă el era o fetiţă care 
înconjurase cu braţele ei rotunde şi albe gâtul lui bronzat şi 
vânos, iar căpşorul ei cu păr auriu, buclat, se sprijinea de 
pieptul lui. Buzele ei trandafirii erau întredeschise, arătând 
dinţişorii albi ca zăpada, iar un zâmbet poznaş se juca pe 
trăsăturile ei copilăreşti. Picioruşele ei dolofane, albe, care 
purtau  şosete albe şi pantofi curaţi, cu catarame 
strălucitoare, ofereau un contrast straniu faţă de membrele 
lungi, zbârcite ale însoţitorului ei. Pe marginea stâncii de 
deasupra acestui cuplu ciudat stăteau trei vulturi solemni 
care, la vederea nou-veniţilor, scoaseră ţipete stridente de 
nemulţumire şi îşi luară zborul cu un aer mohorât. 

Strigătele păsărilor de pradă îi treziră pe cei doi 
adormiţi, care s-au uitat în jurul lor cu uimire. Omul se ridică 
încet, clătinându-se pe picioare şi privi în jos la câmpia care 


fusese atât de pustie când îl luase somnul şi care era acum 
traversată de acest corp uriaş de oameni şi animale. Faţa sa 
luă o expresie de mirare, în timp ce se holba şi-şi trecu 
mâna osoasă peste ochi. „Asta este ceea ce se cheamă 
delir, cred“, murmură el. Copilul stătea în picioare, lângă el, 
ţinându-se de poalele hainei lui şi nespunând nimic, ci doar 
privind împrejur cu ochii întrebători, miraţi ai vârstei sale. 

Echipa de salvare a putut rapid să-i convingă pe cei 
doi nefericiţi ca apariţia lor nu era o iluzie. Unul dintre ei o 
lua pe fetiţă şi o ridică pe umăr, în timp ce alţi doi îl 
sprijiniră pe tovarăşul ei slăbit şi îl ajutară să coboare la 
căruţe. 

— Numele meu este John Ferrier, explică drumeţul, eu 
şi micuța suntem tot ce a mai rămas din. douăzeci şi unu de 
oameni. Restul sunt toţi morţi de sete şi de foame, rămaşi 
departe, în urmă, în sud. 

— Este copilul tău?, întrebă cineva. 

— Cred ca acum este, răspunse celălalt, provocator, 
este a mea, fiin'că am salvat-o. Nimeni n-o s-o ia de lângă 
mine. Ea este Lucy Ferrier de acum încolo. Cine sunteţi voi, 
ei?, continuă el privind curios la salvatorii săi voinici, arşi de 
soare; se pare ca sunteţi o grămadă. 

— Aproape zece mii, zise unul dintre tineri; suntem 
copiii persecutați ai Domnului, aleşii îngerului Merona. 

— Nu am auzit până acum o vorbă despre el, zise 
drumeţul. Se pare că a ales o mulţime destul de mare. 

— Nu glumi cu cele sfinte, replică sever celălalt. Noi 
suntem dintre cei care cred în scrierile sfinte aşternute în 
litere egiptene pe plăcuţe din aur, care au fost transmise 
Sfântului Joseph Smith, la Palmira. Am venit din Nauvoo, 
statul Illinois, unde am fondat templul nostru. Am venit să 
căutăm un refugiu, din cauza oamenilor violenţi şi a celor 
fără credinţă, chiar dacă ar fi în inima deşertului. 

Numele de Nauvoo, în mod evident, i-a trezit amintiri 
lui John Ferrier. 

— Văd, zise el, că sunteţi mormoni. 

— Suntem mormoni, răspunseră ei într-o singură voce. 

— Şi unde vă duceţi? 

— Nu ştim. Mâna Domnului ne conduce în persoana 
Profetului nostru. Trebuie să vii înaintea lui. El va hotărî ce 


vom face cu tine. 

Ajunseseră la baza colinei În acest timp şi erau 
înconjurați de mulţimi de pelerini — femei cu feţele palide, 
umile, copii care râdeau tare şi bărbaţi nerăbdători, cu ochi 
iscoditori. Se auziră multe strigăte de uimire şi milă din 
partea lor când îşi dădură seama de tinereţea unuia dintre 
călători şi de lipsa ei la celălalt. Escorta lor nu se opri totuşi, 
ci merse înainte, urmată de o mulţime mare de mormoni, 
până când ajunseră la o căruţă care ieşea în evidenţă din 
cauza mărimii sale şi a aspectului său ţipător şi înzorzonat. 
Avea şase cai înhămaţi, în timp ce la celelalte erau numai 
doi sau cel mult patru. Lângă vizitiu stătea un bărbat care 
nu putea să aibă mai mult de treizeci de ani, dar al cărui cap 
masiv şi expresie hotărâtă îl desemnau ca fiind 
conducătorul. Citea o carte cu coperţi cafenii, dar, pe 
măsură ce mulţimea se apropia, lăsă cartea deoparte şi 
ascultă atent redarea întâmplării. Apoi, se întoarse către cei 
doi nefericiţi rătăciţi. 

— Dacă vă luăm cu noi, spuse el, cu cuvinte solemne, 
o vom face doar ca adepţi ai credinţei noastre. Nu vom 
adăposti lupi la sânul nostru. Mai bine să vă albească oasele 
în această sălbăticie decât să vă dovediţi a fi cea mai mică 
pată de putregai care strică întregul fruct. Veniţi cu noi în 
aceste condiţii? 

— Cred că vin cu voi în orice condiţii, spuse Ferrier cu 
atâta patos, încât bătrânii cei gravi nu-şi putură stăpâni un 
zâmbet. Numai conducătorul îşi păstră expresia severă, 
impresionantă. 

— la-l, frate Stangerson, zise el, dă-i de mâncare şi de 
băut şi la fel copilului. Să fie în sarcina ta, de asemenea, a-l 
învăţa credinţa noastră sfântă. Am întârziat destul. Înainte! 
Spre Zion, spre Zion! 

— Spre Zion!, strigă mulţimea de mormoni, iar 
cuvintele se văluriră de-a lungul caravanei, trecând din 
gură-n gură până când se stinseră într-un murmur 
nedesluşit în depărtarea cea mare. Cu o plesnitură puternică 
de bici şi scârţâit strident de roţi, căruțele se puseră în 
mişcare şi, în curând, întreaga caravană se unduia în drumul 
său. Mai-marele, în a cărui grijă fuseseră daţi cei doi rătăciţi, 
îi conduse în căruţa sa, unde îi aştepta deja masa pregătită. 


— Veţi rămâne aici, zise el. În câteva zile, vă veţi 
reveni din oboseală. Între timp, să vă amintiţi că acum şi 
întotdeauna veţi aparţine religiei noastre. Brigham Young a 
spus-o şi el a vorbit cu vocea lui Joseph Smith, care este 
vocea Domnului. 


Sfârşit 


2 
Floarea din Utah 


Aici nu este locul potrivit pentru a comemora 
încercările şi privaţiunile îndurate de imigranții mormoni 
înainte ca ei să ajungă la Raiul lor făgăduit. De la malurile 
Mississippiului până la pantele de vest ale Munţilor Stâncoşi, 
ei s-au trudit să înainteze cu o tenacitate aproape neegalată 
în istorie. Omul sălbatic şi animalul fioros, foamea, setea, 
oboseala şi bolile — fiecare impediment pe care natura l-a 
putut plasa în drumul lor, toate au fost depăşite cu 
tenacitatea anglo-saxonă. Totuşi, călătoria lungă şi groaza 
acumulată au zguduit inimile celor mai puternici dintre ei. 
Nu a fost unul care să nu îngenuncheze, în ruga spusă din 
inimă, când a văzut valea largă a Utahului scăldată de 
lumina soarelui sub ei şi a ghicit de pe buzele 
conducătorului lor că acesta era pământul făgăduinţei şi că 
aceste întinderi virgine vor fi ale lor pentru totdeauna. 

Young se dovedi rapid un administrator priceput şi un 
şef hotărât. S-au făcut hărţi şi s-au pregătit schiţe, în care 
viitorul oraş a fost trasat. Peste tot au fost repartizate şi 
alocate ferme proporţional cu posibilităţile fiecărui individ. 
Comerciantul a fost repartizat în domeniul său, iar artizanul, 
vocației sale. In oraş, străzile şi pieţele au apărat ca prin 
minune. S-au făcut canale de irigaţii şi îngrădituri, plantări şi 
curăţări de terenuri, până când, vara următoare, a putut să 
se vadă un pământ auriu plin de culturi de grâu. Totul a 
prosperat în aşezarea ciudată. Mai presus de orice, măreţul 
templu din centrul oraşului a fost ridicat înalt şi cuprinzător. 
De la prima raza a dimineţii până la ultima sclipire înainte 
de apus, bătăile de ciocan şi scârţâitul fierăstrăului nu au 
încetat de la construirea monumentului pe care imigranții l- 
au ridicat celui care îi condusese în siguranţă prin multe 
primejdii. 

Cei doi hoinari, John Ferrier şi fetiţa care îi împărtăşise 
soarta şi fusese adoptată, i-au însoţit pe mormoni până la 
sfârşitul pelerinajului lor. Micuța Lucy Ferrier a fost destul de 
confortabil adăpostită pe parcursul călătoriei în căruţa 
bătrânului Stangerson, un adăpost pe care ea l-a împărţit cu 


cele trei soţii ale mormonului şi cu fiul lui, un băiat 
îndrăzneţ, încăpățânat, de doisprezece ani. Revenindu-şi, cu 
elasticitatea copilăriei, din şocul cauzat de moartea mamei 
sale, ea a devenit curând o alintată a femeilor şi se adapta 
acestei noi existenţe, în casa ei ambulantă, acoperită cu 
pânză groasă. Între timp, Ferrier, revenindu-şi din privaţiuni, 
s-a remarcat ca ghid priceput şi vânător neobosit. Atât de 
repede a câştigat stima noilor săi tovarăşi, încât, când au 
ajuns la capătul călătoriei lor, s-a căzut unanim de acord ca 
el să primească o bucată de pământ la fel de mare şi fertilă 
ca a oricăruia dintre colonişti, cu excepţia lui Young însuşi şi 
a lui Stangerson, Kembal, Johnston şi Drebber, care erau cei 
patru conducători. 

La ferma căpătată astfel, John Ferrier şi-a construit o 
casă din buşteni, care a fost completată cu atâtea anexe în 
următorii ani, încât a devenit o vilă încăpătoare. El era un 
om cu o minte practică, dedicat în acţiunile sale şi priceput 
în ceea ce ieşea din mâinile sale. Constituţia de fier i-a dat 
posibilitatea de a munci de dimineaţă până seara la 
îmbunătăţirea şi cultivarea proprietăţilor sale. Astfel, s-a 
văzut că ferma sa şi tot ceea ce îi aparţinea au prosperat 
peste măsură. In trei ani, îi mergea mai bine decât oricărui 
vecin al său, în şase ani era prosper, în nouă ani era bogat 
şi, în doisprezece, nu exista o jumătate de duzină de oameni 
în tot Salt Lake City care s-ar fi putut compara cu el. De la 
marea întindere de apă din interiorul teritoriului până la 
îndepărtaţii Munţi Wahsatch nu exista vreun nume mai bine 
cunoscut decât cel al lui John Ferrier. 

A existat numai un singur mod în care el a ofensat 
sentimentele celor de aceeaşi religie cu el. Niciun argument 
sau încercare de convingere nu l-a putut vreodată face să 
întemeieze o relaţie cu vreo femeie după modelul 
tovarăşilor săi. Nu a oferit niciodată vreun motiv pentru a 
clarifica refuzul său permanent, dar s-a mulţumit a rămâne 
fidel în mod hotărât şi inflexibil hotărârii sale. Au fost câţiva 
care l-au acuzat de slăbiciune faţă de religia adoptată, iar 
alţii care au pus-o pe seama lăcomiei de avere şi a 
respingerii ideii de cheltuială. Alţii vorbeau despre vreo 
dragoste de demult şi despre o fată cu părul bălai, care 
suspinase pe malurile Atlanticului. Oricare ar fi fost motivul, 


Ferrier a rămas celibatar convins. În orice altă privinţă, el s- 
a conformat religiei tinerei aşezări şi şi-a câştigat numele de 
a fi un om cu respect pentru legi şi foarte sincer. 

Lucy Ferrier a crescut în casa de lemn şi l-a ajutat pe 
tatăl adoptiv în toate iniţiativele sale. Aerul tare al munţilor 
şi parfumul balsamic al pinilor au luat locul unei doici şi al 
unei mame pentru tânăra fată. Pe măsura ce anii treceau, 
ea a crescut mai înaltă şi mai puternică, obrajii ei au devenit 
mai rumeni, iar pasul ei mai elastic. Mulţi călători care 
treceau pe drumul principal de pe lângă ferma lui Ferrier au 
simţit că gânduri de mult uitate reînvie în mintea lor pe 
când îi priveau silueta graţioasă, tinerească plimbându-se 
prin lanurile de grâu sau când au întâlnit-o călărind pe 
mustangul tatălui ei, pe care îl conducea cu toată uşurinţa şi 
graţia unui adevărat copil al Vestului. Astfel, mugurele a dat 
în floare şi anul în care tatăl ei a devenit cel mai bogat 
dintre fermieri a făcut-o şi pe ea una dintre cele mai 
frumoase fete americane care se pot întâlni pe toată coasta 
Pacificului. 

Nu tatăl ei totuşi a fost cel care a descoperit primul că 
fetiţa se transformase în femeie. În astfel de cazuri, rareori 
este părintele. Schimbarea misterioasă este prea subtilă şi 
treptată pentru a fi măsurată prin date. Cel mai puţin, fata 
însăşi o ştie, până când tonul unei voci sau atingerea unei 
mâini face ca inima să-i tresară şi ea află, cu un amestec de 
mândrie şi de teamă, că o natură nouă şi mai amplă s-a 
trezit în ea. Sunt puţine cele care nu-şi pot aminti acea zi şi 
nu rețin acel mic incident care a vestit începutul unei noi 
vieţi. 

În cazul lui Lucy Ferrier, ocazia a fost destul de 
serioasă în sine, în afară de viitoarea sa influenţă asupra 
destinului ei şi al multor altora. 

Era o dimineaţă caldă de iunie, iar de Ziua Tuturor 
Sfinţilor erau toţi la fel de ocupați ca albinele al căror stup îl 
aleseseră ca emblemă. Din câmpii şi de pe străzi se ridica 
acelaşi zumzăit al hărniciei umane. În josul străzilor prăfuite 
defilau şiruri lungi de catâri încărcaţi din greu, toţi 
îndreptându-se către vest, deoarece febra aurului izbucnise 
în California, iar drumul care traversa regiunea trecea prin 
Oraşul Celor Aleşi. Acolo erau, de asemenea, turme de oi şi 


vite care veneau de pe păşunile întinse şi şiruri de imigranţi 
obosiţi şi cai, la fel de epuizați de călătoria lor interminabilă. 
În tot acest amestec pestrit, croindu-şi drum cu 
îndemânarea unui călăreț experimentat, galopa Lucy Ferrier, 
faţa ei frumoasă fiind îmbujorată de efort. Avea un comision 
de făcut, din partea tatălui ei, în oraş şi venea cu 
îndrăzneală, aşa cum mai făcuse de multe ori, cu toată 
neînfricarea tinereţii, gândindu-se doar la datoria ei şi cum o 
va îndeplini. Aventurierii marcați de drum se uitau în urma 
ei cu uimire şi chiar şi indienii indiferenți, care călătoreau cu 
piei de vânzare, şi-au înmuiat stoicismul obişnuit în timp ce 
se mirau de frumuseţea fecioarei cu faţa palida. 

Ea ajunsese la marginea oraşului, când a descoperit că 
drumul era blocat de o cireadă mare de vite mânate de o 
jumătate de duzină de păstori cu aspect sălbatic, dinspre 
câmpii. În nerăbdarea ei, se strădui să treacă prin acest 
obstacol, împin- gându-şi calul în ceea ce păru a fi un spaţiu 
gol. De-abia intra în el, că vitele se şi adunară în spatele ei. 
Se trezi înconjurată şi copleşită de masa mişcătoare de vite 
cu ochi fioroşi şi coarne imense. Deoarece era obişnuită să 
aibă de-a face cu vitele, nu se panică, ci profită de orice 
posibilitate ivită pentru a-şi îndemna calul înainte, cu 
speranţa de a-şi croi drum. Din nefericire, coarnele uneia 
dintre creaturi, din întâmplare sau intenţionat, au atins 
violent în burta calului şi l-au adus în stare de nebunie. 

Într-o secundă, se ridică pe picioarele din spate, cu un 
nechezat furios, şi sări, se zbătu într-un mod în care ar fi 
aruncat din şa pe oricine, cu excepţia unui călăreț foarte 
priceput. Situaţia era foarte periculoasă. Fiecare aruncare 
înainte a calului înnebunit îl aducea iarăşi în coarne şi îl 
făcea să turbeze din nou de durere. Tot ceea ce a putut face 
fata a fost să se menţină în şa, o alunecare însemnând o 
moarte groaznică sub copitele animalelor greoaie şi 
îngrozite. Neobişnuită cu astfel de situaţii, simţi o ameţeală 
puternică, iar mâna cu care ţinea frâul slăbi. Sufocată de 
norul de praf care se ridicase şi de aburul care ieşea din 
animalele care se agitau, ar fi renunţat să mai lupte, dacă 
nu ar fi auzit o voce blândă lângă ea, care îi oferea ajutor. In 
acelaşi moment, o mână bronzată, puternică apucă de frâu 
calul speriat şi, făcându-şi cu forţa loc prin cireada, o aduse 


curând la marginea ei. 

— Nu sunteţi, sper, rănită, domnişoară!, spuse cu 
respect salvatorul. 

Ea privi în sus la faţa lui aspră şi râse cu îndrăzneală. 

— Sunt îngrozitor de speriată, zise ea cu naivitate; 
cine ar fi crezut că Pincho s-ar fi speriat aşa tare de o 
cireadă? 

— Slavă Domnului că te-ai menţinut în şa, zise celălalt 
cu seriozitate. 

Era un tânăr înalt, cu aspect sălbatic, călărind un cal 
puternic şi îmbrăcat în straie aspre de vânător, cu o puşcă 
lungă atârnată de umeri. 


Era un tânăr înalt, cu aspect sălbatic, călărind un cal 
puternic şi îmbrăcat în straie aspre de vânător, cu o puşcă 
lungă atârnată de umeri. 

— Bănuiesc că eşti fata lui John Ferrier, remarcă el, te- 
am văzut călărind dinspre casa lui. Când îl vezi, întreabă-l 
dacă îşi aminteşte de Jefferson Ho pe, din St. Louis. Dacă 
este acelaşi Ferrier, tatăl meu şi el au fost foarte apropiaţi. 

— N-ar fi mai bine să vii şi sa-l întrebi tu însuţi?, zise 
ea cu şiretenie. 

Tânărul părea mulţumit de sugestie şi ochii săi negri 
scânteiară de plăcere. 

— Voi face. asta, zise el, dar am stat la munte două 
luni şi nu-mi arde de vizite. Trebuie să mă accepte aşa cum 
sunt. 

— Are un motiv foarte puternic pentru a-ţi mulţumi, ca 
şi mine, răspunse ea. Ţine grozav de mult la fata lui. Dacă 
vitele acelea ar fi trecut peste mine, nu şi-ar fi revenit 
niciodată. 

— Nici eu, zise însoţitorul ei, 

— Tu! Păi, nu văd cum aş putea să însemn prea mult 
pentru tine, oricum. Nu eşti nici măcar prieten cu noi. 

Fata tânărului vânător deveni atât de mohorâtă la 
această remarcă a fetei, încât Lucy Ferrier râse tare. 

— Ei, haide, n-am vrut să spun asta, zise ea, desigur 
ne eşti prieten acum. Trebuie să vii să ne vezi. Acum trebuie 
să mă grăbesc. La revedere! 

— La revedere!, răspunse el ridicându-şi largul 
sombrero şi aplecându-se peste mâna ei mică. Ea îşi 
întoarse calul, îi dădu un îndemn scurt cu biciul şi se 
îndepărtă rapid pe drumul larg, într-un nor mare de praf. 

Tânărul Jefferson Hope călări mai departe cu tovarăşii 
săi, posomorât şi taciturn. Împreună cu ei, fusese în Munţii 
Nevada să caute argint şi se întorsese la Salt Lake City cu 
speranţa că vor putea face rost de suficient capital pentru a 
putea să exploateze nişte filoane pe care le descoperiseră. 

Fusese interesat de afacere la fel de mult ca oricare 
dintre ei, până când acest incident neaşteptat i-a îndreptat 
gândurile pe un alt făgaş. Imaginea tinerei şi frumoasei fete, 
la fel de proaspătă şi sănătoasă ca adierile din Sierra, îi 


stârnise profund inima neînfricată, vulcanică. Când ea i-a 
dispărut din vedere, şi-a dat seama că în viaţa sa a 
intervenit o criză şi că nici speculaţiile cu argint, nici alte 
probleme nu ar mai avea vreodată aceeaşi importanţa 
pentru el ca această nouă întâmplare care îl absorbea cu 
totul. Dragostea care izbucnise în inima sa nu era capriciul 
brusc şi schimbător al unui tânăr, ci mai degrabă pasiunea 
devoratoare a unui bărbat cu voinţă puternică şi 
temperament dominant. Fusese obişnuit să reuşească în tot 
ceea ce făcea. Jurase, în sufletul său, că nu va da greş în 
această problemă dacă numai efortul şi perseverenţa umană 
vor fi de-ajuns. 

Îl vizită pe John Ferrier în acea seară şi încă de multe 
ori după aceea, până când chipul său deveni familiar la 
fermă. John, îngrădit în vale şi absorbit în munca sa, 
avusese puţine ocazii de a afla noutăţile din lumea de afară 
în ultimii doisprezece ani. Tot ceea ce era de spus i-a fost 
făcut cunoscut de către Jefferson Hope într-un mod care i-a 
interesat pe Lucy şi pe tatăl ei în egală măsură. Fusese 
pionier în California şi putea spune multe povestiri ciudate 
despre averi făcute şi pierdute în acele zile sălbatice, dar 
paşnice. Fusese, de asemenea, cercetaş, vânător cu 
capcane, explorator în căutare de argint şi fermier. De câte 
ori apăruseră aventuri tentante, Jefferson Hope fusese 
acolo, căutându-le. Deveni curând un favorit al bătrânului 
fermier, care vorbea elogios despre virtuțile acestuia. In 
astfel de ocazii, Lucy era tăcută, dar obrajii săi îmbujoraţi şi 
ochii strălucitori, fericiţi, arătau foarte clar că inima ei 
tânără nu-i mai aparţinea. Onestul ei tată nu ar fi observat 
aceste simptome, dar ele nu erau, în mod sigur, refuzate de 
omul care câştigase afecțiunea fetei. 

Era o seară de vară când el veni pe drum în galop şi 
trase la poartă. Ea era în pragul uşii şi veni să-l întâmpine. 
El legă frâul de gard şi păşi pe alee. 

— Plec, Lucy, spuse el luându-i mâinile intr-ale sale şi 
uitându-se cu tandreţe în ochii ei. Nu te rog să vii cu mine 
acum, dar vei fi gata să mă urmezi când mă întorc iar aici? 

— Şi când va fi asta?, întrebă ea. 

— Tatăl tău şi-a dat consimţământul, cu condiţia să 
punem în lucru aşa cum trebuie aceste mine. Sigur voi reuşi. 


— Desigur, dacă tu şi tata aţi aranjat totul, nu mai este 
nimic de spus, şopti ea cu obrazul lipit de pieptul lui larg. 

— Slavă Domnului!, spuse el răguşit, aplecându-se şi 
sărutând-o. Este stabilit atunci. Cu cât stau mai mult, cu 
atât îmi va fi mai greu să plec. Tovarăşii mei mă aşteaptă la 
canion. La revedere, iubita mea! Ne vedem peste două luni! 

Se desprinse de ea în timp ce vorbea şi, urcându-se pe 
cal, galopă vijelios în depărtare, nemaiprivind deloc înapoi, 
ca şi cum s-ar fi temut că l-ar fi părăsit hotărârea dacă ar fi 
văzut măcar o dată ce lăsa în urmă. Ea a stat la poartă 
uitându-se după el până când îi pieri din vedere. Apoi, se 
întoarse în casă cea mai fericită fată din tot Utahul. 


Sfârşit 


3 
John Ferrier vorbeşte cu Profetul 


Crecuseră trei săptămâni de când Jefferson Hope şi 
tovarăşii săi plecaseră din Salt Lake City, Inima lui John 
Ferrier era îndurerată când se gândea la reîntoarcerea 
tânărului şi la pierd.erea iminenta a copilului său adoptiv. 
Totuşi, faţa ei luminoasă şi fericita îl făcea să se împace cu 
situaţia mai mult decât orice alt argument. Hotărâse de mult 
în inima sa că nimic nu-l va face să-i permită fiicei sale să se 
căsătorească cu un mormon. El nu considera o astfel de 
căsătorie ca fiind un mariaj, ci o ruşine şi o dezonoare. Orice 
ar fi crezut despre doctrinele mormonilor, în ceea ce 
priveşte acel punct, era inflexibil. Trebuia să-şi ţină gura 
despre subiectul respectiv, deoarece a exprima o opinie 
diferită de a celorlalţi era o problemă periculoasă în acele 
zile în Ţinutul Sfinţilor. 

Da, o problemă periculoasă, atât de periculoasă, încât 
chiar şi cei mai credincioşi  îndrăzneau doar să-şi 
mărturisească în şoaptă opiniile religioase, cu răsuflarea 
întretăiată, ca nu cumva ceva scăpat de pe buzele lor să fie 
greşit interpretat şi să atragă asupra lor o pedeapsă rapidă. 
Victimele persecuției deveniseră acum persecutori cu de la 
sine putere, fiind îngrozitori. Nici Inchiziția din Sevilla, nici 
Vehmgerichtul din Germania, nici societăţile secrete din 
ltalia nu au putut vreodată să pună în funcţiune o maşinărie 
mai formidabilă decât cea care a umbrit statul Utah. 

Caracterul său necunoscut şi misterul care o însoțea 
au făcut ca această organizaţie să fie de două ori mai 
îngrozitoare. S-a dovedit a fi atotcunoscătoare şi 
atotputernică şi, în acelaşi timp, nu a fost nici văzută, nici 
auzita. Omul care s-a opus Bisericii dispăruse şi nimeni nu a 
ştiut dacă plecase sau ce se întâmplase cu el. Soţia şi copiii 
săi l-au aşteptat acasă, dar niciun tată nu s-a mai întors 
vreodată să le spună cum se descurcase, fiind pe mâinile 
judecătorilor secreţi. Un cuvânt pripit sau o acţiune 
necugetată erau urmate de anihilare şi totuşi nimeni nu ştia 
care ar fi putut fi natura acestei puteri teribile care plana 
deasupra lor. Nu era de mirare că oamenii trăiau tremurând 


de frică şi că, deşi se aflau în inima pustietăţii, ei nu 
îndrăzneau să facă cunoscute nici măcar în şoaptă îndoielile 
care îi apăsau. 

La început, această putere nelămurită şi teribilă era 
exercitată numai asupra recalcitranţilor care, îmbrăţişând 
credinţa mormonă, doreau după aceea să se pervertească 
ori s-o abandoneze. Curând, s-a lărgit. Rezerva de femei 
adulte se termină, iar poligamia fără o populaţie feminină pe 
care să te bazezi era, cu adevărat, o doctrină goală. Au 
început să circule zvonuri ciudate despre imigranţi omorâţi 
şi tabere jefuite în regiuni în care nu fuseseră văzuţi 
niciodată indieni. 

În haremurile mai-marilor apăruseră femei noi, care 
suspinau şi plângeau şi purtau pe feţele lor urmele unei 
groaze de neşters. 

Călătorii întârziaţi în munţi vorbeau despre bande de 
oameni înarmaţi mascaţi care, hoţeşte, fără zgomot, treceau 
rapid pe lângă ei în întuneric. Aceste relatări şi zvonuri au 
căpătat substanţă şi au fost confirmate până când au 
căpătat un nume clar. Până astăzi, în fermele singuratice din 
Vest, numele de Banda Danite sau îngerii Răzbunători sunt 
considerate sinistre şi de rău-augur. 

Cunoaşterea exactă a organizaţiei care a dat naştere 
la astfel de situaţii îngrozitoare a servit la a mări, în loc sa 
micşoreze, groaza pe care a inspirat-o în minţile oamenilor. 
Nimeni nu ştia cine a făcut parte din această societate 
nemiloasă. Numele participanţilor la acţiunile sângeroase şi 
violente desfăşurate în numele religiei erau ţinute într-un 
secret profund. Chiar prietenul căruia i-ai fi mărturisit 
Indoielile în ceea ce priveşte Profetul şi misiunea sa putea fi 
unul dintre cei care vin noaptea, cu foc şi sabie, pentru a-i 
aplica o corecție îngrozitoare. Astfel, toţi se temeau de 
vecinii lor şi nimeni nu vorbea despre lucrurile care le erau 
cel mai aproape de inimă. 

Intr-o dimineaţă frumoasă, John Ferrier era gata să 
plece spre lanurile de grâu, când auzi scârţâitul clanţei şi, 
privind pe fereastră, văzu un bărbat înalt, voinic, cu păr 
gălbui, de vârstă medie, venind pe alee. Inima li sări din 
piept, deoarece acela era nimeni altul decât marele Brigham 
Young în persoană. Temurând tot, căci ştia că o astfel de 


vizită nu prevestea nimic bun, Ferrier se grăbi spre uşă 
pentru a-l întâmpina pe şeful mormon. Acesta totuşi primi 
cu răceală salutul său şi-l urmă cu o faţă aspră până în 
camera de zi. 

— Frate Ferrier, spuse el luând loc şi privindu-l pe 
fermier intens pe sub genele de culoare deschisă. Te-am 
cules când mureai de foame, în deşert, am împărţit hrana cu 
tine, te-am dus în siguranţă în Valea Aleasă, ţi-am dat o 
bucată bună de pământ şi te-am lăsat să te îmbogăţeşti cât 
ai putut, sub protecţia noastră. Nu-i aşa? 

— Aşa este, răspunse John Ferrier. 

— Ca răsplată pentru toate acestea, ţi-am pus o 
singură condiţie: aceea a fost de a îmbrăţişa religia 
adevărata şi de a te conforma în orice mod obiceiurilor sale. 
Aşa ai promis să faci şi, dacă rapoartele curente spun 
adevărul, ai uitat să te ţii de cuvânt. 

— Şi în ce mod am uitat?, întrebă Ferrier depărtându-şi 
mâinile nervos. Nu am contribuit la fondul comun? Nu am 
venit la templu? Nu am...? 

— Unde sunt soțiile tale?, întrebă Young privind în jurul 
său. Cheamă-le să intre, să le pot saluta. 

— Este adevărat că nu m-am însurat, răspunse Ferrier. 
Dar femeile sunt puţine şi au fost multe cu pretenţii mai 
mari ca ale mele. Nu am fost un bărbat singur. Am avut-o pe 
fiica mea să mă îngrijească. 

— Chiar despre fiica ta vreau să-ţi vorbesc, spuse 
conducătorul mormonilor. A crescut, a devenit floarea 
Utahului şi a câştigat bunăvoință în ochii multora dintre cei 
mai importanţi din ţinut. 

John Ferrier ofta din adâncul fiinţei sale.' 

— Sunt poveşti despre ea pe care cu plăcere nu le-aş 
crede, poveşti că ar fi promisă unui păgân. Asta trebuie să 
fie bârfa limbilor trândave. Care este regula a treisprezecea 
din Codul Sfântului Joseph Smith? „Orice fecioară cu 
credinţă adevărată să se mărite cu unul dintre cei aleşi; 
pentru că dacă ea se mărită cu un păgân, comite un păcat 
grav.“ Asta fiind situaţia, este imposibil ca tu, care practici 
credinţa sfântă, să laşi ca fiica ta s-o încalce. 

John Ferrier nu răspunse, dar se juca nervos cu biciul. 

— Cu privire la acest punct, întreaga ta credinţă va fi 


testată, aşa a fost hotărât în Consiliul Sacru al celor Patru. 
Fata este tânără şi nu vom dori să o mărităm cu un bătrân, 
nici nu o vom lipsi de orice fel de alegere. Noi, Cei Mai Mari, 
avem multe juninci, dar copiii noştri trebuie să fie, de 
asemenea, asiguraţi. Stangerson are un fiu şi Drebber are 
un fiu, şi amândoi ar întâmpina-o cu drag pe fata ta în casa 
lor. Să aleagă ea între ei. Sunt tineri, bogaţi şi cu credinţă 
adevărată. Ce spui de asta? 

Ferrier rămase tăcut câteva momente, cu sprâncenele 
încruntate, 

— Ne veţi da timp, spuse el în sfârşit. Fiica mea este 
foarte tânără, nu are încă vârsta măritişului. 

— Va avea o lună ca să aleagă, spuse Young ridicându- 
se de pe scaun. La sfârşitul acestei perioade va da 
răspunsul. 

Trecea de uşă, când se întoarse cu faţa înroşită şi ochii 
fulgerători: 

— Ar fi fost mai bine pentru tine, John Ferrier, tună el, 
ca tu şi ea să fi zăcut acum ca nişte schelete albite în Sierra 
Blanco decât să-ţi ridici voinţa slabă împotriva ordinelor 

Celor Patru Sfinţi! 

Cu un gest ameninţător al mâinii, se întoarse din uşă, 
iar Ferrier îi auzi pasul greu strivind pietrişul de pe potecă. 

Stătea încă cu coatele pe genunchi gândindu-se cum 
să abordeze problema cu fata sa, când o mână moale se 
lăsă pe a lui şi, uitându-se în sus, o văzu stând în picioare 
lângă el. 

O singură privire spre faţa ei palidă, înspăimântată, îi 
arătă că ea auzise totul. 

— N-am putut să mă abţin, spuse ea, ca răspuns la 
privirea lui. Vocea îi răsuna prin casa. O, tata, tată, ce vom 
face? 

— Nu te speria, răspunse el trăgând-o spre el şi 
trecându-şi 

mângâietor mâna lată, aspră peste părul ei castaniu. 
Vom rezolva asta într-un fel sau altul. N-o să-l părăseşti pe 
cel care-ţi place, nu-i aşa? 

Un suspin şi o strângere a mâinii lui au fost singurul ei 
răspuns. 

— Nu, sigur că nu. M-ar deranja să aud daca mi-ai 


spune că aşa ai făcut. Este un flăcău cumsecade, este şi 
creştin, ceea ce înseamnă mult mai mult decât toţi cei de pe 
aici, în ciuda rugăciunilor şi predicilor lor. Mâine pleacă un 
grup în Nevada şi voi reuşi să-i trimit un mesaj, ca să-l 
înştiinţez în ce impas suntem. Dacă îl cunosc eu bine pe acel 
tânăr, o să se întoarcă aici cu o viteză care ar bate 
telegraful. 

Lucy râse printre lacrimi la vorbele tatălui ei. 

— Când vine, o să ne sfătuiască cum e mai bine. Dar 
mie îmi este frică pentru tine, dragul meu. Se aud, se aud 
lucruri aşa de îngrozitoare despre cei care se opun 
Profetului, întotdeauna li se întâmplă ceva cumplit. 

— Dar nu ne-am opus lui încă, răspunse tatăl ei. Va 
dura până să dam de furtuna. Avem o lună întreagă înaintea 
noastră; la sfârşitul ei, cred că mai bine o luăm la picior din 
Utah. 

— Să plecăm din Utah! 

— Cam asta-i tot ce trebuie să facem. 

— Dar ferma? 

— Vom face bani pe cât putem mai mult şi lăsăm baltă 
restul. Să-ţi spun adevărul, Lucy, nu este prima dată când 
m-am gândit să fac asta. Nu-mi place să cad în genunchi în 
faţa nimănui, aşa cum fac oamenii aştia cu blestematul lor 
de Profet. Sunt un american născut liber şi totul este nou 
pentru mine. Cred că sunt prea bătrân să învăţ asta acum. 
Dacă vine să pască prin ferma mea, ar putea să aiba norocul 
să nimerească într-o încărcătură de glonţ care trece în 
direcţia opusă. 

— Dar ei n-o să ne lase să plecăm, obiectă fiica sa. 

— Aşteaptă până vine Jefferson şi vom reuşi în curând 
să facem asta. Între timp, nu te mai frământa, drăguţa mea, 
şi nu-ţi mai umfla ochii de plâns, o să mă certe pe mine 
când o sa te vadă. Nu avem de ce să ne temem şi nu-i 
niciun fel de pericol. 

John Ferrier rosti aceste remarci de consolare cu un 
ton foarte sigur, dar ea nu a putut să nu observe că el 
acorda o atenţie deosebită încuierii uşilor în acea noapte şi 
că a curăţat şi a încărcat cu atenţie puşca de vânătoare 
veche, ruginită, care atârna pe peretele dormitorului sau. 

Sfârşit 


4 
Fugă pentru salvarea vieţii 


În dimineaţa care a urmat întâlnirii cu profetul 
mormon, John Ferrier plecă la Salt Lake City şi, întâlnindu-şi 
cunoştinţa care pleca în Munţii Nevada, îi încredinţă mesajul 
pentru Jefferson Hope, În el îi povestea tânărului despre 
pericolul iminent care îi ameninţa şi cât era de necesar ca el 
să se întoarcă. 

Procedând aşa, îşi simţi cugetul mai liniştit şi se 
întoarse acasă cu inima uşoară. 

Pe măsură ce se apropia de ferma sa, a fost surprins 
sa vadă doi cai legaţi de stâlpii porţii. 

A fost şi mai surprins când a intrat şi a găsit doi tineri 
care puseseră stăpânire pe camera de zi. 

Unul, cu o faţă lungă, palidă, se lăsa pe spate într-un 
scaun care se legăna, cu picioarele ridicate şi puse pe sobă. 

Celălalt, un tânăr cu gât de taur, trăsături grosolane, 
buhăite, stătea în picioare în faţa ferestrei cu mâinile în 
buzunare, fluierând un imn popular. Ambii au dat din cap 
către Ferrier când acesta intră, iar cel din scaunul care se 
legăna a început conversaţia. 

— Poate nu ne cunoşti, spuse el. Acesta de aici este 
fiul Mai-Marelui Drebber şi eu sunt Joseph Stangerson, care 
a călătorit cu tine în deşert când Domnul a întins mâna şi te- 
a adus la credinţa adevărată. 

— Aşa cum va face cu toate celelalte naţii, după Mare 
Voia Sa, zise celălalt cu o voce nazala; El îşi face lucrarea 
încet, dar în amănunt. 

John Ferrier se înclină cu răceală. Ghicise cine erau 
vizitatorii. 

— Am venit — continuă Stangerson — urmând sfaturile 
părinţilor noştri, pentru a cere mâna fiicei tale pentru 
oricare dintre noi care pare destul de bun pentru tine, ca şi 
pentru ea. Deoarece am doar patru neveste, iar fratele 
Drebber, aici de faţă. are şapte, mi se pare ca eu aş fi cel 
mai îndreptăţit. 

— Nu, nu, frate Stangerson, strigă celălalt, problema 
este nu câte neveste avem, ci câte putem ţine. Tata mi-a 


dat mie acum întreprinderile lui şi eu sunt cel mai bogat. 

— Dar perspectivele mele sunt mai bune, spuse 
celălalt cu căldură. Când Domnul îl va chema pe tata, eu o 
să iau tăbăcaria şi fabrica de piele. Deci sunt mai mare 
decât tine şi am un rang mai înalt la Biserică. 

— Fata va decide, zise şi tânărul Drebber rânjind la 
propria imagine din oglindă. Vom lăsa totul să depindă de 
ea. 

În timpul acestui dialog, John Ferrier stătuse în 
picioare fumând în pragul uşii, de-abia putând să se abţină 
sa nu le atingă spinările celor doi musafiri cu biciul de 
călărie. 

— Uitaţi care-i treaba, zise el venind cu paşi mari către 
ei, când fata mea vă va chema, puteţi veni, dar până atunci 
nu vreau să vă mai văd iar fetele. 

Cei doi tineri mormoni se uitau la el cu uimire. 

În ochii lor. această întrecere între ei pentru a câştiga 
mâna fetei a fost cel mai mare onor atât faţă de ea, cât şi 
fată de tatăl ei. f 

— Există două feluri de a ieşi din cameră, strigă 
Ferrier, pe uşă şi pe fereastră. Pe care doriţi să-l folosiţi? 

Faţa sa arsă de soare arăta aşa de sălbatică, iar 
mâinile sale uscăţive aşa de amenințătoare, încât vizitatorii 
săriră în picioare şi se grăbiră să se retragă. Bătrânul 
fermier îi urmă către uşă. 

— Să mă anunţaţi când aţi stabilit care va fi, zise el 
sardonic. 

— O s-o păţeşti pentru asta!, strigă Stangerson alb de 
furie. Ai sfidat Profetul şi Consiliul Sacru al celor Patru. O să 
te căieşti până la sfârşitul zilelor tale. 

—Mâna Domnului se va lăsa greu asupra ta, strigă 
tânărul Drebber. El se va ridica şi te va nimici! 

— Atunci am să încep nimicirea, exclamă Ferrier furios, 
şi s-ar fi repezit sus pe scări să-şi ia arma dacă Lucy nu l-ar 
fi apucat de braţ şi nu l-ar fi împiedicat, înainte să poată să 
se desprindă de ea, zgomotul copitelor cailor îi spuseră că 
nu-i mai putea ajunge. 

— Ticăloşi, tineri ipocriţi!, exclama el ştergându-şi 
transpiraţia de pe frunte, mai degrabă te-aş vedea în 
mormânt, fata mea, decât nevasta unuia dintre ei. 


— Şi eu gândesc aşa, tată, răspunse ea din inimă, dar 
Jefferson va fi aici în curând. 

— Da, da. Nu mai e mult până vine. Cu cât mai curând, 
cu atât mai bine, pentru că nu ştim care va fi următoarea lor 
mişcare. 

Era, cu adevărat, timpul ca cineva care putea să le dea 
un sfat sau protecţie să vină în ajutorul bătrânului şi 
dârzului fermier şi al fiicei sale adoptive. În întreaga istorie 
a aşezării nu mai existase un astfel de caz de nerespectare 
a rangului faţă de autoritatea Celor Mari. Dacă greşelile 
minore erau aşa de aspru pedepsite, care ar putea fi soarta 
acestui rebel atât de mândru? Ferrier ştia că averea şi 
poziţia sa nu îi erau de niciun folos. Alţii la fel de cunoscuţi 
şi de bogaţi ca el fuseseră de mult trimişi pe lumea cealaltă, 
iar averile lor fuseseră predate Bisericii. Era un om curajos, 
dar tremura din cauza terorilor nelămurite, umbrite, care 
planau asupra lui. Ar fi întâmpinat orice pericol cunoscut cu 
mult curaj, dar această nesiguranţă îl scotea din fire. Işi 
ascunse temerile faţă de fiica sa şi se prefăcu a trata cu 
uşurinţă întreaga situaţie, deşi ea, cu intuiţia profundă a 
dragostei, vedea clar că nu era în apele lui. 

Se aştepta să primească vreun mesaj sau vreo dojană 
de la Young referitor la ce făcuse şi nu se înşela, deşi 
mesajul veni pe neaşteptate. După ce s-a trezit în dimineaţa 
următoare, descoperi, spre surprinderea sa, un mic pătrat 
de hârtie prins cu un ac de cuvertura patului său chiar 
deasupra pieptului. Pe el era scris cu litere mari, tremurate: 
„iți sunt acordate douăzeci şi nouă de zile pentru a te 
îndrepta şi apoi...“ 

Ceea ce nu era scris, dar se lăsa de înţeles la sfârşit 
trezea mai multă teama decât ar fi făcut-o orice ameninţare. 
Era îngrozit şi mirat de modul cum ajunsese acest mesaj în 
camera sa, căci servitorii săi dormeau într-o casă separată, 
iar uşile şi ferestrele fuseseră toate încuiate. Mototoli hârtia 
şi nu îi spuse nimic fiicei sale, dar incidentul îi strecură un 
sloi de gheaţă în inimă. Cele douăzeci şi noua de zile 
reprezentau, în mod evident, bilanţul lunii pe care o 
promisese Young, Ce forţă sau curaj ar putea birui în faţa 
unui inamic înarmat cu puteri aşa de misterioase? Mâna 
care prinsese acel ac l-ar fi putut lovi în inimă şi n-ar fi ştiut 


niciodată cine l-a ucis. 

In dimineaţa următoare a fost şi mai tulburat. Se 
aşezaseră să ia micul dejun, când Lucy, cu un strigăt de 
surprindere, arătă în sus. În centrul tavanului era mâzgălit, 
aparent cu un băț ars, numărul 28. Pentru fiica sa era de 
neînțeles, şi nu o lămuri. In aceeaşi noapte, se aşeză de 
pază, înarmat cu puşca. Nu văzu şi nu auzi nimic şi totuşi, 
dimineaţa, un mare 27 era desenat pe partea exterioară a 
uşii. 

Astfel, trecu zi după zi şi, de cum venea dimineaţa, 
vedea cum duşmanii săi nevăzuţi îşi ţinuseră evidenţa şi 
marcaseră într-un loc vizibil câte zile îi mai rămăseseră din 
luna îngăduită. Uneori, numerele fatale apăreau pe pereţi, 
uneori pe podele, ocazional ele se aflau pe pancarte mici 
fixate de poarta grădinii sau de îngrăditurile din şipci. Cu 
toată vigilenţa sa, John Ferrier nu a putut descoperi de unde 
proveneau aceste ameninţări zilnice, o groază aproape 
superstiţioasă îl copleşi la vederea lor. Deveni speriat şi 
istovit, iar ochii săi aveau privirea tulburată a unei creaturi 
hăituite. Avea doar o singură speranţă în viaţă acum, şi 
anume sosirea din Nevada a tânărului vânător. 

Douăzeci se schimbă în cincisprezece, iar 
cincisprezece în zece, dar nu venea nicio veste despre cel 
aşteptat. Unul după altul, numerele scădeau şi tot nu venea 
niciun semn de la el. De câte ori vreun călăreț trop ăia în 
josul drumului sau vreun vizitiu striga la echipajul său, 
bătrânul fermier se grăbea la poartă gândindu-se că a sosit 
în sfârşit ajutorul. In cele din urmă, când văzu că numărul 
cinci lasă locul lui patru, iar acesta lui trei, îşi pierdu 
cumpătul şi abandonă toată speranţa de scăpare. De unul 
singur şi cunoscând foarte puţin munţii care înconjurau 
aşezarea, şi-a dat seama că era neputincios. Cele mai 
frecventate drumuri erau strict observate şi păzite şi nimeni 
nu putea să treacă de-a lungul lor fără un ordin din partea 
Consiliului. In orice parte ar fi luat-o, se părea că nu putea 
evita lovitura care plana asupra lui. Şi totuşi, bătrânul 
niciodată nu a ezitat în hotărârea sa de a se despărţi chiar 
de viaţă înainte de a consimţi la ceea ce el a considerat ca 
fiind dezonoarea fiicei sale. 

Stătea de unul singur într-o seara pierdut adânc în 


gânduri în ceea ce priveşte problemele sale şi căutând în 
van o cale de scăpare. Acea dimineaţă arătase cifra 2 pe 
peretele casei sale şi faptul că următoarea zi va fi ultima din 
timpul îngăduit. Ce avea să se întâmple apoi? Tot felul de 
fantezii tulburi şi îngrozitoare îi umplură imaginaţia. Şi fiica 
sa — ce se va întâmpla cu ea după ce el nu va mai fi? Nu 
exista nicio scăpare din plasa invizibilă care era trasă peste 
tot în jurul său? Îşi lăsă capul pe masă şi suspină la gândul 
propriei neputinţe. 

Ce era asta? În tăcere, el auzi un zgâriat uşor — dar 
foarte distinct în liniştea nopţii. Venea de la uşa casei. 
Ferrier se strecură în hol şi ascultă cu atenţie. S-a scurs o 
pauză de câteva minute şi apoi sunetul uşor, insidios, a fost 
repetat. Cineva bătea în mod evident, foarte uşor, pe una 
dintre tăbliile uşii. Era vreun asasin din miez de noapte care 
venise să ducă la îndeplinire ordinele ucigaşe ale 
tribunalului secret? Sau era vreun agent care însemna 
sosirea acelei ultime zile de graţie? John Ferrier simţi că 
moartea instantanee ar fi mai bună decât nesiguranța care îi 
zdruncinase nervii şi îi băgase fiori reci în inimă. Sărind 
înainte, el trase zăvorul şi deschise brusc uşa. 

Afară totul era calm şi liniştit. Noaptea era frumoasă, 
iar stelele sclipeau aprins pe cer. Mica grădină din faţa se 
aşter- nea în faţa ochilor fermierului mărginită de gard şi 
poartă, dar nici acolo, nici pe drum nu se vedea nicio fiinţa 
umana. Cu un oftat de uşurare, Ferrier privi în dreapta şi-n 
stânga până când, întâmplându-se să privească direct în jos 
la propriile picioare, văzu, spre uimirea sa, un om întins, 
zăcând lat cu faţa în jos pe pământ, cu braţele şi picioarele 
depărtate, 

Fu aşa de speriat de ce vedea, încât se sprijini de 
perete cu mâna la gât pentru a-şi înăbuşi pornirea de a 
striga. Primul său gând a fost acela că silueta înmărmurită 
era aceea a unui rănit sau a unui muribund, dar, în timp ce o 
privea, văzu că se unduieşte pe pământ până ajunse în hol 
cu rapiditatea şi lipsa de zgomot a unui şarpe. Odată ajuns 
în casă, omul sări în picioare, închise uşa şi expuse 
fermierului înmărmurit faţa aprigă şi expresia hotărâtă a lui 
Jefferson Hope. 

— Dumnezeule mare!, gâfâi John Ferrier. Cum m-ai 


speriat! Ce ai de-ai intrat în casă aşa? 

— Dă-mi să mănânc, răspunse celălalt răguşit. N-am 
avut timp de o îmbucătură sau sorbitură de patruzeci şi opt 
de ore. Se arunca asupra pâinii şi cărnii reci care se aflau 
încă pe masă de la cina gazdei şi le devoră cu lăcomie. Lucy 
e bine?, întrebă el după ce-şi mai potoli foamea. 

— Da. Nu cunoaşte pericolul, răspunse fermierul. 

— Asta e bine. Casa e pândită din fiecare parte. De aia 
m-am târât înăuntru. Ei pot fi al naibii de vicleni, dar nu atât 
de vicleni încât să prindă un vânător Washoe. 

John Ferrier se simţi alt om acum, ca îşi dădu seama că 
avea un aliat devotat. Prinse mâna tăbăcită a tânărului şi o 
strânse cu prietenie. 

— Eşti un bărbat de care pot să fiu mândru, zise el. Nu 
sunt mulţi care ar veni să împărtăşească pericolul şi 
necazurile noastre. 

—Aici ai nimerit-o, să-mi fie iertat, răspunse tânărul 
vânător. Te respect, dar, daca erai singur în toată afacerea 
asta, m-aş fi gândit de două ori înainte sa-mi vâr capul într- 
un cuib de viespi ca ăsta. Lucy mă aduce aici şi, înainte săi 
se întâmple ceva rău, cred va fi cu unu' mai puţin din familia 
Hope în Utah. 

— Ce va trebui să facem? 

— Mâine este ultima zi din cele îngăduite şi, dacă nu 
acţionezi la noapte, eşti pierdut. Am un asin şi doi cai care 
aşteaptă în Trecătoarea Vulturilor. Câţi bani ai? 

— Două mii de dolari în aur şi cinci bancnote. 

— Ajunge. Am şi eu tot atât să pun lângă asta. Trebuie 
să-i dăm bice spre Carson City prin munţi. Mai bine te-ai 
duce s-o trezeşti pe Lucy. E bine că servitorii nu dorm în 
casă. 

În timp ce Ferrier lipsea pregătindu-şi fata pentru 
apropiata călătorie, Jefferson Hope a strâns intr-un pachet 
mic tot ce a putut găsi de mâncare şi a umplut o cană de lut 
cu apă, deoarece ştia din proprie experienţă că izvoarele de 
munte erau puţine şi la mare depărtare. De-abia îşi 
terminase treburile, când fermierul se întoarse cu fiica sa, 
îmbrăcaţi şi gata de plecare. Intâlnirea celor doi îndrăgostiţi 
a fost plină de căldură, dar scurtă, minutele fiind preţioase, 
ei având încă multe de făcut. 


— Trebuie să pornim chiar acum, spuse Jefferson Hope 
cu o voce joasă, dar hotărâtă, ca unul care îşi dă seama de 
mărimea pericolului, dar şi-a oţelit inima pentru a-l înfrunta. 
Intrările din faţă şi din spate sunt supravegheate, dar, cu 
atenţie, putem scăpa prin fereastra laterală şi luând-o peste 
câmp. Odată ajunşi pe drum, suntem la numai două mile 
distanţă de trecătoarea unde aşteaptă caii. Când se crapă 
de ziuă, am fi la jumătatea drumului prin munţi. 

— Ce se întâmplă dacă vom fi opriţi? 

Hope lovi cu palma mânerul revolverului care ieşea în 
afară la partea din faţă a tunicii sale. 

— Dacă sunt prea mulţi, vom lua doi sau trei cu noi, 
zise el cu un zâmbet sinistru. 

Toate luminile din casă fuseseră stinse şi, din fereastra 
întunecata, Ferrier se uita atent peste câmpurile care 
fuseseră ale lui şi pe care acum era pe cale de a le 
abandona pentru totdeauna, îşi făcuse de mult timp curaj în 
ceea ce priveşte acest sacrificiu, iar gândul la onoarea şi 
fericirea fetei sale cântărea mai mult decât orice regret faţa 
de averea sa pierdută. Toate păreau aşa de liniştite şi 
fericite, pomii foşnitori şi întinderea largă, tăcuta a lanurilor, 
încât era greu să-ţi imaginezi că spiritul crimei pândea peste 
tot. Însă faţa albă şi expresia hotărâtă a tânărului vânător 
arătau că, apropiindu-se de casă, văzuse destul pentru a-l 
lămuri în privinţa asta. 

Ferrier aduse săculeţul cu aur şi bancnotele, Jefferson 
avea proviziile modeste de mâncare şi apă, în timp ce Lucy 
ţinea o mică legătură cu câteva dintre lucrurile ei cele mai de 
preţ. Deschizând fereastra foarte încet şi atent, au aşteptat 
până când un nor negru a făcut oarecum ca noaptea să fie şi 
mai întunecată, iar apoi, unul câte unul, au trecut prin ea în 
mica grădină. Cu răsuflarea ţinută şi ghemuiţi, au traversat-o 
poticnit şi au ajuns la adăpostul gardului viu, pe lângă care 
au mers până au ajuns la deschizătura care se făcea către 
lanurile de porumb. Tocmai ajunseseră în acest punct, când 
tânărul îi apucă pe cei doi tovarăşi de drum şi îi târî la 
întuneric, unde au stat tăcuţi şi tremurând. 

Era foarte bine că experienţa câştigată în prerie îi 
dăduse lui Jefferson Hope urechile unui lynx. El şi prietenii lui 
de-abia se ghemuiseră când ţipătul melancolic al unei bufniţe 


de munte se auzi la câţiva metri de ei şi, imediat, se auzi 
răspunsul printr-un alt țipăt, de la o distanţă mică. În acelaşi 
moment, o siluetă vagă, umbrită se ivi din deschizătura către 
care ei se străduiseră să ajungă şi scoase iar ţipătul jalnic, la 
auzul căruia un al doilea bărbat apăru din întuneric. 

— Mâine la miezul nopţii, spuse primul, care părea a 
avea autoritate. Când Biciuieşte-l-pe-săracu'-Will ţipă de trei 
ori. 

— E bine, răspunse celălalt, Să-i spun fratelui Drebber? 

— Spune-i şi lui, şi apoi celorlalţi. Nouă la şapte! 

— Şapte la cinci!, repetă celălalt şi cele doua siluete 
dispărură în direcţii opuse. Ultimele lor cuvinte fuseseră în 
mod clar o formă de parolă şi răspuns. În momentul în care 
paşii lor se pierdură în depărtare, Jefferson Hope sări în 
picioare şi, ajutându-şi prietenii să treacă prin deschizătură, 
o luă înainte, peste câmp, cu cea mai mare viteză, sprijinind 
şi aproape cărând-o pe fată atunci când părea că o părăsesc 
puterile. 

— Grăbiţi-vă! Grăbiţi-vă!, spunea el gâfâind din când în 
când. Suntem printre santinele. Totul depinde de viteză. 
Grăbiti-vă! 

Odată ajunşi pe drumul principal, au avansat rapid. 
Doar o singură dată au întâlnit pe cineva, apoi au reuşit să se 
strecoare pe un câmp şi, aşa, să evite a fi recunoscuţi, 
înainte de a ajunge în oraş, vânătorul o luă lateral, pe o 
potecă îngustă şi întortocheată care ducea în munţi. Doua 
vârfuri stâncoase întunecate, ascuţite, începeau să se vadă 
deasupra lor prin întuneric, iar defileul care se contura 
printre ele era Canionul Vulturului, unde îi aşteptau caii. Cu 
un instinct care nu greşea, Jefferson Hope găsi drumul printre 
bolovanii mari şi de-a lungul unui vad de apă secată, până 
când ajunse într-un colţ retras, adăpostit de stânci, unde 
animalele credincioase fuseseră legate. Fata fu aşezată pe 
asin, bătrânul fermier şi săculeţul lui cu bani pe unul dintre 
cai, în timp ce Jefferson Hope îl călărea pe celălalt, 
conducându-l de-a lungul cărării periculoase. 

Era un drum care putea rătăci pe oricine nu era obişnuit 
să înfrunte natura în cele mai sălbatice momente ale ei. Pe 
de-o parte, se ridica un stei înalt până la sute de metri sau 
mai mult, negru, ţeapăn şi ameninţător, cu drugi lungi de 


bazalt pe suprafaţa sa aspră, asemănătoare coastelor unui 
monstru împietrit. De cealaltă parte, un haos sălbatic de 
bolovani şi sfărâmături de piatră făceau imposibilă orice 
avansare. Printre cele două părţi trecea cărarea neregulată, 
aşa de îngustă pe alocuri, încât a trebuit să călătorească în 
şir indian, şi aşa de plină de pietre, încât numai nişte călăreţi 
încercaţi ar fi putut s-o traverseze. Cu toate acestea, în ciuda 
tuturor primejdiilor şi a greutăților, inimile fugarilor erau 
uşoare, deoarece fiecare pas mărea distanţa dintre ei şi 
despotismul îngrozitor de care fugeau. 

Au avut curând dovada că se aflau încă sub jurisdicţia 
sfinţilor. Ajunseseră tocmai la porţiunea cea mai sălbatica şi 
mai pustie a trecătorii, când fata ţipă speriată şi arătă în sus. 
Pe o stâncă aplecată peste cărare, desenându-se întunecat şi 
clar pe fundalul cerului, stătea în picioare o santinelă 
singuratică. li văzu în momentul în care îl văzură şi ei, iar 
somaţia sa milităroasă — „Cine trece pe-acolo? — răsună prin 
trecătoarea tăcută. 

— Călători în drum spre Nevada, răspunse Jefferson 
Hope cu mâna pe puşca ce atârna lângă şa. 

Au putut să vadă că paznicul singuratic îşi pipăia arma 
şi se uita atent în jos la ei ca şi cum ar fi fost nemulţumit de 
răspunsul lor. 

— Cu voia cui?, întrebă el. 

— A Celor Patru Sfinţi, răspunse Ferrier. Experiențele 
sale mormone îl învăţaseră că aceea era cea mai mare 
autoritate la care se putea referi. 

— Nouă la şapte, strigă santinela. 

— Şapte la cinci, răspunse Hope prompt, aducându-şi 
aminte schimbul de replici auzit în grădină. 

— Treceţi şi Domnul fie cu voi, spuse vocea de 
deasupra. Dincolo de postul său, cărarea se lărgea, iar caii 
puteau să treacă la trap. Privind înapoi, au putut vedea 
paznicul solitar sprijinindu-se în armă şi au ştiut că trecuseră 
de teritoriul poporului ales şi că libertatea se aşternea 
înaintea lor. 


Sfârşit 


5 
Ingerii răzbunători 


Toată noaptea, drumul lor se desfăşură prin defilee 
întortocheate şi cărări neregulate, presărate cu stânci. Se 
rătăciră de mai multe ori, dar faptul că Hope cunoştea 
muntele aşa de bine i-a ajutat să găsească iar drumul. Când 
se făcu dimineaţă, o scenă de o frumuseţe uimitoare şi totuşi 
sălbatică se aşternu în faţa lor. În fiecare direcţie, marile 
piscuri acoperite cu zăpadă îi înconjurau, uitându-se unul 
peste umărul celuilalt la orizontul îndepărtat. Grupurile de 
stânci erau atât de abrupte de fiecare parte, încât molizii şi 
pinii păreau suspendaţi peste capetele lor şi parcă aveau 
nevoie doar de o pală de vânt pentru a se prăvăli peste ei. 
Teama lor nu era în întregime o iluzie, căci valea pustie era 
presărată din plin cu copaci şi bolovani care căzuseră în mod 
asemănător. Chiar când treceau, o stâncă mare se desprinse, 
căzând tunător, cu un zgomot puternic şi zdrăngănit, care 
trezi ecourile din adâncurile tăcute şi sperie caii obosiţi, 
făcându-i s-o ia la galop. 

In timp ce soarele se ridica încet peste orizontul estic, 
căciulile marilor munţi se aprinseră una după alta ca lămpile 
la un festival, până când s-au înroşit şi au devenit 
strălucitoare. Spectacolul magnific înveseli inimile celor trei 
fugari şi le dădu o energie proaspătă. La un torent sălbatic 
care se revărsa peste o râpă, s-au oprit şi au dat cailor să 
bea, în timp ce ei au luat un mic dejun grăbit. Lucy şi tatăl ei 
ar fi dorit să mai stea, dar Jefferson Hope era de 
neînduplecat. 

— Trebuie să fie pe urmele noastre de-acum, spuse el. 
Totul depinde de viteza noastră. Odată ce vom fi în 
siguranţă, în Garson, putem să ne odihnim tot restul zilelor 
noastre. 

Pe parcursul zilei, s-au luptat să treacă prin defilee şi, 
pe seară, au calculat că erau cu mai mult de treizeci de 
kilometri înaintea duşmanilor lor. Noaptea, au ales baza unui 
colţ de stâncă ieşit în afară, unde pietrele ofereau o oarecare 
protecţie faţă de vântul rece şi unde, după ce s-au strâns la 
un loc pentru a-şi asigura căldura, s-au bucurat de câteva ore 
de somn. Inainte de a se face ziua, fură însă în picioare şi 


porniră iar la drum. Nu văzuseră niciun semn că ar fi fost 
urmăriţi, iar Jefferson Hope începu să se gândească la faptul 
că se găseau complet în afara puterii de a acţiona a 
organizaţiei îngrozitoare, a cărei duşmănie o simţiseră. 
Cunoştea însă-puţin în ceea ce privea depărtarea la care 
putea sa ajungă strânsoarea de fier sau cât de curând îi va 
prinde şi îi va strivi. 

Pe la mijlocul celei de-a doua zile a fugii lor, rezervele 
şi aşa sărace de provizii începură să se termine. Acest fapt 
nu îl nelinişti însă pe vânător, fiindcă se găsea vânat în munţi 
şi deseori înainte trebuise să se bazeze pe puşca sa pentru a- 
şi asigura cele necesare existenţei. Alegând un loc adăpostit, 
strânse câteva crăci uscate şi făcu un foc strălucitor, la care 
tovarăşii săi sa se poată încălzi, deoarece erau acum la 
aproape două mii de metri deasupra nivelului mării, iar aerul 
era tare. După ce legă caii şi îşi luă la revedere de la Lucy, îşi 
petrecu puşca peste umăr şi porni în căutarea oricărei şanse 
care s-ar fi ivit în calea sa. Privind înapoi, îi văzu pe bătrân şi 
pe fata aplecându-se peste focul care ardea trosnind, în timp 
ce animalele stăteau nemişcate mai în spate. Apoi, stâncile 
care se ridicau îi ascunse vederii. 

Merse fără succes vreo trei kilometri prin câteva râpe, 
deşi, după semnele lăsate pe scoarţa copacilor şi după alte 
indicii, socoti că erau numeroşi urşi prin apropiere. În sfârşit, 
după două sau trei ore de căutare zadarnică, se gândi la 
întoarcere când, privind în sus, văzu ceva care îl făcu să 
simtă un fior de plăcere în inimă. Pe marginea unui vârf de 
stâncă, la o sută de metri deasupra lui, stătea o creatură 
care semăna oarecum cu o oaie la înfăţişare, dar era 
înarmată cu o pereche de coarne gigantice. Marele corn — 
deoarece aşa este numit — se comportă probabil ca un 
apărător al unei turme care era invizibilă pentru vânător, dar, 
din fericire, se îndrepta în direcţia opusă şi nu îl simţise. 
Intins cu faţa în jos, el îşi sprijini puşca de o stâncă şi ţinti 
îndelung şi cu precizie înainte de a apăsa pe trăgaci. 
Animalul sări în aer, se clătină un moment pe marginea 
prăpastiei şi apoi se prăvăli zgomotos în jos, până în valea de 
dedesubt. 

Creatura era prea greu de cărat, aşa că vânătorul se 
mulţumi să taie din ea o pulpă şi o parte din coastă. Cu acest 


trofeu pe umăr, se grăbi să-şi găsească drumul înapoi, fiindcă 
se lăsa seara. Pornise deja, când îşi dădu seama de 
dificultatea pe care o avea de înfruntat. În nerăbdarea sa, se 
abătuse prea mult faţă de râpile care îi erau cunoscute şi nu-i 
era uşor să găsească poteca pe care venise. Valea în care se 
găsea se tot împărțea în multe alte râpi, care semănau atât 
de mult una cu alta, încât era imposibil să le deosebeşti. A 
străbătut una câţiva kilometri, până când a ajuns la un torent 
de munte pe care era sigur că nu-l mai văzuse vreodată. 
Fiind convins că se rătăcise, a încercat o alta, dar cu acelaşi 
rezultat. Noaptea se lăsa rapid şi era aproape întuneric când 
a nimerit, în sfârşit, într-un defileu care îi era cunoscut. Chiar 
şi atunci, nu i-a fost uşor să păstreze cărarea corectă, pentru 
că luna nu apăruse încă, iar stâncile înalte de pe ambele 
părţi făceau ca întunericul să fie şi mai profund. 

Copleşit de greutatea pe care o căra şi obosit de 
eforturile depuse, se  străduia să meargă înainte, 
împleticindu-se, păstrându-şi cumpătul cu ajutorul gândului 
că fiecare pas îl aducea mai aproape de Lucy şi că bucata de 
carne pe care o căra era suficientă pentru a le asigura hrana 
pentru restul călătoriei. 

Ajunsese acum la gura defileului în care îi lăsase. Chiar 
pe întuneric, a putut recunoaşte conturul stâncilor care îl 
mărgineau. Se gândi că îl aşteptau cu nerăbdare, pentru că 
lipsise aproape cinci ore. In starea de încântare care îi 
cuprinsese inima, îşi puse mâinile la gură şi făcu ca locul să 
răspundă cu un ecou repetat la un puternic „Alo!“, emis ca 
semnal al faptului că venea. Se opri şi asculta un eventual 
răspuns. Nu veni niciunul, cu excepţia propriului strigăt, care 
răsuna peste prăpăstiile tăcute, sinistre, şi era adus înapoi, la 
urechile sale, în repetări nenumărate. Strigă din nou, chiar 
mai tare decât înainte, dar nici acum nu se întoarse nicio 
şoaptă de la prietenii pe care îi părăsise cu puţin timp în 
urmă. O groază nelămurită, fără nume, începu să-i străbată 
fiinţa şi se grăbi tulburat înainte, scăpând hrana prețioasă în 
starea sa de agitaţie. 

Când ocoli colţul de piatră, putu să vadă clar locul unde 
fusese făcut focul. Mai rămăsese încă o grămadă 
incandescentă de cenuşă, dar era evident că focul nu mai 
fusese întețit de când plecase el. Aceeaşi tăcere moartă 


domnea peste tot. După ce temerile i s-au transformat în 
certitudini, plecă grăbit. Nu mai exista nicio fiinţă vie lângă 
rămăşiţele focului: animale, om, fată, toţi dispăruseră. 

Era foarte clar că o nenorocire neaşteptată şi 
îngrozitoare se produsese în absenţa sa — o nenorocire care 
îi lovise pe toţi şi totuşi nu lăsase nicio urmă. 

Nedumerit şi zăpăcit de această lovitură, Jefferson 
Hope simţi că i se învârteşte capul şi trebui să se sprijine în 
puşcă pentru a nu cădea. Era, în esenţă, un om de acţiune şi 
îşi revenea rapid dintr-o slăbiciune temporară. Luând o 
bucată de lemn pe jumătate consumată din focul mocnit, 
suflă până o aprinse şi, cu ajutorul ei, începu să cerceteze 
mica tabără. Pământul avea peste tot urme de picioare şi 
copite, arătând că un grup mare de oameni călare îi luaseră 
pe fugari, iar direcţia urmelor lăsate de ei dovedea că, după 
aceea, se îndreptaseră înapoi, către Salt Lake City. Oare îi 
luaseră pe amândoi? Jefferson Hope se convinsese aproape 
că aşa trebuie să se fi întâmplat, când ochii îi căzură pe un 
obiect care făcu fiecare nerv din corpul său să tresară. La 
mică distanţă de o parte a taberei se afla o grămada joasă de 
pământ roşiatic care, cu siguranţă, nu fusese acolo înainte. 
Nu se putea confunda cu nimic altceva decât cu un mormânt 
proaspăt săpat. Când vânătorul se apropie de el, văzu că 
avea înfipt un băț pe care era prinsă o foaie de hârtie într-o 
crăpătură special făcută. Mesajul scris pe hârtie era scurt, 
dar la obiect: 


JOHN FERRIER, 
DIN SALT LAXE CITY, 
MORT PE 4 AUGUST 1860 


Bătrânul dârz, pe care îl părăsise cu aşa de puţin timp 
în. urmă, era mort deci şi acesta era tot epitaful său. 
Jefferson Hope se uită cu atenţie de jur împrejur pentru a 
vedea dacă mai există un al doilea mormânt, dar nxi era nici 
urmă de aşa ceva. Lucy fusese dusă înapoi de către teribilii 
lor urmăritori, pentru a-şi îndeplini destinul ei de la început, 
de a deveni o membră a haremului fiului Mai-Marelui. După 
ce tânărul îşi dădu seama de certitudinea sorții ei şi de 
propria neputinţă de a o împiedica, îşi dori să fi fost întins 


alături de bătrânul fermier în ultimul său loc de odihnă 
veşnică. 

Insă din nou spiritul său activ scutură letargia care 
răsare din. disperare. Dacă nu-i mai rămăsese nimic, mai 
putea încă să-şi dedice viaţa răzbunării. Având o răbdare şi o 
perseverenţă de neînfrânt, Jefferson Hope poseda, de 
asemenea, o forţă tenace de a nu ierta, pe care o învățase de 
la indienii printre care trăise. În timp ce stătea lângă focul 
părăsit, simţi că singurul lucru ce i-ar mai fi alinat durerea ar 
fi fost o răsplată dreaptă şi completă adusa cu propria mână 
duşmanilor săi. Voința sa puternică şi energia neobosită, luă 
el hotărârea, vor fi dedicate acelui unic ţel. Cu o faţă 
înverşunată, palidă, căută urmele pe care venise pentru a 
găsi locul unde scăpase animalul vânat şi, înteţind focul care 
se stingea, fripse destulă carne pentru a-i ajunge câteva zile. 
Strânse carnea într-o boccea şi, deşi era obosit, porni iar la 
drum printre munţi pe urmele îngerilor răzbunători. 

Timp de cinci zile, merse până îl durură picioarele prin 
defileurile pe care le traversase deja călare. Noaptea, se 
aşeza pe jos printre stânci şi fura câteva ore de somn; dar, 
înainte de răsăritul soarelui, era deja de mult plecat la drum. 
In a şasea zi, ajunse la Canionul Vulturului de la care 
începuse fuga lor nefericită. De acolo, a putut să privească în 
jos la casa sfinţilor. Frânt de oboseală, se sprijini în puşcă şi 
îşi scutură mâna uscăţivă cu furie la oraşul întins, tăcut, de 
sub el. In timp ce se uita, observă că erau steaguri pe câteva 
dintre străzile principale şi alte semne de festivitate. Încă se 
mai gândea ce putea să însemne asta, când auzi zgomotul 
unor copite şi văzu un bărbat călare venind spre el. Pe 
măsură ce se apropia, îl recunoscu ca fiind un mormon pe 
nume Cowper, căruia-i făcuse servicii cu diverse ocazii. Prin 
urmare, îl acostă când acesta ajunse la el, cu intenţia de a 
afla care fusese soarta lui Lucy Ferrier. 

— Sunt Jefferson Hope, spuse el. lţi aduci aminte de 
mine? 

Mormonul îl privi cu uimire ne disimulată. Într-adevăr, 
era greu să îl recunoască în acest călător zdrenţăros, 
nepieptănat, cu faţa alba, fantomatică şi ochi sălbatici, 
fioroşi, pe tânărul vânător îngrijit de acum câteva zile. 
Lămurindu-se, în sfârşit, în ceea ce priveşte identitatea lui, 


surpriza omului se transformă în consternare. 

— Eşti nebun că ai venit aici, strigă el. Este în pericol şi 
viata mea dacă sunt văzut vorbind cu tine. Este un ordin 
contra ta din partea Celor Patru pentru că i-ai ajutat pe 
Ferrieri să fugă. 

— Nu mi-e frică de ei sau de ordinul lor, zise Hope cu 
patimă. Trebuie să cunoşti ceva legat de această treabă, 
Cowper. Te conjur, pe tot ce ai tu mai scump, să-mi răspunzi 
la câteva întrebări. Am fost întotdeauna prieteni. Pentru 
numele lui Dumnezeu, nu refuza să-mi răspunzi. 

— Despre ce este vorba?, întrebă stingherit mormonul. 
Vorbeşte, vorbeşte repede. Chiar şi pietrele au urechi, iar 
pomii au ochi. 

— Ce s-a întâmplat cu Lucy Ferrier? 

— S-a măritat ieri cu tânărul Drebber. Stai, omule, stai, 
nu mai ai viaţă în tine! 

— Nu mă lua în seamă, spuse slab Hope. | se albiseră 
pana şi buzele şi se lăsase jos pe piatra de care se sprijinise. 
Măritată, zici? 

— Măritată ieri — pentru asta sunt steagurile alea pe 
Casa înzestrării. A existat un schimb de cuvinte între tânărul 
Drebber şi tânărul Stangerson ca să vadă care s-o ia. Au fost 
toţi în grupul care i-a urmărit, iar Stangerson l-a împuşcat pe 
taică-su, ceea ce se pare că i-a dat dreptul cel mai mare, dar, 
când s-au sfătuit în consiliu, Drebber a ieşit mai tare, aşa ca 
Profetul i-a dat-o lui. Nimeni n-o s-o aibă pentru mult timp 
totuşi, fiindcă am văzut moartea pe faţa ei ieri. Arăta mai 
mult a stafie decât a femeie. Pleci, da? 

— Da, plec, spuse Jefferson Hope, care se ridicase de la 
locul său. Faţa lui părea cioplită în marmură, aşa de dură şi 
hotărâta era expresia sa, în timp ce ochii străluceau cu o 
lumină funestă. 

— Unde te duci? 

— N-are importanţă, răspunse el; şi, petrecându-şi 
arma pe după umăr, plecă de acolo, coborând în râpă şi 
afundându-se adânc în munţii bântuiţi de fiarele sălbatice. . 

Prorocirea mormonului s-a împlinit întocmai. Fie din 
cauza morţii tatălui ei sau a efectelor mariajului odios pe 
care îl făcuse silită, sărmana Lucy nu şi-a mai ridicat capul 
niciodată, ci a oftat tot timpul până când a murit, peste o 


lună. Soţul său beţiv, care se însurase cu ea mai ales de 
dragul averii lui John Ferrier, nu afişă niciun fel de suferinţă 
faţă de pierdere; însă celelalte neveste ale lui au plâns-o şi 
au stat lângă ea în noaptea dinaintea înmormântării, aşa cum 
este obiceiul mormon. Erau adunate în jurul catafalcului în 
primele ore ale dimineţii când, spre frica şi uimirea lor de ne 
de scris, uşa fu azvârlită de perete şi un bărbat cu aspect 
sălbatic, bătut de toanele vremii, îmbrăcat în zdrenţe, intră 
cu paşi mari în cameră. Fără a privi sau a vorbi cu femeile 
chircite, el se îndreptă către figura albă, tăcută, care cândva 
adăpostise sufletul pur al lui Lucy Ferrier. Aplecându-se peste 
ea, îşi lipi buzele cu respect de fruntea ei rece şi apoi, 
apucându-i brusc mâna, îi scoase verigheta din deget. 

— Nu va fi îngropată cu asta, mârâi el cu o grimasă 
fioroasă şi, înainte ca să poată fi. dată alarma, sări jos pe 
scări şi dispăru. Episodul a fost aşa de scurt şi de ciudat, 
încât chiar privitoarelor le-ar fi venit greu să creadă sau să-i 
convingă pe alţii de ceea ce văzuseră dacă nu ar fi existat 
faptul neîndoios că cerculeţul de aur care indicase că fusese 
mireasă dispăruse. 

Câteva luni, Jefferson Hope zăbovi prin munţi, ducând o 
viaţă stranie, sălbatică şi hrănind în inima sa dorinţa de 
răzbunare cumplită care pusese stăpânire pe el. Se spuneau 
poveşti în oraş despre figura stranie care fusese văzută dând 
târcoale pe la periferie şi care bântuia râpele singuratice din 
munţi. Odată, un glonţ şuieră prin fereastra lui Stangerson şi 
se turti de perete la mică distanţă de el. Cu o altă ocazie, pe 
când Drebber trecea pe sub o stâncă, un bolovan mare se 
prăbuşi pe deasupra lui şi a scăpat de la o moarte groaznică 
aruncându-se la pământ, pe burtă. Celor doi mormoni tineri 
nu le-a trebuit mult să descopere motivul acestor atentate şi 
au condus expediţii repetate în munţi cu speranţa de a-l 
prinde sau a-l omori pe duşmanul lor, dar întotdeauna fără 
succes. Atunci au adoptat precauţia de a nu ieşi niciodată 
singuri sau după căderea nopţii şi de a pune pază la casele 
lor. După un timp, au putut să slăbească aceste măsuri, 
pentru că nu s-a auzit şi nu s-a văzut nimic în legătură cu 
adversarul lor, iar ei sperau ca timpul să-i fi liniştit dorinţa de 
răzbunare. 

Departe dea fi aşa, chiar a crescut. Firea vânătorului 


era de o natură dură, nesupusă, iar ideea predominantă a 
răzbunării o acaparase în aşa măsură, încât nu mai exista loc 
pentru nicio altă emoție. El era însă, mai presus de orice, 
practic. Şi-a dat seama curând că până şi constituţia sa de 
fier nu mai putea îndura încordarea la care o supunea. 
Expunerea la intemperii şi lipsa de hrană sănătoasă îl sleiau 
de puteri. Dacă murea ca un câine în munţi, ce se va 
întâmpla cu răzbunarea sa atunci? Şi totuşi, o astfel de 
moarte s-ar fi întâmplat sigur dacă el continua în acest mod. 
A simţit că asta înseamnă să-i facă jocul duşmanului, aşa că, 
fără tragere de inimă, se întoarse la minele vechi din Nevada, 
pentru a-şi recupera acolo sănătatea şi a strânge destui bani 
pentru a-şi permite să-şi urmărească scopul fără privaţiuni. 

Intenţia sa fusese să lipsească un an cel mult, dar o 
combinaţie de circumstanţe neprevăzute l-a împiedicat să 
părăsească minele aproape cinci ani. La sfârşitul acestei 
perioade însă, amintirile sale despre nedreptăţile îndurate şi 
setea sa de răzbunare erau la fel de puternice ca în noaptea 
memorabilă când stătuse lângă mormântul lui John Ferrier. 
Deghizat şi sub un nume fals, se întoarse la Salt Lake City, 
fără să ţină cont ce se va întâmpla cu propria viaţă, atât timp 
cât obținea ceea ce ştia că înseamnă dreptate. Acolo îl 
aşteptau noutăţi grave. Existase o schismă printre membrii 
Poporului Ales, cu câteva luni înainte câţiva dintre membrii 
mai tineri ai Bisericii revoltându-se contra autorităţii Celor 
Mari, iar rezultatul fusese separarea unui număr mare de 
nemulţumiţi care părăsiseră ţinutul Utah şi deveniseră 
păgâni. Printre aceştia fuseseră Drebber şi Stangerson, şi 
nimeni nu ştia încotro plecaseră. Circulau zvonuri că Drebber 
reuşise să transforme o mare parte din proprietăţile sale în 
bani şi că plecase ca un om bogat, în timp ce tovarăşul său, 
Stangerson, era mult mai sărac. Nu exista însă niciun indiciu 
în ceea ce priveşte locurile pe unde s-ar fi aflat. 

Mulţi, oricât de răzbunători ar fi fost, ar fi abandonat 
orice gând în faţa unei astfel de dificultăţi, dar Jefferson Hope 
nu ezită niciun moment. Cu puţinele posibilităţi pe care le 
avea, sporite de serviciile ocazionale pe care le putea găsi, a 
călătorit din oraş în oraş prin Statele Unite în căutarea 
duşmanilor săi. Trecu an după an, părul său negru încărunţi, 
dar el continua să colinde, ca un câine de vânătoare uman, 


absolut hotărât, către un singur ţel, căruia îi consacrase toată 
viaţa. 

In sfârşit, perseverenţa sa a dat roade. A fost doar 
vederea rapidă a unei feţe în fereastră, dar acea unică 
imagine îi spuse că la Cleveland, în Ohio, se găsea omul pe 
care îl căuta. Se întoarse în locuinţa sa mizerabilă cu planul 
de răzbunare aranjat amănunţit. Se întâmplase totuşi ca 
Drebber, privind de la fereastra sa, sa-l recunoască pe 
vagabondul de pe stradă şi citise crima în ochii lui. Se grăbi 
să ajungă la un judecător de pace, însoţit de Stangerson, 
care devenise secretarul său particular, şi îl informă că erau 
în primejdie de moarte din cauza geloziei şi urii unui vechi 
rival. In aceeaşi seară, Jefferson Hope a fost arestat şi, 
neputând găsi bani de cauţiune, a fost reţinut câteva 
săptămâni. Când a fost, în sfârşit, eliberat, a constatat doar 
că locuinţa lui Drebber fusese părăsită şi că el şi secretarul 
său plecaseră în Europa. 

Răzbunătorul era învins şi, iarăşi, ura sa intensă Îl 
îndemna să continue urmărirea. Avea nevoie de bani şi, o 
perioada, a trebuit să muncească din nou, economisind 
fiecare dolar pentru apropiata sa călătorie. In sfârşit, 
adunând destui bani pentru a-şi putea duce existenţa, plecă 
în Europa şi le luă urma duşmanilor săi din oraş în oraş, 
croindu-şi drum cu orice sacrificiu, dar nu i-a ajuns niciodată 
pe fugari. Când el ajunse la St.-Petersburg, ei plecaseră spre 
Paris şi când el îi urmase acolo, aflase că plecaseră la 
Copenhaga, In capitala daneză, el întârzie din nou cu câteva 
zile, deoarece cei doi plecaseră la Londra, unde el reuşi în 
sfârşit să-i urmărească până îi ucisese, aşa cum era trecut cu 
exactitate în jurnalul doctorului Watson, căruia îi suntem deja 
atât de îndatoraţi. 


6 
Continuarea evocărilor 
doctorului John Watson 


Rezistenţa furioasă a prizonierului nostru nu a indicat 
aparent niciun fel de duşmănie în atitudinea sa faţă de noi, 
deoarece, epuizându-şi puterile, zâmbi în cel mai amabil mod 
şi îşi exprimă speranţa ca nu rănise pe niciunul dintre noi în 
încăierare. 

— Bănuiesc că mă veţi duce la secţia de poliţie, zise el 
către Sherlock Holmes. Birja mea este la uşă. Dacă îmi 
eliberaţi picioarele, voi merge singur. Nu mai sunt aşa de 
uşor de ridicat cum eram odată. 

Gregson şi Lestrade schimbară priviri ca şi cum s-ar fi 
gândit ca aceasta frază ar fi fost una îndrăzneață; dar 
Holmes îl luă imediat pe prizonier bazându-se pe cuvântul 
dat de acesta şi slăbi prosopul cu care îl legasem în jurul 
gleznelor. El se ridică în picioare ca pentru a se asigura că Îi 
erau libere din nou. Îmi amintesc că m-am gândit, când mă 
uitam la el, că rareori văzusem un om mai puternic clădit, iar 
faţa sa întunecată, arsa de soare, purta o expresie de 
hotărâre şi energie care era la fel de formidabilă ca forţa sa. 

— Daca există un loc liber pentru postul de şef de 
poliţie, cred că sunteţi omul potrivit pentru acesta, spuse el 
cu o privire plină de admiraţie nedisimulată pentru 
colocatarul meu. Felul cum m-aţi urmărit a fost o dovadă de 
înţelepciune. 

— Mai bine aţi veni cu mine, zise Holmes către cei doi 
detectivi. 

— Pot să vă însoțesc, zise Lestrade. 

— Bine! Şi Gregson poate urca cu mine în birjă. Şi tu, 
doctore, ai manifestat interes pentru caz şi poţi veni cu noi. 

Am consimţit cu bucurie şi toţi am pornit împreună. 

Prizonierul nostru nu a încercat să scape, ci păşi calm 
în birjă. L-am urmat cu toţii. Lestrade se urcă, dădu bice 
calului şi ajunserăm în foarte scurt timp la destinaţie. 

Am fost duşi de urgenţă într-o cameră mică, unde un 
inspector de poliţie nota numele prizonierului şi numele celor 
de a căror ucidere fusese acuzat. Funcţionarul era un bărbat 


cu faţa albă, insensibil, care îşi făcea datoria într-un mod 
mecanic, monoton. 

— Prizonierul va fi adus în faţa magistraţilor în cursul 
săptămânii, zise el. Între timp, domnule Jefferson Hope, 
doreşti să spui ceva? Trebuie să te avertizez că tot ce spui va 
fi notat şi poate fi folosit contra dumitale. 

— Am multe de spus, răspunse încet prizonierul nostru. 
Vreau, domnilor, să vă spun totul despre această afacere. 

— Nu-i mai bine să păstraţi toate aceste lucruri pentru 
proces?, întrebă inspectorul. 

— Poate nu voi fi niciodată judecat, răspunse el. Nu 
trebuie să fiţi speriaţi. Nu mă gândesc la sinucidere. Sunteţi 
doctor? Işi întoarse privirea tăioasă către mine când puse 
această întrebare. 

— Da, sunt, am răspuns. 

— Atunci puneţi-vă mâna aici, zise el cu un zâmbet, 
îndreptându-şi încheieturile mâinilor încătuşate către piept. 

Aşa am făcut şi, brusc, am simţit o bătaie a inimii şi o 
zvâcnire extraordinară în interior. Pereţii pieptului său păreau 
a tremura şi a vibra ca o construcţie fragilă când 
funcţionează o maşinărie puternică. 

In tăcerea camerei, am putut auzi un zgomot de uruit 
încet şi de hârâit care provenea din aceeaşi sursă. 

— Hei, am strigat, ai un anevrism aortic! 

— Aşa se cheamă, zise el placid. M-am dus la doctor 
săptămâna trecută pentru asta şi mi-a spus că poate să se 
producă un atac în orice moment. Pe parcursul anilor, boala 
s-a înrăutățit. Am căpătat asta din cauza expunerii la 
intemperiile şi lipsa de hrană din Salt Lake. Mi-am îndeplinit 
sarcina acum şi nu mă interesează cât de repede mor, dar aş 
dori să las o parte din lucruri bine înţelese în urma mea. Nu 
vreau ca lumea să-şi aducă aminte de mine doar ca de un 
ucigaş ordinar. 

Inspectorul şi cei doi detectivi avură o discuţie scurtă 
privind posibilitatea de a-l lăsa să relateze povestea. 

— Consideraţi, doctore, că exista un pericol imediat?, 
întrebă primul. 

— Cu siguranţă că există, răspunsei eu. 

— In acest caz, este în mod clar datoria noastră, în 
interesul justiţiei, de a lua această declaraţie, spuse 


inspectorul. Sunteţi liber, domnule, să daţi declaraţia, care, 
vă avertizez din nou, va fi înregistrată în scris. 

— Mă voi aşeza, cu voia dumneavoastră, spuse 
prizonierul trecând de la vorbe la fapte. Acest anevrism pe 
care îl am mă oboseşte foarte repede, iar lupta pe care am 
avut-o acum o jumătate de oră nu a îmbunătăţit situaţia. Mă 
aflu pe marginea mormântului şi nu vă voi minţi. Fiecare 
cuvânt pe care îl spun este adevărul absolut şi cum îl folosiţi 
nu are nicio importanţă pentru mine. 

Cu aceste cuvinte, Jefferson Hope se lăsă pe spate în 
scaunul său şi începu următoarea declaraţie remarcabilă. 
Vorbi calm şi metodic, ca şi cum evenimentele pe care le 
relata ar fi fost destul de obişnuite. Pot să garantez pentru 
corectitudinea declaraţiei, fiindcă am avut acces la caietul cu 
note al lui Lestrade, în care cuvintele prizonierului erau scrise 
exact aşa cum erau spuse. 

— Nu prea contează pentru voi de ce îi urăsc pe aceşti 
oameni, spuse el, e destul că ei sunt vinovaţi de moartea a 
două. fiinţe umane — un tată şi o fiică — şi că ei deci au 
plătit cu propriile vieţi. După perioada ce a trecut de când au 
comis crima, a fost imposibil pentru mine să obţin 
condamnarea lor în orice instanţă. Cunoşteam de ce erau 
vinovaţi şi m-am hotărât să fiu judecător, jurat şi călău, toate 
adunate într-unul singur. 

Aţi fi făcut la fel dacă aţi fi avut bărbăţie în 
dumneavoastră, dacă aţi fi fost în locul meu. Fata de care v- 
am vorbit trebuia să se mărite cu mine acum douăzeci de 
ani. A fost forţată să se mărite cu acest Drebber şi i-a plesnit 
inima de supărare. Am luat verigheta din degetul ei când era 
moartă şi am jurat că ochii lui de om în agonie vor vedea 
aceeaşi verighetă şi că ultimele lui gânduri voi fi legate de 
crima pentru care este pedepsit. Am purtat-o cu mine şi i-am 
urmărit pe el şi pe complicele lui de-a lungul a două 
continente până când i-am prins. Credeau că o să mă 
obosească, dar nu au reuşit. Dacă mor mâine, după cum este 
destul de probabil, mor ştiind că am îndeplinit ce aveam de 
făcut în această lume, şi încă bine. Ei au pierit, şi încă de 
mâna mea. Nu mai am nimic de sperat şi de dorit. 

Erau bogaţi, iar eu am fost sărac, aşa că nu a fost uşor 
pentru mine să-i urmăresc. Când am ajuns la Londra, 


buzunarul îmi era absolut gol şi am constatat că trebuie să 
fac ceva pentru a-mi câştiga existenţa. Să conduc şi să 
călăresc un cal sunt acţiuni la fel de obişnuite pentru mine ca 
mersul pe jos, aşa că m-am adresat unui patron care căuta 
vizitii şi, curând, m-am angajat. Trebuia să aduc o anumită 
sumă săptămânal patronului şi tot ce câştigam în plus 
puteam să păstrez. Rareori câştigam în plus, dar am reuşit să 
mă descurc oarecum. Cel mai greu a fost să găsesc adresele, 
căci cred că, dintre toate labirinturile cu care am avut de-a 
face, acest oraş este cel mai încurcat. Aveam totuşi o hartă 
lângă mine şi, odată ce am localizat toate hotelurile şi gările, 
am reuşit să mă descurc foarte bine. 

A trecut ceva timp până am aflat unde locuiau cei doi 
domni ai mei, dar am căutat insistent până când, în sfârşit, 
am dat de ei. Erau la o pensiune la Camberwell, de cealaltă 
parte a fluviului. De îndată ce i-am descoperit, ştiam că-i 
aveam în mână. Mi-am lăsat barba să crească şi nu exista 
nicio şansă să mă recunoască. Le-am luat urma şi m-am ţinut 
după ei până când am găsit momentul oportun. Eram hotărât 
să nu-mi mai scape. 

Era să îi pierd totuşi. Oriunde se duceau în Londra, 
eram întotdeauna pe urmele lor. Uneori îi urmăream cu birja 
mea, iar alteori pe jos, dar birja era cea mai bună, căci nu se 
puteau îndepărta de mine prea mult. Numai dimineaţa 
devreme sau noaptea târziu puteam câştiga ceva, aşa că am 
început sa rămân restant faţă de patronul meu. Nu-mi pasa 
de asta atât timp cât puteam să pun mâna pe oamenii care 
mă interesau. 

Erau destul de vicleni. Cred că s-au gândit că există o 
şansă să fie urmăriţi, fiindcă nu ieşeau niciodată singuri şi 
niciodată după căderea nopţii. In două săptămâni, am condus 
birja în urma lor în fiecare zi şi niciodată nu i-am văzut 
separați. Drebber era beat jumătate din timp, dar Stangerson 
nu putea fi prins neatent. l-am urmărit noaptea şi dimineaţa, 
dar niciodată nu am avut vreo şansă, însă nu m-am 
descurajat, deoarece ceva îmi spunea că venise timpul meu. 
Singura teamă era că boala pe care o aveam în piept putea 
să explodeze puţin prea curând şi să mă lase cu treaba 
nefăcută. 

În sfârşit, într-o seară conduceam birja în sus şi-n jos pe 


Terrace Torgay, aşa cum era numită strada unde stăteau în 
pensiune, când am văzut o birjă trăgând la uşa lor. Imediat a 
fost scos din casă un bagaj şi, după un timp, Drebber şi 
Stangerson l-au urmat şi au plecat. Am dat bice calului meu 
şi m-am ţinut după ei la o oarecare distanţă ca să-i pot 
vedea, simţindu-mă neliniştit, deoarece mă temeam că erau 
pe cale să-şi schimbe reşedinţa. La gara Euston au coborât şi 
am lăsat un băiat să-mi ţină calul, apoi i-am urmat pe peron. 
l-am auzit întrebând despre trenul de Liverpool şi li s-a 
răspuns că unul tocmai plecase şi nu va mai fi altul câteva 
ore. Stangerson părea a fi indispus din cauza asta, dar 
Drebber părea să fie încântat. M-am apropiat aşa de mult de 
ei în aglomeraţie, încât puteam să aud fiecare cuvânt rostit 
de ei. Drebber a spus că avea o treabă personală de rezolvat 
şi, dacă celălalt îl aşteaptă, i se va alătura în curând. 
Tovarăşul său l-a mustrat şi i-a adus aminte că se 
înţeleseseră să nu se despartă. Drebber i-a răspuns că 
problema era delicată şi că trebuie să se ducă singur. Nu am 
putut să aud ce a răspuns Stangerson la asta, dar celălalt a 
început brusc să înjure şi i-a adus aminte că nu era nimic mai 
mult decât servitorul lui plătit şi că nu trebuie să creadă că-i 
poate dicta. La toate astea, secretarul cedă, căci treaba nu 
merita mai multă atenţie şi, simplu, se înţelese cu el că, dacă 
va pierde ultimul tren, să se întâlnească la hotelul 
„Halliday's”; Drebber i-a răspuns că va fi înapoi pe peron 
înainte de 11 şi ieşi din gară. 

Momentul pe care îl aşteptasem atât de mult venise în 
sfârşit. Îi aveam pe duşmanii mei în puterea mea. Împreună 
se puteau apăra unul pe altul, dar separați erau la mila mea. 
Nu am acţionat totuşi necugetat. Planurile erau făcute. Nu 
există nicio satisfacţie a răzbunării până când ofensatorul nu 
are timp să-şi dea seama cine este cel care-l loveşte şi de ce 
a venit timpul răsplăţii. Am planurile mele pregătite, prin 
care aş avea posibilitatea de a-l face pe omul care mi-a făcut 
rău să înţeleagă că vechiul său păcat l-a descoperit. S-a 
întâmplat ca, înainte doar cu câteva zile, un domn care 
fusese angajat să aibă grija de nişte case în Brixton Road să 
piardă cheia de la una dintre ele în birja mea. A fost cerută în 
aceeaşi seară şi returnată, dar, între timp, am făcut o copie. 
Cu ajutorul acesteia, am avut acces la cel puţin un loc din 


acest oraş mare unde am putut să mă bazez pe faptul că nu 
voi fi întrerupt. Cum să-l aduc pe Drebber în acea casă a fost 
problemă cea mai grea pe care a trebuit s-o rezolv.. 

A venit pe dxum şi a intrat în unul sau două locuri unde 
se vând băuturi, stând aproape o jumătate de oră în ultimul 
dintre ele. Când a ieşit, mergea clătinat şi se vedea că era 
bine de tot dus. Chiar în faţa mea era o cabrioletă şi i-am 
făcut semn vizitiului. Am urmat-o pe a lui Drebber aşa de 
aproape, încât botul calului meu a fost la un metru de vizitiul 
ei întreaga zi. Am zdrăngănit roţile pe Podul Waterloo şi pe 
multe străzi până când, spre uimirea mea, ne-am trezit 
înapoi, pe strada Terrace, unde-şi avea pensiunea. Nu mi-am 
putut imagina ce intenţii avea întorcându-se acolo, dar am 
mers înainte şi mi-am tras birja la o sută de metri sau cam 
aşa ceva de casă. A intrat, iar cabrioleta a plecat. Daţi-mi un 
pahar cu apă, vă rog, dacă sunteţi amabil. Mi s-a uscat gura 
vorbind. 

l-am dat paharul, iar el l-a băut pe tot. 

— Aşa e mai bine, spuse el. Ei bine, am aşteptat un 
sfert de ora sau mai mult, când, brusc, s-a auzit un zgomot 
de luptă din interiorul casei. În următorul moment, uşa a fost 
dată de perete şi doi bărbaţi au apărut, dintre care unul era 
Drebber, iar celălalt era un tânăr pe care nu-l mai văzusem, 
vreodată. Tipul tânăr îl luase pe Drebber de guler şi, când au 
ajuns la capătul scărilor, i-a dat un brânci şi un şut care l-au 
trimis la jumătatea drumului. „Tu, câine, strigă el 
scuturându-şi bastonul la el, te învăţ eu minte să insulţi o 
fată cinstită!” Era aşa de înfierbântat, încât cred că l-ar fi. 
cotonogit pe Drebber cubastonul, numaicăticălosulo luase la 
fugă, împleticindu-se pe drum cât de repede îl duceau 
picioarele. A fugit până la colţ şi apoi, văzându-mi birja, mi-a 
făcut semn şi a sărit înăuntru. „Du-mă la hotelul «Halyday's”, 
a zis el. 

Când l-am avut cu totul în mâna mea, inima mi-a 
zvâcnit aşa tare de bucurie, încât m-am temut ca în acel 
ultim moment să nu păţesc ceva rău. Am condus încet, 
cântărind în minte ce era cel mai bine de făcut. Il pot duce 
direct la ţară, iar acolo, pe vreun câmp pustiu, să am ultima 
conversaţie cu el. Aproape că m-am decis asupra acestei 
alternative, când a limpezit el problema pentru mine. Setea 


de băutură îl apucase din nou şi mi-a comandat să opresc 
lângă o cârciumă unde se bea gin. A intrat, lăsându-mi vorbă 
să-l aştept. Acolo a rămas până la ora închiderii şi, când a 
ieşit, era atât de beat, încât am ştiut că era pe mâna mea 
acum. 

Să nu vă imaginaţi că intenţionam să-l omor cu sânge 
rece. Ar fi fost doar o dreptate rigidă dacă aş fi făcut asta, 
dar nu am putut s-o fac. Mă hotărâsem de mult că o să aibă 
spectacolul vieţii sale dacă va încerca să profite de asta. 
Printre multele slujbe pe care le-am avut în America în timpul 
vieţii mele de hoinăreală a fost cea de om de serviciu şi 
măturător la laboratorul Colegiului York. Intr-o zi, profesorul 
ţinea un curs despre otrăvuri şi le-a arătat studenţilor săi un 
alcaloid, cum îl numea el, pe care îl extrăsese dintr-o otravă 
de pe o săgeată din America de Sud şi care era aşa de 
puternică, încât foarte puţină substanţă însemna moarte 
instantanee. Am identificat sticla în care era ţinut acest 
preparat şi, când au plecat toţi, am luat puţin din el. Mă 
pricepeam destul de bine sa umblu cu substanţele şi să le 
împart în cantităţi oricât de mici, aşa că am făcut din acest 
alcaloid pastile mici, solubile, iar fiecare pastilă am pus-o 
într-o cutiuţă, alături de o pastilă asemănătoare care nu 
conţinea otravă. Am hotărât în acel moment ca, atunci când 
se va ivi momentul prielnic, fiecare dintre domnii mei să aibă 
dreptul să aleagă o pastilă din una dintre aceste cutiuţe, iar 
eu voi lua pastila care rămâne. Va fi la fel de ucigător şi mai 
puţin zgomotos decât a trage cu arma. Din acea zi, am avut 
întotdeauna cutiuţele cu pastile la mine, iar acum venise 
timpul să le folosesc. 

Era aproape de ora unu şi o noapte întunecata, sinistra, 
cu un vânt care bătea tare şi ploaie care cădea în torente. 
Oricât de mohorât era afară, eu eram fericit în sufletul meu 
— aşa de fericit, încât aş fi putut striga doar de nebunia 
fericirii. Dacă oricare dintre dumneavoastră, domnilor, aţi 
tânjit vreodată după un lucru şi l-aţi dorit cu patimă douăzeci 
de ani lungi, iar apoi, brusc, l-aţi găsi foarte aproape de 
dumneavoastră încât să puteţi pune mâna pe el, mi-aţi 
înţelege sentimentele. Mi-am aprins o ţigară şi am tras din 
ea, pentru a-mi linişti nervii, dar mâinile îmi tremurau, iar 
tâmplele îmi zvâcneau de emoție. Pe măsura ce mă 


apropiam, i-am putut vedea pe bătrânul Ferrier şi pe dulcea 
Lucy privindu-mă din întuneric şi zâmbindu-mi la fel de clar 
cum vă văd pe dumneavoastră toţi în această cameră. Tot 
drumul au fost înaintea mea, câte unul de fiecare parte a 
calului, până când am ajuns la casa din Brixton Road. 

Nu se vedea niciun suflet, nu se auzea niciun sunet, cu 
excepţia ploii care cădea. Când am privit prin fereastră, l-am 
văzut pe Drebber ghemuit într-un somn de beţiv. L-am 
scuturat de braţ. „E timpul să ieşi“, am spus eu. 

— E-n ordine, birjar, a zis el. 

Cred că s-a gândit că ajunsesem la hotelul pe care-l 
numise el, fiindcă s-a sculat fără alte cuvinte şi m-a urmat în 
grădină. A trebuit să merg alături de el pentru a-l sprijini, 
pentru că era încă destul de beat. Când am ajuns la uşă, am 
deschis-o şi l-am dus în camera din faţă. Vă dau cuvântul 
meu că, tot drumul, tatăl şi fiica mergeau în faţa noastră. 

— E întuneric ca în infern, a zis el împiedicându-se. 

— Vom avea în curând lumină, am zis eu scăpărând un 
chibrit şi aprinzând o lumânare de ceară pe care o adusesem 
cu mine. Acum, Enoch Drebber, am continuat întorc and u-m 
a spre el şi ţinând lumina spre faţa mea, cine sunt eu? 

S-a holbat la mine cu ochi tulburi, de beţiv, iar apoi am 
văzut groaza izbucnind în ei şi convulsionându-i în întregime 
trăsăturile, ceea ce mi-a arătat că mă recunoscuse. S-a 
clătinat înapoi, cu faţa lividă, şi am văzut că transpiraţia îi 
apăruse brusc pe frunte, în timp ce dinţii îi clănţăneau. La 
această privelişte, mi-am sprijinit spatele de uşă şi am râs 
tare şi prelung. 

Am ştiut întotdeauna ca răzbunarea va fi dulce, dar 
niciodată nu sperasem că voi avea în suflet multumirea care 
pusese atunci stăpânire pe mine. 

— Câine!, am spus. Te-am vânat de la Salt Lake City 
până la St.-Petersburg şi mi-ai scăpat mereu. Acum, în 
sfârşit, rătăcirile tale au ajuns la sfârşit, pentru că sau tu, sau 
eu nu vom mai vedea răsăritul soarelui mâine. S-a tras înapoi 
şi mai mult, în timp ce vorbeam, şi am putut să văd pe faţa 
lui că mă credea nebun. Aşa şi eram în acel moment. 
Zvâcnirile din tâmple băteau ca nişte ciocane de fierar şi 
cred că aş fi. putut avea un atac de apoplexie sau un infarct 
dacă sângele nu mi-ar fi ţăâşnit pe nas şi nu m-aş mai fi 


liniştit. 

— Ce crezi despre Lucy Ferrier acum?, am strigat 
încuind uşa şi scuturând cheia în faţa sa. Pedeapsa a venit 
încet, dar a dat peste tine, în sfârşit. l-am văzut buzele de laş 
tremurând pe când vorbeam. Ar fi cerşit să-i las viaţa, dar 
ştia bine că asta era inutil. 

— O să mă omori?, se împletici el. 

— Nu este vorba de niciun omor, am răspuns. Cine 
vorbeşte de omorârea unui câine turbat? Ce milă ai avut tu 
pentru biata mea iubita când ai târât-o de lângă tatăl ei 
măcelărit şi ai dus-o departe, în haremul tău blestemat şi 
neruşinat? 

— Nu eu l-am omorât pe taică-său, strigă el. 

— Dar tu ai fost cel care i-a zdrobit inima inocentă, am 
urlat eu aruncându-i înainte cutiuţa. Să-L lăsăm pe marele 
Dumnezeu să ne judece. Alege şi înghite. Într-una este 
moartea, iar în cealaltă, viaţa. O voi lua pe cea care rămâne 
după ce alegi tu. Să vedem dacă există dreptate pe pământ 
sau dacă suntem conduşi de şansă. 

Se dădu în lături chircindu-se, ţipând şi implorând mila, 
dai’ mi-am scos cuțitul şi l-am ţinut la gâtul lui până când m- 
a ascultat. Apoi, eu am înghiţit cealaltă pastilă şi am stat 
amândoi, unul cu faţa la celălalt, în linişte, un minut sau mai 
mult, aşteptând să vedem care va trăi şi care va muri. Voi 
uita oare vreodată expresia care îi cuprindea faţa când 
primele dureri au început să-l anunţe că otrava îi intrase în 
organism? Am râs când am văzut asta şi am ţinut verigheta 
lui Lucy în faţa ochilor săi. A durat doar un moment, pentru 
că acţiunea alcaloidului este rapidă. Un spasm de durere i-a 
contorsionat trăsăturile'; şi-a întins mâinile în faţa, clătinân- 
du-se, iar apoi, cu un strigăt răguşit, a căzut greoi pe podea. 
L-am întors cu piciorul şi mi-am pus mâna pe pieptul lui. Nu 
mai era nicio bătaie. Era mort! 

Sângele îmi cursese din nas, dar nu observasem. Nu 
ştiu de ce mi-a trecut prin minte să scriu pe perete cu el. 
Poate că fusese o idee răutăcioasă de a trimite poliţia pe o 
urmă greşită, pentru că mi-am simţit inima uşoară şi 
bucuroasă. Mi-am amintit de un german găsit la New York cu 
cuvântul RACHE scris pe el şi, aşa cum s-a argumentat la 
acea vreme în ziare, societăţile secrete trebuie să fi făcut 


asta. Am considerat că ceea ce îi nedumerise pe newyorkezi 
îi va nedumeri şi pe londonezi, aşa că mi-am înmuiat degetul 
în sânge şi am scris cuvântul pe perete intr-un loc 
convenabil. Apoi, am mers la birjă şi am constatat că nu era 
nimeni primprejur şi că noaptea era încă foarte întunecoasă. 
Am mers puţin, când am băgat mâna în buzunarul în care de 
obicei ţineam verigheta lui Lucy şi am constatat că nu era 
acolo. Am rămas trăsnit, deoarece era singura amintire pe 
care o aveam de la ea. Gândindu-mă că, poate, o scăpasem 
când mă aplecasem peste trupul lui Drebber, am mânat 
înapoi şi, lăsându-mi birja pe o stradă laterală, m-am dus cu 
îndrăzneală înapoi la casa — eram gata să înfrunt orice decât 
să pierd verigheta. Când am ajuns acolo, am nimerit drept în 
braţele unui ofiţer de poliţie care ieşea şi am reuşit să-i 
înlătur suspiciunile doar prefăcându-mă a fi îngrozitor de 
beat. 

Aşa şi-a găsit Enoch Drebber sfârşitul. Tot ceea ce am 
avut de făcut apoi a fost să procedez la fel cu Stangerson şi, 
aşa, să-i achit datoria faţă de John Ferrier, Ştiam că stătea la 
hotelul „Haliiday's“ şi m-am învârtit pe acolo toată ziua, dar 
nu a ieşit deloc. Mi-am imaginat că suspecta ceva când a 
văzut că Drebber nu apăruse. Stangerson era viclean şi era 
întotdeauna în gardă. Dacă se gândea că mă putea face să 
plec pentru că stătea închis în casă, se înşela foarte tare. Am 
descoperit curând care era fereastra dormitorului său şi, 
dimineaţa devreme, în ziua următoare, am folosit o scară ce 
zăcea pe aleea din spatele hotelului şi am intrat în camera sa 
când de-abia se crăpa de ziuă. L-am trezit şi i-am spus că 
venise ceasul când trebuia să răspundă pentru viaţa pe care 
o luase cu aşa de mult timp în urmă. l-am descris moartea lui 
Drebber şi i-am oferit aceeaşi şansă, de a alege dintre 
pilulele din cutie. În loc să profite de şansa pe care i-o 
oferisem, a sărit din pat şi s-a repezit la gâtul meu. Fiind în 
legitimă apărare, l-am înjunghiat în inimă. Ar fi fost acelaşi 
lucru în orice altă situaţie, pentru că Providența nu ar fi 
îngăduit niciodată ca mâna lui vinovată să aleagă altceva 
decât otrava. 

Mai am puţine de spus şi este bine, pentru că sunt 
aproape de sfârşit. Am continuat să conduc birja încă o zi sau 
două, intenţionând să continui cu ocupaţia asta până când aş 


fi. strâns suficienţi bani pentru a mă putea întoarce în 
America. Stăteam în curte, când un tânăr zdrenţuit a întrebat 
dacă este vreun birjar pe acolo pe nume Jefferson Hope şi a 
spus că de birja acestuia avea nevoie un domn în Baker 
Street, numărul 221 B. M-am dus acolo, fără a bănui nimic 
suspect şi următorul lucru de care ştiu a fost că acest tânăr 
de aici mi-a pus cătuşele la mâini, şi încă aşa de rapid cum 
nu mai văzusem în viaţa mea. Asta este toată povestea mea, 
domnilor. Puteţi să mă consideraţi ucigaş; dar eu susţin că nu 
sunt decât un apărător al dreptăţii, aşa cum sunteţi şi 
dumneavoastră. 

Aşa de pasionantă fusese relatarea omului, iar modul 
său de a o face fusese atât de impresionant, încât am stat 
tăcuţi şi absorbiți. Chiar detectivii profesionişti — oricât de 
străluciți ar fi fost în orice domeniu al infracţiunilor — au 
părut a fi deosebit de interesaţi de povestea lui. Când a 
terminat, am păstrat pentru câteva minute o linişte care a 
fost întreruptă doar de scârţâitul creionului lui Lestrade în 
timp ce făcea ultimele completări ale transcrierii sale 
stenograiice, 

— Mai există doar un singur punct asupra căruia aş dori 
ceva mai multe informaţii, spuse Sherlock Holmes la sfârşit. 
Cine a fost complicele dumitale care a venit după verighetă 
după ce dădusem anunţul? 

Prizonierul îi făcu cu ochiul prietenului meu în glumă. 

— Pot să-mi dezvălui propriile secrete, spuse el, dar nu- 
i bag pe alţii la necaz. Am văzut anunţul dumneavoastră şi 
m-am gândit că poate fi o capcană sau poate fi verigheta pe 
care o voiam. Prietenul meu s-a oferit să meargă sa o vadă. 
Sper că veţi încuviinţa că a făcut-o inteligent. 

— Fără nicio îndoială, răspunse Holmes din inimă. 

— Acum, domnilor, remarcă grav inspectorul, trebuie 
respectate formalităţile legale. Joi, prizonierul va fi adus în 
faţa magistraţilor şi va fi necesară prezenţa dumneavoastră. 
Până atunci, eu voi răspunde de el. 

Sună clopoţelul în timp ce vorbea, iar Jefferson Hope a 
fost condus de o pereche de gardieni, iar eu şi prietenul meu 
am ieşit din gară şi am luat o birjă înapoi spre Baker Street. 


Sfârşit 


7 
Judecata 


Am fost înştiinţaţi ca vom apărea înaintea magistraţilor 
joi; dar când veni ziua de joi, nu a mai fost nevoie de 
declaraţia noastră. Un alt judecător a luat cazul în mâinile 
sale, iar Jefferson Hope a fost chemat în faţa unei instanţe 
unde să i se facă dreptate după faptele sale. Chiar în noaptea 
care a urmat prinderii sale, anevrismul a explodat, iar el a 
fost găsit dimineaţa întins pe podeaua celulei, cu un zâmbet 
blând pe faţă, ca şi cum putuse în momentul morţii să se uite 
înapoi, la o viaţă plină de sens şi de muncă bine făcută. 

— Gregson şi Lestrade or să turbeze din cauza morţii 
lui, remarcă Holmes în timp ce discutam despre asta, în 
seara următoare. Cu ce se vor mai mândri acum? 

— Nu văd să fi avut prea mult de-a face cu prinderea 
lui, am răspuns. 

— Ceea ce faci pe lumea asta nu are nicio importanţă, 
zise cu amar prietenul meu. Problema e ce îi poţi face pe 
oameni să creadă că ai făcut. Nu-i nimic, continuă el mai cu 
viaţă după o pauza. N-aş fi vrut să pierd ancheta pentru 
nimic în lume. Nu a existat un caz mai bun din câte îmi aduc 
eu aminte. Chiar dacă a fost simplu, au existat în legătură cu 
el câteva puncte extrem de instructive. 

— Simplu!, am exclamat eu. 

— Ei bine, cu adevărat, nu se poate descrie altfel, 
spuse Sherlock Holmes zâmbind când îmi văzu surprinderea. 
Dovada simplităţii sale intrinseci este că. fără niciun ajutor, 
cu excepţia câtorva deducţii foarte obişnuite, am putut să 
pun mâna pe criminal în trei zile. 

— Este adevărat!, am spus eu. 

— Ti-am explicat deja că neobişnuitul este, de obicei, 
mai degrabă un reper decât o piedică. În rezolvarea unei 
probleme de acest fel, lucrul cel mai important este puterea 
de a raţiona invers. Aceasta este o realizare foarte utilă, şi 
încă una uşoară, dar oamenii nu o practica destul de mult. În 
întâmplările de zi cu zi ale vieţii, este mult mai uşor să 
raţionezi în perspectivă şi, astfel, celălalt mod este neglijat. 
Din cincizeci de oameni care pot raţiona sintetic, doar unul 


poate raţiona analitic. 

— Mărturisesc, am spus, că nu prea te înţeleg. 

— Nici nu m-am aşteptat la asta. Să văd daca pot să fiu 
mai explicit. Majoritatea oamenilor, dacă le descrii un şir de 
evenimente, îţi vor spune care va fi rezultatul. Ei pot să 
adune acele evenimente în mintea lor şi să argumenteze pe 
baza lor că se va întâmpla ceva. Există totuşi câţiva care. 
dacă le-ai spune un rezultat, ar putea să descopere, pe baza 
propriului raţionament, care au fost etapele care au dus la 
acel rezultat. La această capacitate mă refer când vorbesc 
despre a raţiona invers sau analitic. 

— Înţeleg, am zis. 

— Prin urmare, acesta a fost un caz în care ţi s-a dat 
rezultatul şi a trebuit să descoperi totul singur. Să încerc să-ţi 
arăt diversele etape ale raţionamentului meu. Pentru a 
începe cu începutul, m-am apropiat de casă, după cum ştii, 
pe jos şi cu mintea liberă de orice fel de impresii. In mod 
firesc, am început prin a examina drumul şi acolo, după cum 
ţi-am explicat deja, am văzut clar urmele lăsate de o birjă 
care, m-am asigurat prin cercetări, trebuie să fi fost acolo în 
timpul nopţii. Am considerat că a fost o birjă, şi nu o trăsură 
particulară, după urma îngustă lăsată de roţi. Birja obişnuită 
londoneză lasă urme mai înguste decât cupeul unui 
gentleman. 

Acesta a fost primul punct câştigat. Apoi am. mers încet 
pe aleea grădinii, care s-a întâmplat a fi compusă din sol 
noroios care păstrează foarte bine imprimarea urmelor. Fără 
îndoială că ţi s-au părut a fi doar un şir de urme lăsate haotic 
în noroi, dar pentru ochii mei experimentați fiecare urma 
avea un sens. Nu există nicio ramură a ştiinţei muncii de 
detectiv care să fie aşa de importantă şi totuşi atât de mult 
neglijată cum este arta de a citi urmele lăsate de paşi. Din 
fericire, am pus întotdeauna un accent deosebit pe ea şi o 
practică bogată a făcut-o să fie a doua mea natură. Am văzut 
urmele lăsate de paşii grei ai poliţiştilor, dar am văzut, de 
asemenea, urmele lăsate de cei doi oameni care au trecut 
primii prin grădină. A fost uşor să deduc că ei fuseseră acolo 
înaintea celorlalţi, deoarece, pe alocuri, urmele lăsate de ei 
fuseseră în întregime şterse de celelalte care li se 
suprapuneau. In acest mod, mi-am format a doua legătură, 


prin care am aflat că vizitatorii nocturni au fost doi la număr, 
unul care se distingea prin înălţime (calculând după mărimea 
pasului său), iar celălalt era îmbrăcat modern, putând 
aprecia după urma mică şi elegantă lăsată de ghetele sale. 

După ce am intrat în casă, s-a confirmat această ultimă 
deducție. Omul încălţat elegant zăcea în faţa mea. Cel înalt 
deci a comis crima, dacă a fost crimă. Nu exista nicio rană pe 
cadavrul victimei, dar expresia de groaza de pe faţa sa m-a 
asigurat că el îşi prevăzuse soarta înainte ca moartea să-l 
lovească. Oamenii care mor de o boală de inimă sau orice 
altă cauză naturală în niciun caz nu exprimă nelinişte pe 
trăsăturile lor. După ce am mirosit buzele celui mort, am 
detectat un miros uşor şi am ajuns la concluzia ca fusese 
otrăvit cu forţa. Şi am argumentat că otrava îi fusese 
administrată cu forţa pe baza urii şi fricii exprimate de faţa 
sa. Prin metoda excluderii, am ajuns la acest rezultat pentru 
că nicio alta ipoteză nu s-ar potrivi cu faptele. Nu-ţi imagina 
că a fost o idee de care nu s-a auzit până acum. 
Administrarea forţată a otrăvii nu este deloc un lucru nou în 
analele criminologiei. Cazul lui Dolsky, din Odesa, şi cel al lui 
Leturier, din Montpellier, vor veni imediat în mintea oricărui 
toxicolog. 

Şi acum a venit marea problema legată de motivul 
comiterii crimei. Jaful nu fusese obiectul omorului, deoarece 
nu fusese luat nimic. Politica atunci sau vreo femeie? Aceasta 
a fost întrebarea cu care m-am confruntat de la prima la 
ultima supoziţie. Asasinii politici sunt prea bucuroşi să-şi facă 
treaba şi să zboare. Acest omor, din contră, a fost comis în 
cel mai deliberat mod, iar făptuitorul şi-a lăsat urmele peste 
tot prin cameră, arătând că fusese acolo mult timp. Trebuie 
să fi fost vorba despre o nedreptate personală, şi nu una 
politică motivul acestei răzbunări atât de metodice. Când a 
fost descoperită inscripţia de pe perete, am fost mai mult 
decât convins că opinia mea era justă. Treaba era în modul 
cel mai evident o încercare de a deruta. Când a fost găsită 
verigheta, problema s-a rezolvat, în mod clar, ucigaşul o 
folosise pentru a-i reaminti victimei sale despre o femeie 
moartă sau absentă. Când am ajuns în acest punct, l-am 
întrebat pe Gregson dacă solicitase în telegrama trimisă la 
Cleveland informaţii cu privire la cariera anterioară a lui 


Drebber. El a răspuns, îţi aminteşti, negativ. 

Am trecut apoi la o examinare atentă a camerei, ceea 
ce mi-a confirmat opinia privind înălţimea ucigaşului şi mi-a 
furnizat detalii suplimentare privind ţigara de foi Trichinopoly 
şi lungimea unghiilor acestuia. Ajunsesem deja la concluzia 
că, deoarece nu existau semne de luptă, sângele care 
acoperea podeaua ţâşnise din nasul asasinului din cauza 
stării sale de agitaţie. Am putut să-mi dau seama că dâra de 
sânge coincidea cu urmele paşilor. Rareori un om, numai 
dacă nu are cu adevărat o stare de hipersangyvinitate, 
sângerează astfel din cauza emoţiei, aşa că m-am hazardat 
să cred că asasinul a fost probabil un om robust, cu faţa 
roşie. Evenimentele au dovedit că am rationat corect. 

După ce am părăsit casa, am făcut ce neglijase 
Gregson. Am telegrafiat şefului poliţiei din Cleveland 
limitându-mi solicitarea la circumstanţele legate de căsătoria 
lui Enoch Drebber. Răspunsul a fost concluziv. Mi-a spus că 
Drebber solicitase deja protecţie legală contra unui vechi 
rival în dragoste, pe nume Jefferson Hope, şi că acelaşi Hope 
era în prezent în Europa. Ştiam acum că aveam în mână 
cheia misterului şi că tot ceea ce rămânea de făcut era să 
pun mâna pe asasin. 

Deja stabilisem că omul care intrase în casă cu Drebber 
nu era altul decât omul care condusese birja. Urmele lăsate 
în drum îmi arătaseră că bidiviul mersese pe un. drum care i- 
ar fi fost altfel inaccesibil dacă nu l-ar fi condus cineva. Unde 
atunci ar putea fi birjarul dacă nu în interiorul casei? larăşi 
este absurd sa se presupună că orice om în deplinătatea 
facultăţilor mintale ar înfăptui în mod deliberat o crimă chiar 
sub ochii unei a treia persoane, după cum părea situaţia, 
care în mod sigur l-ar fi trădat. În ultimul rând, presupunând 
că o persoană ar dori să urmărească altă persoană prin 
Londra, ce mijloc mai bun ar putea adopta decât să se 
deghizeze în biliar? Toate aceste consideraţii m-au dus la 
concluzia clară că Jefferson Hope va fi găsit printre birjarii 
metropolei. 

Dacă ar fi fost cu adevărat birjar, nu exista niciun motiv 
pentru a crede că renunţase la această meserie. Din contră, 
din punctul său de vedere, orice schimbare bruscă ar fi atras, 
în mod sigur, atenţia asupra lui. Probabil, cel puţin pentru un 


timp, ar fi continuat să-şi îndeplinească îndatoririle slujbei. 
Nu exista niciun motiv pentru a presupune că a folosit un 
nume fals. De ce şi-ar fi schimbat numele într-o ţară unde 
nimeni nu l-ar fi cunoscut? Prin urmare, mi-am organizat 
grupurile de mici detectivi de strada tuciurii şi i-am trimis 
sistematic la fiecare proprietar de birje din Londra până când 
l-au dibuit pe omul pe care îl voiam. Cât de bine s-au 
descurcat şi cât de rapid am profitat de asta sunt fapte încă 
proaspete în memoria ta. Uciderea lui Stangerson a fost un 
incident în întregime neaşteptat, dar care ar fi putut cu greu, 
în orice caz, împiedicat. Prin intermediul lui, după cum ştii, 
am ajuns în posesia pastilelor, a căror prezenţă o bănuisem 
deja. Vezi, întreaga poveste este un lanţ de secvenţe logice, 
fără vreo întrerupere sau vreun defect. 

— E minunat!, am strigat. Meritele tale ar trebui să fie 
recunoscute public. Ar trebui să publici o descriere a cazului. 
Dacă n-o vei face, o voi face eu în locul tău. 

— Poţi să faci ce vrei, doctore!, răspunse el. Uite aici, 
continuă înmânându-mi un ziar, uită-te la asta! 

Era"Echo“, ediţia de dimineaţă, iar paragraful pe care 
mi-l arătase era dedicat cazului respectiv. 


Publicul, se spunea în articol, o pierdut un eveniment 
senzațional prin moartea bruscă a lui Hope, care a fost 
suspectat de uciderea domnului Enoch Drebber şi a 
domnului Joseph Stangerson. Detaliile cazului nu vor fi 
cunoscute, probabil, niciodată, deşi suntem informați din 
surse autorizate că dubla crimă a fost rezultatul unui vechi 
şi romantic conflict, in care dragostea şi mormonismul au 
jucat un rol. Se pare că ambele victime au aparţinut, în anii 
tinereții, celor numiţi Sfinţii Zilei de Apoi, iar Hope, 
prizonierul decedat, este, de asemenea, din Salt Lake City. 
Chiar dacă nu a avut alte consecințe, cel puțin cazul aduce 
în prim-plan, în cel mai izbitor mod, eficiența forței noastre 
de poliție şi va servi drept lecţie pentru toți străinii prin 
care să înțeleagă să-şi rezolve conflictele acasă la ei, şi nu 
pe pământ britanic. Nu mai este un secret faptul că meritul 
pentru această captură deosebită aparţine în întregime 
binecunoscuților ofițeri de la Scotland Yard, domnii 
Lestrade şi Gregson. Omul a fost prins, se pare, în 


apartamentul unui anume domn Sherlock Holmes, care el 
însuşi, ca amator, a dat dovadă de un oarecare talent în 
domeniul muncii de detectiv şi care, cu astfel de 
îndrumători, poate spera să ajungă, cu timpul, la un 
oarecare grad de măiestrie apropiată de a lor. Se consideră 
că ambilor ofițeri li se vor acorda distincţii, ca semn de 
apreciere a calității serviciilor lor. 


— Nu ţi-am spus asta de când am început?, strigă 
Sherlock Holmes râzând. Asta este rezultatul întregului 
nostru studiu în roşu: să le facem lor rost de o distincţie! 

— Nu-i nimic, am răspuns, am notat toate faptele în 
jurnalul meu, iar publicul le va cunoaşte. Între timp, trebuie 
să te mulţumeşti să fii conştient de succes, aşa cum spun 
romanii: 


Populus me sibilat, at mihi plaudo 
Ipse domi simul ac nummes contemplar in arc!?. 
Sfârşit 


w În traducere liberă: „Puțin îmi pasă că publicul mă 
fluieră; eu mă aplaud singur acasă contemplându-rai 
banii din cufăr.” (1b. latina). 

Pentru Sherlock Holmes, ea este întotdeauna Femeia. 

Foarte rar l-am auzit numind-o altfel. În ochii lui, ea 
eclipsează şi predomină întregul sex feminin. Nu că ar fi 
simţit el vreun sentiment înrudit cu iubirea pentru lrene 
Adler. Pentru mintea lui rece, precisă, dar admirabil de 
echilibrată, toate sentimentele — şi mai ales iubirea — erau 
respingătoare. Era, ca să zic aşa, cea mai bună maşină de 
raţionat şi de observat din lume, dar postura de îndrăgostit 
nu i s-ar fi potrivit deloc. Nu vorbea niciodată de pasiunile 
dulci decât cu ironie şi dispreţ. Erau lucruri admirabile pentru 
observator — excelente pentru dezvăluit motivele şi acţiunile 
bărbaţilor. Dar ca gânditorul profesionist să admită astfel de 
tulburări în temperamentul lui delicat şi ajustat cu rafinament 
însemna să introducă un factor care l-ar fi distras şi ar fi 
putut arunca îndoieli asupra tuturor rezultatelor lui mentale 
Nici nisipul într-un instrument sensibil sau o zgârietură pe 
una din lupele lui de înalta performanţă n-ar deranja mai tare 
decât un sentiment puternic într-o fire ca a lui. Şi totuşi, 
pentru el nu exista decât o singură femeie, iar acea femeie 
era defuncta lrene Adler, de dubioasă şi îndoielnică amintire. 

Nu-l prea văzusem pe Holmes în ultimul timp. Căsătoria 
mea ne îndepărtase unul de celălalt. Fericirea mea totală şi 
interesele concentrate asupra casei, interese care apar în 
jurul bărbatului care se vede pentru prima dată stăpânul 
propriului cămin, erau de-ajuns să-mi absoarbă întreaga 
atenţie, în timp ce Holmes, care ura din tot sufletul lui boem 
orice formă de tovărăşie, stătea în locuinţa noastră din 
strada Baker, îngropat în vechile lui cărţi şi alternând de la 
săptămână la săptămână cocaina cu ambiția, toropeala 
drogului cu energia sălbatică a firii lui pasionate. Era la fel de 
profund atras de studiul crimei ca întotdeauna şi îşi ocupa 
imensele facultăţi şi extraordinarele capacităţi de observaţie 
cu urmăritul acelor indicii şi cu limpezirea acelor mistere care 
fuseseră abandonate de poliţie ca fiind fără speranţă. Din 
când în când auzeam câte o relatare vagă a faptelor lui: 


chemarea la Odesa pentru a se ocupa de cazul uciderii lui 
Trepoff, soluţionarea ciudatei tragedii a fraţilor Atkinson la 
Trincomalee şi, rn cele din urmă, misiunea pe care o 
îndeplinise atât de delicat şi cu atâta succes pentru familia 
regală din Olanda. Cu toate astea, în afară de aceste semne 
ale activităţii lui, pe care doar le împărtăşeam cu ceilalţi 
cititori ai presei cotidiene, ştiam puţine lucruri despre fostul 
meu prieten şi tovarăş. 

Intr-o seară — era pe 20 martie 1888 — mă întorceam 
de la un pacient (căci acum revenisem la medicina civilă), 
luând-o prin strada Baker. Când am trecut pe lângă uşa atât 
de bine cunoscută, care se asociază întotdeauna în mintea 
mea cu vremea când îmi curtam viitoarea soţie şi cu 
incidentele sumbre ale „Studiului în roşu“, am fost cuprins de 
o dorinţă puternică de a-l vedea din nou pe Holmes şi de a şti 
cum îşi mai folosea acum extraordinarele capacităţi. 
Apartamentul lui era bine luminat şi, chiar în momentul în 
care m-am uitat în sus, i-am văzut silueta înaltă şi subţire 
trecând de două ori prin dreptul ferestrei, conturându-se 
întunecată pe fundalul obloanelor. Se plimba prin cameră 
repede şi nerăbdător, cu capul în piept şi cu mâinile la spate. 
Pentru mine, care îi cunoşteam fiecare stare de spirit şi 
fiecare obicei, atitudinea şi comportamentul lui vorbeau de la 
sine. Avea din nou de lucru. leşise din visele lui create de 
drog şi era pe urmele unei noi probleme. Am sunat la uşă şi 
am fost condus în camera care înainte fusese parţial a mea. 

Holmes nu se entuziasmă. Foarte rar o făcea; dar cred 
că se bucura să mă vadă. Abia rostind un cuvânt, dar cu o 
privire prietenoasă, îmi făcu semn să mă aşez într-un fotoliu, 
îmi aruncă cutia lui cu trabucuri şi arătă spre o cutie cu spirt 
şi spre un aprinzător aflate într-un colţ. Apoi, stătu lângă foc 
şi mă cercetă în felul lui deosebit şi introspectiv. 

— Căsătoria îţi prieşte, remarcă el. Cred, Watson, că te- 
ai îngrăşat cu trei kilograme şi jumătate de când nu ne-am 
mai văzut. 

— Treii, am răspuns eu. 

— Într-adevăr, ar fi trebuit să chibzuiesc mai mult. Cred 
că doar puţin mai mult, Watson. Şi văd că profesezi din nou. 
Nu mi-ai spus că ai de gând să te înhami la treabă. 

— Atunci, de unde ştii? 


— Văd, deduc. Cum de ştiu că te-ai udat foarte tare 
recent şi că ai o servitoare extrem de neîndemânatică şi de 
neglijentă? 

— Dragul meu Holmes, e prea mult!, am zis eu. Ai fi 
fost cu siguranţă ars pe rug daca ai fi trăit cu câteva secole 
în urmă, E adevărat că joi am făcut o plimbare la ţară şi m- 
am întors acasă într-o stare jalnică, dar nu-mi imaginez cum 
ai dedus asta, din moment ce eu mi-am schimbat hainele. 
Cât despre Mary Jane, este incorigibilă, iar soţia mea i-a dat 
preavizul; dar, din nou, nu văd cum ţi-ai dat seama. 

Holmes chicoti şi îşi freca mâinile lungi şi nervoase. 

— E simplu ca bună ziua, zise el. Ochii mei îmi spun că, 
pe partea interioara a pantofului tău stâng, exact acolo unde 
cade lumina de la foc, pielea are şase tăieturi aproape 
paralele, E evident că au fost făcute de cineva care a răzuit 
neglijent marginile tălpii pentru a îndepărta crusta de noroi. 
De aici dubla mea deducție că ai fost afară pe o vreme urâtă 
şi că ai un specimen al servitorilor din Londra deosebit de 
răutăcios şi distrugător de cizme. In ceea ce priveşte profesia 
ta, dacă un domn intră în apartamentul meu mirosind a iod, 
cu o pată neagră de nitrat de argint pe arătătorul drept şi cu 
o umflătură în partea dreaptă a pălăriei, indicând că acolo şi- 
a ascuns stetoscopul, trebuie să fiu într-adevăr tâmpit să nu-l 
cataloghez drept un membru activ al profesiei de medic. 

Nu m-am putut abţine să nurâd de uşurinţa cu care 
Holmes îmi explică procesul lui de deducție. 

— Când te aud expunânduc-ţi raţionamentele, lucrul mi 
se pare întotdeauna atât de ridicol de simplu, încât aş fi 
putut foarte uşor să fac şi eu asta, deşi fiecare moment 
succesiv al raţionamentului tău mă nedumereşte, până în 
clipa în care îmi explici procesul. Cu toate astea, cred că 
ochii mei sunt la fel de buni ca şi ai tăi. 

— Chiar aşa, răspunse el aprinzându-şi o ţigară şi arun- 
cându-se într-un fotoliu. Vezi, dar nu observi. Diferenţa e 
clară. De exemplu, ai văzut de multe ori treptele care duc din 
hol până în această cameră. 

— De multe ori. 

— Cât de des? 

— Pai, de vreo câteva sute de ori. 

— Atunci, câte sunt? 


— Câte sunt? Nu ştiu. 

— Exact! Nu ai observat. Şi totuşi ai văzut. Asta e ceea 
ce vreau să spun. Eu ştiu că sunt şaptesprezece trepte, 
pentru că am şi văzut, am şi observat. Apropo, din moment 
ce eşti interesat de aceste mici probleme şi din moment ce 
eşti destul de amabil să  consemnezi câteva dintre 
experienţele mele banale, s-ar putea să te intereseze asta. 

Îmi aruncă o foaie de hârtie groasă, de culoare roz, care 
stătuse desfăcută pe masă. 

— A venit cu ultima poştă, zise el. Citeşte-o cu voce 
tare! 

Biletul nu avea dată şi nici semnătură sau adresă. lată 
ce scria: 


În această seară, la ora opt fără un sfert, veti primi 
vizita unui domn care doreşte să vă consulte într-o 
problemă extrem de urgentă. Recentele servicii pe care le- 
ați făcut caselor regale din Europa au arătat că sunteți un 
om căruia i se pot încredința în siguranță chestiuni de o 
importanță care cu greu poate fi exagerată. De 
pretutindeni astfel de relatări despre dumneavoastră am 
primit. Fiţi acasă la ora menționată şi n-o luați în nume de 
râu dacă musafirul dumneavoastră va purta mască. 


— Este într-adevăr un mister, am remarcat eu. Ce crezi 
că înseamnă asta? 


— Încă nu am nicio informaţie. Este o greşeală capitală 
să emiţi teorii înainte de a avea informaţii. Fără să-ti dai 
seama, începi să distorsionezi faptele ca să se potrivească cu 
teoriile, în loc ca.teoriile să se potrivească cu faptele. Dar, 
biletul în sine, ce deduci din el? 

Am examinat cu atenţie scrisul şi hârtia. 

— După cât se pare, cel care ha scris are o situaţie 
materială bună, am remarcat eu străduindu-mă să imit 
procedeele prietenului meu. O astfel de hârtie n-ar putea fi 
cumpărată la un preţ mai mic de jumătate de coroană 
pachetul. Este ciudat de groasă şi de tare. 

— Ciudat — ăsta e cuvântul, zise Holmes. Nu e hârtie 
englezească în niciun caz. Ţine-o la lumină. 


Am făcut cum mi-a spus şi am văzut un „E“ mare cu un 
„g“ mic, un „P“ şi un „G“ mare cu un „t“ mic introduse în 
textura hârtiei. 

— Ce crezi despre asta?, întrebă Holmes. 

— Numele fabricantului, fără îndoială; sau, mai bine-zis, 
monograma lui. 

— Nu-i aşa. „G“-ul cu „t“-ul mic înseamnă 
„Gesellschaft', care e cuvântul german pentru „Companie”. 
Este o abreviere obişnuită, precum „Co.“ al nostru. „P“- ui, 
fireşte, înseamnă „Papier“ (hârtie). Pentru „Eg.“ trebuie să ne 
uităm în dicţionarul geografic continental. 

Atunci, Holmes dădu jos de pe rafturi un volum greu de 
culoare maro. 

— Eglow, Eglonitz... iată: Egria. Este o ţară vorbitoare 
de limbă germană — în Boemia, nu departe de Carlsbad. 
„Remarcabilă pentru că a fost scena morţii lui Wallenstein şi 
pentru numeroasele sale fabrici de sticlă şi de hârtie“, scrie 
aici. Ha, ha! Băiete, ce crezi despre asta? 

Ochii lui străluciră, iar el suflă în aer un nor mare de 
fum, albastru şi triumfător. 

— Hârtia a fost fabricată în Boemia, am zis eu. 

— Exact. lar cel care a scris biletul e de origine 
germană.  Observă construcţia ciudată a frazei: „De 
pretutindeni astfel de relatări despre dumneavoastră am 
primit.“ Un francez sau un rus nu ar fi putut să scrie asta. 
Germanul e cel care se poartă atât de nepoliticos cu vorbele 
lui. Prin urmare, nu mai rămâne decât să descoperim ce 
doreşte acest german care scrie pe hârtie fabricată în 
Boemia şi preferă să poarte mască în loc să-şi arate faţa. Şi, 
dacă nu mă înşel, iată-l că vine să ne lămurească. 

În timp ce vorbea, se auzi zgomotul ascuţit al unor 
copite de cai şi al unor roţi zgâriind bordura, urmat de 
sunetul clopoţelului tras cu bruscheţe. Holmes scoase un 
fluierat. 

— O pereche, după cum se aude, zise el. Da! — 
continuă prietenul meu uitându-se pe fereastră, 0 trăsurică 
drăguță şi o pereche de cai frumoşi. O sută cincizeci de 
guinee fiecare. Sunt bani în cazul ăsta, Watson, dacă nu e 
nimic altceva. 

— Cred că ar fi mai bine să plec, Holmes. 


— Nicidecum, doctore. Rămâi acolo unde eşti. Sunt 
pierdut fără Boswell al meu. Şi cazul promite să fie 
interesant. Ar fi păcat să nu fii de faţă. 

— Dar clientul tău... 

— Nu-ţi face griji din pricina lui. S-ar putea să am 
nevoie de ajutorul tău; şi el la fel. lată-l că vine. Aşază-te în 
fotoliul acela, doctore, şi ascultă-ne cu cea mai mare atenţie. 

Un pas lent şi greoi, care se auzise pe scări şi în hol, se 
opri imediat în faţa uşii. Apoi urmă o bătaie puternică şi 
autoritară. 

— Intrati!, zise Holmes. 

În camera intră un bărbat care nu putea avea mai puţin 
de doi metri, cu un piept şi cu nişte braţe de Hercule. Era 
gătit în haine scumpe, găteală care, în Anglia, ar fi 
considerată ca fiind înrudită cu prostul-gust. Mânecile şi 
marginile hainei lui erau împodobite cu fâşii groase de 
astrahan, în timp ce mantaua de un albastru închis, aruncată 
pe umeri, era tivită cu mătase de culoarea flăcării şi 
încheiată la gât cu o broşă care consta dintr-o singură piatra 
de berii strălucitoare. Nişte cizme care ajungeau până la 
jumătatea coapselor şi care erau tivite în partea de sus cu 
blană maro completau impresia de bogăţie barbară sugerată 
de întreaga lui înfăţişare. În mână ţinea o pălărie cu boruri 
largi, în timp ce pe partea superioară a feţei purta o mască 
neagră, care îi acoperea obrajii şi pe care era evident că o 
potrivise chiar în acel moment, căci încă mai stătea cu mâna 
ridicată spre ea atunci când intră. După partea inferioară a 
feţei părea a fi un om cu caracter puternic, cu o buză groasă 
care atârna şi cu o bărbie lungă şi dreaptă care sugera 
hotărâre împinsă până la încăpățânare. 

— Ei bine, aţi primit biletul meu?, întreba el cu o voce 
groasă şi aspră şi cu un puternic accent german. V-am spus 
că voi veni. 

Omul se uită de la mine la Holmes şi de la Holmes la 
mine, ca şi cum nu ar fi fost sigur cui trebuie să se adreseze. 

— Îmi puteţi spune contele Von Kramm, un nobil din 
Boemia. Înţeleg că acest domn; prietenul dumneavoastră, 
este un om de onoare şi discret, căruia îi pot încredința o 
chestiune de extremă importanţă. Dacă nu, aş prefera să 
vorbesc cu dumneavoastră între patru ochi. 


M-am ridicat să plec, dar Holmes mă apucă de 
încheietura mâinii şi mă împinse la loc în fotoliul meu. 

— Vorbiţi cu amândoi sau cu niciunul, zise el, Puteţi 
spune de faţă cu acest domn orice mi-aţi putea spune mie. 

Contele ridică din umerii lui lati. 

— Atunci — zise el — trebuie sa încep prin a vă cere să 
promiteţi că veţi păstra secretul timp de doi ani; la sfârşitul 
acestei perioade de timp, chestiunea nu va mai avea nicio 
importanţă. In momentul de faţă nu greşesc când spun că 
problema este de o asemenea însemnătate, încât poate 
influenţa istoria Europei. 

— Promit, zise Holmes. 

— Şi eu. 

— Vă rog să mă scuzaţi că port mască, continuă 
ciudatul nostru musafir. Augusta persoană în serviciul căreia 
mă aflu doreşte ca agentul ei să vă rămână necunoscut şi vă 
pot mărturisi numaidecât ca titlul sub care m-am prezentat 
adineauri nu-mi aparţine. 

— Mi-am dat seama de asta, zise Holmes sec. 

— Imprejurările sunt extrem de delicate şi s-au luat 
toate măsurile de precauţie pentru a înăbuşi ceea ce se 
poate transforma într-un imens scandal care ar putea 
compromite serios una din familiile regale din Europa. Sincer 
vorbind, chestiunea implică marea Casă de Ormstein, regii 
moştenitori ai Boemiei. 

— Şi de asta mi-am dat seama, murmură Holmes aşe- 
zându-se în fotoliu şi închizându-şi ochii. 

Musafirul nostru se uită oarecum surprins la silueta 
firavă şi longilină a omului care îi fusese fără îndoială descris 
drept gânditorul cu cea mai ascuţită minte şi agentul cel mai 
energic din Europa. 

Holmes îşi deschise încet ochii şi se uită plin de 
nerăbdare la giganticul lui client. 

—Daca Maiestatea Voastră va binevoi să-mi expună 
cazul, voi putea fi în măsură să vă sfătuiesc, remarcă el. 

Bărbatul sări de pe scaun şi începu să se plimbe prin 
cameră într-o stare de agitaţie incontr ol abilă. Apoi, cu un 
gest de disperare, îşi smulse masca de pe faţă şi o aruncă pe 
jos. 

— Aveţi dreptate!, exclamă el. Sunt regele. De ce să 


încerc să ascund acest lucru? 

— Chiar aşa, murmură Holmes. Înainte ca Maiestatea 
Voastră să apuce să vorbească mi-am dat seama că mă 
adresam lui Wilhelm Gottsreich Sigismond von Ormstein, 
mare duce de Cassel-Felstein şi rege moştenitor al Boemiei. 

— Inţelegeţi desigur că nu am obiceiul de a trata astfel 
de afaceri în persoană, zise ciudatul nostru musafir 
aşezându-se din nou şi trecându-şi o mână peste fruntea 
înalta şi albă. Totuşi, chestiunea este atât de delicată, încât 
nu puteam să o încredinţez unui agent fără să mă trezesc în 
puterea lui. Am venit incognito de la Praga cu scopul dea vă 
consulta. 

—: Atunci vă rog să mă consultaţi, zise Holmes 
închizându-şi iar ochii. 

— Pe scurt, faptele sunt următoarele: cu aproximativ 
cinci ani în urma, în timpul unei vizite îndelungate la 
Varşovia, am cunoscut-o pe celebra aventurieră lrene Adler. 
Numele vă este fără îndoiala familiar, 

— Fii amabil şi caut-o în indexul meu, doctore, 
murmură Holmes fără să-şi deschidă ochii. 

Adoptase de multă vreme un sistem de îndosariere a 
tuturor paragrafelor cu privire la oameni şi lucruri, astfel că 
era greu să numeşti un subiect sau o persoană despre care 
să nu-ţi poată furniza imediat informaţii. În acest caz, am 
găsit biografia femeii înghesuite între cea a unui rabin şi cea 
a unui comandor care scrisese o monografie despre peştii din 
mările adânci, 

— la să văd!, zise Holmes. Hm! Născută în New Jersey 
în anul 1858. Contralto... hm! La Scala, hm! Primadonă a 
Operei Imperiale din Varşovia... da! Retrasă de pe scena 
operei... ha! Locuieşte la Londra... chiar aşa! Din câte înţeleg, 
Maiestatea Voastră a căzut în mrejele acestei tinere 
persoane, i-a scris nişte scrisori compromiţătoare, iar acum 
doreşte să le recupereze. 

— Exact. Dar cum... 

— A existat un mariaj secret? 

— Nu. 

— Vreun document oficial sau vreun certificat? 

— Niciunul. 

— Atunci nu vă înţeleg, Maiestate. Daca această tânără 


ar fi să folosească scrisorile ca să vă şantajeze sau cu alte 
scopuri, cum ar putea să le dovedească autenticitatea? 

— Scrisul. 

— Aiurea! Falsificat. 

— Hârtia mea personală. 

— Furată. 

— Sigiliul meu. 

— Imitat. 

— Fotografia mea. 

— Cumpărată. 

— Eram amândoi în fotografie. 

— O, Doamne! Asta nu e deloc bine! Maiestatea Voastră 
a comis într-adevăr o indiscreţie. 

— Am fost de-a dreptul nebun. 

— V-aţi compromis în mod grav. 

—Pe atunci nu eram decât prinţul moştenitor. Eram 
tânăr. Acum nu am decât treizeci de ani. 

— Fotografia trebuie recuperată. 

— Am încercat şi am eşuat. 

— Maiestatea Voastră trebuie să plătească. Fotografia 
trebuie cumpărată. 

— Ea nu vrea să o vândă. 

— Atunci, furată. 

— S-au făcut cinci încercări. Tâlharii plătiţi de mine i-au 
răscolit de două ori casa, O dată am pus mâna pe bagajele ei 
în timpul unei călătorii. | s-a ţinut calea de două ori. N-am 
obţinut niciun rezultat. 

— Nici urma de fotografie? 

— Absolut niciuna. 

Holmes începu să râdă. 

— Este o problemă interesantă, zise el. 

— Dar una foarte serioasă pentru mine, replică regele 
cu reproş. 

— Într-adevăr, foarte serioasa. Şi ce intenţionează 
tânăra să facă cu fotografia? 

— Sa ma distrugă, 

— Dar cum? 

— Sunt pe cale de a mă căsători. 

— Am auzit. 

— Cu Clotilde Lothman von Saxe-Meningen, cea de-a 


doua fiică a regelui Scandinaviei. Poate cunoaşteţi principiile 
stricte pe care le are familia ei. Ea însăşi este delicateţea în 
persoană. Orice umbră de îndoială aruncată asupra 
comportamentului meu ar distruge totul. 

— Şi lrene Adler? 

— Ameninţă că le va trimite fotografia. Şi o va face. 
Ştiu că o va face. Nu o cunoaşteţi, dar are o inimă de piatră. 
Are chipul celei mai frumoase dintre femei şi mintea celui 
mai hotărât dintre bărbaţi. Decât să mă vadă căsătorit cu o 
alta femeie, nu s-ar da înapoi de la nimic — de la absolut 
nimic. 

— Sunteţi sigur că nu a trimis deja fotografia? 

— Sunt sigur. 

— Cum aşa? 

— Pentru că a spus că o va trimite în ziua în care 
logodna va fi anunţată public. Asta se va întâmpla lunea 
viitoare. 

— A, păi atunci mai avem trei zile la dispoziţie, zise 
Holmes căacând. Este foarte bine, întrucât acum tocmai am 
câteva lucruri importante de făcut. Maiestatea Voastră va sta 
bineînţeles la Londra deocamdată, nu-i aşa? 

— Desigur. Mă puteţi găsi la Langham, sub numele de 
contele Von Kramm. 

— Atunci vă voi ţine la curent cu progresul nostru. 

— Chiar vă rog. Voi fi extrem de neliniştit. 

— Şi în privinţa banilor? 

— Aveţi mână liberă. 

— Absolut? 

— Vă spun că aş da una din provinciile regatului meu ca 
să am acea fotografie. 

— Şi pentru cheltuielile curente? 

Regele scoase de sub manta o geantă grea din piele de 
cămilă şi o puse pe masă. 

—Aveţi aici trei sute de lire în aur şi şapte sute în 
bancnote, zise el. 

Holmes mâzgăli o chitanţă pe una din foile carnetului 
său şi i-o înmână. 

— Şi adresa domnişoarei?, întrebă el. 

— Briony Lodge, Bulevardul Serpentine, Street John's 
Wood, 


Holmes îşi notă adresa. 

— Încă o întrebare, zise el. Fotografia era înrămată? 

— Da, era. 

— Atunci, noapte bună, Maiestate, şi sper că vom avea 
în curând veşti bune pentru dumneavoastră. Şi noapte bună 
şi ţie, Watson, adăugă el când trăsura regală se îndepărtă. 
Dacă vei fi destul de amabil să vii să ma vezi mâine după- 
amiază la ora trei, aş fi bucuros să discut această problemă 
cu tine. 

La ora trei fix eram în strada Baker, dar Holmes nu se 
întorsese încă. Proprietăreasa mă informă că prietenul meu 
plecase de acasă puţin după ora opt dimineaţa. Cu toate 
astea, m-am aşezat lângă foc cu intenţia de a-l aştepta oricât 
de mult ar fi întârziat. Eram deja profund interesat de 
această anchetă, căci, deşi nu avea niciuna din trăsăturile 
sinistre şi ciudate cu care erau asociate cele două crime 
despre care luasem deja notițe, cu toate astea, natura 
cazului şi rangul înalt al clientului îi dădeau un caracter 
aparte. Într-adevăr, în afara naturii investigaţiei pe care o 
făcea prietenul meu, era ceva în felul lui magistral de a 
înţelege o situaţie şi în raţionamentul lui ager şi pătrunzător 
care transformau într-o plăcere pentru mine studierea 
sistemului său de lucru şi urmărirea metodelor lui rapide şi 
subtile prin care dezlega până şi cele mai încurcate mistere. 
Eram atât de obişnuit cu succesul său invariabil, încât 
posibilitatea ca el să eşueze încetase să-mi mai treacă prin 
cap. 

Era aproape ora patru când uşa se deschise şi în 
cameră intră un grăjdar cu înfăţişare de om beat, neîngrijit, 
cu favoriţi, cu o faţă aprinsă şi îmbrăcat în haine proaste. 
Deşi obişnuit cu uimitoarele capacităţi ale prietenului meu de 
a folosi deghizarea, a trebuit să mă uit de trei ori înainte de a 
fi sigur că era într-adevăr el. Dând din cap, Holmes dispăru în 
dormitor, de unde se întoarse după cinci minute îmbrăcat în 
costum de tweed şi respectabil, la fel ca în trecut. Vârându-şi 
mâinile în buzunar, îşi întinse picioarele în faţa focului şi râse 
din toată inima vreo câteva minute. 


— Ca să vezi!, exclamă el, apoi se înecă şi râse iar până 
când fu nevoit să se rezeme de spătarul scaunului, ţeapăn şi 
neajutorat. 

— Ce s-a întâmplat? 

— E chiar prea amuzant. Sunt sigur că n-o să ghiceşti 
niciodată cum mi-am petrecut dimineaţa sau ce am ajuns să 
fac. 

— Nu-mi pot imagina. Presupun că ai supravegheat 
obiceiurile şi poate chiar casa domnişoarei lrene Adler. 

— Exact; dar urmarea a fost mai degrabă neobişnuită. 
Totuşi, îţi voi spune. Am plecat de acasă puţin după ora opt 
azi-dimineaţă, deghizat în grăjdar şomer. Există un sentiment 
de înţelegere şi o francmasonerie minunată printre grăjdari. 
Dacă eşti unul dintre ei, vei afla tot ce e de aflat. Am găsit 
imediat Briony Lodge. Este o bijuterie de vilă, cu o grădină în 
spate, dar a cărei faţadă ajunge chiar până la marginea 
drumului şi are două etaje. Uşa are o încuietoare de tip 
Chubb. In partea dreaptă a vilei se află o sufragerie, bine 
mobilată, cu ferestre care ajung aproape până la podea şi 
care au acele încuietori englezeşti ridicole pe care până şi un 
copil le-ar putea deschide. In spate nu era nimic remarcabil, 
cu excepţia faptului că de pe acoperişul grajdului se putea 
ajunge la fereastra din hol. Am dat ocol vilei şi am cercetat-o 
cu atenţie din toate punctele de vedere, dar fără,să mai 
descopăr nimic interesant. Apoi m-am plimbat în josul străzii 
şi, aşa cum mă aşteptam, am văzut că era un grajd pe o uliţă 
care mergea de-a lungul unuia din zidurile grădinii. l-am 
ajutat pe grăjdari să perie caii şi am primit în schimb două 
monede de un penny, ceva de băut, doi pumni de tutun şi 
toate informaţiile pe care le doream despre domnişoara 
Adler, ca să nu mai vorbesc de o duzină de alte persoane din 
vecinătate care nu mă interesau câtuşi de puţin, dar ale 
căror biografii am fost obligat să le ascult. 

— Şi. despre lrene Adler ce-ai aflat? 

— Le-a sucit minţile tuturor bărbaţilor din partea 
locului. Este cel mai delicios lucru cu bonetă de pe planeta 
asta. Aşa spun grăjdarii din Serpentine. Duce o viaţă liniştită, 
cântă la concerte, iese cu trăsura în fiecare zi la ora cinci şi 
se întoarce la şapte fix ca să ia cina. Rareori iese la alte ore, 
cu excepţia concertelor. Nu are decât un singur musafir de 


gen masculin, dar care vine frecvent. Este brunet, arătos şi 
elegant şi o vizitează mereu, de cel puţin două ori pe zi. E un 
anume domn Godfrey Norton, din Inner Temple. Vezi care 
sunt avantajele de a avea un birjar pe post de confident? 
Birjarii îl duseseră acasă de zeci de ori de la grajdul din 
Serpentine şi ştiau tot despre el. După ce am ascultat tot ce 
au avut de spus, am început din nou să mă plimb încoace şi- 
ncolo în apropierea vilei Briony Lodge şi să mă gândesc ce 
plan să adopt. Era evident că acest Godfrey Norton 
reprezenta un factor important al problemei. Era de profesie 
avocat. Asta nu prevestea nimic bun. Care era relaţia lui cu 
domnişoara Adler şi care era obiectul vizitelor lui repetate? 
Era clienta lui, prietena lui sau amanta lui? In cazul primei 
eventualităţi, era posibil ca femeia să-i fi încredinţat lui 
fotografia. În cazul celei din urmă, acest lucru era puţin 
probabil. De răspunsul la această întrebare depindea dacă 
îmi continuam treaba la Briony Lodge sau îmi întorceam 
atenţia asupra apartamentului din Temple al domnului 
Norton. Era un lucru delicat şi îmi lărgea sfera investigaţiilor. 
Mă tem că te plictisesc cu detaliile astea, dar trebuie să-ţi 
dezvălui micile mele dificultăţi ca să poţi înţelege situaţia. 

— Te urmăresc îndeaproape, am răspuns. 

— Încă mai dezbăteam problema în minte când o birjă a 
oprit în dreptul vilei Briony Lodge şi din ea a descins un 
domn. Era un bărbat deosebit de arătos, brunet, cu nas 
acvilin şi cu mustață — evident, omul despre care auzisem. 
Părea că se grăbeşte, i-a strigat birjarului să aştepte şi a 
trecut pe lângă servitoarea care i-a deschis uşa cu aerul unui 
om care se simţea ca la el acasă. 

A stat înăuntru cam o jumătate de oră şi am putut să-l 
zăresc prin fereastra de la sufragerie măsurând camera în 
lung şi-n lat, vorbind agitat şi dând din mâini. Pe ea n-am 
putut s-o văd deloc. Bărbatul a ieşit îndată din casă, arătând 
şi mai zăpăcit ca înainte. Când s-a îndreptat spre birja, a scos 
un ceas de aur din buzunar şi s-a uitat cu seriozitate la el. 
După care i-a strigat birjarului: „Mână ca vântul, mai întâi la 
Gross & Hankey din strada Regent şi apoi la biserica Sfânta 
Monica din Edgeware Road. Ai o jumătate de guinee dacă 
reuşeşti să faci totul în douăzeci de minute!” Au plecat, iar 
eu tocmai mă întrebam dacă n-ar fi bine să-i urmăresc, când 


pe uliţă a apărut un landou arătos, condus de un vizitiu cu 
tunica doar pe jumătate încheiată şi cu cravata aruncată pe 
după gât, în timp ce toate capetele de la curelele hamurilor 
ieşeau din catarame. Nici nu apucase bine trăsura să se 
oprească în faţa casei, că domnişoara Adler şi ţâşni afară şi 
se urcă în ea. N-am reuşit decât să o zăresc pentru o clipă, 
dar era o femeie minunata, cu un chip pentru care un bărbat 
ar putea muri. „La biserica Sfânta Monica, John! — a strigat 
ea. Şi ai o jumătate de coroană dacă ajungi în douăzeci de 
minute.“ Ocazia era prea bună ca sa o pierd, Watson. Tocmai 
dezbăteam dacă ar trebui să fug până la destinaţie sau dacă 
ar trebui să mă cocoţ în spatele landoului ei, când o birjă a 
trecut pe stradă. Birjarul s-a codit văzând un client în haine 
atât de ponosite, dar eu am sărit înăuntru înainte ca el să 
apuce să obiecteze. 

„La biserica Sfânta Monica şi ai o jumătate de coroană 
dacă ajungi în douăzeci de minute, i-am zis.“ 

Era ora douăsprezece fără douăzeci şi cinci şi era 
bineînţeles destul de clar ce se petrecea. 

Birjarul meu a mers repede. Nu cred să fi mers 
vreodată mai repede în viaţa mea, dar, cu toate astea, 
ceilalţi au ajuns înaintea noastră. Birja şi landoul cu caii lor 
plini de spume erau deja în faţa uşii atunci când am sosit eu. 
Mi-am plătit birjarul şi m-am repezit în biserică. Nu era 
nimeni acolo, cu excepţia celor doi pe care îi urmărisem şi a 
unui preot în odăjdii, care părea că discută aprins cu ei. 
Stăteau toţi trei strânşi în faţa altarului. Am început să mă 
plimb ca orice pierde-vară care intră într-o biserică. Deodată, 
spre surprinderea mea, cei trei de la altar s-au întors spre 
mine şi Godfrey Norton a alergat cât de repede a putut până 
în dreptul meu. „Slavă Domnului!, a exclamat el. Eşti bun şi 
tu. Haide! Haide!“ „Ce se întâmplă? — am întrebat eu. „Haide 
odată, omule! Doar trei minute, altfel nu va fi legal.” 

Am fost mai mult târât până la altar şi, înainte să-mi 
dau seama unde mă aflu, m-am trezit mormăind răspunsuri 
care mi se şopteau în ureche şi garantând lucruri despre care 
nu ştiam nimic, asistând în general la căsătoria lrenei Adler, 
domnişoară, cu Godfrey Norton, burlac. Totul s-a terminat 
intr-o secundă şi domnul îmi mulțumea pe de o parte, iar 
doamna pe de altă parte, în timp ce preotul, care stătea în 


faţa mea, îmi zâmbea strălucitor. A fost cea mai ridicolă 
poziţie în care m-am aflat vreodată şi gândul la ea m-a făcut 
să râd adineauri. Se pare că fusese ceva în neregulă cu 
licenţa lor, că preotul refuzase categoric să-i căsătorească 
fără un martor oarecare şi că norocoasa mea apariţie îl 
scutise pe mire să ia cu asalt strada în căutarea unui cavaler 
de onoare. Mireasa mi-a dat o coroană, pe care intenţionez 
să o pun pe lanţul de la ceas în amintirea ocaziei. 

— E o întorsătură foarte neaşteptata a lucrurilor, am zis 
eu. $i apoi ce s-a întâmplat? 

— Ei bine, mi-am văzut planurile serios amenințate. 
Părea că perechea ar putea pleca imediat, ceea ce ar fi 
necesitat măsuri prompte şi energice din partea mea. Dar la 
uşa bisericii cei doi s-au despărţit, el luând-o înapoi spre 
Temple şi ea spre casa ei. „Mă voi duce cu trăsura în parc la 
ora cinci, ca de obicei“, a zis ea înainte să plece. Altceva n- 
am mai auzit. Ei au luat-o în direcţii diferite, iar eu m-am dus 
să-mi fac pregătirile. 

— Adică? 

— Nişte carne rece de vită şi un pahar cu bere, 
răspunse el sunând din clopoțel. Am fost prea ocupat ca să 
mă gândesc la mâncare şi e probabil că voi fi şi mai ocupat în 
seara asta. Apropo, doctore, o să am nevoie de ajutorul tău. 

— Voi fi încântat. 

— Nu te deranjează să încâlci legea? 

— Absolut deloc. 

— Nici să rişti să fii arestat? 

— Nu, când e vorba de o cauză dreaptă. 

— O, cauza e excelentă! 

— Atunci sunt omul tău. 

— Eram sigur că pot conta pe tine. 

— Dar ce vrei să fac? 

— Te voi lămuri după ce doamna Turner va aduce tava. 
Acum — zise el întorcându-se înfometat spre masa simplă, 
furnizată de proprietăreasa noastră — trebuie să discut în 
timp ce mănânc, pentru că nu am prea mult timp la 
dispoziţie. 

E aproape cinci. În două ore trebuie sa intrăm în 
acţiune. Domnişoara — sau mai bine-zis doamna — Irene se 
întoarce de la plimbare la şapte. Trebuie să fim la Briony 


Lodge ca să o întâmpinăm. 

— Şi după aceea? 

— Lasă asta pe mine. Am aranjat deja ceea ce va urma 
să se întâmple. Nu există decât un singur punct asupra 
căruia 

trebuie să insist. Orice s-ar întâmpla, tu nu trebuie să te 
amesteci. Ai înţeles? 

— Trebuie să rămân neutru? 

— Nu trebuie să faci absolut nimic. Va fi probabil o mică 
neplăcere. Nu te amesteca. Se va termina cu introducerea 
mea în casă. Patru sau cinci minute mai târziu, fereastra de 
la sufragerie se va deschide. Tu trebuie să te plantezi în 
apropierea acelei ferestre deschise. 

— Bine. 

— Mă vei supraveghea, căci vei putea să mă vezi. 

— Bine. 

— Şi când voi ridica mâna — aşa — tu vei arunca în 
camera ceea ce îţi voi da eu să arunci şi, în acelaşi timp, vei 
striga „foc“. Mă înţelegi? 

— Perfect. 

— Nu e nimic formidabil, zise el scoțând din buzunar un 
tub lung, în formă de trabuc. Asta este o rachetă fumigenă 
obişnuită, folosită de instalatori, cu capse la ambele capete, 
ca să se aprindă singură. Sarcina ta se limitează la asta. 
Când vei striga „foc“, se vor aduna mai mulţi oameni, care 
vor începe şi ei sa strige. Atunci te vei putea duce la capătul 
străzii, unde voi veni şi eu după zece minute. Sper că m-am 
făcut înţeles. 

— Trebuie să rămân neutru, să stau lângă fereastră, să 
te supraveghez şi, la semnalul tău, să arunc în cameră acest 
obiect, apoi sa strig „foc“ şi să te aştept la colţul străzii. 

— Exact. 

— Atunci, poţi conta în totalitate pe mine. 

— Excelent, Cred că a sosit timpul să mă pregătesc 
pentru noul rol pe care trebuie sa-l joc. 

Holmes dispăru în dormitor şi se întoarse după câteva 
minute deghizat într-un preot nonconformist, prietenos şi 
senil. Pălăria mare şi neagră, pantalonii largi, cravata albă, 
zâmbetul plin de compătimire şi atitudinea generală de 
scrutare şi curiozitate binevoitoare nu puteau fi egalate 


decât de domnul John Hare. Nu era numai simplul fapt că 
Holmes îşi schimbase costumul. Expresia lui, comportamentul 
şi însuşi sufletul păreau că variază cu fiecare nou rol pe care 
şi-l asuma. Scena a pierdut un actor minunat, tot aşa cum 
ştiinţa a pierdut un gânditor cu mintea ascuţită atunci când 
Holmes a devenit un specialist al crimei. 

Era ora şase şi un sfert când am plecat din strada Baker 
şi tot mai rămăseseră zece minute până la şapte fix când am 
ajuns în bulevardul Serpentine. Se lăsase deja întunericul, iar 
lămpile tocmai erau aprinse în timp ce noi ne plimbam de 
colo-colo în faţa vilei Briony Lodge, aşteptând sosirea 
ocupantei. Casa era exact aşa cum mi-o imaginasem din 
descrierea succintă a lui Sherlock Holmes, dar aşezarea 
părea mai puţin discretă decât mă aşteptasem. Dimpotrivă, 
pentru o străduţă dintr-un cartier liniştit, era remarcabil de 
animată. Intr-un colt se aflau câţiva bărbaţi care fumau şi 
râdeau, îmbrăcaţi în haine ponosite, un tocilar cu tocila lui, 
doi paznici care flirtau cu o infirmieră şi mai mulţi tineri bine 
îmbrăcaţi, care se plimbau încoace şi-ncolo cu trabucuri în 
gură. 

— Vezi, căsătoria asta simplifică lucrurile, remarcă 
Holmes în timp ce ne plimbam prin faţa casei. Acum 
fotografia devine o armă cu două tăişuri. Există şansa ca 
doamna lrene să nu vrea ca aceasta să fie văzută de domnul 
Godfrey Norton, la fel cum nu vrea clientul nostru ca ea să 
ajungă la prinţesa lui. Întrebarea este: unde să găsim 
fotografia? 

— Într-adevăr, unde? 

— E puţin probabil ca lrene Adler să o poarte peste tot 
cu ea. E înrămată. Este prea mare ca să poată fi ascunsă cu 
uşurinţă în rochia unei femei. lar ea ştie că regele este 
capabil să pună pe cineva să-i ţină calea şi să o 
percheziţioneze. S-au făcut deja două încercări de acest gen. 
Prin urmare, putem presupune că nu poartă fotografia cu ea. 

— Atunci, unde e? 

— La bancherul sau la avocatul ei. Există această dublă 
posibilitate. Dar eu înclin să cred că nu e nici la unul, nici la 
celălalt. Femeile sunt secretoase din fire şi le place să se 
ocupe personal de secretele lor. De ce să-i încredinţeze 
altcuiva fotografia? In ea însăşi are încredere, dar nu poate 


şti în ce fel, indirect sau politic, poate fi influenţat un om de 
afaceri. În plus, ţine minte ca şi-a pus în gând să folosească 
fotografia peste câteva zile. Trebuie să se afle într-un loc 
unde sa poată pune imediat mâna pe ea. Trebuie să fie chiar 
în casă. 

— Dar a fost răscolită de două ori de tâlhari. 

— Pfui! N-au ştiut cum să caute. 

— Dar tu cum o vei căuta? 

— N-o s-o caut. 

— Şi atunci ce vei face? 

— O voi face pe ea să-mi arate unde e. 

— 0 să refuze. 

— Nu va putea. Dar aud zgomot de roţi. E trăsura ei. 
Îndeplineşte-mi ordinele întocmai. 

In timp ce vorbea, luminile laterale ale unei trăsuri 
apărură la colţul bulevardului. Era un landou mic şi elegant, 
care trase zăngănind la uşa vilei Briony Lodge. Nici nu se opri 
bine, că unul din vagabonzii de la colţul străzii se şi repezi să 
deschidă portiera, sperând că va câştiga un bănuţ, dar fu 
îmbrâncit de un alt vagabond, care se repezise şi el cu 
aceeaşi intenţie. Ilzbucni o ceartă cruntă, sporita de cei doi 
paznici, care luară partea unuia dintre vagabonzi, şi de 
tocilar, care luă cu aceeaşi ardoare partea celuilalt 
vagabond. Incepu bătaia şi, într-o clipă, doamna, care 
coborâse din trăsura ei, se trezi în mijlocul unui grup de 
bărbaţi furioşi, care se pocneau unii pe alţii cu pumnii şi cu 
beţele. Holmes se repezi în mulţime să o apere pe doamnă; 
dar, chiar atunci când ajunse la ea, scoase un strigăt şi căzu 
la pământ, cu sângele şiroindu-i din plin pe faţă. La căderea 
lui, paznicii o luară la fugă într-o direcţie şi vagabonzii în alta, 
în timp ce câţiva oameni mai bine îmbrăcaţi, care priviseră 
încăierarea fără sa ia parte la ea, se înghesuiră să o ajute pe 
doamnă şi să se ocupe de omul rănit. lrene Adler, aşa cum 
continui eu să o numesc, urcase repede scările; dar se oprise 
pe ultima treaptă, uitându-se înapoi spre strada, silueta ei 
superbă conturându-se pe fundalul luminilor din hol, 

— E rănit grav bietul domn?, întrebă ea. 

— E mort!, strigară mai multe voci. 

— Nu, nu, încă mai trăieşte!, strigară altele. Dar o să 
moară până ajunge la spital. 


— E un om curajos, zise o femeie. Vagabonzii ar fi furat 
poşeta şi ceasul doamnei dacă nu ar fi intervenit el. Era o 
bandă, şi încă una foarte violentă. Ah, uite că respiră! 

— Nu-l putem lăsa să zacă pe stradă. Putem să-l 
aducem în casă, doamnă? 

— Desigur. Aduceţi-l în sufragerie. E o canapea 
confortabilă acolo. Pe aici, va rog! 

Încet şi cu solemnitate, Holmes fu dus înăuntrul vilei 
Briony Lodge şi culcat în camera principală, în timp ce eu 
observam desfăşurarea evenimentelor de la postul meu de 
lângă fereastră. Lămpile fuseseră aprinse, dar obloanele nu 
fuseseră trase, aşa că puteam să-l văd pe Holmes întins pe 
canapea. Nu ştiu dacă el avea scrupule în acel moment, din 
pricina rolului pe care îl juca, dar ştiu că eu nu m-am simţit 
niciodată mai ruşinat ca atunci când am văzut frumoasa 
fiinţă împotriva căreia conspiram sau graţia şi bunătatea cu 
care îl îngrijea pe rănit. Cu toate astea, pentru Holmes ar fi 
fost cea mai îngrozitoare trădare dacă aş fi abandonat acum 
rolul pe care mi-l încredinţase. Mi-am împietrit inima şi am 
scos racheta fumigenă de sub raglan. La urma-urmei, nu o 
rănim, m-am gândit eu. Nu facem decât să o împiedicăm să 
rănească pe altcineva. 

Holmes se ridică în capul oaselor, iar eu l-am văzut 
făcând semne ca un om care are nevoie de aer. O servitoare 
se repezi să deschidă fereastra. În acelaşi timp, l-am văzut 
pe prietenul meu ridicându-şi mâna şi, la semnalul lui, am 
aruncat racheta în cameră strigând: 


— Foc! 

Nici n-am apucat bine să rostesc cuvântul, că toţi 
spectatorii, şi bine, şi prost îmbrăcaţi — domni, grăjdari şi 
servitoare — începură să strige la unison: 

— Foc! 


Nori groşi de fum se încolăceau prin cameră şi ieşeau 
afară pe fereastra deschisă. Am zărit nişte siluete alergând 
de colo-colo şi, o clipă mai târziu, am auzit vocea lui Holmes 
asigurându-i pe toţi că era o alarmă falsă. Strecurându-mă 
prin mulţimea care striga, mi-am croit drum spre colţul străzii 
şi, după zece minute, m-am bucurat să-mi iau prietenul de 
braţ şi să părăsesc scena gălăgioasă. Holmes merse rapid şi 
tăcut vreo câteva minute, până ajunserăm pe nişte străzi mai 


liniştite, care duceau spre Edgeware Road. 

— Te-ai descurcat de minune, doctore, remarcă el. Nici 
că s-ar fi putut mai bine. Totul e în regulă. 

— Ai fotografia? 

— Ştiu unde este. 

— Şi cum ai aflat? 

— Mi-a arătat ea, aşa cum ţi-am spus că o să facă. 

— Tot nu înţeleg. 

— Nu vreau să fac din asta un mister, zise el râzând. 
Chestiunea a fost foarte simplă. După cum ţi-ai dat seama, 
toţi cei de pe stradă erau complici, i-am angajat pe toţi 
pentru seară. 

— Asta am înţeles. 

— Atunci când a început cearta, am avut puţina vopsea 
roşie în palmă. M-am năpustit, am căzut, mi-am dus repede 
mâna la faţă şi am devenit un spectacol jalnic. E un truc 
vechi. 

— Şi asta am înţeles, 

— Apoi am fost dus în casă. Era obligată să mă 
primească. Ce altceva ar fi putut face? Şi m-a primit în 
sufragerie, care era chiar camera bănuită de mine. Fotografia 
nu putea fi decât acolo sau în dormitorul ei, iar eu eram 
hotărât să aflu în care din ele. Am fost culcat pe o canapea, 
am făcut semn că am nevoie de aer, ei au fost obligaţi sa 
deschidă fereastra şi tu ai avut ocazia sa arunci racheta 
înăuntru. 

— Şi cum te-a ajutat asta? 

— A fost extrem de important. Când o femeie crede că 
i-a luat casa foc, instinctul ei este să se repeadă imediat spre 
lucrul la care ţine cel mai mult. Este un impuls covârşitor şi 
am profitat de multe ori de el. Mi-a fost de folos în cazul 
scandalului Darlington, cel cu substituirea, precum şi în 
afacerea de la castelul Arnsworth. O femeie măritată se 
repede să-şi ia copilul; una nemăritată îşi ia cutia cu bijuterii. 
În cazul de faţă, era foarte clar pentru mine că doamna 
noastră nu avea nimic în casă mai preţios pentru ea decât 
ceea ce căutăm noi. Prin urmare, se va repezi să salveze 
lucrul cu pricina. Alarma a fost dată în mod admirabil. Fumul 
şi strigătele erau de-ajuns sa clatine chiar şi nervii de oţel. 
lrene Adler a reacţionat minunat. Fotografia se află într-o 


ascunzătoare din spatele unui lambriu culisant, exact 
deasupra cordonului din dreapta al clopoţelului. Doamna 
noastră a ajuns acolo într-o secundă şi am zărit-o când a scos 
fotografia pe jumătate afară. Când am strigat că e o alarmă 
falsă, a pus-o la loc, s-a uitat la racheta fumigenă, a fugit din 
cameră şi n-am mai văzut-o de atunci. M-am ridicat şi, 
scuzându-mă, am ieşit din casa. Am ezitat dacă să iau sau nu 
fotografia imediat; dar tocmai intrase vizitiul în cameră şi, 
întrucât se uita urât la mine, mi s-a părut că e mai sigur să 
aştept. Graba poate strica totul. 

— Şi acum?, am întrebat eu. 

— Căutarea noastră este practic încheiată. Mă voi duce 
mâine în vizită împreună cu regele şi cu tine, dacă vrei să vii 
cu noi. Vom fi conduşi în sufragerie ca sa o aşteptăm pe 
doamna, dar e probabil ca atunci când ea va veni nu ne va 
găsi nici pe noi, nici fotografia. Ar putea fi o satisfacţie 
pentru Maiestatea Sa să recupereze fotografia cu mâinile lui. 

— Şi când te vei duce în vizită? 

— La opt dimineaţa. Irene Adler nu va fi trează la ora 
aceea, aşa că vom avea drum liber. În plus, trebuie să fini 
prompţi, căci această căsătorie poate însenina o schimbare 
completă în viaţa şi obiceiurile ei. Trebuie să-i trimit fără 
întârziere o telegramă regelui. 

Ajunseserăm în strada Baker şi ne opriserăm la uşă. 
Holmes tocmai îşi căuta cheia în buzunar când un trecător 
zise: 

— Noapte bună, domnule Sherlock Holmes. 

Erau mai mulţi oameni pe trotuar în acel moment, dar 
salutul părea că venise de la un tânăr slab, îmbrăcat într-un 
raglan, care trecuse grăbit pe lângă noi. 

— Am mai auzit undeva vocea aia, zise Holmes fixând 
cu privirea strada prost luminată. Mă întreb cine naiba o fi 
fost. 

Am dormit în apartamentul din strada Baker în noaptea 
aceea, iar dimineaţă eram ocupați cu pâinea prăjită şi cu 
cafeaua când regele Boemiei se năpusti în cameră. 

—Chiar aţi pus mâna pe ea?, striga el apucându-l pe 


Sherlock Holmes de umeri şi uitându-se nerăbdător în ochii 
lui. 

— Încă nu. 

— Dar aveţi speranţe? 

— Am speranţe. 

— Atunci, haideţi! Ei bine, sunt plin de nerăbdare să 
pornim la drum. 

— Trebuie să luăm o birjă. 

— Nu e nevoie; trăsura mea ne aşteaptă. 

— Asta va simplifica lucrurile. 

Am coborât şi am pornit din nou spre Briony Lodge. 

— lrene Adler s-a căsătorit, îi comunica sec Holmes. 

— S-a căsătorit! Când? 

— leri. 

— Dar cu cine? 

— Cu un avocat englez pe nume Norton. 

— Dar nu se poate să fie îndrăgostită de el! 

— Eu sper că da. 

— De ce speraţi? 

— Pentru că v-ar scuti de teama unei neplăceri viitoare, 
Maiestate. Daca doamna îşi iubeşte soţul, nu vă iubeşte pe 
dumneavoastră. Dacă nu vă iubeşte pe dumneavoastră, nu ar 
avea niciun motiv sa intervină în planurile Maiestăţii Voastre. 

— E adevărat. Şi totuşi... Ei, bine! Mi-aş fi dorit să aibă 
acelaşi rang ca mine! Ce regină ar fi fost! 

Regele căzu într-o stare de tăcere morocănoasă, care 
nu fu întreruptă până când nu ajunserăm în Bulevardul 
Serpentine. 

Uşa vilei Briony Lodge se deschise şi în prag apăru o 
femeie în vârstă. Aceasta ne privi dispreţuitor în timp ce noi 
coboram din trăsură. 

— Domnul Sherlock Holmes, presupun?, zise ea. 

— Eu sunt domnul Holmes, răspunse prietenul meu 
uitându-se la ea mai degrabă întrebător decât surprins. 

— Într-adevăr. Stăpâna mea mi-a spus că s-ar putea să 
veniţi. A plecat azi-dimineaţă în Europa împreună cu soţul ei, 
cu trenul de 5.15 de la Charing Cross. 

— Ce?!? 

Sherlock Holmes se dădu înapoi, palid şi cu o expresie 
de amărăciune şi de surpriză pe faţă. 


— Vreţi să spuneţi că a părăsit Anglia? 

— Pentru totdeauna. 

— Şi hârtiile?, întrebă regele cu o voce răguşită. Totul e 
pierdut... 

— Vom vedea. 

Holmes o dădu la o parte pe servitoare şi se năpusti în 
sufragerie, urmat de mine şi de rege. Mobila era aruncată în 
toate părţile, cu rafturile dezmembrate şi cu sertarele 
deschise, ca şi cum doamna le răscolise în grabă înainte de a 
fugi. Holmes se repezi spre cordonul clopoţelului, împinse un 
lambriu culisant şi, băgând mâna înăuntrul ascunzătorii, 
scoase o fotografie şi o scrisoare. Fotografia o reprezenta 
chiar pe lrene Adler îmbrăcată într-o rochie de seară, iar 
scrisoarea îi era adresată lui „Sherlock Holmes, Esq. A se 
păstra până la sosirea destinatarului. Prietenul meu rupse 
plicul şi citirăm toţi trei scrisoarea. Aceasta fusese scrisă cu o 
zi înainte, la miezul nopţii, şi suna în felul următor: 


Dragă domnule Sherlock Holmes, 

Te-ai descurcat într-adevăr foarte bine. M-ai păcălit în 
întregime. N-am bănuit nimic, decât după ce s-a dat alarma. 
Atunci, când mi-am dat seama că m-am trădat singură, am 
început să gândesc. Am fost avertizată în privința dumitale 
cu multe luni în urmă. Mi s-a spus că, dacă regele ar angaja 
un agent, dumneata ai fi cu siguranță acela. Şi mi s-a dat 
adresa dumitale. Cu toate astea, m-ai făcut să dezvălui 
ceea ce voiai să ştii. Chiar şi după ce am devenit 
bănuitoare, mi-a fost greu să cred ceva rău despre un preot 
atât de simpatic şi bun. Dar, după cum ştii, am şi eu 
pregătire de actriță. Costumele bărbăteşti nu reprezintă 
nicio noutate pentru mine. Profit de multe ori de libertatea 
pe care acestea mi-o oferă. L-am trimis pe John, vizitiul, să 
te supravegheze, am fugit la etaj, m-am îmbrăcat cu 
hainele de plimbare, aşa cum le numesc eu, şi am coborât 
exact atunci când plecai. 

Ei bine, te-am urmărit până acasă şi astfel m-am 
convins că eram într-adevăr un obiect de interes pentru 
celebrul Sherlock Holmes. Apoi, comițând o imprudență, ti- 
am urat noapte bună şi m-am îndreptat spre Temple să 
vorbesc cu soțul meu. 


Am fost amândoi de acord că să fugim este cel mai 
bine când avem pe urmele noastre un adversar atât de 
formidabil; prin urmare, mâine dimineață vei găsi cuibul 
gol. Cât despre fotografie, clientul dumitale poate să stea 
liniştit. lubesc şi sunt iubită de un om mai bun ca el. Regele 
e liber să facă ce vrea, fără să se teamă de oprelişti din 
partea unei femei pe care a nedreptățit-o cu cruzime. O ţin 
doar ca sa mă protejez şi să păstrez o armă care mă va 
apăra mereu de orice măsuri va putea lua regele in viitor. 
Las în urmă o fotografie pe care poate că va dori să o aibă 
şi rămân, dragă domnule Sherlock Holmes, 

Foarte sincer a dumitale, 

Irene Norton, născută Adler 


— Ce femeie! O, ce femeie!, exclamă regele Boemiei 
după ce terminarăm toţi trei de citit scrisoarea. Nu v-am spus 
cât de rapidă şi hotărâtă este? Nu-i aşa ca ar fi fost o regină 
admirabilă? Nu e păcat că nu are acelaşi rang ca mine? 

— Din câte am văzut, această doamnă pare într-adevăr 
sa aibă un rang foarte diferit de al Maiestăţii Voastre, zise 
Holmes cu răceală. Imi pare rău că nu am reuşit să rezolv cu 
succes afacerea Maiestăţii Voastre. 

— Dimpotrivă, dragul meu domn!, strigă regele. Nici că 
se putea un succes mai mare. Ştiu că lrene nu-şi va călca 
cuvântul. Acum fotografia este în siguranţă; e ca şi cum ar fi 
fost aruncata în foc. 

— Mă bucur să vă aud vorbind aşa, Maiestate. 

— Vă sunt profund îndatorat. Va rog să-mi spuneţi cum 
vă pot răsplăti. Acest inel... 

Regele scoase de pe deget un inel în formă de şarpe, 
cu piatră de smarald, îl puse în palma şi i-l întinse. 

— Maiestatea Voastră are ceva ce aş preţui mult mai 
mult, zise Holmes. 

— Nu trebuie decât să spuneţi ce anume. 

— Aceasta fotografie! 

Regele se uită mirat la el. 

— Fotografia lrenei?!, exclamă el. Desigur, desigur, 
daca asta doriţi... 

—vă mulţumesc, Maiestate. Atunci, nu mai rămâne 
nimic de făcut în privinţa acestei chestiuni. Am onoarea să vă 


urez o dimineaţă excelentă. 

Se înclină şi, întorcându-se cu spatele, fără să observe 
mâna pe care i-o întinsese regele, porni împreună cu mine 
spre apartamentul lui. 

Şi iată cum un mare scandal a ameninţat să afecteze 
regatul Boemiei şi cum cele mai bune planuri ale domnului 
Sherlock Holmes au fost dejucate de inteligenţa unei femei. 
Obişnuia să glumească pe seama deşteptăciunii femeilor, dar 
în ultimul timp nu a mai făcut asta. Şi, când vorbeşte despre 
lrene Adler sau când se referă la fotografia ei, foloseşte 
întotdeauna titlul onorific de Femeia. 


Sfârşit 


Liga roşcaților 


Într-o zi din toamna anului trecut, i-am făcut o vizită 
prietenului meu Sherlock Holmes şi l-am găsit adâncit în 
conversaţie cu un domn în vârstă, foarte gras, cu o faţă 
înfloritoare şi cu un păr roşu ca focul. Cerându-mi scuze 
pentru deranj, tocmai mă pregăteam să mă retrag, când 
Holmes mă trase brusc în cameră şi închise uşa după mine. 

— Nici că puteaţi veni într-un moment mai potrivit, 
dragul meu Watson, zise el cu cordialitate. 

— Imi era teamă că eşti ocupat. 

— Chiar sunt. Foarte ocupat. 

— Atunci, pot aştepta în camera alăturată. 

— Nici să nu te gândeşti. Domnule Wilson, acest 
gentleman a fost partenerul şi ajutorul meu în multe din 
cazurile mele de succes şi nu am nicio îndoială că îmi va fi de 
mare folos şi în cazul dumneavoastră. 

Domnul cel gras se ridică pe jumătate de pe scaun şi 
mă salută scurt, privindu-mă vioi şi întrebător cu ochii lui 
mici şi înecaţi în grăsime. 

— Aşază-te pe canapea, zise Holmes lăsându-se să 
cadă din nou în fotoliul lui şi unindu-şi buricele degetelor, aşa 
cum avea obiceiul când era într-o dispoziţie judecătorească. 
Dragul meu Watson, ştiu că îmi împărtăşeşti pasiunea pentru 
tot ce este bizar şi în afara conventiilor şi rutinei plictisitoare 
din viaţa de zi cu zi. Ţi-ai arătat plăcerea pentru ele prin 
entuziasmul care te-a îndemnat să consemnezi şi — iartă-mi 
expresia — să înfrumuseţezi oarecum atât de multe din 
micile mele aventuri. 

— Cazurile tale m-au interesat într-adevăr foarte mult, 
am remarcat eu. 

— Îţi aminteşti că am spus zilele trecute, chiar înainte 
de a ne ocupa de problema extrem de simplă adusă la 
cunoştinţa noastră de domnişoara Mary Sutherland, că 
lucrurile ciudate şi combinaţiile extraordinare le găsim în 
viaţa în sine, care este întotdeauna mult mai îndrăzneață 
decât orice efort al imaginaţiei. 

— O afirmaţie de care mi-am permis să mă îndoiesc. 

— Aşa este, doctore; cu toate astea, trebuie să-mi 


accepti punctul de vedere, altfel voi continua să îngrămădesc 
peste tine fapt după fapt, până când judecata ta va ceda sub 
greutatea argumentelor şi va recunoaşte că am dreptate. 
Domnul Jabez Wilson, aici de faţă, a fost destul de amabil să- 
mi facă o vizită în această dimineaţă şi să înceapă o istorisire 
care promite să fie una dintre cele mai deosebite pe care le- 
am ascultat de ceva vreme. M-ai auzit spunând că lucrurile 
cele mai ciudate şi mai deosebite sunt de multe ori legate nu 
de crimele mari, ci de cele mărunte şi câteodată, intr-adevăr, 
sunt acolo unde există loc de îndoială că s-a comis cu 
adevărat o crimă. Din câte am auzit până acum din această 
poveste, îmi este imposibil să spun dacă prezentul caz este 
sau nu o crimă, dar şirul evenimentelor este cu siguranţă 
printre cele mai deosebite pe care le-am ascultat vreodată. 
Domnule Wilson, poate aveţi amabilitatea să reluaţi începutul 
istorisirii. Vă cer asta nu numai pentru că prietenul meu, 
doctorul Watson, nu l-a auzit, ci şi pentru că natura ciudată a 
poveştii mă face nerăbdător să am toate detaliile posibile pe 
care mi le puteţi furniza. De obicei, după ce ascult o relatare 
vagă a evenimentelor, sunt în stare să mă descurc printre 
miile de alte cazuri similare care îmi vin în minte. In cazul de 
faţă însă, sunt obligat să recunosc că, după părerea mea, 
faptele sunt unice. 

Corpolentul client îşi umflă pieptul, părând oarecum 
mândru, şi scoase un ziar murdar şi mototolit din buzunarul 
interior al paltonului. În timp ce el se uita la coloana de 
anunţuri, cu capul împins înainte şi cu ziarul întins pe 
genunchi, eu l-am privit cu atenţie şi am încercat, imitând 
stilul prietenului meu, să citesc indiciile pe care le-ar putea 
furniza îmbrăcămintea sau înfăţişarea omului. 

Dar n-am obţinut prea multe din inspecția mea. Toate 
indiciile arătau că musafirul nostru era un comerciant 
britanic, cât se poate de obişnuit, obez, pompos şi greoi. 
Purta nişte pantaloni cu pătrăţele, cenușii şi largi, o redingotă 
neagră, nu prea curată şi descheiată, o vestă murdară, cu un 
lanţ greu de alamă de tip Albert şi cu o bucată pătrata de 
metal găurită, care atârna pe post de ornament. Pe un scaun 
de lângă el se aflau o pălărie uzată şi un palton de culoare 
maro şters, cu un guler de catifea şifonat. Luând totul în 
considerare, oricât m-aş fi uitat, omul nu avea nimic 


remarcabil, cu excepţia părului său roşu aprins şi a expresiei 
de amărăciune şi nemulţumire extremă întipărită pe faţa lui. 

Cu ochiul lui ager, Sherlock Holmes îşi dădu seama cu 
ce mă ocupam şi dădu zâmbind din cap atunci când îmi 
observă privirile întrebătoare. 

— In afara faptului evident că a lucrat la un moment 
dat cu mâinile, că prizează tutun, că e francmason, că a fost 
în China şi că a scris mult în ultimul timp, nu pot deduce 
nimic altceva. 

Domnul Jabez Wilson tresări cu arătătorul pe ziar, dar 
cu ochii la prietenul meu. 

— Cum Dumnezeu aţi ştiut toate astea, domnule 
Holmes?, întrebă el. De exemplu, cum aţi ştiut că am lucrat 
cu mâinile? E adevărul adevărat, căci la început am fost 
dulgher pe vapor. 

— După mâinile dumneavoastră, dragul meu domn. 
Mâna dreaptă este puţin mai mare decât cea stângă. Aţi 
lucrat cu ea şi muşchii sunt mai dezvoltați. 

— Ei bine, atunci faptul că prizez tabac? ŞI 
francmasoneria? 

— N-am să vă insult inteligenţa spunându-vă cum mi- 
am dat seama de asta, mai ales că, împotriva regulilor stricte 
ale ordinului din care faceţi parte, folosiţi o insignă în formă 
de busolă. 

— Ah, desigur, uitasem de asta. Dar scrisul? 

— Ce altceva poate indica manşeta dreaptă, care e atât 
de strălucitoare pe vreo doisprezece centimetri şi cea stângă, 
cu peticul lucios de lângă cot, unde a stat sprijinită pe birou? 

— Bine, dar China? 

— Peştele pe care vi l-aţi tatuat imediat deasupra 
încheieturii drepte nu putea fi făcut decât în China. Am 
studiat puţin tatuajele şi chiar am scris ceva despre acest 
subiect. Felul acela de a colora solzii peştilor cu o nuanţa 
delicată de roz este specific Chinei. În plus, când văd o 
monedă chinezească atârnând de lanţul de la ceasul 
dumneavoastră, chestiunea devine şi mai simplă. 

Domnul Jabez Wilson râse cu poftă. 

— Ca să vezi!, zise el. La început am crezut că aţi făcut 
vreo şmecherie, dar văd ca, la urma-urmei, nu era nimic 
deosebit. 


—Watson, încep să cred ca fac o greşeală dând 
explicaţii, zise Holmes. Ştii că omne ignotum pro magnifico 
es!!, iar biata mea reputaţie, aşa cum e ea, o să se ducă la 
fund dacă o să continui să fiu atât de sincer. Nu găsiţi 
anunţul, domnule Wilson? 

— Ba da, l-am găsit, răspunse el ţinând degetul lui roşu 
şi gros fixat la jumătatea coloanei de anunţuri, iată-l! De aici 
a început totul. Citiţi-l şi dumneavoastră, domnule. 

Am luat ziarul şi am citit următoarele: 


Către Liga Roşcaților 

Din pricina moştenirii lăsate de defunctul Ezekiah 
Hopkins, din Lebanon, Pennsylvania, SUA, există acum un 
alt loc vacant care îndreptățeşte un membru al Ligii să 
primească un salariu de patru lire pe săptămână pentru 
servicii pur simbolice. Sunt acceptați toti bărbații roşcați 
care sunt sănătoşi la minte şi la trup şi au peste douăzeci şi 
unu de ani. Prezentaţi-vă în persoană luni, la ora 
unsprezece, la domnul Duncan Ross, la birourile Ligii din 
strada Fleet, Pope's Court nr. 1. 


— Ce Dumnezeu înseamnă asta?, am exclamat eu după 
ce am citit de două ori extraordinarul anunţ. 

Holmes chicoti şi se agită pe scaun, aşa cum avea 
obiceiul când era într-o dispoziţie bună. 

— E puţin cam ieşit din comun, nu-i aşa?, zise el. Şi 
acum, domnule Wilson, luaţi-o de la început şi spuneţi-ne 
despre dumneavoastră, despre casa dumneavoastră şi 
despre efectul pe care l-a avut acest anunţ asupra averii 
dumneavoastră. Dar, mai întâi, ia nota de ziar şi de dată, 
doctore, 

— Este „The Morning Chronicle“ din 27 aprilie 1890. 

— Foarte bine. Domnule Wilson? 

— Ei bine, este exact aşa cum v-am spus, domnule 
Sherlock Holmes, zise Jabez Wilson ştergându-şi fruntea. Mă 
ocup de cămătărie în Piaţa Coburg, lângă Londra, Nu eo 
afacere foarte mare şi în ultimii ani nu am câştigat decât atât 


Tot ceea ce nu se cunoaşte este considerat magnific 
(Ib.latină, Tacitus). 


cât să-mi duc traiul. Înainte puteam să ţin doi asistenţi, dar 
acum nu mai ţin decât unul; şi mi-ar fi greu să-l plătesc şi pe 
acesta dacă n-ar binevoi el să lucreze pentru jumătate din 
salariu, ca să înveţe meserie. 

— Cum îl cheamă pe acest tânăr îndatoritor?, întrebă 
Sherlock Holmes. 

— İl cheamă Vincent Spaulding şi nu prea e tânăr. E 
greu de spus ce vârstă are. Nici că mi-aş dori un asistent mai 
isteţ ca el, domnule Holmes; şi ştiu foarte bine că ar putea să 
se perfecţioneze şi sa câştige de doua ori mai mult decât pot 
eu să-i ofer. Dar, la urma-urmei, dacă el e mulţumit, de ce 
să-i bag idei în cap? 

— Chiar aşa. Păreţi extrem de norocos să aveţi un 
angajat care acceptă un salariu mai mic. Nu e un lucru 
obişnuit printre angajatori în ziua de azi. Nu-mi dau seama 
dacă nu cumva asistentul dumneavoastră e la fel de 
remarcabil ca şi anunţul. 

— Işi are şi el defectele lui, zise domnul Wilson. N-am 
văzut niciodată un om mai pasionat de fotografie ca el. Face 
poze în loc să-şi perfecţioneze mintea, apoi dispare în 
pivniţă, precum iepurele în vizuina lui, ca să le developeze. 
Asta e principalul lui defect; dar, luând totul în considerare, 
este un muncitor bun. Nu are niciun viciu. 

—  Bănuiesc că e în continuare în serviciul 
dumneavoastră, nu-i aşa? 

— Da, domnule. El şi o fată de paisprezece ani, care 
găteşte câte ceva şi face curăţenie — doar pe ei îi am în 
casă, căci sunt văduv şi nu am avut niciodată o familie. Noi 
trei trăim foarte liniştit, domnule; avem un acoperiş deasupra 
capului şi cel puţin ne plătim datoriile. Primul lucru care ne-a 
tulburat a fost acel anunţ. Acum opt săptămâni, Spaulding a 
venit la birou, ţinând în mână chiar acest ziar, şi a zis: „Cen- 
aş da să fiu roşcat, domnule Wilson!” „De ce?“, l-am întrebat 
eu. „Pai, e un alt loc vacant în Liga Roşcaţilor — a zis el. 
Valorează cât o mică avere pentru cel care îl va ocupa şi am 
înţeles că sunt mai multe locuri vacante decât sunt oameni, 
aşa că tutorii nu mai ştiu ce să mai facă cu banii. Dacă părul 
meu şi-ar schimba culoarea, aş avea un locşor deja pregătit 
pentru mine.” „Dar despre ce este vorba?”, am întrebat. 
Vedeţi, domnule Holmes, eu sunt un om care stă mai mult în 


casă şi, întrucât afacerea mea venea la mine în loc să fiu 
nevoit să mă duc eu la ea, deseori treceau săptămâni fără să 
pun piciorul dincolo de uşă. De aceea, nu ştiam prea bine ce 
se întâmplă pe-afară şi mă bucuram întotdeauna să primesc 
veşti. „Aţi auzit vreodată de Liga Roşcaţilor?”, a întrebat el 
făcând ochii mari. „Niciodată!” „Mă mir, căci sunteţi potrivit 
pentru unul din locurile vacante.” „Şi cât valorează?”, am 
întrebat eu. „O, doar câteva sute pe an, dar munca e uşoară 
şi nu e nevoie să se interfereze prea mult cu ocupațiile 
noastre.” Ei bine, vă daţi seama că asta m-a făcut să-mi 
ciulesc urechile, căci, de câţiva ani, afacerea nu a mers 
extraordinar de bine şi câteva sute în plus nu mi-ar fi stricat 
deloc. „Spune-mi totul”, am zis eu. „Păi, după cum vedeţi — 
a zis el, arătându-mi anunţul — Liga are un loc vacant şi iată 
adresa la care trebuie să vă prezentaţi pentru detalii. Din 
câte înţeleg eu, Liga a fost fondată de un milionar american, 
Ezekiah Hopkins, care avea nişte obiceiuri foarte ciudate. El 
însuşi era roşcat şi avea o mare simpatie pentru toţi roşcaţii; 
astfel că, atunci când a murit, s-a aflat că şi-a lăsat enorma 
avere tutorilor, cu instrucţiuni de a folosi dobânda pentru a 
furniza slujbe uşoare celor care au părul de culoarea 
respectivă. Din câte am auzit, se plăteşte splendid şi nu sunt 
prea multe de făcut.” „Dar se vor prezenta milioane de 
roşcaţi”, am zis eu, „Nu chiar atât de mulţi pe cât credeţi — a 
răspuns el. Vedeţi, anunţul este pentru londonezii adulţi. 
Acest american a pornit din Londra când era tânăr şi voia să 
răsplătească într-un fel bătrânul oraş. Şi am mai auzit că nu 
are rost să te prezinţi dacă părul tău este roşcat deschis sau 
roşcat închis sau orice altă culoare decât roşu cu adevărat 
aprins, strălucitor şi ţipător. Domnule Wilson, dacă v-ar 
interesa să vă prezentaţi pentru acel loc vacant, aţi fi primit 
imediat; dar poate că nici n-ar merita osteneala să va 
deranjaţi pentru câteva sute de lire.” 

După cum vedeţi şi dumneavoastră, domnilor, părul 
meu are o nuanţă aprinsă şi strălucitoare; prin urmare, mi s- 
apărut că, dacă era să fie vreo competiţie în această privinţă, 
aveam şanse la fel de mari ca oricare altul. Vincent 
Spaulding părea să ştie atât de multe despre povestea asta, 
încât m-am gândit că s-ar putea să-mi fie de folos, aşa ca i- 
am poruncit să tragă obloanele şi să vină numaidecât cu 


mine. Era foarte bucuros să ia o vacanţă, astfel încât am 
închis biroul şi ne-am dus la adresa menţionată în anunţ. 
Sper sa nu mai văd niciodată o privelişte ca aceea, domnule 
Holmes. Din nord, sud, est şi vest, toţi oamenii al căror păr 
avea o nuanţă de roşcat dăduseră navală în oraş pentru a 
răspunde la anunţ. Strada Fleet era sufocată de roşcaţi, iar 
Pope's Court arăta precum căruciorul cu portocale al unui 
vânzător ambulant. Nu credeam că sunt în întreaga ţară atât 
de mulţi câţi fuseseră strânşi laolaltă de un singur anunţ. 
Erau de toate nuanțele posibile: galben pai, galben lămăi, 
portocaliu, cărămiziu, culoarea setterului irlandez, culoarea 
ficatului, culoarea lutului; dar, aşa cum spusese Spaulding, 
nu erau mulţi cu nuanţa de roşu aprins ca focul. Când am 
văzut cât de mulţi aşteptau la rând, aş fi renunţat 
deznădăjduit; dar Spaulding nici n-a vrut sa audă de aşa 
ceva. Nu ştiu cum a reuşit, dar a dat din coate până când am 
trecut de mulţime şi am urcat scările care duceau la birou. 
Treptele erau înţesate de oameni, unii care urcau plini de 
speranţă şi alţii care coborau respinşi; dar noi ne-am 
strecurat cum am putut şi curând ne-am trezit în birou. 

— Experiența dumneavoastră a fost una foarte 
captivantă, remarcă Holmes, în timp ce clientul lui făcu o 
pauză şi îşi împrospăta memoria prizând o porţie enormă de 
tutun. Vă rog să continuaţi această declaraţie extrem de 
interesantă. 

— Nu era nimic în birou, cu excepţia unor scaune de 
lemn şi a unei mese la care stătea un bărbat scund, cu un 
păr chiar mai roşu decât al meu. Spunea câteva cuvinte 
fiecărui candidat şi apoi reuşea să găsească întotdeauna 
ceva în neregulă care să-l descalifice. Până la urmă, 
obţinerea unui loc vacant nu părea a fi un lucru atât de uşor. 
Cu toate astea, când a venit rândul nostru, omul m-a 
favorizat mai mult decât pe ceilalţi şi a închis uşa când am 
intrat, ca să poată vorbi în linişte cu noi. „Acesta e domnul 
Jabez Wilson şi doreşte să ocupe un loc vacant în Ligă“, a zis 
asistentul meu. „Şi se potriveşte de minune — a răspuns 
celălalt, îndeplineşte toate cerinţele. Nu-mi amintesc sa mai 
fi văzut ceva atât de frumos.” Omul s-a dat un pas în spate, 
şi-a lăsat capul într-o parte şi s-a uitat fix la părul meu până 
când am simţit că roşesc. Apoi a făcut brusc un salt în faţă, 


mi-a strâns mâna şi m-a felicitat cu căldură pentru succesul 
meu. „Ar fi o nedreptate să ezit — a zis el. Totuşi, sunt sigur 
ca mă veţi ierta pentru luarea unei măsuri evidente de 
precauţie.” Zicând acestea, m-a apucat de păr cu ambele 
mâini şi a tras de el până când am început să strig de durere. 
„Aveţi ochii umezi — a zis el dându-mi drumul. Văd că totul e 
în ordine. Dar trebuie să avem grijă, căci am fost păcăliţi de 
două ori cu peruci şi o dată cu vopsea. V-aş putea spune 
nişte poveşti despre ceara de cizmar care v-ar dezgusta în 
ceea ce priveşte natura umana.” Omul s-a dus la fereastră şi 
a strigat din toate puterile că locul se ocupase. De jos s-a 
auzit un mormăit de dezamăgire, iar oamenii s-au împrăştiat 
în direcţii diferite, până când n-a mai rămas nici urmă de păr 
roşcat în afară de al meu şi de al directorului. „Numele meu 
este Duncan Ross şi sunt şi eu unul dintre beneficiarii 
fondului lăsat moştenire de nobilul nostru binefăcător, a zis 
el. Sunteţi căsătorit, domnule Wilson? Aveţi familie?” Când i- 
am răspuns că nu aveam, i-a picat numaidecât faţa. „Vai de 
mine!“, a zis el cu voce serioasă. 

Asta e într-adevăr un lucru foarte grav! Îmi pare rău să 
vă aud spunând asta. Fondul era, bineînţeles, nu numai 
pentru întreţinerea roşcaţilor, ci şi pentru propagarea şi 
răspândirea lor. Este un mare nenoroc că sunteţi burlac. Mi s- 
a lungit faţa când am auzit asta, domnule Holmes, căci am 
crezut că n-o să obţin locul vacant până la urmă; dar, după 
ce s-a gândit vreo câteva minute, domnul Ross a zis că e în 
ordine. „În cazul altcuiva, obiecţia ar fi fatală — a zis el. Dar 
trebuie să facem o concesie unui om cu un păr ca al 
dumneavoastră. Când vă puteţi prelua noile îndatoriri?” „Păi, 
este puţin cam ciudat, căci eu am deja o afacere”, am zis eu. 
„Staţi liniştit în privinţa asta, domnule Wilson! — a zis 
Vincent Spaulding. O să am eu grijă de ea în locul 
dumneavoastră.” „Care ar fi programul?”, am întrebat. „De la 
zece la două.” Un cămătar face afaceri mai mult seara, 
domnule Holmes, mai ales în serile de joi şi vineri, exact 
înaintea zilei de salariu; aşa că îmi convenea de minune să 
mai câştig ceva bani lucrând dimineaţa. In plus, ştiam că 
asistentul meu este un om bun şi că va avea grijă de toate. 
„Îmi convine de minune — am zis eu. Şi plata?” „Patru lire pe 
săptămână.” „Şi munca?” „Pur simbolică.” „Ce înseamnă pur 


simbolică?” „Ei bine, trebuie să fiţi la birou tot timpul sau cel 
puţin în clădire. Dacă plecaţi, vă pierdeţi funcţia pentru 
totdeauna. Testamentul e foarte clar în privinţa acestui 
punct. Nu satisfaceţi condiţiile dacă vă mişcaţi de la birou pe 
parcursul perioadei respective de timp.” „Sunt doar patru ore 
pe zi şi nici nu mi-ar trece prin cap să plec”, am zis eu. „Nu 
se admite nicio scuză — a zis domnul Duncan Ross. Nici că 
sunteţi bolnav, nici că aveţi treabă, nici nimic altceva. 
Trebuie să staţi acolo sau vă veţi pierde slujba.” „Şi ce am de 
făcut?” „Trebuie să copiaţi «Enciclopedia Britanică». Primul 
volum este în acel dulap. Trebuie să vă faceţi rost singur de 
cerneală, tocuri şi hârtie, dar noi vă oferim această masă şi 
acest scaun. Sunteţi gata să începeţi mâine?” „Desigur”, am 
răspuns. „Atunci, la revedere, domnule Jabez Wilson, şi dați- 
mi voie să vă felicit încă o dată pentru postul important pe 
care aţi fost destul de norocos să-l câştigaţi.” M-a condus la 
uşă, înclinându-se ceremonios, iar eu m-am dus acasă 
împreună cu asistentul meu, fără să ştiu ce să zic sau ce sa 
fac, atât de încântat eram de norocul meu. Ei bine, am 
chibzuit la această chestiune întreaga zi şi, până să se lase 
seara, eram din nou abătut; căci reuşisem să mă conving 
singur ca toată afacerea trebuie sa fie vreo păcăleală sau 
vreo escrocherie, deşi nu-mi puteam imagina care putea fi 
obiectul ei. Mi se părea incredibil ca vreo persoană să fac a 
un astfel de testament sau să plătească o astfel de sumă 
pentru ceva atât de simplu precum copierea „Enciclopediei 
Britanice”. Vincent Spaulding a făcut tot ce a putut ca să mă 
înveselească, dar, până sa sosească ora de culcare, 
renunţasem la toată povestea. Cu toate astea, a doua zi 
dimineaţă, m-am hotărât totuşi sa văd cum stă treaba, aşa ca 
am cumpărat o sticluţă de cerneala de un penny, o pană de 
gâscă şi şapte coli de hârtie ministerială şi am pornit spre 
Pope's Court. Spre surprinderea şi plăcerea mea, totul era 
cum nu se putea mai bine. Masa fusese pregătită pentru 
mine, iar domnul Duncan Ross era acolo ca sa se asigure că 
mă apucam de lucru. M-a ajutat la început cu litera A, apoi 
m-a lăsat singur; dar mai venea din când în când să vadă 
dacă totul era în ordine: La ora două mi-a urat o zi bună, m-a 
felicitat pentru cât scrisesem şi a încuiat uşa biroului după 
mine. Asta a continuat zi după zi, domnule Holmes, iar 


sâmbătă, directorul a venit şi mi-a dat patru coroane de aur 
pentru o săptămână de lucru. S-a întâmplat la fel şi în 
săptămânile următoare. Ajungeam acolo în fiecare dimineaţă 
la ora zece şi plecam în fiecare după-amiază la ora două. 
Treptat, domnul Duncan Ross a început să vină la birou doar 
o dată pe zi, apoi, după un timp, nu a mai venit deloc. Cu 
toate astea, bineînţeles, eu nu am îndrăznit niciodată să 
părăsesc camera, nici măcar pentru o clipă, căci nu ştiam 
sigur când putea veni, iar slujba era atât de bună şi îmi 
convenea atât de mult, încât nu aş fi riscat să o pierd. 

Astfel au trecut opt săptămâni, iar eu scrisesem despre 
Abaţie, Arcaş, Armură, Arhitectură şi Attica şi speram cu 
seriozitate să ajung cât mai curând la litera B. Am cheltuit 
destul de mult cu hârtia ministerială şi aproape că umplusem 
un raft cu tot ce scrisesem. Apoi, deodată, întreaga afacere a 
luat sfârşit. 

— A luat sfârşit? 

— Da, domnule. Şi nu mai târziu de azi-dimineaţă. La 
ora zece, m-am dus ca de obicei la lucru, dar uşa era încuiată 
şi în mijlocul ei era o bucată de carton prinsă cu un cui. lat-o! 
Citiţi-o şi dumneavoastră. 

Ne întinse o bucată de carton alb, de mărimea unei foi 
de caiet. Pe ea scria următoarele: 


LIGA ROȘCAȚILOR S-A DESFIINŢAT. 
9 octombrie 1890 


Eu şi Sherlock Holmes examinarăm acest anunţ scurt şi 
faţa tristă din spatele cartonului, până când partea comică a 
afacerii depăşi atât de mult orice alt considerent, încât 
izbucnirăm amândoi în hohote de râs. 

— Nu văd ce ar putea fi aşa de amuzant!, exclamă 
clientul nostru roşind până la rădăcina părului său roşu ca 
focul. Dacă nu puteţi face nimic altceva decât să râdeţi de 
mine, o să mă duc în altă parte, 

— Nu, nu!, strigă Holmes împingându-l la loc pe scaunul 
de pe care domnul Wilson se ridicase pe jumătate. N-aş 
pierde cazul dumneavoastră pentru nimic în lume. Este 
neobişnuit şi înviorător. Dar — mă iertaţi că spun aşa — 
există ceva oarecum, amuzant în el. Spuneţi-mi, vă rog, ce 


aţi făcut când aţi găsit cartonul pe uşă? 

— M-am speriat, domnule. Nu ştiam ce să fac. Apoi m- 
am dus la birourile alăturate, dar nimeni nu ştia nimic despre 
asta. În cele din urmă, m-am dus la proprietar, care este 
contabil şi locuieşte la parter, şi l-am întrebat dacă poate să- 
mi spună ce s-a întâmplat cu Liga Roşcaţilor. Acesta mi-a zis 
că nu auzise niciodată de o astfel de organizaţie. Apoi l-am 
întrebat cine era domnul Duncan Ross. Mi-a răspuns că nu 
cunoaşte numele. „Ei bine, e vorba de domnul de la nr. 4“ am 
zis eu. „De cine? De roşcat?” „Da. “„A! Numele lui e William 
Morris — a zis el. E consilier juridic şi folosea temporar 
apartamentul meu, până era gata noul lui birou. S-a mutat 
ieri.“ „Unde aş putea să-l găsesc?” „La noul lui birou. Cred că 
mi-a dat adresa. Da, strada King Edward nr. 17, lângă 
Catedrala Sfanţul Paul.” 

Am pornit într-acolo, domnule Holmes, dar când am 
ajuns la adresa respectivă am constatat că era o fabrică de 
rotule artificiale şi nimeni nu auzise vreodată nici de domnul 
William Morris, nici de domnul Duncan Ross. 

— Şi apoi ce aţi făcut?, întrebă Holmes. 

— M-am dus acasă în Piaţa Saxe-Coburg şi i-am cerut 
sfatul asistentului meu. Dar el nu m-a putut ajuta cu nimic. 
Nu a putut să-mi spună decât că, dacă aşteptam, aveam să 
primesc veşti prin poştă. Dar asta nu era suficient, domnule 
Holmes. Nu voiam să pierd fără luptă un astfel de loc, aşa că, 
întrucât am auzit că sunteţi destul de bun în a da sfaturi 
amărâţilor care au nevoie de ele, am venit imediat la 
dumneavoastră. 

— Şi aţi făcut un lucru foarte înţelept, zise Holmes. 
Cazul dumneavoastră este peste măsura de remarcabil şi voi 
fi bucuros să mă ocup de el. Din câte mi-aţi spus, cred că se 
petrec lucruri mult mai grave decât ar putea să pară la prima 
vedere. 

— Destul de grave!, zise domnul Jabez Wilson. Păi, am 
pierdut patru lire pe săptămână. 

— În ceea ce vă priveşte, nu cred că aveţi de ce să vă 
plângeţi din pricina acestei extraordinare ligi, remarca 
Holmes. Dimpotrivă, din câte înţeleg, sunteţi mai bogat cu 
vreo treizeci de lire, ca să nu mai vorbim de cunoştinţele 
detaliate pe care le-aţi obţinut despre fiecare subiect care 


începe cu litera A. Nu aţi pierdut nimic din cauza lor. 

— Nu, domnule. Dar vreau să ştiu ceva despre ei, cine 
sunt şi cu ce scop au făcut această gluma — dacă a fost o 
glumă — pe seama mea. A fost o farsă cam scumpă pentru 
ei, căci i-a costat treizeci de lire. 

— Vom încerca să lămurim aceste probleme. Mai întâi, 
aş vrea să vă pun câteva întrebări, domnule Wilson, De când 
lucrează pentru dumneavoastră acest asistent pe care îl 
aveţi şi care v-a atras primul atenţia asupra anunţului? 

— Atunci se împlinea aproape o lună. 

— Şi cum l-aţi angajat? 

— A răspuns la un anunţ. 

— A fost singurul care s-a prezentat? 

— Nu, au fost vreo doisprezece. 

— De ce l-aţi ales pe el? 

— Pentru că era priceput şi accepta bani puţini. 

— Jumătate din salariu, de fapt. 

— Da. 

— Ce fel de om e acest Vincent Spaulding? 

— Scund, voinic, fâşneţ, foarte îndemânatic şi fără 
barbă sau mustață, deşi are vreo treizeci de ani. Pe frunte 
are o pată albă de la o împroşcare cu acid. 

Holmes îşi îndreptă spatele extrem de agitat. 

— Mă gândeam eu, zise el. Aţi observat vreodată dacă 
are urechile găurite? 

— Da, domnule. Mi-a spus că un ţigan i-a făcut asta pe 
vremea când era foarte tânăr. 


— Hm!, zise Holmes adâncindu-se din nou în gânduri. 
Mai lucrează la dumneavoastră? 

— Da, domnule; tocmai m-am despărţit de el. 

— Şi a avut grijă de afacerea dumneavoastră cât timp 
aţi lipsit? 

— N-am de ce să mă plâng, domnule. De obicei, nu 
prea e nimic de făcut dimineaţa. 

— E suficient, domnule Wilson. Vă voi spune părerea 
mea cu privire la acest subiect peste o zi sau două. Azi e 
sâmbătă şi sper ca până luni sa putem ajunge la o concluzie. 

— Ei bine, Watson, ce crezi despre povestea asta?, zise 
Holmes după ce musafirul nostru plecă. 


— Nu cred nimic, am răspuns eu cu sinceritate. Este o 
afacere extrem de misterioasă. 

— De obicei, lucrul cel mai bizar se dovedeşte a fi cel 
mai puţin misterios, zise Holmes, Crimele banale sunt cele 
care te încurcă cu adevărat, la fel cum o faţă banala este cel 
mai greu de identificat. Dar trebuie să acţionez prompt în 
această chestiune. 

— Ce intenţionezi să faci?, am întrebat eu. 

— Să fumez, răspunse el. Este o problemă care 
necesită trei pipe şi te rog să nu-mi adresezi niciun cuvânt 
timp de cincizeci de minute. 

Holmes se ghemui pe scaun ridicându-şi genunchii 
până la nasul lui ca de şoim şi rămase aşa, cu ochii închişi şi 
cu pipa neagră ieşind în afară precum ciocul unei păsări 
ciudate. Ajunsesem la concluzia că adormise şi chiar eu 
începusem să moţăi, când Holmes sări deodată de pe scaun 
cu gestul unui om care a luat o hotărâre şi-şi puse pipa pe 
polita şemineului. 

— Sarasate cântă la St. James's Hali în după-amiaza 
asta, remarcă el. Ce zici, Watson? Pacienţii tăi se pot lipsi de 
tine pentru câteva ore? 

— N-am nimic de făcut azi. Clientela mea nu-mi ocupă 
niciodată foarte mult timp. 

— Atunci, pune-ţi pălăria şi să mergem. O să trec mai 
întâi prin oraş şi putem să mâncăm ceva pe drum. Văd ca 
programul conţine multă muzică, germană, ceea ce e mai pe 
gustul meu decât muzica italiană sau franţuzească. Este 
introspectivă, iar eu vreau să meditez. Haide! 

Am călătorit cu metroul până la Aldersgate, apoi am 
mers puţin pe jos până în Piaţa 8axe-Coburg, scena ciudatei 
poveşti pe care o ascultasem în acea dimineaţă. Era un loc 
mic, înghesuit şi nu prea rafinat, unde patru rânduri de case 
din cărămida cu două etaje dădeau spre un loc îngrădit, unde 
o peluză cu buruieni şi câteva tufişuri de laur veştejit duceau 
o luptă acerbă împotriva unei atmosfere neplăcute şi 
încărcate de fum. Pe o casă din colţ, trei bile aurite şi o placă 
maro pe care scria „JABEZ WILSON“ cu litere albe anunțau 
locul unde făcea afaceri clientul nostru roşcat, Sherlock 
Holmes se opri în faţa casei şi, aplecându-şi capul într-o 
parte, o cercetă atent, cu ochii strălucind printre pleoapele 


încreţite. După care se plimba încet de-a lungul străzii şi 
înapoi, continuând să scruteze casele cu privirea” In cele din 
urmă, se întoarse la casa cămătarului şi, după ce lovi 
puternic trotuarul cu bastonul de două sau de trei ori, se 
duse şi bătu la uşă. Aceasta fu deschisă imediat de un tânăr 
ras, cu înfăţişare inteligentă, care îl invită înăuntru. 

— Mulţumesc, zise Holmes. Nu voiam decât să vă întreb 
cum să ajung de aici până la Ştrand. 

— A treia la dreapta, apoi a patra la stânga, răspunse 
asistentul cu promptitudine, închizând uşa. 

— Deştept individul ăsta, remarcă Holmes în timp ce ne 
îndepărtam. După părerea mea, e al patrulea dintre cei mai 
deştepţi oameni din Londra, iar în ceea ce priveşte 
îndrăzneala, nu sunt sigur că nu poate revendica locul trei. 
Ştiam dinainte câte ceva despre el. 

— E evident că asistentul domnului Wilson joacă un rol 
important în acest mister al Ligii Roşcaţilor, am zis eu. Sunt 
sigur că ai bătut la uşă şi ai cerut indicaţii doar ca să-l poţi 
vedea. 

— Nu peel. 

— Atunci? 

— Genunchii pantalonilor lui. 

— Şi ce ai văzut? 

— Ceea ce m-am aşteptat să văd, 

— De ce ai lovit trotuarul? 

— Dragul meu doctor, acum e timpul să observăm, nu 
să discutăm. Suntem spioni într-un teritoriu inamic. Ştim 
ceva despre Piaţa Saxe-Coburg. Haide acum să explorăm 
părţile care se ascund în spatele ei. 

Strada pe care am ajuns când am dat colţul venind 
dinspre izolata Piaţă Saxe-Coburg contrasta la fel de tare cu 
aceasta precum contrastează faţa cu spatele unui tablou. Era 
una din principalele artere care direcţionau traficul din oraş 
spre nord şi spre vest. Drumul era blocat de valul imens de 
cumpărători care intrau şi ieşeau din magazine, în timp ce pe 
trotuar roiau trecători grăbiţi. Uitându-ne la şirul de 
magazine frumoase şi la birourile maiestuoase, era greu să 
ne dăm seama că acestea se învecinau de fapt, în partea 
cealaltă, cu piaţa ştearsă şi pustie pe care tocmai o 
părăsisem. 


— la să văd, zise Holmes stând la colţul străzii şi 
uitându-se de-a lungul şirului de magazine şi birouri. Aş vrea 
să ţin minte ordinea caselor de aici. E o pasiune a mea să am 
cunoştinţe exacte despre Londra. lată magazinul lui 
Mortimer, tutungiul, mica tonetă de ziare, filiala Coburg a 
Băncii Londrei şi a Suburbiilor, restaurantul vegetarienilor şi 
locul unde McFarlane construieşte trăsuri. Şi astfel ajungem 
chiar până la cartierul următor. Acum, doctore, întrucât ne- 
am terminat treaba, e timpul să ne distrăm. Un sendviş şi o 
ceaşcă de cafea, după care pornim spre tărâmul viorii, unde 
totul e dulceaţă, delicateţe şi armonie şi unde nu există 
niciun client cu părul roşu care să ne supere cu enigma lui. 

Prietenul meu era un meloman entuziast, fiind el însuşi 
nu numai un interpret capabil, ci şi un compozitor fără merite 
prea extraordinare. Toată după-amiaza stătu în lojă, învăluit 
într-o fericire perfectă, legănându-şi uşor degetele lungi şi 
subţiri în ritmul muzicii, în timp ce faţa lui blândă şi 
zâmbitoare şi ochii visători nu semănau nici pe departe cu 
faţa şi ochii lui Holmes copoiul, Holmes investigatorul 
neobosit, cu mintea ascuţită şi gata de acţiune. Această 
natură dublă se afirma alternativ în caracterul lui unic, iar 
precizia şi isteţimea lui extremă reprezentau, aşa cum am 
crezut de multe ori, reacţia împotriva stării poetice şi 
contemplative care predomina câteodată în el. Schimbarea 
naturii lui îl ducea de la apatie extremă la energie 
devoratoare; şi, aşa cum ştiam foarte bine, Holmes nu era 
niciodată mai formidabil decât atunci când, zile de-a rândul, 
stătuse tolănit în fotoliu, printre improvizaţiile şi ediţiile lui. 
Atunci îi revenea deodată pofta de vânătoare, iar strălucita 
lui capacitate de a raţiona se ridica la nivelul intuiţiei, până 
când cei care nu-i cunoşteau metodele se uitau chiorâş la el 
ca la un om ale cărui cunoştinţe nu erau cele ale altor 
muritori. Când l-am văzut în acea după-amiază atât de 
învăluit în muzică la St. James's Hali, am simţit că ceva rău ar 
putea să cadă asupra celor pe care se hotărâse să-i 
urmărească. 

— Fără îndoială că vrei să te duci acasă, doctore, 
remarcă el la ieşire. 

— Da, ar fi mai bine. 

— lar eu am ceva de făcut care îmi va lua câteva ore. 


Această afacere din Piaţa Coburg este gravă. 

— De ce este gravă? 

— Se plănuieşte o crimă importantă. Am toate motivele 
să cred că voi reuşi să o opresc la timp. Dar faptul că azi e 
sâmbătă cam complică lucrurile. Voi avea nevoie de ajutorul 
tău în noaptea asta. 

— La ce oră? 

— La zece. Vom avea destul timp. 

— Voi fi în strada Baker la zece. 

— Foarte bine. Şi cred, doctore, că s-ar putea să fie 
puţin cam periculos, aşa ca fii amabil şi pune-ţi revolverul în 
buzunar. 

Mă salută, făcu stânga-mprejur şi dispăru într-o clipă în 
mulţime. 

Cred că nu sunt mai bătut în cap decât vecinii mei, dar, 
atunci când aveam de-a face cu Sherlock Holmes, eram 
întotdeauna copleşit de sentimentul prostiei mele. În cazul de 
faţă, auzisem ce auzise şi el, văzusem ce văzuse şi el şi, cu 
toate astea, din cuvintele lui era evident că îşi dădea clar 
seama nu numai de ce se întâmplase, ci şi ceea ce urma să 
se întâmple, în timp ce, pentru mine, întreaga afacere era 
încă neclară şi grotescă, In drum spre casa mea din 
Kensington, am chibzuit la toată chestiunea, de la 
extraordinara poveste a roşcatului copiator al 
„Enciclopediei” până la vizita făcută în Piaţa Saxe-Coburg şi 
la cuvintele prevestitoare de rău pe care Holmes mi le 
spusese la despărţire. Ce însemna această expediţie 
nocturnă şi de ce trebuia să merg înarmat? Unde ne duceam 
şi ce urma să facem? Aveam un indiciu de la Holmes, şi 
anume că asistentul cu faţa netedă al cămătarului era un om 
formidabil — un om care ar putea să practice un joc ascuns. 
Am încercat să-i dau de cap, dar am renunţat deznădăjduit şi 
am lăsat-o baltă până când noaptea avea să-mi dea o 
explicaţie. 

Era nouă şi un sfert când am plecat de acasă şi mi-am 
croit drum prin parc şi prin strada Oxford până în strada 
Baker. In faţa uşii se aflau două birje şi, când am intrat în hol, 
am auzit voci venind de la etaj. Intrând în cameră, l-am găsit 
pe Holmes purtând o discuţie animată cu doi bărbaţi, dintre 
care pe unul l-am recunoscut ca fiind Peter Jones, agent de 


poliţie, în timp ce celălalt era un bărbat înalt, slab, cu o faţă 
tristă, cu o pălărie strălucitoare şi cu o redingotă chinuitor de 
respectabilă. 

— Ha! Grupul nostru e complet, zise Holmes încheindu- 
şi haina şi luându-şi cravaşa grea de vânătoare din cuier. 
Watson, cred că-l cunoşti pe domnul Jones de la Scotland 
Yard, nu-i aşa? Permite-mi să ţi-l prezint pe domnul 
Merryweather, care ne va însoţi în aventura din noaptea asta. 

— După cum vedeţi, doctore, vânăm din nou în perechi, 
zise Jones dându-şi importanţă ca de obicei. Prietenul nostru 
aici de faţa e omul perfect pentru începerea unei vânători. 
Nu are nevoie decât de un câine bătrân care să-l ajute să ia 
urma. 

— Sper că nu vom sfârşi prin a alerga după cai verzi, îşi 
exprimă îndoiala posacul domn Merryweather. 

— Puteti avea toată încrederea în domnul Holmes, 
domnule, zise agentul de poliţie cu semeţie. Îşi are metodele 
lui, care sunt — dacă pot să spun aşa — puţin cam prea 
teoretice şi fantastice, dar are stofă de detectiv. Nu exagerez 
când spun ca, de câteva ori, a fost mai aproape de adevăr 
decât poliţia, cum s-a întâmplat în afacerea aceea cu 
uciderea lui Sholto şi cu comoara din Agra. 

— Daca aşa spuneţi dumneavoastră, domnule Jones, 
atunci e în ordine, zise străinul cu respect. Totuşi, 
mărturisesc că mi-e dor de jocul meu de cărţi. E prima 
sâmbătă în douăzeci şi şapte de ani când nu joc cărţi. 

— Cred că veţi descoperi că în noaptea asta veţi juca 
pentru o miză mai mare decât aţi făcut-o vreodată şi că jocul 
va fi mult mai excitant, zise Sherlock Holmes. În cazul 
dumneavoastră, domnule Merryweather, miza va fi de vreo 
treizeci de mii de lire; iar pentru dumneata, Jones, va fi omul 
pe care vrei sa pui mâna. 

— John Clay,  ucigaşul, hoţul, distrugătorul și 
falsificatorul. Este tânăr, domnule Merryweather, dar e cel 
mai bun în ceea ce face şi aş prefera să-l arestez pe el decât 
pe oricare alt criminal din Londra. Este un om remarcabil 
tânărul ăsta, John Clay. Bunicul lui era duce, iar el însuşi a 
fost la Eton şi Oxford. Are o minte şireată şi degete 
îndemânatice şi, deşi îi găsim urmele peste tot, nu ştim 
niciodată unde să-l găsim pe el. Intr-o săptămână dă o 


spargere în Scoţia şi în următoarea strânge bani ca să 
construiască un orfelinat în Cornwall. Sunt pe urmele lui de 
ani de zile şi încă nu l-am văzut niciodată. 

— Sper să pot avea plăcerea de a vă face cunoştinţă în 
noaptea asta. Am avut şi eu de-a face de câteva ori cu 
domnul John Clay şi sunt de acord cu dumneata că e cel mai 
bun în ceea ce face. Dara trecut de ora zece şi e timpul să 
pornim. Dacă voi doi veţi lua prima birjă, eu şi Watson vă 
vom urma în cea de-a doua. 

Sherlock Holmes nu fu foarte comunicativ în timpul 
lungii noastre călătorii şi stătu rezemat, fredonând melodiile 
pe care le auziseîn acea după-amiază. Trecurăm zăngănind 
printr-un labirint nesfârşit de străzi luminate de lămpi cu gaz, 
până când ieşirăm în strada Farrington. 

— Ne apropiem, remarcă prietenul meu. Acest individ, 
Merryweather, este director de bancă şi e interesat în mod 
personal de chestiunea asta. In ceea ce-l priveşte pe Jones, 
m-am gândit că ar fi mai bine să-l avem şi pe el cu noi. Nue 
un om rău, deşi e un imbecil absolut în ceea ce priveşte 
profesia lui. Are o singură virtute. E la fel de curajos ca un 
buldog şi la fel de tenace ca un homar, dacă pune gheara pe 
cineva. lată-ne la destinaţie; şi prietenii noştri ne aşteaptă. 

Ajunseserăm în aceeaşi arteră aglomerată în care 
fuseserăm în dimineaţa respectivă. Dădurăm drumul birjelor 
şi, urmându-l pe domnul Merryweather, trecurăm printr-un 
pasaj îngust şi intrarăm pe o uşă laterală pe care ne-o 
deschise el. lnăuntru era un mic coridor, la capătul căruia se 
afla o poartă masivă din fier. Şi aceasta fu deschisă; ducea la 
o scară de piatră în spirală, la piciorul căreia se afla o alta 
poartă formidabilă. Domnul Merryweather se opri să aprindă 
un felinar şi apoi ne conduse printr-un pasaj întunecat care 
mirosea a pământ şi, după ce deschise o a treia uşă, 
intrarăm cu toţii într-o pivniţă uriaşă, plină de lăzi şi cutii 
masive. 

— Nu sunteţi foarte vulnerabili de sus, remarcă Holmes 
ridicând felinarul şi uitându-se în jurul lui. 

— Nici de jos, zise domnul Merryweather lovind dalele 
cu bastonul. Vai de mine! Sună a gol!, remarcă el ridicându-şi 
surprins privirea. 

— Trebuie să vă rog să faceţi mai multă linişte!, zise 


Holmes cu asprime. Aţi pus deja în pericol întreaga reuşită a 
expediției noastre. Vă rog să aveţi bunătatea să vă aşezaţi 
pe una din cutiile acelea şi să nu vă amestecați. 

Solemnul domn Merryweather se cocoţă pe o ladă, cu o 
expresie de om jignit întipărită pe faţă, în timp ce Holmes se 
lăsă în genunchi şi, cu ajutorul felinarului şi al lupei, începu 
să cerceteze în amănunţime crăpăturile dintre dale. Câteva 
secunde fură de-ajuns ca să fie mulţumit, căci sări din nou în 
picioare şi îşi băgă lupa în buzunar. 

— Avem cel puţin o oră înaintea noastră, pentru că nu 
au cum să facă ceva până când bunul cămătar nu se va 
culca, remarcă el. Atunci nu vor mai pierde niciun minut, căci 
cu cât îşi vor face treaba mai repede, cu atât vor avea mai 
mult timp pentru a scăpa. Doctore, acum suntem — aşa cum 
fără îndoială că ai ghicit — în pivniţa filialei uneia din 
principalele bănci ale Londrei. Domnul Merryweather este 
preşedintele consiliului de directori şi îţi va explica motivele 
pentru care cei mai îndrăzneţi criminali din Londra se 
interesează acum atât de tare de această pivniţă. 

— E din cauza aurului francez, şopti directorul. Am fost 
avertizaţi de mai multe ori că s-ar putea ca cineva să încerce 
să-l fure. 

— Aurul francez? 

— Da, Acum câteva luni, am avut ocazia de a ne întări 
resursele şi am împrumutat cu acel scop treizeci de mii de 
napoleoni de la Banca Franţei. A devenit cunoscut faptul că 
nu am avut niciodată ocazia să despachetăm banii şi că 
aceştia se află încă în pivnita noastră. Lada pe care stau 
conţine doua mii de napoleoni, împachetaţi între folii de 
plumb. Rezerva noastră de aur este acum mult mai mare 
decât se păstrează de obicei într-o singura filială şi directorii 
au avut presimţiri rele în privinţa asta. 

— Care au fost complet justificate, remarcă Holmes. 
Acum e timpul să ne aranjăm micile planuri. Mă aştept ca 
într-o oră lucrurile să atingă un punct critic. Între timp, 
domnule Merryweather, trebuie să acoperim felinarul. 

— Şi să stăm pe întuneric? 

— Mi-e teamă că da. Adusesem cu mine un pachet de 
cărţi de joc şi mă gândeam că, din moment ce suntem patru, 
aţi putea până la urmă să aveţi parte de jocul 


dumneavoastră. Dar văd că pregătirile inamicului au ajuns 
atât de departe, încât nu putem risca prezenţa unei lumini. 
Şi, în primul rând, trebuie să ne alegem poziţiile. Avem de-a 
face cu oameni îndrăzneţi şi, deşi îi vom lua prin surprindere, 
putem fi răniţi dacă nu suntem atenţi. Eu voi sta în spatele 
acestei lăzi, iar voi va veţi ascunde în spatele acelora. Apoi, 
când voi pune lumina pe ei, înconjuraţi-i repede. Watson, 
dacă trag asupra noastră, nu ezita să-i împuşti. 

Mi-am pus revolverul cu cocoşul tras pe lada de lemn în 
spatele căreia mă ghemuisem, Holmes acoperi felinarul şi ne 
lăsă într-o beznă totală — o beznă cum n-am mai întâlnit în 
viaţa mea. Mirosul de metal încins care se simţea ne asigura 
că lumina era încă acolo, gata să-şi facă numaidecât apariţia. 
Mie, care aveam nervii întinşi la maximum din pricina 
aşteptării, mi se părea că era ceva deprimant şi copleşitor în 
întunericul care se lăsase brusc şi în aerul rece şi umed al 
pivniţei. 

— Nu au decât un singur loc pe unde să se retragă, 
şopti Holmes, Adică înapoi prin casă, până în Piaţa Saxe- 
Coburg. Sper că ai făcut ce te-am rugat, Jones. 

— Am pus un inspector şi doi ofiţeri să aştepte la uşa 
de la intrare. 

— Atunci înseamnă că am blocat toate ieşirile. Acum 
trebuie să tăcem şi să aşteptăm. 

Ce greu păru că trece timpul! Când am comparat 
notițele după aceea, am constatat că nu trecuse decât o oră 
şi un sfert; cu toate astea, mie mi s-a părut că noaptea era 
aproape pe sfârşite şi că mai era puţin şi se iveau zorile. 
Mâinile Şi picioarele îmi obosiseră şi îmi amorţiseră, căci îmi 
fusese teamă să-mi schimb poziţia; totuşi, nervii mei erau 
încordaţi la maximum şi îmi ascuţisem atât de tare auzul, 
încât puteam nu numai să aud respiraţia blândă a 
însoţitorilor mei, ci şi sa o disting pe cea adâncă şi grea a 
voluminosului Jones de cea plină de suspine a directorului 
băncii. Din locul unde mă aflam, puteam să mă uit pe 
deasupra lăzii în direcţia podelei. Deodată, ochii mei zăriră 
licărirea unei lumini. 

La început nu era decât o scânteie strălucitoare pe 
pardoseala de piatră. Apoi se intensifică până când deveni o 
linie galbenă, după care, fără niciun avertisment sau zgomot, 


păru că se transformă într-o deschizătură şi o mână îşi făcu 
apariţia, o mână albă, aproape ca de femeie, care pipăi în jur, 
în mijlocul micului cerc de lumină. Nu-şi zvârcoli degetele 
mai mult de un minut sau două. Apoi se retrase la fel de 
brusc cum apăruse şi se făcu din nou întuneric, nemai 
văzându-se decât scânteia strălucitoare, care marca o 
crăpătură între dale. 

Dar dispariţia mâinii nu fu decât momentană. Una din 
dalele mari şi albe se dădu cu zgomot la o parte şi lăsă o 
gaură pătrata, prin care ţâşni lumina unui felinar. Din gaură 
se ivi o faţă copilăroasă, bine conturată, care se uită 
pătrunzător în jur, după care, cu mâinile de-o parte şi de alta 
a deschizăturii, posesorul ei se ridică afară până la umeri şi 
apoi până la talie, până când reuşi să pună un genunchi pe 
margine. Încă o clipă şi individul stătea lângă deschizătură, 
trăgând după el un însoțitor, la fel de suplu şi de mic, cu o 
faţă palidă şi un păr roşu extrem de şocant. 

— Drumul e liber, şopti el. Ai dalta şi genţile? 
Dumnezeule! Sari, Archie, sari! lau eu vina asupra mea! 

Sherlock Holmes sărise din ascunzătoare şi-l apucase 
pe intrus de guler. Celălalt se aruncă în gaură, iar eu am 
auzit o ruptură când Jones îl prinse de haine. Ţeava unui 
pistol străluci în lumină, dar cravaşa de vânătoare a lui 
Holmes lovi încheietura omului şi pistolul căzu cu zgomot pe 
pardoseala de piatră. 

— N-are niciun rost, John Clay, zise Holmes cu 
amabilitate. Nu ai nicio şansă. 

— Îmi dau seama, răspunse celălalt cu un calm perfect, 
îmi imaginez că prietenul meu e teafăr, deşi văd că aţi pus 
mâna pe o bucată din haina lui. 

— Sunt trei oameni care îl aşteaptă la uşă, zise Holmes. 

— Serios? Se pare că n-ai lăsat să-ţi scape nimic. 
Trebuie să te felicit. 

— Şi eu pe tine, răspunse Holmes. Ideea ta cu roşcaţii a 
fost originală şi eficientă. 

— O să-l vezi îndată pe prietenul tău, zise Jones. E mai 
rapid decât mine la săritul în gropi. Ţine-ţi mâinile întinse 
până fac eu onorurile. 

— Te rog sa nu mă atingi cu mâinile tale murdare, 
remarca prizonierul nostru în timp ce i se puseră cătuşele. 


Poate nu ştii că îmi curge sânge albastru prin vene. De 
asemenea, când vorbeşti cu mine, fii bun şi spune mereu 
„domnule” şi „vă rog“. 

— Bine, zise Jones privindu-l fix şi chicotind. Domnule, 
aveţi vă rog amabilitatea să urcați spre intrare, unde putem 
găsi o birjă care să o ducă pe înălţimea Voastră la secţia de 
poliţie? 

— Aşa e mai bine, zise John Clay cu seninătate. 

Tânărul se înclină ceremonios în faţa noastră şi pleca 
liniştit împreună cu detectivul. 

— Domnule Holmes, nu ştiu cum poate banca să vă 
mulţumească şi să vă răsplătească, zise domnul 
Merryweather, în timp ce ieşeam şi noi din pivniţă. Nu există 
nici urmă de îndoială că aţi depistat şi înfrânt în totalitate 
una din cele mai hotărâte tentative de jefuire a unei bănci pe 
care am întâlnit-o vreodată în întreaga mea experienţă de 
bancher, 

— Am avut şi eu câteva conturi de reglat cu domnul 
John Clay, zise Holmes. Am făcut nişte mici cheltuieli din 
pricina afacerii acesteia şi mă aştept ca banca să le 
ramburseze, dar, în afară de asta, sunt pe deplin răsplătit de 
faptul ca am trecut printr-o experienţă care este unică în 
multe privinţe şi că am auzit remarcabila poveste a Ligii 
Roşcaţilor. 

— Vezi tu, Watson — explica el în primele ore ale 
dimineţii în timp ce beam amândoi un pahar de whisky cu 
sifon în strada Baker era perfect evident de la început că 
singurul ţel posibil urmărit în această afacere fantastică a 
anunţului Ligii şi a copierii „Enciclopediei'! trebuia să fie 
acela de a-l îndepărta în fiecare zi pentru câteva ore pe acest 
cămătar, nu prea inteligent din fire. A fost un fel curios de a 
face acest lucru, dar ar fi într-adevăr greu de găsit o idee mai 
bună. Metoda i-a fost fără îndoială sugerată minţii ingenioase 
a lui Clay de culoarea pe care o avea părul complicelui său. 
Cele patru lire pe săptămână constituiau momeala cu care 
să-l atragă pe domnul Wilson; şi ce însemna această sumă 
pentru ei, care urmăreau să câştige mii de lire? Dau anunţul, 
unul dintre pungaşi închiriază biroul temporar, celălalt îl 
îndeamnă pe cămătar să se prezinte pentru a ocupa locul 
vacant din anunţ şi împreună reuşesc să se asigure că omul 


lipseşte în fiecare dimineaţă. Din momentul în care am auzit 
ca asistentul acceptase sa lucreze pentru jumătate din 
salariu, a fost evident pentru mine că avea un motiv 
întemeiat să obţină el postul şi nu altcineva. 

— Dar cum ai ghicit care era motivul? 

— Dacă ar fi fost femei în casa, aş fi bănuit că era 
vorba de o simpla intrigă vulgară. Dar nici nu se punea 
problema asta. Afacerea omului era mică şi nu avea nimic în 
casă care să justifice astfel de pregătiri elaborate şi o astfel 
de cheltuială. Prin urmare, trebuia să fie ceva în afara casei. 
Ce putea fi? M-am gândit la pasiunea asistentului pentru 
fotografie şi la şmecheria lui de a dispărea în pivniţă. Pivniţa! 
Acolo se termina acest şir încurcat de indicii. Atunci am făcut 
cercetări despre misteriosul asistent şi am descoperit că 
aveam de-a face cu unul dintre cei mai îndrăzneţi şi cu sânge 
rece criminali din Londra. Făcea ceva în pivniţă — ceva care 
îi lua multe ore pe zi, luni de-a rândul. Ce putea fi oare? Nu 
mi-a trecut nimic altceva prin minte decât că sapa un tunel 
spre o altă clădire. Până aici ajunsesem cu deducţiile atunci 
când am fost să vizităm locul acţiunii. Te-am surprins cu 
faptul că am lovit trotuarul cu bastonul. Voiam să descopăr 
dacă pivniţa se întindea în faţa sau în spatele casei. Nu se 
întindea în faţă. Apoi am sunat la uşă şi, aşa cum speram, a 
răspuns asistentul. Am avut noi câteva altercaţii, dar nu ne 
văzuserăm niciodată imul pe celalalt. Abia daca m-am uitat la 
faţa lui. Eu voiam să-i văd genunchii pantalonilor. Probabil ca 
ai remarcat şi tu cât de uzaţi, şifonaţi şi pătaţi erau. Aceşti 
genunchi ai pantalonilor erau o dovadă a orelor petrecute 
săpând. Nu mai rămânea decât să aflu motivul pentru care se 
săpa. Am ocolit clădirea, am văzut că Banca Londrei şi a 
Suburbiilor se învecina cu locuinţa prietenului nostru şi am 
simţit ca rezolvasem problema. Când tu te-ai dus acasă după 
concert, eu m-am dus la Scotland Yard şi la preşedintele 
consiliului de directori ai băncii, cu rezultatul pe care l-ai 
văzut. 

— Şi de unde ai ştiut că vor încerca sa jefuiască banca 
în noaptea asta? 

— Păi, când au închis birourile Ligii, acest lucru a fost 
un semn că nu le mai păsa de prezenţa domnului Wilson — 
cu alte cuvinte, că îşi terminaseră tunelul. Dar era esenţial 


să-l folosească imediat, întrucât putea fi descoperit sau aurul 
putea fi mutat. Sâmbăta le convenea mai mult decât orice 
altă zi, pentru că aveau două zile la dispoziţie să scape cu 
prada. lată de ce m-am aşteptat să vină în noaptea asta. 

— Raționamentul tău e minunat!, am exclamat eu plin 
de admiraţie sincera. Este un lanţ atât de lung şi totuşi 
fiecare veriga pare adevărată. 

— M-a salvat de plictiseală, răspunse el căscând. Vai! 
Deja o simt apropiindu-se de mine. Îmi petrec viaţa într-un 
efort îndelungat de a scăpa de banalităţile existenţei. Aceste 
mici probleme mă ajută să fac acest lucru. 

— Şi eşti un binefăcător al rasei omeneşti, am zis eu. 

El dădu din umeri.’ 

— Ei bine, la urma-urmei, poate că foloseşte şi asta la 
ceva, remarcă el. L'homme c'est rien — l'oeuvre c'est tout!?, 
după cum i-a scris Gustave Flaubert lui George Sand. 


Sfârşit 


2 Omul nu e nimic — opera e totul (limba franceza). 


Un caz de identitate 


Dragă prietene, viaţa este infinit mai ciudată decât 
poate inventa mintea omului, zise Sherlock Holmes în timp 
ce stăteam amândoi de-o parte şi de alta a focului în locuinţa 
lui din strada Baker. N-am îndrăzni niciodată să ne închipuim 
lucrurile care sunt de fapt doar simple banalităţi ale 
existenţei. Dacă am putea să zburăm pe fereastra aia, mână 
în mână, să plutim deasupra acestui mare oraş, să 
îndepărtăm uşor acoperişurile şi să ne uităm la lucrurile 
ciudate care se petrec, la coincidenţele bizare, la planuri, la 
neînţelegeri, la minunatele înşiruiri de evenimente care 
acţionează de-a lungul mai multor generaţii şi duc la cele mai 
exagerate rezultate, întreaga ficţiune, cu convenţionalismul 
şi concluziile ei previzibile, ar deveni extrem de veche şi de 
neprofitabilă. 

— Totuşi, eu nu sunt convins de asta, am răspuns. 
Cazurile dezvăluite în presă sunt, de obicei, destul de 
neinteresante şi destul de vulgare. Realismul din rapoartele 
poliţiei este împins până la limita extremă şi, cu toate astea, 
trebuie mărturisit că rezultatul nu este nici fascinant, nici 
artistic. 

— Trebuie folosite o anumită selecţie şi o anumită 
discreţie în producerea unui efect realist, remarcă Holmes. 
Acest lucru lipseşte din raportul poliţiei, unde accentul cade 
mai mult pe banalităţile magistratului decât pe detalii care 
pentru un observator conţin esenţa vitală a întregii chestiuni. 
Nu există nimic mai nefiresc decât banalul; poţi să te bazezi 
pe asta. 

Am zâmbit şi am dat din cap. 

— Înţeleg de ce gândeşti aşa, am zis. Desigur, în 
calitate de consilier neoficial şi ajutor al tuturor celor de pe 
trei continente care sunt complet nedumeriţi, intri în contact 
cu tot ce este ciudat şi neobişnuit. Dar — şi am ridicat ziarul 
de pe jos — haide să facem un test practic. lată primul titlu 
care îmi sare în ochi: „Cruzimea unui soţ faţă de soţia lui.“ E 
un articol de o jumătate de coloană, dar ştiu fără să-l citesc 
că mi-e perfect cunoscut. Există, bineînţeles, o alta femeie, 
băutura,  îmbrânceala, lovitura, vânătaia şi sora sau 


proprietăreasa compătimitoare. Nici cel mai prost scriitor nu 
ar putea inventa ceva mai lipsit de rafinament. 

— Într-adevăr, exemplul pe care l-ai dat este unul 
nefericit pentru argumentul tău, zise Holmes luând ziarul şi 
aruncându-şi ochii pe el. E vorba de divorţul soţilor Dundas 
şi, din întâmplare, am fost angajat să lămuresc câteva 
probleme legate de cazul lor. Soţul nu era alcoolic, nu exista 
nicio altă femeie, iar soţia se plângea de faptul că soţul ei 
căpătase obiceiul să încheie fiecare masă prin a-şi scoate 
dinţii falşi şi a-i arunca înspre ea, ceea ce recunoşti şi tu că 
nu e o acţiune care i-ar trece în mod normal prin cap 
scriitorului obişnuit. Prizează nişte tutun, doctore, şi 
recunoaşte că te-am învins într-o discuţie în care tu ai venit 
cu exemplul. 

Îmi întinse o cutie de prizat tutun făcută din aur vechi, 
cu un ametist mare în mijlocul capacului. Splendoarea ei 
contrasta atât de tare cu viaţa lui simplă, încât nu m-am 
putut abţine să nu comentez despre asta. 

— A!, zise el. Am uitat că nu te-am mai văzut de câteva 
săptămâni. Este un mic cadou din partea regelui Boemiei 
drept recompensă pentru ajutorul pe care i l-am dat în 
afacerea cu hârtiile lrenei Adler. 

— Şi inelul?, l-am întrebat eu uitându-mă la un diamant 
remarcabil care strălucea pe degetul lui. 

— Mi-a fost dăruit de familia regală a Olandei, deşi 
chestiunea cu care i-am ajutat a fost atât de delicată, încât 
nu ţi-o pot dezvălui nici măcar ţie, care ai fost destul de 
amabil să consemnezi câteva din micile mele cazuri. 

— Şi ai vreunul de rezolvat în prezent?, am întrebat eu 
cu interes. 

—Vreo zece sau douăsprezece, dar niciunul care să 
prezinte vreo trăsătură interesantă. Sunt importante, fără a fi 
interesante. Într-adevăr, am descoperit că tocmai în 
chestiunile lipsite de importanţă există de obicei un câmp de 
observaţie şi de analiză rapidă a cauzei şi efectului care dă 
farmecul investigaţiei. Crimele mai însemnate sunt mai 
simple, căci, de obicei, cu cât este mai importantă crima, cu 
atât este mai evident motivul. În aceste cazuri, cu excepţia 
unei chestiuni mai complicate care mi-a fost adusă la 
cunoştinţă din Marsilia, nu există nimic care să prezinte vreo 


trăsătura interesantă. Cu toate astea, e posibil sa am ceva 
mai bun peste câteva minute, căci, dacă nu mă înşel, acesta 
e unul dintre clienţii mei. 

Se ridicase de pe scaun şi acum stătea în dreptul 
ferestrei privind strada mohorâtă şi ştearsă a Londrei. 
Uitându-mă pestei umărul lui, am văzut că pe trotuarul opus 
se afla o femeie masiva, cu o blană grea în jurul gâtului şi cu 
o pana mare, roşie şi răsucită înfipta într-o pălărie cu boruri 
largi, pe care o purta într-o parte, în felul cochet al unei 
ducese de Devonshire. De sub acest extraordinar arsenal, 
femeia privea într-un mod agitat şi şovăitor spre ferestrele 
noastre, în timp ce corpul său oscila înainte şi înapoi, iar 
degetele se jucau nervos cu nasturii de la mănuşi. Deodată, 
făcând un salt precum înotătorul care se aruncă în apă, 
traversă repede strada, iar noi auzirăm curând sunetul 
ascuţit al clopoţelului. 

— Am mai văzut simptomele astea, zise Holmes 
aruncându-şi ţigara în foc. Ezitarea pe trotuar înseamnă 
întotdeauna o problemă sentimentală. Ar vrea să fie sfătuită, 
dar nu e sigură că problema nu e prea delicată pentru a vorbi 
despre ea. Cu toate astea, chiar şi aici putem face 
diferențieri. Când o femeie a fost grav nedreptăţită de un 
bărbat, ea nu mai ezită, iar simptomul obişnuit este un sunet 
întrerupt de clopoțel. Din asta înţelegem că e vorba despre o 
problemă sentimentală, dar ca domnişoara în chestiune nu 
este atât furioasă, cât uimită sau necăjită. Dar iată că vine 
chiar ea sa ne lămurească. 

În timp ce vorbea, se auzi o bătaie uşoară în uşă şi 
feciorul intră să o anunţe pe domnişoara Mary Sutherland, 
care se ivi în spatele siluetei lui subţiri şi negre precum se 
iveşte un vas comercial cu toate pânzele ridicate în spatele 
unei bărcuţe, Sherlock Holmes o primi cu politeţea plăcută 
pentru care era remarcabil şi, după ce închise uşa şi o invită 
să se aşeze într-un fotoliu, o cerceta cu privirea în felul 
minuţios şi totuşi absent care îi era specific. 

— Nu credeţi ca, din pricina miopiei dumneavoastră, 
este puţin cam supărător să bateţi atât de mult la maşină? 

— Mi-a fost greu la început, dar acum ştiu unde sunt 
literele fără să mă uit, răspunse ea. 

Apoi, dându-şi brusc seama de semnificaţia deplina a 


cuvintelor lui, tresări violent şi îşi ridică privirea, cu o 
expresie de teamă şi uimire întipărită pe faţa ei lată şi 
plăcută. 

— Înseamnă că aţi auzit de mine, domnule Holmes!, 
exclamă ea. Cum altfel aţi putea şti toate astea? 

— Nu contează, zise Holmes râzând. E meseria mea să 
ştiu tot felul de lucruri. Poate că m-am specializat în a vedea 
ceea ce altora le scapă. Dacă n-ar fi aşa, atunci de ce aţi mai 
fi venit să mă consultaţi? 

— Am venit aici, domnule, pentru că am auzit despre 
dumneavoastră de la doamna Etherege, pe al cărei soţ l-aţi 
găsit atât de uşor când poliţia şi toţi ceilalţi renunţaseră 
crezând că e mort. O, domnule Holmes, aş vrea sa puteţi face 
acelaşi lucru şi pentru mine! Nu sunt bogată, dar am totuşi o 
sută de lire pe an, bani care mi se cuvin de drept, în afara de 
puţinul pe care îl câştig bătând la maşină; aş da totul ca sa 
aflu ce s-a întâmplat cu domnul Hosrner Angel. 

— De ce aţi venit să mă consultaţi într-o grabă aşa de 
mare?, întrebă Sherlock Holmes cu vârfurile degetelor unite 
şi cu ochii în tavan. 

O expresie speriată apăru din nou pe faţa oarecum 
stupidă a domnişoarei Mary Sutherland. 

— Da, am ieşit intr-adevăr ca o furtună din casă — zise 
ea — pentru că m-am înfuriat văzând cât de uşor ia domnul 
Windibank — adică tatăl meu —toată povestea asta. A 
refuzat să se ducă la poliţie şi a refuzat să vină la 
dumneavoastră, astfel că, în cele din urmă, întrucât refuza să 
facă ceva şi spunea întruna că nu s-a întâmplat nimic rău, m- 
am înfuriat şi am aruncat pur şi simplu hainele pe mine şi am 
venit la dumneavoastră. 

— Tatăl dumneavoastră, zise Holmes. Vreţi să spuneţi, 
bineînţeles, tatăl dumneavoastră vitreg, din moment ce 
numele e diferit. 

— Da, tatăl meu vitreg. Îi spun tată, deşi sună ciudat, 
căci nu e decât cu cinci ani şi două luni mai mare ca mine. 

— Şi mama dumneavoastră trăieşte? 

— O, da, mama mea trăieşte şi e sănătoasă. N-am fost 
foarte fericită când s-a recăsătorit atât de curând după 
moartea tatălui meu, domnule Holmes, şi încă cu un bărbat 
care era cu aproape cincisprezece ani mai tânăr decât ea. 


Tatăl meu era instalator în Tottenham Court Road şi a lăsat 
moştenire o afacere buna, pe care mama a continuat-o 
împreună cu domnul Hardy, maistrul; dar domnul Windibank, 
când a venit, a făcut-o să vândă afacerea, căci el avea un 
statut superior, fiind comis-voiajor în domeniul vinurilor. Au 
obţinut patru mii şapte sute de lire pentru prestigiul şi 
profitul afacerii, ceea ce nu era nici pe departe cât ar fi 
obţinut tatăl meu dacă ar fi trăit. 

Mă aşteptasem să-l văd pe Sherlock Holmes enervându- 
se din pricina acestei istorisiri dezlânate şi fără noimă, dar, 
dimpotrivă, el o ascultase cu cea mai mare atenţie. 

—Venitul dumneavoastră personal provine din afacere?, 
întreba el. 

— O, nu, domnule. Este separat şi mi-a fost lăsat 
moştenire de unchiul Ned din Auckland. E în acţiuni 
neozeelandeze, care produc o dobândă de 4,5 la sută. Suma 
a fost de două mii cinci sute de lire, dar eu nu mă pot atinge 
decât de dobândă. 

— Mă interesaţi foarte mult, zise Holmes. Şi, din 
moment ce încasaţi o sumă atât de mare precum o suta de 
lire pe an, cu ceea ce mai câştigaţi pe deasupra, fără îndoială 
ca faceţi călătorii şi vă răsfăţaţi cât de mult puteţi. Cred că o 
doamnă singură se poate descurca foarte bine cu un venit de 
vreo şaizeci de lire. 

— M-aş putea descurca şi cu mult mai puţin decât atât, 
domnule Holmes. Dar trebuie să înţelegeţi că, atât timp cât 
voi locui cu părinţii mei, nu vreau să le fiu o povară. 

Prin urmare, se folosesc de banii mei doar cât stau cu 
ei. Bineînţeles, asta este o situaţie temporară. Domnul 
Windibank îmi scoate dobânda în fiecare trimestru şi i-o dă 
mamei mele, iar eu mă descurc destul de bine cu ceea ce 
câştig din dactilografiat. Îmi aduce două monede de un 
penny pe pagină şi de multe ori pot să fac de la cincisprezece 
la douăzeci de pagini pe zi. 

—  Mi-aţi explicat foarte clar care este situaţia 
dumneavoastră, zise Holmes. Acesta este prietenul meu, 
doctorul Watson, în faţa căruia puteţi vorbi la fel de deschis 
ca şi în faţa mea. Acum fiţi amabila şi spuneţi-ne totul despre 
legătura dumneavoastră cu domnul Hosmer Angel. 

Domnişoara Sutherland se înroşi şi începu să se joace 


emoţionată cu franjurile de la haina ei. 

— L-am întâlnit pentru prima oară la balul instalatorilor 
de gaze, zise ea. Aceştia obişnuiau să îi trimită bilete tatălui 
meu când trăia şi, după moartea lui, şi-au adus aminte de noi 
şi i le-au trimis mamei mele. Domnul Windibank n-a vrut sa 
ne lase sa ne ducem. N-a vrut niciodată sa ne lase sa ne 
ducem nicăieri. Se înfuria destul de tare chiar şi din pricina 
faptului că voiam să mă duc la o trataţie oferită de şcoala de 
duminica. Dar de data asta eram hotărâtă să mă duc la bal şi 
cu asta basta; ce drept avea el să mă împiedice? A zis că 
oamenii aceia nu sunt potriviţi pentru noi, când de fapt toţi 
prietenii tatălui meu urmau sa fie acolo, A zis că nu aveam cu 
ce să mă îmbrac, când eu aveam rochia purpurie de pluş pe 
care nici măcar nu o scosesem din dulap. In cele din urmă, 
când a văzut că nimic altceva nu merge, a plecat în Franţa cu 
afaceri; dar eu şi mama ne-am dus la bal cu domnul Hardy, 
fostul nostru maistru, şi acolo l-am întâlnit pe domnul 
Hosmer Angel. 

— Bănuiesc că domnul Windibank, la întoarcerea sa din 
Franţa, a fost foarte supărat din cauza faptului că v-aţi dus la 
bal, zise Holmes. 

— Dimpotrivă, s-a purtat foarte frumos când a auzit 
despre acest lucru. Îmi amintesc că a râs, a dat din umeri şi a 
zis că nu are niciun rost să-i interzici ceva unei femei, pentru 
ca o să facă tot cum vrea ea. 

— Înţeleg. Prin urmare, la balul instalatorilor de gaze aţi 
întâlnit un domn pe nume Hosmer Angel. 

— Da, domnule. L-am întâlnit în seara aceea, iar el a 
venit la noi a doua zi să ne întrebe dacă ajunsesem cu bine 
acasă. După aceea, ne-am întâlnit... adică m-am întâlnit de 
două ori cu el şi am fost să ne plimbăm, dar apoi s-a întors 
tata şi domnul Hosmer Angel n-a mai putut să vină la noi 
acasă. 

— Nu? 

— Pai, tatălui meu nu-i plăceau genul ăsta de lucruri. 
Dacă 

ar fi fost după el, n-ar fi primit niciun musafir şi 
obişnuia să spună că o femeie ar trebui sa fie fericita cu 
familia ei. Dar, aşa cum îi ziceam de multe ori mamei mele, o 
femeie vrea mai întâi să aibă un cerc al ei de prieteni, iar eu 


nu-l aveam încă pe al meu. 

— Dar domnul Hosmer Angel? N-a încercat deloc să vă 
vadă? 

— Ei bine, tatăl meu urma să plece din nou în Franţa în 
săptămâna următoare şi Hosmer mi-a scris şi mi-a zis că ar fi 
mai sigur şi mai bine să nu ne vedem până nu pleacă el. 

Între timp, puteam să ne scriem scrisori, iar el obişnuia 
să-mi scrie în fiecare zi. Luam scrisorile dimineaţa, aşa că 
tata nu avea cum să afle. 

— Eraţi logodita cu domnul respectiv în momentul 
acela? 

— O, da, domnule Holmes. Ne-am logodit după prima 
plimbare pe care am făcut-o împreună. Hosmer — domnul 
Angel — era casier într-un birou din strada Leadenhall şi... 

— Care birou? 

— Asta este partea cea mai proastă, domnule Holmes. 
Nu ştiu. 

— Atunci, unde locuia? 

— Dormea la birou. 

— Şi nu-i ştiţi adresa? 

— Nu — decât ca era strada Leadenhall. 

— Atunci, unde îi trimiteaţi scrisorile? 

— La oficiul poştal din strada Leadenhall, cu menţiunea 
de a fi păstrate până la sosirea destinatarului. El a zis că, 
dacă i le trimiteam la birou, avea să fie tachinat de toţi 
ceilalţi funcţionari pentru că primea scrisori de la o doamna. 
M-am oferit să le bat la maşina, aşa cum făcea el cu scrisorile 
lui, dar n-a vrut să audă de asta. A zis că, atunci când i le 
scriam de mână, păreau că vin de la mine, dar, când erau 
bătute la maşină, simţea mereu că maşina a intervenit între 
noi. Asta nu face decât să vă arate cât de mult ţinea la mine. 
domnule Holmes, şi micile lucruri la care se gândea. 

— Este foarte sugestiv, zise Holmes. Am fost mereu de 
părere că micile lucruri sunt intr-adevăr cele mai importante. 
Va puteţi aminti şi alte lucruri mici despre domnul Hosmer 
Angel? 

— Era un om foarte timid, domnule Holmes. Prefera să 
se plimbe cu mine mai degrabă în timpul serii decât ziua. 
Zicea că urăşte să se ascundă. Era foarte modest şi foarte 
politicos. Chiar şi vocea lui era blândă. Mi-a spus ca avusese 


un abces şi i se umflaseră glandele când era tânăr şi din 
această cauză avea gâtul slăbit şi vorbea şovăitor şi şoptit. 
Era mereu bine îmbrăcat, foarte curat şi simplu, dar ochii lui 
erau la fel de slăbiţi ca ai mei şi purta ochelari cu lentile 
fumurii, ca să se protejeze împotriva luminii prea puternice. 

— Ei bine, ce s-a întâmplat când domnul Windibank, 
tatăl dumneavoastră vitreg, a plecat iar în Franţa? 

— Domnul Hosmer Angel a venit din nou la noi acasă şi 
mi-a propus să ne căsătorim înainte ca tatăl meu să se 
întoarcă. Era îngrozitor de serios şi m-a făcut să jur, cu mâna 
pe Biblie, că îi voi fi mereu credincioasă, orice s-ar întâmpla. 
Mama a zis că Hosmer n-a greşit când m-a pus sa jur şi că 
ăsta era un semn al pasiunii lui. Mama a fost de acord cu el 
încă de la început şi ţinea la el chiar mai mult ca mine. Apoi, 
când au vorbit despre ideea de a ne căsători în termen deo 
săptămâna, am început să întreb despre tata; dar ei au zis 
amândoi să nu ne facem griji din pricina lui, ci să-i spunem 
despre căsătorie după aceea; iar mama a zis că va vorbi ea 
cu el şi totul va fi în ordine. Nu prea mi-a plăcut asta, 
domnule Holmes. Mi se părea ciudat să-i cer permisiunea, 
întrucât era doar cu câţiva ani mai mare ca mine; dar nu 
voiam să fac nimic pe ascuns, aşa că i-am trimis o scrisoare 
tatălui meu la Bordeaux, unde se afla birourile companiei 
franceze, dar scrisoarea s-a întors înapoi chiar în dimineaţa 
căsătoriei. 

— Tatăl dumneavoastră plecase deja? 

— Da, domnule; plecase spre Anglia cu puţin înainte de 
a sosi scrisoarea. 

— Ha! Asta da ghinion. Deci, căsătoria dumneavoastră 
a fost aranjată pentru vineri. Urma să aibă loc în biserica? 

— Da, domnule, dar ceremonia urma să fie foarte 
restrânsă. Trebuia să aibă loc la biserica St. Saviour, lângă 
King's Cross; după aceea, urma să luăm micul dejun la 
hotelul St. Pancras. Hosmer a venit sa ne ia într-o birjă, dar, 
întrucât eram două, ne-a urcat pe noi în ea, iarela luato 
trăsură, care s-a întâmplat să fie singura de pe stradă. Noi 
am ajuns primele la biserica şi, atunci când a sosit şi trăsura' 
lui, l-am aşteptat să coboare din ea; dar n-a mai coborât. 
Când vizitiul s-a dat jos de pe capră şi s-a uitat înăuntru, nu 
era nimeni acolo! Vizitiul a zis ca nu-şi putea imagina ce se 


întâmplase cu el, pentru că îl văzuse cu ochii lui urcându-se 
în trăsură. Asta era vinerea trecută, domnule Holmes, iar de 
atunci nu am mai văzut sau auzit nimic care să explice cei s- 
a întâmplat. 

— Mie mi se pare că aţi fost tratată în modul cel mai 
ruşinos cu putinţă, zise Holmes. 

— O, nu, domnule! Era prea bun şi prea nobil ca să mă 
părăsească aşa. Păi, toată dimineaţa aceea mi-a spus că, 
orice-ar fi, trebuie să-i rămân credincioasă; şi chiar dacă s-ar 
întâmpla ceva neprevăzut care să ne despartă, să-mi aduc 
mereu aminte că îi eram promisă şi că el îşi va revendica 
dreptul mai devreme sau mai târziu. Părea o discuţie ciudată 
pentru o dimineaţă în care urma să ne căsătorim, dar ceea ce 
s-a întâmplat după aceea îi dă o semnificaţie. 

— Cu siguranţă. Părerea dumneavoastră este deci că i 
s-a întâmplat o nenorocire neprevăzută? 

— Da, domnule. Cred că a prevăzut vreun pericol, altfel 
nu ar fi. vorbit în felul acela. Şi mai cred că tot ceea cea 
prevăzut el s-a întâmplat. 

— Dar nu aveţi nicio idee ce-ar putea fi acel lucru? 

— Niciun a. 

— Încă o întrebare, vă rog. Cum a reacţionat mama 
dumneavoastră? 

— A fost furioasă şi mi-a zis să nu mai vorbesc 
niciodată despre asta. 

— Şi tatălui dumneavoastră i-aţi spus? 

— Da; a fost de acord cu mine că s-a întâmplat ceva şi 
a fost de părere ca aveam sa aud din nou de Hosmer. Aşa 
cum a zis şi el, ce interes ar avea cineva să mă aducă în faţa 
bisericii şi apoi sa mă părăsească? Daca ar fi împrumutat 
bani de la mine sau dacă s-ar fi căsătorit cu mine şi mi-ar fi 
luat banii, ar fi putut să existe un motiv, dar Hosmer era 
independent din punct de vedere financiar şi nu s-ar fi uitat 
nici măcar la un şiling de-al meu. Şi totuşi, ce s-a putut 
întâmpla? Şi de ce nu mi-a scris? O, aproape că înnebunesc 
gândindu-mă la asta şi nu pot să dorm deloc noaptea! 

Femeia îşi scoase o batistă din manşon şi începu să 
suspine din greu în ea. 

— Mă voi ocupa de cazul dumneavoastră şi nu am nicio 
îndoială că vom ajunge la un rezultat concret, zise Holmes 


ridicându-se. Lăsaţi pe mine greutatea problemei şi nu vă 
mai gândiţi la ea. Mai ales, încercaţi să-l lăsaţi pe domnul 
Hosmer Angel să vă dispară din memorie, aşa cum a dispărut 
şi din viaţa dumneavoastră. 

— Atunci, credeţi ca nu-l voi mai vedea niciodată? 

— Mi-e teamă că nu. 

— Dar ce s-a întâmplat cu el? 

— Lăsaţi-mă pe mine să mă ocup de asta. Aş avea 
nevoie de o descriere exactă a domnului Angel şi de orice 
scrisori de-ale lui pe care mi le puteţi da. 

— l-am publicat dispariţia în numărul de sâmbăta 
trecută al ziarului „The Chronicle“, zise ea. lată anunţul şi 
iată patru scrisori pe care le-am primit de la el. 

— Va mulţumesc. Şi adresa dumneavoastră? 

— Lyon Place nr. 31, Camberwell. 

— Din câte am înţeles, n-aţi ştiut niciodată adresa 
domnului Angel. Unde lucrează tatăl dumneavoastră? 

— Reprezintă firma Westhouse & Marbank, marii 
importatori de vin roşu din strada Fenchurch. 

— Vă mulţumesc. Declaraţia dumneavoastră a fost 
foarte clara. Veţi lăsa hârtiile aici şi amintiţi-vă sfatul pe care 
vi l-am dat. Uitaţi întreaga poveste şi n-o lăsaţi să vă 
afecteze viaţa. 

— Sunteţi foarte amabil, domnule Holmes, dar nu pot 
face asta. Îi voi fi credincioasă lui Hosmer. Mă va găsi 
pregătită atunci când se va întoarce. 

În ciuda pălăriei ridicole şi a feţei stupide, era ceva 
nobil în credinţa simplă a musafirei noastre care ne impuse 
respect. Femeia îşi puse mica grămăjoară de hârtii pe masă 
şi plecă, promițând să revină oricând va fi chemată. 

Sherlock Holmes rămase tăcut pentru câteva minute, 
cu vârfurile degetelor încă unite, cu picioarele întinse şi cu 
ochii în tavan. Apoi dădu jos de pe cuier vechea şi unsuroasa 
pipă de lut, care era un sfătuitor pentru el, şi, după ce o 
aprinse, se rezemă de spătarul scaunului, scoțând rotocoale 
albastre şi groase de fum, cu o expresie de apatie infinită pe 
faţă. 

— E o domnişoară destul de interesantă, remarcă el. Mi 
s-a părut mai interesantă decât mica ei problemă, care, 
apropo, e una cam banală. Dacă vei consulta indexul meu, 


vei găsi cazuri similare în Andover, în '77; şi s-a mai 
întâmplat ceva de genul asta anul trecut, la „The Hague“. Cu 
toate astea, oricât de veche e ideea, au fost câteva detalii 
noi pentru mine. Dar domnişoara în sine a fost extrem de 
instructivă. 

— Se pare că ai remarcat din înfăţişarea ei multe lucruri 
care pentru mine au fost invizibile, am remarcat eu. 

— Nu invizibile, ci neobservate, Watson. N-ai ştiut unde 
să te uiţi şi astfel ţi-a scăpat tot ce era mai important. Nu 
reuşesc niciodată să te fac să-ţi dai seama de importanţa 
mânecilor, de  sugestivitatea unghiilor sau de marile 
probleme care pot atârna de un şiret. Acum, ce ai înţeles din 
înfăţişarea femeii? Fă-mi o descriere. 

— Pai, avea o pălărie de pai de culoarea ardeziei, cu 
boruri largi şi cu o pană cărămizie. Haina ei era neagră, 
cusuta cu mărgele negre şi împodobită cu mici ornamente 
din lignit negru. Rochia ei era maro, mai închisa la culoare 
decât cafeaua, cu pluş violet la guler şi la mâneci. Mânuşile 
ei erau gri şi erau uzate la degetul arătător. Cizmele nu ile- 
am văzut. Avea cercei de aur mici şi rotunzi şi aerul general 
că o duce destul de bine într-un fel vulgar, confortabil şi 
liniştit. 

Sherlock Holmes bătu uşor din palme şi chicoti. 

— Pe cuvântul meu, Watson, progresezi de minune. Te- 
ai descurcat într-adevăr foarte bine. E adevărat că ţi-a scăpat 
tot ce era mai important, dar ai început să prinzi metoda şi te 
pricepi la culori. Nu te încrede niciodată în impresiile 
generale, băiete, ci concentrează-te asupra detaliilor. Eu mă 
uit întotdeauna mai întâi la mâneca unei femei. Când e vorba 
de un bărbat, poate că e mai bine să începi cu genunchii 
pantalonilor. Aşa cum ai văzut şi tu, această femeie avea 
pluş pe mâneci, un material care conserva extraordinar de 
bine urmele. Linia dubla, aflată puţin deasupra încheieturii, 
acolo unde dactilografa se sprijină de masă, era minunat 
conturata. Maşina de cusut laşa o urmă asemănătoare, dar 
numai pe braţul stâng şi în partea laterală, departe de 
degetul cel mare al mâinii, în loc să fie transversală, aşa cum 
era aceasta. Apoi m-am uitat la faţa ei şi, observând urma 
unor ochelari de-o parte şi de alta a nasului, m-am aventurat 
să fac o remarcă referitoare la miopie şi dactilografie, care a 


părut sa o surprindă. 

— Pe mine sigur m-a surprins. 

— Dar era evident, fără îndoială. Apoi, uitându-mă în 
jos, am fost foarte surprins şi interesat să observ că, deşi 
cizmele pe care le purta se asemănau între ele, erau totuşi 
ciudate; una avea un vârf uşor decorat, iar cealaltă avea un 
vârf obişnuit. Una era încheiată doar la doi nasturi din cinci, 
iar cealaltă la primul, la al treilea şi la al cincilea. Când vezi 
ca o domnişoară, care altfel e elegant îmbrăcată, a ieşit din 
casă cu cizme nepotrivite şi pe jumătate încheiate, nu e greu 
să deduci că a plecat în grabă. 

— Şi ce altceva?, am întrebat eu extrem de interesat ca 
întotdeauna de raţionamentul pătrunzător al prietenului meu. 

— Am observat în trecere că scrisese un bilet înainte de 
a pleca de acasă, dar după ce se îmbrăcase. Ai remarcat 
faptul că degetul arătător de la mănuşa ei dreaptă era rupt, 
dar nu ai văzut că atât mănuşa, cât şi degetul erau pătate cu 
cerneală violet. Scrisese în grabă şi înmuiase tocul prea 
adânc în călimară. Asta trebuie să fi fost azi-dimineaţă, altfel 
pata nu s-ar fi văzut atât de clar pe deget. Toate astea sunt 
amuzante, deşi mai degrabă elementare, dar trebuie să mă 
întorc la treabă, Watson. Vrei să-mi citeşti te rog descrierea 
domnului Hosmer Angel din anunţ? 

Am ţinut bucata de ziar în dreptul luminii. 

— Dispărut, în dimineața zilei de paisprezece, un 
domn numit Hosmer Angel. Are aproape un metru şi şaizeci 
şi opt de centimetri, constituție solidă, ten palid, păr negru, 
puțină chelie în mijloc, favoriți negri şi stufoşi şi mustață; 
ochelari cu lentile fumurii, o uşoară deficiență de vorbire. 
Ultima oară când a fost văzut, purta o redingotă neagră din 
mătase, o vestă neagră cu un lanț de ceas tip Albert, din 
aur, şi pantaloni de tweed Harris, de culoare gri, cu 
jambiere maro pe deasupra unor cizme cu laterale din 
cauciuc. Se ştie că lucra într-un birou de pe strada 
Leadenhall, Oricine poate da... 


— E de-ajuns, zise Holmes. În ceea ce priveşte scrisorile 
— continuă el uitându-se peste ele — sunt cât se poate de 
banale. Nu conţin niciun indiciu referitor la domnul Angel, în 
afara faptului că îl citează pe Balzac o dată. Există totuşi un 


lucru remarcabil care îţi va atrage fără îndoiala atenţia. 

— Sunt bătute la maşina, am remarcat eu. 

— Nu numai asta, dar semnătura este şi ea bătută la 
maşină. Uită-te ce frumos scrie „Hosmer Angel“ la sfârşit. 
Cum vezi, are dată, dar nu are adresă, decât „Strada 
Leadenhall”, ceea ce este cam vag. Chestiunea cu semnătura 


este foarte sugestivă — de fapt, putem spune ca e 
hotărâtoare. 
— In ce sens? 


— Dragul meu, e posibil să nu-ţi dai seama ce 
importanţă covârşitoare are? 

— Nu pot să spun că-mi dau seama, decât dacă nu 
cumva omul voia să-şi poată nega semnătura în caz ca era 
acuzat de încălcarea promisiunii. 

— Nu, nu asta era ideea. Cu toate astea, o să scriu 
două scrisori care ar trebui sa rezolve problema. Una este 
pentru o firmă din Londra, cealaltă este pentru tatăl vitreg al 
domnişoarei, domnul Windibank, în care îl întreb daca poate 
veni aici mâine seară la ora şase. Nu strică să tratam şi cu 
rudele de gen masculin. lar acum, doctore, nu putem face 
nimic până nu primim răspuns la scrisori, aşa ca ne putem 
agăța mica problema în cui pentru o vreme. 

Avusesem atâtea motive să cred in capacitatea subtilă 
de a raţiona a prietenului meu şi în extraordinara energie pe 
care o demonstra în acţiune, încât am simţit că trebuie să se 
bazeze pe ceva solid dacă trata cu atâta linişte şi uşurinţă 
misterul deosebit pe care fusese rugat să-l sondeze. Nu ştiam 
sa fi eşuat decât o singură data, în cazul legat de regele 
Boemiei şi de fotografia lrenei Adler; dar când am privit 
înapoi la afacerea cu „Semnul celor patru“ şi la 
extraordinarele împrejurări legate de „Studiul în roşu“, am 
simţit că ar trebui să fie într-adevăr o încâlceală ciudată 
aceea pe care să nu o poată el dezlega. Prin urmare, mi-am 
părăsit prietenul, care încă pufăia din pipa lui neagra de lut, 
cu convingerea că, atunci când aveam să revin în seara 
următoare, aveam să descopăr că deţine toate indiciile care 
urmau să conducă la identitatea mirelui dispărut al 
domnişoarei Mary Sutherland. 

La vremea respectivă, atenţia mea se concentra asupra 
unui caz profesional extrem de grav şi toată ziua următoare 


mi-am petrecut-o la căpătâiul suferindului. Abia aproape de 
ora şase am reuşit să ma eliberez, sa sar într-o birjă şi să mă 
duc în strada Baker, temându-mă că aş putea ajunge prea 
târziu pentru a asista la deznodământul micului mister. Dar l- 
am găsit pe Sherlock Holmes singur, pe jumătate adormit, cu 
trupul lui lung şi slab ghemuit în fotoliu. O grămadă 
impresionantă de sticle şi eprubete şi mirosul înţepător de 
acid. hidrocloric mi-au dat de ştire ca prietenul meu îşi 
petrecuse ziua ocupându-se de chimia care îi era atât de 
dragă. 

— Ei bine, l-ai rezolvat?, am întrebat când am intrat. 

— Da. Era bisulfat de bariu. 

— Nu, nu! Misterul!, am strigat eu. 

— A, asta! Mă gândeam la substanţa la care am lucrat. 
N-a existat niciun mister, deşi, aşa cum am spus ieri, sunt 
câteva detalii interesante. Singurul dezavantaj este că nu 
există, din păcate, nicio lege care să-l pedepsească pe 
ticălos. 

— Cine era şi de ce a părăsit-o pe domnişoara 
Sutherland? 

Nici nu rostisem bine întrebarea, iar Holmes nici nu 
apucase sa deschidă gura ca să-mi răspundă, că se auzi un 
pas greoi pe hol şi o bătaie în uşă. 

— E tatăl vitreg al fetei, domnul James Windibank, zise 
Holmes. Mi-a scris că va veni aici la şase. Intraţi! 

Bărbatul care intră era un individ solid, de statură 
mijlocie, în vârstă de vreo treizeci de ani, ras şi cu tenul 
palid, cu un comportament amabil şi insinuant şi cu nişte 
ochi cenuşii minunaţi, inteligenţi şi pătrunzători. Ne aruncă o 
privire întrebătoare, îşi puse pălăria strălucitoare pe servantă 
şi, înclinându-se uşor, se aşeză pe primul scaun care îi ieşi în 
cale. 

— Bună seara, domnule James Windibank, zise Holmes. 
Cred că această scrisoare bătută la maşină şi în care aţi 
stabilit o întâlnire cu mine pentru ora şase este de la 
dumneavoastră, nu-i aşa? 

— Da, domnule. Mi-e teamă că am întârziat puţin, dar 
n-a depins de mine. Îmi pare rău că domnişoara Sutherland 
v-a deranjat cu această problemă măruntă, căci eu sunt de 
părere că e mult mai bine să nu-ţi speli rufele de genul ăsta 


în public. A venit împotriva dorinţei mele, dar e o tânără 
foarte impulsivă, care se agită uşor, după cum probabil că aţi 
observat, şi e greu de controlat când se hotărăşte să facă 
ceva. Bineînţeles, nu am avut obiecţii prea mari împotriva 
dumneavoastră, întrucât nu aveţi legătură cu poliţia, darnue 
plăcut ca o nefericire familială precum aceasta să fie 
trâmbiţată peste hotare. În plus, este o cheltuială inutilă, căci 
cum aţi putea dumneavoastră să-l găsiţi pe acest Hosmer 
Angel? 

— Dimpotrivă, am toate motivele să cred că voi reuşi 
sa-l descopăr pe domnul Hosmer Angel, zise Holmes liniştit. 

Domnul Windibank tresări violent şi-şi scăpă mănuşile 
pe jos. 

— Sunt încântat să aud asta, zise el.. 

— E curios cum o maşină de scris are la fel de multa 
individualitate ca scrisul unui om, remarcă Holmes. Cu 
excepţia cazului în care sunt noi, nu există două maşini care 
să scrie exact la fel. Unele litere se uzează mai tare ca altele 
şi unele se uzează doar pe o parte. După cum observați în 
acest bilet al dumneavoastră, domnule Windibank, de fiecare 
dată litera „e“ este neclară, iar litera „r“ are un mic defect. 
Mai sunt vreo paisprezece alte caracteristici, dar acestea 
sunt cele mai evidente. 

— Ne scriem toată corespondenţa la maşina de scris de 
la birou, care e fără îndoială puţin uzată, răspunse musafirul 
nostru uitându-se pătrunzător la Holmes cu ochii lui 
strălucitori. 

— Şi acum vă voi arăta ceva ce este cu adevărat 
interesant, domnule Windibank, continuă Holmes. Mă 
gândesc să mai scriu o monografie zilele astea despre 
maşina de scris şi legătura ei cu delictul. Este un subiect 
căruia i-am acordat o oarecare atenţie. Am aici patru scrisori 
despre care se spune că provin de la omul dispărut. Sunt 
toate bătute la maşină. In fiecare caz, nu numai că „e'“-urile 
sunt neclare şi „r“-urile au un defect, dar, dacă doriţi să 
folosiţi lupa mea, veţi observa că sunt prezente şi celelalte 
paisprezece caracteristici la care am făcut aluzie. 

Domnul Windibank sări în picioare şi îşi luă pălăria. 

— Nu am timp de pierdut cu genul ăsta de discuţii 
fantastice, domnule Holmes, zise el. Dacă puteţi prinde omul, 


prindeţi-l şi anunţaţi-mă când aţi reuşit să o faceţi. 

— Desigur, zise Holmes ducându-se la uşă şi răsucind 
cheia în broască. Atunci, vă anunţ că l-am prins! 

— Cum? Unde?, strigă domnul Windibank albindu-se la 
faţă şi uitându-se în jurul lui ca un şobolan prins în capcană. 

— O, n-are rost —chiar nu are, zise Holmes cu 
suavitate. Nu aveţi nicio posibilitate de scăpare, domnule 
Windibank. Este o chestiune prea transparentă şi n-a fost 
drăguţ din partea dumneavoastră să spuneţi că era imposibil 
pentru mine să rezolv o problemă atât de simplă. Exact! 
Aşezaţi-vă şi haideţi să discutăm. 

Musafirul nostru se prăbuşi pe un scaun, cu o faţă 
înspăimântătoare şi cu broboane de transpiraţie strălucindu-i 
pe frunte. 

— Nu... nu e ilegal, se bâlbâi el. 

— Tare mă tem că nu. Dar, între noi fie vorba, domnule 
Windibank, a fost cea mai crudă şi egoistă înşelătorie 
meschină pe care am întâlnit-o vreodată. Eu o să trec în 
revistă evenimentele, iar dumneavoastră mă puteţi 
contrazice dacă greşesc. 

Domnul Windibank stătea grămadă pe scaunul lui, cu 
capul în piept, ca un om complet zdrobit, Holmes îşi puse 
picioarele pe colţul poliţei şemineului şi, rezemându-se de 
spătarul scaunului, cu mâinile în buzunar, începu să 
vorbească, mai degrabă cu el însuşi decât cu noi. 

— Un om s-a căsătorit pentru bani cu o femeie mult mai 
în vârstă decât el şi s-a bucurat de banii fiicei acesteia atât 
timp cât fata locuia cu ei, zise el. Era o sumă considerabilă 
pentru nişte oameni în situaţia lor, iar pierderea ei i-ar fi 
afectat serios. Merita efortul de a o păstra. Fata era bună şi 
prietenoasă, afectuoasă şi simţitoare din fire, aşa că era 
evident că, având aceste avantaje personale şi micul ei venit, 
nu putea să rămână mult timp singură. Căsătoria ei ar 
însemna desigur pierderea a o sută de lire pe an; prin 
urmare, ce face tatăl ei vitreg ca să împiedice acest lucru? O 
ţine bineînţeles în casă şi îi interzice să caute tovărăşia celor 
de vârsta ei. Dar descoperă curând că fata nu se va supune o 
veşnicie. Ea se încăpăţânează, insistă asupra drepturilor ei şi, 
în cele din urmă, îşi anunţă intenţia fermă de a se duce la un 
anume bal. Ce face atunci isteţul ei tată vitreg? Concepe o 


idee pentru care merită laude mai mult capul decât inima lui. 
Cu încuviințarea şi ajutorul soţiei sale, omul se deghizează, 
îşi ascunde ochii pătrunzători în spatele unor ochelari cu 
lentile fumurii, îşi maschează faţa cu o mustață şi o pereche 
de favoriţi stufoşi, îşi transformă vocea puternică într-o 
şoaptă insinuantă şi, bazându-se de asemenea pe miopia 
fetei, apare sub forma domnului Hosmer Angel şi ţine la 
distanţa alţi pretendenți, prefăcându-se că este el însuşi 
îndrăgostit, 

— La început a fost doar o glumă, gemu musafirul 
nostru. Nu ne-am gândit niciodată că o să se lase purtată de 
val într-o aşa măsură. 

— E foarte probabil că nu. Oricum ar fi, tânăra s-a lăsat 
fără doar şi poate purtată de val şi, convinsă fiind că tatăl ei 
vitreg era în Franţa, nu i-a trecut nicio clipă prin cap să 
bănuiască o înşelătorie. Era flatată de atenţiile domnului 
respectiv şi efectul a fost sporit de admiraţia exprimată cu 
voce tare de mama ei. Apoi, domnul Angel a început să vină 
în vizită, deoarece era evident că afacerea trebuia împinsă 
până unde se putea, dacă se voia obţinerea unui efect real. 
Au avut loc întâlniri şi o logodnă, ceea ce a împiedicat ca 
afecțiunea fetei să se întoarcă spre altcineva. Dar înşelătoria 
nu mai putea fi continuată la nesfârşit. Aceste pretinse 
călătorii în Franţa erau mai degrabă incomode. Era clar că 
toată povestea trebuia terminată într-un mod atât de 
dramatic, încât sa lase o impresie permanentă asupra fetei şi 
să o împiedice pentru mult timp să accepte vreun alt 
pretendent. De aici acele jurăminte de credinţa făcute cu 
mâna pe Biblie şi tot de aici aluziile la posibilitatea ca ceva 
să se întâmple chiar în dimineaţa nunţii. James Windibank 
voia ca domnişoara Sutherland să fie atât de legată de 
Hosmer Angel şi atât de nelămurită în privinţa sorții lui, încât, 
cel puţin zece ani de atunci înainte, să refuze să asculte 
cuvintele vreunui alt bărbat. A adus-o până în pragul bisericii 
şi apoi, întrucât nu putea merge mai departe, a dispărut în 
mod convenabil, folosindu-se de vechiul truc de a intra pe o 
portieră a trăsurii şi de a ieşi pe cealaltă. Cred că aşa au 
decurs evenimentele, domnule Windibank! 

In timp ce Holmes vorbise, musafirul nostru îşi 
recăpătase puţin încrederea în sine, iar acum se ridică în 


picioare, cu un rânjet glacial pe faţa lui palida. 

— Poate că a fost aşa, poate că nu, domnule Holmes, 
zise el. Dar dacă sunteţi chiar atât de isteţ, ar trebui să ştiţi 
ca dumneavoastră încălcaţi legea în acest moment, nu eu, N- 
am făcut nimic ilegal din capul locului, dar atât timp cât 
dumneavoastră ţineţi uşa aceea încuiată» puteţi fi acuzat de 
atac şi constrângere ilegală. 

— Aşa cum spuneţi, legea nu vă poate atinge, zise 
Holmes descuind uşa şi dând-o de perete. Cu toate astea, n-a 
existat niciodată un om care să merite mai mult ca 
dumneavoastră să fie pedepsit. Dacă tânăra are un frate sau 
un prieten, acesta ar trebui să vă biciuiască zdravăn. Pe toţi 
sfinţii!, continuă el înroşindu-se de mânie la vederea 
rânjetului batjocoritor de pe faţa omului. Nu face parte din 
îndatoririle mele faţă de client, dar am o cravaşă de 
vânătoare la îndemână şi cred că o să-mi ofer plăcerea de 
a... 

Se îndreptă iute spre bici, dar, înainte de a putea pune 
mâna pe el, se auzi un zgomot sălbatic de paşi pe scări, uşa 
grea de la hol se trânti şi, de la fereastră, îl văzurăm pe 
domnul James Windibank alergând cu toata viteza pe stradă. 

— Ce ticălos cu sânge rece!, zise Holmes râzând, 
aruncându-se din nou pe scaun. Individul ăsta o s-o ţină din 
delict în delict până când o să facă ceva foarte grav şi o să 
sfârşească spânzurat. Într-un fel, cazul n-a fost complet lipsit 
de interes. 

— Nu pot să-mi dau seama în întregime care au fost 
toate etapele raţionamentului tău, am remarcat eu. 

— Păi, era bineînţeles evident încă de la început că 
domnul Hosmer Angel trebuia să aibă un motiv serios ca să 
se comporte atât de curios şi era la fel de clar că, din câte ne 
puteam da seama, singurul care profita cu adevărat de pe 
urma incidentului era tatăl vitreg. Apoi, era sugestiv faptul că 
aceşti doi bărbaţi nu erau niciodată împreună, ci unul 
întotdeauna apărea când celălalt era plecat. La fel de 
sugestive erau lentilele fumurii şi vocea ciudată, amândouă 
ducând cu gândul la o deghizare, la fel ca şi favoriţii stufoşi. 
Bănuielile mele au fost confirmate de ciudatul fapt ca îşi 
bătea semnătura la maşină, ceea ce, bineînţeles, sugera că 
scrisul lui de mână îi era atât de cunoscut femeii, încât 


aceasta ar fi putut să recunoască până şi cea mai mică 
mostră. Toate aceste fapte izolate, împreună cu mai multe 
amănunte, indicau acelaşi lucru. 

— Şi cum le-ai verificat? 

— Odată ce mi-am identificat omul, era uşor să 
coroborez faptele. Ştiam la ce firmă lucrează. Am luat 
descrierea tipărită în ziar, am eliminat din ea tot ceea ce 
putea fi rezultatul unei deghizări — favoriţii, ochelarii, vocea 
— şi am trimis-o la firmă, cu rugămintea de a mă informa 
dacă aceasta corespundea vreunuia dintre reprezentanţii lor. 
Observasem deja particularităţile maşinii de scris şi i-am 
trimis omului respectiv o scrisoare pe adresa de la birou. 
Intrebându-l dacă poate veni aici. După cum m-am aşteptat, 
răspunsul primit de la el era bătut la maşină şi conţinea 
aceleaşi defecte banale, dar specifice. Cu aceeaşi poştă am 
primit o scrisoare de la Westhouse & Marbank, din strada 
Fenchurch, în care mi se spunea că descrierea corespunde 
perfect unuia dintre angajaţii lor, James Windibank. Asta e 
tot. 

— Şi domnişoara Sutherland? 

— Dacă îi spun, n-o să mă creadă. Poate că îţi aminteşti 
vechea zicală persană: „Pericolul îl paşte pe cel care ia puiul 
de tigru, tot aşa cum îl paşte pe cel care îi răpeşte o iluzie 
unei femei.“ Hafiz are la fel de multă înţelepciune ca Horaţiu 
şi tot atâtea cunoştinţe despre lume. 


Sfârşit 


Misterul din Valea Boscombe 


Într-o dimineaţă, eu şi soţia mea ne luam micul dejun, 
când servitoarea aduse o telegramă. Era de la Sherlock 
Holmes şi suna în felul următor: 


Ai câteva zile la dispoziţie? Tocmai am primit o 
telegramă din vestul Angliei în legătură cu tragedia din 
Valea Boscombe. Aş fi bucuros dacă ai veni cu mine. Aerul şi 
peisajul sunt perfecte. Plecam din gara Paddington cu trenul 
de 11.15. 


— Ce spui, dragul meu?, zise soţia mea uitându-se la 
mine. Te vei duce? 

— Chiar nu ştiu ce să spun. Am o listă destul de lungă 
de pacienţi în momentul de faţă. 

— Anstruther o să se ocupe de ei în locul tău. Ai devenit 
cam palid în ultima vreme. Cred că schimbarea o să-ţi prindă 
bine şi ştiu că eşti întotdeauna foarte interesat de cazurile 
domnului Holmes. 

— AŞ fi nerecunoscător să nu fiu interesat, având în 
vedere ce am câştigat de pe urma unuia dintre ele, am 
răspuns eu. Dar, dacă vreau să mă duc, trebuie să îmi fac 
imediat bagaj ele, căci nu am la dispoziţie decât o jumătate 
de oră. 

Experienţa mea din Afganistan avusese cel puţin 
efectul de a mă transforma într-un călător prompt şi rapid. 
Nevoile mele erau puţine şi simple, astfel că, mai devreme 
decât prevăzusem, mă aflam într-o birjă cu tot cu valiză, 
îndreptându-mă spre gara Paddington. Sherlock Holmes se 
plimba de colo-acolo pe peron, iar mantaua lungă şi gri cu 
care era îmbrăcat şi chipiul de pânză strâns pe cap îi făceau 
silueta înaltă şi sfrijită să pară şi mai înaltă şi mai sfrijită. 

— E într-adevăr foarte drăguţ din partea ta ca ai venit, 
Watson, zise el. Înseamnă enorm de mult pentru mine să am 
pe cineva pe care să mă pot baza în totalitate. Ajutorul local 
este întotdeauna fie nefolositor, fie părtinitor. Dacă eşti 
amabil să ţii ocupate cele două locuri din colţ, eu o să mă 
duc să cumpăr biletele. 


Eram singuri în vagon, cu excepţia unui vraf imens de 
ziare pe care Holmes le adusese cu el. Stătu îngropat în ele, 
scormonind şi citind, luând din când în când notițe şi 
meditând, până când trecurăm de Reading. Atunci le făcu 
deodată pe toate pachet şi le aruncă în plasa de bagaje. 

— Ai auzit ceva despre caz?, întrebă el. 

— Absolut nimic. N-am mai citit un ziar de zile întregi. 

—Relatările din presa londoneză nu sunt complete. 
Tocmai am răsfoit cele mai recente ediţii ale ziarelor ca să 
stăpânesc detaliile. Din câte am înţeles, pare sa fie unul din 
acele cazuri pe cât de simple, pe atât de dificile. 

— Asta sună puţin cam paradoxal. 

— Dar e cât se poate de adevărat. Unicitatea este 
aproape întotdeauna un indiciu. Cu cât o crimă este mai 
ştearsă şi mai banala, cu atât este mai greu de rezolvat. In 
acest caz, totuşi, există dovezi serioase împotriva fiului celui 
ucis. 

— Prin urmare, e vorba de o crimă? 

— Aşa se presupune. Nu voi lua nimic de bun până când 
nu voi avea ocazia să cercetez personal cazul. O să-ţi explic 
în câteva cuvinte cum stau lucrurile, atât cât am putut să 
înţeleg şi eu. 

Valea Boscombe este o regiune de ţara, nu departe de 
Ross, în Herefordshire. Cel mai mare proprietar de pământuri 
din acel loc este un anume domn John Turner, care şi-a făcut 
averea în Australia şi s-a întors acum câţiva ani în vechea 
patrie. Una din fermele pe care le avea, adică ferma 
Hatherley, i-a fost închiriată domnului Charles McCarthy, care 
era şi el un fost australian. Cei doi bărbaţi se cunoscuseră în 
colonii, aşa că a fost firesc să se stabilească pe cât se poate 
mai aproape unul de celălalt atunci când au venit în Anglia. 
Turner era mai bogat, astfel că McCarthy a devenit chiriaşul 
lui, dar se pare că au rămas pe picior de egalitate perfectă, 
întrucât erau frecvent împreună. McCarthy avea un fiu de 
optsprezece ani, iar Turner avea o fiică de aceeaşi vârstă, 
dar niciunuia dintre ei nu-i mai trăia soţia. Se pare că au 
evitat compania familiilor engleze din vecinătate şi au dus o 
viaţă retrasă, deşi celor doi McCarthy le plăcea sportul şi 
erau des văzuţi la întrunirile sportive din regiune. McCarthy 
ţinea doi servitori — un bărbat şi o fată. Turner avea o 


gospodărie mare şi ţinea cel puţin şase. Asta e tot ce am 
putut să aflu despre familii. Şi acum faptele. 

În data de 3 iunie, adică lunea trecută, McCarthy a 
plecat de la Hatherey pe la ora trei după-amiază şi s-a 
îndreptat spre balta Boscombe, care este un lac mic, format 
în urma revărsărilor râului care curge prin Valea Boscombe. 
Dimineaţă fusese cu servitorul lui la Ross şi îi spusese 
acestuia că trebuie să se grăbească, întrucât avea o întâlnire 
importantă la ora trei. Nu s-a mai întors niciodată de la 
respectiva întâlnire. 

De la ferma Hatherley până la balta Boscombe sunt 
vreo patru sute de metri şi doi oameni l-au văzut parcurgând 
această distantă, O bătrână, al cărei nume nu este 
menţionat, şi William Crowder, un paznic aflat în slujba 
domnului Turner. Amândoi martorii declara că domnul 
McCarthy era singur. Paznicul adaugă că, la câteva minute 
după ce a trecut domnul McCarthy, l-a văzut pe fiul acestuia, 
domnul James McCarthy, mergând în aceeaşi direcţie, cu o 
puşcă sub braţ. După părerea lui, tatăl încă se mai zărea în 
momentul respectiv, iar fiul îl urmărea. Nu s-a mai gândit la 
asta până când a auzit în acea seară de tragedia care se 
petrecuse. 

Cei doi McCarthy au fost apoi văzuţi după ce paznicul 
William Crowder i-a pierdut din vedere. Balta Boscombe este 
înconjurată de o pădure deasă, cu puţină iarbă şi ceva trestii 
pe margine. O fată de paisprezece ani, Patience Moran, care 
e fiica pădurarului de pe domeniul Boscombe, era în pădure 
şi aduna flori. Ea spune că, în timp ce se afla acolo, i-a văzut 
la marginea pădurii, în apropierea lacului, pe cei doi 
McCarthy, iar aceştia păreau că se ceartă violent. L-a auzit 
pe bătrânul McCarthy adresându-i cuvinte urâte fiului său şi l- 
a văzut pe acesta din urmă ridicând mâna, ca şi cum ar fi 
vrut să-şi lovească tatăl. Fata a fost atât de înspăimântată de 
violenţa lor, încât a fugit şi, când a ajuns acasă, i-a spus 
mamei ei că i-a lăsat pe cei doi McCarthy certându-se în 
apropiere de balta Boscombe şi că îi era teamă că se vor lua 
la bătaie. Abia rostise aceste cuvinte, că tânărul McCarthy a 
venit în fugă la cabană să spună că l-a găsit pe tatăl lui mort 
în pădure şi să-i ceară ajutor pădurarului. Era foarte agitat, 
fără puşcă şi far a pălărie, iar pe mâna dreaptă şi pe mânecă 


avea urme de sânge proaspăt. Urmându-l pe tânăr, au 
descoperit cadavrul întins pe iarbă, lângă lac. Capul fusese 
lovit în repetate rânduri cu un obiect greu şi contondent. 
Rănile erau de aşa natură, încât se putea foarte bine să fi 
fost făcute cu patul puştii tânărului, care a fost găsită zăcând 
în iarbă, la câţiva paşi de cadavru. In aceste împrejurări, 
tânărul a fost arestat pe loc şi, întrucât la ancheta de marţi s- 
a dat verdictul de „omor cu premeditare”, a fost adus 
miercuri în faţa magistraţilor din Ross, care au trimis cazul la 
Curtea cu juri. Astea sunt principalele fapte ale cazului, aşa 
cum au fost prezentate în faţa procurorului şi a judecătoriei 
polițienești. 

— Nici nu-mi pot imagina un caz mai acuzator, am 
remarcat eu. Nu cred să fi existat vreodată dovezi 
circumstanțiale care să arate vinovăția unui criminal aşa cum 
o arată acestea. 

— Dovezile circumstanțiale sunt foarte înşelătoare, 
răspunse Holmes gânditor. Par să indice fără putință de 
tăgadă un lucru, dar, dacă îţi schimbi un pic punctul de 
vedere, descoperi că indică la fel de incontestabil ceva cu 
totul diferit. Totuşi, trebuie mărturisit faptul că, în ceea ce-l 
priveşte pe tânăr, cazul împotriva lui pare extrem de grav şi 
este foarte posibil ca el să fie într-adevăr vinovatul. Dar 
există câteva, persoane din regiune, printre care se numără 
şi domnişoara Turner, fiica proprietarului din vecinătate, care 
cred în nevinovăția lui şi care l-au angajat pe Lestrade — pe 
care ţi-l aminteşti probabil în legătură cu „Studiul în roşu“ — 
să rezolve cazul în favoarea tânărului. Lestrade, fiind 
oarecum încurcat, mi-a cerut ajutorul şi iată cum doi domni 
de vârstă mijlocie călătoresc acum spre vest cu optzeci de 
kilometri la oră, în loc să-şi digere liniştiţi micul dejun acasă. 

—Mi-e teamă că faptele sunt atât de evidente, încât nu 
vei câştiga prea multa reputaţie de pe urma cazului acesta. 

— Nu e nimic mai înşelător decât un fapt evident, 
răspunse el râzând. În plus, s-ar putea să găsim alte fapte 
evidente care să nu fi fost deloc evidente pentru domnul 
Lestrade. Mă cunoşti prea bine ca să crezi că mă laud atunci 
când spun că fie îi voi confirma, fie îi voi distruge teoria prin 
mijloace pe care el este incapabil să le folosească sau măcar 
să le înţeleagă. Ca să dau un exemplu la îndemână, eu văd 


foarte clar că, în dormitorul tău, fereastra e în partea 
dreaptă, dar mă îndoiesc că domnul Lestrade ar fi observat 
un fapt atât de evident ca acesta. 

— Cum Dumnezeu... 

— Dragul meu prieten, te cunosc foarte bine. Cunosc 
curăţenia militară care te caracterizează. Te bărbiereşti în 
fiecare dimineaţă şi, având în vedere anotimpul în care 
suntem, te bărbiereşti la lumina soarelui; dar, din moment ce 
bărbieritul tău e din ce în ce mai incomplet când ajungi în 
partea stângă, până când devine de-a dreptul neglijent în 
dreptul maxilarului, este cu siguranţă foarte clar că acea 
parte e mai puţin luminată decât cealaltă. Nu mi-aş putea 
imagina un om cu obiceiurile tale uitându-se în oglindă, cu 
lumina venindu-i din faţă, şi mulţumindu-se cu un astfel de 
rezultat. Nu spun lucrul ăsta decât ca să dau un exemplu 
banal de observaţie şi deducție. In asta constă meseria mea 
şi este posibil să ne fie de ajutor în investigația care ne 
aşteaptă. Sunt câteva amănunte care au ieşit la lumină în 
perioada anchetei şi care merită luate în considerare. 

— Ce amănunte? 

— Se pare că arestarea tânărului nu a avut loc imediat, 
ci după întoarcerea la ferma Hatherley. Atunci când 
inspectorul de poliţie l-a informat că este prizonier, tânărul a 
zis că nu era surprins să audă acest lucru şi că nu primea 
decât ceea ce merita. Această remarcă a lui a avut efectul de 
a înlătura orice urmă de îndoială care ar fi putut exista în 
mintea procurorului. 

— A fost o mărturisire!', am exclamat eu. 

— Nu, pentru ca a fost urinată de afirmarea 
nevinovăţiei. 

— Venind după atâtea evenimente acuzatoare, a fost o 
remarcă cel puţin suspicioasă. 

— Dimpotrivă, zise Holmes. Este cea mai strălucitoare 
rază de lumina pe care o văd acum printre nori. Oricât de 
nevinovat ar fi el, nu putea sa fie atât de imbecil încât sa nu- 
şi dea seama că circumstanţele erau împotriva lui. Daca ar fi 
părut surprins de arestarea lui sau dacă s-ar fi prefăcut 
indignat, aş fi considerat asta extrem de suspicios, pentru că 
o astfel de surpriză sau de indignare, date fiind împrejurările, 
nu ar fi un lucru normal, dar ar putea să i se pară cea mai 


bună strategie unui om care are ceva de ascuns. Faptul ca 
tânărul a acceptat cu sinceritate situaţia arată fie că e 
nevinovat, fie că e un om cu o deosebită stăpânire de sine. 
Cât despre remarca lui referitoare la faptul că primea ceea ce 
merita, nici asta nu a fost neobişnuita dacă te gândeşti că a 
stat lângă cadavrul tatălui său şi că nu e nicio îndoială că, 
exact în acea zi, îşi uitase atât de mult datoria filială, încât sa 
se certe cu el şi chiar să ridice mâna ca şi cum ar fi vrut să-l 
lovească, conform celor spuse de fetiţă, a cărei mărturie este 
extrem de importantă. Mustrarea de sine şi căinţa din 
remarca lui mi se par mai degrabă semnele unei conştiinţe 
curate decât ale uneia pătate. 

Am clătinat din cap. 

— Mulţi oameni au fost spânzurați pe baza unor dovezi 
mult mai neînsemnate ca astea, am remarcat eu. 

— Da, da, aşa este. Şi mulţi oameni au fost spânzurați 
pe nedrept. 

— Care este versiunea tânărului? 

— Mi-e teamă că nu e prea încurajatoare pentru cei 
care îl susţin, deşi sunt câteva amănunte sugestive în ea. O 
găseşti aici şi poţi să o citeşti şi tu. 

Holmes scoase din grămadă o copie a ziarului din 
Herefordshire şi, după ce dădu pagina, îmi arătă paragraful 
care relata declaraţia dată de tânăr despre cele întâmplate. 
M-am instalat mai bine în colţul vagonului şi am citit totul cu 
mare atenţie. 

lată ce scria: 


Domnul James McCarthy, unicul fiu al decedatului, a 
fost chemat apoi să depună mărturie după cum urmează: 

Fusesem plecat la Bristol pentru trei zile şi tocmai mă 
întorsesem luni dimineață, pe data de 3. Tatăl meu nu era 
acasă când am sosit şi servitoarea mi-a spus că se dusese 
la Ross cu John Cobb, celălalt servitor al nostru. Curând 
după întoarcerea mea, am auzit zgomot de roți în curte şi, 
uitându-mă pe fereastră, l-am văzut coborând din trăsură şi 
ieşind repede din curte, deşi nu mi-am dat seama în ce 
direcție se ducea. Apoi, eu mi-am luat puşca şi m-am 
îndreptat spre balta Boscombe, cu intenția de a vizita 
crescătoria de iepuri, care se află în partea cealaltă a 


lacului. Pe drum m-am întâlnit cu paznicul William Crowder, 
așa cum a spus şi el în declarația lui; dar greşeşte crezând 
că imi urmăream tatăl. N-aveam nici cea mai vagă idee că 
acesta era în fața mea. Când am ajuns la vreo nouăzeci de 
metri distanţă de lac, am auzit pe cineva strigând „Cooee!” 
care era semnalul obişnuit dintre mine şi tatăl meu. Atunci 
am grăbit pasul şi l-am găsit pe tata stând lângă lac. A 
părut foarte surprins sa mă vadă şi m-a întrebat destul de 
aspru ce căutam acolo. A urmat o discuţie care a dus la 
cuvinte urâte şi aproape la lovituri, căci tatăl meu era un 
om cu un temperament foarte violent. văzând că nu-şi mai 
controlează furia, l-am părăsit şi am luat drumul înapoi spre 
ferma Hatherley. Dar nu făcusem nicio sută patruzeci de 
metri, când am auzit un strigăt îngrozitor în spatele meu, 
care m-a făcut sa alerg înapoi. Mi-am găsit tatăl zăcând pe 
jos, cu nişte răni teribile la cap. Mi-am aruncat puşca şi l-am 
luat în brațe, dara murit aproape imediat. Am stat în 
genunchi lângă el vreo câteva minute, apoi m-am dus la 
pădurarul domnului Turner să-i cer ajutorul, casa lui fiind 
cea mai apropiată. N-am văzut pe nimeni lângă tatăl meu 
atunci când m-am întors şi nu am nici cea mai vagă idee 
cum a fost rănit. Nu era un om îndrăgit, fiind oarecum rece 
şi sever din fire, dar, din câte ştiu eu, nu avea niciun 
duşman. Altceva nu mai Ştiu. 

PROCURORUL: V-a spus tatăl dumneavoastră ceva 
înainte de a muri? 

MARTORUL: A mormăit câteva cuvinte, dar nu am 
putui să aud decât ceva referitor la un şobolan. 

PROCURORUL: Ce ați înțeles din asta? 

MARTORUL: Nu am înţeles nimic. Am crezut că delira. 

PROCURORUL: Din ce cauză v-aţi certat cu tatăl 
dumneavoastră? 

MARTORUL: Aş prefera să nu răspund. 

PROCURORUL, Mi-e teamă că trebuie să insist. 

MARTORUL: Îmi este imposibil să vă spun. Vă asigur că 
nu are nicio legătură cu tragedia care a urmat. 

PROCURORUL: Asta va decide Curtea. Nu e nevoie să 
vă atrag atenția că refuzul dumneavoastră de a răspunde 
vă va prejudicia serios cazul în decursul unor viitoare 
proceduri. 


MARTORUL: Trebuie să refuz în continuare. 

PROCURORUL: Am înţeles că strigătul „Cooee“ era un 
semnal obişnuit între dumneavoastră şi tatăl 
dumneavoastră. 

MARTORUL; Aşa este. 

PROCURORUL: Atunci cum se face că a scos acest 
strigăt înainte să vă vadă şi chiar înainte sâ afle că v-aţi 
întors de la Bristol? 

MARTORUL (extrem de încurcat): Nu ştiu. 

UN JURAT; Când v-ati întors la auzul strigătului şi l-aţi 
găsit pe tatăl dumneavoastră rănit mortal, ați văzut ceva 
care să vă stârnească bănuielile? 

MARTORUL; Nimic concret. 

PROCURORUL: Ce vreți să spuneți? 

MARTORUL: Eram atât de tulburat şi de agitat când 
am alergat spre lac, încât nu mă puteam gândi la nimic 
altceva decât la tatăl meu. Cu toate astea, am vaga 
impresie că, în timp ce alergam, la stânga mea era ceva 
întins pe jos. Mi s-a părut a fi ceva de culoare gri, un fel de 
haină sau poate un pled. Când m-am ridicat de lângă tatăl 
meu, m-am uitat în jur, dar dispăruse. 

PROCURORUL: Vreti să spuneţi că a dispărut înainte 
de a vă duce după ajutor? 

MARTORUL: Da, a dispărut. 

PROCURORUL: Nu vă puteți da seama ce era? 

MARTORUL: Nu; aveam doar sentimentul că era ceva 
acolo. 

PROCURORUL: La ce distanță de cadavru? 

MARTORUL; La vreo zece metri. 

PROCURORUL: Şi la ce distanță de marginea pădurii? 

MARTORUL: Cam la fel. 

PROCURORUL: înseamnă că, dacă acel ceva a fost luat 
de acolo, asta s-a întâmplat în timp ce dumneavoastră vă 
aflați la circa zece metri distantă? 

MARTORUL: Da, dar eram cu spatele. 

Aici s-a încheiat interogarea martorului. 


— Văd că procurorul a fost cam aspru cu tânărul 
McCarthy în remarcele lui din încheiere, am zis eu, uitându- 
mă în josul articolului. Atrage pe bună dreptate atenţia 


asupra contradicţiei referitoare la faptul că tatăl tânărului i-a 
trimis acestuia semnalul înainte să-l vadă, asupra refuzului 
său de a da detalii despre discuţia avută cu tatăl lui, precum 
şi asupra relatării lui ciudate cu privire la ultimele cuvinte ale 
tatălui său. Aşa cum remarcă şi procurorul, toate astea sunt 
împotriva fiului. 

Holmes râse în sinea lui şi se tolăni pe perne. 

— Şi tu, şi procurorul v-aţi dat osteneală să scoateţi în 
evidentă chiar elementele care sunt în favoarea tânărului, 
zise el. Nu vezi că îi atribui alternativ meritul de a avea când 
prea multa imaginaţie, când prea puţină? Prea puţină, dacă 
nu a putut să inventeze un motiv de ceartă care i-ar fi atras 
simpatia juriului; prea multă, dacă a putut născoci ceva atât 
de exagerat precum nişte ultime cuvinte referitoare la un 
şobolan şi incidentul cu pânza care a dispărut. Nu, domnule. 
Eu o să abordez cazul ăsta pornind de la ideea că tot ceea ce 
spune acest tânăr este adevărat şi vom vedea unde ne va 
conduce această ipoteză. Acum o să-mi scot volumul de 
Petrarca din buzunar şi n-o să mai spun nimic până când nu 
vom ajunge la locul faptei. Vom lua prânzul la Swindon şi 
constat că vom fi acolo peste douăzeci de minute. 

Era aproape ora patru când, după ce trecurăm prin 
frumoasa vale Stroud şi traversarăm sclipitorul râu Severn, 
ajunserăm în micul orăşel de provincie Ross. Pe peronul gării 
ne aştepta un bărbat slab, cu înfăţişare de nevastuică şi cu 
un aer viclean. In ciuda hainei de culoare maro deschis şi a 
pantalonilor de piele pe care îi purta din respect pentru 
împrejurimile rustice, nu mi-a fost deloc greu să-l recunosc 
pe Lestrade, de la Scotland Yard. Am mers cu el până la 
Hereford Arms, unde ne fusese deja rezervată o cameră. 

— Am comandat o trăsură, zise Lestrade în timp ce 
serveam cu toţii o ceaşcă de ceai. iți cunoşteam firea 
energică şi ştiam că nu vei fi fericit până când nu te vei afla 
la locul faptei. 

— A fost foarte drăguţ din partea dumitale, răspunse 
Holmes, Este în întregime o chestiune de presiune 
barometrică. 

Lestrade păru surprins. 

— Nu prea înţeleg, zise el. 

— Cât arată barometrul? Douăzeci şi nouă, din câte 


văd. Nu bate vântul şi nu e niciun nor pe cer. Am o cutie 
plină de ţigări care trebuie fumate, iar canapeaua este mult 
superioară obişnuitei grozăvii dintr-un hotel de provincie. Nu 
cred că voi folosi trăsura în seara asta. 

Lestrade râse indulgent. 

— Fără îndoială că ai ajuns deja la nişte concluzii citind 
ziarele, zise el. Cazul e la fel de clar ca lumina zilei şi, cu cât 
îl cercetezi mai mult, cu cât devine mai clar. Cu toate astea, 
nu poţi refuza o doamnă — şi încă una care e aşa de 
hotărâtă. A auzit de dumneata şi a ţinut să îţi afle părerea, 
deşi i-am spus în repetate rânduri că nu există nimic din ceea 
ce ai putea face pe care eu să nu-l fi făcut deja. Pe legea 
mea! Uite trăsura ei la uşă! 

Nici nu terminase bine de vorbit, că în cameră se 
năpusti una din cele mai frumoase tinere pe care le-am văzut 
în viaţa mea. Ochii ei violeţi străluceau, buzele erau 
întredeschise, obrajii erau îmbujoraţi şi orice reţinere firească 
se pierduse în agitația şi în îngrijorarea ei covârșitoare. 

— O, domnule Sherlock Holmes!, strigă ea uitându-se la 
fiecare dintre noi şi, cu intuiţia specifică unei femei, fixându- 
şi în cele din urmă privirea asupra prietenului meu. Sunt atât 
de bucuroasă că aţi venit. Am luat trăsura până aici ca sa vă 
spun acest lucru. Ştiu că James nu e vinovat. O ştiu şi vreau 
să începeţi cercetările ştiind-o şi dumneavoastră. Să nu vă 
îndoiţi niciodată de asta. Ne cunoaştem de când eram copii şi 
îi cunosc defectele mai bine decât oricine; dar are o inimă 
atât de bună, încât n-ar face rău nici măcar unei muşte. O 
astfel de acuzaţie este absurdă pentru toţi cei care îl cunosc 
cu adevărat. 

— Sper că-l vom putea disculpa, domnişoară Turner, 
zise Sherlock Holmes, Puteţi avea încredere că voi face tot ce 
îmi va sta în putinţă. 

— Dar aţi citit mărturiile. Aţi ajuns la vreo concluzie? Nu 
vedeţi vreo scăpare, vreun defect? Nu credeţi şi 
dumneavoastră ca este nevinovat? 

— Cred că acest lucru este foarte probabil. 

— Aha!, strigă ea dându-şi capul pe spate şi uitându-se 
sfidător la Lestrade. Aţi auzit? Imi dă speranţe. 

Lestrade ridică din umeri. 

—Mi-e teamă că, probabil, colegul meu s-a cam grăbit 


când a tras concluziile, zise el. 

— Dar are dreptate. O! Ştiu că are dreptate. James nu e 
vinovat. În ceea ce priveşte cearta cu tatăl lui, sunt sigură că 
motivul pentru care nu a vrut să-i spună procurorului despre 
asta a fost din cauză că eram eu implicată. 

— În ce fel?, întrebă Holmes. 

— Nu are rost să ascund nimici James şi tatăl lui aveau 
multe neînţelegeri din pricina mea. Domnul McCarthy era 
foarte nerăbdător să ne vadă căsătoriţi. Eu şi James ne-am 
iubit întotdeauna ca frate şi sora; dar el e tânăr şi n-are 
experienţa vieţii şi... şi... ei bine, fireşte că nu voia încă să 
facă ceva de genul acesta. Aşa că aveau loc certuri şi sunt 
sigură că asta a fost una din ele. 

— Şi tatăl dumneavoastră?, întrebă Holmes. Era în 
favoarea unei astfel de căsătorii? 

— Nu, era şi el împotrivă. Nimeni nu era în favoarea 
căsătoriei, cu excepţia domnului McCarthy. 

Faţa ei tânără şi proaspătă se îmbujoră când Holmes îi 
aruncă una din privirile lui pătrunzătoare şi întrebătoare. 

— Vă mulţumesc pentru această informaţie, zise el. Pot 
să vin mâine să vorbesc cu tatăl dumneavoastră? 

— Mi-e teamă că doctorul nu va permite acest lucru. 

— Doctorul? 

— Da. Nu aţi aflat? Bietul tata nu mai e în putere de ani 
de zile, dar asta l-a dărâmat complet. A căzut la pat şi 
doctorul Willows spune că e distrus şi că sistemul lui nervos e 
zdruncinat. Domnul McCarthy era singurul om rămas în viaţă 
care îl cunoştea pe tata de pe vremea când era în Victoria. 

— Hal, în Victoria! Asta e un lucru important. 

— Da, s-au cunoscut la mine. 

— Exact; la minele de aur, unde, din câte am înţeles, 
domnul Turner şi-a făcut averea. 

— Da, aşa e. 

— Vâ mulțumesc, domnişoara Turner. Mi-aţi fost de 
mare ajutor. 

— Îmi veți spune mâine dacă aveți vreo noutate. Fără 
îndoială că vă veţi duce la închisoare să-l vedeţi pe James. O, 
domnule Holmes! Dacă vă duceţi, spuneţi-i că ştiu că e 
nevinovat. 

— Îi voi spune, domnişoară Turner. 


— Acum trebuie să mă duc acasă, pentru că tata e 
foarte bolnav şi îmi simte enorm de mult lipsa dacă îl las 
singur. La revedere şi Dumnezeu să vă ajute în ceea ce veţi 
face. 

leşi din cameră la fel de impulsiv cum intrase şi curând 
auzirăm roţile trăsurii ei îndepărtându-se cu zgomot. 

— Mi-e ruşine de dumneata, Holmes, zise Lestrade cu 
demnitate după câteva minute de tăcere. De ce dai speranţe 
pe care ştii că o să le spulberi? Nu sunt eu extraordinar de 
sensibil, dar sunt de părere că asta e o cruzime. 

— Cred că întrevăd o cale de a-l disculpa pe James 
McCarthy, zise Holmes. Ai vreo permisiune scrisă ca să-l poţi 
vizita în închisoare? 

— Da, dar numai pentru tine şi pentru mine. 

— Atunci o să-mi revizuiesc hotărârea în privinţa 
ieşitului afară. Avem timp să luăm un tren spre Hereford şi 
să-l vizităm pe tânăr în seara asta? 

— Destul. 

— Atunci să mergem. Watson, mă tem ca o să ți se pară 
ca timpul trece foarte greu, dar nu voi lipsi decât câteva ore. 

L-am condus la gară şi apoi m-am plimbat pe străzile 
micului oraş, întorcându-mă în cele din urmă la hotel, unde 
m-am întins pe canapea şi am încercat să citesc un roman 
poliţist. Dar intriga lui amărâtă era atât de proastă în 
comparaţie cu misterul adânc prin care bâjbâiam noi, iar 
atenţia mea abandona atât de des ficţiunea pentru a se 
concentra asupra realităţii, încât am aruncat până la urmă 
romanul cât colo şi am început să chibzuiesc doar la 
evenimentele zilei. Presupunând că povestea acestui tânăr 
nefericit era în întregime adevărată, atunci ce lucru 
diavolesc, ce catastrofa complet neprevăzută ŞI 
extraordinară se putuse întâmpla între momentul în care se 
despărţise de tatăl lui şi cel în care, atras de strigătele 
acestuia, se năpustise în luminiş? Era ceva teribil şi fatal. Ce 
putea fi? Oare natura rănilor n-ar putea dezvălui ceva 
instinctelor mele de medic? Am sunat din clopoțel şi am cerut 
ziarul săptămânal al regiunii, care conţinea o relatare cuvânt 
cu cuvânt a anchetei. Chirurgul declarase că o treime din 
partea posterioară a osului parietal stâng şi jumătatea stângă 
a occipitalului fuseseră zdrobite în urma unei lovituri grele 


aplicate cu un obiect contondent. Am marcat locul pe capul 
meu. Era limpede că o astfel de lovitură trebuie să fi venit 
din spate. Acest lucru era într-o oarecare măsură în favoarea 
acuzatului, întrucât, atunci când fusese văzut certându-se cu 
tatăl lui, acesta stătea cu faţa la el Totuşi, asta nu conta prea 
mult, căci bătrânul ar fi putut să se întoarcă cu spatele 
înainte de a fi lovit. În orice caz, nu strica să-i atrag atenţia 
lui Holmes asupra acestei chestiuni. Apoi mai era ciudata 
remarcă referitoare la un şobolan. Ce putea să însemne? Nu 
putea fi din pricina delirului. În mod normal, un om care 
moare din cauza unei lovituri neaşteptate nu delirează. Nu, 
era probabil o încercare de a explica ce i se întâmplase. Dar 
ce putea indica? Mi-am stors creierii ca să găsesc o posibilă 
explicaţie. Apoi, incidentul cu pânza gri văzută de tânărul 
McCarthy. Dacă era adevărat, atunci criminalul îşi pierduse 
probabil paltonul în timp ce fugea şi avusese îndrăzneala să 
se întoarcă şi să-l recupereze în clipa în care fiul stătea în 
genunchi, cu spatele, la nici zece metri distanţă. Ce afacere 
plină de mistere şi de improbabilităţi! Nu mă surprindea 
părerea lui Lestrade; totuşi, aveam atât de multă încredere în 
perspicacitatea lui Sherlock Holmes, încât nu-mi puteam 
pierde speranţa atât timp cât fiecare fapt nou părea să-i 
întărească convingerea că tânărul McCarthy e nevinovat. 

Se făcuse deja târziu până să se întoarcă Sherlock 
Holmes. Se întoarse singur, căci Lestrade stătea cu chirie în 
oraş. 

— Presiunea barometrică e încă mare, remarcă el 
aşezându-se. Este important să nu ploua înainte de a putea 
cerceta terenul. Pe de altă parte, un om trebuie să fie în cea 
mai bună formă a lui pentru o treabă aşa de plăcută ca asta, 
iar eu nu vreau să o fac atunci când sunt istovit după o 
călătorie lungă. Am vorbit cu tânărul McCarthy. 

— Şi ce ai aflat de la el? 

— Nimic. 

— N-a putut să te lămurească deloc? 

— Absolut deloc. La un moment dat, am fost tentat să 
cred că ştia cine a comis crima şi că o proteja pe respectiva 
persoană, dar acum sunt convins că şi el e la fel de 
nedumerit ca toţi ceilalţi. Nu e un tânăr prea inteligent, deşi 
e arătos şi, după părerea mea, are o inimă bună. 


— Dacă e adevărat că s-a împotrivit căsătoriei cu o 
tânără atât de încântătoare ca această domnişoară Turner, 
atunci eu nu-l înţeleg, am remarcat eu. 

— A, aici e la mijloc o poveste cam dureroasa. Acest 
individ e îndrăgostit până peste cap de ea, dar acum vreo doi 
ani, când era doar un puştan şi înainte să o cunoască cu 
adevărat, pentru că ea fusese plecată cinci ani la o şcoală cu 
internat, ce crezi că face idiotul? Intră în ghearele unei 
servitoare din Bristol şi se căsătoreşte cu ea. Nimeni nu ştie 
nimic despre asta, dar îţi poţi imagina cât de tare îl 
înnebuneşte să fie ocărât pentru că nu face ceea ce şi-ar da 
ochii din cap să facă, dar ceea ce ştie că e absolut imposibil. 
Genul ăsta de nebunie l-a făcut să-şi ridice mâinile în aer 
atunci când tatăl lui, la ultima lor întrevedere, îl îndemna să 
o ceară în căsătorie pe domnişoara Turner. Pe de altă parte, 
tânărul nu avea cu ce să se întreţină şi tatăl lui, care era din 
toate punctele de vedere un om dur, l-ar fi aruncat în stradă 
dacă ar fi aflat adevărul. Cele trei zile cât a stat la Bristol şi 
le-a petrecut cu soţia lui, iar tatăl lui nu a ştiut unde era. Ţine 
minte lucrul ăsta. E important. Cu toate astea, tot răul a fost 
spre bine, căci servitoarea, aflând din ziare că el a intrat 
serios în bucluc şi că e probabil să fie spânzurat, l-a lăsat 
baltă şi i-a scris spunându-i că are deja un soţ în docurile din 
Bermude, aşa că nu sunt legaţi de fapt cu nimic unul de altul. 
Cred că ştirea asta l-a consolat pe tânărul McCarthy pentru 
tot ce a suferit. 

— Dar, dacă el e nevinovat, atunci cine a comis crima? 

— A! Cine? Ţi-aş atrage atenţia în mod special asupra a 
două puncte. Primul este că acela care fusese ucis avea o 
întâlnire cu cineva la baltă şi că acel cineva nu putea să fie 
fiul lui, pentru că fiul lui era plecat, iar el nu ştia când se va 
întoarce. Al doilea este că a fost auzit strigând „Cooee! 
înainte să afle că fiul lui se întorsese. Acestea sunt punctele 
cruciale de care depinde cazul. Şi acum, dacă nu te superi, 
haide să vorbim despre George Meredith şi să lăsăm toate 
chestiunile mărunte pentru mâine. 

Aşa cum prevăzuse Holmes, nu plouă deloc şi 
dimineaţa sosi strălucitoare şi senină. La ora nouă, Lestrade 
veni să ne ia cu trăsura şi pornirăm cu toţii spre ferma 
Hatherley şi spre balta Boscombe. 


— Am veşti foarte proaste în dimineaţa asta, remarcă 
Lestrade. Se spune că domnul Turner de la Hali este atât de 
bolnav, încât toţi se tem pentru viaţa lui. 

— Bănuiesc că e un om în vârstă, zise Holmes. 

— Are vreo şaizeci de ani; dar constituţia lui a fost 
zdruncinată de viaţa pe care a dus-o în străinătate şi are o 
sănătate şubreda de ceva vreme. Afacerea asta cu crima a 
avut un efect foarte dăunător asupra lui. Era un vechi prieten 
de-al lui McCarthy şi, aş putea adăuga, un mare binefăcător 
al acestuia, căci am aflat că i-a închiriat ferma Hatherley 
gratis. 

— Serios? E interesant, zise Holmes. 

— O, dai L-a ajutat în sute de feluri. Toţi de aici vorbesc 
de bunătatea lui faţă de McCarthy. 

— Nu mai spune! Nu ţi se pare puţin cam ciudat ca 
acest McCarthy, care se pare ca nu avea prea multe lucruri şi 
că era atât de îndatorat lui Turner, să vorbească în 
continuare de căsătoria fiului său cu fiica lui Turner —care, 
după cât se pare, este moştenitoarea averii — şi încă într-un 
fel atât de încrezut, de parcă n-ar fi fost decât o chestiune de 
cerere în căsătorie şi restul ar fi urmat de la sine? Este cu 
atât mai ciudat cu cât ştim ca Turner însuşi era împotriva 
ideii. Chiar fiica lui ne-a spus acest lucru. Nu deduci nimic din 
asta? 

— Am ajuns la deducţii, zise Lestrade făcându-mi cu 
ochiul. Holmes, îmi este destul de greu să abordez faptele şi 
fără sa mai alerg după teorii şi închipuiri. 

— Ai dreptate, zise Holmes cu seriozitate. Chiar îţi este 
foarte greu să abordezi faptele. 

— Oricum, eu am înţeles un fapt pe care se pare că 
dumitale ţi-e greu să-l pricepi, replică Lestrade cu o oarecare 
căldură. 

— Şi anume... 

— Că McCarthy senior a fost omorât de McCarthy junior 
şi că orice altă teorie e pură aiureală, 

— Ei bine, lumina lunii? e mai strălucitoare decât 
ceața, zise Holmes râzând. Dar, dacă nu mă înşel, aceea din 


3 Joc de cuvinte în limba engleză, intraductibil; 
moonshine = „lumina lunii“ şi „aiureală”. 


stânga e ferma Hatherley. 

— Da, aşa e. 

Era o clădire mare, confortabilă, cu două etaje, cu 
acoperiş din țiglă şi cu pete mari şi galbene de licheni pe 
zidurile cenușii. Dar obloanele trase şi coşul pe care nu ieşea 
niciun pic de fum îi dădeau o înfăţişare chinuită, ca şi cum 
era încă apăsata de greutatea tragediei petrecute. Am bătut 
la uşă şi servitoarea, la cererea lui Holmes, ne-a arătat 
cizmele pe care le purtase stăpânul ei în ziua când murise, 
precum şi o pereche de cizme de-ale fiului, deşi nu erau cele 
pe care acesta le avusese atunci în picioare. 

După ce le măsură cu mare atenţie din vreo şapte sau 
opt unghiuri diferite, Holmes îşi exprimă dorinţa să fie condus 
în curte, de unde pornirăm cu toţii pe drumul şerpuitor care 
ducea la balta Boscombe. 

Sherlock Holmes se transforma atunci când urmărea o 
pistă ca aceasta. Cei care nu-l ştiau decât pe gânditorul şi 
logicianul tăcut din strada Baker nu l-ar mai fi recunoscut. 
Faţa lui se înroşea şi se întuneca. Sprâncenele îi erau 
încruntate, în timp ce, de sub ele, ochii lui străluceau ca 
oţelul. Stătea cu capul în piept, cu umerii încovoiaţi şi cu 
buzele strânse, iar venele ieşeau în relief ca nişte corzi pe 
gâtul lui lung şi vânjos. Nările păreau că i se dilata de 
plăcerea pur animalică a vânătorii, iar mintea îi era aşa de 
concentrată asupra problemei, încât o întrebare sau o 
remarcă rămânea neluată în seamă sau, cel mult, nu provoca 
decât un mârâit scurt şi nervos drept răspuns, 

Holmes merse repede şi tăcut de-a lungul drumului 
care trecea prin nişte pajişti şi apoi printr-o pădure, până 
ajungea la balta Boscombe. Era un teren umed şi mlăştinos, 
aşa cum era întreaga regiune, iar pe poteca şi pe iarba scurtă 
din jur se vedeau multe urme de paşi. Uneori Holmes se 
grăbea, alteori se oprea în loc şi o dată făcu un mic ocol până 
în pajişte. Eu şi Lestrade mergeam în spatele lui, detectivul 
afişând indiferenţă şi dispreţ, în timp ce eu îmi priveam 
prietenul cu interesul care rezulta din convingerea că fiecare 
mişcare a lui avea un scop definit. 

Balta Boscombe, care este o întindere mică de apă, cu 
o suprafaţa de vreo cincizeci de metri şi înconjurată de 
trestii, este situată la graniţa dintre ferma Hatherley şi parcul 


privat al bogatului domn Turner. În depărtare, deasupra 
pădurii care o străjuia, puteam vedea turnuleţele roşii şi 
proeminente care marcau locul unde se afla casa bogatului 
proprietar de pământuri. 

In partea dinspre Hatherley, pădurea era foarte deasă 
şi, între lizieră şi trestiile care străjuiau lacul, era o centură 
de iarbă, îngustă de vreo douăzeci de metri. Lestrade ne 
arată locul exact unde fusese găsit cadavrul. Într-adevăr, 
pământul era atât de umed, încât puteam vedea clar urmele 
lăsate în cădere de omul lovit. După faţa lui nerăbdătoare şi 
ochii scrutători, mi-am dat seama că, pentru Holmes, iarba 
călcata în picioare spunea o mulţime de alte lucruri. Prietenul 
meu alergă în jur ca un câine care ia o urma, apoi se întoarse 
spre însoţitorul meu. 

— De ce ai intrat în baltă?, îl întrebă el. 

— Am căutat prin ea cu o greblă. M-am gândit că ar 
putea fi vreo armă sau vreo altă urmă pe-acolo. Dar cum 
Dumnezeu... 

— Of, Doamne! N-am timp de asta! Piciorul ăla stâng al 
dumitale cu călcătura înăuntru e peste tot. Şi o cârtiţa i-ar 
putea lua urma, care, uite, se pierde acolo, printre trestii. O, 
ce simplu ar fi fost daca aş fi ajuns aici înainte să vină cu toţii 
ca o turmă de elefanţi şi să calce totul în picioare! lată, aici 
se vede unde au venit oamenii cu pădurarul şi au acoperit 
toate urmele pe o distanţa de vreo doi metri în jurul 
cadavrului. Dar aici sunt trei seturi de urme lăsate de 
aceleaşi picioare. 

Scoase o lupă şi se întinse pe impermeabilul lui ca să 
vadă mai bine, vorbind tot timpul mai degrabă cu el însuşi 
decât cu noi. 

— Astea sunt urmele tânărului McCarthy. De două ori a 
mers şi o dată a fugit, astfel că tălpile au lăsat o amprentă 
mai adâncă, iar călcâiele abia dacă se văd. Asta îi confirmă 
declaraţia. A fugit când l-a văzut pe tatăl lui căzut la pământ. 
Aici sunt urmele lăsate de tatăl lui în timp ce se plimba de 
colo-colo. Dar asta ce e? E amprenta de la patul puştii de 
care s-a sprijinit fiul în timp ce îşi asculta tatăl. Şi asta? Ha, 
ha! Ce-avem noi aici? Vârfuri de picioare! Vârfuri de picioare! 
Şi încă unele pătrate. Nişte cizme destul de neobişnuite! Vin, 
pleacă, apoi vin iar —bineînţeles, asta a fost doar de 


paravan. Dar de unde au venit? 

Alergă încoace şi-ncolo, uneori pierzând urma, alteori re 
găsind-o, până când ajunserăm aproape de marginea pădurii 
şi sub umbra unui fag enorm, cel mai mare copac din 
regiune. Holmes merse după urme până in spatele fagului şi 
apoi se întinse din nou pe jos, scoțând un mic strigăt de 
satisfacţie. Rămase acolo multă vreme, întorcând frunze şi 
bețe uscate, punând într-un plic ceea ce mie mi s-a părut a fi 
țărână şi cercetând cu lupa nu numai pământul, ci şi scoarţa 
copacului, până unde putu sa ajungă. Printre muşchi zăcea o 
piatra, Holmes o examina şi pe aceasta cu grija şi o păstră. 
Apoi merse pe o potecă prin pădure, până când ajunse la 
drumul principal, unde se pierdură toate urmele. 

— A fost un caz extrem de interesant, remarca el 
redevenind el însuşi. Îmi imaginez că aceasta casă cenuşie 
din dreapta trebuie să fie cabana pădurarului. Cred ca o să 
intru înăuntru şi o să stau de vorbă cu Moran şi poate că o să 
scriu chiar şi un bilet. După care, ne putem întoarce la hotel 
să luăm prânzul. Voi puteţi să vă duceţi pe jos până la birjă; o 
să vin şi eu imediat. 

Trecură zece minute până să ajungem la birjă şi să 
luăm drumul înapoi spre Ross, Holmes având încă la el piatra 
pe care o găsise în pădure. 

— Asta s-ar putea să te intereseze, Lestrade, remarcă 
el întinzându-i-o. Cu ea a fost comisă crima. 

— Nu vad nicio urma. 

— Nu există niciuna. 

— Atunci, de unde ştii? 

— Creştea iarbă sub ea. Nu se afla acolo decât de vreo 
câteva zile. Nu am găsit niciun loc de unde să fi fost luată. 
Corespunde cu rănile. Nu se văd urme ale vreunei alte arme. 

— Şi ucigaşul? 

— Este un bărbat înalt, stângaci, care şchioapătă cu 
piciorul drept, poartă cizme de vânătoare cu talpa groasă şi o 
manta gri, fumează trabucuri indiene, foloseşte un 
portţigaret şi are un briceag tocit în buzunar. Mai sunt şi alte 
indicii, dar astea cred că sunt suficiente ca să ne ajute în 
căutarea noastră. 

Lestrade începu să râdă. 

— Mi-e teamă că sunt încă sceptic, zise el. Teoriile sunt 


toate bune şi frumoase, dar noi avem de-a face cu un juriu 
britanic încăpățânat. 

— Vom vedea, răspunse Holmes calm. Dumneata ai 
metodele dumitale, iar eu le am pe ale mele. Voi fi ocupat în 
după-amiaza asta şi probabil că mă voi întoarce la Londra cu 
trenul de seară. 

— Şi vei lăsa cazul neterminat? 

— Nu, terminat. 

— Dar misterul? 

— E rezolvat. 

— Atunci, cine e ucigaşul? 

— Domnul pe care l-am descris. 

— Dar cine e? 

— Cu siguranţă că nu va fi greu de aflat. Nu e o zonă 
atât de populată. 

Lestrade ridică din umeri. 

— Sunt un om practic — zise el — şi nu pot să mă apuc 
sa cutreier regiunea căutând un om stângaci şi şchiop de un 
picior. Ar râde tot Scotland Yardul de mine. 

— Foarte bine, zise Holmes liniştit. Ti-am dat şansa, 
iată-ne ajunşi la locuinţa dumitale. La revedere. O să-ţi scriu 
câteva rânduri înainte să plec. 

După ce l-am lăsat pe Lestrade la el acasă, ne-am dus 
la hotel, unde am găsit prânzul pe masa. Holmes era tăcut şi 
adâncit în gânduri, cu o expresie chinuită pe faţă, ca un om 
care se află într-o situaţie încurcată. 

— Uite ce e, Watson, zise el după ce masa fu strânsă. 
Aşază-te pe scaunul ăsta şi lasă-mă să-ţi ţin o mică predică. 
Nu prea ştiu ce să fac şi aş avea nevoie de sfatul tău. 
Aprinde-ţi un trabuc şi lasă-mă să-ţi explic. 

— Chiar te rog. 

— Ei bine. În cazul de fată există două elemente în 
relatarea tânărului McCarthy care ne-au atras imediat 
atenţia, deşi pe mine m-au influenţat în favoarea lui, iar pe 
tine, împotriva lui. Unul a fost faptul că, aşa cum a zis 
tânărul, tatăl lui a strigat „Cooee!“ înainte să-l vadă. Celălalt 
a fost ciudata referire a muribundului la un şobolan. El a 
mormăit mai multe cuvinte, dar asta e tot ce a auzit fiul. 
Cercetările noastre trebuie să înceapă pornind de la aceste 
două elemente şi vom începe prin a presupune că tot ceea ce 


spune băiatul este absolut adevărat. 

— Dar ce e cu acest „Cooee!“? 

— E evident ca nu a fost destinat fiului. Din câte ştia el, 
acesta era la Bristol. A fost o pură întâmplare că fiul s-a aflat 
destul de aproape cât să-l audă. Strigătul „Cooee!“ avea 
menirea să-i atragă atenţia celui cu care trebuia să se 
întâlnească. Dar „Cooee” este fără îndoială un strigăt 
australian, un strigăt care se foloseşte între australieni. Este 
aproape sigur că persoana cu care McCarthy urma să se 
întâlnească la balta Boscombe era cineva care fusese în 
Australia. 

— Şi atunci, ce e cu şobolanul? 

Sherlock Holmes scoase o hârtie împăturită din buzunar 
şi o întinse pe masă. 

— Asta e o hartă a coloniei Victoria, zise el. Am 
telegrafiat azi-noapte la Bristol să mi-o trimită. 

Acoperi cu mâna o parte a harţii. 

— Ce scrie aici? 

— „ARAT“, am zis eu. 

— Şi acum? 

Işi dădu mâna la o parte. 

— „BALLARAT”. 

— Exact. Asta a fost cuvântul pe care l-a rostit omul şi 
din care fiul lui nu a auzit decât ultimele două silabe. 
încerca să rostească numele ucigaşului său. De fapt, al 
oraşului Ballarat. 

— E minunati, am exclamat eu. 

— E evident. După cum vezi, redusesem considerabil 
cercul de suspecți. Faptul ca avea îmbrăcăminte gri a fost al 
treilea element care. admițând că declaraţia fiului e corectă, 
a fost o certitudine. Acum am ieşit din ceaţă şi am ajuns la 
noţiunea clară de australian din Ballarat, cu o manta gri. 

— Desigur. 

— Şi încă unul care se simţea ca acasă în regiune, căci 
la baltă nu se putea ajunge decât dinspre fermă sau dinspre 
domeniul domnului Turner, unde nu prea pot hoinări străinii. 

— Chiar aşa. 

— Apoi urmează expediţia noastră de azi. Cercetând 


+ „Arat" înseamnă în engleză „un şobolan”. 


pământul, am obţinut detaliile neînsemnate pe care i le-am 
furnizat  imbecilului de Lestrade, detalii referitoare la 
personalitatea ucigaşului. 

— Dar cum le-ai obţinut? 

— Îmi cunoşti metoda. Se bazează pe observarea 
fleacurilor. 

— Ştiu că înălţimea i-o puteai ghici după lungimea 
pasului. Felul cizmelor îl puteai de asemenea stabili după 
urmele lăsate de acestea. 

— Da, erau nişte cizme ciudate. 

— Dar şchiopătatul? 

— Amprenta piciorului drept era întotdeauna mai puţin 
clara decât cea a piciorului stâng. Se lăsa cu mai puţina 
greutate pe acel picior. De ce? Pentru că şchiopăta. 

— Dar cum ţi-ai dat seama că e stângaci? 

— Ai observat şi tu natura rănii de la cap, aşa cum a 
consemnat-o chirurgul în anchetă. Lovitura a venit din spate 
şi totuşi era în partea stânga. Lucru care n-ar fi fost posibil 
decât dacă cel care l-a lovit era stângaci. Acesta a stat în 
spatele fagului în timpul discuţiei dintre tata şi fiu. Chiar a şi 
fumat acolo. Am găsit scrum de trabuc şi, cu ajutorul 
cunoştinţelor mele speciale în domeniul tutunului, am putut 
sa stabilesc că era vorba de un trabuc indian. După cum ştii, 
am acordat o oarecare atenţie acestui subiect şi am scris o 
mică monografie despre scrumul provenit de la 140 de feluri 
de tutun de pipa, de trabuc şi de ţigară. După ce am găsit 
scrumul, m-am uitat în jur şi am descoperit restul trabucului 
printre muşchi, acolo unde îl aruncase. Era un trabuc indian, 
de felul celor fabricate în Rotterdam. 

— Şi portţigaretul? 

— Am văzut că nu ţinuse capătul trabucului în gură. 
Prin urmare, folosise un portţigaret. Vârful fusese tăiat, nu 
muşcat, dar tăietura nu era perfectă, iar din asta am dedus 
ca avea un briceag tocit. 

— Holmes, ai ţesut în jurul acestui om o plasă din care 
nu poate scăpa şi ai salvat viaţa unui nevinovat ca şi cum ai 
fi tăiat cu mâna ta funia care îl strângea de gât. Văd unde 
duc toate indiciile astea. Vinovatul este... 

— Domnul John Turner!—, strigă chelnerul hotelului 
deschizând uşa de la camera noastră de zi şi poftind înăuntru 


un musafir. 

Bărbatul care intră era un personaj ciudat şi 
impresionant. După mersul lent şi şchiopătat şi după umerii 
încovoiaţi, omul părea ramolit; totuşi, trăsăturile lui aspre, 
zbârcite şi colţuroase şi mâinile lui enorme arătau că poseda 
o putere neobişnuită, şi fizică, şi de caracter. Barba încâlcită, 
părul cărunt şi nişte sprâncene remarcabile care atârnau în 
jos, toate laolaltă dădeau înfăţişării sale un aer de demnitate 
şi putere. Dar faţa lui era albă ca hârtia, în timp ce buzele şi 
coltul nărilor aveau o nuanţă de albastru. 

Mi-am dat seama dintr-o privire că omul era prins în 
gheara unei boli mortale şi cronice. 

— Vă rog, luaţi loc pe canapea, zise Holmes cu 
blândeţe. Aţi primit biletul meu? 

— Da, mi l-a adus pădurarul. Spuneaţi ca vreţi să ne 
întâlnim aici ca să evitaţi un scandal. 

— M-am gândit că oamenii o să înceapă să vorbească 
dacă veneam eu la Hali. 

— Şi de ce aţi dorit să ne întâlnim? 

Omul se uită lung la prietenul meu Holmes, cu 
deznădejde în ochii lui obosiţi, de parcă ar fi primit deja 
răspuns la întrebare... 

— Da, zise Holmes răspunzând mai degrabă privirii 
decât cuvintelor. Aşa este. Ştiu totul despre McCarthy. 

Bătrânul îşi îngropă faţa în mâini. 

— Dumnezeu să mă ajute!, strigă el. Dar nu aş fi lăsat 
să i se întâmple nimic rău băiatului. Vă dau cuvântul meu că 
aş fi vorbit dacă juraţii decideau împotriva lui. 

— Mă bucur să vă aud spunând asta, zise Holmes cu 
seriozitate. 

— Aş fi vorbit chiar acum dacă n-ar fi fost draga mea 
fiică la mijloc. I s-ar frânge inima... i se va frânge inima când 
va auzi că sunt arestat. 

— S-ar putea să nu se ajungă la asta, zise Holmes. 

— Ce? 

— Nu sunt un agent oficial. Am înţeles că fiica 
dumneavoastră a cerut să fiu prezent aici, iar eu acţionez în 
interesul ei. Dar tânărul McCarthy trebuie salvat. 

— Sunt pe moarte, zise bătrânul Turner. Am diabet de 
ani de zile. Doctorul meu spune că nu se ştie dacă o sa mai 


trăiesc o lună. Totuşi, aş prefera să mor la mine acasă decât 
într-o temniţă. 

Holmes se ridică din locul unde stătea şi se aşeză la 
masa, cu tocul în mână şi cu un vraf de hârtii în faţă. 

— Spuneţi-ne adevărul, zise el. Eu o să notez faptele. 
Dumneavoastră veţi semna şi Watson va fi martorul, în 
ultimă instanță, voi putea să prezint mărturisirea 
dumneavoastră ca să-l salvez pe tânărul McCarthy. Vă promit 
că nu mă voi folosi de ea decât dacă este absolut necesar. 

— Oricum numai contează, zise bătrânul. Se pune 
întrebarea dacă o să mai trăiesc până la sfârşitul procesului, 
aşa că mie puţin îmi pasă, dar aş vrea să o scutesc pe Alice 
de acest şoc. Şi acum o să vă lămuresc toată povestea; s-a 
desfăşurat de-a lungul unei perioade lungi de timp, dar n-o 
să-mi ia mult să v-o spun. 

Nu l-aţi cunoscut pe acest om, McCarthy. Era diavolul în 
persoană, vă zic eu. Dumnezeu să vă ferească să intraţi în 
ghearele unui om ca ăsta. M-a ţinut în puterea lui în toţi 
aceşti douăzeci de ani şi mi-a distrus viaţa. O să vă spun mai 
întâi cum a ajuns să mă aibă la mână. 

Era pe la începutul anilor '60, la minele de aur. Pe 
atunci eram tânăr, impulsiv şi nesăbuit, gata să fac orice; m- 
am înhăitat cu cine nu trebuia, am început să beau, n-am 
avut noroc cu proprietatea revendicată de mine; într-un 
cuvânt, am devenit ceea ce s-ar numi pe aici un tâlhar la 
drumul mare. Eram şase în total şi duceam o viaţă 
destrăbălată şi liberă, jefuind din când în când câte o gară 
sau oprind vagoanele aflate în drum spre minele de aur. 
Black Jack din Ballarat era numele pe care îl foloseam, iar 
banda noastră mai e şi acum ţinută minte în colonie drept 
„banda din Ballarat”. 

Într-o zi a sosit un convoi cu aur de la Ballarat la 
Melbourne, iar noi l-am pândit şi l-am atacat. Erau şase 
soldaţi şi noi eram tot şase, aşa că se anunţa o luptă strânsă; 
dar noi am reuşit să ucidem patru dintre ei de la prima salvă. 
Cu toate astea, trei dintre ai noştri au fost omorâţi înainte să 
punem mâna pe pradă. l-am pus pistolul la tâmplă celui care 
conducea convoiul şi care era chiar acest McCarthy. Regret 
din tot sufletul că nu l-am împuşcat atunci, că l-am cruțat, 
deşi i-am văzut ochii mici şi răi fixaţi asupra feţei mele, ca şi 


cum ar fi vrut să ţină minte fiecare trăsătură. Am fugit cu 
aurul, am devenit oameni bogaţi şi am venit în Anglia fără să 
ne bănuiască nimeni. Aici m-am despărţit de vechii mei 
tovarăşi şi m-am hotărât să duc o viaţa liniştită şi 
respectabilă. Am cumpărat această proprietate, care se 
întâmpla să fie de vânzare şi mi-am propus sa fac ceva bun 
cu banii mei, ca să răscumpăr felul în care îi câştigasem. M- 
am şi căsătorit şi, cu toate că soţia mea a murit tânără, mi-a 
lăsat-o pe scumpa mea Alice. Chiar şi atunci când era doar o 
copilă, mânuţa ei părea să mă conducă pe drumul cel bun 
cum nu reuşise să facă nimeni altcineva vreodată, într-un 
cuvânt, am început o viaţă nouă şi am făcut tot ce mi-a stat 
în putinţă să răscumpăr trecutul. Totul mergea bine, până 
când McCarthy a pus gheara pe mine. 

M-am dus în oraş pentru o investiţie şi l-am întâlnit pe strada 
Regent mai mult dezbrăcat şi desculţ. 

— lată-ne Jack, spuse el, atingându-mi braţul; o să-ţi fim ca o 
adevărată familie. Suntem doi. eu şi cu fiul meu, şi poţi să ne ţii. Dacă 
refuzi, asta-i o ţară ce se supune legilor, şi se găseşte întotdeauna un 
poliţist la îndemână. 

Ei bine, au venit cu mine în vest, n-am putut nicicum să scap de 
ei, şi au trăit pe cel mai bun pământ al meu pe gratis. N-a existat odihnă 
pentru mine, linişte sau uitare; indiferent unde mă întorceam, vedeam 
această faţă şmecheră, rânjindu-şi în faţă. Lucrurile s-au înrăutățit pe 
măsură ce Alice creştea, căci şi-a dat seama în curând că îmi era mai 
teamă ca ea să afle despre trecutul meu decât de poliţie. Indiferent ce 
voia, trebuia să aibă, şi i-am dat totul fără nici o discuţie — pământ, 
bani, case. până când în final a cerut un lucru pe care nu puteam săi-l 
dau. A cerut-o pe Alice. 

Vedeţi, fiul său crescuse, şi iot aşa şi fata mea, şi, întrucât ştia că 
am o sănătate şubredă, i s-a părut o idee bună ca băiatul său să pună 
mâna pe întreaga proprietate. Dar în această privinţă, eram ferm. Nu 
voiam ca progenitura lui blestemată să se amestece cu a mea; nu pentru 
că nu-mi plăcea băiatul, dar avea acelaşi sânge, şi asta era de ajuns 
pentru mine. Am rămas pe poziţii. McCarthy m-a ameninţat. L-am 
înfruntat să-mi facă tot răul posibil. Urma să ne întâlnim la iaz, la 
jumătatea drumului dintre casele noastre, pentru a discuta despre asta. 

Când am mers acolo, l-am văzut vorbind cu fiul său. deci am 
fumat un trabuc şi am aşteptat în spatele unui copac să rămână singur. 
Dar în timp ce ascultam ce vorbea, tot ce era întunecat şi amar în mine a 


ieşit la suprafaţă. Îşi îndemna fiul să se însoare cu fiica mea cu tot atâta 
lipsă de consideraţie privind sentimentele ei, ca şi cum ar fi fost o 
prostituată de pe stradă. M-a înnebunit să mă gândesc că eu şi cea la 
care ţineam cel mai mult trebuia să fim în puterea unui astfel de om. Nu 
puteam rupe legătura? Eram deja pe moarte şi eram disperat. 

Deşi având mintea limpede şi un corp putemic, ştiam că soarta 
îmi era pecetluită. Dar memoria şi fata mea! Ambele puteau fi salvate 
dacă puteam numai să reduc la tăcere acea limbă spurcată. Am făcut-o, 
domnule Holmes. Aş face-o din nou. Aşa adânc precum am păcătuit, am 
dus o viaţă de martir pentru a plăti pentru păcatele mele. Dar ca 
fata mea sa fie prinsă în aceeaşi plasă în care am fost prins şi 
eu era mai mult decât puteam suporta. L-am doborât fără să- 
mi pese mai mult decât mi-ar fi păsat dacă ar fi fost o fiară 
împuţită şi veninoasă. Strigătul lui l-a făcut pe fiu să vină 
înapoi; dar eu mă ascunsesem deja în pădure, deşi am fost 
nevoit să mă duc înapoi şi să recuperez mantaua pe care o 
pierdusem când o luasem la fugă. Asta e adevărul despre tot 
ce s-a întâmplat, domnilor. 

— Ei bine, nu sunt eu în măsură să vă judec, zise 
Holmes, în timp ce bătrânul semna declaraţia care fusese 
întocmită. Sper să nu fim niciodată expuşi unei astfel de 
tentaţii, 

— Sper să nu fiţi, domnule. Şi ce aveţi de gând să 
faceţi? 

— Nimic, având în vedere sănătatea dumneavoastră. 
Sunteţi cu siguranţă conştient că va trebui în curând să 
răspundeţi pentru fapta dumneavoastră în faţa unei Curți mai 
înalte decât Curtea cu juri. Voi păstra mărturisirea pe care aţi 
semnat-o şi, dacă McCarthy e condamnat, voi fi obligat să mă 
folosesc de ea. Dacă nu, atunci nu va fi dezvăluită nimănui 
niciodată; iar secretul dumneavoastră va fi în siguranţă, fie 
ca veţi fi mort sau în viaţă. 

— Rămâneţi cu bine, zise bătrânul cu solemnitate. Când 
veţi ajunge la rândul dumneavoastră pe patul morţii, gândul 
la liniştea pe care mi-aţi dat-o vă va face moartea mai 
uşoară. 

leşi încet din cameră, clătinându-se şi tremurând din tot 
corpul lui uriaş. 

— Dumnezeu să ne ajute!, zise Holmes după o lungă 
tăcere. De ce joacă soarta astfel de feste unor bieţi viermi 


neajutoraţi? Nu aud niciodată de un caz ca ăsta fără să mă 
gândesc la cuvintele lui Baxter şi să spun: „lată-l, prin 
bunăvoința lui Dumnezeu, pe Sherlock Holmes.” 

James McCarthy a fost achitat de Curtea cu juri pe baza 
unui număr de obiecţii formulate de Holmes şi aduse la 
cunoştinţa avocatului apărării. Bătrânul Turner a mai trăit 
şapte luni după întrevederea noastră, dar acum este mort; şi 
există perspective ca fiul şi fiica să trăiască împreună fericiţi, 
fără să ştie despre norul negru care le întunecă trecutul. 


Sfârşit 


Cei cinci sâmburi de portocală 


Uitându-mă peste notițele mele despre cazurile lui 
Sherlock Holmes pe care le-am consemnat între anii 1882 şi 
1890, constat ca multe dintre ele prezintă trăsături ciudate şi 
interesante, încât nu este un lucru uşor să ştiu pe care să le 
aleg şi pe care să le las deoparte. Totuşi, unora li s-a făcut 
deja publicitate în ziare, iar altele nu au oferit un teren 
propice pentru manifestarea acelor calităţi specifice pe care 
prietenul meu le poseda într-un grad atât de înalt şi a căror 
ilustrare constituie obiectul acestor scrieri. De asemenea, 
unele i-au deconcertat abilitatea analitică şi, în calitate de 
povestiri, ar fi începuturi fără sfârşit, în timp ce altele n-au 
fost decât parţial lămurite şi explicaţiile lor se bazează mai 
degrabă pe ipoteze şi presupuneri decât pe acea dovadă 
logică absolută care îi era atât de dragă. Cu toate astea, 
există un caz dintre acestea din urma ale cărui detalii au fost 
atât de remarcabile şi ale cărui rezultate, atât de 
surprinzătoare, încât sunt tentat să îl relatez, în ciuda 
faptului că sunt anumite puncte care nu au fost şi care nu vor 
fi probabil niciodată lămurite. 

Anul 1887 ne-a adus q serie lunga de cazuri mai mult 
sau mai puţin interesante. Printre însemnările pe care le am 
despre ele, găsesc relatarea aventurii Camerei Paradol a 
Societăţii Cerşetorilor Amatori, care deţinea un club luxos în 
pivniţa unui depozit de mobilă, a faptelor legate de Pierderea 
vasului britanic „Sophy Anderson”, a ciudatelor aventuri ale 
lui Grice Patersons în insula Uffa şi, în cele din urmă, a 
cazului otrăvirii lui Camberwell. În acesta din urmă, aşa cum 
poate că se mai ştie, Sherlock Holmes a reuşit, întorcând 
ceasul mortului, sa demonstreze ca acesta fusese deja întors 
cu două ore înainte şi că, prin urmare, decedatul se dusese la 
culcare în limita acelei perioade de timp — o deducție care a 
fost extrem de importanta în lămurirea cazului. Poate că le 
voi povesti pe toate cândva, dar niciunul nu prezintă trăsături 
atât de deosebite ca această ciudată suită de împrejurări pe 
care mă pregătesc acum să o descriu. 

Era pe la sfârşitul lunii septembrie şi furtunile 
echinocţiului se declanşaseră cu o violenţă excepţională. 


Vântul uriaşe şi ploaia bătuse în geamuri întreaga zi, astfel 
că până şi aici, în inima marii Londre construite de mâna 
omului, furăm obligaţi să lăsăm deoparte pentru o clipă 
rutina vieţii şi să recunoaştem prezenţa acelor imense forţe 
ale naturii, care ţipă la omenire printre gratiile civilizaţiei ei, 
ca nişte fiare sălbatice aflate într-o cuşcă. Pe măsură ce se 
lăsa seara, furtuna devenea din ce în ce mai puternică şi mai 
zgomotoasă, iar vântul striga şi suspina în coşul casei 
precum un copil. Sherlock Holmes stătea morocănos de-o 
parte a şemineului, indexându-şi cazurile, în timp ce eu, de 
cealaltă parte, citeam cu interes una din minunatele poveşti 
marinăreşti ale lui Clark Russell, până când urletul furtunii de 
afară păru să se amestece cu lectura şi zgomotul ploii să se 
îmbine cu cel al valurilor mării. Soţia mea îşi vizita mama, 
astfel că, pentru câteva zile, locuiam din nou în vechiul meu 
apartament din strada Baker. 

— Am auzit cu siguranţă clopoţelul sunând, am zis eu 
ridicându-mi privirea spre prietenul meu. Cine poate veni în 
seara asta? Vreun prieten de-al tău? 

— Nu am niciunul în afară de tine, răspunse el. Nu 
încurajez musafirii. 

— Atunci, un client? 

— Dacă e aşa, e un caz serios. Nimic altceva nu ar pune 
un om pe drumuri pe o vreme ca asta şi la o astfel de oră. 
Dar cred că e mai probabil să fie vreun prieten apropiat al 
proprietăresei. 

Presupunerea lui Sherlock Holmes fu însă greşită, căci 
se auzi un zgomot de paşi pe hol şi apoi o bătaie uşoară în 
uşă. 

— Intraţi!, zise el. 

Bărbatul care intră era tânăr. Părea să aibă cel mult 
vreo douăzeci şi doi de ani, era foarte dichisit şi elegant 
îmbrăcat, cu un anumit rafinament şi o anumită delicateţe în 
purtări. Umbrela plină de apă pe care o ţinea în mână şi 
impermeabilul său lung şi strălucitor erau dovezi ale vremii 
îngrozitoare pe care venise. Tânărul se uită neliniştit în jurul 
lui şi, la lumina lămpii, am putut să văd că avea faţa palidă şi 
ochii grei, ca ai unui om pe care îl apasă o mare nelinişte. 

— Vă datorez scuze, zise el punându-şi ochelarii pe nas. 
Sper că nu vă deranjez. Mi-e teamă că am adus câteva urme 


ale furtunii şi ploii în camera dumneavoastră confortabilă. 

— Daţi-mi haina şi umbrela, zise Holmes. O să le pun în 
cuier şi se vor usca îndată. Din câte văd, aţi, venit din sud- 
vest. 

— Da, din Horsham. 

— Amestecul de lut şi calcar de pe vârfurile pantofilor 
dumneavoastră este destul de distinctiv. 

— Am venit să vă cer sfatul. 

— Asta se poate obţine uşor. 

— Şi ajutorul. 

— Asta nu e întotdeauna atât de uşor. 

—Am auzit de dumneavoastră, domnule Holmes. Am 
auzit de la maiorul Prendergast cum l-aţi salvat în afacerea 
cu scandalul de la Clubul Tankerville. 

A, desigur. Maiorul a fost acuzat pe nedrept că a trişat 
la cârti. 

— A spus că dumneavoastră puteţi rezolva orice. 

— A exagerat. 

— Că nu sunteţi înfrânt niciodată. 

— Am fost înfrânt de patru ori: de trei ori de bărbaţi şi o 
dată de o femeie. 

— Dar ce înseamnă asta în comparaţie cu numărul 
succeselor dumneavoastră? 

— E adevărat că am avut succes în general. 

— Atunci, poate veţi avea şi în cazul meu. 

— Vă rog să luaţi loc lângă foc şi sa mă onoraţi cu 
câteva detalii referitoare la acest caz al dumneavoastră. 

— Nu este unul obişnuit. 

— Niciunul din cele care îmi sunt aduse la cunoştinţă nu 
este obişnuit. Eu sunt ultima curte de apel. 

— Şi totuşi, domnule, mă îndoiesc că de-a lungul 
întregii dumneavoastră experiențe ați auzit vreodată 
relatarea unui lanţ de evenimente mai misterioase şi mai 
inexplicabile decât cele care s-au petrecut în familia mea. 

— Mă umpleţi de interes, zise Holmes. Vă rog, începeţi 
cu începutul şi povestiţi-ne faptele esenţiale, iar eu vă voi 
pune după aceea întrebări în legătură cu acele detalii care mi 
se vor părea cele mai importante. 

Tânărul se aşeză pe un scaun şi îşi întinse picioarele 
ude spre foc. 


— Numele meu este John Openshaw, zise el. Din câte 
înţeleg, afacerile mele personale au puţin de-a face cu 
această poveste îngrozitoare, Este o chestiune ereditară; prin 
urmare, ca să aveţi o idee despre cum stau lucrurile, trebuie 
sa vă spun cum a început totul. 

Trebuie să ştiţi că bunicul meu a avut doi fii: pe unchiul 

Elias şi pe tatăl meu, Joseph. Tata avea o fabrică mică 
la Coventry, pe care a dezvoltat-o atunci când s-a inventat 
bicicleta. Era titularul brevetului de invenţie al cauciucului 
incasabil Openshaw, iar afacerea a avut un succes atât de 
mare, încât a reuşit să o vândă şi să se aleagă cu o avere 
frumuşică. 

Când era tânăr, unchiul Elias a emigrat în America şi a 
devenit proprietarul unei plantaţii din Florida, unde s-a spus 
ca a dus-o foarte bine. În timpul războiului, a luptat în armata 
lui Jackson şi apoi sub comanda lui Hood, unde a ajuns până 
la gradul de colonel. Când Lee a depus armele, unchiul meu 
s-a întors la plantaţia lui şi a rămas acolo vreo trei sau patru 
ani. Prin 1869 sau 1870, s-a întors în Europa şi a cumpărat o 
proprietate mică în Sussex, lângă Horsham. Făcuse o avere 
considerabilă în Statele Unite, iar motivul pentru care a 
plecat de acolo a fost aversiunea lui faţă de negri şi faptul că 
nu-i plăcea politica republicană de a extinde privilegiile şi 
asupra lor. Era un om ciudat, violent, căruia îi sărea imediat 
ţandăra, foarte spurcat la gură, atunci când se înfuria, şi 
extrem de retras. În toţi anii cât a locuit în Horsham, nu cred 
să fi pus vreodată piciorul în oraş. Avea o grădina şi două sau 
trei terenuri în jurul casei şi pe acolo se ducea sa se plimbe, 
deşi de multe ori nu ieşea din camera lui săptămâni de-a 
rândul. Bea mult coniac şi fuma din greu, dar nu voia 
tovărăşia şi prietenia nimănui, nici măcar a propriului frate. 

Eu nu-l deranjam; de fapt, chiar mă simpatiza, căci 
aveam vreo doisprezece ani atunci când m-a văzut pentru 
prima dată. Asta era în anul 1878, când unchiul meu se afla 
deja în Anglia de vreo opt sau nouă ani. L-a implorat pe tatăl 
meu să mă lase să stau cu el şi a fost foarte bun cu mine în 
felul lui. Când era treaz, îi plăcea să joace table sau dame cu 
mine şi mă făcea reprezentantul lui atât în relaţiile cu 
servitorii, cât şi cu comercianții, astfel că, până să împlinesc 
vârsta de şaisprezece ani, eram într-un fel stăpânul casei. 


Aveam pe mână toate cheile şi puteam să mă duc unde 
voiam şi să fac tot ce voiam, atât timp cât nu-i tulburam 
intimitatea. Totuşi, exista o singură excepţie, căci nu era 
decât o singură cameră care era întotdeauna încuiata — o 
camera de vechituri aflată în pod — şi în care nu permitea 
nimănui să intre, nici chiar mie. Curiozitatea de copil m-a 
împins sa mă uit pe gaura cheii, dar n-am reuşit niciodată să 
văd mai mult decât o colecţie de cufere şi de lucruri vechi, 
aşa cum te aştepţi de altfel să găseşti într-o astfel de 
cameră. 

Într-o zi — era în martie 1883 — am văzut pe masă, în 
faţa  farfuriei colonelului, o scrisoare cu timbru din 
străinătate. Nu era un lucru obişnuit să primească scrisori, 
căci îşi plătea toate facturile cu bani gheaţă şi nu avea niciun 
fel de prieteni. „Din India! — a zis el luând scrisoarea în 
mână. Cu ştampila poştei din Pondicherry! Ce poate fi?“ A 
deschis-o în grabă şi din plic au căzut cinci sâmburi uscați de 
portocală, care s-au împrăştiat cu zgomot pe farfuria lui. Eu 
am început să râd, dar râsul mi-a pierit de pe buze când i-am 
văzut faţa. Rămăsese ca trăsnit, ochii îi ieşeau din orbite, 
pielea lui căpătase culoarea chitului, iar el se uita fix la plicul 
pe care încă îl mai ţinea cu o mână tremurătoare, „K.K.K.!, a 
tipat el. O, Doamne Dumnezeule, m-au ajuns păcatele din 
urmă!” „Ce este, unchiule?”, am strigat eu. „Moartea”, a zis 
el şi, ridicându-se de la masa, s-a retras în camera lui, 
lăsându-mă îngrozit. 

Am luat plicul şi am văzut ca pe partea interioară, chiar 
deasupra lipiciului, era scrisă litera „K“ de trei ori cu cerneală 
roşie. În afară de cei cinci sâmburi uscați, plicul nu mai 
conţinea nimic altceva. Care putea fi motivul covârşitoarei lui 
groaze? M-am sculat de la masa şi, în timp ce eu urcam 
scările, el cobora, ţinând într-o mână o cheie veche şi 
ruginită, care era probabil cheia de la pod, şi în cealaltă 
mână o cutie mică de alamă, asemănătoare unei cutii în care 
se ţin banii. „Pot să facă ei ce vor, dar eu tot o să-i fac şah 
mat — a zis eî trăgând o înjurătură. Spune-i lui Mary că azi o 
să vreau să-mi facă focul în cameră şi trimite după Fordham, 
avocatul din Horsham.“ Am făcut aşa cum mi-a poruncit şi, 
atunci când a venit avocatul, unchiul meu m-a chemat la el în 
cameră. Focul ardea puternic şi în vatră era o grămadă de 


cenuşă neagră, ca de hârtie arsă, în timp ce cutia de alamă 
stătea deschisă şi goală lângă şemineu, Uitându-mă la cutie, 
am tresărit când am observat că pe capacul ei erau 
inscripţionaţi cei trei „K“ pe care îi văzusem în acea 
dimineaţă pe plic. „John, vreau să fii martor la întocmirea 
testamentului meu — a zis unchiul meu. Imi las averea, cu 
toate avantajele şi dezavantajele ei, moştenire fratelui meu, 
tatăl tău, după care îţi va reveni fără îndoială ţie. Dacă poţi 
să te bucuri de ea în pace, toate bune şi frumoase! Dacă nu 
poţi, ascultă-mi sfatul, băiete, şi las-o moştenire celui mai 
mare duşman al tău. Îmi pare rău că îţi dau ceva cu două 
tăişuri, dar nu ştiu ce întorsătură vor lua lucrurile. Fii bun şi 
semnează documentul acolo unde îţi arată domnul Fordham.“ 

Am semnat documentul aşa cum mi s-a spus, iar 
avocatul l-a luat cu el. După cum vă imaginaţi, ciudatul 
incident m-a impresionat profund şi am chibzuit asupra lui şi 
l-am întors în mintea mea pe toate părţile în fiecare zi, fără 
să reuşesc să înţeleg nimic. Totuşi, nu am putut să scap de 
sentimentul vag de groază pe care mi l-a lăsat, deşi senzaţia 
scădea din ce în ce mai mult în intensitate pe măsură ce 
săptămânile treceau şi nu se întâmpla nimic care să ne 
tulbure rutina vieţii. Dar am observat că unchiul meu se 
schimbase. Bea mai mult ca niciodată şi era mai puţin 
înclinat spre tovărăşia de orice fel. Işi petrecea marea 
majoritate a timpului în camera lui, cu uşa încuiată pe 
dinăuntru; dar uneori îl apuca un fel de nebunie beată şi se 
năpustea afară din casă, trecând ca fulgerul prin grădină cu 
un pistol în mâna, strigând că nu îi era frică de nimeni şi că 
nici om, nici diavol nu aveau să-l ţină închis în casa ca pe o 
oaie în ţarc. Cu toate astea, după ce îi treceau aceste crize, 
se repezea tumultuos înăuntru şi încuia şi baricada uşa după 
el, ca im om care nu mai putea înfrunta cu tupeu groaza 
aflată în adâncul sufletului sau. In astfel de momente, i-am 
văzut faţa strălucind de transpiraţie — chiar şi în zile 
răcoroase — ca şi cum abia şi-ar fi spălat-o cu apa. Ei bine, 
domnule Holmes, casa ajung la sfârşitul poveștii şi să nu 
abuzez de răbdarea dumneavoastră, s-a întâmplat într-o 
noapte să facă una din acele nebunii bete din care nu s-a mai 
întors. Când ne-am dus să-l căutăm, l-am găsit cu faţa în jos 
într-o baltă murdară aflata în fundul grădinii. Nu se vedeau 


urme de violenţa, iar apa nu era mai adânca de o jumătate 
de metru, aşa că juriul, luând în considerare excentricitatea 
lui cunoscută, a hotărât ca a fost o sinucidere. Dar eu, care 
ştiam cum se cutremura chiar şi numai gândindu-se la 
moarte, am avut mult de furca să mă conving că se dăduse 
peste cap să-şi găsească sfârşitul. Totuşi, chestiunea a trecut 
şi tatăl meu a intrat în posesia averii şi a vreo 14.000 de lire, 
bani care erau depuşi pe numele lui la bancă. 

— Un moment, îl întrerupse Holmes. Narațiunea 
dumneavoastră e una dintre cele mai remarcabile pe care le- 
am auzit vreodată. Spuneţi-mi data când a primit unchiul 
dumneavoastră scrisoarea şi data presupusei lui sinucideri. 

— Scrisoarea a sosit pe 10 martie 1883. Unchiul meu a 
murit şapte săptămâni mai târziu, în noaptea de 2 mai. 

— Vă mulţumesc. Vă rog, continuaţi. 

— Când tatăl meu a preluat proprietatea Horsham, l-am 
rugat să cerceteze cu grijă podul, care fusese întotdeauna 
încuiat. Am găsit acolo cutia de alamă, deşi conţinutul ei 
fusese distrus,- Pe partea interioară a capacului era lipita o 
etichetă cu inițialele K.K.K., şi dedesubt scria „Scrisori, 
memorandumuri, chitanţe şi un registru.”. Am presupus că 
acestea indicau natura hârtiilor care fuseseră distruse de 
colonelul Openshaw. În rest, nu mai era nimic important în 
pod, cu excepţia unei grămezi de hârtii şi de caiete 
împrăştiate, care aveau legătura cu viaţa dusă de unchiul 
meu în America. Unele din ele erau de pe timpul războiului şi 
dovedeau că îşi făcuse bine datoria şi fusese considerat un 
soldat viteaz. Altele erau din timpul reconstrucției statelor 
din Sud şi, majoritatea, aveau legătură cu politica, pentru că 
unchiul meu se opusese evident politicienilor profitori care 
veniseră din Nord. Ei bine, tatăl meu a venit să locuiască în 
Horsham pe la începutul lui 1884 şi totul ne-a mers cât se 
poate de bine până în ianuarie 1885. In a patra zi după Anul 
Nou, în timp ce luam micul dejun împreună, l-am auzit pe 
tatăl meu scoțând un strigăt de surpriză. 

Intr-o mână ţinea un plic pe care abia îl deschisese şi în 
palma celeilalte avea cinci sâmburi uscați de portocală. 
Râsese întotdeauna de ceea ce el numea povestea mea 
vânătorească despre colonel, dar părea foarte speriat şi 
încurcat acum, că acelaşi lucru i se întâmplase şi lui. „Ce 


Dumnezeu poate să însemne asta, John?”, s-a bâlbâit el. 

Mie îmi îngheţase inima. „Este K.K.K.“, am zis. Tatăl meu 
s-a uitat pe partea interioară a plicului. „Ai dreptate! — a 
exclamat el. Uite literele. Dar ce scrie deasupra lor?” „Pune 
hârtiile pe discul solar”, am citit eu uitându-mă peste umărul 
lui. „Ce hârtii? Ce disc solar?”, a întrebat el. „Discul solar din 
grădină. Altul nu mai e — am zis eu. Dar hârtiile trebuie să fie 
cele care au fost distruse.“„Aş!, a zis el încercând să fie 
curajos. Trăim într-o ţară civilizată şi nu putem permite 
aiureli de genul ăsta. De unde vine chestia asta?” „Din 
Dundee”, am răspuns eu uitându-mă la ştampila poştei. „E 
vreo glumă ridicolă — a zis el. Ce am eu de-a face cu discuri 
solare şi cu hârtii? Nu voi băga în seamă o asemenea 
prostie.” „Eu m-aş duce cu siguranţă la poliţie”, am zis. „Ca 
să fiu luat în râs drept răsplată pentru osteneala mea? In 
niciun caz.” „Atunci, lasă-mă pe mine să mă duc.“ „Nu, îţi 
interzic. Nu vreau să se facă tapaj din cauza acestei prostii.“ 
Era inutil să mă cert cu el, căci era un om foarte încăpățânat. 
Mi-am văzut de treabă, dar aveam inima plină de presimţiri 
negre. 

La trei zile după primirea scrisorii, tatăl meu s-a dus să- 
şi viziteze un vechi prieten, maiorul Freebody, care e 
comandantul unuia din forturile de pe Dealul Portsdown. M- 
am bucurat, pentru ca mi se părea că se îndepărta de pericol 
atunci când pleca de acasă. Dar mă înşelam în privinţa asta. 
Două zile mai târziu, am primit o telegramă de la maior, 
implorându-mă să vin imediat. Tatăl meu căzuse într-una din 
gropile de calcar care se găsesc din abundentă în regiune şi 
zăcea inconştient, cu capul zdrobit. M-am dus repede la el, 
dar a murit fără să-şi mai recapete cunoştinţa. Se pare că se 
întorcea de la Fareham în zori şi, întrucât nu cunoştea zona, 
iar groapa de calcar nu era împrejmuită, juriul nu a ezitat 
când a hotărât că a fost vorba de o moarte accidentală. 
Oricât de atent am cercetat fiecare fapt legat de moartea lui, 
n-am reuşit să găsesc nimic care să sugereze ideea de crimă. 
Nu erau urme de violenţă, de paşi sau de jaf şi nu fusese 
văzut niciun străin umblând pe drumuri. Şi totuşi, nu e nevoie 
să vă mai spun că nu eram deloc liniştit şi că eram aproape 
sigur că cine ştie ce intrigă îngrozitoare fusese ţesută în jurul 
tatălui meu. 


În felul acesta sinistru am intrat în posesia moştenirii 
mele. Mă veţi întreba de ce nu am renunţat la ea. Pentru că 
eram convins că necazurile noastre depindeau într-un fel de 
un incident petrecut în viaţa unchiului meu şi că pericolul ar 
fi oricum la fel de ameninţător. 

Bietul meu tată şi-a găsit sfârşitul în ianuarie 1885 şi de 
atunci au trecut doi ani şi opt luni. In tot acest timp, eu am 
trăit fericit în Horsham şi am început să sper că acest 
blestem nu mai plana asupra familiei mele şi că se sfârşise 
odată cu ultima generaţie. Dar mă culcasem prea devreme 
pe-o ureche; ieri dimineaţă mi s-a întâmplat acelaşi lucru ca 
tatălui meu. 

Tânărul scoase din buzunarul vestei un plic mototolit şi, 
întorcându-se spre masă, îl scutură până când căzură din el 
cinci sâmburi uscați de portocală. 

— Acesta e plicul, continuă tânărul. Are ştampila poştei 
din Londra — subdiviziunea estică. lnăuntru sunt aceleaşi 
cuvinte care au alcătuit mesajul primit de tatăl meu: „K.K_K.“ 
şi „Pune hârtiile pe discul solar”. 

— Şi ce aţi făcut?, întrebă Holmes. 

— Nimic. 

— Nimic? 

— Drept sa spun — tânărul îşi îngropă faţa în mâinile lui 
slabe şi albe — m-am simţit neajutorat. M-am simţit cum se 
simte unul din acei bieţi iepuri când se îndreaptă şarpele 
spre el. Mi se pare că mă aflu în strânsoarea unui rău 
irezistibil şi necruţător, împotriva căruia nu te poate apăra 
nicio măsură de precauţie. 

— Ei aş!, exclamă Sherlock Holmes. Trebuie să 
acţionezi, omule, altfel eşti pierdut. Numai energia te poate 
salva. Nu e momentul să deznădăjduieşti. 

— Am fost la poliţie 

— A! 

— Dar poliţiştii mi-au ascultat povestea zâmbind. Sunt 
convins ca inspectorul e de părere că scrisorile sunt toate 
nişte glume proaste şi că decesele rudelor mele au fost într- 
adevăr accidente, aşa cum a stabilit juriul, şi nu au avut 
legătură cu avertismentele. 

Holmes îşi scutură furios pumnii în aer. 

— Ce imbecilitate incredibilă!, exclamă el. 


— Totuşi, au permis unui poliţist să stea cu mine în 
casă. 

— A venit cu dumneavoastră aici? 

— Nu. Ordinele lui au fost să stea în casă. 

Holmes se înfurie din nou. 

— De ce n-aţi venit la mine şi, mai ales, de ce nu aţi 
venit imediat?, strigă el. 

— Nu ştiu. Abia azi am vorbit cu maiorul Prendergast 
despre necazurile mele, iar el m-a sfătuit să vin la 
dumneavoastră. 

— Au trecut două zile de când aţi primit scrisoarea. Ar fi 
trebuit să acţionăm mai dinainte. Bănuiesc că nu mai aveţi 
alte probe în afară de cele pe care ni le-aţi arătat niciun alt 
detaliu care să ne poată ajuta, nu-i aşa? 

— Ar mai fi un lucru, zise John Openshaw. 

Scotoci în buzunarul de la haină şi, scoțând o bucată de 
hârtie învechită, de nuanţă albastră, o întinse pe masă. 

— Îmi amintesc vag că, în ziua în care unchiul meu a 
ars hârtiile, am observat că marginile nearse care zăceau în 
cenuşă aveau culoarea asta, zise el. Am găsit această foaie 
de hârtie pe jos în camera lui şi înclin să cred că poate a 
zburat dintre celelalte hârtii şi a scăpat în felul ăsta de la 
distrugere. În afara faptului că menţionează sâmburii de 
portocală, nu mi se pare că ne ajută prea mult. Eu cred că e 
o pagină dintr-un jurnal intim. Scrisul îi aparţine fără îndoială 
unchiului meu. 

Holmes mută lampa şi ne aplecarăm amândoi asupra 
foii de hârtie, ale cărei margini neregulate arătau că fusese 
într-adevăr ruptă dintr-un caiet. Avea ca titlu „Martie 1869“, 
iar dedesubt erau următoarele însemnări enigmatice: 


Ziua a patra. Hudson a venit. Aceeaşi platformă 
binecunoscută. 

Ziua a şaptea. Trimis sâmburii lui McCauley, Par amor e 
şi John Swain din St. Augustine. 

Ziua a noua. McCauley a şters-o. 

Ziua a zecea. John Swain a şters-o. 

Ziua a douăsprezecea. Vizitat Paramore. Totul în ordine. 


— Vă mulţumesc!, zise Holmes împăturind hârtia şi 


dându-i-o înapoi musafirului nostru. lar acum nu trebuie să 
mai pierdeţi nicio clipă. Nu avem timp nici măcar să discutăm 
ceea ce mi-aţi povestit. Trebuie să vă duceţi imediat acasă şi 
să acţionaţi. 

— Ce trebuie sa fac? 

— Nu există decât un singur lucru de făcut şi trebuie 
făcut fără întârziere. Trebuie să puneţi această bucată de 
hârtie pe care ne-aţi arătat-o în cutia de alama despre care 
aţi vorbit. Mai trebuie să puneţi şi un bilet în care să spuneţi 
că toate celelalte hârtii au fost arse de unchiul 
dumneavoastră şi că asta e singura care a mai rămas. 
Trebuie să spuneţi acest lucru în aşa fel încât să fiţi 
convingător. După ce aţi făcut asta, trebuie să puneţi imediat 
cutia pe discul solar, aşa cum vi s-a spus. Aţi înţeles? 

— Perfect. 

— Nu vă gândiţi acum la răzbunare sau la ceva de 
genul ăsta. Cred că putem obţine acest lucru prin intermediul 
legii; dar noi abia ne tesem pânza, în timp ce a lor e deja 
ţesută. Prima noastră grijă este să îndepărtăm pericolul care 
vă ameninţă. A doua este să lămurim misterul şi să-i 
pedepsim pe vinovaţi. 

— Vă mulţumesc, zise tânărul ridicându-se şi punându- 
şi paltonul. Mi-aţi dat motive să sper din nou. Voi face cu 
siguranţă aşa cum m-aţi sfătuit. 

— Nu mai pierdeţi nicio clipă. Şi, mai presus de orice, 
aveţi grijă de dumneavoastră între timp, pentru că eu n-am 
nicio îndoială că sunteţi ameninţat de un pericol cât se poate 
de real şi de iminent. Cum vă întoarceţi acasă? 

— Cu trenul, din Gara Waterloo. 

— Nu e încă ora nouă. Prin urmare, străzile sunt 
aglomerate, aşa că sper să fiţi în siguranţă. Cu toate astea, 
omul nu se poate păzi niciodată îndeajuns. 

— Sunt înarmat. 

— Asta e bine. Mâine voi începe să lucrez la cazul 
dumneavoastră. 

— Aşadar, o să ne vedem la Horsham? 

— Nu, secretul dumneavoastră se află în Londra. Acolo 
îl voi căuta. 

— Atunci voi veni eu din nou, peste o zi sau două, cu 
veşti despre cutie şi despre hârtii. Voi face exact aşa cum m- 


aţi sfătuit. 

Ne strânse mâinile şi plecă. Afară, vântul continua să 
urle şi ploaia să bată în geamuri. Această poveste ciudată 
părea că venise la noi din mijlocul elementelor turbate — 
suflată cu furie către noi ca o algă pe timp de furtună — şi că 
acum fusese absorbită din nou de ele. 

Sherlock Holmes ramase tăcut pentru o vreme, cu capul 
în piept şi cu ochii la strălucirea roşie a focului. Apoi îşi 
aprinse pipa şi, rezemându-se iar de spătarul scaunului, privi 
cum cercurile albastre de fam se urmăreau unul pe altul până 
la tavan. 

— Watson, dintre toate cazurile noastre, nu cred să fi 
avut unul mai fantastic ca ăsta, zise el. 

— În afară, poate, de „Semnul celor patru“. 

— Da, aşa e. In afară, poate, de acela. Şi totuşi, mie mi 
se pare că acest John Openshaw se află într-un pericol mai 
mare decât s-au aflat fraţii Sholto. 

— Dar ai reuşit să-ţi dai seama despre ce fel de pericol 
e vorba? 

— Nu există nicio îndoială asupra naturii lui, răspunse 
el. 

— Atunci, ce reprezintă? Cine e acest K.K.K. şi de ce 
urmăreşte această familie nefericită? 

Sherlock Holmes închise ochii şi îşi sprijini coatele de 
braţele scaunului, unindu-şi vârfurile degetelor, 

— După ce i-a fost prezentat un singur fapt sub toate 
aspectele lui — remarcă el gânditorul ideal ar deduce din 
acest fapt nu numai întregul lanţ de evenimente care au dus 
la el, ci şi toate consecinţele care ar rezulta din el. Aşa cum 
Cuvier ar putea descrie corect şi în întregime un animal prin 
contemplarea unui singur os, tot aşa observatorul care a 
înţeles pe deplin o verigă dintr-o serie de incidente ar putea 
să le stabilească cu acuratețe şi pe celelalte, atât pe cele 
aflate înaintea ei, cât şi pe cele aflate după ea. Noi nu am 
înţeles încă rezultatele la care numai raţiunea poate ajunge. 
Stând la birou, poţi rezolva probleme care i-au nedumerit pe 
toţi cei care au căutat o soluţie cu ajutorul simţurilor lor. 
Totuşi, ca să duci arta pe cea mai înaltă cuhne a ei, e 
necesar ca gânditorul să poată folosi toate faptele care i-au 
fost aduse la cunoştinţă; iar acest lucru implică, aşa cum îţi 


vei da şi tu repede seama, o cunoaştere a tuturor lucrurilor, 
ceea ce este o realizare oarecum rară, chiar şi în aceste zile 
de educaţie gratuită şi de enciclopedii. Dar nu este atât de 
imposibil ca un om să posede toate cunoştinţele care i-ar 
putea fi de folos în munca lui şi asta am încercat eu să fac. 
Dacă îmi aduc bine aminte, la începutul prieteniei noastre, 
mi-ai definit la un moment dat limitele într-un mod foarte 
precis. 

— Da, am răspuns eu râzând. A fost un document 
deosebit. 

Imi amintesc că filosofia, astronomia şi politica erau 
notate cu 2ero. Botanica era variabilă, geologia profundă în 
ceea ce priveşte petele de noroi din orice regiune pe o rază 
de optzeci de kilometri în jurul oraşului, chimia excentrică, 
anatomia sistematică, literatura de senzaţie şi arhivele crimei 
unice, violonist, boxer, spadasin, avocat şi un om care se 
otrăveşte singur cu cocaină şi tutun. Cred că astea au fost 
principalele puncte ale analizei mele. 

Holmes zâmbi la auzul ultimului punct. 

— Ei bine — zise el — după cum am spus şi atunci, un 
om ar trebui să-şi stocheze în minte tot ceea ce i-ar putea 
folosi, iar restul să-l depoziteze în bibliotecă, de unde îl poate 
lua dacă are nevoie de el. In cazul problemei care ne-a fost 
adusa la cunoştinţă în seara asta, trebuie cu siguranţă să ne 
mobilizăm toate resursele. Dă-mi, te rog, volumul cu litera 
„K“ din „Enciclopedia Americană” care se află pe raftul de 
lângă tine. Mulţumesc. Haide să chibzuim asupra situaţiei şi 
să vedem ce putem deduce din ea. Putem porni de la 
bănuiala care e aproape o certitudine că fostul colonel 
Openshaw a avut un motiv foarte întemeiat să părăsească 
America. Oamenii de vârsta lui nu-şi schimbă obiceiurile şi nu 
schimbă de bunăvoie clima încântătoare a Floridei cu viaţa 
singuratică a unui englez dintr-un oraş de provincie. Faptul 
ca în Anglia îi plăcea atât de mult singurătatea sugerează 
ideea că îi era frică de cineva sau de ceva, aşa că putem 
presupune că această frică de cineva sau de ceva a fost cea 
care l-a făcut să plece din America. Nu putem deduce de ce 
anume îi era frică decât gândindu-ne la literele primite de el 
şi de urmaşii lui. Ai remarcat ştampila poştei de pe acele 
scrisori? 


— Prima era din Pondicherry, a doua din Dundee şi a 
treia din Londra. 

— Din estul Londrei. Ce deduci din asta? 

— Sunt toate porturi maritime. Cel care a scris scrisorile 
era la bordul unui vas. 

— Excelent. Avem deja un indiciu. Nu există nicio 
îndoială în privinţa probabilității ca acela care a scris 
scrisorile sa se fi aflat la bordul unui vas. Şi acum să ne 
gândim la un alt punct. În cazul scrisorii din Pondicherry, au 
trecut şapte săptămâni între ameninţare şi ducerea ei la 
capăt; în cazul celei din Dundee, au fost numai trei sau patru 
zile. Asta îţi sugerează ceva? 

— Că omul a avut o distanţă mai mare de parcurs. 

— Dar şi scrisoarea a avut o distanţă mai mare de 
parcurs. 

— Atunci nu înţeleg. 

— Există cel puţin presupunerea că vasul pe care se 
află omul sau oamenii este un vas cu pânze. Se pare că, 
atunci când pornesc în misiune, îşi trimit întotdeauna 
ciudatul avertisment astfel încât acesta să ajungă înaintea 
lor. Ai văzut cât de repede a fost comisă fapta după ce a fost 
trimis avertismentul din Dundee. Dacă ei ar fi venit din 
Pondicherry cu un vas cu aburi, ar fi ajuns aproape în acelaşi 
timp cu scrisoarea. Dar au trecut şapte săptămâni. Cred că 
acele şapte săptămâni au reprezentat diferenţa dintre vasul 
poştal care a adus scrisoarea şi vasul cu pânze care l-a adus 
pe cel care a scris-o. 

— E posibil. 

— Mai mult decât atât. E probabil. Acum îţi dai seama 
de extrema urgenţă a acestui nou caz şi de ce l-am îndemnat 
pe tânărul Openshaw să fie precaut. Lovitura a venit 
întotdeauna la sfârşitul perioadei de timp necesare 
expeditorilor să parcurgă distanţa. Dar ultima scrisoare a fost 
trimisă din Londra; prin urmare, nu ne putem baza pe o 
întârziere. 

— Dumnezeule!, am exclamat eu. Ce poate să însemne 
această persecuție neîndurătoare? 

— E evident că hârtiile pe care le avea Openshaw sunt 
extrem de importante pentru persoana sau persoanele de pe 
vas. Cred că este destul de clar că trebuie să fie vorba de 


mai multe persoane. Un singur om nu ar fi putut comite două 
crime în aşa fel încât să înşele procurorii. Trebuie să fi fost 
mai mulţi implicaţi şi trebuie să fi fost nişte oameni plini de 
resurse şi de hotărâre. Vor cu orice preţ hârtiile, indiferent în 
posesia cui se află acestea. În felul ăsta, K.K.K. încetează să 
mai fie inițialele unui individ şi se transforma în semnul 
distinctiv al unei organizaţii. 

— Dar care organizaţie? 

— N-ai auzit niciodată de Ku Klux Klan?, zise Sherlock 
Holmes aplecându-se înainte şi coborându-şi vocea. 

— Niciodată. 

Holmes răsfoi paginile cărţii aflate pe genunchii lui. 

— lată!, zise el îndată. 


Ku Klux Klan. Un nume provenit din asemănarea 
fantezistă cu sunetul produs de armarea unei puşti. Această 
teribilă organizaţie secretă a fost formată in statele din Sua, 
după Războiul Civil, de câțiva foşti soldaţi ai Confederației şi 
în scurt timp au apărut ramuri locale în diferite părți ale ţării, 
şi anume în Tennessee, Louisiana, Carolina de Nord, Carolina 
de Sud, Georgia şi Florida. Puterea organizației a fost folosită 
în scopuri politice, mai ales pentru a-i teroriza pe alegătorii 
negri şi pentru a-i alunga din țară pe cei care erau împotriva 
punctelor sale de vedere. Atacurile erau de obicei precedate 
de un avertisment, care era trimis respectivei persoane sub o 
formă fantastică, dar în general recunoscută: o crenguță de 
stejar în unele părți, sâmburi de pepene sau de portocală în 
altele. Când primea acest semn, victima putea fie să renunţe 
public la vechile ei obiceiuri, fie să fugă din ţară. Dacă 
înfrunta situaţia cu curaj, era lovită negreşit de moarte, de 
obicei într-un fel ciudat şi neprevăzut. Structura organizației 
era atât de perfectă, iar metodele ei atât de sistematice, 
încât de-abia dacă există vreun caz în care cineva să fi reuşit 
să o înfrunte fără să fie pedepsit sau în care celor vinovați de 
atacuri să li se dea de urmă. Timp de câțiva ani, organizația a 
înflorit, în ciuda eforturilor făcute de Guvernul Statelor Unite 
şi de clasele superioare ale comunității din Sud. In cele din 
urmă, în anul 1869, mişcarea s-a destrămat pe neaşteptate, 
deşi, de atunci, au existat izbucniri sporadice de acelaşi fel. 


După cum observi — zise Holmes punând volumul 
deoparte destrămarea neaşteptată a organizaţiei a coincis cu 
momentul în care Openshaw a dispărut din America 
împreună cu hârtiile ei. S-ar putea foarte bine să fi fost cauză 
şi efect. Nu e de mirare că el şi familia lui au pe urme unele 
dintre cele mai necruțătoare fiinţe. Inţelegi, desigur, că acest 
registru-jurnal îi poate implica pe unii dintre cei mai 
importanţi oameni din Sud şi că există mulţi care nu vor 
dormi liniştiţi până când nu va fi recuperat. 

— Înseamnă că pagina pe care am văzut-o... 

— E ceea ce ne-am aştepta să fie. Dacă îmi amintesc 
bine, pe ea scria că li s-au trimis sâmburi lui A, B şi C — cu 
alte cuvinte, că le-a fost trimis avertismentul organizaţiei. 
Apoi, există înregistrări succesive cum că A şi B au şters-o, 
adică au părăsit ţara, iar la urmă că C a fost vizitat şi mi-e 
teamă că rezultatul vizitei a fost sinistru pentru C. Ei bine, 
doctore, cred că putem face o oarecare lumină în acest caz 
întunecat şi mai cred că singura şansă pe care o are între 
timp tânărul Openshaw este să facă ce i-am spus. Nu mai e 
nimic de zis sau de făcut în seara asta, aşa că dă-mi vioara şi 
haide să încercăm să uităm pentru o jumătate de oră de 
vremea mizerabilă de afară şi de obiceiurile şi mai mizerabile 
ale semenilor noştri. 

În dimineaţa următoare, cerul se limpezise şi soarele 
strălucea difuz prin vălul subţire care atârna deasupra 
marelui oraş. Când am coborât la masă, Sherlock Holmes îşi 
lua deja micul dejun. 

— Te rog să mă scuzi că nu te-am aşteptat, zise el. 
Prevăd că o sa am o zi foarte ocupată cu cercetarea cazului 
tânărului Openshaw. 

— Ce măsuri vei lua?, am întrebat eu. 

— Asta depinde foarte mult de rezultatele primelor 
mele cercetări. Până la urmă, s-ar putea să fiu nevoit să mă 
duc la Horsham. 

— Nu te vei duce mai întâi acolo? 

— Nu, voi începe cu Londra. Sună din clopoțel şi 
servitoarea îţi va aduce cafeaua. 

În timp ce aşteptam, am luat ziarul nerăsfoit de pe 
masă şi mi-am aruncat ochii pe el. Privirea mi-a rămas fixată 
asupra unui titlu care mi-a îngheţat inima. 


— Holmes!, am strigat. E prea târziu! 

— Ah!, zise el punându-şi ceaşca pe masă. Mi-a fost 
teamă de asta. Cum s-a întâmplat? 

Vorbea calm, dar mi-am dat seama că era profund 
mişcat. Privirea mea se oprise asupra numelui Openshaw şi a 
titlului „Tragedie lângă podul Waterloo“. lată ce relata 
articolul: 


Azi-noapte, între orele nouă şi zece, ofițerul de poliție 
Cook, de la brigada H, aflat de serviciu lângă podul Waterloo, 
a auzit un strigăt de ajutor şi ceva căzând în apă. Noaptea 
fiind extrem de întunecată şi de furtunoasă, a fost imposibilă 
efectuarea unei operațiuni de salvare, în ciuda ajutorului dat 
de mai mulți trecători. Cu toate acestea, alarma a fost dată 
şi, prin intermediul poliţiei fluviale, cadavrul a fost în cele din 
urmă recuperat. S-a dovedit a fi cel al unui tânăr, al cărui 
nume, aşa cum reiese de pe un plic găsit în buzunarul lui, era 
John Openshaw şi al cărui domiciliu se află în apropiere de 
Horsham. Se presupune că tânărul se grăbea să prindă 
ultimul tren din Gara Waterloo şi cât din pricina grabei şi a 
întunericului, a greşit drumul şi a căzut peste marginea unuia 
dintre micile debarcadere destinate vaselor fluviale cu aburi. 
Corpul nu prezenta urme de violență şi nu poate exista nicio 
îndoială că decedatul a fost victima unui accident nefericit, 
fapt care ar trebui sa atragă atenția autorităților asupra 
condiției debarcaderelor. 


Am rămas tăcuţi câteva minute, Holmes fiind mai 
deprimat şi mai zguduit decât îl văzusem eu vreodată. 

— Asta îmi răneşte mândria, Watson, zise el în cele din 
urmă. E fără îndoială un sentiment meschin, dar îmi răneşte 
mândria. Acum e o chestiune personală pentru mine şi, dacă 
îmi dă Dumnezeu sănătate, o să pun mâna pe banda asta. 
Ideea că el a venit la mine să-mi ceară ajutorul, iar eu l-am 
trimis la moarte...! 

Sări de pe scaun şi începu să se plimbe prin cameră, 
plin de o agitaţie incontrolabilă şi cu o uşoară roşeaţă în 
obrajii lui palizi, încleştându-şi şi descleştându-şi nervos 
pumnii. 

— Trebuie să fie nişte diavoli vicleni!, exclamă el în cele 


din urmă. Cum au reuşit să-l atragă acolo? Taluzul nu e în 
direcţia gării. Fără îndoială că podul, chiar şi într-o noapte ca 
aia, a fost prea aglomerat pentru scopul urmărit de ei. Ei 
bine, Watson, vom vedea cine va câştiga până la urma. Mă 
duc în oraş! 

— La poliţie? 

— Nu; o să mă descurc singur. N-au decât să muşte din 
momeală după ce ţes pânza, dar nu înainte. 

Am fost ocupat întreaga zi cu pacienţii mei şi abia seara 
târziu am revenit în strada Baker. Sherlock Holmes nu se 
întorsese încă. Era aproape zece când intră în casă, palid şi 
istovit. Se duse la bufet şi, rupând o bucată de pâine, o 
devoră lacom, dând apoi pe gât o duşcă zdravănă de apă. 

— Ţi-e foame, am remarcat eu. 

— De nu mai pot. Mi-a ieşit din minte. N-am mai mâncat 
nimic de la micul dejun. 

— Nimic? 

— Nicio îmbucătură. N-am avut timp să mă gândesc la 
asta. 

— Şi cum ţi-a mers treaba? 

— Bine. 

— Ai un indiciu? 

— Îi am în palmă. Tânărul Openshaw nu va rămâne 
mult timp nerăzbunat. Watson, hai să-i învingem cu propriile 
lor arme diavoleşti. M-am gândit bine la asta! 

— Ce vrei să spui? 

Holmes luă o portocală din bufet şi, bucăţind-o, stoarse 
sâmburii afară pe masă. Luă cinci din ei şi îi aruncă intr-un 
plic. Pe partea interioară a plicului scrise „S.H., pentru J.O.” 
Apoi îl sigilă şi îl adresă: Căpitanului James Calhoun, vasul 
„Lone Star”, Savannah, Georgia. 

— Asta îl va aştepta la intrarea în port, zise el chicotind. 
S-ar putea să petreacă o noapte albă. O să fie la fel de sigur 
că e un vestitor al sorții lui cum a fost şi Openshaw. 

— Şi cine e căpitanul Calhoun? 

— Şeful bandei. O să-i prind şi pe ceilalţi, dar mai întâi 
pe el. 

— Cum i-ai dat de urmă? 

Holmes scoase o foaie mare de hârtie din buzunar, 
acoperita în întregime cu date şi nume. 


— Mi-am petrecut întreaga zi la oficiul Companiei Lloyd, 
printre registre şi arhive ale ziarelor vechi, urmărind viitoarea 
carieră a fiecărui vas care a ajuns la Pondicherry în ianuarie 
şi februarie în 1883. Treizeci şi şase de vase de tonaj 
moderat au fost acolo în respectivele luni. Din astea, unul mi- 
a atras imediat atenţia, „Loiie Star”, pentru că, deşi a plecat 
din Londra, numele este acelaşi cu cel care e dat unuia din 
statele Uniunii. 

— Texas, cred. 

— N-am fost şi nu sunt sigur care din ele; dar mi-am dat 
seama că vasul trebuie să fie de origine americană. 

— Şi ce-ai făcut atunci? 

— Am cercetat arhivele din Dundee şi, când am 
descoperit că vasul „Lone Star“ a fost acolo în ianuarie 1885, 
bănuielile mele au devenit certitudine. Apoi am întrebat ce 
vase se afiă în prezent în portul Londrei. 

— Şi? 

— „Lone Star“ a sosit aici săptămâna trecută. M-am dus 
la Docul Albert şi am descoperit că vasul a coborât pe râu 
azi-dimineaţă, îndreptându-se spre casă, spre Savannah. Am 
trimis o telegramă la Gravesend şi am aflat că a trecut pe 
acolo cu ceva vreme în urmă şi, întrucât vântul bate dinspre 
est, nu am nicio îndoială că acum a trecut de Goodwins şi nu 
e prea departe de Insula Wight. 

— Şi atunci, ce vei face? 

— O, îl am în mână. După cum am aflat, el şi cei doi 
ofiţeri sunt singurii americani de pe vas. Ceilalţi sunt 
finlandezi şi germani. Mai ştiu de asemenea că azi-noapte au 
lipsit toţi trei de pe vas. Am aflat acest lucru de la docherul 
care le-a încărcat marfa. Până când ajunge vasul lor în portul 
Savannah, vasul poştal va fi dus deja această scrisoare la 
destinaţie, iar telegrama va fi informat poliţia din Savannah 
că aceşti trei domni sunt căutaţi aici pentru crimă. 

Totuşi, există întotdeauna un defect chiar şi în cele mai 
bune planuri ale omului, iar ucigaşii lui John Openshaw nu 
aveau sa primească niciodată sâmburii de portocală care le- 
ar fi arătat că un altul, la fel de viclean şi de hotărât ca şi ei, 
era pe urmele lor. Furtunile echinocţiului au fost foarte lungi 
şi foarte violente în acel an. Am aşteptat mult timp sa primim 
veşti despre „Lone Star din Savannah, dar nu le-am primit 


niciodată. În cele din urmă, am auzit că undeva, în Atlantic, 
legănată de valuri, fusese văzută o bucată din pupa 
sfărâmată a unui vas, cu literele „L.S.” inscripţionate pe ea, 
iar asta e tot ce vom şti vreodată despre soarta vasului „Lone 
Star”. 


Sfârşit 


Omul cu buza strâmbă 


Isa Whitney, frate al defunctului Elias Whitney, doctor 
în teologie, director al Colegiului Teologic „St. George“, era 
cât se poate de dependent de opium. Din câte am înţeles, 
deprinsese obiceiul dintr-o prostie pe care o făcuse atunci 
când era la colegiu; pentru că citise descrierea viselor şi 
senzaţiilor lui De Quincey, îşi turnase laudanum în tutun, 
încercând să obţină aceleaşi efecte. A descoperit — aşa cum 
au făcut atât de mulţi — că e mai uşor să capeţi obiceiul 
decât să scapi de el şi a continuat timp de mulţi ani să fie un 
sclav al drogului şi un obiect de groază amestecată cu milă 
pentru prietenii şi rudele lui. Parcă îl văd şi acum, cu faţa 
galbena şi 
păstoasă, cu pleoapele căzute şi cu pupilele fixe, îngrămădit 
tot pe un scaun, ajuns epava omului nobil care fusese. 

Într-o seară — era în iunie 1889 — am auzit clopoţelul 
sunând, cam pe la ora la care un om începe să caşte şi să se 
uite la ceas. M-am îndreptat din şale în fotoliul în care 
stăteam, iar soţia mea şi-a lăsat lucrul în poală şi a făcut o 
faţă dezamăgită. 

— Un pacient!, zise ea; Va trebui să pleci. 

Am  mormăit nemulţumit, pentru că tocmai mă 
întorsesem acasă după o zi obositoare. Am auzit uşa de la 
intrare deschi- zându-se, câteva cuvinte rostite în graba şi 
apoi paşi iuți pe linoleum. Uşa de la apartamentul nostru se 
deschise şi înăuntru intră o doamnă, îmbrăcată în haine de 
culoare închisă, cu un văl negru pe faţă. 

— Mă scuzaţi că am venit atât de târziu, începu ea. 
Apoi, pierzându-şi deodată controlul, se repezi la soţia mea, 
îşi aruncă braţele în jurul gâtului ei şi îi suspină pe' umăr. 

— O, am nişte necazuri aşa de mari!, strigă ea. Am 
atâta nevoie de puţin ajutor! 

— Dar e Kate Whitney!, zise soţia mea ridicându-i vălul 
de pe faţă. Ce m-ai speriat, Kate! Nu mi-am dat seama cine 
eşti atunci când ai intrat. 

— N-am ştiut ce să fac, aşa că am venit direct la tine. 

Aşa se întâmpla Întotdeauna. Oamenii care aveau 
necazuri veneau la soţia mea precum păsările la un far. 


— A fost foarte drăguţ din partea ta că ai venit. Trebuie 
să bei nişte vin cu apă, să te aşezi confortabil şi să ne spui 
totul. Sau ai prefera sa-l trimit pe James la culcare? 

— O, nu, nu! Am nevoie şi de sfatul şi ajutorul 
doctorului. E vorba de Isa. N-a mai venit acasă de două zile. 
Mi-e aşa de teamă pentru el! 

Nu era prima dată când ne vorbea despre necazul 
soţului ei, mie ca' doctor şi soţiei mele ca veche prietena şi 
fostă colega de şcoală. Am liniştit-o şi am consolat-o cum am 
putut. Ştia unde era soţul ei? Era posibil să i-l aducem înapoi? 

Se pare că era. Kate aflase dintr-o sursă foarte sigură 
că, în ultimul timp, atunci când era în criză, soţul ei folosea o 
tavernă de opium situată în partea estică a oraşului. Până 
acum, orgiile lui se limitaseră întotdeauna la o zi, el 
întorcându-se apoi seara acasă, zdruncinat şi cu ticuri 
nervoase. Dar acum era sub influenţa drogului de patruzeci şi 
opt de ore şi fără îndoială că zăcea în locul ăla, printre 
scursurile docurilor, respirând otrava sau dormind. Soţia lui 
era sigură că putea fi găsit acolo, la taverna „Bar of Gold“, de 
pe uliţa Upper Swandam. Dar ce putea ea să facă? Cum 
putea ea, o tânără şi timidă femeie, să se ducă într-un astfel 
de loc şi să-şi smulgă soţul din mijlocul ticăloşilor care îl 
înconjurau? 

Asta era problema şi, bineînţeles, nu era decât o 
singură soluţie. N-aş putea să o escortez eu până la locul 
respectiv? Dar, la urma-urmei, dacă stătea să se gândească 
mai bine, ce rost avea să mai vină şi ea? Eu eram medicul 
consultant al lui Isa şi, ca urmare, aveam influenţă asupra lui. 
M-aş descurca mai bine dacă eram singur. l-am dat cuvântul 
meu că îi voi trimite soţul acasă într-o birjă în mai puţin de 
două ore, dacă era într-adevăr la adresa pe care mi-o dăduse 
ea. Şi astfel, după zece minute, mi-am lăsat fotoliul şi vesela 
camera de zi în urmă şi, luând o birja, m-am îndreptat în 
viteză spre est ca să îndeplinesc o sarcină ciudată, după cum 
mi se păru mie în acel moment, deşi numai viitorul îmi arătă 
cât de ciudată avea să fie. 

N-am întâmpinat nicio dificultate în prima parte a 
aventurii mele. Uliţa Upper Swandam este o alee rău famată, 
ascunsă în spatele debarcaderelor înalte care unesc partea 
de nord a râului cu estul podului Londrei. 


Între o magherniţă cu laturi şi o bodegă, am găsit 
taverna pe care o căutam şi la care se putea ajunge 
coborând nişte trepte care duceau la o deschizătură neagră, 
asemănătoare unei guri de peşteră. Poruncindu-i birjarului să 
mă aştepte, am coborât treptele, tocite la mijloc de 
picioarele beţivilor care treceau pe acolo neîncetat; la lumina 
tremurătoare a unei lămpi cu ulei aflate deasupra uşii, am 
găsit zăvorul şi am intrat într-o cameră lunga şi joasă, plină 
de fumul maro şi sufocant al opiumului şi de bănci de lemn, 
ca teuga unui vas de emigranţi. 

Prin întuneric, se zăreau vag corpuri zăcând în poziţii 
ciudate, umeri încovoiaţi, genunchi îndoiţi, capete căzute pe 
spate, bărbii în aer şi, ici-colo, un ochi negru şi fără 
strălucire, întors spre noul venit. 

Din umbră licăreau cerculeţe roşii de lumină, acum 
strălucitoare, acum slabe, după cum otrava care ardea 
creştea sau descreştea în vetrele pipelor de metal. Cei mai 
mulţi erau tăcuţi, dar unii mormăiau în sinea lor, iar alţii 
discutau pe un ton bizar, scăzut şi monoton, conversaţia lor 
când izbucnind, când lâncezind, fiecare mormăindu-şi 
gândurile şi nebăgând în seama cuvintele vecinului său. 

In celălalt capăt al încăperii se afla un vas mic cu 
mangal care ardea, iar lângă el, pe un scaun de lemn cu trei 
picioare, stătea un bătrân înalt şi slab, cu pumnii în falcă şi 
cu coatele pe genunchi, privind fix focul. 

La intrarea mea, un servitor malaysian palid se repezise 
spre mine cu o pipă şi cu nişte drog, făcându-mi semn spre 
iui loc gol. 

— Mulţumesc. Nu am venit să stau, am zis eu. Un 
prieten de-al meu e aici, domnul Isa Whitney, şi vreau să 
vorbesc cu el. 

La dreapta mea se produse o mişcare şi se auzi o 
exclamaţie, iar eu, scrutând întunericul cu privirea, l-am 
văzut pe Whitney, palid, istovit şi neîngrijit holbându-se la 
mine. 

— Dumnezeule! E Watson, zise el. 

Era într-o stare jalnica şi agitat la maximum. 

— Hei, Watson! Ce oră e? 

— Aproape unsprezece. 

— A cărei zile? 


— A zilei de vineri, 19 iunie. 

— Sfinte Sisoe! Credeam că e miercuri. Chiar e 
miercuri. De ce vrei să mă sperii? 

Işi îngropă faţa în mâini şi începu să suspine pe un ton 
înalt. 

— Eu îţi spun că e vineri, omule. Soţia te aşteaptă de 
două zile. Ar trebui să-ţi fie ruşine! 

— Îmi este. Dar te înşeli, Watson, pentru că sunt aici 
doar de câteva ore, trei pipe, patru pipe — am uitat câte. Dar 
o sa vin cu tine acasă. N-aş vrea s-o sperii pe Kate, pe biata 
Kate. Dă-mi mâna! Ai o birjă? 

— Da, mă aşteaptă una afară. 

— Atunci o să plec cu ea. Dar cred că trebuie să am 
ceva de plată. Află tu cât datorez, Watson. Eu sunt complet 
debilitat. Nu mai sunt în stare să fac nimic. 

Am mers de-a lungul culoarului îngust dintre cele două 
rânduri de oameni adormiţi, ţinându-mi respiraţia ca să nu 
trag în piept vaporii scârboşi şi toropitori ai drogului şi 
uitându-mă în jur după proprietar. Când am trecut pe lângă 
omul înalt care stătea lângă vasul cu mangal, m-am simţit 
deodată tras de haină şi am auzit o voce şoptind: 

— Treci mai departe şi apoi întoarce-te şi uită-te la 
mine. 

Am distins cât se poate de clar cuvintele. M-am uitat în 
jos. N-ar fi putut să fie rostite decât de bătrânul de lângă 
mine; şi totuşi, acesta stătea acum la fel de dus pe gânduri 
ca întotdeauna, foarte slab, foarte zbârcit, încovoiat de ani şi 
cu o pipă de opium atârnându-i printre genunchi, ca şi cum i- 
ar fi căzut din mână din pură oboseală. Am făcut doi paşi 
înainte şi m-am uitat înapoi. A fost nevoie să fac uz de toată 
puterea mea de stăpânire ca să nu scot niciun strigăt de 
uimire. Bătrânul se întorsese cu spatele, astfel încât să nu-l 
poată vedea nimeni în afară de mine. Trupul i se împlinise, 
ridurile dispăruseră, ochii goliţi de expresie îşi recăpătaseră 
strălucirea şi cel care stătea lângă foc şi zâmbea la vederea 
uimirii mele nu era altul decât Sherlock Holmes. Îmi făcu un 
semn uşor să mă apropii de el şi, în timp ce îşi întoarse din 
nou faţa pe jumătate către cei din jur, căzu instantaneu într-o 
stare de senilitate, vorbind în dodii şi dezlânat. 

— Holmes!, am şoptit eu. Ce Dumnezeu cauţi în taverna 


asta? 

— Vorbeşte cât de încet poţi, răspunse el. Am urechi 
excelente. Dacă vei avea extrema amabilitate să scapi de 
ameţitul ăla de prieten al tău, voi fi peste măsură de bucuros 
să discut cu tine. 

— Mă aşteaptă o birjă afară. 

— Atunci, te rog să-l trimiţi acasă cu ea. Poţi să stai 
liniştit în privinţa lui, căci pare a fi prea lipsit de vlagă ca să 
intre în vreun bucluc. Te-aş sfătui de asemenea să-i trimiţi un 
bilet soţiei tale prin intermediul birjarului şi să-i spui că-ţi 
împărtăşeşti soarta cu mine. Dacă vrei să mă aştepţi afară, 

O să vin şi eu în cinci minute. 

Era greu să refuzi vreuna din rugăminţile lui Sherlock 
Holmes, pentru că erau întotdeauna peste măsură de 
hotărâte şi formulate cu un aer de superioritate atât de 
modest. Totuşi, am simţit că, odată ce Whitney avea să fie 
urcat în birjă, misiunea mea avea să fie practic îndeplinită; 
cât despre restul, nu-mi puteam dori nimic mai mult decât să 
iau parte împreună cu prietenul meu la una din acele 
aventuri deosebite care constituiau condiţia normală a 
existentei lui. 

În câteva minute mi-am scris biletul, am achitat nota de 
plată a lui Whitney, l-am condus pe acesta la birjă şi l-am 
văzut dispărând în noapte. 

După foarte puţin timp, o siluetă ramolită ieşea din 
taverna de opium şi în secunda următoare mergeam pe 
stradă cu Sherlock Holmes. Prietenul meu îşi târî picioarele 
de-a lungul a două străzi, cu spinarea încovoiată şi cu mersul 
nesigur. Apoi, uitându-se repede în jur, se îndreptă de spate 
şi începu să râdă din toată inima. 

— Watson, bănuiesc că îţi imaginezi că am adăugat 
fumatul de opium la injecţiile cu cocaină şi toate celelalte 
mici slăbiciuni asupra cărora ţi-ai exprimat punctul de vedere 
medic al. 

— Am fost cu siguranţă surprins să te găsesc acolo. 

— Dar nu mai mult decât am fost eu. 

— Venisem să găsesc un prieten. 

— lar eu să găsesc un duşman. 

— Un duşman? 

— Da; unul dintre duşmanii mei obişnuiţi sau, mai bine- 


zis, una dintre prăzile mele obişnuite. Pe scurt, Watson, sunt 
în mijlocul unei investigaţii extrem de remarcabile şi am 
sperat să găsesc un indiciu în divagaţiile incoerente ale 
acelor beţivi, aşa cum am mai făcut până acum. Dacă aş fi 
fost recunoscut în taverna aia, viaţa mea nu ar fi valorat nici 
cât o ceapă degerată; căci am mai folosit-o înainte pentru 
scopurile mele, iar ticălosul ei de proprietar a jurat să se 
răzbune pe mine. 

În spatele clădirii, lângă PauFs Wharf, se află o trapă 
care ar putea spune multe poveşti ciudate despre ceea cea 
trecut prin ea în nopţile fără lună. 

— Doar nu vrei sa spui că au trecut cadavre, nu-i aşa? 

— Ba da, Watson, cadavre. Ar trebui să fim bogaţi dacă 
am avea o mie de lire pentru fiecare nefericit care a fost 
omorât în taverna aia. E cea mai ticăloasă capcană mortală 
de pe întreg malul râului şi mă tem că Neville St. Clair a 
intrat în ea şi n-o să mai iasă niciodată. Dar mijlocul nostru 
de transport ar trebui să fie aici. 

Îşi băgă doua degete în gură şi fluieră ascuţit — un 
semnal căruia i se răspunse de undeva de departe cu un 
fluierat asemănător, urmat la scurt timp de un zâăngănit de 
roţi şi de un zgomot de copite de cai. 

— Watson, o să vii cu mine, nu-i aşa?, zise Holmes în 
timp ce un docar înalt se năpustea spre noi prin întuneric, 
felinarele lui laterale aruncând două fascicule de lumină 
galbenă. 

— Dacă pot fi de folos... 

— Un camarad de încredere este întotdeauna de folos; 
iar un cronicar e şi mai folositor. Camera mea de la „The 
Cedars“ are pat dublu. 

— "The Cedars“? 

— Da; e casa domnului St. Clair. Stau acolo cât timp fac 
investigaţii. 

— Unde e situată? 

— În apropiere de Lee, în Kent. Avem de mers mai bine 
de zece kilometri. 

— Dar nu sunt la curent cu nimic. 

— Bineînţeles că nu. O să ştii totul îndată. Urcă. E în 
ordine, John; nu o să avem nevoie de tine. Uite jumătate de 
coroană. Caută-mă mâine pe la unsprezece. Dă-i frâu liber. 


Pe curând! 

Dădu bice calului şi pornirăm în viteză printr-o serie 
nesfârşită de străzi sumbre şi pustii, care se lărgiră treptat, 
până când ne trezirăm trecând în zbor un pod mare cu 
balustradă, pe sub care râul întunecat curgea alene. Dincolo 
de pod se întindea o alta sălbăticie monotonă de cărămizi şi 
tencuială, a cărei linişte era spartă doar de pasul greu şi 
regulat al poliţistului sau de cântecele şi strigătele vreunui 
grup întârziat de cheflii. O rămăşiţă mohorâtă a unei mase de 
vapori plutea încet pe cer, iar ici-colo câteva stele sclipeau 
vag printre despicăturile norilor. Holmes mâna calul în 
tăcere, cu capul în piept şi cu aerul unui om pierdut în 
gânduri, în timp ce eu stăteam lângă el, curios să aflu ce 
putea fi această nouă problemă care părea să-i solicite atât 
de tare capacităţile, dar temându-mă totuşi să-i întrerup şirul 
gândurilor. Parcursesem mai mulţi kilometri şi începusem să 
ne apropiem de vilele din suburbii, când Holmes se trezi din 
meditaţie, ridică din umeri şi îşi aprinse pipa cu aerul unui 
om care s-a convins că acţionează cum e mai bine. 

— Ai un dar extraordinar al tăcerii, Watson, zise el. Te 
face un însoțitor nepreţuit. Pe cuvântul meu, înseamnă mult 
pentru mine să am cu cine vorbi, pentru că gândurile mele nu 
sunt prea plăcute. Mă întrebam ce să-i spun acestei bune 
femei în seara asta, când mă va întâmpina la uşă. 

— Uiţi că eu nu ştiu nimic despre asta. 

— O să am exact atât timp cât să-ţi spun despre ce e 
vorba în cazul ăsta înainte de a ajunge la Lee. Pare absurd de 
simplu şi totuşi nu am cu ce să încep. Am destule indicii, fără 
îndoială, dar nu reuşesc să le dau de cap. Ei bine, Watson, 
acum o să-ţi expun cazul clar şi concis şi poate că tu vei 
vedea vreo luminiţă acolo unde totul e în întuneric pentru 
mine. 

Te ascult. 

— Cu câţiva ani în urmă — mai exact în mai 1884 — a 
venit în Lee un domn pe nume Neville St. Clair, care părea să 
aibă mulţi bani. Şi-a cumpărat o vilă mare, a aranjat frumos 
împrejurimile şi, în general, a trăit bine. Şi-a făcut treptat 
prieteni printre vecini şi în 1887 s-a căsătorit cu fiica unui 
fabricant local de bere, cu care are acum doi copii. Nu avea 
nicio ocupaţie, dar era interesat de mai multe companii şi se 


ducea de obicei dimineaţa în oraş, întorcându-se în fiecare 
seară cu trenul de 5.14 din strada Camion. Domnul St. Clair 
are treizeci şi şapte de ani, este un om cu obiceiuri 
cumpătate, un soţ bun, un tata foarte afectuos şi un om 
îndrăgit de toţi cei care îl cunosc. Aş adăuga că, din câte am 
putut stabili, totalul datoriilor lui în momentul de faţă se 
ridică la optzeci şi opt de lire şi zece şilingi, având două sute 
douăzeci de lire pe numele lui la Banca Londrei şi a 
Comitatelor. Prin urmare, nu există motive să credem că îl 
frământau probleme legate de bani. 

Lunea trecută, domnul Neville St. Clair s-a dus în oraş 
mai devreme ca de obicei, spunând înainte să plece că avea 
două comisioane importante de făcut şi ca îi va aduce 
băieţelului său un joc de construit. Din pura întâmplare, soţia 
lui a primit în aceeaşi zi o telegramă, la scurt timp după cea 
plecat el, în care i se comunica faptul că un pachet deosebit 
de valoros pe care îl aştepta ea sosise la birourile Companiei 
de Transport Maritim Aberdeen. Dacă cunoşti foarte bine 
Londra, atunci ştii că birourile acestei companii sunt în strada 
Fresno, care dă în uliţa Upper Swandam, unde m-ai găsit pe 
mine în seara asta. Doamna St. Clair şi-a luat prânzul, s-a dus 
în oraş, a făcut câteva cumpărături, s-a dus la birourile 
companiei, şi-a luat pachetul şi a luat drumul înapoi spre 
gară, trecând prin uliţa Swandam exact la ora 4.35. Ai înţeles 
până acum? 

— E foarte clar. 

— Dacă îţi aminteşti, luni a fost o zi extrem de 
călduroasă şi doamna St. Clair mergea încet, uitându-se în jur 
în speranţa că va zări vreo birjă, întrucât nu-i plăcea cartierul 
unde se afla. 

În timp ce mergea aşa pe uliţa Swandam, a auzit 
deodată o exclamaţie sau un strigăt şi a îngheţat când l-a 
văzut pe soţul ei uitându-se la ea şi, după cum i s-a părut ei, 
făcându-i semne de la o fereastră aflată la etajul doi al unei 
clădiri. Fereastra era deschisă, iar femeia i-a văzut clar faţa, 
despre care a spus că era extrem de agitată. Bărbatul i-a 
făcut semne disperate, după care a dispărut de la fereastră 
atât de brusc, încât femeii i s-a părut că a fost tras înapoi de 
o forţă irezistibilă. Singurul element pe care l-a surprins 
ochiul ei ager a fost acela că, deşi purta o haină de culoare 


închisă, precum aceea cu care plecase în oraş, soţul ei nu 
avea nici guler, nici cravată. 

Convinsă că nu era în regulă ceva cu el, doamna St. 
Clair a coborât repede treptele — căci clădirea respectivă nu 
era alta decât taverna de opium în care m-ai găsit pe mine în 
seara asta — şi, trecând în fugă prin camera din faţă, a 
încercat să urce scările care duceau la primul etaj. Dar la 
piciorul scării l-a întâlnit pe ticălosul de proprietar despre 
care ţi-am vorbit, iar acesta a îmbrâncit-o şi, cu ajutorul unui 
danez care lucrează acolo, a dat-o afară. 

Plină de cele mai înnebunitoare presimţiri şi spaime, 
femeia a străbătut în fugă uliţa şi, printr-un noroc cum rar se 
întâmplă, s-a întâlnit în strada Fresno cu mai mulţi poliţişti şi 
un inspector, care tocmai se îndreptau spre locurile unde 
urmau să-şi facă rondul. Inspectorul şi doi poliţişti au însoţit-o 
înapoi la tavernă şi, în ciuda împotrivirii neîncetate a 
proprietarului, au urcat până în camera unde fusese văzut 
ultima oară domnul St. Clair. 

Nu era nici urmă de el acolo. De fapt, nu era nimeni la 
etajul respectiv, cu excepţia unui nenorocit invalid care avea 
un aspect hidos şi care se pare că se instalase acolo. Atât el, 
cât şi proprietarul au susţinut sus şi tare că nu fusese nimeni 
altcineva în camera din faţă în timpul după-amiezii. Au negat 
faptul cu atâta hotărâre, încât inspectorul a fost surprins şi 
aproape că ajunsese să creadă că doamna St. Clair se 
înşelase, când aceasta, scoțând un strigăt, s-a repezit la o 
cutie mică de lemn care se afla pe masă şi i-a smuls capacul. 
Din ea au căzut zeci de cărămizi de construit pentru copii. 
Era jocul pe care soţul ei promisese să-l aducă acasă. 

Această descoperire şi faptul că invalidul era vizibil 
încurcat l-au făcut pe inspector să-şi dea seama că problema 
era serioasă. Camerele au fost cercetate cu grijă şi toate 
rezultatele au indicat o crimă oribila. Camera din faţă era 
mobilată simplu pentru a servi drept cameră de zi şi ducea 
într-un dormitor mic, a cărui fereastră dădea spre partea din 
spate a unuia din debarcadere. Intre debarcader şi fereastra 
dormitorului se află un spaţiu îngust, care este uscat atunci 
când e reflux, dar care e acoperit în timpul fluxului de apă, 
având o adâncime de cel puţin un metru şi jumătate. 
Fereastra de la dormitor era mare şi geamul se ridica în sus. 


Pe pervaz s-au descoperit urme de sânge, iar pe podeaua de 
lemn se vedeau mai multe picături împrăştiate. Toate 
veşmintele domnului Neville St. Clair — cu excepţia hainei — 
au fost găsite în camera din faţă, aruncate în spatele unei 
perdele. Cizmele, şosetele, pălăria şi ceasul lui — toate erau 
acolo. Nu existau semne de violenţă pe ele şi nu au fost 
găsite alte urme ale domnului Neville St. Clair. Acesta 
dispăruse probabil pe fereastră, căci nu s-a descoperit nicio 
alta ieşire, iar petele de sânge prevestitoare de rău găsite pe 
pervaz indicau faptul că existau puţine şanse ca bărbatul să 
se fi salvat înotând, pentru că fluxul era la cota maximă în 
momentul tragediei. 

Şi acum despre ticăloşii care păreau implicaţi în 
chestiune. Proprietarul era cunoscut ca având antecedente, 
dar, întrucât se afla la piciorul scării la doar câteva secunde 
după apariţia la fereastră a domnului St. Clair conform 
relatării soţiei acestuia — nu putea să fi fost mai mult decât 
un complice la crimă. S-a apărat spunând că el nu ştie 
absolut nimic şi a afirmat că nu e la curent cu faptele lui 
Hugh Boone, chiriaşul său, şi că nu putea explica în niciun fel 
prezenţa veşmintelor care aparţineau domnului dispărut. 

Cam atât despre proprietar. Acum despre sinistrul 
invalid care locuieşte la etajul doi al tavernei de opium şi 
care e cu siguranţă ultima persoană care l-a văzut pe Neville 
St. Clair. Numele lui e Hugh Boone, iar faţa lui hidoasă îi e 
cunoscută fiecărui om care colindă mult prin oraş. E cerşetor 
de profesie, deşi, ca să evite regulamentele poliţiei, pretinde 
că are o mică afacere cu chibrituri din ceară. Poate că ai 
observat că pe trotuarul stâng al străzii Threadneedle este o 
ieşitură în zid. Acolo se aşază această creatură în fiecare zi, 
cu picioarele încrucişate şi cu mica provizie de chibrituri în 
poală şi, întrucât oferă un spectacol jalnic, plouă destul de 
generos cu monede în chipiul unsuros de piele care stă pe 
trotuar lângă el. M-am uitat la individul ăsta de mai multe ori 
înainte să mă gândesc să fac cunoştinţă cu el din punct de 
vedere profesional şi am fost surprins de recolta pe care a 
strâns-o într-o perioadă scurtă de timp. Înfăţişarea lui este 
atât de remarcabilă, încât nimeni nu poate trece pe lângă el 
fără să-l observe. Un păr portocaliu şocant, o faţă palidă şi 
desfigurată de o cicatrice oribilă care i-a întors în afară 


marginea buzei de sus, o bărbie de buldog şi o pereche de 
ochi negri foarte pătrunzători, care contrastează în mod 
deosebit cu culoarea părului său, toate astea îl scot în 
evidenţă din mulţimea de cerşetori obişnuiţi şi la fel face şi 
inteligenţa lui, căci are întotdeauna o replică promptă pentru 
fiecare tachinare din partea trecătorilor. Acesta e omul 
despre care ştim acum că a fost chiriaşul tavernei de opium 
şi că a fost ultima persoană care l-a văzut pe domnul căutat 
de noi. 

— Dar e un invalid!, am zis eu. Ce-ar fi putut să facă el 
de unul singur împotriva unui om în floarea vârstei? 

— Este invalid în sensul că şchiopătează; dar în alte 
privinţe pare să fie un om puternic şi bine dezvoltat. Cu 
experienţa ta medicală, Watson, sunt sigur că ştii că 
slăbiciunea unui membru e compensată de multe ori printr-o 
forţă excepţională a celorlalte. 

— Continuă-ţi relatarea, te rog. 

— Doamna St. Clair leşinase la vederea sângelui de pe 
pervaz şi a fost escortată acasă într-o birjă de către poliţie, 
întrucât prezenţa ei nu le putea fi de niciun ajutor în anchetă. 
Inspectorul Barton, care era însărcinat cu cazul, a examinat 
cu mare atenţie locul faptei, fără să găsească însă nimic care 
să lămurească afacerea. Fusese o greşeală că nu-l arestaseră 
pe Boone imediat, acesta fiind scăpat din vedere pentru 
câteva minute, timp în care ar fi putut să comunice cu 
prietenul lui, proprietarul; dar această greşeală a fost 
remediată curând, iar el a fost prins şi percheziţionat, fără să 
se găsească nimic asupra lui care să îl încrimineze. E 
adevărat că avea nişte pete de sânge pe mâneca dreaptă, 
dar el le-a arătat inelarul, care avea o tăietură lângă unghie, 
explicându-le că de acolo provenea sângele şi adăugând că 
stătuse în dreptul ferestrei cu puţin timp în urmă şi că petele 
descoperite în acel loc proveneau fără îndoială din aceeaşi 
sursă. A negat din toate puterile că l-a văzut vreodată pe 
domnul Neville St. Clair şi a jurat că prezenţa veşmintelor în 
camera lui era un mister la fel de mare pentru el, ca şi pentru 
poliţie. Cât despre afirmaţia doamnei St. Clair că l-ar fi văzut 
pe soţul ei la fereastră, invalidul a declarat că femeia ori era 
nebună, ori visase. A fost dus protestând în gura mare la 
secţia de poliţie, în timp ce inspectorul a rămas la faţa locului 


în speranţa că refluxul i-ar putea oferi vreun indiciu nou. 

Şi i-a oferit, deşi poliţiştii n-au găsit pe malul plin de 
mâl al râului ceea ce se temeau să găsească. Lucrul pe care 
l-a dezvăluit refluxul n-a fost Neville St. Clair, ci haina lui. ŞI 
ce crezi că au găsit în buzunare? 

— Nu-mi imaginez. 

— Nu, nu cred că ai ghici. Fiecare buzunar era înţesat 
cu monede de un penny şi de o jumătate de penny — 421 de 
monede de un penny şi 270 de monede de o jumătate de 
penny. Nu e de mirare că nu a fost luată de apă. Dar un corp 
e altceva. Între debarcader şi clădire se află un vârtej 
înspăimântător. Părea destul de probabil că haina îngreunată 
de monede a rămas, în timp ce corpul dezbrăcat a fost luat 
de apă. 

— Dar am înţeles că toate celelalte veşminte au fost 
găsite în cameră. Corpul era îmbrăcat doar într-o haină? 

— Nu, dar faptele ar putea fi aranjate în aşa fel încât să 
para destul de veridice. Să presupunem că acest Boone l-a 
aruncat pe Neville St. Clair pe fereastră; nimeni nu ar fi putut 
vedea fapta. Ce ar face el după aceea? Şi-ar da bineînţeles 
seama imediat că trebuie să scape de veşmintele care l-ar 
putea trăda. Atunci, ar lua haina şi ar fi pe punctul de ao 
arunca pe geam, când i-ar trece prin minte că aceasta ar 
pluti şi nu s-ar scufunda. Are puţin timp la dispoziţie, căci a 
auzit cearta de jos, când soţia a încercat să urce cu forţa la 
etaj şi poate că a aflat de la camaradul lui, proprietarul, ca 
poliţia urmează să sosească. Nu are nicio clipă de pierdut. Se 
repede la vreo comoară ascunsă, unde a adunat roadele 
cerşetoriei lui şi îndeasă în buzunare toate monedele pe care 
le apucă, asigurându-se astfel că haina se va scufunda. O 
aruncă pe geam şi ar fi făcut la fel şi cu celelalte veşminte 
dacă n-ar fi auzit paşi grăbiţi la parter; abia are timp să 
închidă fereastra, că poliţia a şi apărut. 

— Pare posibil, desigur. 

— Ei bine, o vom lua drept ipoteză funcţională în lipsa 
de altceva. După cum ţi-am spus, Boone a fost arestat şi dus 
la secţie, dar nu s-a putut demonstra că a existat vreodată 
ceva împotriva lui. Se ştia de ani de zile că este cerşetor de 
profesie, dar viaţa lui părea că fusese una foarte liniştită şi 
nevinovată. Aşa stau lucrurile în momentul de faţă, iar 


problemele care trebuie rezolvate — ce făcea Neville St. Clair 
în taverna de opium, ce i s-a întâmplat acolo, unde e acum şi 
ce a avut Hugh Boone de-a face cu dispariţia lui — sunt toate 
departe de a fi soluționate. Mărturisesc că nu-mi amintesc să 
fi existat de-a lungul experienţei mele vreun caz care să pară 
atât de simplu la prima vedere, dar care să prezinte astfel de 
dificultăţi. 

În timp ce Sherlock Holmes detaliase această serie 
ciudată de evenimente, trecuserăm ca vântul prin suburbiile 
marelui oraş, până când ultimele case împrăştiate fuseseră 
lăsate în urmă şi merseserăm pe un drum străjuit şi de-o 
parte, şi de alta de gard viu. Dar tocmai când Holmes 
termină de relatat, trecurăm prin două sate răsfirate, unde 
câteva lumini încă mai licăreau la ferestre. 

— Suntem în apropiere de Lee, zise însoţitorul meu. Am 
atins trei comitate englezeşti în scurta noastră călătorie, 
începând cu Middlesex, trecând pe lângă Surrey şi sfârşind 
cu Kent. Vezi lumina aia dintre copaci? Acolo e „The Cedars“ 
şi lângă lampa aceea stă o femeie ale cărei urechi neliniştite 
au auzit deja zgomotul făcut de copitele calului nostru; sunt 
aproape sigur de asta. 

— Dar de ce nu investighezi cazul stând în strada 
Baker?, am întrebat eu. 

— Pentru că sunt multe cercetări care trebuie făcute 
aici. Doamna St. Clair a fost extrem de amabilă să-mi pună 
două camere la dispoziţie şi te asigur că va fi bucuroasă să 
primească un prieten şi un coleg de-al meu. Urăsc să dau 
ochii cu ea, Watson, când nu am nicio veste despre soţul ei. 
lată-ne ajunşi. Ho! Prr! 

Opriserăm în faţa unei vile mari cu teren propriu. Un 
grăjdar luase calul în primire, iar eu, sărind jos din docar, l- 
am urmat pe Holmes pe aleea mică şi şerpuitoare care ducea 
la casă. Când ne apropiarăm, uşa se deschise şi în prag 
apăru o femeie scundă şi blondă, îmbrăcată într-un fel de 
țesătură de mătase, cu şifon roz la gât şi la încheieturi. Stătu 
cu silueta conturată pe fundalul potopului de lumina, cu o 
mână pe uşă şi cu cealaltă pe jumătate ridicată de 
nerăbdare, cu corpul uşor înclinat, cu capul înainte, cu ochii 
nerăbdători şi cu buzele întredeschise. 

— Ei bine?, strigă ea. Ei bine? 


Apoi, văzând că eram doi, scoase un strigăt de 
speranţă, care se transformă într-un geamăt atunci când îl 
văzu pe prietenul meu clătinând din cap şi ridicând din 
umeri. 

— Nicio veste bună? 

— Niciuna. 

— Nici vreuna rea? 

— Nu. 

— Slavă Domnului! Intraţi, vă rog. Probabil că sunteţi 
obosit, căci aţi avut o zi lungă. 

— Acesta e prietenul meu, doctorul Watson. Mi-a fost 
de mare folos în multe dintre cazurile mele şi norocul mi-a 
dat posibilitatea să îl aduc aici şi să-l implic în aceasta 
investigaţie. 

— Sunt încântată să vă cunosc, zise ea strângându-mi 
mâna cu căldură. Sper că veţi ierta vreo eventuală lipsă din 
camerele pe care vi le-am pus la dispoziţie, având în vedere 
tragedia care ne-a lovit pe neaşteptate. 

— Dragă doamnă, sunt un fost militar şi, chiar dacă nu 
aş fi, îmi dau foarte bine seama că nu e nevoie să vă scuzaţi, 
am zis eu. Dacă vă pot fi de ajutor, fie dumneavoastră, fie 
prietenului meu aici de faţă, voi fi cu adevărat fericit. 

— Domnule Sherlock Holmes, aş vrea foarte mult să vă 
pun câteva întrebări sincere, la care vă rog să îmi daţi un 
răspuns la fel de sincer, zise doamna când intrarăm într-o 
sufragerie bine luminată, unde se afla o masă pe care fusese 
pusă o cină rece. 

— Desigur, doamnă. 

— Nu vă îngrijoraţi din pricina sentimentelor mele. Nu 
sunt isterică, nici predispusă la leşin. Vreau pur şi simplu să 
vă aud părerea adevărată. 

— Despre ce anume? 

— În adâncul sufletului dumneavoastră, credeţi că 
Neville trăieşte? 

Sherlock Holmes păru stânjenit de întrebare. 

—  Răspundeţi-mi sincer!, repetă femeia stând în 
picioare pe carpetă şi privindu-l pătrunzător, în timp ce el se 
aşeza pe un scaun din nuiele. 

— Bine. Sincer, doamnă, nu cred. 

— Credeţi că e mort? 


— Da. 

— Ucis? 

— Nu spun asta. Poate. 

— Şi în ce zi şi-a găsit sfârşitul? 

— Luni. 

— Atunci, domnule Holmes, poate că veţi fi amabil să- 
mi explicaţi cum se face că azi am primit o scrisoare de la el. 

Sherlock Holmes sari de pe scaun de parcă ar fi fost 
electrocutat. 

— Ce?, urlă el. 

— Da, azi. 

Femeia zâmbea, ţinând în mână o bucată de hârtie. 

— Pot să o văd? 

— Desigur. 

Holmes i-o smulse plin de nerăbdare din mână şi, 
întinzând-o pe masă, trase lampa mai aproape şi o cercetă cu 
atenţie. 

Eu mă ridicasem de pe scaunul meu şi mă uitam la 
scrisoare peste umărul lui. 

Plicul era foarte grosolan şi avea ştampila poştei din 
Gravesend cu data zilei respective, sau mai degrabă a zilei 
anterioare, pentru că era cu mult după miezul nopţii. 


— Scrisul e grosolan, murmură Holmes. Cu siguranţă că 
ăsta nu e scrisul soţului dumneavoastră, doamnă. 

— Nu, dar ceea ce e în plic este scris de mâna lui. 

— Vad de asemenea că acela care a scris adresa pe plic 
a fost nevoit să se intereseze mai întâi de ea. 

— De unde v-aţi dat seama de acest lucru? 

— Numele e scris cu cerneală neagră, care s-a uscat 
singură. Restul are o culoare gri, ceea ce arată că a fost 
folosită sugativa. Dacă totul ar fi fost scris direct şi apoi uscat 
cu sugativa, n-ar fi existat nicio nuanţă de negru închis. Omul 
ăsta a scris numele şi a făcut o pauză înainte să scrie adresa, 
ceea ce nu poate însemna decât că nu îi era cunoscută. 
Bineînţeles, este doar un fleac, dar nu există nimic mai 
important ca fleacurile. Şi acum, să vedem scrisoarea! Ha! In 
plicul ăsta a fost inclus ceva! 

— Da, a fost un inel. Inelul lui cu pecete. 

— Şi sunteţi sigură că acesta e scrisul soţului 


dumneavoastră? 

— Unul din ele. 

— Unul? 

— E scrisul lui grăbit. Diferă mult de scrisul lui obişnuit 
şi totuşi îl cunosc foarte bine. 


Draga mea, nu te speria. Total va fi bine. Există o 
greşeală enormă şi va dura ceva timp până când va fi 
rectificată. Aşteaptă cu răbdare. 

Neville 


E scris cu creionul pe o foaie de carnet, mărimea 16x23 
centimetri, fără imprimeuri. Hm! Pusă azi la poştă în 
Gravesend de un om cu degetul cel mare murdar. Ha! Dacă 
nu mă înşel, plicul a fost lipit de o persoană care mestecă 
tutun. Şi nu aveţi nicio îndoială că acesta e scrisul soţului 
dumneavoastră, doamnă? 

— Niciuna. Neville a scris acele cuvinte. 

— Care au fost puse la poştă azi în Gravesend. Ei, bine, 
doamnă St. Clair, începe să se facă lumină, deşi nu m-aş 
aventura să zic că pericolul a trecut. 

— Dar trebuie sa fie în viaţă, domnule Holmes. 

— Cu excepţia cazului în care aceasta nu e cumva o 
plastografie isteaţă ca să ne pună pe o pistă greşită. In fond, 
inelul nu dovedeşte nimic. E posibil să îi fi fost luat. 

— Nu, nu; este chiar scrisul lui! 

— Foarte bine. Totuşi, e posibil ca scrisoarea să fi fost 
scrisă luni şi pusă la poşta abia azi. 

— E posibil. 

— Dacă e aşa, s-au putut întâmpla multe între timp. 

— 0, nu trebuie să mă descurajaţi, domnule Holmes! 
Ştiu că soţul meu e bine. Există o legătură atât de strânsă 
între noi, încât aş şti dacă i s-ar întâmpla ceva rău. Chiar în 
ziua când l-am văzut ultima dată, el s-a tăiat în dormitor şi 
totuşi eu, care eram în sufragerie, m-am năpustit imediat 
sus, fiind absolut sigură că se întâmplase ceva. Credeţi că aş 
reacţiona la un astfel de fleac şi n-aş şti dacă soţul meu a 
murit sau nu? 

— Am văzut prea multe lucruri la viaţa mea ca să nu 
ştiu că intuiţia unei femei poate fi mai valoroasă decât 


concluzia unui gânditor analitic. lar această scrisoare este cu 
siguranţă o dovadă de netăgăduit care vă coroborează 
părerea. D ar, daca soţul dumneavoastră trăieşte şi poate să 
vă trimită scrisori, ce motiv ar avea să rămână departe de 
casă? 

— Nu-mi pot imagina. E de necrezut. 

— Şi luni, înainte de a pleca, nu v-a spus nimic? 

— Nu. 

— Aţi fost surprinsă să-l vedeţi în strada Swandam? 

— Foarte. 

— Fereastra era deschisă? 

— Da. 

— Atunci, e posibil ca el să vă fi strigat? 

— E posibil. 

—- Din câte am înţeles, n-a scos decât un strigăt 
nearticulat. Este adevărat? 

— Da. 

— Şi dumneavoastră aţi crezut că e un strigăt de 
ajutor? 

— Da, Făcea semne cu mâinile. 

— Dar ar fi putut să fie un strigăt de surpriză. Uimirea 
provocată de neaşteptata dumneavoastră apariţie l-ar fi 
putut face să-şi ridice mâinile în aer. 

— E posibil. 

— Şi aţi avut impresia că a fost tras înapoi? 

— A dispărut atât de brusc! 

— Ar fi putut să sară înapoi. Nu aţi văzut pe nimeni 
altcineva în cameră? 

— Nu, dar acel om oribil a mărturisit că a fost acolo şi 
că proprietarul era la piciorul scărilor. 

— Chiar aşa. După cum aţi putut vedea, soţul 
dumneavoastră purta hainele lui obişnuite? 

— Dar fără guler sau cravată. Am văzut foarte clar că 
avea gâtul gol. 

— V-a vorbit vreodată despre strada Swandam? 

— Niciodată. 

— A arătat vreodată ca şi cum ar fi luat opium? 

— Niciodată. 

— Vă mulţumesc, doamnă St, Clair. Acestea sunt 
punctele principale asupra cărora am vrut să fiu absolut 


sigur. Acum vom lua cina şi apoi ne vom duce la culcare, căci 
s-ar putea să avem o zi încărcată mâine. 

O cameră mare, confortabilă şi cu pat dublu fusese 
pusă la dispoziţia noastră, iar eu m-am vârât imediat în 
aşternuturi, pentru că eram obosit după prima mea noapte 
de aventură. Dar Sherlock Holmes era un om care, atunci 
când îl frământa o problemă nerezolvată, putea să stea zile, 
chiar săptămâni fără să se odihnească, întorcând-o pe toate 
părţile, rearanjând faptele, privind-o din toate punctele de 
vedere, până când fie o înţelegea, fie se convingea că nu are 
suficiente informaţii. Curând îmi fu clar că se pregătea şi 
acum să stea treaz toată noaptea. Işi scoase haina şi vesta, 
îşi puse un halat mare şi albastru, apoi se plimbă prin 
cameră, colectând perne de pe pat şi pui de pernă de pe 
canapea şi de pe fotolii. Îşi construi cu ele un fel de divan 
oriental, pe care se cocoţă cu picioarele încrucişate, cu o 
uncie de tutun şi cu o cutie de chibrituri aşezate în faţa lui. 
La lumina vagă a lămpii, l-am văzut stând acolo, cu o pipă 
veche din lemn de măceş între buze, cu ochii fixaţi asupra 
unui colţ al tavanului, înconjurat de fum albastru, tăcut, 
nemişcat, cu lumina căzându-i pe trăsăturile puternic 
conturate şi acviline. Aşa stătea când am adormit eu şi tot 
aşa stătea când m-am sculat din somn din pricina unei 
exclamaţii neaşteptate şi am văzut soarele de vară 
pătrunzând strălucitor în cameră. Pipa era tot între buzele lui, 
fumul continua sa se ridice spre tavan, iar camera era plina 
de o ceaţă densă, dar nu mai rămăsese nimic din grămada de 
tutun pe care o văzusem cu o noapte înainte. 

— Te-ai trezit, Watson?, întrebă el. 

— Da. 

— Ai chef de o plimbare de dimineaţă? 

— Desigur. 

— Atunci, îmbracă-tel Nu s-a sculat nimeni încă, dar 
ştiu unde doarme grăjdarul şi vom avea curând docarul scos 
afară. 

Chicotea în sinea lui în timp ce vorbea, ochii îi 
străluceau şi părea un om cu totul diferit de gânditorul sobru 
din noaptea anterioară. 

În timp ce mă îmbrăcam, m-am uitat la ceas. Nu era de 
mirare că încă nu se sculase nimeni. Era ora patru şi 


douăzeci şi cinci de minute. Nici nu terminasem bine să mă 
îmbrac, ca Holmes se şi întoarse cu vestea că grăjdarul 
înhăma calul la docar. 

— Vreau să-mi verific o mică teorie, zise el trăgându-şi 
cizmele în picioare. Watson, cred că te afli în prezenţa celui 
mai mare prost din Europa. Merit să mi se tragă un picior 
zdravăn în spate, să ajung de-aici pana la Charing Cross. Dar 
cred că acum am cheia problemei. 

— Şi unde se află?, am întrebat zâmbind. 

— În baie, răspunse el. O, da, nu glumesc, continuă el 
văzându-mi expresia de neîncredere. Tocmai am fost acolo şi 
am luat-o, iar acum e în geanta asta marca Gladstone. Să 
mergem, băiete! Şi vom vedea dacă se potriveşte sau nu cu 
încuietoarea. 

Am coborât la parter cât de încet am putut şi apoi am 
ieşit afară, în soarele strălucitor al dimineţii. Pe alee se afla 
docarul nostru, cu grăjdarul pe jumătate îmbrăcat aşteptând 
lângă cal. Eu şi Holmes am sărit înăuntru şi am pornit în 
viteză pe drumul spre Londra. Câteva căruţe duceau legume 
în oraş, dar, în afară de ele, vilele de pe ambele părţi ale 
drumului erau la fel de tăcute şi de lipsite de viaţă ca un oraş 
dintr-un vis. 

— În anumite privinţe, a fost un caz deosebit, zise 
Holmes mânând calul în galop. Mărturisesc că am fost orb 
precum o cârtiţă, dar e mai bine să te deştepţi mai târziu 
decât să nu te deştepţi deloc. 

În oraş, cei treziţi cu noaptea în cap tocmai începeau 
să se arate somnoroşi pe la ferestre, în timp ce noi treceam 
pe străzile din Surrey, Ajungând la Podul Waterloo, 
traversarăm râul şi, zburând pe strada Wellington, 
întoarserăm brusc la dreapta şi ne oprirăm în strada Bow, 
Sherlock Holmes era bine cunoscut de poliţie şi fu salutat de 
cei doi agenţi aflaţi de pază la uşă. Unul dintre ei luă calul în 
primire, în timp ce celălalt ne conduse înăuntru. 

— Cine e de serviciu?, întrebă Holmes, 

— Inspectorul Bradstreet, domnule. 

— A, Bradstreet! Ce mai faci? 

Un funcţionar înalt şi voinic venise pe culoarul cu dale 
de piatra, purtând un chipiu cu cozoroc şi o jachetă. 

— Vreau sa vorbesc cu dumneata, dar între patru ochi, 


Bradstreet. 

— Desigur, domnule Holmes. Să mergem în biroul meu. 

Acesta era o cameră mică, cu un registru uriaş pe 
masă şi 

cu un telefon fixat pe perete. Inspectorul se aşeză la 
birou. 

— Ce pot face pentru dumneata, domnule Holmes? 

— Am venit în legătură cu cerşetorul ăla, Boone — cel 
care a fost acuzat că a fost implicat în dispariţia domnului 
Neville St. Clair din Lee. 

— Da. A fost adus la secţie şi reţinut preventiv pentru 
cercetări suplimentare. 

— Aşa am auzit şi eu. E aici? 

— În celulă. 

— E liniştit? 

— Nu ne face nicio problemă. Dar e un ticălos murdar. 

— Murdar? 

— Da. Nu reuşim decât să-l facem să se spele pe mâini, 
iar faţa lui e la fel de neagră ca a unui tinichigiu. Odată cei 
se va soluţiona cazul, va face în închisoare o baie în toată 
regula; dacă l-ai vedea, cred că ai fi de acord cu mine că are 
nevoie de ea. 

— Aş vrea tare mult să-l vad. 

— Serios? Asta e uşor. Te duc eu la el. Poţi să-ţi laşi 
geanta aici. 

— Nu, cred că o s-o iau cu mine. 

— Foarte bine. Vino pe aici, te rog. 

Ne conduse printr-un pasaj, deschise o uşă zăvorâtă, 
cobori o scară în spirală şi ne scoase într-un coridor văruit, 
cu uşi de ambele părţi. 

— A treia uşă pe dreapta e a lui, zise inspectorul. 

Deschise încet o ferestruică aflată în partea superioară 
a uşii şi se uită înăuntrul celulei. 

— Doarme, zise el. Il puteţi vedea foarte bine. 

Eu şi Holmes ne-am uitat prin ferestruică. 

Prizonierul stătea culcat cu faţa la noi, căzut într-un 
somn adânc, respirând încet şi greu. Era un bărbat de 
statura potrivită, îmbrăcat grosolan, aşa cum se cuvenea 
meseriei lui, cu o cămaşă colorată ieşindu-i prin ruptura 
hainei zdrenţăroase. 


După cum spusese şi inspectorul, era extrem de 
murdar, dar murdăria care îi acoperea faţa nu-i putea 
ascunde urâţenia respingătoare. 

O cicatrice veche îi brăzda chipul de la ochi şi până la 
bărbie, întorcându-i în afară o parte a buzei de sus, astfel că 
trei dinţi erau mereu expuşi, ca şi cum omul ar fi mârâit 
întruna. Un păr şocant, de culoare roşu ţipător, îi acoperea 
fruntea şi ochii. 

— Este o frumuseţe în toată regula, nu-i aşa?, zise 
inspectorul. 

— Chiar că are nevoie de o baie, remarcă Holmes. M- 
am gândit eu că aşa va fi şi mi-am permis să aduc cu mine 
instrumentele necesare. 

Deschise geanta Gladstone în timp ce vorbea şi, spre 
marea mea uimire, scoase din ea un burete de baie imens. 

— Ha! Ha! Eşti un individ amuzant, chicoti inspectorul. 

— Dacă vei avea extraordinara bunătate să deschizi 
uşa asta foarte încet, o să-i dăm omului o înfăţişare mai 
respectabilă. 

— Ei bine, nu văd de ce nu, zise inspectorul. Nu face 
cinste celulelor din strada Bow, nu-i aşa? 

Băgă cheia în uşă şi o descuie, apoi intrarăm cu toţii în 
celula, fără să facem nici cel mai mic zgomot. Bărbatul se 
întoarse pe jumătate, după care căzu din nou într-un somn 
adânc. Holmes se aplecă spre vasul cu apă, îşi înmuie 
buretele şi apoi frecă de două ori viguros faţa prizonierului. 

— Permiteţi-mi să vi-l prezint pe domnul Neville St. 
Clair din Lee, comitatul Kent. 

Niciodată în viaţa mea n-am mai văzut o astfel de 
privelişte. Faţa omului se desprinse precum se desprinde 
scoarţa de pe copac. Nuanţa maronie şi grosolană dispăru! 
La fel dispăru şi cicatricea oribilă care o brăzda şi buza 
strâmbă care îi dăduse aspectul respingător! Părul roşu şi 
încâlcit fu smuls şi înaintea ochilor noştri, stând în capul 
oaselor, apăru un bărbat palid, cu faţa trista, cu înfăţişare 
rafinată, brunet şi cu pielea netedă, frecându-şi ochii şi 
uitându-se în jur cu o uimire somnoroasă. Apoi, dându-şi 
brusc seama că a fost dat în vileag, scoase un strigat şi îşi 
îngropă faţa în pernă. 

— Cerule!, exclamă inspectorul. E într-adevăr omul 


dispărut. Îl cunosc din fotografie. 

Prizonierul îşi înălţă capul, cu aerul nepăsător al unui 
ora care se abandonează sortii. 

— Fie şi aşa, zise el. De ce anume sunt acuzat, mă rog? 

—De uciderea domnului Neville St... Hei, stai puţin! Nu 
poţi fi acuzat de asta, decât dacă vor transforma cazul într- 
unul de tentativă de sinucidere, zise inspectorul rânjind. 
Sunt poliţist de douăzeci şi şapte de ani, dar asta le întrece 
pe toate. 

— Dacă eu sunt domnul Neville St. Clair, atunci e 
evident că nu s-a comis nicio crimă şi că, prin urmare, sunt 
reţinut ilegal. 

— Nu s-a comis nicio crima, dar s-a comis o greşeală 
enormă, zise Holmes. Ar fi fost mai bine dacă aveai 
încredere în soţia dumitale. 

— Nu soţia era problema, ci copiii, gemu prizonierul. 
Nu vreau sa le fie ruşine de tatăl lor. Dumnezeule! Ce 
scandal! Ce pot să fac? 

Sherlock Holmes se aşeză lângă el pe pat şi îl bătu 
prieteneşte pe umăr. 

— Dacă vei lăsa o curte de justiţie să lămurească 
afacerea, bineînţeles că nu vei putea evita publicitatea, zise 
el. Pe de altă parte, dacă reuşeşti să convingi poliţia că nu 
există niciun fel de caz împotriva dumitale, nu văd vreun 
motiv pentru care detaliile să ajungă la ziar. Sunt sigur că 
inspectorul Bradstreet va nota tot ceea ce ne vei spune şi va 
aduce declaraţia dumitale la cunoştinţa autorităţilor. Atunci, 
cazul n-ar ajunge niciodată în instanţă. 

— Dumnezeu să vă binecuvânteze!, strigă prizonierul 
puternic emoţionat. Aş fi îndurat închisoarea, da, chiar şi 
execuţia, decât să-mi las mizerabilul secret moştenire 
copiilor mei. Sunteţi primii care îmi auziţi povestea. 

Tatăl meu era învăţător în Chesterfield, unde am primit 
o educaţie excelentă. In tinereţe am călătorit, am fost actor 
şi, în cele din urmă, am devenit reporter la un ziar de seară 
din Londra. Intr-o zi, editorul meu a vrut să aibă o serie de 
articole despre cerşetoria din oraş, iar eu m-am oferit 
voluntar să le scriu. Aşa au început toate aventurile mele. 
Doar practicând cerşetoria ca amator puteam să obţin 
informaţiile pe care să îmi bazez articolele. Ca actor, 
învăţasem bineînţeles toate secretele machiajului şi eram 
celebru printre ceilalţi pentru îndemânarea mea. 

Prin urmare, am profitat de talentele pe care le aveam. 


Mi-am vopsit faţa şi, ca să fiu cât mai jalnic posibil, mi-ara 
făcut o cicatrice şi mi-am ridicat o parte a buzei, fixând-o cu 
ajutorul unei bucăţi mici de plasture de culoarea pielii. Apoi, 
cu un par roşu în cap şi cu hainele potrivite, m-am instalat în 
oraş acolo unde se făceau afacerile, aparent ca vânzător de 
chibrituri, în realitate ca cerşetor. Mi-am făcut cu sârg 
meseria timp de şapte ore şi, când m-am întors seara acasă, 
am descoperit cu surprindere că primisem nu mai puţin de 
douăzeci şi şase de şilingi şi patru monede de un penny. 

Mi-am scris articolele şi nu m-am mai gândit la asta 
până când, ceva mai târziu, am servit de girant pentru un 
prieten şi am primit o somaţie să plătesc douăzeci şi cinci de 
lire. Eram la pământ cu banii, dar mi-a venit o idee 
neaşteptată. L-ara implorat pe creditor să-mi acorde o 
amânare de o săptămână, le-am cerut un concediu 
angajatorilor mei şi mi-am petrecut timpul cerşind în oraş, 
folosindu-mă de deghizarea mea. Am obţinut banii în zece 
zile şi am plătit datoria. 

Ei, bine, vă imaginaţi cât de greu mi-a fost să mă dedic 
unei munci dificile plătite cu două lire pe săptămână, când 
ştiam că puteam câştiga la fel de mult într-o zi mânjindu-mă 
pe faţă cu puţină vopsea, punându-mi chipiul pe jos şi stând 
nemişcat. A fost o luptă îndelungată între mândria mea şi 
bani, dar, în cele din urmă, banii au câştigat, iar eu am 
renunţat la slujba de reporter şi am stat zi după zi în colţul 
pe care îl alesesem prima dată, inspirând milă cu faţa mea 
înspăimântătoare şi umplându-mi buzunarele cu bănuţi. Doar 
un singur om îmi cunoştea secretul. Acesta era proprietarul 
unei taverne vulgare în care obişnuiam să locuiesc, situata în 
uliţa Swandam, de unde puteam să ies în fiecare dimineaţă 
ca cerşetor jalnic, transformându-mă seara intr-un bărbat 
bine îmbrăcat. Îl plăteam bine pe acest individ pentru 
camerele în care stăteam, aşa că ştiam că secretul meu era 
în siguranţă. 

Foarte curând am descoperit că puneam deoparte 
sume considerabile de bani. Nu vreau să spun prin asta că 
orice cerşetor de pe străzile Londrei poate câştiga şapte sute 
de lire pe an — ceea ce e mai puţin decât câştig eu în medie 
— dar eu aveam un avantaj excepţional cu talentul meu la 
machiaj, precum şi cu faptul că dădeam replici spirituale cu 


uşurinţa, lucruri care mi-au îmbunătăţit profesia şi m-au 
făcut un personaj recunoscut în oraş. Întreaga zi ploua peste 
mine cu monede de un penny, alternând cu monede de 
argint, iar o zi foarte proastă însemna una în care nu 
reuşeam să strâng două lire. 

Cu cât mă îmbogăţeam, cu atât deveneam mai 
ambițios. Mi-am cumpărat o casă la ţară şi în cele din urmă 
m-am căsătorit, fără ca cineva să-mi bănuiască adevărata 
ocupaţie. Draga mea soţie ştia că aveam o afacere în oraş, 
dar nu ştia despre ce era vorba. 

Lunea trecută, tocmai îmi terminasem treaba şi mă 
îmbrăcam în camera mea, aflată deasupra tavernei de 
opium, când m-am uitat pe fereastră şi, spre groaza şi 
uimirea mea, mi-am văzut soţia pe stradă, uitându-se fix la 
mine. Am scos un strigăt de surpriză, mi-am acoperit faţa cu 
mâinile şi, repezindu-mă la confidentul meu, proprietarul, l- 
am implorat sa nu lase pe nimeni să urce la etaj. Am auzit 
vocea soţiei mele la parter, dar ştiam că nu putea să vină 
sus. Mi-am dat repede hainele jos, m-am îmbrăcat cu cele de 
cerşetor, mi-am vopsit faţa şi mi-am pus peruca. 

Nici chiar ochii unei soţii nu puteau să vadă printr-o 
deghizare atât de completă. Dar mi-a trecut apoi prin minte 
că încăperea ar putea fi percheziţionată şi ca hainele m-ar 
putea trăda. Am deschis fereastra, redeschizând prin 
violenţa mea o mică tăietură pe care o căpătasem in acea 
dimineaţă în dormitor. Apoi mi-am luat haina — care era 
îngreunată din pricina monedelor pe care tocmai le 
transferasem în buzunare din geanta de piele unde îmi 
tineam câştigurile — şi am aruncat-o pe fereastră; a dispărut 
imediat în Tamisa. Ar fi urmat şi restul veşmintelor, dar în 
acel moment i-am auzit pe poliţişti urcând în grabă scările şi, 
câteva minute mai târziu, spre uşurarea mea, m-am trezit 
că, în loc să fiu identificat drept domnul Neville St. Clair, am 
fost arestat ca fiind ucigaşul lui. 

Nu cred să mai existe nimic altceva de explicat. Eram 
hotărât să-mi păstrez deghizarea cât mai mult timp posibil; 
de aici preferința mea pentru o faţă murdară. Ştiind că soţia 
mea va fi teribil de îngrijorată, mi-am scos inelul şi i l-am 
încredinţat proprietarului tavernei într-un moment în care nu 
se uita niciun poliţist la mine, împreună cu un bilet mâzgălit 


în grabă, în care îi spuneam că nu are de ce să se teamă. 

— Biletul acela nu i-a parvenit decât ieri, zise Holmes. 

— Dumnezeule! Ce săptămână trebuie să fi petrecut, 
biata de ea! 

— Proprietarul a fost supravegheat de poliţie şi-mi dau 
seama că trebuie să-i fi fost greu să pună o scrisoare la 
poştă neobservat, zise inspectorul Bradstreet. Probabil că i-a 
dat-o vreunui marinar care îi era client, iar acesta a uitat de 
ea vreo câteva zile. 

— Aşa a fost, zise Holmes dând aprobator din cap. Nu 
am nicio îndoială. Dar n-ai fost niciodată trimis în judecata 
pentru cerşetorie? 

— Chiar de mai multe ori; dar ce însemna o amendă 
pentru mine? 

— Totuşi, trebuie sa te opreşti aici, zise Bradstreet. 
Dacă vrei ca poliţia să muşamalizeze chestiunea asta, Hugh. 
Boone trebuie să dispară. 

— Jur pe tot ce poate avea un om mai scump. 

— În cazul ăsta, cred că nu se vor mai lua niciun fel de 
măsuri. Dar, dacă vei fi găsit iar cerşind, atunci totul va 
trebui sa iasă la iveală. Domnule Holmes, îţi suntem 
îndatoraţi că ai lămurit afacerea. Tare aş vrea să ştiu cum 
rezolvi chestiunile de genul ăsta! 

— Pe asta am rezolvat-o stând cocoţat pe cinci perne şi 
fumând o uncie de tutun, zise prietenul meu. Watson, cred 
că, dacă ne vom îndrepta spre strada Baker, vom ajunge 
exact la timp ca să luăm micul dejun. 

Sfârşit 


Aventura rubinului albastru 


A doua zi după Crăciun, mă dusesem la prietenul meu 
Sherlock Holmes cu intenţia de a-i ura sărbători fericite. 
Stătea lungit pe canapea într-un halat violet, cu un set de 
pipe la îndemână în partea dreaptă şi cu o grămadă de ziare 
lângă el — evident, recent studiate. Lângă canapea era un 
scaun de lemn, iar pe spătar atârna o pălărie tare, extrem de 
prăpădită şi de ponosită, în niciun caz bună de purtat şi 
crăpată în mai multe locuri. Lupa şi forcepsul de pe scaun 
sugerau că pălăria fusese suspendată în felul acela pentru a 
fi examinată. 

— Eşti ocupat, am zis eu. Poate că te deranjez. 

— Absolut deloc. Mă bucur să am un prieten cu care să- 
mi discut rezultatele. Chestiunea este una complet banală— 
arătă cu degetul cel mare spre pălăria veche —, dar există 
anumite puncte care nu sunt în întregime lipsite de interes şi 
care sunt chiar instructive. 

M-am aşezat în fotoliul lui şi mi-am încălzit mâinile la 
focul din şemineu, căci era un ger cumplit afară, iar 
geamurile aveau flori de gheaţă pe ele. 

— Presupun că, oricât de simplă şi familiară ar părea, 
chestiunea asta e legata de vreo poveste extraordinară, că 
este indiciul care te va conduce la soluţia vreunui mister şi la 
pedepsirea vreunei crime, am remarcat eu. 

— Nu, nu. Nu e vorba de nicio crimă, zise Sherlock 
Holmes râzând. Doar de unul din acele mici incidente ciudate 
care se întâmplă atunci când ai patru milioane de fiinţe 
omeneşti lovindu-se una de alta într-un spaţiu de vreo câţiva 
kilometri pătraţi. In mijlocul acţiunii şi re acţiunii unui roi 
omenesc atât de dens poate avea loc orice combinaţie 
posibilă de evenimente şi vor exista multe mici probleme, 
care pot fi uimitoare şi bizare fără să fie nelegiuite. Am avut 
deja mai multe experienţe de genul ăsta. 

— Atât de multe, încât din ultimele şase cazuri pe care 
le-am adăugat însemnărilor mele, trei n-au avut nimic de-a 
face cu vreo încălcare a legii, 

— Exact. Te referi la încercarea mea de a recupera 
hârtiile lrenei Adler, la ciudatul caz al domnişoarei Mary 


Sutherland şi la aventura omului cu buza strâmbă. Ei, bine, 
nu am nicio îndoială că şi această chestiune măruntă se va 
încadra în aceeaşi categorie nevinovată. II ştii pe comisarul 
Peterson? 

— Da. 

— Lui îi aparţine trofeul ăsta. 

— Adică e pălăria lui. 

— Nu, nu. El a găsit-o. Proprietarul e necunoscut. Te 
rog să o priveşti nu ca pe o pălărie turtită, ci ca pe o 
problemă intelectuală. Mai întâi, să-ţi spun cum a ajuns aici. 
A sosit în dimineaţa de Crăciun, însoţită de o gâscă mare şi 
grasă, care — nu am nicio îndoială — se frige în acest 
moment în faţa focului lui Peterson. lată care sunt faptele: în 
dimineaţa de Crăciun, în jurul orei patru, Peterson care, aşa 
cum ştii, este un om foarte cinstit, se întorcea de la o mică 
petrecere şi se îndrepta spre casă, mergând pe strada 
Tottenham Court. La lumina lămpii cu gaz, a văzut în faţa lui 
un bărbat destul de înalt, care mergea clătinându-se uşor şi 
cu o gâscă albă aruncată pe umăr. Când a ajuns la colţul 
străzii Goodge, a izbucnit o ceartă între străin şi un grup de 
huligani. Unul dintre aceştia din urmă i-a dat bărbatului 
pălăria pe jos, drept care omul şi-a ridicat bastonul ca să se 
apere şi, învârtindu-l pe deasupra capului, a spart vitrina 
magazinului din spatele său. Peterson se repezise să-l apere 
pe străin de atacatorii lui; dar omul, şocat că spărsese 
vitrina şi văzând o persoană în uniformă alergând spre el, şi- 
a abandonat gâscă, şi-a luat picioarele la spinare şi a 
dispărut într-un labirint ds străduţe aflate în spatele străzii 
Tottenham Court. Huliganii fugiseră şi ei la apariţia lui 
Peterson, astfel că polițistul a rămas atât în posesia 
câmpului de luptă, cât şi a trofeului, prezentat sub forma 
acestei pălării turtite şi a unei incontestabile gâşte de 
Crăciun. 

— Pe care, bineînţeles, i-a dat-o înapoi proprietarului, 
nu-i aşa? 

— Dragul meu prieten, aici e problema. E adevărat că 
pe un cartonaş legat de piciorul stâng al păsării scria „Pentru 
doamna Henry Baker” şi e la fel de adevărat că pe 
căptuşeala acestei pălării se văd inițialele „H.B.“, dar, 
întrucât există câteva mii de familii Baker şi câteva sute de 


Henry Baker în acest oraş al nostru, nu e uşor să-i dai înapoi 
niciunuia dintre ei ceva ce a pierdut. 

— Atunci, ce a făcut Peterson? 

— A venit cu pălăria şi cu gâscă la mine în dimineaţa 
de Crăciun, ştiind că mă interesează chiar şi cele mai mici 
probleme. Am păstrat gâscă până azi-dimineaţă, când ne-am 
dat seama că, în ciuda gerului, ar fi mai bine să fie mâncată 
fără întârziere. Prin urmare, găsitorul ei a luat-o cu el ca să 
împlinească menirea cea din urmă a unei gâşte, în timp ce 
eu continui să păstrez pălăria domnului necunoscut care şi-a 
pierdut cina de Crăciun, 

— N-a dat niciun anunţ în ziar? 

— Nu. 

— Atunci, ce indiciu ai putea avea despre identitatea 
lui? 

— Doar ce putem deduce. 

— Privindu-i pălăria? 

— Exact. 

— Glumeşti. Ce poţi afla privind această pălărie veche 
şi turtită? 

— Uite lupa mea, îmi cunoşti metodele. Tu ce poţi afla 
despre individualitatea omului care a purtat acest articol? 

Am luat zdrenţuitul obiect în mână şi l-am întors cam 
plin de regret pe toate părţile. 

Era o pălărie neagră cât se poate de normală, cu 
obişnuita formă rotundă, tare şi în niciun caz bună de purtat. 
Căptuşeala fusese cândva din mătase roşie, dar acum era 
foarte decolorată. Nu avea nu mele fabricantului pe ea; dar, 
aşa cum remarcase Holmes, inițialele „H.B.“ erau 
inscripţionate pe o parte. Avea borurile găurite pentru un 
dispozitiv de siguranţă, dar lipsea elasticul. In rest, pălăria 
era crăpată, peste măsură de prăfuită şi pătată în mai multe 
locuri, deşi se pare că existase o încercare de a ascunde 
petele decolorate mânjindu-le cu cerneală. 

— Nu văd nimic, am zis eu dându-i prietenului meu 
pălăria înapoi. 

— Dimpotrivă, Watson, vezi totul. Dar nu te gândeşti 
logic la ceea ce vezi. Eşti prea timid ca să tragi concluziile. 

— Atunci, te rog să-mi spui ce concluzii poţi trage tu 
privind această pălărie? 


Holmes o luă şi o privi însă în felul introspectiv care îl 
caracteriza. 

— Poate ca e mai puţin sugestivă decât ar fi putut să 
fie — remarcă el — şi totuşi există câteva concluzii care sunt 
foarte clare şi altele care reprezintă cel puţin o probabilitate 
destul de ridicată. Faptul că omul era foarte învăţat este 
bineînţeles evident după aspectul exterior; la fel şi faptul că 
a fost destul de bogat în ultimii trei ani, deşi acum trece 
printr-o perioadă de criză. Era prevăzător, dar acum e mai 
puţin ca înainte, ceea ce denotă o decădere morală care, 
împreună cu declinul situaţiei lui materiale, pare să indice că 
se află sub influenţa unei forţe dăunătoare, probabil băutura. 
Asta ar putea de asemenea justifica faptul evident că soţia 
lui a încetat să-l mai iubească. 

— Dragul meu Holmes! 

— Totuşi, şi-a păstrat un oarecare grad de respect de 
sine, continuă el, fără să tină cont de mustrarea mea. E un 
om care duce o viaţă sedentară, iese rar în oraş, nu e deloc 
în formă, e de vârstă mijlocie, are părul cărunt, pe care şi l-a 
tuns cu câteva zile în urmă şi pe care şi-l dă cu spumă de 
lămâie. Acestea sunt faptele cele mai clare care pot fi 
deduse privind pălăria asta. Precum şi faptul că este extrem 
de improbabil ca omul să aibă instalaţie de gaze în casă. 

— Sunt sigur că glumeşti, Holmes. 

— Absolut deloc. E posibil ca nici măcar acum, când îţi 
dau aceste rezultate pe tavă, să nu-ţi dai seama cum au fost 
obţinute? 

— N-am nicio îndoială că sunt foarte prost, dar trebuie 
să mărturisesc ca nu reuşesc să te urmăresc. De exemplu, 
cum ai dedus că omul ăsta era învăţat? 

Drept răspuns, Holmes îşi puse pălăria pe cap. Aceasta 
îi căzu pe frunte şi i se opri pe nas. 

— E o chestiune de capacitate cubică, zise el. Un om cu 
un creier atât de mare trebuie să aibă ceva în el. 

— Şi declinul situaţiei lui materiale? 

— Pălăria asta e veche de trei ani. Atunci au apărut 
aceste boruri plate cu marginile ridicate. Este o pălărie de 
cea mai bună calitate, Uită-te la fâşia de mătase dungată şi 
la căptuşeala excelentă. Dacă omul ăsta îşi putea permite să 
cumpere o pălărie aşa de scumpa acum trei ani şi nu şi-a 


mai luat alta de atunci, înseamnă cu siguranţă că şi-a 
pierdut situaţia socială. 

— Bine, asta e destul de clar. Dar cum e cu prevederea 
şi cu decăderea morală? 

Sherlock Holmes începu să râdă. 

— lată prevederea, zise el punându-şi degetul pe 
cerculeţul şi pe ineluşul dispozitivului de siguranţă. Astea nu 
se vând niciodată la pălării. Faptul că omul nostru a 
comandat un astfel de dispozitiv arată un oarecare grad de 
prevedere, din moment ce s-a dat peste cap să ia masuri de 
precauţie împotriva vântului. Întrucât vedem că a rupt 
elasticul şi nu s-a deranjat să-l înlocuiască, e evident că nu 
mai e la fel de prevăzător ca înainte, ceea ce e o dovadă 
clară a unei firi nepăsătoare. Pe de altă parte, a încercat să 
ascundă câteva din petele de pe fetru mânjindu-le cu 
cerneala, semn că nu şi-a pierdut în întregime respectul de 
sine. 

— Raționamentul tău e cu siguranţă plauzibil. 

— Celelalte lucruri — că e de vârstă mijlocie, că are 
părul cărunt, că şi l-a tuns recent şi că foloseşte spumă de 
lămâie — se deduc toate dintr-o examinare atentă a părţii de 
jos a căptuşelii. Lupa dezvăluie un număr mare de fire scurte 
de păr, tăiate de foarfecă frizerului. Toate par lipicioase şi se 
simte clar un miros de spumă de lămâie. După cum observi, 
praful ăsta nu e praful nisipos şi gri al străzilor, ci praful fin 
şi maro al casei, ceea ce arată că pălăria a fost ţinută 
înăuntru în marea majoritate a timpului, în timp ce urmele 
de umezeala din interior sunt o dovadă sigură că purtătorul 
ei transpira mult şi că, prin urmare, nu era deloc în formă. 

— Dar soţia lui... Ai spus că a încetat să-l mai iubească. 

— Pălăria asta n-a mai fost periată de săptămâni 
întregi. Când o să te văd şi pe tine, dragul meu Watson, cu o 
pălărie pe care praful s-a adunat de o săptămână şi când 
soţia ta te va lăsa să ieşi în oraş într-un astfel de hal, o să 
mă tem că şi tu ai fost destul de nefericit să pierzi dragostea 
soţiei tale. 

— Dar ar putea fi burlac. 

— Nu; îi ducea soţiei lui gâscă drept cadou de 
împăcare. Aminteşte-ţi de cartonaşul legat de piciorul 
păsării. 


— Ai un răspuns pentru orice. Dar cum Dumnezeu ai 
dedus că nu are instalaţie de gaze în casă? 

— O pată de ceară, sau chiar două, se mai întâmplă; 
dar când văd nu mai puţin de cinci, cred că nu poate exista 
nicio îndoială că individul vine frecvent în contact cu 
lumânările aprinse — probabil că urcă noaptea scările ţinând 
într-o mână pălăria şi în cealaltă o lumânare care curge. În 
orice caz, nu putea să aibă pete de ceară de la lampa cu 
gaz. Eşti mulţumit? 

— Ei, bine, este foarte ingenios, am zis eu râzând. Dar, 
aşa cum ai spus şi tu adineauri, din moment ce nu s-a comis 
nicio crimă şi nu s-a întâmplat nimic rău decât că s-a pierdut 
o gâscă, toate astea mi se par mai degrabă o risipă de 
energie. 

Sherlock Holmes tocmai deschisese gura să răspundă, 
când uşa se trânti de perete şi comisarul Peterson se năpusti 
în cameră, cu obrajii îmbujoraţi şi cu faţa unui om care e mut 
de uimire. 

— Găscă, domnule Holmes! Gâscă, domnule! Gâfâi el. 

— Ei, ce este cu ea? A înviat şi a zburat pe fereastra de 
la bucătărie? 

Holmes se răsuci pe canapea ca să vadă mai bine faţa 
agitată a omului. 

— Uitaţi-vă aici, domnule! Uitaţi-vă ce a găsit soţia 
mea în guşa păsării! 

întinse palma şi ne arată o piatra albastră 
scânteietoare, puţin mai mică decât o boabă de fasole, dar 
de o asemenea puritate şi strălucire, încât licărea precum un 
punct electric în căuşul întunecat al palmei. 

Sherlock Holmes se ridică în capul oaselor scoțând un 
fluierat. 

— Pe legea mea, Peterson!, zise el. Asta e într-adevăr o 
comoară. Bănuiesc că ştii ce ai acolo, nu-i aşa? 

— Un diamant, domnule? O piatră prețioasă. Taie 
geamul de parcă ar fi. chit. 

— E mai mult decât o piatră prețioasă. Este piatra 
prețioasă. 

— Doar nu vrei să spui că e rubinul albastru al contesei 
de Morcar!, am exclamat eu. 

— Ba chiar aşa. Ar trebui să-i cunosc mărimea şi forma, 


având în vedere că în ultima vreme am citit despre el în „The 
Times” în fiecare zi. Este absolut unic, iar valoarea lui nu 
poate fi decât presupusă, dar recompensa de o mie de lire 
care a fost oferită pentru el nu este cu siguranţă nici măcar 
a douăzecea parte din preţul curent de piaţă. 

— O mie de lire! Dumnezeule mare! 

Comisarul se prăbuşi pe un scaun şi se uită de la mine 
la Holmes şi de la Holmes la mine. 

— Asta e recompensa şi am motive să cred că există 
considerente de ordin sentimental la mijloc care ar face-o pe 
contesă să-şi dea jumătate din avere ca să recupereze 
giuvaierul. 

— Dacă îmi aduc bine aminte, a fost pierdut la Hotelul 
Cosmopolitan, am remarcat eu. 

— Exact. Pe 22 decembrie, cu doar cinci zile în urmă. 
Un instalator, John Horner, a fost acuzat că l-a sustras din 
cutia cu bijuterii a doamnei. Dovezile împotriva lui erau atât 
de covârşitoare, încât cazul a fost trimis la Curtea cu Juri. 
Cred că am pe aici pe undeva o relatare a chestiunii 
acesteia. 

Scotoci printre ziare, uitându-se la dată, până când 
netezi în sfârşit unul, îl îndoi şi citi urmă torul paragraf: 


Furt de bijuterii la hotelul Cosmopolitan. John Horner, 26 
de ani, instalator, a fost arestat sub acuzaţia de a fi sustras, 
în data de 22 ale lunii, din cutia cu bijuterii a contesei de 
Morcar prețiosul giuvaier cunoscut drept rubinul albastru. 

James Ryder, angajat al hotelului, a declarat că, in ziua 
când s-a comis furtul, îl condusese pe Horner în camera 
contesei de Morcar ca să lipească a doua gratie de la grătarul 
şemineului, care se desprinsese. Stătuse cu Horner pentru O 
perioadă de timp, dar fusese în cele din urmă chemat în altă 
parte. Când se întorsese, descoperise că Horner dispăruse, că 
sertarul de la birou fusese forțat şi că acea cutiuță din 
marochin în care. aşa cum s-a aflat mai târziu, contesa 
obişnuia să-şi țină bijuteria zăcea goală pe masa de toaletă. 
Ryder a dat imediat alarma şi Horner a fost arestat în aceeaşi 
seară; dar piatra nu a fost găsită nici asupra lui, nici în 
apartamentul său. Catherine Cusack, camerista contesei, a 
declarat că a auzit strigătul de spaimă pe care l-a scos Ryder 


când a descoperit furtul şi că s-a repezit în camera, unde a 
găsit lucrurile aşa cu m au fost descrise de celălalt martor. 
Inspectorul Bradstreet, de la brigada B, a declarat că, atunci 
când a fost arestat, Horner s-a zbătut din toate puterile şi a 
afirmat sus şi tare că e nevinovat întrucât prizonierul mai 
fusese condamnat pentru furt, magistratul a refuzat să 
trateze cu superficialitate delictul şi a trimis cazul la Curtea 
cu Juri. Hornet, care a dat semne de agitaţie extremă în 
timpul procedurilor, a leşinat la auzul hotărârii şi a fost scos 
afară din judecătorie. 


— Hm! Ne-am lămurit şi cu judecătoria poliţienească, 
zise Holmes gânditor, aruncând ziarul. Problema pe care o 
avem noi de rezolvat acum este succesiunea evenimentelor, 
începând cu o cutie de bijuterii jefuită şi terminând cu guşa 
unei gâşte de pe strada Tottenham Court. Vezi tu, Watson, 
micile noastre deducţii au căpătat deodată un aspect mult 
mai important şi mai puţin nevinovat. lată piatra; piatra a 
provenit din gâscă şi gâscă a venit de la domnul Henry 
Baker, domnul cu pălăria stricată şi cu toate celelalte 
caracteristici cu care te-am plictisit. Acum trebuie să ne 
punem foarte serios pe treabă ca să-l găsim pe acest domn 
şi să stabilim ce rol a jucat el în acest mic mister. Pentru 
asta, trebuie să utilizăm mai întâi mijloacele cele mai simple, 
iar acestea înseamnă bineînţeles un anunţ publicat în toate 
ziarele de seară. Dacă lucrul ăsta eşuează, atunci voi face 
apel la alte metode. 


— Ce vei spune în anunţ? 
— Dă-mi un creion şi o bucată de hârtie. la sa vedem: 


Găsit la colţul străzii Goodge o gâscă şi o pălărie neagră 
de fetru. Domnul Henry Baker le poate recupera dacă va veni 
în seara asta la ora 6.30 în strada Baker nr. 221B. 


Scurt şi concis. 

— Foarte. Dar o să-l vadă? 

— O să fie cu siguranţă cu ochii pe ziare, din moment 
ce, pentru un om sărac, pierderea e foarte mare. E clar că a 
fost atât de speriat de ghinionul lui de a sparge vitrina şi de 


apropierea lui Peterson, încât nu s-a gândit la nimic altceva 
decât să fugă; dar, de atunci, trebuie că a regretat amarnic 
impulsul care l-a făcut să-şi abandoneze pasărea. În plus, 
faptul că i-am menţionat numele îl va face să vadă anunţul, 
căci toţi cei care îl cunosc îi vor atrage atenţia asupra lui. 
Peterson, du-te repede la agenţia de publicitate şi spune-le 
să publice anunţul ăsta în ziarele de seară. 

— În care din ele, domnule? 

— Păi, în „The Globe“, „The Star”, „Pali Mall“, „St. 
James“, „The Evening News“, „The Standard'*, „The Echo“ şi 
oricare altele îţi mai vin în minte. 

— Foarte bine, domnule. Şi piatra asta? 

— A, da! O să păstrez eu piatra. Mulţumesc. Peterson, 
când te întorci, cumpără o gâscă şi las-o la mine, căci 
trebuie să avem una pe care să i-o dăm acestui domn în 
locul celei pe care o devorează acum familia dumitale. 

După ce comisarul plecă, Holmes luă piatra şi o ţinu în 
lumină. 

— E un lucru atrăgător, zise el. Uite cum scânteiază. 
Bineînţeles ca e obiectul principal al unui delict. Fiecare 
piatră valoroasă e obiectul principal al unui delict. Pietrele 
preţioase sunt momeala favorită a diavolului. În cazul 
bijuteriilor mai mari şi mai vechi, fiecărei fațete îi poate 
corespunde o faptă sângeroasă. Piatra asta nu are nici 
douăzeci de ani. A fost găsită în malurile râului Amoy din 
sudul Chinei şi este remarcabilă prin faptul că are toate 
caracteristicile unui rubin, cu excepţia nuanţei albastre în loc 
de roşu rubiniu In ciuda tinereţii ei, are deja o istorie sinistră. 
Au avut loc două crime, o Împroşcare cu vitriol, o sinucidere 
şi mai multe jafuri din pricina acestei bucăţi de mangal 
cristalizat, de două grame şi jumătate. Cine ar crede că o 
jucărie atât de drăguță te-ar putea duce la spânzurătoare şi 
la închisoare? O s-o încui în seiful meu şi o să-i trimit un bilet 
contesei, să-i spun că piatra e la noi. 

— Crezi că omul ăsta, Horner, e nevinovat? 

— Nu-mi dau seama. 

— Ei bine, atunci crezi că celălalt, Henry Baker, a avut 
ceva de-a face cu povestea asta? 

— Cred mai degrabă că Henry Baker este un om 
absolut nevinovat, care n-a avut nici cea mai vagă idee că 


pasărea pe care o ducea cu el era mult mai valoroasă decât 
dacă ar fi fost făcută din aur masiv. Dar voi stabili acest 
lucru printr-un test foarte simplu, dacă vom primi răspuns la 
anunţul nostru, 

— Şi până atunci nu poţi face nimic? 

— Nimic. 

— În cazul ăsta, mă voi ocupa în continuare de 
pacienţii mei. Dar mă voi întoarce diseară la ora pe care ai 
menţionat-o, pentru că aş vrea să fiu martor la soluţionarea 
unei probleme atât de încâlcite. 

— Voi fi fericit dacă vei veni. lau cina la şapte. Mâncare 
de sitar, cred. Apropo, date fiind recentele întâmplări, poate 
că ar trebui să o rog pe doamna Hudson să-i examineze 
guşa. 

Fusesem reţinut din pricina unui caz şi era puţin după 
ora şase şi jumătate când m-am aflat din nou în strada 
Baker. Apropiindu-mă de casă, am văzut aşteptând afară, în 
semicercul de lumină strălucitoare aruncată de felinar, un 
bărbat înalt, cu un chipiu scoţian şi cu o haină încheiată 
până la gât. Exact atunci când am ajuns eu, uşa s-a deschis 
şi am fost conduşi amândoi în camera lui Holmes. 

— Domnul Henry Baker, presupun, zise el, ridicându-se 
din fotoliu şi întâmpinându-şi oaspetele cu acea cordialitate 
de care putea da dovadă atât de prompt. Vă rog, aşezaţi-vă 
lângă foc, domnule Baker. Este o noapte rece şi observ că 
circulaţia dumneavoastră este adaptată mai mult verii decât 
iernii. A, Watson! Ai venit tocmai la timpul potrivit. Pălăria 
aceea este a dumneavoastră, domnule Baker? 

— Da, domnule. Este fără îndoială pălăria mea. 

Era un bărbat plinuţ, cu umeri încovoiaţi, cu un cap 
masiv şi cu o faţă inteligentă, care se termina cu o barbă 
ascuţită, de un castaniu încărunţit. Nasul roşu şi obrajii 
îmbujoraţi, la care se adăuga un tremur uşor al mâinii, îmi 
amintiră de presupunerea făcută de Holmes în privinţa 
obiceiurilor lui. Redingota neagră şi uzată pe care o purta 
era încheiată până sus şi avea gulerul ridicat, iar 
încheieturile mâinilor lui slabe ieşeau din mâneci fără să se 
vadă vreo urmă de manşetă sau de cămaşă. Vorbea cu glas 
scăzut şi sacadat, alegându-şi cu grijă cuvintele şi dădea în 
general impresia că e un om învăţat care avusese ghinion în 


viaţă. 

— V-am păstrat aceste lucruri mai multe zile, pentru că 
ne-am aşteptat să vedem un anunţ din partea 
dumneavoastră în care să vă daţi adresa, zise Holmes. Nu 
înţeleg de ce nu aţi dat anunţ. 

Musafirul nostru râse oarecum ruşinat, 

— Buzunarele mele n-au mai fost aşa de pline de şilingi 
cum erau cândva, remarcă el. Eram sigur că huliganii care 
m-au atacat au fugit şi cu pălăria mea, şi cu pasărea. Nu 
voiam să mai cheltuiesc alţi bani într-o încercare inutilă de a 
le recupera. 

— Mi se pare foarte normal. Apropo, în legătură cu 
pasărea, am fost nevoiţi să o mâncăm. 

— Să o mâncaţi?! 

Musafirul nostru se ridică pe jumătate de pe scaun, plin 
de agitaţie. 

— Da, altfel n-ar mai fi folosit nimănui. Dar presupun 
că această gâscă de pe bufet, care are aproape aceeaşi 
greutate şi e proaspătă, vă va conveni la fel de mult. 

— O, desigur, desigur, răspunse domnul Baker oftând 
uşurat. 

— Bineînţeles, mai avem încă penele, picioarele, guşa 
şi aşa mai departe de la pasărea dumneavoastră, aşa că 
dacă doriţi... 

Omul începu să râdă din toată inima. 

— Le-aş putea păstra ca relicve ale aventurii mele, dar, 
în afară de asta, nu văd la ce mi-ar putea folosi disjecta 
membră de la defuncta mea cunoştinţă, zise el. Nu, 
domnule. Cu permisiunea dumneavoastră, cred că îmi voi 
concentra atenţia asupra excelentei păsări pe care o văd pe 
bufet. 

Sherlock Holmes îmi aruncă o privire pătrunzătoare, 
ridicând uşor din umeri. 

— Atunci, poftiţi pălăria şi pasărea dumneavoastră, 
zise el. Apropo, v-ar plictisi să-mi spuneţi de unde aţi luat 
cealaltă pasăre? Sunt într-un fel un iubitor de păsări şi rar 
am văzut o gâscă mai bine crescută. 

— Desigur, domnule, zise Baker, care se ridicase de pe 
scaun şi îşi pusese sub braţ nou-câştigata proprietate. Eu şi 
câţiva alţii frecventăm Hanul Alpha, lângă muzeu — în timpul 


zilei stăm chiar în interiorul muzeului. Anul acesta, buna 
noastră gazdă, pe nume Windigate, a înfiinţat un club de 
gâşte, de la care, cotizând cu câteva monede de un penny în 
fiecare săptămână, urma să primim o pasăre de Crăciun. Am 
fost răsplătit cum se cuvine pentru cotizaţia mea, iar restul îl 
cunoaşteţi. Vă sunt extrem de îndatorat, domnule, căci un 
chipiu scoţian nu se potriveşte nici cu vârsta, nici cu 
solemnitatea mea. 

Într-o manieră pompoasă şi comică, omul se înclină 
ceremonios în faţa noastră şi plecă. 

— Ne-am lămurit şi cu domnul Henry Baker, zise 
Holmes, după ce închise uşa în urma lui. E destul de sigur că 
nu ştie absolut nimic despre toată povestea asta. [i-e foame, 
Watson? 

— Nu prea. 

— Atunci, sugerez să amânam cina pentru mai târziu şi 
să urmărim indiciul ăsta cât e proaspăt. 

— Sunt total de acord. 

Era o noapte aspră, aşa că ne-am pus paltoanele şi ne- 
am înfăşurat fularele în jurul gâtului. Afară, stele sclipeau 
rece pe un cer fără nori, iar trecătorii scoteau aburi când 
respirau, ca nişte pistoale fumegânde. Paşii noştri răsunară 
cu zgomot pe caldarâm, în timp ce traversarăm cartierul 
doctorilor, strada Wimpole, strada Harley şi tot aşa prin 
strada Wigmore, până în strada Oxford. Intr-un sfert de oră 
ajunserăm în Bloomsbury, la Hanul Alpha, o mică berărie de 
la colţul uneia din străzile care dau în Holborn. Holmes 
deschise uşa barului privat şi îi comandă două beri 
proprietarului cu faţă roşie şi cu şorţ alb. 

— Berea ar trebui să fie excelentă dacă e la fel de bună 
ca gâştele dumneavoastră, zise el. 

— Gâştele mele?! 

Omul păru surprins. 

— Da. Tocmai am vorbit acum o jumătate de oră cu 
domnul Henry Baker, care e membru al clubului 
dumneavoastră de gâşte. 

— A, da, înţeleg! Dar vedeţi, domnule, nu-s gâştele 
noastre. 

— Nu mai spuneţi! Atunci, ale cui sunt? 

— Păi, am luat cele două duzini de la un vânzător din 


Covent Garden. 

— Serios? li cunosc pe unii dintre ei. De la care 
vânzător? 

— Unul pe nume Breckinridge. 

— A! Nu-l cunosc. Ei bine, domnule proprietar, beau în 
sănătatea dumneavoastră şi vă urez să aveţi prosperitate. 
Noapte bună. 

— Şi acum să-l căutăm pe domnul Breckinridge, 
continuă Holmes încheindu-şi haina când ieşirăm afară în 
ger. Watson, ţine minte ca, deşi avem la un capăt al acestui 
lanţ ceva atât de simplu şi familiar precum o gâscă, la 
celălalt capăt avem un om care va primi cu siguranţă şapte 
ani de închisoare dacă nu-i stabilim nevinovăția. E posibil ca 
investigația noastră să nu facă altceva decât să-i confirme 
vinovăția; dar, în orice caz, avem o pistă care le-a scăpat 
poliţiştilor şi pe care o întâmplare deosebită ne-a scos-o în 
cale. Hai să o cercetăm până în pânzele albe. Prin urmare, cu 
faţa la sud şi — înainte, marş! 

Trecurăm prin Holbron, o luarăm pe strada Endell şi tot 
aşa printr-un zigzag de mahalale, până în piaţa Covent 
Garden. Unul dintre cele mai mari chioşcuri de acolo avea 
înscris pe el numele de Breckinridge, iar proprietarul, un 
bărbat cu înfăţişare de cal, cu o faţă ascuţită şi cu nişte 
favoriţi îngrijiţi, ajuta un băiat să tragă obloanele. 

— Bună seara. E o noapte rece, zise Holmes. 

Vânzătorul încuviinţă din cap şi îi aruncă prietenului 
meu o privire întrebătoare. 

—Văd că ai vândut toate gâştele, continuă Holmes 
arătând spre taraba goală din marmură. 

— O să am cinci sute mâine dimineaţă. 

— Nu-mi convine. 

— Păi, mai sunt câteva la chioşcul ăla, unde e lampa cu 


gaz. 
— Da, dar dumneata mi-ai fost recomandat. 
— De cine? 
— De proprietarul de la Alpha. 
— A, da; i-am trimis vreo două duzini. 
— Şi erau nişte păsări foarte frumoase. De unde le-ai 
luat? 


Spre surprinderea mea, întrebarea îl făcu pe vânzător 


să se înfurie. 

— la ascultă, domnule!, zise el cu capul plecat într-o 
parte şi cu mâinile în şolduri. Unde vrei să ajungi? Zi drept; 

— E destul de drept. Aş vrea să ştiu cine ţi-a vândut 
gâştele pe care le-ai furnizat berăriei Alpha. 

— Ei bine, n-o să-ţi spun. Uite-aşa! 

— Nu e o chestiune importantă; dar nu înţeleg de ce te 
superi din pricina unui astfel de fleac. 

— Să mă supăr?! Poate că şi dumneata te-ai supăra 
dacă ai fi bătut la cap aşa cum sunt eu. Când plătesc bani 
buni pentru un produs, ar trebui să fie sfârşitul afacerii; în 
loc de asta, nu aud decât „Unde sunt gâştele?” şi „Cui ai 
vândut gâştele astea?“ şi „Cât iei pe gâşte?“ Ai crede că 
sunt singurele gâşte din lume când vezi cât tapaj se face din 
pricina lor. 

— Eu nu am nicio legătură cu vreunul dintre oamenii 
care au pus întrebări, zise Holmes cu nepăsare. Dacă nu vrei 
să ne spui, pariul se anulează şi cu asta basta. Eu sunt 
întotdeauna gata să-mi susţin părerile când vine vorba de 
păsări şi am pariat că pasărea pe care am mâncat-o a fost 
crescută la țară., 

— Atunci ai pierdut pariul, pentru că a fost crescută la 
oraş, izbucni vânzătorul. 

— Nu e adevărat. 

— Eu îţi spun că este. 7 

— Nu cred. 

— Crezi că ştii mai multe despre păsări decât mine, 
care fac comerţ cu ele de când sunt puşti? lţi spun că 
păsările pe care le-am vândut berăriei Alpha au fost crescute 
la oraş. 

— N-o să mă convingi niciodată să cred aşa ceva. 

— Vrei să facem pariu? 

— O să-ţi iau banii, pentru că ştiu că am dreptate.. Şi o 
să pun pariu pe o coroană, ca să te învăţ minte să nu mai fii 
încăpățânat. 

Vânzătorul chicoti sinistru. 

— Bill, adu-mi registrele, zise el. 

Băiatul aduse un volum mic şi subţire şi un altul mare 
şi plin de grăsime pe spate, punându-le pe amândouă sub 
lumina lămpii. 


— Ei, bine, domnule încrezut, credeam că nu mai am 
gâşte, dar înainte de a termina cu dumneata, o să descoperi 
că mi-a mai rămas una în chioşc. Vezi registrul ăsta mic? 

— Da. Şi? 

— E lista cu oamenii de la care cumpăr. Vezi? Ei, bine, 
pe pagina asta sunt oamenii de la ţară, iar numerele care 
sunt scrise după numele lor reprezintă locul unde sunt 
trecuţi în registrul ăsta mare. Şi acum! Vezi cealaltă pagină 
scrisă cu cerneală roşie? Aia e o listă cu furnizorii mei din 
oraş. Uită-te la al treilea nume şi citeşte-l cu voce tare. 

— Doamna Oakshott, strada Brixton nr. 117—249, citi 
Holmes. 

— Exact. Acum, caută-l în registrul cel mare. 

Holmes deschise volumul la pagina indicată. 

— lată: „Doamna Oakshott, strada Brixton nr. 117, 
furnizor de ouă şi de păsări.” 

— Care e ultima înregistrare? 

— 22 decembrie. Douăzeci şi patru de gâşte la şapte 
şilingi şi şase penny. 

— Exact. Asta e. Şi dedesubt? 

— Vândut domnului Windigate de la Alpha pentru 
doisprezece şilingi. 

— Acum ce mai zici? 

Sherlock Holmes păru extrem de necăjit. Scoase din 
buzunar o coroană şi o aruncă pe tarabă, îndepărtându-se cu 
aerul unui om prea dezgustat ca sa mai zică ceva. Câţiva 
metri mai încolo, se opri sub un felinar şi începu să râdă în 
felul copios şi silențios care îl caracteriza. 

— Când vezi un om cu favoriţi de genul acela şi cu 
revista „Pinkun“ ieşindu-i din buzunar, îl poţi atrage 
întotdeauna cu un pariu, zise el. Indrăznesc să spun că, dacă 
i-aş fi pus sub nas o sută de lire, omul nu mi-ar fi dat la fel 
de multe informaţii câte am reuşit să smulg de la el 
ameţindu-l cu ideea că urma să câştige un pariu. Ei, bine, 
Watson, cred că ne apropiem de sfârşitul anchetei noastre şi 
singurul lucru pe care îl mai avem de stabilit este dacă să Îi 
facem o vizită doamnei Oakshott în seara asta sau să 
amânăm până mâine. Din cele zise de ursuzul individ, e clar 
că mai sunt şi alţii în afară de noi care sunt interesaţi de 
povestea asta şi ar trebui... 


Cuvintele lui Holmes fură întrerupte brusc de zarva 
care izbucni la chioşcul pe care tocmai îl părăsiserăm. 
Întorcându-ne capul în direcţia respectivă, văzurăm un 
individ scund, cu faţă de şobolan, stând în mijlocul cercului 
de lumină galbenă aruncată de felinar, în timp ce 
Breckinridge, vânzătorul, aflat în pragul uşii chioşcului său, 
ameninţa sălbatic cu pumnii silueta care se făcuse mică. 

— M-am săturat de gâştele voastre!, strigă el. Aş vrea 
să vă duceţi la dracu’ cu tot cu ele. Dacă mai vii sa mă baţi 
la cap cu pălăvrăgeala ta, o să pun câinele pe tine. Adu-o pe 
doamna Oakshott aici şi o să-i răspund ei. Tu ce treabă ai cu 
asta? Am cumpărat cumva gâşte de la tine? 

— Nu; dar una din ele era oricum a mea, se miorlăi 
omuleţul. 

— Atunci, cere-i-o doamnei Oakshott. 

— Ea mi-a spus să ţi-o cer dumitale. 

— Atunci, n-ai decât să i-o ceri regelui Prusiei. Pe mine 
nu mă interesează. M-am săturat. Şterge-o de-aici! 

Se năpusti sălbatic înainte, iar omuleţul se făcu 
nevăzut în întuneric. 

— Ha! Asta s-ar putea să ne scutească de o vizită în 
strada Brixton, şopti Holmes. Vino cu mine şi o să vedem 
care e treaba cu individul ăsta. 

Avansând cu paşi mari printre grupurile împrăştiate de 
oameni care pierdeau vremea în jurul chioşcurilor luminate, 
prietenul meu îl ajunse repede din urmă pe omuleţ şi îl 
atinse pe umăr. Acesta se răsuci în loc şi, la lumina 
felinarului, am putut să văd că-i dispăruse orice urmă de 
culoare de pe faţă. 

— Cine sunteţi? Ce vreţi?, întrebă el cu o voce 
tremurătoare. 

— Mă scuzaţi, dar am auzit din întâmplare întrebările 
pe care i le-aţi pus adineauri vânzătorului, zise Holmes cu 
amabilitate. Cred că vă pot ajuta. 

— Dumneavoastră? Cine sunteţi? Cum aţi putea 
dumneavoastră să ştiţi ceva despre problema mea? 

— Numele meu e Sherlock Holmes. E meseria mea să 
ştiu ceea ce alţi oameni nu ştiu. 

— Dar n-aveţi cum să ştiţi ceva despre povestea asta! 

— Mă scuzaţi, ştiu totul despre ea. Vă străduiţi să daţi 


de urma unor gâşte care au fost vândute de doamna 
Oakshott din strada Brixton unui vânzător pe nume 
Breckinridge, care le-a vândut la rândul lui domnului 
Windigate de la Alpha, care şi el le-a vândut clubului sau, al 
cărui membru este domnul Henry Baker. 

— O, domnule, sunteţi într-adevăr omul pe care mi-am 
dorit să-l întâlnesc!, strigă micul individ cu mâinile întinse şi 
cu degetele tremurătoare. Nici nu vă pot spune cât de 
interesat sunt de treaba asta. 

Sherlock Holmes opri o birjă care tocmai trecea pe 
acolo. 

— În cazul ăsta, ar fi mai bine să discutăm într-o 
cameră confortabilă decât în piaţa asta bătută de vânturi, 
zise el. Dar, înainte de a merge mai departe, vă rog să-mi 
spuneţi pe cine am plăcerea de a ajuta. 

Omul ezită o secundă. 

— Numele meu e John Robinson, răspunse el privind 
intr-o parte. 

— Nu, nu; numele adevărat, zise Holmes cu blândeţe. E 
întotdeauna ciudat să faci afaceri cu un pseudonim. 

Obrajii străinului se îmbujorară. 

— Ei bine, numele meu adevărat de James Ryder. 

— Exact. Angajat la hotelul Cosmopolitan. Vă rog să vă 
urcați în birjă şi o să vă spun în curând tot ce doriţi să ştiţi. 

Omuleţul se uită de la mine la Holmes şi de la Holmes 
la mine, cu o privire pe jumătate speriată, pe jumătate plină 
de speranţă, ca un om care nu e sigur dacă a dat norocul 
peste el sau dacă se află în pragul unei catastrofe. Apoi se 
urcă în birjă şi după o jumătate de oră eram din nou în 
camera de zi din strada Baker. Nimeni nu spuse nimic în 
timpul călătoriei, dar respiraţia iute a însoţitorului nostru şi 
faptul că îşi încleşta şi îşi descleşta întruna pumnii dovedeau 
cât de tensionat era. 

— lată-ne ajunşi!, zise Holmes vesel când intrarăm în 
cameră. Focul arată extrem de plăcut pe o vreme ca asta. Vă 
e frig, domnule Ryder. Aşezaţi-vă pe scaunul din nuiele, vă 
rog. Eu o sa-mi pun papucii înainte de a rezolva afacerea 
asta a dumneavoastră. Aşadar, vreţi să ştiţi ce s-a întâmplat 
cu acele gâşte? 

— Da, domnule. 


— Sau, mai degrabă, cu acea gâscă. Îmi închipui că nu 
vă interesează decât o singură pasăre: albă, cu o dungă 
neagra pe coadă. 

Ryder tremură de emoție. 

— O, domnule!, strigă el. Puteţi să-mi spuneţi unde a 
ajuns? 

— A ajuns aici. 

— Aici? 

— Da; şi s-a dovedit a fi o pasăre extrem de 
remarcabilă. Nu mă mir că sunteţi interesat de ea. A făcut un 
ou după ce era deja moarta—cel mai frumos şi mai 
strălucitor ou albastru pe care l-am văzut vreodată. II am 
aici, în muzeul meu. 

Musafirul nostru se clătină şi apucă poliţa şemineului 
cu mâna dreaptă. Holmes descuie seiful şi scoase de acolo 
rubinul albastru, care strălucea ca o stea, împrăştiind o 
lumină rece şi scânteietoare. Ryder se holbă la el cu o faţă 
palidă, nefiind sigur dacă să îl revendice sau nu. 

— S-a terminat, Ryder, zise Holmes calm. Ţine-te pe 
picioare, omule, sau o să cazi în foc! Ajută-i să se aşeze, 
Watson. N-are destul curaj ca să încerce să scape 
nepedepsit. Dă-i o gură de coniac. Aşa! Acum arată mai 
omeneşte. Ce molâu! 

Pentru o clipă, omul se clătinase şi aproape căzuse, dar 
coniacul îi readuse puţin culoarea în obraji, iar el se aşeză pe 
scaun, holbându-se la acuzatorul lui cu nişte ochi speriaţi. 

—Deţin aproape toate informaţiile şi toate dovezile de 
care aş putea avea nevoie, aşa că nu trebuie să-mi mai spui 
decât puţine lucruri. Totuşi, ar fi. bine să le lămurim şi pe 
acestea, ca să fie cazul complet. Cum ai aflat de această 
piatră albastră a contesei de Morcar? 

— Catherine Cusack mi-a spus despre ea, zise Ryder cu 
o voce spartă. 

— Aşa deci — camerista doamnei contese. Ispita unei 
averi neaşteptate şi obţinute atât de uşor a fost prea mare 
pentru tine, aşa cum a fost pentru oameni mai buni înaintea 
ta; dar tu nu ai avut prea multe scrupule în privinţa 
mijloacelor pe care le-ai folosit. Mie mi se pare că ai stofă de 
ticălos, Ryder. Ştiai că acest om, Horner, instalatorul, mai 
fusese implicat în astfel de treburi şi că bănuiala ar cădea 


mai uşor asupra lui. Prin urmare, ce-ai făcut? Tu şi complicea 
ta, Cusack, aţi provocat o mică stricăciune în camera 
contesei şi aţi făcut în aşa fel încât Horner sa fie cel chemat 
să o repare. Apoi, după plecarea lui, aţi jefuit cutia cu 
bijuterii, aţi dat alarma şi aţi făcut să fie arestat acest 
nefericit. Pe urmă... 

Ryder se aruncă brusc pe covor şi îmbrăţişa genunchii 
prietenului meu. 

— Pentru numele lui Dumnezeu, aveţi milă!, ţipă el. 
Gândiţi-vă la tatăl meu! La mama mea! Asta le-ar frânge 
inimile. N-am mai apucat-o pe o cale greşită până acum! N- 
am s-o mai fac niciodată. O jur. O jur pe Biblie! Nu mă 
trimiteţi în judecată! Pentru numele lui Dumnezeu, 1l-0 faceţi! 

— Aşază-te la loc pe scaun!, zise Holmes cu asprime. 
Acum te guduri şi te târăşti în patru labe, dar nu te-ai gândit 
deloc la bietul Horner aflat în boxa acuzaților pentru o crimă 
despre care nu ştie nimic. 

— O să dispar, domnule Holmes. O să părăsesc ţara, 
domnule. Atunci, acuzaţia împotriva lui o să cadă. 

— Hm! Vom mai vorbi despre asta. Şi acum, să auzim 
relatarea adevărată a următorului act. Cum a ajuns piatra în 
gâscă şi cum a ajuns gâscă pe piaţă? Spune-ne adevărul, 
căci el este singura ta speranţă de salvare. 

Ryder îşi umezi buzele uscate. 

— O să vă spun exact cum s-a întâmplat, domnule, zise 
el. Când Horner a fost arestat, mi s-a părut că mai bine 
pentru mine ar fi să dispar imediat cu piatra, căci nu ştiam în 
ce moment i-ar putea trece prin cap poliţiei să mă 
percheziţioneze şi să-mi percheziţioneze şi camera. Nu 
exista niciun loc în hotel unde piatra ar fi fost în siguranţă. 
Am ieşit afară ca şi cum aş fi avut de făcut un comision şi m- 
am dus acasă la sora mea, care se măritase cu un bărbat pe 
nume Oakshott şi locuia pe strada Brixton, unde îngraşă 
păsări pentru piaţă. Tot drumul până acolo mi s-a părut că 
fiecare om pe care îl întâlneam era un poliţist sau un 
detectiv; şi, cu toate că era o noapte rece, transpiram din 
abundență când am ajuns în strada Brixton. Sora mea m-a 
întrebat ce se întâmplase şi de ce eram atât de palid; dar eu 
i-am spus că mă necăjisem din pricina furtului bijuteriei de la 
hotel. Apoi, m-am dus în curtea din spatele casei, am fumat 


o pipă şi m-am întrebat ce ar fi mai bine să fac. 

Avusesem cândva un prieten pe nume Maudsley, care 
a apucat-o pe calea greşită şi care tocmai şi-a terminat de 
ispăşit pedeapsa în Pentonville. Se întâlnise într-o zi cu mine 
şi începuse să-mi vorbească despre obiceiurile hoţilor şi 
despre cum scăpau aceştia de marfa pe care o furau. Ştiam 
că nu mă va trăda, căci îl aveam la mână cu nişte lucruri; 
aşa că m-am hotărât să mă duc la Kilburn — oraşul unde 
locuia — şi să-i fac confidenţe. Imi va arăta el cum să 
transform piatra în bani. Dar cum să ajung acolo în 
siguranţă? M-am gândit la agonia prin care trecusem 
mergând de la hotel până acasă la sora mea. Aş putea fi 
prins şi percheziţionat în orice clipă, iar piatra ar fi găsită în 
buzunarul de la vesta mea. În timp ce mă gândeam, stăteam 
rezemat de perete şi mă uitam la gâştele care forfoteau pe 
la picioarele mele, când deodată mi-a trecut prin cap o idee 
care mi-a arătat cum îl puteam înşela până şi pe cel mai 
mare detectiv din lume. 

Cu câteva săptămâni înainte, sora mea îmi spusese că 
pot să-mi aleg ce gâscă vreau drept cadou de Crăciun, iar eu 
ştiam că ea îşi ţine întotdeauna cuvântul. Imi voi lua gâscă 
acum şi mă voi folosi de ea ca să-mi duc piatra până la 
Kilburn. In curte se afla un mic şopron şi am reuşit să duc în 
spatele lui una dintre păsări-una mare şi frumoasă, albă, cu 
coada dungată. Am prins-o şi, ţinându-i ciocul deschis, i-am 
îndesat cu degetul piatra pe gât atât cât am putut. Pasărea a 
înghiţit-o, iar eu am simţit bijuteria alunecându-i pe gâtlej şi 
aterizându-i în guşă. Dar gâscă a început să dea din aripi şi 
să se zbată şi sora mea a ieşit să vadă ce se întâmplă. Când 
m-am întors sa vorbesc cu ea, pasărea a scăpat şi s-a 
amestecat printre celelalte gâşte. „Ce făceai cu pasărea aia, 
jem?“ a zis sora mea. „Păi, ai spus că îmi dai una de Crăciun 
şi pipăiam să văd care e cea mai grasă”, am zis eu. „Am pus 
deoparte pasărea pentru tine — a zis ea. Am numit-o 
«pasărea lui Jem». E aia mare şi albă de-acolo. Sunt 
douăzeci şi şase de păsări, ceea ce înseamnă una pentru 
tine, una pentru noi şi două duzini pentru piaţă.“ „iți 
mulţumesc, Maggie — am zis eu — dar aş prefera-o pe cea 
pe care o ţineam în braţe adineauri, daca nu te superi.” 
„Cealaltă cântăreşte cu aproape un kilogram şi jumătate mai 


mult şi am îngrăşat-o special pentru tine“, a zis ea. „Nu-i 
nimic. Eu o vreau pe cealaltă şi o să o iau acum!!, am zis eu. 
„Mă rog, fie cum vrei tu — a zis ea puţin ţâfnoasă. Atunci, pe 
care ţi-ai ales-o?“ „Pe aceea albă cu coada dungată, chiar 
din mijlocul stolului.” „Foarte bine. Omoar-o şi ia-o cu tine.“ 

Am făcut aşa cum mi-a zis, domnule Holmes. Apoi, m- 
am dus cu pasărea tocmai până la Kilburn. l-am spus 
prietenului meu ce făcusem, căci era un om căruia era uşor 
să-i spui un lucru de genul ăsta. Ela râs până a leşinat, după 
care am luat un cuţit şi am tăiat gâscă. Am simţit că-mi 
îngheaţă inima, pentru că nu se vedea nici urma de piatră, 
iar eu mi-am dat seama că avusese loc o greşeală teribilă. 
Am lăsat pasărea, m-am întors repede acasă la sora mea şi 
m-am năpustit în curte. Nu era nici picior de gâscă acolo. 
„Unde sunt păsările, Maggie?“, am strigat eu. „La negustor, 
jem.“ „Care negustor?” „Breckinridge, din Covent Garden.” 
„Mai era cumva vreo altă gâscă cu coada dungată? — am 
întrebat. La fel cu cea pe care am ales-o eu?“ „Da, Jem; erau 
două cu coada dungată şi nu le-am putut deosebi niciodată.” 

Ei, bine, atunci mi-am dat bineînţeles seama ce se 
întâmplase şi am fugit cât de tare m-au ţinut picioarele până 
la acest Breckinridge; dar el vânduse deja gâştele şi a 
refuzat să-mi spună cine le cumpărase. L-aţi auzit şi 
dumneavoastră în seara asta. Aşa mi-a răspuns de fiecare 
dată. Sora mea crede că am luat-o razna. Câteodată cred şi 
eu acelaşi lucru. lar acum... Acum sunt un hoţ stigmatizat, 
fără să fi pus vreodată mâna pe averea pentru care mi-am 
vândut reputaţia. Dumnezeu să mă ajute! 

Izbucni într-un plâns convulsiv, cu faţa îngropată în 
mâini. Urmă o perioadă îndelungată de linişte, întreruptă 
doar de respiraţia lui gâfâita şi de darabana bătută de 
degetele lui Sherlock Holmes în marginea mesei. Apoi, 
prietenul meu se ridică de pe scaun şi deschise uşa. 

— leşi afară!, zise el. 

—  Ce-aţi spus, domnule? O, Dumnezeu să vă 
binecuvânteze! 

— Lasă pălăvrăgeala. leşi afară! 

Şi nu mai fu nevoie de niciun alt cuvânt. Se auzi un 
tropot pe scări, o uşă trântindu-se şi zgomot de paşi 
alergând pe stradă. 


— În fond şi la urma-urmei, Watson, nu sunt angajat de 
poliţişti ca să le compensez lipsurile. Dacă Horner ar fi în 
pericol, ar fi cu totul altceva; dar individul ăsta nu o să mai 
depună mărturie împotriva lui şi cazul o să cadă. Presupun 
că în felul acesta comut o infracţiune gravă, dar poate că 
tocmai am salvat un suflet. Individul asta nu o să mai calce 
strâmb; e mult prea înspăimântat. Trimite-l la închisoare 
acum şi vei face din el un puşcăriaş pe viaţă. În plus, e 
sezonul iertărilor, întâmplarea ne-a scos în cale o problemă 
extrem de deosebită şi de ciudată, iar rezolvarea ei nu-şi 
caută răsplată. Dacă o sa ai bunătatea să suni din clopoțel, 
doctore, vom începe o alta investigaţie, a cărei atracţie 
principală va fi tot o pasăre. 


Sfârşit 


Aventura bandei pătate 


Uitându-mă peste însemnările mele despre cele 
şaptezeci de cazuri ciudate în care, pe parcursul ultimilor opt 
ani, am studiat metodele prietenului meu Sherlock Holmes, 
descopăr multe tragice, unele comice, un mare număr din 
ele pur şi simplu ciudate, dar niciunul banal; căci, lucrând 
mai degrabă de dragul artei sale decât pentru a se îmbogăţi, 
Holmes refuza să se asocieze cu vreo investigaţie care nu 
tindea spre neobişnuit şi chiar spre fantastic. Totuşi, dintre 
toate aceste cazuri diverse, nu-mi amintesc să fi existat 
vreunul care să aibă trăsături mai deosebite decât cel 
asociat cu bine-cunoscuta familie Roylott din StokeMoran, 
comitatul Surrey. Evenimentele în chestiune au avut loc în 
perioada de început a prieteniei mele cu Holmes, când 
împărţeam în calitate de burlaci un apartament în strada 
Baker. Este posibil să le mai fi menţionat înainte, dar la 
vremea respectivă a fost făcută o promisiune de a păstra 
secretul, promisiune de care n-am fost eliberat decât în 
decursul ultimei luni, prin moartea timpurie a doamnei 
căreia i-a fost făcută promisiunea. Poate că e mai bine ca 
faptele să iasă acum la lumină, căci am motive să cred că au 
fost răspândite anumite zvonuri despre moartea doctorului 
Grimesby Roylott care tind să transforme afacerea într-un 
lucru chiar mai teribil decât adevărul. 

Într-o dimineaţă, pe la începutul lunii aprilie a anului 
1883, m-am trezit şi l-am găsit pe Sherlock Holmes stând la 
capul patului meu complet îmbrăcat. De obicei se trezea 
târziu şi, întrucât ceasul de pe polita şemineului îmi arăta că 
nu era decât şapte şi un sfert, m-am uitat la el cu o oarecare 
surprindere , şi poate chiar cu puţin resentiment, căci îmi 
aveam şi eu obiceiurile mele. 

— Îmi pare foarte rău că-ţi stric somnul, Watson, dar se 
pare că e un lucru obişnuit în dimineaţa asta, zise el. 
Doamnei Hudson i-a fost stricat somnul, ea mi l-a stricat pe- 
al meu, iar eu pe-al tău. 

— Ce este? Un incendiu? 

— Nu; un client. Se pare că a sosit o tânără doamnă 
care e într-o stare considerabilă de agitaţie şi care insistă sa 


vorbească cu mine. Aşteaptă în camera de zi. Atunci când 
tinerele doamne umblă dimineaţa prin metropolă la o astfel 
de oră şi le strică oamenilor somnul, presupun că au ceva 
foarte urgent de comunicat. Dacă se va dovedi un caz 
interesant, sunt sigur că vei dori să-l urmăreşti de la bun 
început. Oricum, m-am gândit să te chem şi să-ţi dau 
această şansă. 

— Dragă prietene, n-aş rata-o pentru nimic în lume. 

Nimic nu-mi făcea mai mare plăcere decât să urmăresc 
investigaţiile profesionale ale lui Holmes şi să-i admir 
deducţiile rapide, la fel de prompte ca intuiţiile şi totuşi 
având mereu o bază logică cu care descâlcea problemele 
aduse la cunoştinţa lui, Mi-am aruncat repede hainele pe 
mine şi am fost gata în câteva minute să-mi însoțesc 
prietenul în camera de zi. O doamnă îmbrăcată în negru şi cu 
văl gros pe faţă, care stătuse până atunci la fereastră, se 
ridică în picioare la intrarea noastră. 

— Buna dimineaţa, doamnă, zise Holmes vesel. Numele 
meu e Sherlock Holmes. Acesta e prietenul şi asociatul meu 
intim, doctorul Watson, în faţa căruia puteţi vorbi la fel de 
deschis ca şi în faţa mea. Ha! Mă bucur să văd că doamna 
Hudson a avut bunul-simţ să aprindă focul. Aşezaţi-vă lângă 
el, vă rog, iar eu voi cere să vi se aducă o ceaşcă de cafea 
fierbinte, căci observ că tremuraţi. 

— Nu frigul mă face să tremur, zise femeia pe un ton 
scăzut, schimbându-şi locul aşa cum fusese rugată. 

— Atunci, ce anume? 

— Frica, domnule Holmes. Groaza. 

Îşi ridică vălul în timp ce vorbea şi puturăm vedea că 
era într-adevăr într-o stare jalnică de agitaţie: faţa ei era 
trasă şi cenuşie, iar ochii erau neliniştiţi şi înspăimântați, 
precum cei ai unui animal hăituit. Trăsăturile şi conformaţia 
aparţineau unei femei de treizeci de ani, dar părul dădea 
semne premature de încărunţire şi faţa avea o expresie 
obosită şi epuizată. Sherlock Holmes o cercetă cu una din 
privirile lui agere şi atotcuprinzătoare. 

— Nu, nu trebuie să vă temeţi, zise el liniştitor, 
aplecându-se şi bătând-o uşor pe antebraţ. Vom îndrepta 
curând lucrurile, n-am nicio îndoială. Văd că aţi sosit în 
dimineaţa asta cu trenul. 


— Atunci, mă cunoaşteţi? 

— Nu, dar observ că aveţi în mâna stângă cealaltă 
jumătate a unui bilet dus-întors. Probabil ca aţi plecat 
devreme de acasă şi totuşi aţi mers mult cu docarul, de-a 
lungul unor drumuri dificile, înainte de a ajunge la gară. 

Doamna tresări puternic şi se uită mută de uimire la 
prietenul meu. 

— Nu e niciun mister, dragă doamnă, zise el zâmbind. 
Mâneca stângă a hainei dumneavoastră este împroşcată cu 
noroi în nu mai puţin de şapte locuri. Petele sunt proaspete. 
Cu excepţia docarului, niciun alt vehicul nu împroaşcă în 
felul acesta cu noroi şi asta se întâmplă numai când staţi în 
stânga vizitiului. 

— Oricare ar fi baza raţionamentului dumneavoastră, 
aveţi perfectă dreptate, zise ea. Am plecat de acasă înainte 
de ora şase, am ajuns la Leatherhead la şi douăzeci şi am 
venit cu primul tren până la Gara Waterloo. Domnule, nu mai 
pot suporta această încordare; o să înnebunesc dacă mai 
continuă. Nu am la cine să apelez, în afară doar de o singura 
persoană care ţine la mine, iar el, bietul om, nu-mi este.de 
prea mare ajutor. Am auzit de dumneavoastră, domnule 
Holmes; am auzit de la doamna Farintosh, pe care aţi ajutat- 
o atunci când a avut nevoie. De la ea am adresa 
dumneavoastră. O, domnule!'. Credeţi că mă puteţi ajuta şi 
pe mine, că puteţi măcar arunca puţină lumină în întunericul 
profund care mă înconjoară? În momentul de faţă nu va pot 
recompensa pentru serviciile dumneavoastră, dar mă voi 
căsători peste o lună sau şase săptămâni şi voi avea control 
asupra venitului meu şi atunci veţi vedea că nu sunt 
nerecunoscătoare. 

Holmes se duse la biroul lui şi, descuindu-l, scoase din 
el un carneţel, pe care îl consultă. 

— Farintosh, zise el. A, da! Îmi amintesc cazul; era în 
legătură cu o tiară de opal. Cred că asta s-a întâmplat 
înainte să ne cunoaştem, Watson. Doamnă, nu pot să vă 
spun decât că voi fi fericit să dau aceeaşi atenţie cazului 
dumneavoastră cum am dat şi celui al prietenei 
dumneavoastră. Cât despre recompensă, profesia mea nu-şi 
caută răsplată; dar sunteţi liberă să acoperiţi oricând doriţi 
orice cheltuială pe care s-ar putea să o fac. Şi acum, vă rog 


să ne povestiţi tot ceea ce ne-ar putea ajuta să ne formăm o 
părere despre problema dumneavoastră. 

—Vai!, replica musafira noastră. Din păcate, însăşi 
groaza situaţiei în care mă aflu constă în faptul că temerile 
mele sunt atât de vagi şi bănuielile mele depind în totalitate 
de lucruri atât de mărunte, care altora le-ar putea părea 
neînsemnate, încât chiar şi cel căruia am dreptul să-i cer 
ajutorul şi sfatul priveşte tot ce-i spun eu despre povestea 
asta ca pe închipuirile unei femei cu nervii încordaţi. Nu 
spune lucrul acesta în cuvinte, dar îmi dau seama din 
răspunsurile lui liniştitoare şi din faptul că-mi evită privirile. 
Dar, domnule Holmes, am auzit că dumneavoastră puteţi 
vedea în adâncul răutăţii variate a inimii omeneşti. Poate că 
mă puteţi sfătui cum să fac faţă pericolelor care mă 
înconjoară. 

— Sunt tot numai urechi, doamnă. 

— Numele meu e Helen Stoner şi locuiesc cu tatăl meu 
vitreg, care este ultimul supravieţuitor al uneia dintre cele 
mai vechi familii saxone din Anglia, familia Roylott din Stoke 
Moran, din vestul comitatului Surrey. 

Holmes dădu din cap. 

— Numele îmi este cunoscut, zise el. 

— Familia era cândva una dintre cele mai bogate din 
Anglia, iar domeniile ei se întindeau dincolo de graniţe, până 
în Berkshire, la nord, şi Hampshire, la vest. În secolul trecut 
însă au existat patru moştenitori cu o fire destrăbălată şi 
risipitoare, iar ruina familiei a fost în cele din urmă 
desăvârşită de un jucător de noroc care a trăit pe vremea 
regenței. N-a mai rămas nimic, cu excepţia câtorva hectare 
de pământ şi a unei case vechi de două sute de ani, care 
este şi aceasta zdrobită de greutatea unei ipoteci enorme. 
Ultimul moşier a avut o existentă chinuită acolo, ducând 
viaţa oribilă a unui aristocrat sărac; dar unicul lui fiu, tatăl 
meu vitreg, dându-şi seama că trebuie să se adapteze la 
noile condiţii, a obţinut un împrumut de la o rudă — lucru 
care l-a ajutat să-şi ia o diplomă de medic — şi a plecat la 
Calcutta, unde, prin abilitatea profesională şi forţa lui de 
caracter, şi-a înfiinţat un cabinet medical cu o clientelă 
considerabilă. Dar într-o criza de furie, provocată de nişte 
jafuri care avuseseră loc în. casă, şi-a bătut valetul băştinaş 


până când l-a omorât şi a scăpat ca prin urechile acului de 
pedeapsa capitală. A stat totuşi mult timp în închisoare şi 
după aceea s-a întors în Anglia, mohorât şi dezamăgit. 

Când era în India, doctorul Roylott s-a căsătorit cu 
mama mea, doamna Stoner, tânăra văduvă a general- 
maiorului Stoner, de la artileria din Bengal. Eu şi sora mea 
Julia eram gemene şi aveam doar doi ani când mama s-a 
recăsătorit. Mama mea avea o sumă considerabilă de bani — 
nu mai puţin de o mie de lire pe an — pe care i-a lăsat-o în 
întregime doctorului Roylott atât timp cât locuiam cu el, cu 
condiţia ca o anumită sumă anuală să ne fie alocată mie şi 
surorii mele în caz că ne căsătoream. La scurtă vreme după 
întoarcerea noastră în Anglia, mama mea a murit — a 
decedat acum opt ani într-un accident feroviar petrecut în 
apropiere de Crewe. Atunci, doctorul Roylott şi-a abandonat 
încercările de a-şi înfiinţa un cabinet medical în Londra şi ne- 
a dus să locuim cu el în vechea casă strămoşească din Stoke 
Moran. Banii pe care ni-i lăsase mama ne acopereau toate 
nevoile şi părea că nu există niciun obstacol în calea fericirii 
noastre. 

Dar în această perioadă s-a petrecut o schimbare 
teribilă în tatăl nostru vitreg. În loc să-şi faca prieteni şi să-şi 
viziteze vecinii, care fuseseră extrem de bucuroşi la început 
să vadă că un Roylott din Stoke Moran s-a întors în vechea 
reşedinţă a familiei, s-a închis în casă şi nu ieşea decât ca să 
se certe violent cu oricine se întâlnea în cale. Violenţa 
caracterului, ajungând până aproape de nebunie, a fost 
moştenită în familie pe linie masculină şi, în cazul tatălui 
meu vitreg, cred că a fost intensificată de lunga lui şedere la 
tropice. Au avut loc o serie de scandaluri, două dintre ele 
sfârşind la judecătoria poliţienească, până când tatăl meu 
vitreg a devenit în cele din urmă teroarea satului, iar 
oamenii fugeau la apropierea lui, căci este un om deosebit 
de puternic şi imposibil de controlat când e furios. 

Săptămâna trecută l-a aruncat pe fierar peste parapet 
în râu şi doar dându-i acestuia toţi banii pe care i-am putut 
strânge am reuşit să evit un alt scandal public. Nu avea 
niciun prieten, cu excepţia ţiganilor nomazi, cărora le dădea 
voie să-şi facă tabăra pe cele câteva hectare de pământ 
acoperite cu _ tufişuri care reprezintă domeniul familiei, 


acceptând în schimb ospitalitatea corturilor acestora şi 
hoinărind împreună cu ei, uneori săptămâni de-a rândul. Are, 
de asemenea, o pasiune pentru animalele din India, pe carei 
le trimite un corespondent, iar acum are un ghepard şi un 
babuin, care se plimbă în libertate pe domeniul lui şi de care 
sătenii se tem aproape la fel de mult ca şi de stăpânul lor. 

Din cele spuse de mine, vă puteţi imagina că eu şi 
biata mea soră Julia nu aveam o viaţă foarte plăcută. Niciun 
servitor nu voia să rămână în slujba noastră şi, pentru o 
perioadă îndelungată de timp, noi am făcut toată treaba în 
casă. Ea nu avea decât treizeci de ani când a murit şi totuşi 
parul ei începuse deja să încărunţească, la fel ca şi al meu. 

— Să înţeleg ca sora dumneavoastră a murit? 

— A murit cu doar doi ani în urmă şi tocmai despre 
moartea ei vreau să vă vorbesc. Inţelegeţi desigur că, 
ducând viaţa pe care am descris-o, era puţin probabil să 
întâlnim pe cineva de vârsta noastră şi cu acelaşi statut 


social. Dar aveam o mătuşă — sora necăsătorită a mamei 
mele, domnişoara Honoria Westphail, care locuieşte în 
apropiere de Harrow — şi ni se permitea câteodată să-i 


facem vizite scurte. Acum doi ani, Julia s-a dus acolo de 
Crăciun şi a întâlnit un maior din infanteria marină, cu care 
s-a logodit. Tatăl meu vitreg a aflat despre logodnă la 
întoarcerea surorii mele şi nu s-a opus căsătoriei; dar, cu mai 
puţin de două săptămâni înainte de data la care fusese 
fixată nunta, a avut loc teribilul eveniment care mi-a răpit 
unica prietenă. 

Sherlock Holmes stătuse până atunci rezemat de 
spătarul scaunului, cu ochii închişi şi cu capul înfundat într-o 
pernă, dar acum îşi ridică pe jumătate pleoapele şi se uită la 
musafira noastră. 

— Vă rog să specificaţi detaliile, zise el. 

— Nu-mi este greu să fac asta, căci flecare eveniment 
din acea perioadă îngrozitoare mi-a rămas întipărit în 
memorie. Aşa cum am mai spus, conacul este foarte vechi şi 
în momentul de faţă numai o aripă este locuită. Dormitoarele 
din această aripă sunt la parter, camerele de zi fiind în 
partea din mijloc a clădirilor. Dintre aceste dormitoare, 
primul este al doctorului Roylott, al doilea al surorii mele şi 
al treilea al meu. Nu comunică între ele, dar dau toate în 


acelaşi coridor. M-aţi înţeles până acum? 

— Perfect. E 

— Ferestrele celor trei camere dau spre peluză. In acea 
noapte fatală, doctorul Roylott se retrăsese devreme în 
camera lui, deşi noi ştiam că nu se dusese la culcare, 
întrucât pe sora mea o deranja fumul de trabuc indian pe 
care el avea obiceiul să-l fumeze. Prin urmare, Julia şi-a 
părăsit camera şi a venit la mine în dormitor, unde am stato 
vreme, discutând despre apropiata ei căsătorie, La ora 
unsprezece, s-a ridicat să plece, dar s-a oprit la uşă şi s-a 
uitat înapoi. „Spune-mi, Helen, ai auzit vreodată pe cineva 
fluierând în toiul nopţii?”, a zis ea. „Niciodată”, am zis eu. 
„Presupun că nu e posibil să fluieri chiar tu în somn, nu-i 
aşa?” „Bineînţeles că nu. Dar de ce întrebi?” „Pentru că în 
ultimele nopţi, pe la trei dimineaţa, am auzit mereu un 
fluierat uşor şi clar. Am somnul uşor şi m-a trezit. Nu pot să- 
mi dau seama de unde venea — poate din camera alăturată, 
poate de pe peluză. M-am gândit să te întreb dacă l-ai auzit 
şi tu.” „Nu, nu l-am auzit. Probabil că or fi nenorociţii ăia de 
ţigani din crâng.“ „Probabil. Şi totuşi, dacă fluieratul a venit 
de pe peluză, mă mir că tu nu l-ai auzit.” „Da, dar eu am 
somnul mai greu ca al tău.“ „Oricum, nu are mare 
importanţă.” 

Mi-a zâmbit, a închis uşa de la dormitorul meu şi, 
câteva clipe mai târziu, am auzit-o încuindu-şi camera. 

— Aveaţi întotdeauna obiceiul de a vă încuia în camere 
pe timpul nopţii?, zise Holmes. 

— Întotdeauna. 

— De ce? 

— Cred că v-am spus că doctorul avea un ghepard şi 
un babuin. Nu ne simţeam în siguranţă decât cu uşile 
încuiate. 

— Într-adevăr, Va rog, continuaţi-vă relatarea. 

— N-am putut să dorm deloc în noaptea aceea. Aveam 
un sentiment vag de nenorocire iminentă. Vă amintiţi că eu 
şi sora mea eram gemene şi ştiţi cât de subtile sunt 
legăturile dintre două astfel de suflete. Era o noapte 
furtunoasă. Vântul urla şi ploaia bătea cu furie în geamuri. 
Deodată, în mijlocul tumultului furtunii, a răsunat strigătul 
ascuţit al unei femei îngrozite. Mi-am dat seama că era 


vocea surorii mele. Am sărit din pat, m-am înfăşurat într-un 
şal şi m-am năpustit afara pe coridor. Când am deschis uşa, 
mi s-a părut că aud un fluierat uşor, precum cel descris de 
sora mea şi, câteva clipe mai tărziu, un zgomot ca şi cum ar 
fi căzut ceva metalic. In timp ce eu alergam pe coridor, uşa 
de la camera surorii mele a fost descuiată şi s-a deschis 
încet. M-am uitat la ea plină de groază, neştiind ce urma sa 
iasă din cameră. La lumina lămpii de pe coridor, am văzut-o 
pe sora mea apărând în prag, cu faţa alba de spaimă, cu 
mâinile întinse după ajutor şi legănându-se ca un om beat. 
Am fugit spre ea şi am luat-o în braţe, dar în acel moment 
genunchii ei au cedat şi ea a căzut la pământ. Se zvârcolea 
ca şi cum ar fi avut dureri îngrozitoare, iar mâinile şi 
picioarele ei tremurau înspăimântător de violent. La început, 
am crezut că nu mă recunoscuse, dar, când m-am aplecat 
asupra ei, a ţipat deodată cu o voce pe care nu o voi uita 
niciodată: „O, Doamne! Helen! Era banda! Banda pătată!” 

Ar mai fi vrut să spună ceva şi a arătat cu degetul spre 
camera doctorului, dar a fost cuprinsă de o nouă convulsie 
care i-a înecat cuvintele. M-am repezit afară din dormitor, 
strigându-l cu voce tare pe tatăl meu vitreg, pe care l-am 
întâlnit ieşind în grabă din camera lui îmbrăcat în halat. 

Când am ajuns amândoi la sora mea, aceasta era 
inconştientă şi, deşi tatăl meu vitreg i-a turnat coniac pe gât 
şi a trimis după medicul din sat, toate eforturile au fost 
inutile, pentru că Julia a murit fără să-şi mai recapete 
cunoştinţa. Acesta a fost îngrozitorul sfârşit al dragei mele 
surori. 

— Un moment, zise Holmes. Sunteţi sigură în privinţa 
fluieratului şi a sunetului metalic? Puteţi jura că le-aţi auzit? 

— Acelaşi lucru m-a întrebat şi procurorul districtual în 
perioada anchetei. Senzaţia mea este că le-am auzit şi 
totuşi, cu tumultul furtunii de afară şi cu scârţâitul unei case 
vechi, este posibil să mă fi înşelat. 

— Sora dumneavoastră era îmbrăcată? 

— Nu, era în cămaşă de noapte. In mâna ei dreaptă s-a 
găsit restul ars al unui chibrit şi în cea stângă o cutie de 
chibrituri. 

— Ceea ce indică faptul că a aprins un chibrit şi s-a 
uitat înjur când a avut loc întâmplarea care a speriat-o. E un 


lucru important. Şi la ce concluzii a ajuns procurorul? 

— A investigat cazul cu mare grijă, căci 
comportamentul doctorului Roylott era de multă vreme 
cunoscut în regiune, dar nu a reuşit să descopere nicio cauză 
a morţii care să fie satisfăcătoare. Mărturia mea a arătat că 
uşa fusese încuiată pe dinăuntru, iar ferestrele aveau 
obloane de modă veche, cu bare late din fier, care erau 
zăvorâte în fiecare noapte. Pereţii au fost verificaţi cu grija şi 
s-a constatat că sunt destul de solizi; podeaua a fost şi ea 
cercetată minuţios, cu acelaşi rezultat. Coşul de fum e lat, 
dar e barat de patru belciuge mari. Prin urmare, e un lucru 
sigur că sora mea era singură atunci când şi-a găsit sfârşitul. 
In plus, nu avea nicio urmă de violenţă pe corp, 

— Dar otravă s-a găsit? 

— Doctorii au examinat-o să vadă dacă a fost otrăvită, 
dar fără succes. 

— Atunci, din ce cauză credeţi că a murit această 
nefericită doamnă? 

— Cred că a murit pur şi simplu de frică şi din cauza 
şocului nervos, deşi nu-mi pot imagina ce anume a 
înspăimântat-o. 

— Erau ţigani în crâng în acel moment? 

— Da, sunt întotdeauna câţiva acolo. 

— Şi ce aţi înţeles din această aluzie la o bandă — o 
bandă pătată? 

— Uneori am crezut că pur şi simplu a delirat, alteori 
că s-a referit la un grup de oameni, poate chiar la aceşti 
ţigani din crâng. Nu ştiu dacă batistele cu picăţele pe care 
cei mai mulţi dintre ei le poartă pe cap i-ar fi putut sugera 
surorii mele ciudatul adjectiv pe care l-a folosit. 

Holmes clătină din cap, ca un om care e departe de a fi 
mulţumit. 

— Avem de-a face cu lucruri foarte misterioase, zise el. 
Vă rog, continuaţi-vă relatarea. 

— Au trecut doi ani de atunci şi, până de curând, m-am 
simţit mai singură ca niciodată. Dar acum o lună, un prieten 
drag, pe care îl cunosc de mulţi ani, mi-a făcut onoarea dea 
mă cere în căsătorie. Numele lui e Armitage — Percy 
Armitage — al doilea fiu al domnului Armitage din Crane 
Water, lângă Reading. Tatăl meu vitreg nu a ridicat nicio 


obiecţie, aşa că urmează să ne căsătorim în primăvară. 
Acum două zile, în aripa vestică a clădirii au început să se 
facă nişte reparaţii şi peretele dormitorului meu a fost 
găurit, aşa că am fost nevoită să mă mut în camera în care a 
murit sora mea şi să dorm chiar în patul în care a dormit ea. 
Imaginaţi-vă aşadar groaza mea când azi-noapte, în timp ce 
stăteam trează în pat, gândindu-mă la soarta ei teribilă, am 
auzit deodată în liniştea nopţii fluieratul uşor care fusese 
mesagerul morţii ei. Am sărit în sus şi am aprins lampa, dar 
nu am văzut nimic în cameră. Cu toate astea, am fost prea 
speriată ca să mă culc din nou, aşa că m-am îmbrăcat şi, de 
îndată ce s-a făcut lumină afară, am ieşit din casă, m-am 
urcat într-un docar la hanul Crown, care se află vizavi, şi m- 
am dus la Leatherhead, ele unde am venit aici în dimineaţa 
asta cu unicul scop de a vorbi cu dumneavoastră şi de a vă 
cere sfatul. 

— Aţi făcut un lucru înţelept, zise prietenul meu. Dar 
mi-aţi spus totul? 

— Da, totul. 

— Nu, domnişoară Roylott, nu mi-aţi spus totul. ÎI 
protejaţi pe tatăl dumneavoastră vitreg. 

— Ce vreţi să spuneţi? 

Drept răspuns, Holmes dădu la o parte volănaşul de 
dantelă neagră care împodobea mâna pe care musafira 
noastră o ţinea pe genunchi. Pe încheietura albă erau 
imprimate cinci pete mici şi livide; urmele unor degete. 

— Aţi fost tratată cu cruzime, zise Holmes. 

Doamna se înroşi puternic şi îşi acoperi încheietura 
vătămată. 

— Este un om dur şi poate că nicinu-şi dă seama de 
propria putere, zise ea. 

Urmă o perioadă îndelungată de linişte, timp în care 
Holmes îşi sprijini bărbia în mâini şi privi fix focul din 
şemineu. 

— E o afacere foarte misterioasă, zise el în cele din 
urmă. Sunt mii de detalii pe care aş vrea să le cunosc înainte 
de a stabili care va fi planul nostru de acţiune. Totuşi, nu 
avem nicio clipă de pierdut. Dacă ar fi. să venim azi la Stoke 
Moran, ar fi posibil să cercetăm camerele fără ştirea tatălui 
dumneavoastră vitreg? 


— Din întâmplare, a spus că azi o să vină în oraş cu 
nişte afaceri extrem de importante. E probabil că o să fie 
plecat toată ziua şi că nu o să vă deranjeze nimeni şi nimic. 
Acum avem şi o menajeră, dar e bătrână şi aiurită şi aş 
putea foarte uşor să o îndepărtez. 

— Excelent. Ai ceva împotriva acestei călătorii, 
Watson? 

— Absolut nimic. 

— Atunci, vom merge împreună. Dumneavoastră ce 
veţi face? 

— Eu am câteva lucruri pe care aş vrea să le rezolv 
acum, că sunt în oraş. Dar mă voi întoarce cu trenul de ora 
douăsprezece, ca să fiu acolo la timp pentru sosirea 
dumneavoastră. 

— Ne puteţi aştepta după-amiază devreme. Am şi eu 
câteva chestiuni mărunte de făcut. Nu vreţi să staţi şi să 
luaţi micul dejun? 

— Nu, trebuie să plec. Deja îmi simt inima mai uşoară 
de când v-am povestit necazul meu. Voi aştepta cu 
nerăbdare să va văd în după-amiaza asta. 

Işi lăsă vălul gros şi negru pe faţă şi ieşi din cameră. 

— Ce părere ai despre toate astea, Watson?, întrebă 
Sherlock Holmes rezemându-se de spătarul scaunului. 

— Mie mi se pare că e o afacere extrem de obscură şi 
de sinistră. 

— Destul de obscură şi destul de sinistră. 

— Totuşi, dacă doamna are dreptate când spune că 
podeaua şi pereţii sunt solizi şi că nu se poate trece de uşă, 
de fereastră şi de coşul de fum, atunci sora ei trebuie să fi. 
fost fără îndoială singură când şi-a găsit misteriosul sfârşit. 

— Şi cum rămâne cu aceste fluierături nocturne şi cu 
cuvintele foarte ciudate rostite de muribundă? 

— Nu-mi dau seama. 

— Când combini fluierăturile din toiul nopţii, prezenţa 
unui grup de ţigani care sunt în relaţii strânse cu bătrânul 
doctor, faptul că avem motive să credem că doctorul are 
interes să împiedice căsătoria fiicei sale vitrege, aluzia 
muribundei la o bandă şi, în cele din urmă, faptul că 
domnişoara Helen Stoner a auzit un zgomot metalic, care 
putea fi. provocat de căderea la loc a uneia din acele bare 


de metal care fixau obloanele, cred că putem afirma cu 
încredere că misterul poate fi lămurit din aceste puncte de 
vedere. 

— Dar ce au făcut ţiganii? 

— Nu ştiu. 

— Văd multe obiecţii împotriva unei astfel de teorii. 

— Şi eu la fel. Exact de asta ne ducem la Stoke Moran 
astăzi. Vreau să văd dacă aceste obiecţii sunt fatale sau 
dacă pot fi înlăturate prin explicaţii. Dar ce naiba! 

Exclamaţia îi scăpase prietenului meu din pricina 
faptului că uşa noastră fusese trântită brusc de perete şi un 
bărbat enorm apăruse în prag, îmbrăcămintea lui era un 
amestec ciudat de haine din domeniul profesional cu haine 
din domeniul agricol, omul purtând o pălărie neagră, o 
redingotă lungă şi o pereche de jambiere înalte şi ţinând o 
cravaşa de vânătoare în mâna. Era atât de înalt, încât 
pălăria lui atingea pragul de sus al uşii, în timp ce lăţimea 
corpului său acoperea intrarea cu totul. Se uita de la mine la 
Holmes şi de la Holmes la mine cu o faţă lată, brăzdată de 
mii de riduri, arsă de soare şi pe care toate pasiunile 
diavoleşti îşi puseseră amprenta, în timp ce ochii lui 
înfundaţi în cap şi plini de fiere şi nasul proeminent, subţire 
şi ascuţit, îl făceau să semene întrucâtva cu o bătrână şi 
feroce pasăre de pradă. 

— Care dintre voi e Holmes?, întrebă apariţia. 

— E numele meu, domnule; dar dumneavoastră aveţi 
un avantaj asupra mea, zise liniştit prietenul meu. 

— Eu sunt doctorul Grimesby Roylott din Stoke Moran. 

— Vă rog să luaţi loc, domnule doctor, zise Holmes cu 
amabilitate. 

— N-o să fac nimic de genul ăsta. Fiica mea vitregă a 
fost aici. l-am dat de urmă. Ce ţi-a spus? 

— Este cam frig pentru perioada asta a anului, zise 
Holmes. 

— Ce ţi-a spus?, urlă bătrânul furios. 

— Dar am auzit că brânduşele promit vreme bună, 
continuă imperturbabil prietenul meu. 

— Ha! Încerci să te eschivezi, nu-i aşa?, zise noul 
nostru musafir făcând un pas în faţă şi amenințând cu 
cravaşa. Te cunosc eu, ticălosule! Am mai auzit de tine. Tu 


eşti Holmes, cel care-şi bagă nasul unde nu-i fierbe oala. 

Prietenul meu zâmbi. 

— Holmes, cel care se amestecă în treburile altora. 

Zâmbetul lui se lărgi. 

— Holmes, individul din slujba Scotland Yardului! 

Holmes chicoti cu poftă. 

— Conversaţia dumneavoastră este foarte amuzantă, 
zise el. Când plecaţi, închideţi şi uşa, fiindcă e cu siguranţă 
curent. 

— O să plec după ce o să termin ce am de spus. Să nu 
îndrăzneşti să te amesteci în treburile mele. Ştiu că 
domnişoara Stoner a fost aici. l-am dat de urmă! E periculos 
să te pui rău cu mine! Uită-te la asta! 

Înaintă rapid, apucă vătraiul şi îl îndoi cu mâinile lui 
enorme şi arse de soare. 

— Ai grijă să te fereşti din calea mea, mârâi el şi, 
aruncând în şemineu vătraiul îndoit, ieşi cu paşi mari din 
cameră, 

— Pare o persoană foarte prietenoasă, zise Holmes 
râzând. Eu nu sunt chiar atât de voluminos, dar, dacă ar fi 
rămas, i-aş fi arătat că forţa mea nu e cu mult mai slabă 
decât a lui. 

În timp ce vorbea, luă vătraiul de oțel şi, cu un efort 
neaşteptat, îl îndreptă din nou. 

— Auzi, să aibă el neobrăzarea să mă confunde pe 
mine cu autorităţile! Dar incidentul ăsta face ca investigația 
noastră să fie mai interesantă şi sper doar că micuța noastră 
prietenă nu va avea de suferit din pricina imprudenţei pe 
care a comis-o permițându-i acestei brute să îi dea de urmă. 
Şi acum, Watson, vom comanda micul dejun, apoi voi merge 
până la Colegiul Doctorilor, unde sper să obţin nişte 
informaţii care să ne ajute. 

Era aproape ora unu când Sherlock Holmes se întoarse 
din excursia lui. Ţinea în mână o foaie de hârtie albastră, 
mâzgălită cu notițe şi cifre. 

— Am văzut testamentul soţiei decedate, zise el. Ca să- 
i stabilesc semnificaţia exactă, am fost nevoit să calculez 
preţurile curente ale investiţiilor cu care are legătură. 
Venitul total, care era de aproximativ o mie o sută de lire la 
moartea soţiei, acum nu este mai mare de şapte sute 


cincizeci de lire, din pricina scăderii preţurilor în domeniul 
agricol. În caz de căsătorie, fiecare fiică poate revendica un 
venit de două sute cincizeci de lire. Prin urmare, e evident 
că, dacă ambele fiice s-ar fi căsătorit, frumuseţea asta n-ar fi 
rămas decât cu un venit neînsemnat; chiar şi una din ele i-ar 
ciunti extrem de serios averea. Munca mea de dimineaţă n-a 
fost în zadar, din moment ce a dovedit că omul are nişte 
motive dintre cele mai întemeiate să împiedice ca aşa ceva 
să se întâmple. Watson, e o chestiune prea gravă pentru a 
sta şi a pierde vremea, mai ales că bătrânul ştie că ne 
interesăm de afacerile lui; prin urmare, dacă eşti gata, o să 
chemăm o birjă şi o să mergem la gara Waterloo. Ţi-aş fi 
foarte îndatorat dacă ţi-ai băga revolverul în buzunar. Un 
Eley nr. 2 este un argument excelent când ai de-a face cu 
domni care pot înnoda vătraie de oţel. Cred că asta şi o 
periuţă de dinţi reprezintă tot ce ne trebuie. 

La gara Waterloo, am avut norocul de a prinde un tren 
spre Leatherhead, unde am închiriat un docar de la hanul 
gării şi am mers vreo şapte sau opt kilometri prin minunatele 
ulite ale ținutului Surrey. Era o zi superbă, cu un soare 
strălucitor şi câţiva nori pufoşi pe cer. Copacii şi gardurile vii 
de pe marginea drumului tocmai începeau să-şi arate primii 
muguri verzi, iar aerul era plin de parfumul plăcut al 
pământului umed. Mie, cel puţin, mi se părea ca era un 
contrast ciudat între dulcea promisiune de primăvară şi 
această sinistră aventură în care eram angajaţi. Prietenul 
meu stătea lângă vizitiu, cu braţele încrucişate, cu pălăria 
trasă pe ochi şi cu bărbia în piept, adâncit în gânduri. Dar 
deodată, tresări, mă bătu pe umăr şi îmi arătă ceva în 
direcţia pajiştilor. 

— Uite! Acolo!, zise el. 

Un parc cu mulţi copaci se întindea pe o pantă uşor 
înclinată, pe a cărei culme se transforma într-un crâng. Din 
mijlocul ramurilor răsăreau frontoanele cenuşii şi acoperişul 
unui conac foarte vechi. 

— Stoke Moran?, întrebă Holmes. 

— Da, domnule, aia e casa doctorului Grimesby 
Roylott, răspunse vizitiul. 

— Se construieşte ceva acolo, zise Holmes. Tot în 
acelaşi loc mergem şi noi. 


— lată satul, zise vizitiul arătând spre un mănunchi de 
acoperişuri aflate la stânga, la o oarecare distanţă de noi. 
Dar, dacă vreţi să ajungeţi la casă, puteţi scurta drumul 
sărind pârleazul ăsta şi luând-o peste câmp, pe potecă. 
Aceea de-acolo, pe unde se plimbă doamna. 

— lar doamna îmi închipui că este domnişoara Stoner, 
remarcă Holmes punându-şi mâna streaşină la ochi. Da, cred 
că ar fi mai bine să facem cum ne-aţi sugerat. 

Ne-am dat jos, l-am plătit pe vizitiu, iar docarul s-a 
întors zăngănind înapoi la Leatherhead. 

— M-am gândit că e mai înţelept ca individul ăsta să 
creadă că am venit aici în calitate de arhitecţi sau cu afaceri, 
zise Holmes în timp ce săream pârleazul. Acest lucru l-ar 
putea împiedica să bârfească. Bună ziua, domnişoară Stoner. 
După cum vedeţi, ne-am ţinut de cuvânt. 

Clienta noastră din dimineaţa respectivă se grăbise să 
ne întâmpine cu o faţă care îi dovedea bucuria. 

— V-am aşteptat cu atâta nerăbdare!, exclamă ea 
strângându-ne cu căldură mâinile. Totul s-a rezolvat de 
minune. 

Doctorul Roylott a plecat în oraş şi e puţin probabil ca 
o să se întoarcă înainte de a se lăsa seara. 

— Am avut plăcerea de a face cunoştinţă cu doctorul, 
zise Holmes şi îi povesti în câteva cuvinte ce se întâmplase. 

În timp ce asculta relatarea, domnişoara Stoner se făcu 
albă ca hârtia. 

— Dumnezeule!, strigă ea, înseamnă că m-a urmărit, 

— Aşa se pare. 

— E atât de viclean, încât nu ştiu niciodată când sunt în 
siguranţă. Ce o să spună când se va întoarce? 

— Trebuie să se păzească, pentru ca s-ar putea să 
descopere că pe urmele lui e cineva mai viclean decât el. In 
noaptea asta, trebuie sa vă Încuiați în dormitor. Dacă devine 
violent, vă vom duce la mătuşa dumneavoastră din Harrow. 
Acum trebuie să ne fructificăm timpul la maximum, aşa că 
vă rog să ne conduceţi imediat în camerele pe care am venit 
să le cercetam. 

Clădirea era din piatră cenuşie, pătată cu licheni, cu o 
parte centrala înaltă şi două aripi curbate de-o parte şi de 
alta, precum cleştii unui crab. Intr-una din aceste aripi, 


ferestrele erau sparte şi blocate cu scânduri de lemn, în timp 
ce acoperişul era parţial prăbuşit, totul parând ruina 
întruchipată, Partea centrală era într-o stare ceva mai bună, 
dar aripa dreapta era modernă prin comparaţie, iar 
obloanele de la ferestre, împreună cu fumul care ieşea pe 
Coş, arătau că acolo locuia familia. Nişte schele fuseseră 
ridicate în capătul aripii şi zidăria fusese sparta, dar nu se 
vedea nici urmă de lucrători în momentul vizitei noastre. 
Holmes se plimbă încet pe peluza prost îngrijită şi cercetă cu 
mare atenţie partea din exterior a ferestrelor. 

— Să înţeleg ca aceasta e fereastra de la camera unde 
dormeaţi înainte, cea din centru e de la camera surorii 
dumneavoastră, iar cea de lângă clădirea principală e de la 
camera doctorului Roylott? 

— Exact. Dar acum dorm în camera din mijloc, 

— Pe durata modificărilor, din câte am înţeles. Apropo, 
zidul acela din capătul aripii nu pare să aibă vreo nevoie 
urgentă de a fi reparat. 

— N-a existat nicio reparaţie. Cred că a fost o scuza ca 
să mă mute din camera mea. ` 

— Aha! Asta e un lucru sugestiv. In partea cealaltă a 
acestei aripi înguste se află coridorul în care dau cele trei 
dormitoare. Bineînţeles că are şi acesta ferestre, nu-i aşa? 

— Da, dar unele foarte mici. Prea înguste ca să treacă 
cineva prin ele. 

— Întrucât vă Încuiați amândouă uşile pe timpul nopţii, 
camerele voastre erau inabordabile din partea aceea. Vreţi 
să aveţi amabilitatea să vă duceţi în camera dumneavoastră 
şi să zăvorâţi obloanele? 

Domnişoara Stoner procedă întocmai şi Holmes, după o 
examinare atentă prin fereastra deschisă, încercă în fel şi 
chip să forţeze oblonul, fără să aibă însă succes. Nu exista 
nicio crăpătură prin care să poată trece un cuţit ca să ridice 
Zzăvorul. Apoi, prietenul meu verifică balamalele cu lupa, dar 
acestea erau din fier masiv, înfipte adânc în zidăria solidă. 

— Hm!, zise el scărpinându-şi oarecum încurcat bărbia. 
Teoria mea prezintă cu siguranţă nişte dificultăţi. Nimeni nu 
putea trece de aceste obloane dacă erau zăvorâte. Ei, bine, 
vom vedea dacă interiorul lămureşte cu ceva problema. 

O uşă laterală mică ducea în coridorul văruit în care 


dădeau cele trei dormitoare. Holmes refuză să cerceteze cea 
de-a treia cameră, aşa că trecurăm imediat la cea de-a doua, 
cea în care dormea acum domnişoara Stoner şi în care sora 
ei îşi găsise sfârşitul. Era o cămăruţă simplă, cu un tavan 
scund şi cu un şemineu fără grătar, după moda vechilor case 
de ţară. intr-un colţ se afla un scrin, în altul era un pat îngust 
cu o cuvertură albă pe deasupra şi în partea stângă a 
ferestrei era o masă de toaletă. Toate acestea, împreună cu 
doua scaune mici din răchită, alcătuiau întreaga mobilă din 
cameră, cu excepţia unui covor Wilton aşezat în mijloc. 
Parchetul şi lambriurile de pe pereţi erau din lemn de stejar 
maro şi mâncat de viermi, atât de vechi şi de decolorat, 
încât se putea să fi fost din perioada când fusese construită 
iniţial casa. Holmes trase unul din scaune într-un colţ şi se 
aşeză pe el fără să scoată niciun cuvânt, în timp ce ochii lui 
cercetară camera în lung şi-n lat, înregistrând fiecare detaliu 
al dormitorului. 

— Unde sună clopoţelul acela?, întrebă el în cele din 
urmă arătând spre un cordon gros care atârna deasupra 
patului şi ale cărui franjuri zăceau pe pernă. 

— In camera menajerei. 

— Arată mai nou decât celelalte lucruri. 

— Da, a fost instalat doar cu câţiva ani în urmă. 

— Bănuiesc că sora dumneavoastră l-a cerut, nu-i aşa? 

— Nu, n-am auzit-o niciodată folosindu-l. Obişnuiam să 
ne luăm singure ceea ce voiam. 

— Într-adevăr, pare inutil să instalezi aici un cordon de 
clopoțel aşa de frumos. Mă scuzaţi câteva minute până când 
îmi voi satisface curiozitatea cu privire la această podea. 

Se culcă pe burtă cu lupa în mână şi se târî repede 
încoace şi-ncolo, examinând minuţios crăpăturile dintre 
scânduri. Apoi făcu la fel cu lemnăria cu care era lambrisata 
camera. 

In cele din urmă,, se îndreptă spre pat şi rămase câtva 
timp uitându-se la el şi cercetând peretele de sus în jos. 
După care, apucă cordonul şi trase scurt de el. 

— E un fals, zise el. 

— Nu sună? 

— Nu. Nici măcar nu e ataşat la vreun fir. E un lucru 
foarte interesant. După cum vedeţi, e legat de un cârlig 


exact deasupra locului unde se află gura de aerisire. 

— Ce absurd! N-am observat asta până acum. 

— Foarte ciudat!, mormăi Holmes trăgând de cordon. 
Această cameră are câteva elemente foarte deosebite. De 
exemplu, ce prost trebuie să fie un constructor să facă o 
gura de aerisire care să dea într-o altă camera, când, dându- 
şi aceeaşi osteneală, putea foarte bine să facă una care să 
comunice direct cu exteriorul! 

— Şi lucrul ăsta e destul de modern, zise doamna. 

— Făcut cam în aceeaşi perioadă cu cordonul de 
clopoţel?, remarcă Holmes. 

— Da, au fost câteva mici schimbări la vremea aceea. 

— Far să fi. avut un caracter extrem de interesant — 
cordoane de clopoțel false şi guri de aerisire care nu 
aerisesc. Cu permisiunea dumneavoastră, domnişoară 
Stoner, ne vom continua acum cercetările în următoarea 
cameră. 

Dormitorul doctorului Grimesby Roylott era mai mare 
decât cel al fiicei sale vitrege, dar la fel de simplu mobilat. 
Un pat de campanie, un raft mic din lemn plin cu cărţi, 
majoritatea tehnice, un fotoliu aşezat lângă pat, un scaun 
din lemn lângă perete, o masă rotundă şi un seif mare din 
fier erau principalele lucruri pe care le vedeai acolo. Holmes 
se plimbă încet prin cameră şi le cercetă pe fiecare în parte 
cu un interes deosebit. 

— Ce e înăuntru?, întrebă el ciocănind în seif. 

— Hârtii legate de afacerile tatălui meu vitreg, 

— A! Înseamnă că l-aţi văzut când era deschis? 

— Doar o dată, acum câţiva ani. Îmi amintesc că era 
plin cu hârtii. 

— Prin urinare, nu e o pisică înăuntru, de exemplu? 

— Nu. Ce idee ciudată! 

— Uitaţi-vă la asta! 

Holmes luă o farfurioară cu lapte, care se afla pe seif. 

— Nu, nu avem pisică. Dar avem însă un ghepard şi un 
babuin. 

— A, da, desigur! E adevărat, un ghepard nu e decât o 
pisica mare; totuşi, îndrăznesc să spun ca o farfurie cu lapte 
nu îi satisface nici pe departe nevoile. Există un element pe 
care aş vrea să-l lămuresc. 


Se lăsă pe vine în faţa scaunului din lemn şi îl examină 
cu cea mai mare atenţie. 

— Mulţumesc. Cam asta ar fi, zise el ridicându-se şi 
punându-şi lupa în buzunar. Hei! lată ceva interesant! 

Obiectul care îi atrăsese atenţia era un bici mic. 
Atârnat de un colţ al patului. Dar biciul era înnodat în aşa fel 
încât să semene cu un lasou. 

— Ce părere ai despre asta, Watson? 

— Este un bici destul de obişnuit. Dar nu ştiu de ce e 
înnodat. 

— Lucrul ăsta nu mai e aşa de obişnuit, nu? Vai! E o 
lume ticăloasă şi cel mai rău e când un om deştept îşi pune 
mintea în slujba crimei. Domnişoară Stoner, cred că am 
văzut destul şi, cu permisiunea dumneavoastră, vom ieşi să 
ne plimbăm pe peluză. 

Nu-l mai văzusem niciodată pe prietenul meu atât de 
întunecat şi de încruntat ca în momentul în care am părăsit 
scena acestei investigaţii. Ne-am plimbat pe peluză până să 
se trezească Holmes din reverie, nici eu şi nici domnişoara 
Stoner neîndrăznind să-i întrerupem şirul gândurilor. 

— Domnişoară Stoner, este extrem de important să-mi 
urmaţi întocmai sfatul, zise el. 

— Voi face cu siguranţă precum spuneţi. 

— Chestiunea e prea serioasă ca să mai rămână loc de 
şovăială. Viaţa dumneavoastră ar putea depinde de 
supunerea de care veţi da dovadă. 

— Vă asigur că sunt în mâinile dumneavoastră. 

— In primul rând, şi eu, şi prietenul meu trebuie să 
petrecem noaptea în camera dumneavoastră. 

Eu şi domnişoara Stoner ne uitarăm amândoi muţi de 
uimire la el. 

— Da, aşa trebuie. Lăsaţi-mă să vă explic. Cred că 
acela e hanul satului, nu-i aşa? 

— Da, este „The Crown“. 

— Bine, foarte bine. Ferestrele dumneavoastră s-ar 
vedea de acolo? 

— Desigur. 

— Când tatăl dumneavoastră vitreg se va întoarce, 
trebuie să vă închideţi în cameră, pretinzând că vă doare 
capul. Pe urmă, când îl auziţi ducându-se la culcare, trebuie 


să trageţi zăvorul şi să deschideţi obloanele, să puneţi lampa 
la fereastră ca un semnal pentru noi şi apoi să vă retrageţi 
fără zgomot în camera pe care o ocupați înainte, luând cu 
dumneavoastră tot ce v-ar fi necesar. Nu am nicio îndoială 
că, în ciuda reparațiilor, vă puteţi descurca fără probleme o 
noapte acolo. 

— O, da! Cu uşurinţă. 

— Restul îl veţi lăsa în seama noastră. 

— Dar ce veţi face? 

— Vom petrece noaptea în camera dumneavoastră şi 
vom cerceta cauza zgomotului care v-a deranjat. 

— Domnule Holmes, eu cred că ştiţi deja, zise 
domnişoara Stoner  punându-şi o mână pe mâneca 
prietenului meu. 

— Poate că da. 

— Atunci, pentru numele lui Dumnezeu, spuneţi-mi din 
ce cauză a murit sora mea! 

— Aş prefera să am dovezi clare înainte de a vorbi. 

— Spuneţi-mi măcar dacă părerea mea e corectă şi 
daca a murit din pricina unei spaime neaşteptate. 

— Nu, nu cred. Cred că a fost probabil o cauză mai 
tangibilă. Şi acum, domnişoară Stoner, trebuie să va 
părăsim, căci, dacă s-ar întoarce doctorul Roylott şi ne-ar 
vedea, călătoria noastră ar fi în zadar. La revedere şi fiţi 
curajoasă; daca veţi face ceea ce v-am spus, puteţi fi sigură 
că vom îndepărta curând pericolele care vă ameninţă. 

Eu şi Sherlock Holmes nu avurăm nicio dificultate să 
găsim un dormitor şi o cameră de zi la hanul Crown. 

Acestea erau la etaj şi de la fereastra noastră puteam 
vedea poarta şi aripa locuită a conacului Stoke Moran, 

La asfinţit, îl văzurăm pe doctorul Grimesby Roylott 
trecând într-un docar, corpul lui enorm ivindu-se ameninţător 
lângă silueta măruntă a băiatului care conducea docarul. 

Băiatul avu o oarecare dificultate în a deschide porţile 
grele de fier, iar noi auzirăm urletul răguşit al doctorului şi 
văzurăm cât de furios îl ameninţă acesta pe băiat cu pumnii. 

Docarul îşi continuă drumul şi, câteva minute mai 
târziu, zărirăm o lumină apărând brusc printre copaci atunci 
când lampa fu aprinsă într-una din camerele de zi. 

— Ştii, Watson, de fapt ezit dacă să te iau cu mine în 


seara asta sau nu, zise Holmes în timp ce stăteam împreună 
în întunericul care se lăsa. E cam periculos. 

— Pot să-ţi fiu de vreun ajutor? 

— Prezenţa ta ar putea fi nepreţuită. 

— Atunci, cu siguranţă că o să vin şi eu. 

— E foarte drăguţ din partea ta. 

— Vorbeşti de pericol, E evident că ai văzut mai multe 
lucruri în acele camere decât am văzut eu. 

— Nu, dar cred că s-ar putea să fi dedus puţin mai 
multe. 

Îmi imaginez ca ai văzut tot ceea ce am văzut şi eu. 

— În afară de cordonul de clopoțel, n-am văzut nimic 
remarcabil; cât despre scopul pe care acesta l-ar putea avea, 
mărturisesc că e ceva care mă depăşeşte. 

— Ai văzut şi gura de aerisire? 

— Da, dar nu cred că este chiar atât de neobişnuit să 
existe o mică deschizătură între două camere. Era atât de 
mică, încât nici măcar un şobolan nu ar putea trece prin ea. 

— Am ştiut că o să găsim o gură de aerisire încă 
înainte de a veni la Stoke Moran. 

— Dragul meu Holmes! 

— Da, am ştiut. Îți aminteşti că, în relatarea ei, 
domnişoara Stoner a zis că sora ei putea simţi fumul de la 
trabucul doctorului Roylott. Bineînţeles că acest lucru mi-a 
sugerat imediat faptul că trebuie să existe o comunicare 
între cele două camere. Nu putea fi decât una mică, altfel ar 
fi fost remarcată în timpul anchetei procurorului. Am dedus 
că trebuie să fie vorba de o gură de aerisire. 

— Dar ce rău poate fi în asta? 

— Ei bine, există cel puţin o coincidenţă curioasă de 
date. Cineva face o gură de aerisire, atârnă un cordon şi 
doamna care doarme în pat moare. Lucrul ăsta nu-ţi spune 
nimic? 

— Tot nu văd nicio legătură. 

— Ai observat cumva ceva ciudat la patul ăla? 

— Nu. 

— Era fixat de podea. Ai mai văzut vreodată vreun pat 
fixat de podea? 

— Nu pot să spun că am văzut. 

— Doamna nu-şi putea muta patul. Acesta trebuia să 


stea mereu în aceeaşi poziţie, aproximativ în dreptul gurii de 
aerisire şi al cordonului — sau aşa l-am putea numi, din 
moment ce este clar că nu a fost niciodată menit să fie 
cordon de clopoțel. 

— Holmes!, am exclamat eu. Mi se pare că încep să-mi 
dau seama la ce faci aluzie. Tocmai am ajuns la timp ca să 
împiedicăm o crimă subtilă şi oribilă. 

— Destul de subtilă şi destul de oribilă. Când un doctor 
o apucă pe calea greşită, e cel mai rău dintre criminali. Are 
curaj şi are cunoştinţe. Palmer şi Pritchard erau printre cei 
mai buni în ceea ce făceau. Omul ăsta loveşte mai crunt, dar 
eu cred, Watson, că noi vom putea să lovim şi mai crunt. Dar 
o să avem parte de destule grozăvii înainte ca noaptea să se 
sfârşească; pentru numele lui Dumnezeu, haide să fumăm în 
linişte o pipă şi să ne gândim la ceva mai vesel! 

Pe la ora nouă, lumina dintre copaci se stinse şi tot 
conacul se scufundă în întuneric. Trecură încet două ore şi 
apoi, tocmai când ceasul bătu de unsprezece, o lumină 
puternică străluci deodată chiar în faţa noastră. 

— Asta e semnalul nostru, zise Holmes sărind în 
picioare. Vine de la fereastra din mijloc. 

Când ieşirăm afară, schimbarăm câteva cuvinte cu 
proprietarul, explicându-i că îi făceam o vizită târzie unei 
cunoştinţe şi că era posibil să ne petrecem noaptea acolo. O 
clipă mai târziu, ne aflam pe drumul întunecat, cu vântul 
rece bătându-ne în faţă şi cu o lumină galbenă licărind 
înaintea noastră prin întuneric ca să ne ghideze în sumbra 
noastră misiune. 

Pătrunserăm fără prea multă dificultate pe domeniu, 
căci zidul vechiului parc era plin de găuri nereparate. 
Croindu-ne drum printre copaci, ajunserăm pe peluză, o 
traversarăm şi tocmai ne pregăteam să intrăm pe fereastra, 
când dintr-un pâlc de lauri ţâşni ceea ce păru a fi un copil 
hidos şi deformat, care se aruncă pe iarbă zvârcolindu-şi 
mâinile şi picioarele, traversând apoi în viteză peluza şi 
dispărând în întuneric. 

— Dumnezeule!, am şoptit eu. Ai văzut asta? 

Holmes fu pe moment la fel de speriat ca şi mine. 
Agitaţia îl făcu să-mi strângă încheietura ca într-o menghină. 
Apoi, începu să râdă încet şi îşi apropie buzele de urechea 


mea. 

— E o gospodărie drăguță, murmură el. Ala e babuinul. 

Uitasem de animalele ciudate pe care le avea doctorul. 

Mai era şi un ghepard; poate că o să ne trezim în orice 

clipă cu el pe umeri. Mărturisesc că m-am simţit mai 
uşurat când, urinând exemplul lui Holmes şi scoţându-mi 
pantofii, m-am aflat în dormitor. Prietenul meu închise fără 
zgomot obloanele, mută lampa pe masă şi cercetă camera 
cu privirea. Rămăsese la fel cum o văzusem în timpul zilei. 
Apoi, furişându-se până în dreptul meu şi făcându-şi mâna 
căuş, îmi şopti din nou la ureche, atât de încet, încât de-abia 
am putut să disting cuvintele: 

— Cel mai mic sunet ar putea fi fatal planului nostru. 

Am dat din cap ca să-i arăt că-l auzisem. 

— Trebuie să stăm fără lumină. Ar vedea-o prin gura de 
aerisire. 

Am dat iar din cap. 

— Sa nu adormi; viaţa ta ar putea depinde de asta. 
Ţine pistolul la îndemână, în caz că o să avem nevoie de el. 
Eu o să stau pe marginea patului, iar tu pe scaunul ăla. 

Mi-am scos revolverul şi l-am pus pe colţul mesei. 
Holmes adusese un baston lung şi subţire, pe care îl puse 
lângă el pe pat. Alături de baston puse cutia de chibrituri şi 
mucul de lumânare. Apoi stinse lampa şi râmaserăm pe 
întuneric. 

Cum o sa uit vreodată acea veghe îngrozitoare? Nu 
auzeam niciun sunet, nici măcar o respiraţie, şi totuşi ştiam 
că prietenul meu stătea treaz, la niciun metru de mine, în 
aceeaşi stare de tensiune în care eram şi eu. Obloanele nu 
lăsau sa treacă nici cea mai mică rază de lumină, aşa că 
aşteptam într-o beznă totală. 

De afară venea din când în când strigătul unei păsări 
de noapte şi, odată, chiar la fereastra noastră, se auzi un 
miorlăit lung, ca de pisică, ceea ce ne dădu de înţeles că 
ghepardul era într-adevăr în libertate. În depărtare puteam 
distinge tonurile joase ale orologiului parohial, care răsunau 
la fiecare sfert de oră. Cât de lungi păreau acele sferturi de 
oră! Bătu de ora douăsprezece, bătu şi de unu, şi de două, şi 
de trei, iar noi continuam să stăm şi să aşteptăm în linişte să 
se întâmple ceva. 


Deodată, în direcţia gurii de aerisire se zări pentru o 
clipă licărirea unei lumini, care dispăru imediat, dar care fu 
urmată de un miros puternic de ulei ars şi de metal încins. 
Cineva din camera alăturată aprinsese o lampă de noapte. 
Am auzit o mişcare uşoară şi apoi totul se scufundă din nou 
în linişte, deşi mirosul devenea din ce în ce mai puternic. Am 
stat cu urechile ciulite timp de o jumătate de oră. Apoi, 
deodată, se auzi un alt sunet — unul foarte uşor şi liniştitor, 
asemănător unui jet mic de aburi care iese încontinuu dintr- 
un ceainic. În momentul în care îl auzirăm, Holmes sări de pe 
pat, aprinse un chibrit şi lovi furios cordonul de clopoței cu 
bastonul. 

— Îl vezi, Watson?, strigă el. Îl vezi? 

Dar eu nu am văzut nimic. 

În clipa în care Holmes aprinsese chibritul, auzisem, un 
fluierat uşor şi clar, dar, din pricina luminii care îmi intrase 
brusc în ochii obosiţi, îmi fusese imposibil să-mi dau seama 
ce lovea prietenul meu cu atâta sălbăticie. Putusem însă să 
văd că faţa lui era palidă precum ceara şi că avea o expresie 
plină de groază şi de dezgust. Tocmai încetase să mai 
lovească cu bastonul şi se uita în sus la gura de aerisire, 
când izbucni deodată în liniştea nopţii cel mai oribil strigăt 
pe care l-am auzit vreodată. Răsună din ce în ce mai tare — 
un strigăt răguşit de durere, de spaima şi de furie, toate 
amestecate într-un singur țipăt înfiorător. Se spune că acel 
strigăt a sculat din somn tot satul şi chiar şi pe cei aflaţi în 
îndepărtata parohie. Inimile noastre îngheţară, iar eu am 
rămas uitându-mă la Holmes şi el la mine, până când se 
stinseră şi ultimele ecouri ale strigătului. 

— Ce poate să însemne asta?, am bolborosit eu. 

— Înseamnă că s-a terminat, răspunse Holmes. La 
urma-urmei, poate că e mai bine. la-ţi pistolul şi haide să 
intram în camera doctorului Roylott. 

Cu o expresie gravă pe faţă, aprinse lampa şi o luă 
înainte pe coridor. Bătu de două ori în uşa dormitorului, fără 
să primească niciun răspuns dinăuntru. Apoi apăsă clanţa şi 
intră, eu aflându-mă în spatele lui cu pistolul armat în mână. 

Ne întâmpină o privelişte ciudată. Pe masă era o lampă 
de noapte cu uşiţa pe jumătate deschisă, aruncând o rază 
strălucitoare de lumină asupra seifului de fier a cărui uşă era 


întredeschisă. 

Lângă masă, pe scaunul din lemn, stătea doctorul 
Grimesby Roylott, îmbrăcat într-un halat lung de culoare gri, 
cu gleznele goale şi cu picioarele vârâte în nişte papuci 
turceşti roşii, în poala lui zăcea biciul lung pe care îl 
văzuserăm în ziua respectivă. Capul îi căzuse pe spate, iar 
ochii fixau tavanul cu o expresie înspăimântătoare şi rigidă. 
În jurul frunţii avea o bandă galbenă ciudată, cu pete 
maronii, care părea legată strâns în jurul capului. La intrarea 
noastră, doctorul nici nu se mişcă, nici nu scoase vreun 
sunet. 

— Banda! Banda pătată!, şopti Holmes. 

Am făcut un pas înainte. Într-o clipa, acest ciudat 
acoperământ al capului începu să se mişte şi din părul 
doctorului se ivi capul plat, în formă de diamant, şi gâtul 
umflat al unui şarpe dezgustător. 

— E o viperă de mlaştină!, strigă Holmes. Cel mai 
periculos şarpe din India. Doctorul a murit în mai puţin de 
zece secunde după ce a fost muşcat. Intr-adevăr, răul se 
întoarce asupra celui care l-a făcut şi cine sapă groapa 
altuia, tot el cade în ea. Să băgăm creatura asta înapoi în 
vizuina ei, după care o putem duce pe domnişoara Stoner 
undeva la adăpost şi putem informa poliţia districtuală 
despre cele întâmplate. 

În timp ce vorbea, puse repede mâna pe biciul din 
poala mortului şi, aruncând laţul în jurul gâtului reptilei, o 
luă din locul scârbos unde se cocoţase şi, ţinând-o la 
distanţă, o arunca în seiful de fier şi o închise înăuntru. 

Acesta e adevărul despre moartea doctorului Griinesby 
Roylott din Stoke Moran. 

Nu e nevoie să mai lungesc o relatare — care şi aşa a 
durat prea mult — povestind cum i-am dat trista veste bietei 
fete îngrozite, cum am urcat-o în trenul de dimineaţă, dând- 
o în grija bunei ei mătuşi din Harrow, cum procesul lent al 
anchetei oficiale a ajuns la concluzia că doctorul şi-a găsit 
sfârşitul jucându-se neglijent cu un animal de casă 
periculos. 

Puţinul pe care mai rămânea să-l aflu despre caz mi-a 
fost relatat de Sherlock Holmes în timp ce ne întorceam 
acasă a doua zi. 


— Ajunsesem la o concluzie total greşită — a zis el —, 
ceea ce arată, dragul meu Watson, cât de periculos este 
întotdeauna să lucrezi cu date insuficiente. Prezenţa 
ţiganilor şi cuvântul „bandă”, pe care biata fată l-a folosit 
fără îndoială ca să explice apariţia zărită în grabă la lumina 
chibritului aprins de ea, au fost de-ajuns ca sa mă pună peo 
pistă complet greşită. Nu am decât meritul că mi-am revizuit 
imediat poziţia atunci când mi-a devenit clar faptul că, 
oricare ar fi fost pericolul care o ameninţa pe ocupanta 
camerei, nu putea veni nici de la fereastră, nici de la uşă. 
După cum ţi-am mai spus deja, atenţia mi-a fost imediat 
atrasă de gura de aerisire şi de cordonul de clopoțel care 
atârna deasupra patului. 

Descoperirea că acest cordon era fals şi că patul era 
fixat de podea mi-a trezit numaidecât bănuiala că respectiva 
funie servea drept punte de legătură pentru ceva care 
trecea prin gaură şi venea spre pat. Ideea unui şarpe mi-a 
trecut instantaneu prin minte şi, ştiind că doctorul primea 
animale din India, mi-am dat seama ca s-ar putea să fiu pe 
drumul cel bun. Ideea de a folosi un fel de otravă care nu 
putea fi sub nicio formă descoperită de vreun test chimic 
era exact una care i-ar fi trecut prin cap unui om deştept şi 
neîndurător care făcuse practică în Orient. Din punctul lui de 
vedere, rapiditatea cu care o astfel de otravă şi-ar face 
efectul ar fi de asemenea un avantaj. Procurorul ar trebui să 
aibă într-adevăr nişte ochi ageri ca să poată distinge cele 
două mici înţepături negre care ar arăta locul unde colții 
veninoşi îşi făcuseră treaba. Apoi m-am gândit la fluierat. 
Bineînţeles că doctorul trebuia să cheme şarpele înapoi 
înainte ca acesta să fie descoperit de victima la lumina 
dimineţii. II antrenase — probabil cu ajutorul laptelui pe care 
l-am văzut — să se întoarcă la el atunci când e chemat. Îi 
dădea drumul prin gura de aerisire la o oră pe care el o 
credea cea mai potrivită, având certitudinea că şarpele va 
cobori pe cordon şi va ateriza pe pat. Poate că o va muşca 
pe ocupanta patului sau poate că nu; poate că aceasta va 
scăpa în fiecare noapte timp de o săptămână, dar, mai 
curând sau mai târziu, trebuie să îi cada victimă. 

Ajunsesem la aceste concluzii încă înainte de a intra în 
camera lui. O examinare a scaunului din lemn mi-a arătat că 


avea obiceiul să stea în picioare pe el, ceea ce ar fi 
bineînţeles necesar ca să poată ajunge la gura de aerisire. 
Seiful, farfuria cu lapte şi biciul făcut să semene cu un laţ au 
fost suficiente ca să-mi risipească orice îndoieli mi-ar mai fi 
rămas. Zgomotul metalic auzit de domnişoara Stoner era 
evident provocat de tatăl ei vitreg închizând repede uşa 
seifului în urma teribilului său ocupant. Odată stabilite 
aceste lucruri, ştii ce măsuri am luat pentru a obţine dovezi. 
Am auzit creatura şuierând — aşa cum nu mă îndoiesc că ai 
auzit-o şi tu — şi am aprins imediat lumina şi am atacat-o. 

— lar rezultatul a fost că ai făcut-o sa fugă prin gura 
de aerisire. 

— Un alt rezultat a fost şi acela că am întors-o 
împotriva stăpânului ei aflat la celălalt capăt. Am nimerit-o 
de câteva ori cu bastonul şi acest lucru a înfuriat-o, astfel că 
a sărit asupra primei persoane pe care a văzut-o. In felul 
ăsta sunt fără îndoială indirect responsabil de moartea 
doctorului Grimesby Roylott, dar nu pot spune că e probabil 
să mă apese prea tare pe conştiinţă. 


Sfârşit 


Aventura degetului 
cel mare al inginerului 


Dintre toate problemele care i-au fost aduse spre 
rezolvare prietenului meu Sherlock Holmes pe parcursul 
anilor noştri de prietenie intimă, doar două i-au fost făcute 
cunoscute de mine — cea a degetului cel mare al domnului 
Hatherley şi cea a nebuniei colonelului Warburton. Dintre 
acestea, deşi poate că ultima a oferit un teren propice 
pentru un observator ager şi original, cealaltă a avut un 
început atât de ciudat şi nişte detalii atât de dramatice, 
încât merită poate mai mult să fie povestită, chiar dacă i-a 
dat prietenului meu mai puţine posibilităţi de a-şi folosi 
acele metode de deducție şi de raţionament cu care a 
obţinut nişte rezultate atât de remarcabile. Cred că 
povestea a apărut de mai multe ori în ziare, dar, ca toate 
povestirile de acest gen, are un efect mai puţin izbitor 
atunci când e relatată în bloc, într-un singur articol de o 
jumătate de coloană, decât atunci când evenimentele se 
desfăşoară încet în faţa ochilor tăi şi misterul se lămureşte 
treptat, pe măsură ce fiecare nouă descoperire furnizează 
un indiciu care duce la întregul adevăr. La vremea 
respectivă, împrejurările m-au impresionat profund, iar 
trecerea a doi ani nu a reuşit să slăbească cu nimic efectul 
pe care acestea l-au avut asupra mea. 

Evenimentele pe care urmează să le relatez acum au 
avut loc în vara anului 1889, la puţin timp după căsătoria 
mea. Mă întorsesem la medicina civilă şi îl lăsasem în cele 
din urmă pe Holmes singur în apartamentul lui din strada 
Baker, deşi îl vizitam mereu şi chiar reuşeam uneori să îl 
conving să renunţe la obiceiurile lui de boem până într-atât 
încât să vină şi el în vizită la mine şi la soţia mea. Clientela 
mea se mărise serios şi, întrucât se întâmpla să locuiesc în 
apropiere de gara Paddington, aveam câţiva pacienţi şi 
printre funcţionari. Unul dintre ei, pe care îl vindecasem de 
o boală dureroasă şi îndelungată, nu obosea niciodată să-mi 
laude virtuțile şi să încerce să-mi trimită fiecare bolnav 
asupra căruia avea vreun pic de influenţă. 

Într-o dimineaţă, cu puţin înainte de ora şapte, 


servitoarea m-a trezit bătând la uşă ca să mă anunţe că 
veniseră doi bărbaţi de la Paddington şi că mă aşteptau în 
camera de consultaţii. M-am îmbrăcat în grabă şi am 
coborât repede scările, căci ştiam din experienţă că 
accidentele feroviare erau foarte rar cazuri banale. Când am 
coborât, vechiul meu aliat, paznicul, a ieşit din camera de 
consultaţii şi a închis bine uşa după el. 

— E înăuntru, şopti el făcând un semn peste umăr cu 
degetul cel mare. Se simte bine. 

— Despre ce este vorba?, am întrebat, căci felul lui de 
a se comporta sugera că închisese cine ştie ce creatură 
ciudată în camera mea. 

— E un pacient nou, şopti el. M-am gândit să-l aduc 
chiar eu aici; în felul ăsta, nu avea cum să scape. E acolo, 
teafăr şi sănătos. Acum trebuie să plec, domnule doctor;- 
am şi eu îndatoririle mele, la fel ca dumneavoastră. 

Şi astfel plecă credinciosul meu agent de publicitate, 
fără să-mi dea nici măcar timp să-i mulţumesc. 

Am intrat în camera mea de consultaţii şi am găsit un 
domn aşezat pe un scaun lângă masă. Purta un modest 
costum de tweed şi avea un chipiu de pânză moale, pe care 
îl pusese pe cărţile mele. In jurul unei mâini avea înfăşurată 
o batistă, care era pătată peste tot de sânge. Era tânăr — 
nu părea să aibă mai mult de douăzeci şi cinci de ani — şi 
avea trăsături masculine puternice; dar era peste măsură de 
palid şi mi-a dat impresia unui om care era extrem de agitat 
şi care încerca din toate puterile să se controleze. 

— Imi pare rău că vă trezesc aşa de devreme, domnule 
doctor, dar azi-noapte am avut un accident grav, zise el. Am 
venit azi-dimineaţă cu trenul şi, când am întrebat în gara 
Paddington unde aş putea găsi un doctor, un individ onorabil 
a fost extrem de amabil să mă conducă aici. l-am dat 
servitoarei o carte de vizită, dar văd că a lăsat-o pe masă. 

Am luat-o şi m-am uitat la ea. 


Domnul Victor Hatherley, 
inginer specialist în hidraulică, 
strada Victoria nr. 16A (etajul trei). 


Erau numele, profesia şi adresa musafirului meu. 


— Regret că v-am făcut să aşteptaţi, am zis eu 
aşezându-mă în fotoliu. Din câte am înţeles, aţi călătorit 
noaptea, ceea ce este în sine o ocupaţie monotonă. 

— O, n-aş spune că am avut o noapte monotonă, zise 
el şi începu să râdă. 

Râse din toată inima, ascuţit şi răsunător, rezemându- 
se de spătarul scaunului şi ţinându-se cu mâinile de burtă. 
Toate instinctele mele de medic se împotriviră acelui râs. 

— Opriţi-vă! Veniţi-vă în fire!, am strigat eu şi am 
turnat nişte apă dintr-o carafă. 

Dar n-avea rost. Omul era apucat de una din acele 
izbucniri isterice care lovesc o fire puternică după trecerea 
unei mari crize. Îşi reveni îndată, arătând obosit şi palid. 

— M-am făcut de râs, bolborosi el. 

— Deloc. Beţi asta. 

Am turnat şi un pic de coniac în apă şi culoarea începu 
să-i revină în obraji. 

— Mă simt mai bine, zise el. Şi acum, domnule doctor, 
poate veţi avea amabilitatea să vă ocupați de degetul meu 
cel mare sau, mai bine zis, de locul unde obişnuia să fie 
degetul meu cel mare. 

Desfăşură batista şi îmi arătă mâna. Chiar şi eu, care 
aveam nervii oţeliţi, m-am cutremurat văzând-o. Erau patru 
degete normale şi o scârboasă suprafaţă roşie şi spongioasă 
acolo unde ar fi trebuit să se afle degetul cel mare. Fusese 
retezat sau smuls din rădăcină, 

—  Dumnezeule!, am strigat eu. Este o rană 
îngrozitoare. Trebuie să fi sângerat considerabil. 

— Da, aşa a fost. Am leşinat când s-a întâmplat şi cred 
că am fost inconştient multă vreme. Când mi-am revenit, am 
văzut că rana încă mai sângera, aşa că mi-am legat un 
capăt al batistei foarte strâns în jurul încheieturii şi am fixat 
totul cu o rămurică. 

— Excelent! Ar fi trebuit să te faci chirurg. 

— Este o chestiune de hidraulică şi ţine de domeniul 
meu de activitate. 

— Treaba asta a fost făcută cu un instrument foarte 
greu şi foarte ascuţit, am zis eu examinând rana. 

— Ceva în genul unui satâr, zise el. 

— Presupun că a fost un accident, nu-i aşa? 


— Absolut deloc. 

— Ce! Un atac criminal? 

— Într-adevăr, cum nu se poate mai criminal. 

— Mă îngroziţi! 

Am spălat rana, am dezinfectat-o şi în cele din urmă 
am acoperit-o cu un tampon de vată şi cu bandaje îmbibate 
în fenol. În tot acest timp, tânărul stătu rezemat de spătarul 
scaunului aproape fără să clipească, deşi îşi muşca din când 
în când buza. 

— Cum vi se pare?, am întrebat eu după ce am 
terminat, 

— Grozav! Cu coniacul şi cu bandajul dumneavoastră, 
mă simt ca nou. Eram foarte slăbit, dar asta pentru că am 
trecut prin multe. 

— Poate că ar fi mai bine să nu vorbiţi despre aceste 
lucruri. Este evident că vă supără. 

— O, nu, acum nu. Va trebui oricum să povestesc totul 
poliţiei; dar, între noi fie vorba, dacă n-ar exista dovada de 
netăgăduit a rănii mele, aş fi surprins dacă mi-ar crede 
relatarea, căci este una extraordinară şi nu prea am dovezi 
cu care să o susţin; şi, chiar dacă m-ar crede, indiciile pe 
care le pot furniza sunt atât de vagi, încât mă îndoiesc că se 
va face dreptate. 

— Ha!, am exclamat eu. Dacă aveţi vreo problemă pe 
care doriţi să o vedeţi rezolvată, v-aş recomanda să vă 
duceţi la prietenul meu, domnul Sherlock Holmes, înainte de 
a vă duce la autorităţi. 

— Am auzit de individul acesta şi aş fi foarte bucuros 
dacă ar accepta cazul, deşi trebuie desigur să vorbesc şi cu 
autorităţile, răspunse musafirul meu. l-aţi putea scrie o 
scrisoare h care să-i vorbiţi despre mine? 

— O să fac mai mult decât atât. Da. da, o să vă duc 
chiar eu la el. 

— V-aş fi extrem de îndatorat. 

— Vom chema o birjă şi vom merge împreună. Vom 
ajunge la timp ca să luăm micul dejun cu el. Vă simţiţi în 
stare? 

— Da; nu mă voi linişti până când nu-mi voi fi spus 
povestea. 

— Atunci, o să pun servitoarea să cheme o birjă şi mă 


voi întoarce imediat. 

Am fugit la etaj, i-am explicat pe scurt soţiei mele 
despre ce era vorba şi, cinci minute mai târziu, mă aflam 
într-o birjă împreună cu noua mea cunoştinţă, îndreptându- 
mă spre strada Baker. 

După cum mă aşteptam, Sherlock Holmes trândăvea în 
camera de zi, îmbrăcat în halat, citind rubrica dispăruţilor 
din ziarul „The Tiines“ şi fum ân du-şi pipa dinaintea micului 
dejun, care era alcătuită din rămăşiţele pipelor fumate în 
ziua precedentă, toate uscate cu grijă şi adunate pe colţul 
poliţei şemineului. 

Ne primi în felul lui modest şi cordial, comandă mai 
multe ouă şi felii de slănină şi mâncă cu poftă împreună cu 
noi. Când micul dejun luă sfârşit, o invită pe noua noastră 
cunoştinţă să ia loc pe canapea, îi puse o pernă sub cap şi 
un pahar cu coniac amestecat cu apă la îndemână. 

— Se vede limpede că experienţa prin care aţi trecut 
nu a fost una obişnuită, domnule Hatherley, zise el. Vă rog, 
întindeţi-vă pe canapea şi simţiţi-vă ca acasă. Spuneţi-ne tot 
ce puteţi, dar opriţi-vă când obosiţi şi împrospătaţi-vă 
forţele cu puţin coniac. 

— Vă mulţumesc, dar mă simţea nou de când m-a 
bandajat domnul doctor şi cred că micul dejun pe care mi l- 
aţi oferit a completat restul, răspunse pacientul meu. O să 
vă răpesc cât mai puţin posibil din timpul dumneavoastră 
valoros, aşa că voi începe imediat să vă relatez ciudatele 
mele experienţe. 

Holmes se aşeză în fotoliul lui mare, având pe fată 
expresia plictisită şi obosită care îi ascundea firea pasionată 
şi nerăbdătoare, în timp ce eu am luat un loc în faţa lui şi 
astfel ascultarăm amândoi în tăcere bizara poveste pe care 
musafirul nostru ne-o prezentă în detaliu. 

— Trebuie să ştiţi că sunt orfan şi burlac şi că locuiesc 
singur cu chirie în Londra, zise el. Sunt de profesie inginer 
specialist în hidraulică şi am acumulat o experienţă 
considerabilă pe durata celor şapte ani cât am fost ucenic la 
Venner & Matheson, bine-cunoscuta firmă din Greenwich. 
Acum doi ani, după ce mi-am terminat ucenicia şi am 
moştenit de asemenea o sumă destul de mare de bani în 
urma morţii bietului meu tată, m-am hotărât să încep să-mi 


practic meseria şi am închiriat nişte birouri în strada 
Victoria, 

Bănuiesc că pentru toată Uimea începutul independent 
în afaceri este o experienţă îngrozitoare. Pentru mine a fost 
mai mult decât atât. 

Timp de doi ani, nu am avut decât trei consultaţii şi o 
lucrare măruntă şi doar cu asta m-am ales din meseria mea. 
Câştigul meu brut se ridică la douăzeci şi şapte de lire şi 
zece şilingi. În fiecare zi, de la nouă dimineaţa până la patru 
după-amiaza, am aşteptat în mica mea vizuina până când, în 
cele din urmă, am început să mă simt deprimat şi să cred că 
nu voi avea niciodată o clientelă. 

Dar ieri, tocmai când mă gândeam să plec de la birou, 
secretarul meu a venit să-mi spună că afară aştepta un 
domn care voia să vorbească cu mine despre afaceri. Mi-a 
dat şi o carte de vizită, pe care scria „Colonel Lysander 
Stark“. În urma secretarului a venit chiar colonelul, un 
bărbat destul de înalt, dar peste măsură de slab. Nu cred să 
mai fi văzut vreodată un om mai slab ca el. Intreaga faţă se 
rezuma la un nas şi o bărbie ascuţite, iar pielea de pe obraji 
era foarte întinsă peste pomeţii care ieşeau în evidenţă. 
Totuşi, faptul că era atât de slab părea să ţină de natura lui 
şi nu se datora vreunei boli, căci avea privirea strălucitoare, 
pasul vioi şi era sigur pe el. 

Era îmbrăcat simplu, dar elegant şi cred că avea mai 
degrabă patruzeci decât treizeci de ani. „Sunteţi domnul 
Hatherley? — a zis el cu un oarecare accent german. Ei bine, 
domnule Hatherley, mi-aţi fost recomandat ca fiind un om 
care nu numai că excelează în meseria lui, dar este de 
asemenea discret şi capabil de a păstra un secret.“ M-am 
înclinat, simţindu-mă la fel de flatat cum s-ar simţi orice 
tânăr auzind astfel de cuvinte. „Îmi permiteţi să vă întreb 
cine mi-a făcut o recomandare aşa de frumoasă?'! „Poate că 
e mai bine să nu vă spun asta deocamdată. Aceeaşi 
persoană mi-a spus că sunteţi orfan şi burlac şi ca locuiţi 
singur în Londra.“ „Aşa este — am răspuns eu. Mă scuzaţi, 
dar nu văd ce legătură au toate astea cu calificarea mea. 
Am înţeles că doriţi să vorbiţi cu mine despre afaceri.” „Fără 
îndoială. Dar veţi vedea că de fapt tot ceea ce spun e la 
obiect. Am o însărcinare pentru dumneavoastră, dar este 


esenţial să păstraţi în totalitate secretul — în totalitate, 
înţelegeţi? Şi desigur că ne aşteptăm la asta mai mult din 
partea unui om care e singur decât a unuia care locuieşte în 
sânul familiei lui.“ „Dacă promit să păstrez un secret, atunci 
puteţi fi absolut sigur că aşa voi face“ — am zis eu. 

În timp ce vorbeam, el s-a uitat foarte pătrunzător la 
mine, iar mie mi s-a părut ca nu mai văzusem în viaţa mea o 
privire atât de bănuitoare şi de interogatoare. „Prin urmare, 
promi- teţi?“ — a întrebat el în cele din urmă. „Da, promit.“ 
„Tăcere absolută înainte, în timpul şi după lucrare? Nicio 
referire la chestiune, fie oral, fie în scris?” „V-am dat 
cuvântul meu de onoare.“ „Foarte bine.“ 

Apoi a sărit deodată în picioare şi, traversând camera 
ca un fulger, a deschis uşa. 

Coridorul era gol. „E în ordine — a zis el întorcându-se. 
Ştiu că secretarii sunt uneori curioşi în privinţa treburilor 
angajatorilor lor. Acum putem vorbi în siguranţă.” 

Şi-atras scaunul foarte aproape de al meu şi a început 
să se holbeze la mine cu aceeaşi privire interogatoare şi 
gânditoare. 

Începusem să simt un sentiment de repulsie şi ceva 
înrudit cu frica din pricina capriciilor ciudate ale acestui 
schelet de om. Nici măcar groaza de a pierde un client nu 
m-a putut împiedica să-mi arăt nerăbdarea. „Vă rog să-mi 
spuneţi despre ce este vorba, domnule — am zis eu. Timpul 
meu e valoros.“ 

Dumnezeu să mă ierte pentru acea ultimă propoziţie, 
dar cuvintele mi-au scăpat pur şi simplu de pe buze. „Vă 
convine să primiţi cincizeci de guinee pentru o noapte de 
lucru?“, a întrebat el. „De minune.” „Spun o noapte de 
lucru, dar cred că o oră ar fi. mai aproape de adevăr. Nu 
vreau decât să vă daţi cu părerea despre o maşină 
hidraulică de ştanţat care s-a stricat. Dacă ne arătaţi ce nu 
merge, o vom repara noi curând. Ce credeţi despre o astfel 
de însărcinare?” „Munca pare uşoară şi plata e foarte 
generoasă.” „Exact. Vrem să veniţi în seara asta cu ultimul 
tren.” „Unde?” „La Eyford, în Berkshire. Este un locşor aflat 
în apropiere de Oxfordshire şi la mai puţin de unsprezece 
kilometri de Reading. E un tren care pleacă din gara 
Paddington şi care vă va lăsa acolo în jur de ora unsprezece 


şi un sfert.” „Foarte bine.“ „Voi veni să vă aştept cu o 
trăsură.” „Înseamnă că mai avem de mers de la gară?“ „Da, 
locşorul nostru este destul de departe. La vreo unsprezece 
kilometri buni de gara Eyford.“ „Prin urmare, de-abia dacă o 
să ajungem acolo înainte de miezul nopţii. Bănuiesc că 
atunci n-o să mai fie nicio şansă să găsesc vreun tren înapoi 
spre Londra. Voi fi nevoit să rămân peste noapte.“ „Da; v- 
am putea oferi cu uşurinţă un pat improvizat.” „E un lucru 
foarte ciudat. N-aş putea veni la o oră mai convenabilă?” 
„Am considerat că e mai bine să veniţi târziu. Tocmai ca să 
vă recompensăm pentru orice inconvenient vă plătim 
dumneavoastră, un tânăr necunoscut, un onorariu cu care 
altfel am obţine o părere chiar de la cei mai buni din 
domeniul dumneavoastră de activitate. Totuşi, dacă doriţi să 
vă retrageţi, aveţi destul timp să o faceţi” M-am gândit la 
cele cincizeci de guinee şi la cât de bine mi-ar prinde. „In 
niciun caz — am zis eu. Voi fi fericit să mă adaptez 
dorințelor dumneavoastră. Dar aş vrea să înţeleg puţin mai 
bine ceea ce vreţi să fac.” „Desigur. E normal ca 
promisiunea de a păstra secretul — promisiune pe care v- 
am cerut-o cu insistenţă — să vă fi stârnit curiozitatea. Nu 
vreau să vă angajez să faceţi nimic fără să ştiţi în totalitate 
despre ce este vorba. Bănuiesc că nu trage nimeni cu 
urechea, nu-i aşa?“ „Absolut nimeni.' „Atunci, iată cum stau 
lucrurile. Probabil că ştiţi că pământul decolorant!5 este un 
produs valoros şi că nu se găseşte decât în câteva locuri din 
Anglia?“ „Aşa am auzit şi eu.“ „Cu puţin timp în urmă, mi- 
am cumpărat o casă mică — una foarte mică — la vreo 
şaisprezece kilometri de Reading. Am fost destul de norocos 
să descopăr că într-unul din terenurile mele era un depozit 
de pământ decolorant. Dar examinându-l, am descoperit că 
acest depozit era, prin comparaţie, unul mic şi că forma o 
legătură între două depozite mult mai mari, aflate la dreapta 
şi la stânga lui — din păcate, ambele situate pe proprietatea 
vecinilor mei. Aceşti oameni cumsecade habar n-aveau că 
pământul lor conţinea ceva care era aproape la fel de 
valoros ca o mină de aur. Fireşte că era în interesul meu să 
le cumpăr pământul înainte ca ei să-i descopere adevărata 


'5 Pământul folosit la purificarea petrolului. 


valoare, dar, din nefericire, nu aveam capitalul necesar 
pentru asta. Totuşi, le-am împărtăşit secretul câtorva 
prieteni de-ai mei, iar ei au sugerat să exploatăm în secret 
micul nostru depozit şi în felul acesta să obţinem banii care 
ne-ar permite să cumpărăm terenurile învecinate. Asta 
facem acum de ceva vreme şi, pentru ca operaţiunile să 
meargă mai uşor, am construit o presă hidraulică. Aşa cum 
v-am explicat deja, această presă s-a stricat şi avem nevoie 
de sfatul dumneavoastră în privinţa ei. Dar ne păstrăm cu 
străşnicie secretul, căci, daca s-ar şti că vin ingineri 
specialişti în hidraulică în mica noastră căsuţă, lucrul ăsta ar 
da naştere la întrebări şi, dacă s-ar afla adevărul, şansa de a 
obţine aceste terenuri şi de a ne duce planurile la 
îndeplinire s-ar duce pe apa sâmbetei. lată de ce v-am pus 
să promiteţi că nu veţi spune nimănui că vă duceţi în seara 
asta la Eyford. Sper că v-am lămurit.” „Pe deplin — am zis 
eu. Singurul lucru pe care nu-l prea înţeleg este la ce vă 
foloseşte o presă hidraulică în excavarea pământului 
decolorant care, din câte ştiu eu, este scos afară ca pietrişul 
dintr-o groapă.” „A! — a zis el cu nepăsare. Noi avem o 
metodă proprie. Comprimăm pământul şi-l transformăm în 
cărămizi, ca să-l putem scoate fără a dezvălui ceea ce este 
de fapt. Dar ăsta nu e decât un detaliu. Domnule Hatherley, 
v-am împărtăşit toate secretele mele şi v-am arătat că am 
încredere în dumneavoastră. Aşadar, vă voi aştepta la 
Eyford, la ora unsprezece şi un sfert”, a mai zis el ridicându- 
se în timp ce vorbea. „Voi fi cu siguranţă acolo. “ 

„Şi nu suflaţi nimănui niciun cuvânt.” Mi-a aruncat o 
ultimă privire lungă şi interogatoare, apoi, strângându-mi 
mâna în mâna lui rece şi umedă, a părăsit în grabă camera. 

Ei, bine, când am stat şi m-am gândit cu sânge rece la 
toată povestea asta, după cum vă puteţi închipui şi 
dumneavoastră, am fost foarte uimit de această însărcinare 
neaşteptată pe care o primisem. 

Pe de o parte, eram bineînţeles bucuros, căci onorariul 
era de cel puţin zece ori cât aş fi cerut eu dacă aş fi stabilit 
preţul propriilor servicii şi era posibil ca această comandă să 
ducă la altele. 

Pe de altă parte, faţa şi purtarea angajatorului meu mă 
impresionaseră neplăcut şi nu credeam că tot ceea ce 


spusese el despre pământul decolorant era de-ajuns ca să 
explice de ce era nevoie să mă duc acolo la miezul nopţii şi 
de ce era extrem de agitat la gândul că aş putea spune 
cuiva despre însărcinarea mea. Totuşi, mi-am alungat 
temerile, am cinat cu poftă, m-am dus la gara Paddington şi 
am pornit spre Eyford îndeplinind întocmai ordinul de a-mi 
ţine gura. 

La Reading, a trebuit să schimb nu numai vagonul, ci 
şi gara. Cu toate astea, am prins la timp ultimul tren spre 
Eyford şi am ajuns după ora unsprezece în mica gară prost 
luminată. Am fost singurul călător care a coborât acolo şi nu 
mai era nimeni pe peron, cu excepţia unui somnoros 
conductor de tren cu un felinar în mână. Dar, când am ieşit 
pe portiţă, de partea cealaltă mi-am găsit cunoştinţa din 
dimineaţa respectivă aşteptându-mă în umbră. Fără să 
scoată niciun cuvânt, m-a apucat de braţ şi m-a zorit să urc 
într-o trăsură, a cărei portieră era deschisă. A ridicat toate 
geamurile, a bătut în lemnărie şi am pornit la drum cât de 
repede putea calul să meargă. 

— Un singur cal?, îl întrerupse Holmes. 

— Da, doar unul. 

— Aţi observat ce culoare avea? 

— Da, am văzut-o la lumina felinarelor laterale atunci 
când m-am urcat în trăsura. Era o culoare castanie. 

— Calul părea obosit sau odihnit? 

— Odihnit şi lucios. 

— Vă mulţumesc. Îmi pare rău că v-am întrerupt. Vă 
rog, continuaţi-vă interesanta relatare. 

— Aşadar, am pornit la drum şi am mers cel puţin o 
oră. Colonelul Lysander Stark spusese că erau doar 
unsprezece kilometri, dar, la viteza pe care o aveam şi la 
cât timp ne-a luat, eu cred că trebuie să fi fost aproape 
nouăsprezece kilometri. A stat tăcut lângă mine tot timpul, 
iar eu, uitându-mă de mai multe ori în direcţia lui, mi-am dat 
seama că mă privea extrem de intens. Drumurile de ţară nu 
păreau a fi prea bune în acea parte a lumii, căci am fost 
zgâlţâiţi şi zdruncinaţi îngrozitor. Am încercat să mă uit pe 
fereastră să văd cam pe unde ne aflam, dar geamurile erau 
mate şi, în afară de pata strălucitoare a câte unei lumini pe 
lângă care treceam, nu am putut să disting nimic. Din când 


în când, mai făceam câte o remarcă pentru a rupe 
monotonia călătoriei, dar' colonelul răspundea doar 
monosilabic şi conversaţia s-a stins curând. În cele din 
urmă, am schimbat hurducăturile drumului cu suprafaţa 
oarecum netedă a unei alei cu pietriş şi trăsura s-a oprit. 
Colonelul Lysander Stark a sărit din ea şi, în timp ce 
coboram şi eu, m-a tras repede după el pe o verandă care 
se căsca în fata noastră. Cum s-ar zice, am coborât direct 
din trăsură în hol, aşa că nu am reuşit nici măcar să zăresc 
faţada casei. In clipa în care am trecut pragul, uşa s-a trântit 
cu putere în urma noastră, iar eu am auzit vag zăngănitul 
roţilor trăsurii care se îndepărta. 

Era întuneric beznă în casă şi colonelul a bâjbâit prin 
jur căutând chibriturile şi mormăind în barbă. Deodată, la 
capătul celălalt al coridorului s-a deschis o uşă şi o fâşie 
lungă de lumină aurie a ţâşnit în direcţia noastră. Fâşia s-a 
lărgit din ce în ce mai mult şi o femeie şi-a făcut apariţia cu 
o lampă în mână. pe care o ţinea ridicată deasupra capului, 
întinzându-şi gâtul spre noi şi scrutându-ne cu privirea. Mi- 
am dat seama că era frumoasă şi că rochia ei neagră care 
strălucea în lumină era dintr-un material scump. A rostit 
câteva cuvinte într-o limbă străină pe. un ton care suna a 
întrebare şi, atunci când însoţitorul meu i-a dat un răspuns 
monosilabic şi aspru, a tresărit atât de puternic, încât 
aproape că a scăpat lampa din mână. Colonelul Stark s-a 
dus la ea, i-a şoptit ceva la ureche şi apoi, împingând-o la 
loc în camera de unde ieşise, a venit spre mine cu lampa în 
mână. „Fiţi amabil şi aşteptaţi câteva minute în camera 
asta“, a zis el deschizând o altă uşă. Era o încăpere mică, 
modestă, simplu mobilată, cu o masă rotundă în mijloc, pe 
care erau împrăştiate mai multe cărţi în limba germană. 
Colonelul Stark puse lampa pe un scrin aflat lângă uşă. „N-o 
să vă las să aşteptaţi mult“, a mai zis el şi a dispărut în 
întuneric. 

M-am uitat la cărţile de pe masă şi, în ciuda faptului că 
nu cunosc germana, mi-am dat seama că două dintre ele 
erau tratate de ştiinţă, celelalte fiind volume de poezie. Apoi 
am traversat camera şi m-am dus la fereastră, sperând să 
pot zări ceva din peisajul de ţară, dar aceasta era blocată de 
un oblon din lemn de stejar, bine zăvorât. Era o linişte 


minunată în casă. Undeva pe coridor se auzea ticăitul 
puternic al unui ceas vechi, dar, în afară de asta, totul era 
scufundat într-o tăcere profundă, M-a cuprins un sentiment 
vag de nelinişte. Cine erau aceşti germani şi de ce stăteau 
în locul ăsta ciudat şi izolat? Şi unde era locul ăsta? Nu 
ştiam decât că mă aflam la o distanţă de vreo şaisprezece 
kilometri de Eyford, dar n-aveam nici cea mai vagă idee 
dacă spre nord, spre sud, spre est sau spre vest. Era posibil 
ca Reading şi alte oraşe mari să fie undeva în apropiere, aşa 
că, la urma-urmei, locul putea să nu fie chiar atât de izolat. 
Totuşi, era un lucru destul de sigur că ne aflam la ţara, 
având în vedere liniştea absolută din jur. Am măsurat 
camera în lung şi-n lat, fredonând o melodie ca să-mi fac 
curaj şi simțind că-mi meritam din plin onorariul de cincizeci 
de guinee. 

Deodată, fără să se audă în prealabil vreun zgomot în 
mijlocul tăcerii totale, uşa camerei în care eram s-a deschis 
încet. În prag stătea femeia, cu spatele la întunericul de pe 
hol şi cu faţa ei nerăbdătoare şi frumoasă în lumina 
aruncată de lampa mea. 

Am văzut dintr-o privire că era îngrozitor de 
înspăimântată şi acest lucru mi-a îngheţat inima. Şi-a dus un 
deget tremurător la buze ca să-mi facă semn să tac şi mi-a 
şoptit câteva cuvinte într-o engleză stricată, privind mereu 
în întunericul din spatele ei ca un cal speriat. „Eu aş pleca — 
a zis ea, iar mie mi s-a părut că încerca din toate puterile să 
vorbească cu calm. Eu aş pleca. N-aş sta aici. Nu ai nimic 
bun de făcut aici.” „Dar, doamnă, încă nu am făcut ceea ce 
am venit să fac — am zis eu. Nu pot să plec până nu văd 
maşina,” „Nu merită să aştepţi — continuă ea. Poţi să ieşi pe 
uşă; nu e nimeni care să te împiedice.” Apoi, văzând că 
zâmbeam şi că dădeam din cap, a renunţat deodată la 
reținerea ei şi a făcut un pas înainte, cu mâinile împreunate. 

„Pentru numele lui Dumnezeu! — a şoptit ea. Pleacă 
de aici până nu e prea târziu!” 

Dar eu sunt cam încăpățânat din fire şi cu atât mai 
doritor să mă implic într-o afacere cu cât există obstacole în 
drum, M-am gândit la cele cincizeci de guinee ale mele, la 
călătoria obositoare pe care o făcusem şi la noaptea 
neplăcută care părea să mă aştepte. Toată tevatura asta 


pentru nimic? De ce să dispar pe furiş fără să-mi duc la 
îndeplinire însărcinarea şi fără să primesc plata care mi se 
cuvenea? Din câte ştiam eu, femeia asta putea să fie 
monomaniacă!$. Prin urmare, deşi comportamentul ei mă 
speriase mai mult decât voiam eu să arăt, mi-am luat un aer 
viteaz, am dat din nou din cap şi mi-am declarat intenţia de 
a rămâne acolo unde eram. Femeia tocmai se pregătea să-şi 
reînnoiască rugăminţile, când s-a auzit deodată o uşă 
trântindu-se la etaj şi paşi coborând pe scară. A stat să 
asculte pentru o clipă, şi-a aruncat disperată mâinile în aer 
şi a dispărut la fel de brusc şi de silențios cum apăruse. 

Nou-veniţii erau colonelul Lysander Stark şi un bărbat 
scund şi gras, cu o barbă de culoare argintiu cenuşie 
crescându-i dintre pliurile bărbiei duble, bărbat care îmi fu 
prezentat drept domnul Ferguson. „Acesta este secretarul şi 
administratorul meu — a zis colonelul. Apropo, aveam 
impresia că adineauri am lăsat uşa asta închisă. Mă tem că 
aţi stat în curent.” „Dimpotrivă, am deschis chiar eu uşa, 
pentru că mi s-a părut că e un aer cam închis în cameră”, 
am zis eu. Mi-a aruncat una din privirile lui bănuitoare. 
„Poate că ar fi mai bine să trecem direct la afaceri — a zis 
el. Eu şi domnul Ferguson o sa vă ducem să vedeţi maşina.” 
„Presupun că ar trebui să-mi pun pălăria.”„O, nu e nevoie; e 
în interiorul casei.” „Cum, excavaţi pământ decolorant în 
casă?“ „Nu, nu. Aici doar îl comprimăm. Dar să lăsăm asta. 
Tot ce dorim să faceţi este să examinaţi maşina şi să ne 
spuneţi de ce nu merge.” 

Am urcat împreună scările, mai întâi colonelul cu 
lampa, apoi eu şi administratorul în spatele lui. Casa era un 
adevărat labirint, cu coridoare, culoare, scări înguste şi 
spiralate şi uşi mici şi joase, ale căror praguri erau tocite de 
generaţiile care le trecuseră. La etaj nu se vedea nici urmă 
de covoare sau de mobilă, în timp ce tencuiala cădea de pe 
pereţii plini de igrasie şi de pete verzi şi nesănătoase. Am 
încercat să par cât mai nepăsător, dar nu uitasem 
avertismentele doamnei, chiar dacă nu le luam în seamă, 
aşa că nu i-am scăpat nicio clipa din ochi pe cei doi însoțitori 


:s Stare patologică manifestată prin obsesia unui singur 
gând. 


ai mei. Ferguson părea un om morocănos şi tăcut, dar, din 
cele câteva cuvinte pe care le-a rostit, mi-am dat seama că 
măcar era un compatriot. 

Colonelul Lysander Stark s-a oprit în sfârşit în faţa unei 
uşi joase, pe care a descuiat-o. Dincolo de aceasta era o 
cameră mică şi pătrată, în care nici măcar nu încăpeam toţi 
trei deodată. Ferguson a rămas afară, iar colonelul m-a 
condus înăuntru. „Acum ne aflăm chiar în interiorul presei 
hidraulice şi ar fi extrem de neplăcut dacă cineva i-ar da 
drumul — a zis el. Tavanul acestei cămăruţe este de fapt 
pistonul care se lasă în jos şi care loveşte podeaua asta de 
metal cu o forţă egala cu greutatea mai multor tone. Afara 
sunt nişte jeturi mici de apă care primesc forţa, o transmit şi 
o multiplică în felul care vă este cunoscut şi dumneavoastră. 
Maşina funcţionează destul de bine, dar e acționată cu o 
oarecare dificultate şi şi-a pierdut puţin din forţă. Daca aţi 
avea amabilitatea să vă uitaţi la ea şi să ne arătaţi cum să o 
reparăm...” 

l-am luat lampa din mână şi am cercetat maşina cu 
mare atenţie. Era într-adevăr gigantică şi capabilă să 
exercite o presiune enormă. Dar când am ieşit afară şi am 
lăsat în jos pârghiile care o controlau, mi-am dat seama 
imediat după şuieratul care se auzea că era o scurgere mică 
undeva şi că asta permitea apei să iasă dintr-unul din 
cilindrii laterali. La examinarea acestora, am descoperit că 
banda de cauciuc din jurul capătului unei tije se micşorase şi 
nu mai umplea corespunzător dulia de-a lungul căreia 
funcţiona. Era clar că din cauza asta se pierdea presiunea şi 
le-am spus acest lucru însoţitorilor mei, care mi-au urmărit 
observaţiile cu mare atenţie şi au pus mai multe întrebări 
practice referitoare la felul cum ar trebui să repare 
defecţiunea. După ce i-am lămurit, m-am întors în camera 
principală a maşinii şi m-am uitat mai bine la ea, ca să-mi 
satisfac propria curiozitate. Era evident dintr-o privire că 
povestea cu pământul decolorant era pur şi simplu o 
invenţie, căci ar fi fost absurd de presupus că cineva ar 
putea construi o maşină atât de puternică pentru un scop 
atât de nepotrivit. Pereţii erau din lemn, dar podeaua era 
din fier şi, când am examinat-o, am văzut ca era acoperită 
cu o depunere metalică. Tocmai mă lăsasem pe vine şi mă 


chinuiam să adun puţin din această depunere ca să-mi dau 
seama exact despre ce era vorba, când am auzit o 
exclamaţie mormăită în germană şi l-am văzut pe colonel 
uitându-se la mine cu o faţă cadaverică. „Ce faceţi aici?“ — 
a întrebat el. M-am înfuriat că fusesem păcălit de o poveste 
atât de elaborată ca aceea pe care mi-o spusese el. „Vă 
admiram pământul decolorant — am zis eu. Cred că v-aş 
putea sfătui mai bine în privinţa maşinii dumneavoastră 
dacă aş şti exact în ce scop este folosită.” În clipa în care 
am rostit aceste cuvinte, mi-am regretat nesăbuinţa. Faţa 
colonelului deveni rigidă şi ochii îi scăpărară veninoşi. 
„Foarte bine — a zis el. O să aflaţi totul despre maşină.“ A 
făcut un pas înapoi, a trântit uşa şi a răsucit cheia în 
broască. M-am repezit spre clanţă şi am tras de ea cu 
putere, dar uşa era bine înţepenită şi nu a cedat niciun pic 
loviturilor mele cu pumnii şi cu picioarele. „Hei! — am 
strigat eu. Hei! Domnule colonel! Lăsaţi-mă să ies!“ 

Şi deodată, liniştea a fost spartă de un sunet care mi-a 
făcut inima cât un purice. Era zgomotul pârghiilor şi 
şuieratul cilindrului defect. Colonelul pusese maşina în 
funcţiune. Lampa rămăsese în locul unde o pusesem atunci 
când examinasem podeaua. La lumina ei, am văzut că 
tavanul negru se lăsa în jos spre mine, încet şi cu smucituri, 
dar — aşa cum nimeni nu ştia mai bine ca mine — cu o forţă 
care într-o clipă avea să mă zdrobească şi să mă transforme 
într-o bucată de carne fără formă. M-am aruncat urlând 
asupra uşii şi am zgâriat cu unghiile broasca. L-am implorat 
pe colonel să mă lase să ies, dar zgomotul necruţător al 
pârghiilor mi-a înăbuşit strigătele. Tavanul era acum doar la 
o jumătate de metru deasupra capului meu şi, ridicându-mi 
mâna, i-am pipăit suprafaţa tare şi aspră. Apoi mi-a trecut 
prin minte că chinurile morţii mele vor depinde foarte mult 
de poziţia în care aveam să-mi găsesc sfârşitul; Dacă mă 
culcam pe burtă, greutatea urma să se lase pe coloana mea 
vertebrală şi m-am cutremurat gândindu-mă la îngrozitorul 
trosnet. Poate că era mai uşor invers; şi totuşi, aveam oare 
curajul sa stau întins pe spate şi să mă uit la acea umbră 
ucigătoare coborând spre mine? Deja nu mai puteam sta în 
picioare, când atenţia mi-a fost atrasă de ceva care mi-a 
readus speranţa în suflet. 


Am spus ca, deşi podeaua şi tavanul erau din fier, 
pereţii erau din lemn. În timp ce aruncam o ultimă privire 
grăbită în jur, am văzut între două scânduri o dâra subţire 
de lumină, care se lărgea din ce în ce mai tare pe măsură ce 
un lambriu mic era împins înapoi. Pentru o secundă, de-abia 
mi-a venit să cred că exista într-adevăr o uşă care ducea 
departe de moarte, în clipa următoare, m-am aruncat prin 
deschizătura şi am aterizat pe jumătate leşinat în partea 
cealaltă. 

Lambriul se închisese din nou în spatele meu, dar, 
auzind zgomotul lămpii zdrobite şi apoi al celor două lespezi 
de metal lovindu-se una de alta, mi-am dat seama că 
scăpasem ca prin urechile acului. 

Mi-am revenit când m-am simţit tras cu putere de 
încheietură şi am văzut că zăceam pe pardoseala de piatră a 
unui coridor îngust, în timp ce o femeie stătea aplecată 
deasupra mea şi trăgea de mine cu mâna stânga, ţinând în 
cea dreaptă o lumânare. 

Era aceeaşi prietenă bună al cărei avertisment îl 
ignorasem ca un prost. „Haide! Vino! — a strigat ea cu 
răsuflarea tăiată. Vor fi aici dintr-un moment în altul. O să 
vadă că nu eşti acolo. O, nu mai pierde timp preţios, ci 
vino!“ 

De data asta, cel puţin, nu i-am mai disprețuit sfatul. 
M-am ridicat clătinându-mă în picioare şi am fugit împreună 
cu ea de-a lungul coridorului, coborând apoi o scară 
spiralată. Aceasta ducea la un alt coridor mai lat şi. tocmai 
când am ajuns acolo, am auzit zgomotul unor paşi care 
alergau şi strigătele a două voci, răspunzându-şi una alteia 
de la etajul unde ne aflam şi de la cel de dedesubt. Ghidul 
meu s-a oprit şi s-a uitat în jurul ei, neştiind încotro s-o mai 
apuce. Apoi a deschis o uşă care dădea într-un dormitor, 
prin fereastra căruia luna strălucea puternic. „E singura ta 
şansă — a zis ea. E o distanţă destul de mare până jos, dar 
poate reuşeşti să sari.“ In timp ce vorbea, la capătul 
culoarului a apărut o lumină şi am văzut silueta subţire a 
colonelului Lysander Stark alergând cu un felinar într-o 
mână şi cu o armă asemănătoare unui satâr de măcelar în 
cealaltă. Am traversat în fugă dormitorul, am deschis 
fereastra şi m-am uitat afară. Cât de liniştită, de 


încântătoare şi de îngrijită părea grădina la lumina lunii! lar 
până jos nu puteau fi mai mult de nouă metri. M-am căţărat 
pe pervaz, dar am ezitat să sar până nu auzeam ce se 
petrecea între salvatoarea mea şi ticălosul care mă 
urmărea. Dacă femeia era tratată rău, atunci eram hotărât 
să mă întorc înapoi cu orice risc şi să o ajut. Nici nu-mi 
trecuse bine gândul prin minte, că colonelul era deja la uşă, 
împingând-o pe femeie la o parte din calea lui; dar ea l-a 
înconjurat cu braţele şi a încercat să îl oprească. „Fritz! 
Fritz! — a strigat ea în engleză. Aminteşte-ţi promisiunea 
făcută ultima data. Ai spus că nu se va mai întâmpla din 
nou. O să tacă! O să tacă!“ „Eşti nebună, Elise! — a urlat el 
luptându-se să scape de ea. O să ne distrugi. A văzut prea 
multe. Lasă-mă să trec!“ 

A îmbrâncit-o la o parte şi, repezindu-se spre 
fereastră, m-a lovit cu arma lui grea. Eu mă lăsasem în jos şi 
încă mă mai ţineam cu mâinile de pervaz atunci când m-a 
lovit el. Am simţit o durere surdă, mi-am dat drumul la mâini 
şi am căzut în grădină. 

Am fost zguduit de căzătură, dar nu am fost rănit; aşa 
că m-am ridicat de jos şi am luat-o la fugă prin tufişuri atât 
cât m-au ţinut picioarele, căci ştiam că nu scăpasem încă de 
pericol. Dar, în timp ce fugeam, m-au cuprins deodată 
ameţeala şi greaţa. Mi-am privit mâna — care mă durea 
îngrozitor — şi atunci am văzut pentru prima dată că 
degetul meu cel mare fusese tăiat şi că sângele îmi curgea 
abundent din rană. Am încercat să-mi leg batista în jurul ei, 
dar am auzit un bâzâit în urechi şi în clipa următoare am 
leşinat printre tufişurile de trandafiri. 

Nu-mi dau seama câta vreme am rămas inconştient. 
Trebuie să fi trecut foarte mult timp, pentru că luna apusese 
şi se iveau zorile atunci când mi-am revenit în simţiri. 
Hainele mele erau ude de rouă şi mâneca era plină de 
sângele scurs din rană. 

Durerea mi-a reamintit într-o secundă toate detaliile 
aventurii mele nocturne, iar eu am sărit în picioare cu 
sentimentul ca nu scăpasem încă de urmăritorii mei. Dar, 
spre uimirea mea, când m-am uitat în jur, n-am văzut nici 
urmă de casă sau de grădină. Zăcusem în colţul unui gard 
viu, aproape de drumul principal, iar puţin mai jos se afla o 


clădire lungă, care, atunci când m-am apropiat de ea, s-a 
dovedit a fi chiar gara unde coborâsem cu o noapte înainte. 
Dacă n-ar fi existat rana urâtă de la mâna mea, aş fi crezut 
că tot ce se întâmplase în decursul acelor ore îngrozitoare 
nu fusese decât un coşmar. 

Pe jumătate ameţit, m-am dus la gară şi am întrebat 
de trenul de dimineaţă. Avea să sosească unul spre Reading 
în mai puţin de o oră. Am observat că de serviciu era acelaşi 
conductor de tren care fusese acolo la sosirea mea. 

L-am întrebat dacă auzise vreodată de colonelul 
Lysander Stark, Numele nu-i era cunoscut. Văzuse în 
noaptea precedentă vreo trăsură aşteptându-mă? Nu, nu 
văzuse. Exista vreo secţie de poliţie prin apropiere? Era una 
la aproximativ cinci kilometri depărtare. 

Era prea departe să mă duc până acolo, aşa slăbit şi 
bolnav cum eram. M-am hotărât să aştept până mă 
întorceam în oraş înainte de a le povesti poliţiştilor ce mi se 
întâmplase. Am ajuns la Londra cu puţin timp după ora şase, 
aşa că m-am dus mai întâi să-mi bandajez rana şi domnul 
doctor a fost apoi destul de amabil să mă aducă aici. Vă 
încredinţez dumneavoastră cazul şi voi face întocmai cum 
mă veţi sfătui. 

După ce ascultarăm această extraordinară relatare, eu 
şi prietenul meu râmaserăm amândoi tăcuţi pentru o vreme. 
Apoi, Sherlock Holmes luă de pe raft unul din obişnuitele 
caiete voluminoase în care îşi ţinea tăieturile din ziare. 

— Am aici un anunţ care vă va interesa, zise el. A 
apărut cam acum un an în toate ziarele. Ascultaţi: 


Dispărut în data de 9 ale lunii curente, domnul 
Jeremiah Hayling, douăzeci şi şase de ani, inginer specialist 
în hidraulică. A plecat de acasă la ora zece seara şi nu a 
mai fost văzut de atunci. Era îmbrăcat etc. etc. 


Ha!, îmi închipui că asta reprezintă ultima dată când 
maşina colonelului a avut nevoie de o revizie generală. 

— Dumnezeule!, striga pacientul meu. Asta explică ce 
a zis fata. 

— Fără îndoială. E destul de clar că şi colonelul era un 
om cu sânge rece şi disperat, hotărât să nu lase nimic să 


stea în calea micului său plan, precum acei pirați adevăraţi 
care nu lasă în urmă niciun supravieţuitor atunci când 
capturează o corabie. Ei, bine, fiecare clipă e prețioasă, aşa 
că, dacă vă simţiţi în stare, vom merge imediat la Scoţiand 
Yard înainte de a porni spre Eyford. 

Trei ore şi ceva mai târziu ne aflam cu toţii în tren, 
îndreptându-ne dinspre Reading spre sătucul Berkshire. 
Eram eu, Sherlock Holmes, inginerul specialist în hidraulică, 
inspectorul Bradstreet de la Scotland Yard şi un poliţist 
îmbrăcat în haine civile. Bradstreet întinsese pe banchetă o 
hartă a regiunii şi era ocupat să traseze cu compasul un 
cerc în mijlocul căruia se afla Eyford. 

— lată, zise el. Cercul ăsta e trasat pe o rază de 
şaisprezece kilometri în jurul satului. Locul pe care îl căutăm 
trebuie să fie undeva în apropierea liniei acesteia. 
Şaisprezece kilometri parcă aţi spus, domnule. 

— Călătoria cu trăsura a durat o oră. 

— Şi credeţi că au parcurs tot drumul ăla ca să vă 
aducă înapoi, în timp ce dumneavoastră eraţi inconştient? 

— Aşa trebuie să fi făcut. Îmi amintesc vag că am fost 
ridicat şi dus undeva. 

— Ceea ce nu înţeleg este cum de v-au cruțat viaţa 
când v-au găsit leşinat în grădină, am zis eu. Poate că 
ticălosul s-a înmuiat la rugăminţile femeii. 

— Nu prea cred. N-am mai văzut în viaţa mea o faţă 
mai necruțătoare. 

— Vom lamuri curând problema asta, zise Bradstreet. 
Ei, bine, mi-am trasat cercul şi n-aş mai vrea decât să ştiu în 
ce loc anume se află oamenii pe care îi căutăm. 

— Cred că aş putea să-l indic cu precizie, zise Sherlock 
Holmes liniştit. 

— Nu mai spune!, exclamă inspectorul. Ţi-ai format 
deja o părere. Haide să vedem cine va fi de acord cu 
dumneata. Eu zic că e în sud, pentru că ţinutul e mai pustiu 
acolo. 

— lar eu zic că e în est, zise pacientul meu, 

— Eu cred că e în vest, remarcă polițistul în haine 
civile. Sunt câteva sate liniştite în locul ăla. 

— Şi eu cred că e în nord, pentru ca nu sunt dealuri 
acolo, iar prietenul nostru zice că nu a observat ca trăsura 


să fi urcat vreun deal, am zis eu. 

— Ei, haideţi acum!, exclamă inspectorul râzând. 
Părerile sunt mult prea împărţite. Ne învârtim în cerc. Cui îi' 
daţi votul decisiv? 

— Vă înşelaţi cu toţii. 

— Dar nu se poate aşa ceva. 

— Ba da. Asta e locul. Aici îi vom găsi. Holmes îşi puse 
degetul în mijlocul cercului. 

— Dar călătoria de nouăsprezece kilometri?, bolborosi 
Hatlierley. 

— Jumătate dus şi jumătate întors. Nimic mai simplu. 
Chiar dumneavoastră aţi spus că, atunci când v-aţi urcat în 
trăsură, calul era odihnit şi lucios. Cum putea să fie aşa 
dacă tocmai parcursese nouăsprezece kilometri de drumuri 
proaste? 

— Într-adevăr, este o şmecherie destul de probabilă, 
remarcă Bradstreet gânditor. Bineînţeles ca nu poate exista 
nicio îndoială asupra ocupaţiei acestei bande. 

—Absolut nici un a, zise Holmes. Sunt fabricanți de 
monede false pe scară largă şi au folosit maşina ca să 
formeze aliajul cu care au înlocuit argintul. 

— Ştiam de ceva vreme că exista o bandă isteaţă care 
îşi face de lucru pe aici, zise inspectorul. Au fabricat până 
acum mii de monede false de o jumătate de coroană. Am 
reuşit chiar să le dăm de urmă până la Reading, dar mai 
departe n-am putut ajunge, pentru că şi-au acoperit urmele 
într-un fel care dovedeşte ca sunt de mult timp în branşă. 
Dar acum, datorita acestei şanse nesperate, cred că i-am 
prins. 

Dar inspectorul se înşela, căci a:cei criminali nu aveau 
să cadă în mâinile justiţiei. Când am ajuns în gara Eyford, 
am văzut o coloană imensă de fum care se înălța din spatele 
unui pâlc de copaci din apropiere şi care atârna ca o pană 
enormă de struţ deasupra peisajului. 

— A luat foc vreo casă?, întrebă Bradstreet, în timp ce 
trenul porni din nou pufăind la drum. 

— Da, domnule!, zise şeful de gară. 

— Când a izbucnit? 

—Am auzit că s-a întâmplat în timpul nopţii, domnule, 
dar situaţia s-a înrăutățit şi acum toată casa e în flăcări. 


— A cui casă este? 

— A doctorului Becher. 

— Spuneţi-mi, vă rog, doctorul Becher este cumva 
german, foarte slabi cu un nas lung şi ascuţit?, interveni 
inginerul. 

Şeful de gară începu să râdă cu poftă. 

— Nu, domnule. Doctorul Becher e englez şi nu există 
om în toată parohia care să fie mai bine îmbrăcat. Dar stă la 
el un domn — un pacient, din câte am înţeles — care e 
străin şi care arată ca şi cum nu i-ar strica deloc o bucată 
bună de friptura Berkshire. 

Nici nu apucase bine şeful de gară să termine ce avea 
de spus, că noi ne şi grăbeam în direcţia focului. Trecurăm 
peste un deal scund şi în faţa noastră se ivi o clădire mare şi 
văruită, care scuipa foc prin fiecare crăpătură şi prin fiecare 
fereastră, în timp ce, în grădină, trei echipaje de pompieri se 
luptau în zadar să ţină flăcările sub control. 

— Asta e!, strigă Hatherley extrem de agitat. lată 
aleea cu pietriş şi tufişurile de trandafiri unde am zăcut. A 
doua fereastră e cea de la care am sărit. 

— Ei, bine, cel puţin v-aţi răzbunat pe ei, zise Holmes. 
Nu poate exista nicio îndoiala că, atunci când a fost zdrobită 
de presa hidraulică, lampa cu ulei pe care aţi lăsat-o acolo a 
dat foc la pereţii din lemn, deşi urmăritorii dumneavoastră 
au fost bineînţeles prea ocupați să vă ajungă din urmă ca să 
observe acest lucru la timp. Acum uitaţi-vă în mulţimea asta 
după prietenii dumneavoastră de noaptea trecută, deşi mă 
tem că sunt deja la mai bine de o sută şaizeci de kilometri 
distanţă. 

Şi temerile lui Holmes se dovediră a fi adevărate, căci 
din ziua aceea nu s-a mai auzit niciodată nimic despre 
femeia frumoasă, despre germanul sinistru sau despre 
englezul morocănos. In dimineaţa respectivă, un ţăran se 
întâlnise pe drum cu un docar în care se aflau mai multe 
persoane şi nişte cutii voluminoase şi care se îndrepta în 
viteză spre Reading. Acolo însă toate urmele fugarilor 
dispărură şi nici chiar ingeniozitatea lui Holmes nu reuşi sa 
descopere vreodată vreun indiciu cât de mic referitor la 
locul unde erau aceştia. 

Pompierii fuseseră foarte tulburaţi văzând 


aranjamentele ciudate pe care le găsiseră în interiorul casei 
şi încă şi mai tulburaţi descoperind pe pervazul ferestrei de 
la etaj un deget omenesc tăiat de curând. 

Totuşi, pe la apusul soarelui, eforturile lor fuseseră în 
sfârşit încununate de succes şi flăcările fuseseră stinse, dar 
nu înainte ca acoperişul să se prăbuşească şi ca întreaga 
casă să fie atât de distrusă încât, cu excepţia câtorva 
cilindri şi a unor ţevi de fier, să nu mai rămână nici urmă din 
maşinăria care o costase atât de scump pe nefericita 
noastră cunoştinţă. Într-o dependinţă se descoperiseră 
cantităţi mari de nichel şi tablă, dar nu se găsise nicio 
monedă, ceea ce ar putea explica prezenţa acelor cutii 
voluminoase la care s-a făcut deja referire. 

Felul în care inginerul nostru specialist în hidraulică 
ajunsese din grădină în locul unde îşi venise în simţiri ar fi 
putut rămâne un mister dacă n-ar fi fost solul moale care 
ne-a spus o poveste foarte simplă. Omul fusese evident 
cărat de două persoane, dintre care una avea picioare 
remarcabil de mici, iar cealaltă neobişnuit de mari. Pe scurt, 
era foarte probabil că tăcutul englez, fiind mai puţin 
îndrăzneţ sau având o fire mai puţin criminală decât 
prietenul său, o ajutase pe femeie să-l scoată pe tânărul 
inconştient în afara pericolului. 

— Aflaţi că a fost o afacere nemaipomenită pentru 
mine!, zise inginerul nostru cu tristeţe în timp ce ne ocupam 
locurile în tren ca să ne întoarcem la Londra. Mi-am pierdut 
degetul cel mare, am pierdut un onorariu de cincizeci de 
guinee şi ce am câştigat în schimb? 

— Experienţă, zise Holmes râzând. Indirect, s-ar putea 
să fie un lucru valoros; nu trebuie decât să vă spuneţi 
povestea şi veţi câştiga reputaţia de a fi. o companie 
excelentă pentru tot restul vieţii dumneavoastră. 


Sfârşit 


Aventura burlacului nobil 


Căsătoria lordului St. Simon şi felul curios în care s-a 
sfârşit au încetat de mult timp să mai fie un subiect de 
interes în acele cercuri în care se învârteşte nefericitul mire. 
Au fost eclipsate de noi scandaluri, ale căror detalii mai 
picante au îndepărtat bârfele de această dramă veche de 
patru ani. 

Dar, întrucât am motive să cred că nu toate faptele au 
fost dezvăluite publicului larg şi întrucât prietenul meu 
Sherlock Holmes a contribuit în mare măsură la lămurirea 
afacerii, am sentimentul că niciun volum de memorii despre 
el nu ar fi complet fără o cât de scurtă relatare a acestui 
episod remarcabil. 

Într-o după-amiază, cu câteva săptămâni înainte de 
căsătoria mea, pe vremea când încă mai împărţeam cu 
Holmes apartamentul din strada Baker, prietenul meu se 
întoarse dintr-o plimbare şi găsi o scrisoare aşteptându-l pe 
masă. Eu rămăsesem în casă întreaga zi, căci începuse 
brusc să plouă şi să bată puternic vântul de toamnă, iar 
glonţul pe care îl adusesem într-unul din membre ca 
amintire a campaniei mele din Afganistan pulsa cu o 
insistenţă sâcâitoare. 

Tolănit într-un fotoliu şi cu picioarele pe un altul, mă 
înconjurasem de o grămadă de ziare până când, în cele din 
urmă, plin până la refuz de ştirile zilei, le aruncasem pe 
toate deoparte şi zăceam placid, uitându-mă la blazonul şi la 
monograma de pe plicul aflat pe masă şi întrebându-mă 
leneş cine putea fi nobilul corespondent al prietenului meu. 

— lată o epistolă foarte elegantă, am remarcat eu 
când Holmes intră pe uşă. Dacă îmi aduc bine aminte, 
scrisorile pe care le-ai primit azi-dimineaţă erau de la un 
negustor de peşte şi de la un chelner de sezon. 

— Da, da, corespondenţa mea are cu siguranţă 
farmecul ei, farmecul diversităţii, răspunse el zâmbind. De 
obicei, scrisorile de la oamenii mai umili sunt mai 
interesante decât celelalte. Asta arata ca una din acele 
invitaţii mondene nedorite care cheamă un om fie ca să se 
plictisească, fie ca să stea degeaba. 


Rupse sigiliul şi îşi aruncă o privire asupra 
conţinutului. 

— Hei, s-ar putea totuşi să fie ceva interesant. 

— Prin urmare, nu e o invitatie mondenă? 

— Nu, e o scrisoare legată fără îndoială de domeniul 
meu de activitate. 

— Şi e de la un client nobil? 

— De la unul cu un rang social dintre cele mai înalte 
din Anglia. 

— Dragul meu prieten, te felicit. 

— Watson, te asigur fără prefăcătorie că poziţia sociala 
a clientului meu mă interesează mai puţin decât cazul lui. 
Totuşi, e posibil ca nici asta să nu lipsească din această 
nouă investigaţie. Ai citit cu seriozitate ziarele în ultima 
vreme, nu-i aşa? 

— Aşa se pare, am zis eu plin de regret, arătând spre o 
grămadă uriaşa din colţul camerei. N-am avut nimic altceva 
de făcut. 

— E un lucru bun, căci vei putea să mă pui la curent cu 
noutăţile. Eu nu citesc nimic în afara ştirilor despre crime şi 
a rubricii dispăruţilor. Cea din urmă este întotdeauna 
instructivă. Dar, dacă tu ai urmărit îndeaproape 
evenimentele recente, trebuie să fi citit despre lordul St. 
Simon şi despre nunta lui? 

— O. da, cu cel mai mare interes. 

— Asta e bine. Scrisoarea pe care o am în mână este 
de la lordul St. Simon. O să ţi-o citesc şi ţie; în schimb, tu 
trebuie să răsfoieşti ziarele şi să-mi spui tot ce ţine de 
chestiunea asta. lată ce scrie: 


Dragă domnule Sherlock Holmes, 

Lordul Backwater mi-a spus că mă pot baza în 
totalitate pe judecata şi discretia dumneavoastră. Prin 
urmare, m-am hotărât să vâ consult referitor la durerosul 
eveniment care a avut loc în legătură cu nunta mea. 
Domnul Lestrade de la Scotland Yard se o cupă deja de 
această problemă, dar m-a asigurat că nu are nimic 
împotriva cooperării cu dumneavoastră şi că el crede chiar 
că acest lucru ar putea ajuta. Voi veni la patru după-amiază 
şi, dacă se va întâmpla să aveti alt angajament la acea oră: 


sper că îl veţi amâna, întrucât această chestiune este de o 
importanță extremă. 

Al dumneavoastră sincer, 

St. Simon 


A fost scrisă la conacul Grosvenor, cu o pană de gâscă, 
iar nobilul lord a avut ghinionul să-şi păteze cu cerneală 
partea exterioară a degetului cel mic de la mâna dreapta, 
remarcă Holmes împăturind epistola. 

— A zis ora patru. Acum e trei. O să fie aici peste o 
oră. 

— Atunci, cu ajutorul tău, am exact atât timp cât să 
mă lămuresc asupra subiectului. Până mă uit eu să văd cine 
e clientul nostru, tu răsfoieşte ziarele alea şi aranjează 
extrasele în ordine cronologică. 

Luă un volum cu coperte roşii dintr-un rând de cărţi de 
referinţă aflate lângă polita şemineului. 

—lată-l, zise el aşezându-se şi punându-şi volumul 
deschis pe genunchi. Lordul Robert Walsingham de Vere St. 
Simon, al doilea fiu al ducelui de Balmoral. Hm! Blazon: 
azuriu, trei flori de ciulin în partea de sus şi o dunga neagra 
la mijloc. Născut în 1846. Are patruzeci şi unu de ani, ceea 
ce este o vârstă cam înaintată pentru căsătorie. A fost 
subsecretar în colonii pe vremea unei administrații 
anterioare. Tatăl lui, ducele, a fost cândva ministru de 
externe. Familia are sânge Plantagenet prin descendență 
directă şi se înrudeşte cu Tudorii pe linie maternă. Ha! Ei, 
bine, nu e nimic foarte instructiv în toate astea. Watson, 
cred că trebuie să apelez la tine pentru ceva mai solid. 

— Nu-mi este deloc greu să găsesc ceea ce vreau, căci 
evenimentele sunt destul de recente şi chestiunea mi s-a 
părut remarcabilă, am zis eu. Dar m-am temut să ţi le aduc 
la cunoştinţă, întrucât ştiam că ai deja o investigaţie în 
desfăşurare şi că nu-ți place să fii deranjat de alte chestiuni. 

— A, te referi la mica problemă cu căruţa de mobilă 
din piaţa Grosvenor. E destul de lămurită acum — deşi, la 
drept vorbind, lucrurile au fost evidente încă de la început. 
Te rog să-mi dai rezultatul selecţiilor tale din ziare. 

— lată primul anunţ pe care l-am găsit. E dat la rubrica 
de anunţuri personale a ziarului „The Morning Post“ şi, după 


cum vezi, datează de acum câteva săptămâni: 


Între lordul RobeH St. Simon, al doilea fiu al ducelui de 
Balmoral, şi domnişoara Hatty Doran, unica fiică a lui 
Aloysius Doran, Esq., din San Francisco, California, S.U.A., a 
fost aranjată o căsătorie care, dacă zvonurile sunt 
adevărate, va avea loc foarte curând. 


Asta e tot. 

— Scurt şi la obiect, remarcă Holmes întinzându-şi 
picioarele lungi şi subţiri spre foc, 

— A mai fost un paragraf care detalia anunţul ăsta 
într-unul din ziarele de societate din aceeaşi săptămână. A, 
uite-l: 


Curând vom fi nevoiţi să ne protejăm piața căsătoriei, 
căci se pare că principiul actual al comerțului liber este o 
piedică serioasă în calea produsului nostru intern. Una câte 
una, administrația caselor nobile din Marea Britanie trece în 
mâinile frumoaselor noastre verişoare de peste Atlantic. 
Săptămăna trecută, lista trofeelor câştigate de aceste 
fermecătoare invadatoare s-a îmbogățit cu o adăugare 
importantă. Lordul St. Simon, care s-a dovedit timp de 
douăzeci de ani imun la săgețile micului Cupidon, şi-a 
anunțat clar apropiata căsătorie cu domnişoara Hatty 
Doran, fascinanta fiică a unui milionar din California. 
Domnişoara Doran, care a atras multă atenţie la petrecerile 
Casei Westbury cu silueta ei grațioasă şi cu chipul ei 
încântător, este copil unic şi se spune că zestrea ei va 
depăşi considerabil o sumă cu şase cifre, cu speranțe 
pentru viitor. 

Întrucât este un secret cunoscut faptul că ducele de 
Balmoral a fost nevoit in ultimii ani să-şi vândă tablourile şi 
întrucât lordul St. Simon nu deține nicio proprietate 
personală, cu excepția micului domeniu de la Birchmoor, 
este evident că moştenitoarea din California nu e singura 
care câștigă de pe urma unei alianțe care îi va permite să 
treacă uşor de la o doamnă republicană la o aristocrată 
britanică. 


— Altceva?, întrebă Holmes căscând. 

— O, da; destule. Mai este un alt anunţ în ziarul „The 
Morning Post“ care spune că nunta va fi una deosebit de 
discretă, că se va ţine la biserica St. George din piaţa 
Hanovra, că vor fi invitaţi numai vreo şase prieteni intimi şi 
că grupul se va întoarce în casa mobilată din Lancaster 
Gate, care a fost cumpărată de domnul Aloysius Doran. 
Două zile mai târziu — adică miercurea trecută — apare un 
anunţ scurt cum că nunta a avut loc şi că luna de miere va fi 
petrecută la reşedinţa lordului Backwater, în apropiere de 
Petersfield. Astea sunt toate anunţurile apărute înainte de 
dispariţia miresei. 

— Înainte de ce?, întrebă Holmes tresărind. 

— De dispariţia doamnei. 

— Când a dispărut? 

— La micul dejun de după nuntă. 

— Nu mai spune! Afacerea asta e mai interesantă 
decât promitea să fie; de fapt, e chiar dramatică. 

— Da; mi s-a părut un lucru puţin cam neobişnuit. 

— Miresele dispar de multe ori înainte de ceremonie şi 
uneori în timpul lunii de miere; dar nu-mi amintesc să mai fi 
existat ceva atât de prompt ca povestea asta. Spune-mi 
detaliile, te rog. 

— Te avertizez ca sunt extrem de incomplete. 

— Poate reuşim să le mai completăm. 

— Sunt prezentate într-un singur articol al unui ziar de 
dimineaţă apărut ieri, articol pe care o să ţi-l citesc şi ţie. E 
intitulat „Întâmplare ciudată la o nuntă elegantă”: 


Familia lordului Robert St. Simon a fost de-a dreptul 
consternată de evenimentele bizare şi neplăcute care au 
avut loc în legătură cu nunta acestuia. Ceremonia, anunțată 
pe scurt în ziarele de ieri. s-a tinut în dimineaţa anterioară; 
dar abia acum s-au putut confirma zvonurile ciudate care au 
circulat cu atâta insistenţă. În ciuda încercărilor prietenilor 
de a muşa- maliza chestiunea, aceasta a atras în momentul 
de fată atâta atenţie din partea publicului, încât nu serveşte 
la nimic să se ignore ceea ce este un subiect comun de 
discuții. 

Ceremonia, care a fost oficiată la biserica St. George 


din piața Hanovra, a fost una foarte discretă, ne fiind 
prezenţi la ea decât tatăl miresei, domnul Aloysius Doran, 
ducesa de Balmoral, lordul Backwater, lordul Eustace şi 
doamna Clara St. Simon (fratele mai tânăr şi respectiv sora 
mirelui) şi doamna Alicia Whittington. După ceremonie, 
întregul grup s-a îndreptat spre casa din Lancaster Gate a 
domnului Aloysius Doran, unde fusese pregătit micul dejun. 
Se pare că a existat un mic scandal provocat de o femeie al 
cărei nume nu a fost descoperit şi care a încercat să intre 
cu forța în casă după grupul de nuntaşi, pretinzând că are 
anumite drepturi asupra lordului St. Simon. A fost dată 
afară de valet şi de servitor, dar numai după o scena 
neplăcută şi îndelungată. Mireasa, care intrase din fericire 
în casa înainte de acest incident dezagreabil, tocmai se 
aşezase la masă împreună cu ceilalți, când s-a plâns brusc 
de o indispoziție şi s-a retras în camera ei. Intrucăât absența 
ei îndelungată a dat naştere la comentarii, tatăl ei s-a dus 
după ea, dar a aflat de la camerista fiicei lui că aceasta nu 
urcase decât pentru o clipă în camera ei, îşi luase un palton 
şi o bonetă şi se îndreptase grăbită spre ieşire. Unul dintre 
servitori a declarat că văzuse o doamnă astfel îmbrăcată 
părăsind casa, dar refuzase să creadă că era vorba de 
stăpâna lui, considerând-o una dintre nuntaşe. Descoperind 
că fiica lui dispăruse, domnul Aloysius Doran, împreună cu 
mirele, a chemat imediat poliția. În prezent se fac 
investigații energice, care vor avea probabil ca rezultat 
lămurirea rapidă a acestei afaceri foarte ciudate. 

Totuşi, până azi-noapte târziu nu s-a aflat nimic 
despre locul unde ar putea fi doamna dispărută. Există 
Zvonuri că ar fi o mână criminală la mijloc şi se spune că 
poliția a arestat-o pe femeia care a provocat inițial 
scandalul, crezând că, din gelozie sau din vreun alt motiv, 
aceasta ar putea avea legătură cu ciudata dispariție a 
miresei. 


— Şi asta e tot? 

— Mai e doar o ştire scurtă într-un alt ziar de 
dimineaţă, dar e una sugestivă. 

— Şi anume... 

— Că domnişoara Flora Miliar, persoana care a 


provocat scandalul, a fost într-adevăr arestată. Se pare că a 
fost dansatoare la „Allegro” şi că îl cunoaşte pe mire de 
câţiva ani. Nu sunt date şi alte detalii, iar cazul e acum în 
mâinile tale — deocamdată aşa cum a fost prezentat în 
presă 

— Şi se pare că e un caz peste măsură de interesant. 
Nu l-aş fi pierdut pentru nimic în lume. Dar se aude 
clopoţelul sunând şi, întrucât ceasul arată că e ora patru şi 
câteva minute, nu am nicio îndoială că se va dovedi a fi 
vorba de nobilul nostru client. Să nu te gândeşti să pleci, 
Watson, pentru că aş prefera să am un martor, chiar şi 
numai ca să am cu cine mă consulta. 

— Lordul Robert St. Simon, anunţă feciorul nostru 
deschizând uşa. 

In cameră intră un domn palid, cu o faţă plăcută şi 
inteligentă, cu un nas cârn, cu un tic al gurii care denota o 
oarecare irascibilitate şi cu privirea serioasă şi deschisă a 
unui om a cărui soartă plăcută fusese dintotdeauna să 
poruncească şi să fie ascultat. Purtarea lui era vioaie şi 
totuşi înfăţişarea lui dădea impresia generală şi nepotrivită 
de vârstă înaintată, căci lordul avea spatele uşor încovoiat şi 
genunchii i se îndoiau puţin atunci când mergea. Când şi-a 
scos pălăria cu boruri foarte îndoite, am văzut de asemenea 
că părul lui era încărunţit la tâmple şi rar în vârful capului. 
Cât despre îmbrăcămintea lui, aceasta era atât de îngrijită, 
încât aproape că îl făcea să pară un filfizon: guler înalt, 
redingotă neagră, vestă albă, mănuşi galbene, pantofi din 
piele, daţi cu lac, şi jambiere de culoare deschisă. Lordul 
înainta încet, întorcându-şi capul de la stânga la dreapta şi 
legănând în mâna dreaptă cordonul de care erau legaţi 
ochelarii lui de aur. 

— Bună ziua, lord St. Simon, zise Holmes ridicându-se 
în picioare şi făcând o plecăciune. Vă rog, luaţi loc pe 
scaunul din nuiele. Acesta este prietenul şi colegul meu, 
doctorul Watson. Aşezaţi-vă mai lângă foc şi vom discuta 
despre afacerea asta. 

— O afacere care, aşa cum vă puteţi imagina, este 
extrem de dureroasă pentru mine, domnule Holmes. Am fost 
atins acolo unde mă doare mai tare. Am înţeles că v-aţi 
ocupat deja de mai multe astfel de cazuri delicate, deşi 


bănuiesc că nu au fost din aceeaşi clasă socială ca a mea. 

— Nu, acum cobor în rang. 

— Îmi cer iertare. 

— Ultimul meu client de acest gen a fost un rege. 

— Serios? N-am ştiut. Şi care rege? 

— Regele Scandinaviei. 

— Ce? Îşi pierduse şi el soţia? 

— Înţelegeţi desigur că le fac celorlalţi clienţi ai mei 
aceeaşi promisiune de a păstra secretul în privinţa afacerilor 
lor pe care v-o fac şi dumneavoastră. 

—- Bineînţeles! Aveţi dreptate! Aveţi dreptate! Îmi cer 
iertare. Cât despre cazul meu, sunt gata să vă furnizez orice 
informaţie care v-ar putea ajuta să vă formaţi o părere. 

— Vă mulţumesc. Am aflat deja ceea ce s-a publicat în 
ziare, dar nimic mai mult. Presupun că tot ce scrie acolo e 
corect — de exemplu, acest articol care se referă la 
dispariţia miresei. 

Lordul St. Simon îşi aruncă ochii pe el. 

— Da, e corect. 

— Dar ar trebui să conţină mult mai multe informaţii 
pentru ca altcineva să-şi poată forma o părere. Eu cred că 
modul cel mai bun de a ajunge la fapte este să vă întreb 
direct pe dumneavoastră. 

— Vă rog. 

— Când aţi întâlnit-o pe domnişoara Hatty Doran 
pentru prima dată? 

— În San Francisco, acum un an. 

— Eraţi în călătorie în State? 

— Da. 

— V-aţi logodit atunci? 

— Nu. 

— Dar eraţi în relaţii de prietenie? 

— Mă amuza compania ei, iar ea îşi dădea seama de 
acest lucru. 

— Tatăl ei este foarte bogat? 

— Se zice că e cel mai bogat om de pe coasta 
Pacificului. 

— Şi cum şi-a câştigat averea? 

— În exploatările miniere. Acum câţiva ani nu avea 
nimic. Apoi a dat de aur, l-a investit şi a fost propulsat 


imediat pe scara socială. 

— Care este părerea dumneavoastră personală despre 
caracterul tinerei..., adică, al soţiei dumneavoastră? 

Nobilul îşi legănă puţin mai tare ochelarii şi fixă focul 
cu privirea. 

— Vedeţi dumneavoastră, domnule Holmes, soţia mea 
avea douăzeci de ani înainte ca tatăl ei să devină un om 
bogat, în tot acel timp, a alergat liberă prin taberele de 
mineri şi a hoinărit prin munţi şi prin păduri, aşa că educaţia 
ei a venit mai degrabă de la natură decât de la un profesor. 
Este ceea ce numim noi în Anglia o fată băieţoasă, cu o fire 
puternică, sălbatică şi independentă, care nu se lasă 
încătuşată de niciun fel de tradiţii. Este impetuoasă — era 
să zic vulcanică. Se hotărăşte repede şi îşi duce neînfricată 
planurile la îndeplinire. Pe de altă parte, nu i-aş fi dat 
numele pe care am onoarea să îl port — lordul tuşi scurt şi 
maiestuos — dacă nu aş fi crezut că în adâncul fiinţei ei este 
o femeie nobilă. Cred că este capabilă de un sacrificiu de 
sine eroic şi că îi repugnă tot ceea ce este dezonorabil. 

— Aveţi fotografia ei? 

— Am adus asta cu mine. 

Deschise un medalion şi ne arătă chipul unei femei 
extrem de încântătoare. Nu era o fotografie, ci o miniatură 
din fildeş, iar artistul îi scosese perfect în evidenţă părul 
negru şi strălucitor, ochii mari şi întunecaţi şi gura 
minunată. Holmes se uită lung şi cu seriozitate la portret. 
După care, închise medalionul şi i-l dădu înapoi lordului St. 
Simon. 

— Apoi, tânăra domnişoară a venit la Londra şi v-aţi 
reînnoit cunoştinţa, nu-i aşa? 

— Da, tatăl ei a adus-o aici pe perioada acestui ultim 
sezon londonez. Am întâlnit-o de câteva ori, m-am logodit cu 
ea, iar acum m-am căsătorit cu ea. 

— Din câte am înţeles, a venit cu o zestre 
considerabilă? 

— O zestre moderată. Nu mai mult decât se 
obişnuieşte în familia mea. 

— Şi bineînţeles că aceasta vă rămâne 
dumneavoastră, din moment ce căsătoria a fost încheiată? 

— Nu m-am interesat deloc de subiect. 


— Fireşte că nu. Aţi văzut-o pe domnişoara Doran în 
ziua dinaintea nunţii? 

— Da. 

— Era într-o dispoziţie bună? 

— Nici ca se putea mai buna. Vorbea întruna despre 
ceea ce ar trebui să facem în viitor. 

— Serios? Asta este un lucru interesant. Şi în 
dimineaţa nunţii? 

— Era cât se poate de strălucitoare — cel puţin, până 
după ceremonie, 

— Şi atunci aţi observat vreo schimbare la ea? 

— Ei bine, la drept vorbind, atunci am văzut pentru 
prima dată că temperamentul ei era puţin cam aspru. Dar 
incidentul a fost prea banal ca să vi-l povestesc şi nu poate 
avea vreo legătură cu cazul. 

— Cu toate astea, vă rog să ni-l povestiţi. 

— O, e o copilărie. l-a căzut buchetul în timp ce ne 
îndreptam spre sacristie. Tocmai trecea pe lângă banca din 
faţă şi a scăpat buchetul pe jos. A fost un moment de 
întârziere, dar domnul care stătea pe bancă i l-a dat înapoi 
şi incidentul n-a părut a fi o catastrofă. Totuşi, când i-am 
vorbit despre asta, mi-a răspuns cu asprime; iar în trăsură, 
în drum spre casă, părea absurd de agitată din pricina 
acestei întâmplări banale. 

— Serios? Spuneţi că era un domn aşezat pe bancă, 
înseamnă că mai erau şi alţi oameni acolo în afară de 
nuntaşi? 

— O, da, da! E imposibil să-i ţii departe când biserica 
este deschisă. 

— Acest domn nu era unul dintre prietenii soţiei 
dumneavoastră? 

— Nu, nu; îl numesc domn din politeţe, dar era de fapt 
o persoană cu o înfăţişare destul de comună. De-abia dacă 
am observat cum arăta. Dar cred că ne îndepărtăm cam 
mult de subiect. 

— Prin urmare, doamna St. Simon s-a întors de la 
nuntă într-o dispoziţie mai puţin veselă decât atunci când s- 
a dus la biserică. Ce a făcut după ce a intrat în casa tatălui 
ei? 

— Am văzut-o vorbind cu camerista ei. 


— Şi cine este această cameristă? 

— Se numeşte Alice. Este americancă şi a venit din 
California împreună cu soţia mea. 

— E o servitoare de încredere? 

— Poate chiar prea de încredere. Mie mi s-a părut ca 
stă până ei îi permitea prea multe. Desigur, oamenii din 
America privesc altfel lucrurile de genul acesta. 

— Dar cât timp a vorbit soţia dumneavoastră cu 
această Alice? 

— O, câteva minute. Eu eram preocupat de altceva. 

— Nu aţi auzit despre ce au discutat? 

— Doamna St. Simon a spus ceva despre „şterpelirea 
unei concesiunii Era obişnuită să folosească astfel de 
argouri. N-am nici cea mai vagă idee ce a vrut să spună. 

— Argoul american este uneori foarte expresiv. Şi ce a 
făcut soţia dumneavoastră după ce a terminat de vorbit cu 
camerista ei? 

— A intrat în camera unde se servea micul dejun. 

— La braţul dumneavoastră? 

— Nu, nu, a intrat singură. Era foarte independentă în 
privinţa mărunţişurilor de acest fel. Apoi, la vreo zece 
minute după ce ne aşezaserăm cu toţii la masă, ea s-a 
ridicat grăbită, a mormăit o scuză şi a părăsit încăperea. Nu 
s-a mai întors niciodată. 

— Dar, din câte am înţeles, această cameristă, Alice, a 
declarat ca soţia dumneavoastră s-a dus în camera ei, şi-a 
acoperit rochia de mireasă cu un palton lung, şi-a pus o 
bonetă pe cap şi a ieşit afară. 

— Chiar aşa. Şi după aceea a fost văzută plimbându-se 
prin Hyde Park împreună cu Flora Miliar, o femeie care acum 
e în arestul poliţiei şi care provocase deja în acea dimineaţă 
un scandal acasă la domnul Doran. 

— A, da. Aş vrea să-mi daţi câteva detalii despre 
această tânăra şi despre relaţiile dumneavoastră cu ea. 

Lordul St. Simon dădu din umeri şi ridică din 
sprâncene. 

— Suntem de câţiva ani în relaţii de prietenie — aş 
putea spune în relaţii chiar foarte strânse de prietenie, 
înainte lucra la „Allegro”. Am tratat-o generos şi nu a avut 
niciodată motive întemeiate să se plângă de mine, dar ştiţi 


şi dumneavoastră cum sunt femeile, domnule Holmes. Flora 
era o scumpete, dar era peste măsură de impetuoasă şi 
ataşată cu devotament de mine. Când a aflatcă urma să mă 
căsătoresc, mi-a scris nişte scrisori îngrozitoare. Drept să vă 
spun, motivul pentru care am vrut ca nunta să fie atât de 
discretă a fost că m-am temut să nu izbucnească un scandal 
în biserică. Flora a venit la uşa domnului Doran exact după 
întoarcerea noastră şi a încercat să intre cu forţa în casă, 
rostind cuvinte extrem de urâte la adresa soţiei mele şi 
chiar ameninţând-o, dar eu am prevăzut o astfel de 
posibilitate şi am avut în casă doi poliţişti în haine civile, 
care avi dat-o curând afară. A tăcut când a văzut că nu are 
niciun rost să mai facă gălăgie. 

— Soţia dumneavoastră a auzit toate astea? 

— Nu, slavă Domnului. N-a auzit nimic. 

— Şi a fost văzută apoi plimbându-se chiar cu această 
femeie? 

— Da, Domnul Lestrade de la Scotland Yard consideră 
acest lucru ca fiind extrem de serios. Se crede că Flora a 
ademenit-o pe soţia mea afară din casă şi i-a întins cine ştie 
ce capcană îngrozitoare. 

— E o presupunere posibilă. 

— Sunteţi şi dumneavoastră de aceeaşi părere? 

— N-am spus că e o presupunere probabilă. Dar 
dumneavoastră nu credeţi în această probabilitate? 

— Nu cred că Flora ar răni măcar o muscă. 

— Totuşi, gelozia transformă în mod ciudat caracterele 
oamenilor.  Spuneţi-mi, vă rog, care este teoria 
dumneavoastră cu privire la cele întâmplate? 

— De fapt, eu am venit aici ca să caut o teorie, nu ca 
să propun una. V-am dat toate detaliile. Dar, dacă tot m-aţi 
întrebat, aş putea să spun că mi-a trecut prin cap 
posibilitatea ca agitația din jurul acestei afaceri şi 
conştientizarea faptului că a făcut un salt social atât de 
imens să-i fi provocat soţiei mele o mică tulburare nervoasă. 

— Cu alte cuvinte, că a suferit brusc de nebunie? 

— Ei bine, când mă gândesc că a renunţat — nu voi 
spune la mine, ci la atât de multe lucruri la care mulţi 
oameni au aspirat fără succes — nu ştiu cum altfel să-mi 
explic ceea ce s-a întâmplat. 


— Cu siguranţă că e şi asta o ipoteză, zise Holmes 
zâmbind. Şi acum, lord St. Simon, cred că am aproape toate 
informaţiile de care am nevoie. Pot să vă întreb dacă 
stăteaţi la masă astfel încât să vedeţi afară pe fereastră? 

— Puteam vedea trotuarul de vizavi şi parcul. 

— Foarte bine. Atunci nu cred că este necesar să vă 
mai rețin. Voi păstra legătura cu dumneavoastră. 

— Da, dacă veţi fi destul de norocos să rezolvaţi 
această problemă, zise clientul nostru ridicându-se în 
picioare. 

— Am rezolvat-o deja. 

— Ce? Cum aţi spus? 

— Am spus că am rezolvat-o deja. 

— Atunci, unde e soţia mea? 

— Asta e un detaliu pe care îl voi afla imediat. 

Lordul St. Simon clătină din cap. 

— Mi-e teamă că va fi nevoie de capete mai înțelepte 
decât al dumneavoastră şi al meu, remarcă el şi, făcând o 
plecăciune maiestuoasă şi de modă veche, părăsi camera. 

— Este foarte drăguţ din partea lordului St. Simon să-i 
facă cinste capului meu situându-l la acelaşi nivel cu al lui, 
spuse Sherlock Holmes râzând. Cred că o să beau nişte 
whisky cu sifon şi o să fumez un trabuc după tot 
interogatoriul ăsta. Trăsesem concluziile cu privire la caz 
încă înainte să intre clientul nostru în cameră. 

— Dragul meu Holmes! 

— Am însemnări despre mai multe cazuri similare, 
deşi, aşa cum am spus mai devreme, niciunul nu a fost atât 
de prompt ca acesta. Toate întrebările pe care le-am pus au 
avut ca scop să-mi transforme presupunerile în certitudini. 
Dovezile circumstanţiale sunt câteodată foarte 
convingătoare, ca atunci când găseşti un păstrăv în lapte, 
ca să dau exemplul folosit de Thoreau. 

— Dar am auzit tot ce ai auzit şi tu. 

— Fără să cunoşti însă cazurile anterioare, lucru care 
pe mine mă ajută extrem de mult. O întâmplare similară a 
avut loc acum vreo câţiva ani în Aberdeen şi ceva 
asemănător s-a petrecut la Munchen, în anul de după 
războiul franco-prusac. Unul din aceste cazuri... Hei! Dar 
iată-l pe Lestrade! Bună ziua, Lestrade! Mai e un pahar pe 


bufet, iar trabucurile sunt în cutie. 

Detectivul era îmbrăcat într-o haină scurtă de culoare 
albastru închis şi purta cravată, ceea ce îi dădea o înfăţişare 
fără doar şi poate nautică, iar în mână ţinea o geantă de 
pânză neagră. Salutându-ne scurt, se aşeză pe un scaun şi 
aprinse trabucul care îi fusese oferit. 

— Ce s-a întâmplat?, întrebă Holmes cu o licărire în 
ochi. Pari nemulţumit. 

— Şi mă simt nemulţumit. E cazul ăsta infernal cu 
căsătoria lordului St. Simon. Nu reuşesc să-i dau deloc de 
capăt. 

— Serios? Mă surprinzi. 

— Cine a mai auzit de o afacere atât de încurcată? Mi 
se pare că fiecare indiciu îmi scapă printre degete. Am 
lucrat la povestea asta toată ziua. 

— Şi se pare că te-a făcut leoarcă, zise Holmes 
punându-şi mâna pe mâneca hainei detectivului. 

— Da, am dragat lacul Serpentine. 

— Pentru ce Dumnezeu ai făcut asta? 

— Am căutat cadavrul doamnei St. Simon. 

Sherlock Holmes se rezemă de spătarul scaunului şi 
începu să râdă din toată inima. 

— Ai dragat şi bazinul fântânii arteziene din piaţa 
Trafalgar?, întrebă el. 

— De ce? Ce vrei să spui? 

— Pentru că ai la fel de multe şanse să o găseşti pe 
doamna asta în locul ăla câte ai şi în locul celălalt. 

Lestrade îl fulgeră furios cu privirea pe prietenul meu. 

— Bănuiesc că dumneata ştii totul, nu-i aşa?, mârâi el. 

— Ei bine, tocmai mi-au fost relatate evenimentele, 
dar eu am tras deja concluziile. 

— Nu mai spune! Înseamnă că nu crezi că lacul 
Serpentine are vreo legătură cu povestea asta? 

— Cred că e foarte puţin probabil. 

— Atunci, poate vei avea bunătatea să-mi explici şi 
mie cum se face că noi am găsit lucrurile astea în el? 

In timp ce vorbea, detectivul deschise geanta şi aruncă 
talmeş-balmeş pe podea o rochie de mireasă din mătase, o 
pereche de pantofi albi din satin, o coroniţă şi un văl de 
mireasă, toate pătate şi pline de apă. 


— lată!, zise el punând în vârful grămezii o verighetă 
nouă. lată o mică problemă pe care să o rezolvi, maestre 
Holmes. 

— Chiar aşa?, zise prietenul meu suflând în aer inele 
albastre de fum. Le-ai scos din lacul Serpentine? 

— Nu. Au fost găsite plutind pe margine de către un 
paznic al parcului. Au fost identificate ca fiind hainele ei şi 
m-am gândit că, dacă hainele erau acolo, corpul n-ar trebui 
să fie prea departe. 

— Dacă ne-am lua după acelaşi raţionament strălucit, 
atunci corpul fiecărui om trebuie să fie găsit în apropierea 
garderobei sale. Şi la ce ai sperat să ajungi prin intermediul 
chestiunii ăsteia, mă rog? 

— La nişte dovezi care să o implice pe Flora Miliar în 
dispariţie. 

— Mi-e teamă că o să-ţi fie cam greu. 

— Nu mai spune! Chiar aşa?, exclamă Lestrade cu o 
oarecare asprime. Holmes, mi-e teamă că nu eşti foarte 
practic cu deducţiile şi cu concluziile tale. Ai făcut două gafe 
în tot atâtea minute. Rochia asta o implică pe domnişoara 
Flora Miliar. 

— Cum anume? A 

— Rochia are un buzunar. In buzunar se află un 
portvizit. În portvizit se află un bilet. Şi iată respectivul bilet. 

ÎI trânti pe masă în faţa lui. 

— Ascultă asta: 


Ne vom întâlni când totul va fi gata. Vino imediat. 
F.H.M. 


Teoria mea a fost de la bun început aceea ca doamna 
St. Simon a fost momită afară din casă de către Flora Miliar 
şi că aceasta — împreună cu nişte complici, fără îndoială — 
este responsabilă de dispariţia ei. lată biletul semnat cu 
inițialele ei, bilet pe care i l-a strecurat desigur pe furiş în 
mână când era la uşă şi care a atras-o acolo unde au putut 
să pună mâna pe ea. 

— Foarte bine, Lestrade, zise Holmes râzând. Eşti într- 
adevăr foarte bun. la să-l văd şi eu. 

Luă nepăsător hârtia, dar deveni imediat atent şi 


scoase un mic strigăt de satisfacţie. 

— Asta e într-adevăr un lucru important, zise el. 

— Ha! Aşa ţi se pare? 

— Şi încă cum! Te felicit cu căldură. 

Lestrade se ridică triumfător în picioare şi se aplecă să 
se uite la bilet. 

— Hei!, exclamă el cu o voce piţigăiată. Nu te uiţi unde 
trebuie! 

— Dimpotrivă, mă uit exact unde trebuie. 

— Exact unde trebuie? Eşti nebun! Biletul scris cu 
creionul e pe partea cealaltă. 

— lar pe partea asta e ceea ce pare a fi o bucată dintr- 
o notă de plată a unui hotel, lucru care mă interesează mult. 

— Nu e nimic extraordinar în ea. Am văzut-o deja, zise 
Lestrade. 


4 octombrie, camere 8 şilingi, mic dejun 2 şilingi şi 
şase penny, cocktail 1 şiling, masă de prânz 2 şilingi şi şase 
penny, pahar de vin de Xeres 8 penny. 


Nu văd nimic interesant în asta. 

— Probabil că nu. Totuşi, este ceva foarte important. 
Cât despre bilet, e şi el important, sau cel puţin inițialele 
sunt importante, aşa că te felicit din nou. 

— Am pierdut destul timp, zise Lestrade ridicându-se 
in picioare. Eu cred în munca asiduă şi nu în statul lângă foc 
învârtind teorii frumoase. La revedere, domnule Holmes. 
Vom vedea care dintre noi îi va da primul de capăt acestei 
probleme. 

Strânse lucrurile de pe jos, le îndes ă în geanta şi se 
îndreptă spre uşa. 

— O să-ţi vând un pont, Lestrade, zise Holmes 
tărăgănat înainte ca rivalul lui să dispară. O să-ţi spun 
adevărata soluţie a problemei. Lady St. Simon e un mit. Nu 
există şi nu a existat niciodată o astfel de persoană. 

Lestrade se uită cu tristeţe la prietenul meu. Apoi se 
întoarse spre mine, îşi lovi uşor fruntea de trei ori, clătină 
solemn din cap şi plecă în grabă. Nici nu apucase bine să 
închidă uşa după el, că Holmes se şi ridică de pe scaun ca 
să-şi pună paltonul. 


— Individul are dreptate în privinţa muncitului pe 
teren, aşa că trebuie să te las puţin cu ziarele tale, Watson. 

Era trecut de cinci când Sherlock Holmes plecă, dar n- 
am avut timp să fiu singur, căci în mai puţin de o oră sosi un 
asistent de cofetar cu o cutie foarte mare şi plată. O 
despachetă cu ajutorul unui tânăr pe care îl adusese cu el şi 
îndată, spre marea mea uimire, pe umila noastră masă din 
mahon fu întinsă o cina rece epicureană: o pereche de sitari, 
un fazan, o plăcintă cu pateu de ficat şi două sticle vechi şi 
prăfuite. După ce terminară de aranjat toate aceste 
bunătăţi, cei doi musafiri ai mei dispărură precum geniile 
din „O mie şi una de nopţi“, fără să dea nicio explicaţie 
decât că cina fusese plătită şi trebuia să fie livrată la 
această adresă. 

Cu puţin înainte de ora nouă, Sherlock Holmes intră 
vioi în cameră. Trăsăturile lui erau serioase, dar în ochi îi 
strălucea o lumină care mă făcu să cred că nu fusese 
dezamăgit de concluziile lui. 

— Văd ca au întins cina pe masă, zise el frecându-şi 
mâinile. 

— Se pare că aştepţi musafiri. Cina este pentru cinci 
persoane. 

— Da, cred că e posibil să avem musafiri, zise el. Sunt 
surprins că lordul St. Simon nu a sosit deja. Ha! Cred că îi 
aud paşii pe scară. 

Intr-adevăr,  musafirul nostru din după-amiaza 
respectivă dădu buzna în cameră, legănându-şi ochelarii mai 
viguros ca oricând şi având întipărită pe aristocratica lui faţa 
o expresie foarte tulburată. 

— Aşadar, aţi primit mesajul meu?, întrebă Holmes. 

— Da şi mărturisesc că acest conţinut m-a surprins 
peste măsură. Sunteţi sigur de ceea ce spuneţi? 

— Foarte sigur. 

Lordul St. Simon se prăbuşi pe un scaun şi îşi trecu 
mâna peste frunte. 

— Ce va spune ducele când va auzi că un membru al 
familiei a fost supus unei astfel de umilinţe?, murmură el. 

— E pur şi simplu o întâmplare. Nu cred că poate fi 
vorba de vreo umilinţă, 

— Dumneavoastră priviţi lucrurile astea dintr-un alt 


punct de vedere. 

—- Nu văd cum poate fi vina cuiva. Şi nici nu văd ce 
altceva ar fi putut sa facă doamna, deşi metoda abruptă pe 
care a folosit-o a fost fără îndoială regretabilă. Neavând 
mamă, n-a avut cine să o sfătuiască într-o astfel de situaţie 
de criză. 

— A fost o mojicie, domnule, o mojicie publică, zise 
lordul St. Simon bătând cu degetele în masă. 

— Trebuie să fiţi îngăduitor cu această biată fată, pusă 
într-o situaţie atât de nemaipomenită. 

— Nu voi fi îngăduitor deloc. Sunt foarte furios şi am 
fost folosit în mod ruşinos. 

— Cred că am auzit clopoţelul sunând, zise Holmes. 
Da, se aud paşi pe palier. Lord St. Simon, dacă nu vă pot 
convinge să priviţi mai îngăduitor problema, am adus aici pe 
cineva care poate va avea mai mult succes. 

Deschise uşa şi invită înăuntru o doamnă şi un domn. 

— Lord St. Simon, permiteţi-mi să vi-i prezint pe 
domnul şi doamna Francis Hay Moulton, zise el. Cred că pe 
doamnă o cunoaşteţi deja. 

La vederea celor doi, clientul nostru sări de pe scaun şi 
stătu drept, cu ochii în jos şi cu mâna vârâtă în redingotă în 
dreptul inimii, întruchiparea demnităţii jignite. Doamna 
făcuse repede un pas înainte şi îi întinsese mâna, dar el tot 
nu-şi ridică privirea. Având în vedere hotărârea pe care o 
luase, poate că era mai bine aşa, căci faţa ei imploratoare 
era una căreia cu greu puteai să-i rezişti. 

— Eşti furios, Robert, zise ea. Cred că ai toate motivele 
să fii astfel. 

— Te rog să nu-mi ceri scuze!, răspunse lordul St. 
Simon cu asprime. 

— Da, ştiu că nu m-am purtat frumos cu tine şi că ar fi 
trebuit să-ţi vorbesc înainte de a pleca; dar eram zăpăcită 
şi, din momentul în care l-am văzut din nou pe Frank, pur şi 
simplu n-am mai ştiut de mine. Mă mir că nu am căzut şi nu 
am leşinat acolo în faţa altarului. 

— Doamnă Moulton, doriţi ca eu şi prietenul meu să 
părăsim camera cât timp veţi explica această problemă? 

— Dacă îmi permiteţi să-mi spun şi eu părerea, cred că 
afacerea asta a fost prea mult ţinută în secret, remarcă 


străinul. În ceea ce mă priveşte, aş vrea ca toată Europa şi 
toată America să audă despre ce este vorba. 

Era un bărbat scund, musculos, ars de soare şi ras, vioi 
şi cu o fată ascuţită. 

— Atunci, o să vă spun imediat povestea noastră, zise 
doamna. Eu şi Frank ne-am întâlnit în 1884, în tabăra 
McQuire, lângă Munţii Stâncoși, unde tata îşi exploata mina 
revendicată. Eu şi Frank eram logodiţi; dar, într-o zi, tata a 
dat de aur şi s-a îmbogăţit, în timp ce mina revendicată de 
bietul Frank a secat şi nu i-a adus niciun câştig. Cu cât mai 
bogat devenea tata, cu atât mai sărac era Frank; aşa că, în 
cele din urmă, tata n-a vrut să mai audă de logodna noastră 
şi m-a luat cu el la Frisco. Dar Frank n-a vrut să renunţe; 
prin urmare, a venit după mine şi ne-am întâlnit fără ca tata 
să ştie despre asta. N-ar fi făcut decât să se înfurie, aşa că 
ne-am aranjat singuri lucrurile. Frank a zis că se va duce să 
facă şi el avere şi că nu se va întoarce după mine până când 
nu va avea la fel de mulţi bani ca tata. l-am promis că-l voi 
aştepta toată viaţa şi i-am jurat că nu mă voi căsători cu 
nimeni atât timp cât va trăi el. „De ce să nu ne căsătorim 
imediat? Atunci voi fi sigur de tine; şi nu voi pretinde că 
sunt soţul tău decât după ce mă voi întoarce”, a zis el. Am 
discutat problema, iar el aranjase atât de bine lucrurile cu 
un preot care era deja pregătit să ne căsătorească, încât ne- 
am cununat imediat; apoi Frank a plecat să-şi caute norocul, 
iar eu m-am întors la tata. 

Mai târziu, Frank mi-a trimis veşti că era în Montana, 
apoi că s-a dus să caute aur în Arizona şi apoi că era în New 
Mexico. După asta, a apărut în ziar un articol lung despre 
faptul că o tabără de mineri fusese atacata de indienii apaşi, 
iar printre cei ucişi am văzut şi numele lui Frank al meu. Am 
leşinat pe loc şi am fost bolnavă luni întregi. Tata a crezut 
că aveam tuberculoză şi m-a dus la jumătate din doctorii din 
Frisco. N-am mai primit nicio veste timp de un an şi mai 
bine, aşa că nu m-am îndoit niciodată că Frank era într- 
adevăr mort. Apoi, lordul St. Simon a venit la Frisco şi noi 
am venit la Londra şi s-a aranjat căsătoria, iar tata era 
foarte mulţumit; dar eu aveam tot timpul sentimentul că 
niciun bărbat de pe lume nu va lua vreodată în inima mea 
locul care îi fusese dăruit bietului meu Frank. 


Totuşi, daca m-aş fi căsătorit cu lordul St. Simon, mi-aş 
fi făcut bineînţeles datoria faţa de el. Nu-i putem porunci 
inimii, dar putem fi. stăpâni pe acţiunile noastre. M-am dus 
la altar cu intenţia de a-i fi o soţie atât de bună pe cât eram 
în stare să fiu. Dar vă puteţi imagina ce am simţit când, 
apropiindu-mă de altar, am aruncat o privire înapoi şi l-am 
văzut pe Frank stând pe banca din faţă şi uitându-se la 
mine. La început am crezut că era o fantoma; dar, când m- 
am uitat din nou, am văzut că el era tot acolo, privindu-mă 
întrebător, de parcă ar fi vrut să ştie dacă eram bucuroasă 
sau dacă îmi părea rău că-l văd. Mă mir că n-am căzut pe 
jos. 

Îmi amintesc că totul se învârtea cu mine, iar cuvintele 
preotului sunau ca un bâzâit în urechea mea. Nu ştiam ce să 
fac. Să opresc ceremonia şi să fac o scenă in biserică? M-am 
uitat din nou la Frank, iar el părea sa ştie la ce mă 
gândeam, căci şi-a dus degetul la buze şi mi-a făcut semn 
să tac. 

Apoi l-am văzut mâăzgălind ceva pe o bucată de hârtie 
şi mi-am dat seama că îmi scria un bilet. La ieşire, când am 
trecut pe lângă banca din faţă, mi-am lăsat buchetul să cadă 
pe jos, iar Frank mi-a strecurat biletul în mână atunci când 
mi-a dat florile înapoi. 

Îmi scrisese doar câteva cuvinte, cerându-mi să mă 
duc la el când îmi va face semn. Desigur, nu m-am îndoit 
nicio clipă că prima mea datorie era faţă de el şi m-am 
hotărât să fac exact ceea ce îmi va spune să fac. 

Când m-am întors, i-am povestit totul cameristei mele, 
care îl cunoscuse pe Frank în California şi care îi fusese 
mereu prietenă. l-am poruncit sa nu spună nimănui nimic, ci 
să-mi împacheteze câteva lucruri şi să-mi pregătească 
paltonul, Ştiu că ar fi trebuit să vorbesc cu lordul St. Simon, 
dar îmi era îngrozitor de greu să fac asta în faţa mamei lui şi 
a tuturor acelor oameni importanţi. 

M-am hotărât să fug şi să explic după aceea. Nu 
stătusem la masă nici zece minute când m-am uitat pe 
fereastră şi l-am văzut pe Frank pe trotuarul de vizavi. Mi-a 
făcut semn şi apoi s-a îndreptat spre parc. M-am furişat 
afară, m-am îmbrăcat şi l-am urmat. O femeie a venit să-mi 
spună ceva despre lordul St. Simon — din puţinul pe care l- 


am auzit, mi s-a părut că şi el avea un mic secret înainte de 
căsătorie —, dar ani reuşit să scap de ea şi curând î-am 
ajuns din urmă pe Frank. Ne-am urcat într-o birjă şi ne-am 
dus la o locuinţă pe care o închiriase în piaţa Gordon, iar 
acolo m-am bucurat de adevărata mea căsătorie după toţi 
acei ani de aşteptare. Frank fusese luat prizonier de apaşi, 
evadase, venise la Frisco, aflase ca îl crezusem mort şi că 
plecasem în Anglia, venise după mine şi mă găsise în cele 
din urmă chiar în dimineaţa în care mă căsătoream a doua 
oară. 

— Am văzut un anunţ în ziar, explică americanul. 
Dădea numele şi biserica, dar nu şi adresa unde locuia 
doamna. 

— Apoi am discutat despre ceea ce ar trebui să facem; 
Frank era de părere că ar trebui să fim sinceri, dar mie îmi 
era aşa de ruşine de tot ce se întâmplase, încât îmi doream 
să dispar şi să nu-i mai văd niciodată pe niciunul dintre ei — 
poate doar să-i trimit câteva rânduri tatălui meu, ca să ştie 
că trăiesc. Imi era îngrozitor să mă gândesc la toţi acei lorzi 
şi la toate acele doamne stând în jurul mesei şi aşteptând să 
mă întorc. Aşa că Frank mi-a luat rochia de mireasă şi 
celelalte lucruri, le-a făcut grămadă şi le-a aruncat într-un 
loc unde să nu fie găsite, ca să nu-mi poată da nimeni de 
urmă. E probabil că ne-am fi dus la Paris mâine dimineaţă, 
dar acest domn cumsecade, domnul Holmes, a venit la noi în 
seara asta — deşi nu-mi imaginez cum ne-a găsit — şi ne-a 
arătat foarte clar şi cu bunătate că eu greşesc, că Frank are 
dreptate şi ca n-ar fi bine să fim atât de secretoşi. Apoi s-a 
oferit să ne dea o şansă să vorbim doar cu lordul St. Simon, 
aşa că am venit imediat la el acasă. Acum ştii totul, Robert. 
Imi pare foarte rău dacă te-am făcut să suferi şi sper că nu 
ai o părere prea proastă despre mine. 

Lordul St. Simon nu-şi schimbase deloc atitudinea 
rigidă, dar ascultase această lungă relatare cu sprâncenele 
încruntate şi cu buzele strânse. 

— Regret, dar nu am obiceiul să-mi discut problemele 
personale în public. 

A 

— Înseamnă că nu vrei să mă ierţi? Nu vrei să ne 
strângem mâinile înainte să plec? 


— O, desigur, dacă asta îţi face plăcere. 

Strânse cu răceală mâna pe care i-o întindea ea. 

— Sperasem că veţi cina prieteneşte împreună cu noi, 
sugeră Holmes. 

— Cred că inii cereţi puţin cam mult, răspunse lordul 
St. Simon. Poate că sunt obligat să fiu de acord cu aceste 
evenimente recente, dar nu pot în niciun caz sa petrec pe 
seama lor. Cu permisiunea dumneavoastră, cred că acum o 
să vă doresc tuturor noapte bună. 

Făcu o plecăciune adâncă adresată tuturor şi ieşi 
semeţ din cameră. 

— Atunci, sper că măcar dumneavoastră îmi veţi face 
onoarea de a-mi ţine companie, zise Sherlock Holmes. 
Pentru mine este întotdeauna o bucurie să întâlnesc un 
american, domnule Moulton, căci sunt unul dintre acei 
oameni care cred că nebunia unui monarh şi gafele unui 
ministru de acum mulţi ani nu-i vor împiedica pe copiii noştri 
să fie cândva cetăţeni ai aceleiaşi ţări, sub un steag care va 
fi jumătate al Marii Britanii şi jumătate al Statelor Unite ale 
Americii. 

— Cazul a fost unul interesant, pentru că 
demonstrează foarte clar cât de simplă poate fi explicaţia 
unei afaceri care pare la prima vedere inexplicabilă, 
remarcă Holmes după ce musafirii noştri plecară. Nimic nu 
poate fi mai firesc decât succesiunea evenimentelor relatate 
de această doamnă şi nimic mai ciudat decât rezultatul 
văzut, de exemplu, de domnul Lestrade de la Scotland Yard. 

— Inseamnă că tu nu te-ai înşelat deloc? 

— Două fapte mi-au fost foarte clare de la bun început, 
unul fiind acela ca doamna fusese de acord cu căsătoria, iar 
celălalt că regretase evenimentul la doar câteva minute de 
la întoarcerea acasă. Era evident că în cursul dimineţii se 
întâmplase ceva care o făcuse să-şi schimbe părerea. Ce 
putea fi acel ceva? Era imposibil să fi vorbit cu cineva când 
ieşise afară din casă, pentru ca fusese însoţită de mire. 
Atunci, văzuse oare pe cineva? Dacă da, trebuie să fi. fost 
cineva din America, pentru că petrecuse mi timp atât de 
scurt în Anglia, încât nu se putea ca o persoană sa ajungă să 
aibă o influenţă atât de puternică asupra ei, încât simpla 
vedere a acestei persoane să o facă să-şi schimbe atât de 


radical planurile. După cum vezi, printr-un proces de 
eliminare, am ajuns deja la ideea că era posibil să fi văzut 
un american. Cine putea fi acest american şi de ce ar avea 
atâta influenţă asupra ei? Ar putea fi un iubit; ar putea fi un 
soţ. Ştiam că îşi petrecuse adolescenţa în locuri sălbatice şi 
în condiţii neobişnuite. Până aici ajunsesem cu deducţia 
înainte să aud relatarea lordului St. Simon. Când acesta ne-a 
povestit despre bărbatul de pe banca din faţă, despre 
schimbarea petrecută în comportamentul miresei, despre o 
şmecherie atât de transparentă de a obţine un bilet ca 
aceea de a scăpa un buchet pe jos, despre discuţia ei cu 
camerista de încredere şi despre aluzia ei foarte 
semnificativă la „şterpelirea unei concesiuni” — care în 
limbajul minerilor înseamnă a lua ceea ce aparţine de drept 
altcuiva—, întreaga situaţie mi-a devenit cât se poate de 
clară. Fugise cu un bărbat, iar bărbatul era fie un iubit, fie 
un soţ cu care se căsătorise anterior — şansele fiind în 
favoarea ultimei alternative. 

— Şi cum Dumnezeu i-ai găsit? 

— Ar fi putut să fie un lucru dificil, dar prietenul nostru 
Lestrade deţinea o informaţie a cărei valoare nici măcar nu 
o cunoştea. Bineînţeles că inițialele erau extrem de 
importante, dar şi mai important era de ştiut faptul că, în 
mai puţin de o săptămână, bărbatul respectiv îşi achitase 
nota la unul din cele mai selecte hoteluri din Londra. 

— Cum ai dedus că era vorba de un hotel select? 

— După preţurile selecte. Opt şilingi pentru un pat şi 
opt penny pentru un pahar de vin de Xeres arătau că hotelul 
era unul dintre cele mai scumpe. Nu sunt multe hoteluri în 
Londra care să aibă astfel de preţuri. In al doilea pe care l- 
am vizitat, situat pe bulevardul Northumberland, am aflat 
din registru că Francis H. Moulton, un american, părăsise 
hotelul doar cu o zi înainte şi, uitându-mă la înregistrări, am 
dat chiar peste ceea ce văzusem pe copia notei de plată. 
Scrisorile urmau să-i fie expediate în piaţa Gordon nr, 226; 
aşa că m-am dus la adresa respectivă şi, fiind destul de 
norocos să găsesc cuplul de îndrăgostiţi acasă, m-am 
aventurat să le dau un sfat părintesc şi să le arăt că ar fi 
mai bine dacă şi-ar clarifica puţin situaţia, atât în faţa 
publicului larg, cât şi în faţa lordului St. Simon în mod 


special. l-am invitat aici ca să se întâlnească cu lordul şi, 
după cum vezi, l-am făcut şi pe acesta să vină la întâlnire. 

— Dar fără niciun rezultat bun, am remarcat eu. 
Purtarea lui n-a fost deloc foarte frumoasă. 

— Ei, Watson, poate că nici tu nu te-ai purta foarte 
frumos dacă, după ce te-ai ostenit să-i faci curte unei femei 
şi să te căsătoreşti cu ea, te-ai trezi că ai rămas într-o clipă 
şi fără soţie, şi fără avere, zise Holmes zâmbind. Cred că 
putem fi îngăduitori faţă de lordul St. Simon şi îi putem 
mulţumi lui Dumnezeu pentru faptul că e probabil ca noi să 
nu fim niciodată în aceeaşi situaţie. Trage-ţi scaunul mai 
aproape şi dă-mi vioara, căci singura problemă pe care o 
mai avem încă de rezolvat este cum să facem să treacă mai 
repede aceste seri lugubre de toamnă. 


Sfârşit 


Aventura coroniţei de beri! 


Holmes, uite un nebun!, am zis eu într-o dimineaţă în 
timp ce stăteam în dreptul ferestrei noastre arcuite şi mă 
uitam afară. Mi se pare destul de trist că rudele lui îl lasă să 
iasă singur pe stradă. 

Prietenul meu se ridică leneş din fotoliu şi stătu cu 
mâinile în buzunarele halatului, privind peste umărul meu. 
Era o dimineaţă luminoasă şi înviorătoare de februarie, iar 
zăpada căzută în ziua precedentă încă mai acoperea 
pământul cu un strat gros, sclipind strălucitor în lumina 
soarelui de iarnă. Pe mijlocul străzii Baker, neaua fusese 
transformată de trafic într-o fâşie maro şi sfărâmicioasă, dar 
de-o parte şi de alta, precum şi pe marginile trotuarelor, era 
la fel de albă ca atunci când căzuse. Pavajul fusese curăţat, 
dar tot era periculos de alunecos, aşa că erau mai puţini 
trecători ca de obicei. Într-adevăr, din direcţia gării 
metropolitane nu venea nimeni, cu excepţia domnului al 
cărui comportament excentric îmi atrăsese atenţia. 

Era un bărbat de vreo cincizeci de ani, înalt, corpolent, 
cu o faţă lată şi puternic brăzdată şi cu o siluetă 
impunătoare. Hainele lui aveau un stil sobru, dar bogat. 
Purta o redingotă neagră, o pălărie strălucitoare, jambiere 
maro elegante şi pantaloni bine croiţi, de culoarea perlei. Cu 
toate astea, mişcările lui contrastau absurd cu demnitatea 
hainelor şi a trăsăturilor lui, căci bărbatul alerga greoi, 
făcând din când în când salturi mici, aşa cum face un om 
obosit care nu e obişnuit să-şi forţeze picioarele. În timp ce 
alerga, dădea din mâini, Îşi legăna capul şi îşi schimonosea 
faţa într-un fel extraordinar. 

— Ce Dumnezeu o fi. păţit?, am întrebat. Se uită la 
numerele caselor. 

— Cred că vine aici, zise Holmes frecându-şi mâinile. 

— Aici? 

— Da; cred că vine să mă consulte din punct de vedere 
profesional. Cred că recunosc simptomele. Ha! Ce ţi-am 
spus eu? 

În timp ce Holmes vorbea, omul se repezi cu răsuflarea 
întretăiată spre uşa noastră şi trase de cordonul clopoţelului 


până când clinchetul acestuia răsună în toată casa. Câteva 
clipe mai târziu era în camera noastră, tot gâfâind, tot 
gesticulând, dar cu o privire atât de îndurerată şi de 
disperată, încât zâmbetele noastre se transformară imediat 
în groază şi milă. Pentru o vreme, nu reuşi să scoată niciun 
cuvânt, dar se legănă şi îşi smulse părul ca un om care a 
ajuns până în pragul nebuniei. Apoi, sărind brusc în picioare, 
se lovi cu capul de perete atât de tare, încât ne repezirăm 
amândoi la el şi îl traserăm în mijlocul camerei. Sherlock 
Holmes îl împinse într-un fotoliu şi, aşezându-se lângă el, îi 
bătu pe mână şi îi vorbi pe tonul calm şi liniştitor pe care 
ştia atât de bine cum să îl folosească. 

— Aţi venit să-mi spuneţi povestea dumneavoastră, 
nu-i aşa?, zise el. Graba v-a obosit. Vă rog, aşteptaţi până 
când vă veţi reveni şi atunci voi fi. extrem de bucuros să 
investighez mica problemă pe care mi-o veţi aduce la 
cunoştinţă. 

Omul gâfâi vreo câteva minute, luptându-se cu agitația 
lui. Apoi îşi şterse fruntea cu batista, îşi strânse buzele şi îşi 
întoarse faţa. spre noi. 

— Fără îndoială că mă credeţi nebun, zise el. 

— Îmi dau seama că aveţi un mare necaz, răspunse 
Sherlock Holmes. 

— Şi încă cum! Un necaz care e destul cât să mă 
înnebunească, atât este de neaşteptat şi de îngrozitor. Aş fi 
putut îndura dizgraţia publică, deşi sunt un om al cărui 
caracter e fără pată. Durerea personală face de asemenea 
parte din viaţa fiecărui om; dar ca ambele să vină la un loc 
şi sub o formă atât de înspăimântătoare, asta a fost de- 
ajuns să mă zguduie până în adâncul sufletului. In plus, nu e 
vorba numai de mine. Cea mai nobilă persoană din ţară ar 
putea suferi dacă nu se găseşte o cale de ieşire din această 
afacere oribilă. 

— Domnule, vă rog să vă calmaţi şi să-mi spuneţi clar 
cine sunteţi şi ce vi s-a întâmplat, zise Holmes. 

— Numele meu vă este probabil cunoscut, răspunse 
musafirul nostru. Sunt Alexander Holder de la societatea 
bancară „Holder & Stevenson“ din strada Threadneedle. 

Numele ne era intr-adevăr foarte cunoscut, întrucât 
aparţinea asociatului principal al celui de-al doilea mare 


concern bancar particular din Londra. Ce întâmplare îl 
putuse aduce pe unul dintre cei mai importanţi cetăţeni ai 
Londrei în această stare extrem de jalnică? Am aşteptat plini 
de curiozitate până când, făcând un nou efort, omul începu 
să-şi spună povestea. 

— Ştiu că timpul e preţios, zise el. De aceea m-am 
grăbit să vin aici atunci când inspectorul de poliţie mi-a 
sugerat că ar trebui să vă cer ajutorul. Am ajuns în strada 
Baker cu metroul şi de acolo am luat-o pe jos, pentru că 
birjele merg foarte încet prin zăpada asta. De aceea aveam 
respiraţia tăiată, căci sunt un om care nu face prea multe 
plimbări. Acum mă simt mai bine şi vă voi prezenta faptele 
cât de concis şi cât de clar voi putea. 

Este desigur un lucru bine cunoscut că, într-o societate 
bancară de succes, multe depind atât de capacitatea 
noastră de a găsi investiţii pentru fondurile societăţii, cât şi 
de sporirea legăturilor noastre şi a numărului de depunători. 
Unul din cele mai profitabile mijloace de a debursa bani este 
sub forma împrumuturilor, unde garanţia este mai presus de 
orice bănuială. Am făcut multe astfel de afaceri în ultimii ani 
şi există multe familii nobile cărora le-am împrumutat sume 
mari de bani în schimbul garanţiei tablourilor lor, a 
colecţiilor de cărţi sau a tacâmurilor din aur sau din argint. 

leri-dimineaţă, stăteam la biroul meu de la societatea 
bancară când unul dintre funcţionari mi-a adus o carte de 
vizită. Am tresărit când am văzut numele, pentru că nu era 
altul decât unul din cele mai nobile şi mai importante nume 
din Anglia — poate chiar ar fi mai bine ca nici 
dumneavoastră să nu vă spun mai mult decât ca era un 
nume care e cunoscut în toată lumea. Am fost copleşit de 
onoarea care mi se făcea şi am încercat să-i spun acest 
lucru atunci când a intrat, dai' el a trecut direct la afaceri, 
cu aerul unui om care doreşte să îndeplinească cât mai 
repede o sarcină dezagreabila. „Domnule Holder, am fost 
informat că aveţi obiceiul de a împrumuta bani“, a zis el, 
„Societatea face asta atunci când garanţia este bună“, am 
răspuns eu. „Este esenţial pentru mine să am cincizeci de 
mii de lire imediat — a zis el. Aş putea bineînţeles să 
împrumut de zece ori de la prietenii mei o sumă atât de 
banală, dar prefer sa fie o chestiune de afaceri şi să mă 


ocup chiar eu de ea. Înţelegeţi desigur ca în situaţia mea nu 
e înţelept să-ţi faci obligaţii.” „Aş putea să ştiu pentru cât 
timp vă trebuie această sumă?“, am întrebat eu. „Lunea 
viitoare voi primi o sumă mare de bani şi atunci vă voi 
înapoia cu siguranţă împrumutul, plus dobânda pe care o 
consideraţi potrivită. Dar este esenţial pentru mine ca banii 
să-mi fie daţi imediat.” „Aş fi bucuros să vi-i dau fără prea 
multe discuţii din fondul meu personal dacă suma n-ar fi mai 
mare decât îmi pot permite eu — am zis. Pe de altă parte, 
dacă vă voi da împrumutul în numele societăţii, atunci 
trebuie să fiu corect faţă de partenerul meu şi să insist, 
chiar şi în cazul dumneavoastră, să fie luate toate măsurile 
practice de precauţie.“ „Aş prefera aşa — a zis el luând de 
lângă scaunul lui o cutie pătrată din marochin negru. Fără 
îndoială că aţi auzit de coroniţa de beril?“ „E unul din cele 
mai preţioase bunuri publice ale imperiului” — am zis eu. 
„Exact.” A deschis cutia şi înăuntru, aşezată pe catifeaua 
moale de culoarea sângelui, se afla minunata bijuterie 
despre care vorbise. „Sunt treizeci şi nouă de pietre enorme 
de berii, iar preţul ornamentelor din aur este incalculabil — 
a zis el. Cea mai mică estimare ar situa valoarea coroniţei la 
dublul sumei pe care v-am cerut-o. Sunt gata să v-o las ca 
garanţie.” 

Am luat preţioasa cutie în mână şi m-am uitat oarecum 
zăpăcit de la ea la ilustrul meu client. „Vă îndoiţi de 
valoarea ei?“, a întrebat el. „Deloc. Mă întreb doar...“ „Dacă 
se cuvine să o las ca garanţie. Puteţi fi liniştit în privinţa 
asta. Nici nu mi-ar trece prin cap să fac aşa ceva dacă n-aş 
fi absolut sigur că o voi putea lua înapoi peste patru zile. 
Este pur şi simplu o chestiune de formalitate. Garanţia e 
suficientă?” „Mai mult decât atât.” „Domnule Holder, 
înţelegeţi ca vă dau dovada încrederii depline pe care o am 
în dumneavoastră, încredere bazată pe ceea ce am auzit 
despre dumneavoastră. Sunt sigur nu numai că veţi fi 
discret şi că vă veţi abţine să vorbiţi despre această 
chestiune, dar şi că, mai presus de toate, veţi avea cea mai 
mare grijă de această coroniţă, pentru că nu mai e nevoie să 
vă spun ce scandal monstruos ar ieşi dacă ar fi să păţească 
ceva. Orice stricăciune ar fi aproape ia fel de gravă ca 
pierderea ei definitivă, căci nu există nicăieri în lume pietre 


de berii ca acestea şi ar fi imposibil de înlocuit. Dar v-o las 
cu toată încrederea şi voi veni în persoana luni dimineaţă ca 
să o iau înapoi.” 

Văzând că clientul meu era nerăbdător să plece, n-am 
mai spus nimic, ci mi-am chemat casierul şi i-am poruncit 
să-i dea cincizeci de bancnote de o mie de lire. Totuşi, când 
am fost din nou singur cu preţioasa cutie în faţa mea, nu m- 
am putut abţine să nu mă gândesc cu o oarecare presimţire 
la responsabilitatea imensă pe care mi-o asumasem. Mu 
putea exista nicio îndoială că, întrucât coroniţa era un bun 
naţional, ar fi rezultat un scandal oribil dacă i s-ar fi 
întâmplat vreo nenorocire. Regretam deja că fusesem de 
acord să am grijă de ea. Cu toate astea, era prea târziu să 
mai schimb ceva, aşa că am încuiat-o în seiful meu privat şi 
mi-am văzut de treabă. 

La căderea serii, m-am gândit că ar fi o imprudenţă să 
las un lucru atât de preţios la birou. Mai fuseseră forţate 
seifurile bancherilor până acum; al meu de ce l-ar fi? In ce 
situaţie îngrozitoare m-aş afla în cazul ăsta! Prin urmare, m- 
am hotărât ca pe parcursul următoarelor zile să car cutia 
după mine, astfel încât sa-mi fie întotdeauna la îndemână. 
In acest scop, am chemat o birjă şi m-am dus acasă în 
Streatham, luând şi bijuteria cu mine. N-am respirat uşurat 
decât după ce am urcat la etaj şi am încuiat cutia în biroul 
din salonul meu de vestimentaţie. 

Şi acum să vă spun câte ceva despre casa mea, 
domnule Holmes, pentru că vreau să înţelegeţi pe deplin 
situaţia. Servitorul şi feciorul meu dorm în afara casei şi pot 
fi lăsaţi cu totul deoparte. Am trei servitoare, care sunt în 
slujba mea de mai mulţi ani şi care sunt dincolo de orice 
bănuială. O altă servitoare, Lucy Parr, care e cameristă, e în 
slujba mea doar de câteva luni. Dar are recomandări 
excelente şi am fost întotdeauna mulţumit de ea. Este o fata 
foarte drăguță şi a atras admiratori care au venit din când în 
când în casă. Asta e singurul dezavantaj în ceea ce o 
priveşte, dar cred că e o fată extrem de bună în toate 
privinţele. 

Cam atât despre servitori. Familia mea este atât de 
mică, încât nu-mi va lua mult să vă vorbesc despre ea. Sunt 
văduv şi am un singur fiu, Arthur, care s-a dovedit a fi o 


dezamăgire pentru mine, domnule Holmes — o dezamăgire 
profundă. Nu am nicio îndoială că doar eu sunt de vină. 
Oamenii mi-au spus ca l-am răsfăţat prea mult. Probabil că 
aşa este. Când draga mea soţie a murit, am avut 
sentimentul că, în afară de el, nu mai aveam pe cine iubi. 
Nu suportam să văd că-i dispare zâmbetul de pe faţă nici 
măcar pentru o clipă. Nu i-am refuzat niciodată nimic. Poate 
că ar fi fost mai bine pentru amândoi dacă aş fi fost mai 
sever» dar intenţiile mele erau dintre cele mai bune. 

Voiam, fireşte, ca el să fie succesorul meu în afaceri, 
dar nu avea stofă pentru asta. Era nesăbuit, încăpățânat şi, 
la drept vorbind, nu aveam încredere să-i dau pe mână 
sume mari de bani. Când era tânăr, a intrat într-un club 
aristocratic şi acolo, având maniere încântătoare, a devenit 
curând confidentul unui număr de oameni groşi la pungă şi 
cu obiceiuri costisitoare. A învăţat să joace cărţi foarte mult 
şi să risipească bani la cursele de cai, până când a fost 
nevoit să vină de nenumărate ori la mine să mă implore să-i 
dau un avans la alocaţia lui ca să-şi poată plăti datoriile de 
onoare. A încercat de mai multe ori să iasă din cercul 
periculos pe care îl frecventa, dar de fiecare dată influenţa 
prietenului său, Sir George Burnwell, era suficientă ca să-l 
tragă iar înapoi. 

Intr-adevăr, nu mă miră că un om ca Sir George 
Burnwell a ajuns să aibă influenţă asupra lui, căci a venit 
deseori la noi acasă şi chiar eu am descoperit că rezistam cu 
greu manierelor lui fascinante. E mai în vârstă decât Arthur 
şi e un om de lume în toată regula, unul care a călătorit 
pretutindeni şi a văzut tot ce era de văzut, un partener de 
conversaţie strălucit şi un bărbat extrem de atrăgător. 
Totuşi, când mă gândesc la el cu sânge rece, departe de 
prezenţa lui sclipitoare, sunt convins că e o persoană în care 
nu ar trebui să ai niciun pic de încredere, iar de acest lucru 
mi-am dat seama din felul lui cinic de a vorbi şi din privirea 
pe care i-am surprins-o. Aşa cred eu şi aşa crede şi micuța 
mea Mary, care are capacitatea de a intui caracterul 
oamenilor. 

Doar despre ea mi-a mai rămas să vă vorbesc. Mary e 
nepoata mea; dar am adoptat-o când a murit fratele meu şi 
a lăsat-o singură pe lume şi de atunci am privit-o ca pe 


propria fiică. E ca o rază de soare în casa mea — 
încântătoare, afectuoasă, frumoasă, o gospodină minunată 
şi totuşi la fel de tandră, modestă şi blândă cât poate fi o 
femeie. Este mâna mea dreaptă. Nu ştiu ce m-aş face fără 
ea. Doar într-o singură privinţă mi-a nesocotit dorinţele. Fiul 
meu a cerut-o în căsătorie de două ori, căci o iubeşte cu 
devotament, dar ea l-a refuzat de fiecare dată. Dacă cineva 
ar fi putut să-l aducă pe drumul cel bun, cred că ea ar fi fost 
aceea, iar această căsătorie i-ar fi putut schimba întreaga 
viaţa; dar acum, din păcate, este prea târziu — mult prea 
târziu! Ei bine, domnule Holmes, acum îi cunoaşteţi pe 
oamenii care locuiesc sub acoperişul meu; îmi voi continua 
aşadar nefericita relatare. 

In seara aceea, după cină, în timp ce serveam cafeaua 
în salon, le-am povestit lui Arthur şi lui Mary despre 
experienţa mea şi despre preţioasa comoară pe care o 
aveam în casă, omiţând doar numele clientului meu. Sunt 
sigur că Lucy Parr, care adusese cafeaua, ieşise din cameră; 
dar nu pot sa jur că uşa era închisă. Mary şi Arthur au fost 
foarte interesaţi şi au vrut să vadă faimoasa coroniţă, dar eu 
m-am gândit că ar fi mai bine să nu le-o arăt. „Unde ai pus- 
0?“, a întrebat Arthur. 

„În biroul meu.“ „Ei bine, sper din tot sunetul că n-o să 
fim jefuiţi la noapte“ — a zis el. „Sertarul e încuiat”, am 
răspuns eu. „Orice cheie veche se potriveşte la încuietoarea 
aia. Când eram tânăr, am descuiat chiar eu biroul cu cheia 
de la dulapul din magazia de lemne.“ 

Avea de multe ori obiceiul să vorbească aiurea, aşa că 
nu am dat prea multa atenţie cuvintelor lui. Dar în seara 
aceea a venit după mine în cameră, cu o expresie foarte 
serioasă întipărită pe faţă. „Uite ce e, tata — a zis el cu ochii 
în pământ. Poţi să-mi împrumuţi două sute de lire?“ „Nu, nu 
pot! — am răspuns eu cu asprime. Am fost mult prea 
generos cu tine în privinţa banilor.” „Ai fost foarte bun, dar 
trebuie să am banii ăştia, altfel n-o să-mi mai pot arăta 
niciodată faţa în club“ — a zis el. „Foarte bine!“ — am 
strigat eu. „Da, dar n-ai vrea să părăsesc clubul ca un om 
dezonorat — a zis el. N-aş putea suporta dizgraţia. Trebuie 
să fac cumva rost de bani şi, dacă tu nu vrei să mi-i dai, 
atunci o să recurg la alte mijloace.” Eram foarte furios, 


pentru că asta era a treia oară când îmi cerea bani în 
aceeaşi lună. „N-o să vezi niciun băânuţ de la mine!“ — am 
strigat eu, la care el a făcut o plecăciune şi a ieşit din 
cameră fără să mai scoată niciun cuvânt. 

După plecarea lui, am descuiat biroul, m-am asigurat 
că bijuteria era în siguranţă şi l-am încuiat din nou. Apoi am 
început să mă plimb prin casă, să văd dacă totul era în 
ordine — o sarcina pe care o lăsam de obicei în seama lui 
Mary. Dar în seara aceea m-am gândit că ar fi mai bine săo 
îndeplinesc chiar eu. Când am coborât scările, am văzut-o 
pe Mary la fereastra din hol, pe care a închis-o şi a zăvorât-o 
atunci când m-am apropiat. „Spune-mi, tata, i-ai dat voie lui 
Lucy să iasă afară în seara asta?“ — a zis ea părând puţin 
tulburată. „Bineînţeles că nu.” „Tocmai a intrat în casă pe 
uşa din spate. Nu am nicio îndoială că a ieşit doar până la 
poartă să vorbească cu cineva, dar nu cred că e un lucru 
prudent şi ar trebui interzis.” „Trebuie să discuţi cu ea 
mâine dimineaţă sau, dacă preferi, o să o fac eu. Eşti sigură 
că totul e încuiat?“ „Foarte sigură, tată.“ „Atunci, noapte 
bună.“ 

Am sărutat-o şi am urcat din nou în dormitorul meu, 
unde am adormit curând. Domnule Holmes, încerc să vă 
spun tot ceea ce ar putea avea legătură cu cazul, dar vă rog 
să mă întrebaţi dacă nu înţelegeţi ceva. 

— Dimpotrivă, relatarea dumneavoastră este deosebit 
de clară. 

— Acum ajung la o parte a povestirii mele în care 
vreau să fiu deosebit de clar. Nu am somnul foarte greu şi 
fără îndoială că neliniştea pe care o simţeam mă făcea să 
dorm şi mai uşor ca de obicei. Prin urmare, în jur de ora 
două noaptea, am fost trezit de un zgomot care venea din 
casa. Până să mă trezesc complet, zgomotul încetase deja, 
dar îmi lăsase impresia că o fereastră fusese închisă încet 
undeva. Am stat culcat, ciulindu-mi urechile. Deodată, spre 
groaza mea, am auzit clar zgomotul unor paşi în camera 
alăturată. M-am dat uşor jos din pat şi, tremurând de frică, 
am aruncat o privire în salonul meu de vestimentaţie. 
„Arthur! — am strigat eu. Ticălosule! Hoţule! Cum 
îndrăzneşti să pui mâna pe coroniţa aia?“ Lampa rămăsese 
aprinsă, aşa cum o lăsasem eu, şi lângă ea stătea nefericitul 


meu fiu, îmbrăcat doar în cămaşă şi în pantaloni, ţinând în 
mână coroniţa. Părea că trage de ea sau că o îndoaie cu 
toată puterea. La strigătul meu, a scăpat-o pe jos şi s-a 
făcut palid ca un mort. Am ridicat-o şi am examinat-o. 
Lipsea unul din ornamentele de aur care avea încrustat în el 
trei dintre pietrele de berii. „Ticălosule! — am strigat eu plin 
de furie. Ai distrus-o! M-ai dezonorat pentru totdeauna! 
Unde sunt bijuteriile pe care le-ai furat? „Furat?”, a exclamat 
el. „Da, hoţule!“ — am urlat eu apucându-l de umăr şi 
zgâlţâindu-l. „Nu lipseşte niciuna. E imposibil să lipsească 
vreuna”, a zis el. „Lipsesc trei. Şi tu ştii unde sunt. Trebuie 
să te fac şi mincinos în afară de hoţ? Crezi că nu te-am 
văzut când încercai să mai smulgi o bucată?!' „M-ai insultat 
destul — a zis el. Nu mai suport. Nu voi mai spune niciun 
cuvânt despre afacerea asta, din moment ce ai ales să mă 
jigneşti. O să plec din casa ta mâine dimineaţă şi o să-mi 
croiesc singur drum în viaţă.“ „O să pleci de aici însoţit de 
poliţişti! — am strigat eu pe jumătate nebun de durere şi de 
furie. O sa cercetez problema până la capăt.” „N-o sa afli 
nimic de la mine — a zis el cu o mânie de care nu-l credeam 
în stare. Dacă vrei să chemi poliţia, atunci lasă-i pe poliţişti 
să vadă ce pot să afle.“ 

Deja acum se sculase toată casa, căci, furios cum 
eram, ridicasem vocea. Mary a fost prima care s-a repezit în 
camera mea şi, la vederea coroniţei şi a feţei lui Arthur, şi-a 
dat seama ce s-a întâmplat şi, scoțând un strigăt, a căzut 
leşinată pe jos. Am trimis o servitoare să-i cheme pe 
poliţişti, cărora le-am încredinţat imediat investigația. Când 
inspectorul şi un poliţist au intrat în casă, Arthur, care 
stătuse ţâfnos cu braţele încrucişate, m-a întrebat dacă 
aveam intenţia să îl acuz de furt. l-am răspuns că problema 
încetase să mai fie particulară şi că devenise una publica, 
din moment ce coroniţa distrusă era proprietate naţională. 
Eram hotărât să las totul în seama legii. „Cel puţin, nu-i lăsa 
să mă aresteze imediat — a zis el. Ar fi atât în avantajul tău, 
cât şi în al meu dacă aş putea ieşi din casă pentru cinci 
minute.” „Ca să scapi sau poate ca sa ascunzi ceea ce ai 
furat?”, am zis eu. Apoi, dându-mi seama de situaţia 
îngrozitoare în care mă aflam, l-am implorat să ţină minte că 
nu era numai onoarea mea la mijloc, ci şi cea a unui om cu 


mult mai important ca mine şi că ameninţa să provoace un 
scandal care va zgudui poporul. Ar putea să evite toate 
astea dacă mi-ar spune ce făcuse cu acele trei bijuterii care 
lipseau. „Ar fi mai bine sa recunoşti — am zis eu. Ai fost 
prins asupra faptului şi nicio mărturisire nu te va putea face 
mai vinovat şi mai ticălos decât eşti deja. Dar dacă vei face 
ce-ţi va sta în putere ca să-ţi repari greşeala şi ne vei spune 
unde sunt pietrele de berii, totul va fi iertat şi dat uitării.” 
„Păstrează-ţi iertarea pentru cei care ţi-o cer” — a răspuns 
el întorcându-mi spatele cu un zâmbet batjocoritor pe buze. 

Mi-am dat seama că era prea încăpățânat pentru ca 
vreun cuvânt de-al meu să aibă efect asupra lui. 

Nu exista decât o singură cale. L-am chemat pe 
inspector şi l-am pus să-l aresteze. 

Arthur a fost percheziţionat imediat şi au fost 
percheziţionate atât camera lui, cât şi fiecare porţiune din 
casă unde ar fi putut ascunde nestematele; dar nu s-a găsit 
nici urmă de ele şi nici nenorocitul de băiat nu a spus nimic, 
în ciuda tuturor amenințărilor şi a încercărilor noastre de a-l 
convinge. Azi-dimineaţă a fost dus într-o celulă, iar eu, după 
ce m-am supus tuturor formalităţilor poliţiei, m-am grăbit să 
vin la dumneavoastră ca să vă implor să vă folosiţi abilităţile 
pentru a-i da de capăt acestei poveşti. Poliţia a mărturisit 
deschis că în momentul de faţă nu înţelege nimic din 
chestiunea asta. Puteţi cere orice sumă credeţi că e 
necesară. Am oferit deja o recompensă de o mie de lire. 
Dumnezeule! Ce să fac? Mi-am pierdut onoarea, 
nestematele şi fiul într-o singură noapte. O! Ce să fac? 

Domnul Holder se luă cu mâinile de cap şi începu să se 
legene încoace şi-ncolo, scoțând un sunet monoton, ca un 
copil a cărui suferinţă nu mai poate fi exprimata în cuvinte. 

Sherlock Holmes rămase tăcut pentru câteva minute, 
cu sprâncenele încruntate şi cu ochii fixaţi asupra focului. 

— Primiţi mulţi musafiri?, întrebă el. 

— Niciunul, cu excepţia partenerului meu şi a familiei 
sale şi a câte unui prieten de-al lui Arthur. Sir George 
Burnwell a venit de mai multe ori în ultima vreme. In rest, 
nimeni altcineva. 

— leşiţi des în societate? 

— Arthur iese. Eu şi Mary stăm acasă. Societatea nu-i 


place niciunuia dintre noi. 

— E un lucru neobişnuit pentru o fată tânără. 

— E o fire retrasă. În plus, nu e chiar atât de tânără. 
Are douăzeci şi patru de ani. 

— Din câte mi-aţi spus, se pare că problema asta a 
fost un şoc şi pentru ea. 

— Teribil! E chiar mai afectată decât mine. 

— Nici dumneavoastră şi nici ea nu aveţi vreo îndoială 
cu privire la vinovăția fiului dumneavoastră? 

— Cum putem avea îndoieli din moment ce l-am văzut 
cu ochii mei ţinând coroniţa în mână? 

— Nu consider că asta e o dovadă concludentă. Restul 
coroniţei era stricat în vreun fel? 

— Da, era strâmb. 

— Atunci, nu credeţi că poate fiul dumneavoastră 
încerca să îl îndrepte? 

— Dumnezeu să vă binecuvânteze! Faceţi tot ce puteţi 
pentru el şi pentru mine. Dar e o sarcină prea grea. In 
primul rând, ce căuta acolo? Dacă avea un scop nevinovat, 
de ce n-a zis aşa? 

— Exact. Şi dacă era vinovat, de ce n-a inventat o 
minciună? Mie mi se pare că tăcerea lui e o sabie cu două 
tăişuri. Cazul are mai multe elemente ciudate. Ce-au zis 
poliţiştii despre zgomotul care v-a trezit din somn? 

— Au considerat că ar fi putut să fie provocat de faptul 
că Arthur a închis uşa de la dormitorul lui. 

— Ce tipic pentru ei! De parcă un om care vrea să 
comită un delict şi-ar trânti uşa ca să scoale o casă 
întreagă! Atunci, despre dispariţia nestematelor ce-au zis? 

—încă mai bat în duşumea şi mai răscolesc mobila 
sperând să le găsească. 

— S-au gândit să le caute şi în afara casei? 

— Da, au dat dovadă de o energie extraordinară. Deja 
au examinat minuţios întreaga grădină. 

— Dragul meu domn, nu vi se pare acum evident ca 
aceasta chestiune e mai obscură decât aţi fost 
dumneavoastră şi poliţiştii tentaţi la început să credeţi? 
Dumneavoastră vi s-a părut un caz simplu; mie mi se pare 
unul peste măsură de complex. Gândiţi-vă puţin la teoria 
dumneavoastră. Bănuiţi că fiul dumneavoastră s-a dat jos 


din pat, a riscat enorm ducându-se în salonul 
dumneavoastră de vestimentaţie, a deschis biroul, a luat 
coroniţa, a rupt o bucăţică din ea folosind forţa, s-a dus într- 
un alt loc, a ascuns trei din cele treizeci şi nouă de 
nestemate atât de bine, încât nimeni nu le poate găsi şi apoi 
s-a întors cu celelalte treizeci şi şase în camera în care s-a 
expus la cel mai mare pericol de a fi descoperit. Eu vă 
întreb; poate sta o astfel de teorie în picioare? 

— Dar ce altă teorie există?, strigă bancherul făcând 
un gest de disperare. Dacă motivele lui au fost nevinovate, 
atunci de ce nu le explică? 

— Asta e sarcina noastră să aflăm, răspunse Holmes. 
Şi acum, domnule Holder, vom porni împreună spre 
Streatham şi vom petrece o oră cercetând mai îndeaproape 
detaliile. 

Prietenul meu insistă să-i însoțesc şi eu în expediţia 
lor, lucru pe care eram destul de nerăbdător să-l fac, 
întrucât povestea pe care o ascultasem îmi stârnise 
curiozitatea dar şi mila. 

Mărturisesc că vina fiului bancherului mi se părea şi 
mie la fel de evidentă ca şi nefericitului tată, dar aveam 
atâta încredere în judecata lui Holmes, încât am simţit că 
există o speranţa atât timp cât el nu era mulţumit cu 
explicaţia acceptată de ceilalţi. Abia dacă a scos un cuvânt 
tot drumul spre suburbia sudică, stând cu bărbia în piept şi 
cu pălăria trasă pe ochi, adâncit în gânduri. Clientul nostru 
părea că îşi revenise în faţa razei de speranţă care îi fusese 
dată şi începu chiar să discute dezordonat cu mine despre 
afacerile lui. După ce făcurăm o scurtă călătorie cu trenul şi 
merserăm puţin pe jos, ajunserăm în Fairbank, modesta 
reşedinţă a marelui specialist în finanţe. 

Fairbank era o casă pătrată de mărime potrivită, 
făcută din cărămidă albă şi situată puţin mai departe de 
drum. Un loc dublu pentru trăsuri, cu o peluză acoperită de 
zăpadă, se întindea în faţa ei până la două porţi mari de fier 
care blocau intrarea. Pe partea dreaptă era un crâng din 
care se ajungea la o poteca îngustă aflată între două garduri 
vii bine îngrijite, care se întindeau de la drum până la uşa de 
la bucătărie, formând intrarea furnizorilor. Pe partea stângă 
era o uliţă care ducea la grajduri şi care nu făcea parte din 


proprietatea bancherului, fiind un drum public, deşi puţin 
folosit. Holmes ne lăsă să aşteptăm la uşă şi începu să se 
plimbe încet în jurul casei, pe peluză, pe poteca furnizorilor 
şi prin gradina din spate, ajungând până la uliţa care ducea 
la grajduri. Îi lua atât de mult timp, încât eu şi domnul 
Holder ne duserăm în sufragerie şi aşteptarăm lângă foc să 
se întoarcă. Stăteam acolo în tăcere, când uşa se deschise şi 
înăuntru intră o doamnă. Era de statură mijlocie, suplă, 
brunetă şi cu ochii negri, care păreau şi mai negri în 
contrast cu paloarea absolută a pielii ei. Nu cred să mai fi 
văzut vreodată o astfel de paloare pe faţa unei femei. 
Buzele ei erau de asemenea albe, dar ochii îi erau roşii de 
plâns. Când intră fără zgomot în cameră, durerea ei mă 
impresionă mai tare decât mă impresionase cea a 
bancherului şi acesta era un lucru cu atât mai izbitor cu cât 
era evident că femeia avea un caracter puternic şi o 
capacitate imensă de stăpânire de sine. Fără să ţină seama 
de prezenţa mea, se duse direct la unchiul ei şi îl mângâie 
cu blândeţe pe cap. 

— Ai dat ordine ca Arthur să fie eliberat, nu-i aşa, 
tată?, întrebă ea. 

—- Nu, nu, fata mea, problema trebuie cercetată până 
la capăt. 

— Dar sunt atât de sigură că e nevinovat! Ştii cum e 
cu instinctele unei femei. Ştiu că nu a făcut nimic rău şi că 
vei regreta că te-ai purtat atât de aspru. 

— Dacă e nevinovat, atunci de ce tace? 

— Cine ştie? Poate pentru ca este furios că l-ai putut 
bănui pe el. 

— Cum sa nu-l bănuiesc, când l-am văzut ţinând 
coroniţa în mana: 

— O, dar o luase doar ca să se uite la ea. Te rog, 
crede-mă pe cuvânt că e nevinovat! Lasă totul baltă şi nu 
mai spune nimic! E atât de îngrozitor când mă gândesc ca 
dragul nostru Arthur e în închisoare! 

— Până când nu vor fi găsite nestematele, n-o s-o las 
niciodată baltă — niciodată, Mary! Eşti orbită de afecțiunea 
ta pentru Arthur şi nu vezi oribilele consecinţe pe care 
trebuie să le suport eu, întrucât nu voi muşamaliza 
nicidecum afacerea, am adus un domn de la Londra ca să o 


investigheze mai în amănunţime. 

— Acesta este cumva domnul?, întrebă ea întorcându- 
se spre mine. 

— Nu, e vorba de prietenul lui. A vrut să îl lăsăm 
singur. Acum e pe aleea care duce la grajduri. 

Tânăra îşi ridică mirată sprâncenele negre. 

— Pe aleea care duce la grajduri? Ce speră să 
găsească acolo? Ah! Bănuiesc că acesta e domnul în 
chestiune. Domnule, sper că veţi reuşi să dovediţi ceea ce 
eu sunt sigură ca e adevărul, şi anume că vărul meu Arthur 
nu e vinovat de acest delict. 

— Vă împărtăşesc în întregime părerea şi sper la fel ca 
şi dumneavoastră că vom putea dovedi acest lucru, 
răspunse Holmes întorcându-se la uşă ca să-şi scuture 
zăpada de pe pantofi. Cred că am onoarea de a mă adresa 
domnişoarei Mary Holder, îmi permiteţi să vă pun câteva 
întrebări? 

— Chiar vă rog, domnule. Dacă pot să ajut la lămurirea 
acestei afaceri oribile... 

— Nu aţi auzit nimic noaptea trecută? 

— N-am auzit nimic, decât atunci când unchiul meu 
aici de faţă a început să vorbească cu voce tare. L-am auzit 
şi m-am dus la el. 

— Dumneavoastră aţi închis aseară ferestrele şi uşile. 
Aţi zăvorât toate ferestrele? 

— Da. 

— Le-aţi găsit zăvorâte azi-dimineaţă? 

— Da. 

— Aveţi o servitoare care are un iubit? Cred că i-aţi 
spus noaptea trecută unchiului dumneavoastră că aceasta 
ieşise afară ca să-l vadă, nu-i aşa? 

— Da; ea era fata care a servit cafeaua în salon şi care 
ar fi putut să audă remarca unchiului meu referitoare la 
coroniţă. 

— Inţeleg. Sugeraţi că ar fi putut sa iasă afară ca să-i 
spună iubitului ei şi că se poate ca ei doi să fi plănuit jaful? 

— Dar la ce bun toate teoriile astea vagi când eu v-am 
spus că l-am văzut pe Arthur cu coroniţa în mână?, strigă 
bancherul iritat, 

— Aşteptaţi puţin, domnule Holder. Trebuie să revenim 


la subiectul ăsta. În legătură cu fata asta, domnişoară 
Holder. Bănuiesc că aţi văzut-o întorcându-se în casă pe uşa 
de la bucătărie, nu-i aşa? 

— Da; când m-am dus să verific dacă uşa era încuiată, 
am văzut-o furişându-se înăuntru. L-am văzut şi pe bărbat; 
stătea în întuneric. 

— ÎI cunoaşteţi? 

— O, da! Este zarzavagiul care ne aduce legumele. Il 
cheamă Francis Prosper. 

— Stătea la stânga uşii — adică, mai departe pe 
potecă decât e necesar ca să ajungi la uşă?, zise Holmes. 

— Da, aşa este. 

— Şi are cumva un picior de lemn? - 

Un sentiment înrudit cu frica apăru deodată în ochii 
negri şi expresivi ai tinerei. 

— Sunteţi ca un magician, zise ea. De unde ştiţi asta? 

Fata zâmbi, dar pe faţa slabă şi nerăbdătoare a lui 
Holmes nu se oglindi niciun zâmbet. 

— Acum aş vrea sa urc la etaj, zise el. Probabil că o să 
doresc să mai vad încă o dată exteriorul casei. Poate că ar fi 
mai bine sa arunc o privire ferestrelor de la parter înainte de 
a urca. 

Merse repede de la una la alta, oprindu-se doar în 
dreptul ferestrei mari dinspre aleea care ducea la grajduri. 
Pe aceasta o deschise şi examină foarte atent pervazul cu 
lupa lui puternică. 

— Acum vom urca la etaj, zise el în cele din urmă. 

Salonul de vestimentaţie al bancherului era o încăpere 
mică, simplu mobilată, cu un covor gri, un birou mare şi o 
oglindă lungă. Holmes se duse mai întâi la birou şi se uită 
bine la încuietoare. 

— Cu ce cheie a fost descuiat sertarul?, întrebă el. 

— Cu cea despre care a vorbit fiul meu — cea de la 
dulapul din magazia de lemne. 

— O aveţi aici? 

— E pe masa de toaletă. 

Sherlock Holmes luă cheia şi descuie biroul. 

— E o încuietoare silenţioasă, zise el. Nu e de mirare 
că nu v-a trezit. Bănuiesc că această cutie conţine coroniţa. 
Trebuie să ne uităm la ea. 


Deschise cutia, luă diadema şi o puse pe masă. 

Era un specimen magnific de măiestrie a bijutierului, 
iar cele treizeci şi şase de pietre erau cele mai frumoase pe 
care le văzusem vreodată. Unul din capetele coroniţei era 
rupt, acolo de unde fusese smuls ornamentul cu trei 
nestemate încrustate în el. 

— Acum, domnule Holder, iată capătul care 
corespunde celui care a fost pierdut într-un mod atât de 
nefericit. Vă rog să îl rupeţi. 

Bancherul se dădu înapoi îngrozit. 

— Nici nu mi-ar trece prin cap să încerc, zise el. 

— Atunci, o să îl rup eu. 

Holmes se încordă deodată din toate puterile, dar fără 
rezultat. 

— Simt că cedează puţin, zise el. Dar mi-ar lua o 
groază de timp să-l rup, deşi am nişte degete excepţional de 
puternice. Un om obişnuit n-ar putea să o facă. Ce credeţi că 
s-ar întâmpla dacă aş reuşi totuşi să-l rup, domnule Holder? 
S-ar auzi un zgomot ca un foc de pistol. Vreţi să-mi spuneţi 
că toate astea s-au întâmplat la câţiva metri de patul 
dumneavoastră şi că nu aţi auzit nimic? 

— Nu ştiu ce să mai cred. Totul e întuneric pentru 
mine. 

— Poate că se va mai lumina pe parcurs. 
Dumneavoastră ce credeţi, domnişoară Holder? 

— Mărturisesc că împărtăşesc confuzia unchiului meu. 

— Fiul dumneavoastră nu avea pantofi sau papuci în 
picioare atunci când l-aţi văzut? 

— Nu avea nimic pe el decât pantalonii şi cămaşa. 

— Vă mulţumesc. Am avut cu siguranţă un noroc 
extraordinar în timpul acestei investigaţii şi va fi în 
întregime vina noastră dacă nu vom reuşi să lămurim 
problema. Cu permisiunea dumneavoastră, domnule Holder, 
îmi voi continua acum cercetările afară. 

La cererea lui, Holmes ieşi singur din casă, explicând 
că orice urme inutile de paşi i-ar putea îngreuna sarcina. Îşi 
văzu de treabă vreo oră şi mai bine, întorcându-se în cele 
din urmă cu picioarele pline de zăpadă şi cu trăsăturile la fel 
de impenetrabile ca întotdeauna. 

— Cred că am văzut tot ce era de văzut, domnule 


Holder, zise el. Vă pot ajuta mai mult dacă mă întorc la mine 
acasă. 

— Dar nestematele, domnule Holmes... Unde sunt? 

— N-aş putea spune. 

Bancherul îşi frânse mâinile. 
` — N-o să le mai vad niciodată!, strigă el. Şi fiul meu? 
Imi dați speranțe? 

— Părerea mea nu s-a schimbat deloc. 

— Atunci, pentru numele lui Dumnezeu, ce e cu 
afacerea asta obscură care s-a petrecut în casa mea azi- 
noapte? 

— Dacă veţi veni în strada Baker mâine dimineaţă 
între nouă şi zece, voi fi fericit să fac tot ce pot ca să o 
lămuresc, înţeleg că-mi daţi mână liberă sa acţionez în 
numele dumneavoastră, cu condiţia să recuperez 
nestematele şi că pot cere orice sumă doresc. 

— Mi-aş da averea ca să le recapăt. 

— Foarte bine. Intre timp, eu o să cercetez problema. 
La revedere; e posibil să fiu nevoit să mai vin aici o dată 
înainte de căderea serii. 

Pentru mine era evident că prietenul meu trăsese deja 
concluziile cazului, deşi nici măcar nu-mi puteam imagina 
care erau acestea. În timpul călătoriei noastre spre casă, am 
încercat de mai multe ori să-l fac să vorbească despre ele, 
dar el aluneca mereu spre alte subiecte de conversaţie, 
până când am renunţat deznădăjduit. Încă nu era ora trei 
când ajunserăm din nou în apartamentul nostru, Holmes se 
duse repede în camera lui şi reapăru după cinci minute 
îmbrăcat ca un vagabond. Gulerul ridicat, haina lucioasă şi 
ponosită, fularul roşu şi cizmele uzate îl făceau un specimen 
perfect al respectivei clase sociale. 

— Cred că merge, zise el uitându-se în oglinda aflată 
deasupra şemineului. Aş vrea să poţi veni cu mine, Watson, 
dar mi-e teamă că nu se poate. E posibil să fi dat de o pistă 
sau e posibil să urmăresc un miraj, dar voi afla curând 
despre care dintre ele e vorba. Sper să mă întorc după 
câteva ore. 

Tăie o bucată din friptura de vacă de pe bufet, o puse 
între două felii de pâine şi, vârându-şi rudimentara hrană în 
buzunar, porni în expediţie. 


Tocmai îmi terminasem de băut ceaiul când Holmes se 
întoarse într-o dispoziţie excelentă, ţinând în mână o cizmă 
veche cu elastic în părţi. O aruncă într-un colţ al camerei şi 
îşi turnă o ceaşca cu ceai. 

— Sunt doar în trecere, zise el. O să plec din nou 
imediat. 

— Unde te duci? 

— La celălalt capăt al cartierului West End. S-ar putea 
să treacă ceva vreme până când o să mă întorc. Nu mă 
aştepta dacă o să întârzii. 

— Cum merge investigația? 

— O, aşa şi aşa. N-am de ce să mă plâng. Am fost la 
Streatham de când ne-am văzut ultima dată, dar n-am intrat 
în casă. E o problemă extrem de încântătoare şi n-aş fi 
ratat-o pentru nimic în lume. Totuşi, nu trebuie să-mi pierd 
timpul stând de vorbă, ci trebuie să-mi scot hainele astea 
dezonorante şi sa mă întorc la înfăţişarea mea respectabilă. 

Mi-am dat seama din comportamentul său că avea 
motive mai întemeiate să fie mulţumit decât reieşea doar 
din cuvintele rostite de el. Ochii îi străluceau şi obrajii lui 
palizi erau chiar puţin îmbujoraţi. Holmes urcă în grabă la 
etaj şi, câteva minute mai târziu, am auzit uşa de la intrare 
trântindu-se, ceea ce-mi dădu de înţeles că pornise din nou 
la vânătoarea care îi plăcea atât de mult. 

Am aşteptat până la miezul nopţii, dar prietenul meu 
nu se întoarse, aşa că m-am dus la culcare. Nu era un lucru 
neobişnuit pentru el să lipsească zile şi nopţi la rând atunci 
când urmărea o pistă, aşa că întârzierea lui nu mă surprinse 
deloc. Nu ştiu la ce oră s-a întors, dar, când am coborât să- 
mi iau micul dejun, l-am văzut stând cu o ceaşcă de cafea 
într-o mână şi cu ziarul în cealaltă, arătând cât se poate de 
curat şi de elegant. 

— Scuză-mă că am început fără tine, Watson, dar ţii 
minte că întâlnirea cu clientul nostru are loc destul de 
devreme în dimineaţa asta, zise el. 

— E deja trecut de nouă, am răspuns eu. N-aş fi 
surprins dacă ar fi el cel care sună la uşă. Cred că am auzit 
clopoţelul. 

Era intr-adevăr prietenul nostru, specialistul în finanţe. 
Am fost şocat de schimbarea petrecută în el, căci faţa lui, 


care era de la natură lată şi masivă, era acum strânsă şi 
lăsată în jos, în timp ce părul sau mi se păru că era mult mai 
alb. Intră cu o oboseală şi cu o letargie care erau şi mai 
dureroase decât violenţa lui din dimineaţa precedentă şi se 
prăbuşi cu greutate în fotoliul pe care îl împinsesem spre el. 

— Nu ştiu ce am făcut ca să fiu pedepsit atât de aspru, 
zise el. Cu doar două zile în urmă eram un om fericit şi 
prosper, fără nicio grijă pe lume. Acum nu mai am pe nimeni 
şi sunt dezonorat. O nenorocire nu vine niciodată singură. 
Nepoata mea, Mary, m-a părăsit, 

— V-a părăsit? 

— Da. Dimineaţă am descoperit că n-a dormit în patul 
ei azi-noapte; camera ei era goală şi pe masa din hol am 
găsit un bilet pentru mine. Aseară i-am spus — din tristeţe, 
nu din mânie — că fiul meu ar fi putut să fie un alt om dacă 
ea s-ar fi măritat cu el. Poate că a fost o nechibzuinţă din 
partea mea să spun acest lucru, pentru că la remarca asta 
face Mary referire în biletul ăsta: 


Dragul meu unchi, am sentimentul că ţi-am adus 
necazuri şi că această nenorocire îngrozitoare nu ar fi 
avut niciodată loc dacă aş fi acționat altfel. 

Gândul ăsta mă împiedică să mai fiu vreodată 
fericită sub acoperişul tău şi cred că trebuie să te 
părăsesc pentru totdeauna. Nu-ţi face griji în privința 
viitorului meu, căci totul e în ordine; şi, mai ales, nu mă 
căuta, căci va fi o muncă inutilă şi nu mi-ai face niciun 
serviciu. 

În viaţă sau în moarte, rămân veşnic a ta iubitoare, 

Mary 


Ce vrea să spună cu biletul ăsta, domnule Holmes? 
Credeţi că vrea să se sinucidă? 

— Nu, nu, nu e nimic de genul acesta. Poate că e cea 
mai bună soluţie posibilă. Domnule Holder, cred că vă 
apropiaţi de sfârşitul necazurilor dumneavoastră. 

— Ha! Aşa credeţi? Aţi auzit ceva, domnule Holmes? 
Aţi aflat ceva? Unde sunt nestematele? 

— Vi s-ar părea că o mie de lire pentru fiecare din ele 
este o sumă excesiv de mare? 


— AŞ plaţi şi zece. 

— Nu e nevoie. Trei mii de lire ajung. Parcă era şi o 
mică recompensă la mijloc. Aveţi carnetul de cecuri la 
dumneavoastră? Uitaţi o pană. Ar fi mai bine să completaţi 
cecul pentru patru mii de lire. 

Cu o faţă uimită, bancherul completă cecul cerut. 

Holmes se duse la birou, luă din sertar o bucată 
triunghiulară din aur cu trei nestemate încrustate în ea şi o 
aruncă pe masă. Clientul nostru scoase un țipăt de bucurie 
şi puse mâna pe ea. 

— Aţi găsit-o!, bolborosi el. Sunt salvat! Sunt salvat! 

Reacţia lui de bucurie era la fel de puternică precum îi 
fusese 

durerea şi omul strânse la piept nestematele 
recuperate. 

— Mai datoraţi ceva, domnule Holder, zise Sherlock 
Holmes destul de aspru. 

Bancherul puse mâna pe o pană. 

— Spuneţi suma şi o voi plăti. 

— Nu, nu despre mine e vorba. Datoraţi scuze acelui 
băiat nobil, fiul dumneavoastră, care s-a comportat în acest 
caz aşa cum aş fi mândru să-mi văd propriul fiu 
comportându-se, dacă se va întâmpla vreodată să am unul. 

— Atunci, înseamnă că nu Arthur le-a luat? 

— V-am spus ieri şi vă repet şi azi că nu. 

— Sunteţi sigur de asta? Atunci, să ne ducem degrabă 
la el şi să-i spunem că adevărul a ieşit la suprafaţă. 

— O ştie deja. După ce am lămurit toată afacerea, am 
avut o întrevedere cu el şi, văzând că refuză să-mi spună 
povestea, i-am spus-o eu lui, iar el a recunoscut că aveam 
dreptate şi mi-a furnizat cele câteva detalii care nu-mi erau 
clare. Dar vestea pe care ne-aţi dat-o în dimineaţa asta s-ar 
putea să-l determine să vorbească. 

— Pentru numele lui Dumnezeu, spuneţi-mi ce e cu 
acest mister extraordinar! 

— Vă voi spune. De asemenea, vă voi arăta etapele pe 
care le-am parcurs ca să-l dezleg. Dar, mai întâi, lăsaţi-mă 
să vă comunic lucrul care pentru mine e cel mai greu de 
spus şi pentru dumneavoastră e cel mai greu de auzit: a 
existat o înţelegere între Sir George Burnwell şi nepoata 


dumneavoastră, Mary. Acum au fugit împreună. 

— Mary a mea? Imposibil! 

— Din păcate, e mai mult decât posibil; e sigur. Nici 
dumneavoastră şi nici fiul dumneavoastră nu aţi ştiut ce fel 
de caracter are cu adevărat acest om atunci când l-aţi primit 
în sânul familiei dumneavoastră. E unul dintre cei mai 
periculoşi oameni din Anglia — un jucător de cărţi ruinat, un 
ticălos complet disperat, un om fără inimă sau conştiinţă. 
Nepoata dumneavoastră nu ştia nimic despre astfel de 
oameni. Când el i-a jurat că o iubeşte, aşa cum făcuse cu o 
sută de femei înaintea ei, Mary a fost flatată şi a crezut că 
doar ea îi cucerise inima. Numai Dumnezeu ştie ce i-a spus 
ticălosul, dar fata a devenit unealta lui şi avea obiceiul să-l 
vadă aproape în fiecare seară. 

— Nu pot şi nu vreau să cred aşa ceva!, strigă 
bancherul cenuşiu la faţă. 

—- Atunci, o sa vă spun ce s-a întâmplat în casa 
dumneavoastră noaptea trecută. Când a crezut că v-aţi dus 
la culcare, nepoata dumneavoastră s-a furişat la parter şi a. 
vorbit cu iubitul ei prin fereastra dinspre aleea care duce la 
grajduri. Urmele paşilor lui erau adânc întipărite în zăpadă, 
atât de mult a stat el acolo. Fata i-a spus despre coroniţă. 
La auzul veştii, bărbatului i s-a trezit pofta ticăloasă de aur 
şi a reuşit să o convingă pe tânără să facă ce-i va spune el. 
Nu am nicio îndoială că nepoata dumneavoastră vă iubea, 
dar există femei in care dragostea unui iubit stinge toate 
celelalte iubiri şi cred că Mary este una din acele femei. Nici 
nu apucase bine să-i asculte instrucţiunile, că v-a văzut 
coborând scările, drept care a închis repede fereastra şi v-a 
spus despre escapada uneia din servitoare cu iubitul ei cu 
picior de lemn, ceea ce era perfect adevărat. 

Fiul dumneavoastră, Arthur, s-a dus la culcare după 
întrevederea avută cu dumneavoastră, dar n-a putut să 
doarmă bine din pricina neliniştii lui cu privire la datoriile pe 
care le avea faţă de club. În toiul nopţii, tânărul a auzit un 
pas uşor trecând prin dreptul uşii lui, aşa că s-a dat jos din 
pat şi, uitându-se afară, a fost surprins să-şi vadă verişoara 
mergând silențios pe coridor şi dispărând apoi în salonul 
dumneavoastră de vestimentaţie. Împietrit de uimire, 
băiatul şi-a pus nişte haine pe el şi a aşteptat în întuneric să 


vadă rezultatul acestei afaceri ciudate. Fata a ieşit îndată 
din cameră şi, la lumina lămpii de pe coridor, fiul 
dumneavoastră a văzut-o ţinând în mână preţioasa coroniţă. 
Tânăra a coborât la parter, iar el, plin de groază, a fugit şi s- 
a ascuns în spatele  perdelei de lângă camera 
dumneavoastră, de unde putea să vadă tot ce se întâmpla în 
holul de dedesubt. A văzut-o deschizând fără zgomot 
fereastra, dând coroniţa cuiva din întuneric, apoi închizând 
din nou fereastra şi ducându-se în grabă în camera ei, 
trecând foarte aproape de locul unde stătea el ascuns în 
spatele perdelei. 

Atât timp cât ea era acolo, el nu putea face nimic fără 
să o expună îngrozitor pe femeia pe care o iubea. Dar în 
clipa în care ea a dispărut, el şi-a dat seama ce nenorocire 
zdrobitoare va fi asta pentru dumneavoastră şi cât de 
important era să îndrepte lucrurile. A coborât repede la 
parter aşa cum era, în picioarele goale, a deschis fereastra, 
a sărit afară în zăpadă şi a fugit pe uliţă, unde se vedea o 
siluetă întunecată în lumina lunii. Sir George Burnwell a 
încercat să scape, dar Arthur l-a prins şi a avut loc o luptă 
între ei, băiatul dumneavoastră trăgând de un capăt al 
coroniţei şi adversarul lui de celălalt capăt. În încăierare, fiul 
dumneavoastră l-a lovit pe Sir George şi l-a tăiat la ochi. 
Apoi s-a auzit ceva rupându-se, iar fiul dumneavoastră, 
descoperind că are coroniţa în mână, s-a întors repede 
înapoi, a închis fereastra, a urcat în camera dumneavoastră 
şi tocmai observase că bijuteria fusese strâmbată în timpul 
luptei şi încerca să o îndrepte, când aţi apărut 
dumneavoastră. 

— E posibil?, bolborosi bancherul. 

— Apoi l-aţi înfuriat insultându-l într-un moment în 
care el credea că merită cele mai călduroase mulţumiri. Nu 
putea să explice cum stăteau de fapt lucrurile fără să o 
trădeze pe cea care merita cu siguranţă destul de puţin 
respect din partea lui. A preferat să adopte o atitudine 
cavalerească şi să-i păstreze secretul. 

— De asta a ţipat şi a leşinat ea când a văzut 
coroniţa!, strigă domnul Holder. O, Doamne! Ce prost şi orb 
am fost! Şi când fiul meu mi-a cerut să-l las să iasă afară 
pentru cinci minute! Dragul de el voia să vadă dacă bucata 


care lipsea era la locul luptei. Cât de greşit l-am judecat! 

— Când am ajuns acasă la dumneavoastră, am 
cercetat imediat împrejurimile ca să văd dacă era vreo urmă 
pe zăpadă care m-ar fi putut ajuta, continuă Holmes. Ştiam 
că nu mai ninsese din seara precedentă şi că fusese de 
asemenea un ger mare care ar fi putut păstra intacte 
eventualele urme. Am cercetat poteca furnizorilor, dar acolo 
totul era călcat în picioare şi nu se distingea nimic. Dar 


dincolo de ea, la capătul dinspre uşa de la bucătărie, o 
femeie stătuse şi vorbise cu un bărbat, ale cărui urme 
rotunde într-o parte arătau ca avea un picior de lemn. Am 
putut chiar să-mi dau seama că aceştia fuseseră deranjaţi, 
căci femeia alergase repede spre uşă, aşa cum se vedea 
după urma adâncă a degetului cel mare şi cea mai puţin 
adâncă a călcâiului, în timp ce bărbatul cu picior de lemn 
aşteptase puţin şi apoi plecase. La vremea respectivă m-am 
gândit că ar putea fi servitoarea şi iubitul ei, despre care 
aflasem deja de la dumneavoastră, iar din investigația pe 
care am făcut-o a reieşit că aveam dreptate. Am cercetat 
grădina fără sa găsesc altceva decât nişte urme lăsate la 
întâmplare, pe care le-am considerat a fi ale poliţiştilor; dar 
când am ajuns la aleea oare duce la grajduri, am citit pe 
zăpada din faţa mea o poveste foarte lungă şi foarte 
complexă. 

Erau două şiruri de urme lăsate de un om încălţat cu 
cizme şi alte două şiruri care, spre încântarea mea, 
aparţineau unui om cu picioarele goale. Amintindu-mi cele 
spuse de dumneavoastră, am fost imediat convins că 
ultimele şiruri de urme îi aparţineau fiului dumneavoastră. 
Primul mersese şi la dus, şi la întors, dar celălalt alergase 
repede şi, întrucât urmele lui se suprapuneau din loc în loc 
peste amprenta lăsată de cizmă, era clar că acesta trecuse 
pe acolo după ce trecuse primul om. M-am luat după urme şi 
ara descoperit că duceau la fereastra din hol, unde omul cu 
cizme se scuturase de zăpadă în timp ce aştepta. Apoi am 
mers până la celălalt capăt al şirurilor de paşi, care era la 
vreo nouăzeci şi ceva de metri în josul uliţei. Am văzut locul 
unde omul cu cizme se întorsese cu faţa spre cel care venea 
după el, locul unde cei doi se încăieraseră şi, în cele din 
urmă, locul unde căzuseră câteva picături de sânge, ceea ce 
mi-a arătat că nu mă înşelasem. Apoi, omul cu cizme o luase 
la fuga pe uliţă şi o altă pată mică de sânge mi-a dat de 
înţeles că el fusese cel rănit. Când am ajuns la drumul 
principal, am descoperit că trotuarul fusese curăţat, aşa că 
am pierdut urma omului. Dar când am intrat în casă, am 
examinat cu lupa pervazul şi rama ferestrei din hol şi mi-am 
dat seama imediat că cineva ieşise afară pe acolo. Am 
distins conturul unei scobituri a piciorului în locul unde 


respectiva persoană călcase cu talpa udă când intrase 
înăuntru. Atunci am început să-mi formez o părere despre 
cele întâmplate. Un bărbat aşteptase în faţa ferestrei; 
cineva îi adusese nestematele; fapta fusese văzută de fiul 
dumneavoastră; acesta îl urmărise pe hoţ; se luptase cu el; 
puseseră amândoi mâna pe coroniţă, forţele lor reunite 
provocând stricăciunea pe care niciunul dintre ei nu ar fi 
putut să o provoace de unul singur. Fiul dumneavoastră se 
întorsese cu trofeul, dar lăsase un fragment din el în mâna 
adversarului său. Până aici eram lămurit. Acum se punea 
întrebarea: cine era bărbatul şi cine îi adusese coroniţa? 

O veche maximă de-a mea spune că atunci când ai 
exclus imposibilul, ceea ce rămâne, oricât de improbabil ar 
fi, trebuie să fie adevărul. Ştiam ca nu eraţi dumneavoastră 
cel care dusese coroniţa la parter, aşa că nu mai rămâneau 
decât nepoata dumneavoastră şi servitoarele. Dar, dacă ar fi 
servitoarele, de ce s-ar lăsa fiul dumneavoastră acuzat în 
locul lor? Nu exista niciun motiv posibil. Cum însă o iubea pe 
verişoara lui, acest lucru explica perfect de ce i-ar păstra 
secretul—cu atât mai mult cu cât era un secret dezonorant. 
Când mi-am adus aminte că aţi văzut-o pe fată la fereastra 
din hol şi că aceasta leşinase când văzuse din nou coroniţa, 
bănuiala mea a devenit certitudine. 

Şi cine putea fi complicele ei? Un iubit, desigur, căci 
cine altcineva ar putea eclipsa dragostea şi recunoştinţa pe 
care o simţea ea pentru dumneavoastră? Ştiam că nu ieşeaţi 
prea des în societate şi că cercul dumneavoastră de prieteni 
era unul foarte limitat. Dar printre aceşti prieteni se număra 
şi Sir George Burnwell. Mai auzisem despre el înainte ca 
fiind un om cu o reputaţie proastă printre femei. El trebuie 
să fi fost cel care purta acele cizme şi care avea 
nestematele dispărute. Chiar dacă ştia că Arthur îl 
descoperise, putea totuşi sa creadă că era în siguranţă, căci 
băiatul nu putea spune nimic fără să-şi compromită propria 
familie. 

Ei bine, bunul dumneavoastră simţ vă va sugera 
măsurile pe care le-am luat după aceea. M-am dus acasă la 
Sir George deghizat în vagabond, am reuşit să fac 
cunoştinţă cu valetul lui, am aflat că stăpânul său se tăiase 
la cap cu o noapte înainte şi, în cele din urmă, cu preţul a 


şase şilingi, am cumpărat ca măsură de siguranţă o pereche 
de cizme vechi de-ale acestuia. M-am dus cu ele la 
Streatham şi am văzut că se potriveau exact cu urmele 
lăsate acolo. 

— Am văzut ieri seară pe uliţă un vagabond îmbrăcat 
în haine proaste, zise domnul Holder, 

— Exact. Eu eram, Mi-am dat seama că îmi 
descoperisem omul, aşa că am venit acasă şi mi-am 
schimbat hainele. Partea pe care urma să o joc era una 
delicată, căci ştiam că trebuia evitata o urmărire în justiţie 
ca să nu iasă scandal şi eram sigur că un ticălos atât de 
isteţ şi-ar da seama că avem mâinile legate în privinţa asta. 
M- am dus şi am vorbit cu el. Bineînţeles că la început a 
negat totul. Dar când i-am povestit în detaliu ceea ce se 
întâmplase, a încercat să mă amenințe şi a dat jos de pe 
perete o măciucă. Dar eu îmi cunoşteam omul şi i-am pus un 
pis,toi la tâmplă înainte ca el să mă poată lovi. Atunci a 
devenit puţin mai rezonabil. l-am spus că îi voi da bani 
pentru pietrele pe care le avea — o mie de lire pentru 
fiecare din ele. Asta l-a făcut să arate pentru prima dată 
îndurerat. „La naiba! Le-am dat cu şase sute de lire pe toate 
trei!“, a zis el. Am reuşit curând să aflu de la el adresa celui 
care le cumpărase, promiţându-i că nu va fi acuzat de furt. 
M-am dus la cumpărător şi, după multă ciondăneală, am 
recuperat pietrele, plătind o mie de lire pentru fiecare din 
ele. Apoi i-am făcut o vizită fiului dumneavoastră, i-am spus 
că totul era în ordine şi, în cele din urmă, m-am dus la 
culcare pe la ora două, după ceea ce aş putea numi o zi 
grea de muncă. 

— O zi care a salvat Anglia de la un mare scandal 
public, zise bancherul ridicându-se în picioare. Domnule, nu 
găsesc cuvinte sa vă mulţumesc, dar nu voi fi 
nerecunoscător pentru ceea ce aţi făcut. Abilităţile 
dumneavoastră au depăşit într-adevăr tot ce am auzit 
despre ele. Acum trebuie sa alerg la dragul meu băiat şi să-i 
cer scuze pentru nedreptatea pe care i-am făcut-o. Cât 
despre biata Mary, ceea ce mi-aţi spus despre ea mă 
afectează profund. Nici chiar abilităţile dumneavoastră nu- 
mi pot spune unde este ea acum. 

— Cred că putem spune fără să greşim că este acolo 


unde e şi Sir George Burnwell, răspunse Holmes. Este de 
asemenea sigur că, oricare ar fi păcatele ei, acestea vor 
primi curând o pedeapsă mai mult decât suficientă. 


Sfârşit 


Aventura de la „Fagii de Aramă“ 


Pentru omul care iubeşte arta de dragul artei, cea mai 
mare plăcere provine deseori din manifestările cele mai 
puţin importante şi cele mai vulgare ale acesteia, remarcă 
Sherlock Holmes aruncând deoparte pagina cu anunţuri a 
ziarului „The Daily Telegraph“. Îmi face plăcere să observ, 
Watson, că ai înţeles acest adevăr şi că în micile însemnări 
despre cazurile noastre pe care ai fost destul de amabil să 
le redactezi — şi, trebuie să spun, să le înfrumuseţezi din 
când în când — ai evidenţiat nu atât cazurile celebre şi 
procesele senzaţionale în care am apărut, ci mai degrabă 
acele incidente care poate că au fost banale în sine, dar 
care au făcut loc acelor facultăţi de sinteză logică şi de 
deducție pe care le-am transformat în domeniul meu special 
de activitate. 

— Şi totuşi, nu mă pot considera absolvit de acuzaţia 
de senzaţionalism adusă însemnărilor mele, am zis eu 
zâmbind. 

— Poate că ai greşit încercând să dai culoare şi viaţă 
fiecărei relatări, în loc să te limitezi la misiunea de a 
înregistra acel raţionament auster de la cauză la efect, care 
este de fapt singura trăsătură remarcabilă a povestirii. 

— Mie mi se pare că te-am apreciat cum se cuvine, am 
remarcat eu cu o oarecare răceală, căci eram scârbit de 
egoismul care, din câte observasem în mai multe rânduri, 
era o trăsătură chiar dominantă a caracterului deosebit al 
prietenului meu. 

— Nn, nu e egoism sau aroganță, zise el răspunzând ca 
de obicei mai degrabă gândurilor decât cuvintelor mele. 
Dacă vreau dreptate pentru arta mea, este pentru că 
aceasta e un lucru impersonal — un lucru dincolo de mine. 
Crima e banală. Logica e rară. Prin urmare, ar trebui să te 
axezi mai degrabă pe logică decât pe crima în sine. Ai 
transformat într-o serie de poveşti ceea ce ar fi trebuit să fie 
nişte cursuri. 

Era o dimineaţă rece de început de primăvară, iar noi 
tocmai terminaserăm de luat micul dejun şi stăteam de-o 
parte şi de alta a unui foc vesel, în vechea cameră din 


strada Baker, O ceaţă groasă învăluia casele de culoare 
cenuşie, iar ferestrele de vizavi se iveau ca nişte pete 
negre, fără formă, prin perdeaua deasă. Lampa noastră era 
aprinsă şi lumina cădea pe faţa albă de masă şi făcea să 
strălucească farfuriile din porțelan şi tacâmurile, căci masa 
nu fusese încă strânsă. 

Sherlock Holmes fusese tăcut toată dimineaţa, 
cercetând anunţurile din mai multe ziare până când, în cele 
din urmă, renunțând la căutări, le lăsase deoparte, prost- 
dispus, ca să-mi ţină o prelegere despre deficienţele mele 
literare. 

— În acelaşi timp, nu poţi fi acuzat de senzaţionalism, 
căci destul de multe din cazurile de care ai fost atât de 
amabil să te interesezi nu au deloc legătură cu crima în 
sensul ei legal, remarca el după o pauză în timpul căreia 
trăsese din pipa lui lungă şi se uitase la foc. Mica problemă 
cu care ara încercat să-l ajut pe regele Boemiei, ciudata 
experienţă a domnişoarei Mary Sutherland, chestiunea 
legată de omul cu buza strâmbă şi incidentul burlacului 
nobil au fost toate nişte afaceri care sunt în afara limitelor 
legii. Dar, evitând senzaţionalul, mă tem că te-ai apropiat de 
banal. 

— Poate că finalul a fost aşa, dar eu susţin că 
metodele au fost noi şi interesante. 

— Aş! Dragul meu prieten, ce-i pasă publicului — 
marelui public care e lipsit de spirit de observaţie şi care n- 
ar putea să identifice un ţesător după dintele lui sau un 
compozitor după degetul lui cel mare de la mâna stânga — 
de nuanțele fine ale analizei şi deducţiei! Dar, într-adevăr, 
nu te pot învinovăţi că eşti banal, căci vremurile marilor 
cazuri au trecut. Omul — sau cel puţin criminalul — şi-a 
pierdut curajul şi originalitatea. Cât despre mica mea 
activitate, se pare că a decăzut şi s-a transformat într-o 
agenţie pentru recuperat creioanele pierdute şi pentru 
sfătuit domnişoarele din pensioane. În orice caz, cred că am 
ajuns în sfârşit pe ultima treaptă. Biletul ăsta pe care l-am 
primit azi-dimineaţă marchează limita de jos. Citeşte-l! 

Imi aruncă o scrisoare boţită. Fusese scrisă cu o seară 
înainte şi trimisă din Montague Place. lată ce scria: 


Dragă domnule Holmes, 

Sunt foarte nerăbdătoare sa vă cer sfatul dacă ar 
trebui sau nu să accept un post de guvernantă care mi-a 
fost oferit. Dacă nu vă deranjez, voi veni mâine la ora 
Zece şi jumătate. 

A dumneavoastră sinceră, 

Violet Hunter 


— O cunoşti pe această domnişoară?, am întrebat. 

— Eu nu. 

— E zece şi jumătate. 

— Da şi nu mă îndoiesc că ea este cea care sună la 
uşă. 

— S-ar putea să se dovedească a fi un caz mai 
interesant decât crezi. Ţii minte că afacerea cu rubinul 
albastru, care la început părea să fie un simplu capriciu, s-a 
transformat într-o investigaţie serioasă. Poate ca şi acum va 
fi la fel. 

— Să sperăm. Dar ne vom lămuri foarte curând, căci 
iată persoana în chestiune, dacă nu mă înşel. 

În timp ce vorbea, uşa se deschise şi în camera intră o 
domnişoară. Era îmbrăcată simplu, dar elegant, cu o faţa 
strălucitoare, veselă şi plină de pistrui ca un ou de fluierar şi 
cu purtarea vioaie a unei femei care şi-a croit singură 
drumul în viaţă. 

— Mă scuzaţi că vă deranjez — zise ea în timp ce 
prietenul meu se ridică în picioare ca să o întâmpine — dar 
am trecut printr-o experienţă foarte ciudată şi, întrucât nu 
am părinţi sau rude de niciun fel cărora să le cer sfatul, m- 
am gândit ca poate dumneavoastră veţi fi destul de amabil 
să-mi spuneţi ce să fac. 

— Vă rog să luaţi loc, domnişoară Hunter. Voi fi fericit 
să fac tot ce pot ca să vă ajut. 

Mi-am dat seama că Holmes era plăcut impresionat de 
manierele şi felul de a vorbi ale noii lui cliente. Se uita la ea 
în stilul său cercetător şi apoi se pregăti să-i asculte 
povestea, cu pleoapele întredeschise şi cu vârfurile 
degetelor unite. 

— Am fost guvernantă timp de cinci ani în familia 
colonelului Spence Munro, dar acum două luni colonelul a 


primit o numire la Halifax în Noua Scoţie şi şi-a luat copiii cu 
el în America, aşa că m-am trezit fără nicio situaţie, zise ea. 
Am dat anunţuri şi am răspuns la anunţuri, dar fără succes. 

În cele din urmă, cei câţiva bani pe care îi pusesem 
deoparte au început să se împuţineze, iar eu nu mai ştiam 
ce să fac. 

Există o bine cunoscută agenţie de guvernante în West 
End numită „Westaway“ şi obişnuiam să mă duc acolo o 
dată pe săptămână să văd dacă apăruse ceva care să mi se 
potrivească. Westaway era numele celui care a pus bazele 
afacerii, dar domnişoara Stoper conduce de fapt agenţia. 
Stă în micul ei birou, iar doamnele care vor să fie angajate 
aşteaptă în anticameră şi apoi sunt conduse înăuntru una 
câte una; ea îşi consultă registrul şi vede dacă are ceva care 
să li se potrivească. 

Ei, bine, când m-am dus acolo săptămâna trecută, am 
fost condusă ca de obicei în micul birou, dar am descoperit 
că domnişoara Stoper nu era singură. Lângă ea era un 
bărbat extrem de gras, cu o faţă foarte zâmbitoare şi o 
bărbie enormă care se revărsa peste gâtul lui. Avea o 
pereche de ochelari pe nas şi se uita foarte serios la 
doamnele care intrau. Când am intrat eu, bărbatul a tresărit 
destul de puternic şi s-a întors repede spre domnişoara 
Stoper. „Asta e — a zis el. Nici că s-ar putea ceva mai bun. 
Grozav! Grozav!“ Părea destul de entuziasmat şi şi-a frecat 
mâinile foarte vesel. Era un om cu o înfăţişare atât de 
agreabilă, încât îţi făcea plăcere să-l priveşti. „Căutaţi un 
post, domnişoară?”, a întrebat el. „Da, domnule.” „Ca 
guvernantă?” „Da, domnule,“ „Şi ce salariu doriţi?“ „In 
ultimul loc unde am lucrat, colonelul Spence Munro mi-a dat 
patru lire pe lună.“ „Ei aş! Bătaie de joc! Pură bătaie de joc! 
— a strigat el aruncându-şi mâinile grase în aer ca un om 
care fierbe de mânie. Cum poate oferi cineva o sumă atât de 
jalnică unei doamne aşa de încântătoare şi cu astfel de 
abilităţi?” „Se poate ca abilităţile mele să fie mai puţine 
decât vă imaginaţi, domnule, am zis eu. Un pic de franceză, 
un pic de germană, muzică şi desen...” „Aş! — a exclamat 
el. Asta e irelevant. Aveţi sau nu aveţi manierele şi ţinuta 
unei doamne? Pe scurt, asta contează. Dacă nu le aveţi, nu 
sunteţi potrivită să creşteţi un copil care ar putea cândva să 


joace un rol important în istoria ţării. Dar dacă le aveţi, 
atunci cum poate un domn să-ţi ceară să accepţi o sumă cu 
mai puţin de trei cifre? Salariul pe care l-aţi avea dacă aţi 
lucra pentru mine ar începe cu o sută de lire pe an, 
doamnă.” 

Vă puteţi imagina, domnule Holmes, că pentru mine, 
nevoiaşă cum eram, o astfel de ofertă părea aproape prea 
frumoasă ca să fie adevărată. Dar domnul respectiv, văzând 
probabil expresia de neîncredere de pe faţa mea, a deschis 
o punguţă şi a scos din ea o bancnotă. „Am de asemenea 
obiceiul să le dau în avans jumătate din salariu 
domnişoarelor pe care le angajez, ca să poată face faţă 
oricăror cheltuieli pe care le-ar avea de făcut cu călătoria 
sau cu garderoba lor“ — a zis el zâmbind în modul cel mai 
plăcut, până când ochii lui au devenit doar două despicături 
mici şi strălucitoare în mijlocul încreţiturilor albe ale feţei 
lui. Mi se părea că nu mai întâlnisem niciodată un om atât 
de fascinant şi de amabil. Intrucât aveam deja datorii faţă 
de furnizorii mei, avansul îmi convenea de minune. Totuşi, 
era ceva nefiresc în toată afacerea asta, care m-a 
determinat să-mi doresc să ştiu mai multe lucruri înainte de 
a-mi lua un angajament, „Îmi permiteţi sa vă întreb unde 
locuiţi, domnule?”, am zis eu. „În Hampshire, E un loc rural 
fermecător. Stau într-o casă numită «Fagii de Aramă», la opt 
kilometri de Winchester. Este o regiune minunată şi o casă 


de tară încântătoare, draga mea domnişoară.” „Şi 
îndatoririle mele, domnule? Aş fi bucuroasă sa ştiu care vor 
fi acestea.” „E vorba de un singur copil — un mic ştrengar 


de doar şase ani. O, dacă l-aţi vedea cum omoară gândacii 
cu papucul! Jap! Jap! Jap! Trei morţi înainte să clipeşti.” S-a 
rezemat de spătarul scaunului şi a râs până când i-au 
dispărut iar ochii în cap. Am fost puţin surprinsă de natura 
distracţiei copilului, dar râsul tatălui m-a făcut să cred că 
poate era o gluma. „Atunci, singurele mele îndatoriri sunt de 
a avea grija doar de un copil?” am întrebat eu. „Nu, nu! Nu 
singurele, nu singurele, draga mea domnişoară! — a strigat 
el. Datoria dumneavoastră — aşa cum sunt sigur că v-ar 
sugera bunul dumneavoastră simţ — ar fi să îndepliniţi orice 
porunca vă va da soţia mea, cu condiţia ca acestea să fie 
întotdeauna nişte porunci pe care o doamna le-ar îndeplini 


cu decenţă. Nu e nicio dificultate, ei?“ „Voi fi fericită să fiu 
de folos.” „Chiar aşa. Să luăm îmbrăcămintea, de exemplu. 
Noi suntem nişte oameni capricioşi — capricioşi, dar buni la 
inimă. Dacă v-am cere să purtaţi orice fel de îmbrăcăminte 
pe care v-am da-o noi, nu aţi ridica obiecţii împotriva 
micului nostru capriciu, ei?“ „Nu, am zis eu” extrem de 
uimită de cuvintele lui. „Sau să staţi aici sau acolo; asta nu 
ar fi jignitor pentru dumneavoastră?” „O, nu.” „Sau să vă 
tăiaţi părul destul de scurt înainte de a veni la noi?“ 

Nu-mi venea să-mi cred urechilor. După cum observați, 
domnule Holmes, părul meu este oarecum bogat şi are o 
nuanţă de castaniu destul de ciudată. A fost considerat 
artistic. Nici nu mi-ar fi trecut prin cap să-l sacrific aşa, pe 
nepregătite. „Mă tem că acest lucru este imposibil”, am zis 
eu. El mă privise până atunci nerăbdător cu ochii lui mici şi 
am văzut o umbră întunecându-i faţa când am rostit aceste 
cuvinte. „Mă tem că e esenţial — a zis el. Este un mic 
capriciu al soţiei mele, iar capriciile doamnelor trebuie luate 
în considerare, doamnă. Prin urmare, nu vreţi sa vă tăiaţi 
părul?” „Nu, domnule. Chiar n-aş putea”— am răspuns eu cu 
hotărâre. „Foarte bine. Atunci, cred că nu mai avem ce 
discuta. E păcat, pentru că în alte privinţe aţi fi fost într- 
adevăr foarte potrivita. În acest caz, domnişoară Stoper, ar 
fi bine să mai inspectez câteva domnişoare de-ale 
dumneavoastră.” 

Administratoarea agenţiei fusese în tot acest timp 
ocupată cu hârtiile ei şi nu ne adresase niciun cuvânt, dar 
acum s-a uitat la mine cu o expresie atât de enervată pe 
faţă, încât nu m-am putut abţine să nu bănuiesc că pierduse 
un comision bunicel din pricina refuzului meu. „Doriţi să vi 
se păstreze numele în registre?”, a întrebat ea. „Dacă 
sunteţi amabilă, domnişoară Stoper.” „Ei, bine, mi se pare 
destul de inutil, din moment ce refuzaţi în felul acesta cele 
mai bune oferte — a zis ea cu asprime. Nu vă puteţi aştepta 
să ne străduim să mai găsim o altă ocazie ca asta pentru 
dumneavoastră. O zi buna, domnişoară Hunter.” 

A sunat din clopoţelul aflat pe masă şi un servitor m-a 
condus afară. Ei bine, domnule Holmes, când am ajuns 
acasă şi am găsit destul de puţina mâncare în bufet şi două 
sau trei note de plată pe masă, am început să mă întreb 


dacă nu cumva făcusem o prostie. În fond şi la urma-urinei, 
dacă aceşti oameni aveau manii ciudate şi se aşteptau la 
supunere în privinţa celor mai extraordinare lucruri, măcar 
erau gata să plătească pentru excentricităţile lor. Foarte 
puţine guvernante din Anglia primesc o sută de lire pe an. În 
plus, la ce-mi folosea părul? Multor femei le stă mai bine cu 
părul scurt şi poate că ar trebui să mă număr şi eu printre 
ele. A doua zi am fost tentată să cred că făcusem o greşeală 
şi după încă o zi am fost sigură de asta. Aproape că îmi 
călcasem pe mândrie până într-atât încât să mă duc înapoi 
la agenţie şi să întreb dacă postul mai era încă disponibil, 
când am primit această scrisoare chiar de la domnul 
respectiv. Am adus-o cu mine şi o să v-o citesc şi 
dumneavoastră: 


„Fagii de Aramă” lângă Winchester 

Dragă domnişoară Hunter, domnişoara Stoper a fost 
destul de amabilă să-mi dea adresa dumneavoastră şi vă 
scriu ca să vă întreb dacă v-aţi răzgândit. Soţia mea este 
foarte nerăbaătoare să veniti la noi, căci a fost extrem de 
impresionată de descrierea pe care i-am făcut-o despre 
dumneavoastră. Suntem dispuşi să vă oferim treizeci de 
lire pe patru luni sau o sută douăzeci de lire pe an, ca să 
vă recompensăm pentru orice inconvenient pe care vi l-ar 
putea provoca micile noastre capricii. în fond, aceste a nu 
sunt foarte exigente. Soţiei mele ii place o anumită 
nuanță de albastru electric şi ar dori să purtați o rochie de 
această culoare prin casă dimineața. Dar nu este nevoie 
să cumpăraţi una, întrucât avem noi o astfel de rochie 
care apartine dragei mele fiice Alice (acum în 
Philadelphia) şi care sunt sigur că vi s-ar potrivi foarte 
bine. Cât despre statul aici sau acolo sau despre faptul că 
trebuie să vă amuzați în maniera indicată, n-ar trebui să 
constituie un inconvenient pentru dumneavoastră. În ceea 
ce priveşte problema părului, este fără îndoială păcat de 
el, mai ales că i-am remarcat frumusețea în timpul 
întrevederii noastre, dar mi-e teamă că trebuie să rămân 
ferm în legătură cu acest subiect şi sper doar că salariul 
mărit vă poate recompensa pentru pierderea suferită. În 
ceea ce priveşte copilul, îndatoririle dumneavoastră sunt 


foarte uşoare. Vă rog, încercați să veniți, iar eu vă voi 
aştepta cu docarul la Winchester. Anunțaţi-mă cu ce tren 
veți veni. 

Al dumneavoastră sincer, 

Jephro Rucastle 


Asta e scrisoarea pe care tocmai am primit-o, domnule 
Holmes, şi sunt hotărâtă sa accept oferta. Totuşi, înainte de 
a face pasul final, m-am gândit să vă aduc la cunoştinţă 
întreaga poveste. 

— Ei, bine, domnişoară Hunter, dacă sunteţi hotărâtă, 
problema e rezolvată, zise Holmes zâmbind 

— Dar nu m-ati sfătui să refuz? 

— Mărturisesc că nu este postul pe care aş vrea să-mi 
văd vreo soră ocupându-l. 

— Ce înseamnă toate astea, domnule Holmes? 

— N-am nicio informaţie. N-aş putea spune. Poate că v- 
aţi format dumneavoastră o părere. 

— De fapt, mie mi se pare că nu este decât o singură 
explicaţie posibilă. Domnul Rucastle mi s-a părut a fi un om 
foarte bun şi amabil. Nu cumva se poate ca soţia lui să fie 
nebună, iar el doreşte să treacă sub tăcere acest lucru de 
teamă ca ea să nu fie dusă la un azil şi îi face pe plac ca să 
împiedice o criză? 

— Este într-adevăr o explicaţie posibilă — de fapt, 
după cum stau lucrurile, este cea mai probabilă. În orice 
caz, nu mi se pare a fi o casă potrivită pentru o domnişoară. 

— Dar banii, domnule Holmes, banii! 

— Da, desigur că salariul e mare — prea mare. Asta e 
ceea ce mă nelinişteşte. De ce v-ar da dumneavoastră o 
sută douăzeci de lire pe an, când ar putea să găsească 
destule guvernante pentru patruzeci de lire? Trebuie să 
existe un motiv întemeiat pentru acest lucru. 

— M-am gândit că, dacă v-aş povesti despre ce este 
vorba, aţi înţelege mai târziu, în eventualitatea că aş avea 
nevoie de ajutorul dumneavoastră. M-aş simţi mult mai bine 
daca aş şti că pot conta pe sprijinul dumneavoastră. 

— Puteţi să staţi liniştită în privinţa asta. Vă asigur că 
mica dumneavoastră problemă promite să fie cea mai 
interesantă care mi-a fost adusă la cunoştinţă în ultimele 


luni. Unele trăsături sunt extrem de neobişnuite. Dacă se va 
întâmpla cumva să aveţi îndoieli sau să fiţi în pericol... 

— Pericol! Ce pericol prevedeţi? 

Holmes dădu cu gravitate din cap. 

— Ar înceta să mai fie un pericol dacă am putea să-l 
definim, zise el. Dar, dacă îmi veţi trimite o telegramă, voi 
veni în ajutorul dumneavoastră în orice moment din zi sau 
din noapte. 

— Asta e de-ajuns pentru mine. 

Domnişoara se ridică vioi de pe scaun, cu o faţă de pe 
care dispăruse orice urmă de nelinişte. _ 

— Acum mă voi duce la Hampshire mult mai liniştită. li 
voi scrie imediat domnului Rucastle, îmi voi sacrifica părul în 
seara asta şi voi pleca mâine spre Winchester, 

Adresându-i câteva cuvinte de recunoştinţă lui Holmes, 
îşi luă rămas-bun şi ieşi grăbită din cameră, 

— Cel puţin, pare o domnişoară care îşi poate purta 
singură de grijă, am zis eu, auzindu-i paşii iuți şi fermi 
coborând scările. 

— Şi o să fie nevoită să o facă, zise Holmes cu 
gravitate. Cred că o să primim foarte curând veşti de la ea. 

Nu trecu mult până când prezicerea prietenului meu se 
adeveri. Se scurseră două săptămâni, timp în care mi-am 
îndreptat de multe ori gândurile în direcţia ei, întrebându- 
mă în ce situaţie ciudată nimerise această femeie 
singuratică. Salariul neobişnuit, condiţiile curioase, 
îndatoririle uşoare, totul indica un lucru anormal, deşi era 
peste puterile mele să-mi dau seama dacă era vorba despre 
o manie sau despre un complot, sau dacă omul acela era un 
filantrop sau un ticălos. În ceea ce-l priveşte pe Holmes, am 
observat că stătea deseori câte o jumătate de oră cu 
sprâncenele încruntate şi căzut pe gânduri, dar îndepărta 
problema cu un gest al mâinii atunci când o mentionam. 

— Informaţii! Informaţii! Informaţii!, striga el enervat. 
Nu pot să fac nimic dacă n-am ce-mi trebuie. 

Şi totuşi, sfârşea întotdeauna prin a mormăi că nicio 
soră de-a lui nu ar fi acceptat vreodată un astfel de post. 

Telegrama pe care o primirăm în cele din urmă sosi 
într-o noapte târziu, când eu tocmai mă pregăteam să mă 
duc la culcare, iar Holmes tocmai se apucase de una din 


acele cercetări chimice care durau toată noaptea şi în voia 
cărora se lăsa de multe ori, când îl lăsam seara aplecat 
deasupra unei retorte şi a unei eprubete şi îl găseam în 
aceeaşi poziţie atunci când coboram dimineaţa să-mi iau 
micul dejun. 

Holmes deschise plicul galben şi, după ce-şi aruncă 
ochii pe mesaj, mi-l întinse mie. 

—  Uită-te în „Mersul trenurilor” şi vezi ce trenuri 
găseşti, îmi zise el şi se întoarse la cercetările lui chimice. 

Mesajul era scurt şi urgent: 


Vă rog să fiti mâine la prânz la hotelul Lebăda 
Neagră din Winchester. Vă rog să veniţii Nu mai ştiu ce să 
fac. 

Hunter 


— Ai vrea să vii cu mine?, întrebă Holmes ridic ân du-şi 
privirea. 

— Mi-ar face plăcere. 

— Atunci, caută trenurile. 

— E un tren la nouă şi jumătate, am zis eu uitându-mă 
în „Mersul trenurilor!'. Ajunge la Winchester la ora 11.30. 

— E perfect. Atunci, poate că ar fi mai bine să amân 
analiza acetonei, întrucât s-ar putea să fie nevoie să fim în 
cea mai bună formă mâine. 

A doua zi la ora unsprezece eram deja în drum spre 
vechea capitală a Angliei. Holmes stătuse îngropat tot 
drumul în ziarele de dimineaţă, dar, după ce intrarăm în 
ţinutul Hampshire, le aruncă pe toate deoparte şi începu să 
admire peisajul. Era o zi superbă de primăvară, cu un cer 
senin, pătat din loc în loc cu nori mici şi pufoşi care pluteau 
dinspre vest spre est. Soarele strălucea puternic şi totuşi 
era ceva pişcător în aer care afecta neplăcut energia 
omului. Peste tot prin ţinut, până la dealurile din Aldershot, 
micile acoperişuri roşii şi gri ale fermelor se iveau din 
mijlocul verdelui deschis al frunzelor abia apărute. 

— Nu-i aşa că sunt înviorătoare şi frumoase?, am 
strigat eu cu tot entuziasmul unui om proaspăt ieşit din 
smogul străzii Baker. 

Dar Holmes dădu cu gravitate din cap. 


— Watson, tu ştii că unul din blestemele de a avea o 
minte ca a mea este că trebuie să privesc totul prin prisma 
domeniului meu de activitate? Tu te uiţi la casele astea 
împrăştiate şi eşti impresionat de frumuseţea lor. Eu mă uit 
la ele şi nu mă gândesc decât la faptul ca sunt izolate şi că 
o crimă comisă acolo ar putea scăpa nepedepsită. 

— Dumnezeule!, am exclamat eu. Cine ar asocia crima 
cu aceste gospodării drăguţe? 

— Mă îngrozesc întotdeauna când le văd. Eu cred — şi 
mă bazez pe experienţa mea când spun asta — că nici în 
cele mai vulgare şi mai josnice alei din Londra nu există 
nelegiuiri mai îngrozitoare decât în provincia zâmbitoare şi 
frumoasă. 

— Mă înspăimânţi! 

— Dar motivul e cât se poate de evident. Presiunea 
exercitată de opinia publică face în oraş ceea ce legea nu 
poate realiza. Nu există nicio alee atât de josnică încât 
ţipătul unui copil torturat sau zgomotul unei lovituri date de 
un beţiv să nu trezească mila şi indignarea vecinilor şi 
atunci toată maşinăria justiţiei e atât de aproape, încât chiar 
şi o reclamaţie cât de mică o poate pune în mişcare, iar de 
la crimă la banca acuzaților nu mai e decât un pas. In 
schimb,  uită-te la casele astea singuratice, fiecare 
înconjurată de terenuri şi pline, în marea lor majoritate, de 
oameni săraci şi ignoranţi care ştiu puţine lucruri despre 
lege. Gândeşte-te la faptele de o cruzime înfiorătoare, la 
răutăţile ascunse care pot avea loc an de an în astfel de 
locuri şi care nu sunt cu nimic mai lămurite ca înainte. Dacă 
această doamnă care ne cere ajutorul s-ar fi dus să 
locuiască în Winchester, nu m-aş fi temut niciodată pentru 
ea. Cei opt kilometri de provincie reprezintă pericolul. 
Totuşi, este clar că femeia nu e personal ameninţată. 

—Nu. Dacă poate să vină la Winchester ca să ne 
întâmpine, înseamnă că poate ieşi din casă. 

— Exact. E liberă să facă ce vrea. 

— Atunci, care poate fi problema? Nu poţi sugera nicio 
explicaţie? 

— Am găsit până acum şapte explicaţii, fiecare din ele 
putând susţine faptele aşa cum le cunoaştem noi. Dar numai 
noile informaţii — pe care le vom găsi fără îndoială 


aşteptându-ne — pot determina care din aceste explicaţii e 
cea corectă. Ei, bine, iată turnul catedralei; vom afla curând 
ce are să ne spună domnişoara Hunter. 

„Lebăda Neagră este un han cu reputaţie din High 
Street, în apropiere de gară, şi acolo am găsit-o pe 
domnişoară aşteptându-ne. Inchiriase o cameră de zi, iar 
prânzul ne aştepta pe masă. 

— Sunt atât de încântată că aţi venit, zise ea cu 
sinceritate. Este atât de drăguţ din partea dumneavoastră; 
dar chiar nu ştiu ce ar trebui să fac. Sfatul dumneavoastră 
va fi de nepreţuit pentru mine. 

— Vă rog, spuneţi-ne ce vi s-a întâmplat. 

— Vă voi spune şi trebuie să mă grăbesc, căci i-am 
promis domnului Rucastle că mă voi întoarce înainte de ora 
trei. Mi-a dat voie să vin în oraş azi-dimineaţă, deşi nu ştia 
care e scopul meu, 

— Povestiţi-ne totul în ordinea firească a 
evenimentelor. 

Holmes îşi întinse picioarele lungi şi slabe spre foc şi 
se pregăti să o asculte. 

— În primul rând, pot să spun că, luând totul în 
considerare, nu am fost tratată deloc rău de domnul şi 
doamna Rucastle. Mi se pare corect faţă de ei să spun asta. 
Dar nu-i înţeleg şi sunt neliniştită din pricina lor. 

— Ce anume nu înţelegeţi? 

— Motivele comportamentului lor. Dar vă voi povesti 
totul exact aşa cum s-a întâmplat. Când am sosit aici, 
domnul Rucastle m-a întâmpinat şi m-a condus cu docarul la 
„Fagii de Arama“. După cum a spus şi el, peisajul din jure 
minunat, dar casa în sine nu e frumoasă, căci este o clădire 
mare, pătrată şi văruită, dar cu pete şi dungi provocate de 
umezeală şi de vremea proastă. E mărginită de pădure pe 
trei laturi, iar în faţă se întinde o câmpie care coboară spre 
drumul principal către Southampton, drum care coteşte la 
vreo nouăzeci de metri de uşa de la intrare. Terenul din faţă 
aparţine casei, dar pădurea din jur face parte din rezervaţia 
lordului Southerton. Numele casei provine de la pâlcul de 
fagi arămii aflat imediat în faţa ei. 

Am fost condusă la „Fagii de Aramă“ de angajatorul 
meu — care era la fel de amabil ca întotdeauna — şi am fost 


prezentată în acea seară soţiei şi copilului lui. Presupunerea 
care ni s-a părut nouă probabilă în apartamentul 
dumneavoastră din strada Baker nu era deloc adevărată, 
domnule Holmes. Doamna Rucastle nu e nebună. E o femeie 
tăcută, palidă la faţa, mult mai tânără decât soţul ei; nu 
cred că are mai mult de treizeci de ani, în timp ce el nu 
poate avea mai puţin de patruzeci şi cinci. Din discuţiile lor 
am înţeles că sunt căsătoriţi de şapte ani, că el a fost văduv 
şi că singurul copil pe care îl are cu prima soţie e fata carea 
plecat la Philadelphia. Domnul Rucastle mi-a spus în 
particular că motivul pentru care aceasta îi părăsise era 
aversiunea ei iraţională pentru mama ei vitregă. Intrucât 
fata nu putea avea mai puţin de douăzeci de ani, îmi 
imaginez că nu se simţea confortabil în preajma tinerei soţii 
a tatălui ei. 

Doamna Rucastle mi s-a părut ştearsă atât în ceea ce 
priveşte trăsăturile, cât şi inteligenţa. Nu m-a impresionat 
nici favorabil, nici nefavorabil. Era o nulitate. Se vedea clar 
că era devotată cu pasiune atât soţului, cât şi micului ei fiu. 
Ochii ei de un cenuşiu deschis rătăceau încontinuu de la 
unul la altul, observând fiecare dorinţă mică şi anticipând-o 
dacă era posibil. Si el era bun cu ea în felul lui entuziast şi 
zgomotos şi, luând totul în considerare, păreau a fi un cuplu 
fericit. Totuşi, această femeie avea un necaz ascuns. Stătea 
deseori pierdută în gânduri, cu o expresie extrem de tristă 
pe faţă. Am surprins-o de multe ori plângând. M-am gândit 
uneori că era supărata din pricina caracterului copilului ei, 
căci n-am întâlnit niciodată o creatură atât de răsfăţată şi 
de ţâfnoasă. E mic pentru vârsta lui, cu un cap care este 
disproporționat de mare. Întreaga lui viaţă pare petrecută 
între accesele sălbatice de furie şi perioadele întunecate de 
bombăneală. Se pare ca singura lui distracţie e să facă să 
sufere orice altă creatură mai slabă decât el şi e remarcabil 
de talentat la prinderea şoarecilor, a păsărelelor şi a 
insectelor. Dar aş prefera să nu vorbesc despre această 
fiinţă, domnule Holmes, mai ales că are puţin de-a face cu 
povestea mea. 

— Sunt bucuros să primesc orice fel de detalii, fie că vi 
se par relevante sau nu, remarcă prietenul meu. 

— Voi încerca să nu omit nimic important. Singurul 


lucru neplăcut în legătură cu casa, pe care l-ara observat 
imediat, a fost înfăţişarea şi comportamentul servitorilor. Nu 
sunt decât doi, soţ şi soţie. Toller — căci aşa îl cheamă — 
este un om nepoliticos, necivilizat, cu părul cărunt şi cu 
favoriţi şi miroase întruna a băutură. De când sunt angajată 
acolo, omul ăsta a fost de două ori beat turtă şi, totuşi, 
domnul Rucastle n-a părut să observe acest lucru. Soţia lui e 
o femeie foarte înaltă şi foarte puternică, cu o faţă acră, la 
fel de tăcută ca doamna Rucastle şi mult mai puţin amabilă 
ca ea. Sunt un cuplu extrem de neplăcut, dar, din fericire, 
eu îmi petrec marea majoritate a timpului în camera 
copilului şi în camera mea, care se află una lângă alta într- 
un colţ al clădirii. 

Timp de două zile după sosirea mea la „Fagii de 
Aramă“ am dus o viaţă liniştită; a treia zi, doamna Rucastle 
a coborât din camera ei imediat după micul dejun şi i-a 
şoptit ceva soţului ei. „A, da!, a zis el întorcându-se spre 
mine. Domnişoară Hunter, vă suntem foarte recunoscători că 
v-aţi supus capriciilor noastre şi v-aţi tăiat părul. Vă asigur 
că nu v-a afectat niciun pic înfăţişarea. Acum vom vedea 
cum vă vine rochia de culoare albastru electric. O veţi găsi 
întinsă pe pat în camera dumneavoastră şi vă vom fi extrem 
de recunoscători dacă o veţi îmbrăca.“ 

Rochia pe care am găsit-o aşteptându-mă pe pat avea 
o nuanţă ciudată de albastru. Era făcută dintr-un material 
excelent, un fel de bej, dar se vedea clar că mai fusese 
purtată înainte. N-ar fi putut să mi se potrivească mai bine 
nici dacă aş fi comandat-o pe măsură. Domnul şi doamna 
Rucastle şi-au exprimat încântarea la vederea ei într-un mod 
care mi s-a părut destul de exagerat prin vehementa lui. Mă 
aşteptau în salon, care e o încăpere mare, întinzându-se de- 
a lungul întregii părţi frontale a casei, cu trei ferestre care 
ajung până la podea. Un scaun fusese pus lângă fereastra 
din mijloc, cu spatele la ea. Am fost rugată să mă aşez pe el 
şi apoi domnul Rucastle, plimbându-se de colo-colo în 
capătul celălalt al camerei, a început să-mi spună o serie din 
cele mai amuzante poveşti pe care le-am auzit vreodată. 
Nici nu vă puteţi imagina cât de comic era, iar eu am râs 
până când am obosit. Dar doamna Rucastle, care e evident 
că nu are deloc simţul umorului, nici măcar n-a zâmbit, ci a 


stat cu mâinile în poală şi cu o expresie tristă şi neliniştită 
pe faţă. După vreo oră şi ceva, domnul Rucastle a spus pe 
neaşteptate că era timpul să mă ocup de îndatoririle zilnice, 
că îmi puteam schimba rochia şi mă puteam duce în camera 
micului Edward. 

Vă puteţi imagina, domnule Holmes, cât de curioasă 
am devenit în privinţa semnificației acestui spectacol 
extraordinar. Am observat că aveau întotdeauna mare grijă 
să nu stau cu faţa la fereastră, aşa că am început să ard de 
dorinţa de a vedea ce se întâmpla în spatele meu. La 
început mi s-a părut imposibil, dar am reuşit curând să 
născocesc un mijloc de a-mi îndeplini dorinţa. Oglinjoara 
mea se spărsese, aşa că mi-a trecut o idee fericită prin cap 
şi am ascuns o bucată din ea în batistă. Data următoare, în 
timp ce râdeam, mi-am dus batista la ochi şi am reuşit cu 
puţina îndemânare să vad tot ce era în spatele meu. 
Mărturisesc că am fost dezamăgită. Nu era nimic. Cel puţin 
asta a fost prima mea impresie. Dar, când m-am uitat a 
doua oară, am zărit un bărbat care stătea pe drumul spre 
Southampton, un bărbat scund şi cu barbă, îmbrăcat într-un 
costum gri, care părea că se uită în direcţia mea. Drumul e 
unul important şi sunt oameni care trec de obicei pe acolo. 
Dar acest bărbat stătea sprijinit de gardul care delimita 
câmpia noastră şi se uita cu seriozitate în sus. Am lăsat 
batista în jos şi m-am uitat la doamna Rucastle, descoperind 
că mă privea fix şi cercetător. N-a spus nimic, dar sunt 
convinsă ca a ghicit ca aveam o oglindă în mână şi ca 
văzusem ce era în spatele meu. S-a ridicat imediat în 
picioare. „Jephro, e un individ impertinent pe drum care se 
uită la domnişoara Hunter”, a zis ea. „E vreun prieten de-al 
dumneavoastră, domnişoară Hunter?” „Nu, nu cunosc pe 
nimeni prin părţile astea.“ „Vai de mine! Ce impertinent! Vă 
rog să va întoarceţi şi sa-i faceţi semn să plece.“ „Cu 
siguranţă ca ar fi mai bine să nu-l băgăm în seamă.” „Nu, 
nu. O să-şi piardă mereu vremea pe aici. Va rog să vă 
întoarceţi şi să-i faceţi semn sa nu mai stea acolo.” 

Am făcut aşa cum mi se spusese şi, în aceeaşi clipă, 
domnul Rucastle atras obloanele. Asta se întâmpla acum o 
săptămână şi din acel moment nu am mai stat la fereastra, 
nici nu am mai purtat rochia albastră şi nici nu l-am mai 


văzut pe omul de pe drum. 

— Continuaţi, vă rog, zise Holmes. Relatarea 
dumneavoastră promite sa fie una extrem de interesantă. 

— Mă tem că o să vi se pară cam dezlânată şi s-ar 
putea dovedi că diversele incidente despre care vorbesc nu 
prea au legătură unele cu altele. Chiar în prima zi a sosirii 
mele la „Fagii de Aramă”, domnul Rucastle m-a dus să-mi 
arate o mică dependinţă aflată lângă uşa de la bucătărie. 
Când ne-am apropiat de ea, am auzit zăngănitul ascuţit al 
unui lanţ şi un zgomot ca şi cum un animal mare se plimba 
de colo-colo, „Uitaţi-vă înăuntru! — a zis domnul Rucastle 
arătându-mi o crăpătură între două scânduri. Nu-i aşa că eo 
frumuseţe?” 

M-am uitat prin crăpătură şi am desluşit doi ochi 
strălucitori şi o siluetă vagă ghemuită în întuneric. „Nu vă 
speriaţi — a zis angajatorul meu râzând de faptul ca 
tresărisem. E doar Carlo, buldogul meu. Zic al meu, dar de 
fapt Toller, servitorul meu, este singurul om care poate face 
ce vrea cu el. Il hrănim o dată pe zi şi nici atunci prea mult, 
aşa că e întotdeauna iute ca fulgerul. Toller îi dă drumul în 
fiecare noapte şi Dumnezeu să-l ajute pe intrusul în care îşi 
înfige colții. Pentru numele lui Dumnezeu, să nu ieşiţi 
niciodată afară noaptea, sub niciun pretext, căci puteţi plaţi 
cu viaţa!” 

Avertismentul nu era unul inutil, căci două nopţi mai 
târziu, pe la ora două, s-a întâmplat să mă uit pe fereastra 
de la dormitorul meu. Era o noapte frumoasă cu luna, iar 
peluza din faţa casei strălucea ca argintul şi era aproape la 
fel de luminată ca ziua. Stăteam în picioare, fermecată de 
frumuseţea liniştită a peisajului, când mi-am dat seama ca 
se mişca ceva sub umbra fagilor arămii. Când a ajuns in 
lumina lunii, am văzut ce era. Era un buldog gigantic, la fel 
de mare ca un vițel, de culoare maro deschis, cu falei care 
atârnau, cu un bot negru şi cu nişte uriaşe oase 
proeminente. A traversat încet peluza şi a dispărut în 
întuneric. Acel paznic îngrozitor mi-a dat nişte fiori pe şira 
spinării cum niciun hoţ nu cred că ar fi putut să facă. 

lar acum o să vă povestesc o experienţă foarte 
ciudată. După cum ştiţi, îmi tăiasem parul la Londra şi îl 
pusesem încolăcit pe fundul cufărului meu. Într-o seară, 


după ce copilul s-a culcat, am început să mă amuz 
examinând mobila din camera mea şi rearanjându-mi 
lucrurile. În cameră era un scrin, cele două sertare de sus 
ale acestuia fiind goale şi descuiate, al treilea de jos fiind 
încuiat. În primele două îmi pusesem rufăria şi, întrucât mai 
aveam destule de despachetat, eram bineînţeles enervată 
că nu puteam folosi şi al treilea sertar. Mi-a trecut prin 
minte că se putea să fi fost încuiat din greşeală, aşa că mi- 
am luat setul de chei şi am încercat să-l descui. Prima cheie 
s-a potrivit perfect şi am deschis sertarul. Nu conţinea decât 
un singur lucru, dar sunt sigură că n-o să ghiciţi niciodată ce 
anume. Era şuviţa mea de păr. 

Am luat-o şi am examinat-o. Avea aceeaşi nuanţă 
ciudată şi aceeaşi grosime. Apoi ini-am dat seama că era 
ceva imposibil. Cum putea părul meu să fi fost încuiat în 
sertar? Mi-am deschis cu mâini tremurătoare cufărul, i-am 
răscolit conţinutul şi am scos afară propria şuviţă de păr. 
Am pus cele două şuviţe una lângă alta şi vă asigur că erau 
identice. Nu-i aşa că era un lucru extraordinar? Oricât m-am 
chinuit, n-am putut să înţeleg deloc ce însemna asta. Am 
pus ciudatul păr la loc în sertar şi nu le-am spus nimic 
despre asta soţilor Rucastle, întrucât mi-am dat seama că 
greşisem deschizând un sertar pe care ei îl încuiaseră. 

După cum poate că aţi remarcat, domnule Holmes, 
sunt o persoană cu spirit de observaţie şi curând aveam în 
minte un plan destul de bunicel al întregii case. Dai' exista o 
aripa care nu era locuita deloc. O uşă aflata vizavi de uşa de 
la camera soţilor Toller ducea spre această aripă, dar era 
mereu încuiată. Totuşi, când am urcat scările într-o zi, m-am 
întâlnit cu domnul Rucastle care ieşea pe uşa respectivă cu 
cheile în mână şi cu o expresie pe faţă care îl transforma 
într-o persoană foarte diferită de omul grăsunei şi jovial cu 
care eram obişnuită. Obrajii lui erau roşii, fruntea îi era 
încreţită de mânie şi venele de la tâmple îi erau umflate din 
pricina furiei. A încuiat uşa şi a trecut grăbit pe lângă mine 
fără să-mi spună vreun cuvânt sau sa-mi arunce vreo 
privire. 

Asta mi-a trezit curiozitatea, aşa ca am ieşit afară să 
mă plimb şi m-am îndreptat spre locul de unde puteam să 
văd ferestrele din acea parte a casei. Erau patru una lângă 


alta, dintre care trei erau pur şi simplu murdare, în timp ce 
a patra avea obloanele trase. Era evident că nu locuia 
nimeni acolo. În timp ce mă plimbam încoace şi-ncolo, 
aruncându-le din când în când o privire, domnul Rucastle a 
venit spre mine arătând la fel de vesel ca întotdeauna. 

— Ah!, a zis el. Probabil că mă credeţi nepoliticos 
fiindcă am trecut pe lângă dumneavoastră fără să va 
adresez niciun cuvânt, draga mea domnişoară. Eram 
preocupat din pricina afacerilor. 

L-am asigurat că nu eram jignită. 

— Apropo, se pare că aveţi destul de multe camere 
libere la etaj, iar fereastra uneia din ele are obloanele trase, 
am zis eu. 

A părut surprins şi parcă a tresărit uşor auzindu-mi 
remarca. 

— Una din pasiunile mele este fotografia, a zis el. 
Acolo mi-am făcut camera obscură. Dar, vai de mine! Ce 
domnişoară cu spirit de observaţie avem! Cine ar fi crezut? 
Cine ar fi crezut vreodată? 

Vorbea pe un ton glumeţ, dar, când s-a uitat la mine, 
privirea lui nu era deloc veselă. Am citit bănuială şi iritare In 
ea, dar nici urmă de veselie. Ei, bine, domnule Holmes, din 
momentul în care mi-am dat seama că era ceva în legătură 
cu camerele acelea despre care eu nu trebuia să ştiu, am 
ars de nerăbdare să le văd. Nu era doar simplă curiozitate, 
deşi sunt într-adevăr curioasă din fire. Era mai mult un 
sentiment de datorie — un sentiment că s-ar putea să iasă 
ceva bun din pătrunderea mea în acel loc. Oamenii vorbesc 
de intuiţia feminină; poate că intuiţia feminină mi-a dat acel 
sentiment. În orice caz, era prezent în sufletul meu, iar eu 
pândeam cu nerăbdare orice şansă de a trece de uşa 
interzisă. 

Şansa asta s-a ivit abia ieri. Pot să vă spun că, în afară 
de domnul Rucastle, atât Toller, cât şi soţia lui îşi găsesc de 
lucru în aceste camere pustii. Odată l-am văzut pe Toller 
intrând pe uşa aceea cu o geantă mare din pânză, de 
culoare neagră. În ultima vreme, servitorul bea foarte mult, 
iar ieri-seară era beat mort; când am urcat la etaj, am văzut 
cheia în uşă. N-am nicio îndoială că el o uitase acolo. 
Domnul şi doamna Rucastle erau amândoi la parter, iar 


copilul era cu ei, aşa că aveam o ocazie extraordinară. Am 
răsucit uşor cheia în broască, am deschis uşa şi m-am 
strecurat înăuntru. 

In faţa mea era un coridor mic, fără tapet pe pereţi şi 
fără covoare pe jos, care, la celălalt capăt, cotea în unghi 
drept. După colţ erau trei uşi una lângă alta, prima şi a treia 
fiind deschise. Fiecare dădea într-o cameră goală, prăfuită şi 
tristă, cu două ferestre într-una şi o fereastra în cealaltă, 
atât de pline de murdărie, încât lumina serii de-abia licărea 
prin ele. Uşa din mijloc era închisă şi de-a curmezişul ei 
fusese fixată una din gratiile late ale unui pat de fier, având 
un lacăt la un capăt şi o funie groasă la celălalt. 

Uşa în sine era şi ea încuiată, iar cheia nu era în 
broască. Această uşă baricadată corespundea clar ferestrei 
cu obloanele trase pe care o văzusem afară şi totuşi, după 
licărirea care se zărea pe sub ea, mi-am dat seama că 
încăperea nu era în întuneric. 

Era evident că exista o lucarnă prin care intra lumina, 
în timp ce stăteam pe coridor uitându-mă la sinistra uşă. şi 
întrebându-mă ce secret ar putea ascunde, am auzit 
deodată zgomot de paşi în cameră şi am văzut o umbră 
plimbându-se de colo-colo pe fundalul fâşiei înguste de 
lumină vagă care strălucea pe sub uşă. M-a cuprins o groază 
nebună şi iraţională la vederea acestei umbre, domnule 
Holmes. Nervii mei încordaţi la maximum au cedat brusc, iar 
eu m-am întors şi am fugit — am fugit de parcă în spatele 
meu era o mână îngrozitoare care mă apuca de rochie. Am 
alergat de-a lungul coridorului şi am ieşit pe uşa, căzând 
drept în braţele domnului Rucastle, care aştepta afara. „Prin 
urmare, dumneavoastră eraţi — a zis el zâmbind. M-am 
gândit eu că aşa trebuie să fie când am văzut uşa deschisă.“ 
„O, sunt atât de speriată!”, am gâfâit eu. „Draga mea 
domnişoară! Draga mea domnişoară! — îmi spuse, şi nici nu 
va puteţi imagina cât de blândă şi liniştitoare era purtarea 
lui. Şi ce anume v-a speriat, draga mea domnişoară?” Dar 
vocea lui era puţin prea înduplecătoare. Exagera, iar acest 
lucru m-a pus în gardă contra lui. „Am fost destul de 
nesăbuită să intru în aripa părăsită — am răspuns eu. Dare 
atât de pustie şi de stranie în lumina asta slabă, încât m-am 
speriat şi am ieşit în fugă afară. O, e aşa de îngrozitor 


înăuntru! „Doar atât?“ — a zis el uitându-se pătrunzător la 
mine. „Dumneavoastră ce-aţi crezut?” — am întrebat eu. 
„De ce credeţi că încui uşa asta?“ „Nu ştiu.“ „Ca să nu intre 
oamenii care nu au ce căuta acolo, înţelegeţi?” Continua să 
zâmbească în modul cel mai amabil. „Sunt sigură că dacă aş 
fi ştiut...” „Ei bine, acum ştiţi. Şi daca mai treceţi vreodată 
pragul ăsta — aici, zâmbetul lui s-a transformat într-o clipă 
într-un rânjet de furie, iar el s-a uitat la mine cu o faţă de 
demon — o să pun buldogul pe dumneavoastră.” 

Eram atât de îngrozită, încât nu mai ştiu ce am făcut. 
Presupun că am trecut pe lângă el şi am fugit în camera 
mea. Nu-mi amintesc nimic până în momentul în care m-am 
trezit întinsă pe pat şi tremurând din tot corpul. Apoi m-am 
gândit la dumneavoastră, domnule Holmes. Nu mai puteam 
sta acolo fără să mă sfătuiesc cu cineva. Mi-era frică de 
casă, de domnul Rucastle, de soţia lui, de servitori, chiar şi 
de copil. Toţi erau oribili. M-am gândit ca, dacă aş putea să 
vă aduc pe dumneavoastră aici, totul ar fi în ordine. 

Bineînţeles că aş fi putut să fug din casa, dar 
curiozitatea mea era aproape la fel de puternică precum 
temerile mele. M-am hotărât să vă trimit o telegramă. Mi-am 
pus pălăria şi mantaua, m-am dus la poştă — care e la 
aproape un kilometru distanţă de casa — şi m-am întors 
apoi simţindu-mă mult mai uşurată. Când m-am apropiat de 
uşă, m-a cuprins o spaimă îngrozitoare ca nu cumva câinele 
să fie liber, dar mi-am amintit că Toller băuse până căzuse 
lat în seara aceea şi ştiam ca el era singurul din casă care 
avea vreo influenţă asupra sălbaticei creaturi sau care s-ar 
aventura să-i dea drumul. M-am strecurat înăuntru fără nicio 
problemă şi am stat trează aproape toată noaptea, 
gândindu-mă cu bucurie că o să vă văd. 

Nu mi-a fost greu deloc să obţin permisiunea de a veni 
la Winchester în dimineaţa asta, dar trebuie să mă întorc 
înainte de ora trei, pentru ca domnul şi doamna Rucastle se 
duc într-o vizită şi vor lipsi toată seara, aşa că trebuie să am 
grijă de copil. Domnule Holmes, v-am povestit toate 
aventurile mele şi aş fi foarte fericită dacă mi-aţi putea 
spune ce înseamnă toate astea şi, mai ales, ce ar trebui să 
fac. 

Eu şi Holmes ascultasem ca vrăjiţi această poveste 


extraordinară. Prietenul meu se ridică în picioare şi începu 
sa se plimbe prin cameră, cu mâinile în buzunare şi cu o 
expresie extrem de gravă pe faţă. 

— Toller e în continuare beat?, întrebă el. 

—Da. Am auzit-o pe soţia lui spunându-i doamnei 
Rucastle că nu se putea face nimic cu el. 

— Asta e bine. Şi soţii Rucastle ies în seara asta? 

— Da. 

— Există vreo pivniţă cu o încuietoare rezistentă? 

— Da, crama. 

— Mie mi se pare că în toată afacerea asta v-aţi 
comportat ca o fată foarte curajoasă şi foarte înţeleaptă, 
domnişoară Hunter. Credeţi că mai puteţi face un lucru? Nu 
v-aş ruga să-l faceţi dacă n-aş crede că sunteţi o femeie 
excepţională. 

— Voi încerca. Despre ce este vorba? 

— Eu şi prietenul meu vom veni la „Fagii de Aramă“ la 
ora şapte. Soții Rucastle vor fi deja plecaţi până atunci, iar 
Toller să speram că va fi incapabil să facă ceva. Nu mai 
rămâne decât doamna Toller care să poată da alarma. Dacă 
aţi putea să o trimiteţi în pivniţă cu o treabă oarecare şi 
apoi să o încuiaţi înăuntru, aţi uşura imens de mult lucrurile. 

— O voi face. 

— Excelent! Ne vom ocupa atunci în detaliu de 
afacerea 

asta. Desigur, nu există decât o singură explicaţie 
posibilă. 

Aţi fost adusa acolo ca să ţineţi locul cuiva, iar 
adevărata persoană este închisă în acea cameră. Asta e 
clar. Cât despre identitatea acestei prizoniere, nu am nicio 
îndoială că este vorba de fiică, domnişoara Alice Rucastle, 
dacă îmi aduc bine aminte, despre care s-a spus că a plecat 
în America. Fără îndoială că aţi fost aleasă pentru că aveţi 
aceeaşi înălţime, aceeaşi siluetă şi aceeaşi culoare a părului 
ca ea. Părul ei a fost tăiat, probabil din cauza unei boli de 
care a suferit, aşa că şi al dumneavoastră trebuia sacrificat. 
O întâmplare curioasă a făcut să daţi peste şuviţa ei de păr. 
Omul de pe drum era cu siguranţă un prieten de-al ei — 
poate chiar logodnicul ei — şi, întrucât dumneavoastră 
purtaţi rochia fetei şi îi semănaţi atât de mult, ori de câte ori 


vă vedea, el era convins, mai întâi de râsul şi apoi de gestul 
dumneavoastră, ca domnişoara Rucastle era foarte fericită 
şi că nu mai dorea atenţiile lui. Câinele e lăsat liber noaptea 
ca sa-l împiedice pe acest om să comunice cu ea. Toate 
astea sunt destul de clare. Cel mai grav element al cazului îl 
reprezintă firea copilului. 

— Ce Dumnezeu are asta de-a face cu toată 
povestea!?, am exclamat eu. 

— Dragul meu Watson, tu ca medic îţi dai mereu 
seama de înclinațiile unui copil studiindu-i părinţii. Nu vezi 
că şi opusul e valabil? Eu mi-am dat deseori seama de 
adevăratul caracter al părinţilor studiindu-le copiii. Copilul 
are o fire anormal de crudă; e crud doar de dragul de a fi 
crud. Dacă a moştenit aşa ceva de la zâmbitorul lui tată — 
cum bănuiesc eu — sau de la mama lui, lucrul ăsta e un 
semn rău pentru biata fată care se afla în puterea lor. 

—Sunt sigură că aveţi dreptate, domnule Holmes!, 
exclamă clienta noastră. Îmi vin multe lucruri în minte care 
mă fac să cred că aţi nimerit-o. Să nu mai pierdem nicio 
clipă şi sa-i sărim în ajutor acestei biete fiinţe. 

— Trebuie să fim prudenţi, căci avem de-a face cu un 
om foarte viclean. Nu putem face nimic până la ora şapte. 
Atunci vom fi cu dumneavoastră şi nu va mai trece mult 
până vom dezlega misterul. 

Ne-am ţinut de cuvânt, căci era şapte fix când 
ajunserăm la „Fagii de Arama”, după ce ne lăsasem docarul 
la o berărie de pe marginea drumului. Pâlcul de copaci, cu 
frunzele lor de culoare închisă strălucind ca metalul lustruit 
in lumina apusului de soare, fu suficient să ne arate care era 
casa respectivă, chiar înainte ca domnişoara Hunter să stea 
zâmbind în pragul uşii, 

— Aţi reuşit?, întrebă Holmes. 

De undeva de jos se auzi un zgomot puternic. 

—Asta e doamna Toller pe care am închis-o în pivniţă, 
zise ea. Soţul ei zace sforăind pe carpeta din bucătărie. 
Astea sunt cheile lui, care sunt duplicatele cheilor domnului 
Rucastle. 

—V-aţi descurcat într-adevăr de minune!, exclamă 
Holmes cu entuziasm. Acum luaţi-o înainte şi vom da curând 
de capătul acestei afaceri obscure. 


Urcarăm scările, descuiarăm uşa, merserăm de-a 
lungul unui coridor şi ajunserăm în faţa uşii baricadate pe 
care ne-o descrisese domnişoara Hunter. Holmes tăie funia 
şi dădu la o parte gratia de fier. Apoi încercă să descuie uşa 
cu diferitele chei pe care le avea, dar fără succes. Dinăuntru 
nu se auzea niciun zgomot, iar această tăcere îl făcu pe 
Holmes să se întunece la fată. 

— Sper că nu am ajuns prea târziu, zise el. Domnişoară 
Hunter, cred că ar fi bine să intrăm fără dumneavoastră. 
Watson, dă-mi o mână de ajutor şi hai să vedem dacă putem 
să forţăm uşa cu umărul. 

Era o uşă veche şi şubredă, care cedă imediat în faţa 
forţelor noastre reunite. Ne năpustirăm împreună în cameră. 
Era goală. În afară de un pat mic cu saltea de paie, deo 
măsuţă şi de un coş plin cu rufe, nu mai era nimic altceva 
înăuntru. Lucarna era deschisă şi prizoniera dispăruse. 

— S-a întâmplat o _ ticăloşie aici, zise Holmes. 
Frumuseţea asta a ghicit intenţiile domnişoarei Hunter şi şi- 
a luat victima de aici. 

— Dar cum? 

— Prin lucarnă. Vom vedea în curând cum a reuşit. 

Holmes se urcă pe acoperişul casei. 

— A, da!, strigă el. Se văd urmele unei scări lungi şi 
uşoare pe streaşină. Aşa a procedat. 

— Dar este imposibil, zise domnişoara Hunter. Scara 
nu era acolo când au plecat soţii Rucastle. 

— S-a întors şi a făcut-o. Vă spun că e un om deştept 
şi periculos. N-aş fi surprins dacă ar fi el cel pe care îl aud 
urcând acum pe scări. Watson, cred că ar fi mai bine să-ţi ţii 
pistolul la îndemână. 

Nici nu apucă bine să rostească aceste cuvinte, că în 
pragul uşii apăru un bărbat foarte gras şi foarte corpolent, 
cu un baston greu în mâna. Domnişoara Hunter scoase un 
țipăt şi se lipi de perete când îl văzu, dar Sherlock Holmes 
făcu un salt în faţă şi îl înfruntă. 

— Ticălosule!, zise el. Unde e fiica ta? 

Grăsanul arunca o privire în încăpere şi apoi se uită la 
lucarna deschisă. 

— Asta eu trebuie să va întreb, hoţilor!, ţipă el. 
Spionilor şi hoţilor ce sunteţi! V-am prins, nu-i aşa? Sunteţi 


în puterea mea. O să va arăt eu vouă! 

Se întoarse şi cobori tropotind scările cât de repede 
putu. 

— S-a dus după câine!, strigă domnişoara Hunter. 

— Am revolverul la mine, am zis eu. 

— Ar fi mai bine să închidem uşa de la intrare!, strigă 
Holmes şi coborârăm cu toţii în viteza pe scări. 

De-abia ajunseserăm în hol când auzirăm lătratul unui 
câine şi apoi un strigăt de durere, însoţit de un zgomot oribil 
de oase zdrobite care te înspăimânta. Un bătrân cu o faţă 
roşie şi cu membre tremurătoare apăru clătinându-se în 
pragul unei uşi laterale. 

— Dumnezeule!, exclamă el. Cineva a dat drumul 
câinelui. Nu a fost hrănit de două zile. Veniţi repede sau va 
fi prea târziu! 

Eu şi Holmes ne repezirăm afară şi dădurăm colţul 
casei, cu Toller alergând în spatele nostru. Acolo văzurăm 
uriaşa fiară flămândă cu colții înfipţi în gâtul lui Rucastle, în 
timp ce el ţipa şi se zvârcolea pe jos. Alergând într-acolo, 
am împuşcat câinele în cap, iar acesta căzu într-o parte, 
colții lui albi şi ascuţiţi continuând să strângă ca într-un 
cleşte gâtul gras al omului. Reuşirăm cu mult efort să-i 
despărţim şi îl duserăm pe Rucastle în casă, încă în viaţă, 
dar oribil mutilat. II întinserăm pe canapeaua din salon şi, 
după ce îl trimiserăm pe Toller — care se trezise din beţie — 
să-i dea vestea soţiei lui, eu am făcut tot ce mi-a stat în 
putinţă să-i uşurez suferinţa. Eram cu toţii adunaţi în jurul 
lui, când uşa se deschise şi în cameră intră o femeie înaltă şi 
sfrijita. 

— Doamnă Toller!, exclamă domnişoara Hunter. 

— Da, domnişoară. Domnul Rucastle mi-a dat drumul 
când s-a întors, înainte de a urca la dumneavoastră. Ah, 
domnişoară, este păcat că nu mi-aţi spus ce aveaţi de gând 
să faceţi, căci v-aş fi zis că vă străduiţi degeaba. 

— Ha!, zise Holmes uitându-se pătrunzător la ea. E clar 
că doamna Toller ştie mai multe despre povestea asta decât 
oricine altcineva. 

— Da, da, domnule, aşa este; şi sunt gata să vă spun 
ceea ce ştiu. 

— Atunci, vă rog să luaţi loc şi să ne povestiţi totul, 


căci mărturisesc că există încă mai multe elemente care nu- 
mi sunt clare deloc. 

— Vă voi lămuri imediat, zise ea. Şi aş fi făcut-o mai de 
mult, dacă aş fi putut să ies din pivniţă. Dacă treaba asta va 
ajunge vreodată la judecătoria poliţienească, să ţineţi minte 
că eu m-am dovedit a fi prietena dumneavoastră şi că am 
fost de asemenea prietena domnişoarei Alice. Din momentul 
în care tatăl ei s-a recăsătorit, domnişoara Alice la mai fost 
niciodată fericită acasă- Era tratată cu indiferenţă şi nu avea 
niciun cuvânt de spus în nicio situaţie, dar lucrurile nu s-au 
înrăutățit pentru ea decât după ce l-a întâlnit pe domnul 
Fowler în casa unui prieten. Din câte am putut afla, 
domnişoara Alice îşi avea drepturile ei conferite prin 
testament, dar era atât de modestă şi de răbdătoare, încât 
n-a zis niciodată niciun cuvânt despre ele, ci a lăsat totul în 
seama domnului Rucastle, El ştia că lare de ce să se teamă 
în privinţa ei; dar când a apărut la orizont un posibil soţ, 
care ar fi cerut tot ceea ce legea i-ar fi dat dreptul să ceară, 
atunci tatăl ei s-a gândit că a sosit timpul să împiedice ca 
acest lucru să se întâmple. 

A vrut s-o facă să semneze un document, astfel încât 
el să se poată folosi de banii fiicei lui, fie că aceasta se 
căsătorea sau nu. Atunci când fata a refuzat, el a chinuit-o 
până când ea s-a îmbolnăvit de meningită şi timp de şase 
săptămâni a fost în pragul morţii. In cele din urmă s-a 
însănătoşit, dar ajunsese o umbră, iar părul ei frumos fusese 
tăiat; dar asta nu i-a schimbat sentimentele tânărului ei 
pretendent, care a rămas alături de ea, fiindu-i atât de 
devotat cât poate fi un bărbat. 

— A, cred că tot ceea ce aţi fost destul de amabilă să 
ne spuneţi lămureşte pe deplin chestiunea şi mai cred că 
pot deduce restul, zise Holmes. Presupun că domnul 
Rucastle a recurs apoi la acest sistem de întemniţare, nu-i 
aşa? 

— Da, domnule. 

— Şi a adus-o pe domnişoara Hunter de la Londra ca 
să scape de insistența neplăcută a domnului Fowler. 

— Exact, domnule. 

— Dar domnul Fowler, fiind un om perseverent din fire, 
aşa cum ar trebui să fie orice marinar cumsecade, s-a postat 


în faţa casei şi, când v-a întâlnit pe dumneavoastră, a reuşit 
cu ajutorul anumitor argumente, metalice sau de alt gen, să 
vă convingă că interesele dumneavoastră coincideau cu ale 
lui. 

— Domnul Fowler era un domn cu autoritate, care ştia 
să vorbească foarte frumos, zise doamna Toller cu 
serenitate. 

— Şi în felul acesta s-a asigurat că soțul 
dumneavoastră nu va duce lipsă de băutură şi că o scară 
avea să fie la îndemâna în momentul în care stăpânul 
dumneavoastră pleca de acasă. 

— Da, domnule. Chiar aşa s-a întâmplat. 

— Cred că vă datorăm scuze, doamnă Toller, căci aţi 
lămurit cu siguranţă tot ceea ce ne nedumerea pe noi, zise 
Holmes. lată că vine chirurgul local împreună cu doamna 
Rucastle, aşa că ar fi mai bine să o escortăm pe domnişoara 
Hunter înapoi la Winchester, Watson, întrucât mi se pare că 
prezenţa noastră aici este una îndoielnică. 

Şi astfel a fost rezolvat misterul sinistrei case cu fagi 
arămii în faţa uşii. Domnul Rucastle a supravieţuit, dar a 
devenit un om inutil, ţinut în viaţa doar de îngrijirile 
devotatei lui soţii. Cei doi locuiesc în continuare cu vechii lor 
servitori, care cunosc probabil atât de multe lucruri despre 
trecutul lui Rucastle, încât acestuia îi e greu să se despartă 
de ei. Domnul Fowler şi domnişoara Rucastle s-au căsătorit 
în Southampton — cu autorizaţie specială — a doua zi după 
fuga lor, iar în prezent el deţine o funcţie conferită de 
guvern în insula Mauritius. Cât despre domnişoara Violet 
Hunter, prietenul meu Holmes, spre dezamăgirea mea, n-a 
mai manifestat niciun fel de interes pentru ea odată ce 
aceasta a încetat să mai fie centrul uneia din problemele lui, 
iar acum ea este directoarea unei şcoli particulare din 
Walsall, unde cred că are un succes considerabil. 

